
บทที่ 1

การจัดการทรัพยากรมนุษย์


งานทรัพยากรมนุษย์มีส่วนสำคัญในการผลักดันให้องค์การมีการพัฒนาอย่างเป็นระบบและต่อเนื่อง ตลอดจนส่งเสริมให้องค์การประสบความสำเร็จในการดำเนินงานในอนาคต โดยเฉพาะในสถานการณ์ปัจจุบันที่แต่ละองค์การต่างก็ให้ความสำคัญต่องานทรัพยากรมนุษย์เพิ่มขึ้น เนื่องจากได้ตระหนักถึงความสำคัญว่างานทรัพยากรมนุษย์เป็นงานที่จะแทรกอยู่ในทุกกิจกรรมขององค์การ
ทรัพยากร(Resource) แบ่งออกได้เป็น
1. ทรัพยากรที่สิ้นเปลืองได้ เช่น น้ำ ป่าไม้ น้ำมัน ก๊าซธรรมชาติ
2. ทรัพยากรที่ล้าสมัยได้  เช่น คอมพิวเตอร์ เทคโนโลยี โทรศัพท์
3. ทรัพยากรที่ยืดหยุ่นได้  เช่น มนุษย์
ด้านบริหารธุรกิจมีทรัพยากรพื้นฐานที่มีความสำคัญต่อการจัดการ  หรือเรียกว่า  “4 M’s” ได้แก่  บุคคล(Man) เงินทุน(Money) วัตถุดิบ(Material) วิธีการ(Method) ผู้บริหารที่มีศักยภาพต้องสามารถจัดสรรอัตราส่วนทรัพยากรให้เหมาะสมเพื่อให้เกิดประสิทธิภาพ  ประสิทธิผล และประโยชน์สูงสุดแก่องค์การ ซึ่งทรัพยากรที่มีความสำคัญที่สุดในทรัพยากรทั้ง 4  คือ คนหรือทรัพยากรมนุษย์เพื่อส่งเสริมและเป็นหลักประกันว่าทุกกิจกรรมขององค์การจะดำเนินงานได้อย่างมีประสิทธิภาพ  ส่งผลให้ผู้จัดการทุกคนต้องให้ความสำคัญต่อทรัพยากรมนุษย์ภายใต้การดูแลของตน โดยเฉพาะในอุตสาหกรรมโรงแรมซึ่งเป็นอุตสาหกรรมบริการที่แตกต่างจากธุรกิจอื่น เนื่องจากต้องพึ่งพาทรัพยากรมนุษย์ทั้งหมด ดังนั้น ทรัพยากรมนุษย์จึงถือเป็นปัจจัยที่สำคัญที่สุดต่อความสำเร็จของงานให้บริการ 

ความหมายการจัดการทรัพยากรมนุษย์

การจัดการทรัพยากรมนุษย์ หมายถึง  กิจกรรมที่เกี่ยวกับการวางแผนกำลังคน การวิเคราะห์งาน การออกแบบงาน การสรรหา การคัดเลือก การปฐมนิเทศ การบรรจุเข้าทำงาน การฝึกอบรมพนักงานและพัฒนาผู้บริหาร การจ่ายค่าตอบแทนและสวัสดิการ การประเมินผลการปฏิบัติงาน การจูงใจ การเลื่อนขั้นเลื่อนตำแหน่ง การธำรงรักษาบุคลากร รวมไปถึงการใช้ทรัพยากรที่มีอยู่ให้เกิดประโยชน์สูงสุดต่อองค์การ เพื่อให้องค์การดำเนินต่อไปได้อย่างมีประสิทธิภาพมากที่สุด. (นิติพล ภูตะโชติ, 2559 : 4)
ฝ่ายทรัพยากรมนุษย์ (Human Resource หรือ HR) มีหน้าที่เป็นเพียงหน่วยงานกลางในการให้บริการแก่หัวหน้างานและผู้บริหารในการให้คำแนะนำการบริการ การให้ความช่วยเหลือและให้การสนับสนุนเท่านั้น ส่วนภาระหน้าที่การใช้ทรัพยากรมนุษย์ให้เกิดประโยชน์และมีคุณค่าอย่างแท้จริงนั้นเป็นหน้าที่ของหัวหน้างานและผู้บริหาร ซึ่งหัวหน้างานและผู้บริหารจะต้องเตรียมการ วางแผนและบริหารการจัดการเพื่อทำให้ทรัพยากรมนุษย์ที่มีอยู่แล้วและที่จะนำเข้ามาใหม่ ให้สามารถประกอบกิจกรรมที่จะก่อให้เกิดประโยชน์ตามเป้าหมายและนโยบายขององค์การได้

การจัดการทรัพยากรมนุษย์
 
การจัดการทรัพยากรมนุษย์เป็นหน้าที่ทางธุรกิจที่มีความสำคัญเท่ากับหน้าที่ด้านอื่น เช่น การเงิน การตลาด การโฆษณาประชาสัมพันธ์ แต่เป็นหน้าที่ที่จะต้องมีกิจกรรมที่เกี่ยวข้องกับบุคคลหรือสมาชิกขององค์การใน 3 ลักษณะ ดังต่อไปนี้
1. ก่อนเข้าร่วมงาน  หน่วยงานทรัพยากรมนุษย์จะต้องวางแผน  สรรหา จูงใจบุคคลที่มีความรู้  ความสามารถและเหมาะสมกับงานที่ต้องการ ให้เกิดความสนใจที่จะเข้ามาร่วมงานกับองค์การ ซึ่งการเข้าถึงกลุ่มเป้าหมายที่องค์การต้องการเป็นเรื่องสำคัญในการสรรหาบุคลากร ดังนั้นผู้ปฏิบัติงานด้านทรัพยากรมนุษย์ในแต่ละองค์การควรมีความรู้ ความเข้าใจและสามารถเข้าถึงกลุ่มบุคคลที่องค์การมีความต้องการให้ร่วมงานด้วยได้อย่างเหมาะสม โดยการจูงใจให้บุคคลสนใจที่จะเข้าร่วมงานกับองค์การ นอกจากการดึงดูดบุคคลให้สนใจเข้าร่วมงานแล้ว งานทรัพยากรมนุษย์ยังต้องมีหน้าที่คัดเลือกบุคคลหรือกลุ่มบุคคลที่มีความเหมาะสมที่สุดให้เข้าทำงานกับองค์การ เนื่องจากบุคลากรที่มีคุณภาพจะช่วยส่งเสริมให้องค์การสามารถก้าวหน้าได้อย่างมั่นคง
2. ขณะปฏิบัติงาน งานทรัพยากรมนุษย์มีหน้าที่รักษาให้สมาชิกขององค์การมีคุณภาพชีวิตการทำงานที่ดี  มีความรู้สึกเป็นส่วนหนึ่งขององค์การโดยให้ผลตอบแทนที่ยุติธรรมและเหมาะสม  จัดการฝึกอบรมและพัฒนาอย่างต่อเนื่อง จัดสรรสวัสดิการและเสริมสร้างสุขอนามัยในการปฏิบัติงาน ตลอดจนช่วยกำหนดแนวทางความก้าวหน้าในอาชีพของบุคคล เพื่อให้บุคลากรมีความพร้อมทั้งด้านร่างกายและจิตใจ ส่งผลให้สามารถทุ่มเทกำลังกายและกำลังใจในการทำงานให้องค์การอย่างเต็มที่
3. ภายหลังจากการร่วมงาน งานทรัพยากรมนุษย์จะต้องคำนึงถึงบุคลากรที่ทำงานกับองค์การจนเกษียณอายุ  หรือบุคคลที่มีความจำเป็นต้องออกจากงานด้วยเหตุผลบางประการด้วย ยกเว้นการกระทำผิดวินัยร้ายแรง โดยการจัดเตรียมความพร้อมให้บุคลากรสามารถดำรงชีวิตอยู่ในสังคมได้อย่างมีความสุข เช่น การให้บำเหน็จ  บำนาญ  ทุนสำรองเลี้ยงชีพ เงินทดแทนหรือผลตอบแทนในรูปแบบอื่น
นอกจากนี้หลายองค์การได้จัดให้มีโครงการเตรียมการก่อนเกษียณอายุไว้สำหรับบุคลากรที่อายุเข้าใกล้เกณฑ์ เพื่อให้บุคลากรสามารถปรับตัวได้อย่างเหมาะสมเมื่อเวลามาถึง และหลายองค์การมีการส่งเสริมให้บุคลากรที่เกษียณอายุแล้วมาทำหน้าที่ให้คำปรึกษาแก่องค์การ บุคลากรและสังคม เพื่อให้บุคคลเหล่านั้นสามารถทำกิจกรรมที่เป็นประโยชน์ต่อชีวิตของตนเอง บุคคลอื่น และสังคมเท่าที่จะสามารถปฏิบัติได้

วัตถุประสงค์ของการจัดการทรัพยากรมนุษย์

ในอดีตการบริหารงานบุคคล มีวัตถุประสงค์ที่แคบและเฉพาะเจาะจง โดยพิจาณาที่งานประจำของฝ่ายบุคคล โดยหน่วยงานฝ่ายบุคคลจะมีหน้าที่จัดหาและธำรงรักษาให้บุคคลอยู่ร่วมกับองค์การเพื่อผลประโยชน์สูงสุดขององค์การเท่านั้น ปัจจุบันงานทรัพยากรมนุษย์ได้รับความสำคัญและขยายขอบเขตการดำเนินงานมากขึ้น โดยมีวัตถุประสงค์ที่จะตอบสนองความต้องการในหลายระดับดังนี้
1.  สังคม งานทรัพยากรมนุษย์มีวัตถุประสงค์เพื่อตอบสนองความต้องการทางสังคม  เนื่องจากแต่ละสังคมต้องการให้สมาชิกทุกคนอยู่อย่างสงบสุขและสามารถพัฒนาสังคมให้คงอยู่ได้ในอนาคต หน่วยงานทรัพยากรมนุษย์จะเกี่ยวข้องกับการสรรหาบุคคลที่มีความเหมาะสมให้เข้ามาร่วมงานกับองค์การ ซึ่งเป็นการสร้างงานให้แก่สมาชิกของสังคมนอกจากนี้งานทรัพยากรมนุษย์ยังส่งเสริมการให้ผลตอบแทนอย่างยุติธรรม ตลอดจนการพัฒนาบุคลากรให้มีความรู้ ทักษะและความสามารถที่จะปฏิบัติงานได้อย่างมีประสิทธิภาพและเป็นพลเมืองที่ดีของสังคม นอกจากนั้นงานทรัพยากรมนุษย์ยังมีหน้าที่สร้างแนวทางและหลักประกันแก่บุคลากรที่ต้องออกจากองค์การเมื่อเกษียณอายุหรือด้วยเหตุอื่นใดที่ไม่ใช่การกระทำผิดร้ายแรง เพื่อให้บุคคลเหล่านั้นมีชีวิตอยู่ในสังคมได้อย่างมีความสุข ซึ่งนับเป็นส่วนหนึ่งของความรับผิดชอบทางสังคมขององค์การ
2. องค์การ  เพื่อให้องค์การสามารถดำเนินงานได้อย่างมีประสิทธิภาพและเจริญเติบโตอย่างต่อเนื่อง งานทรัพยากรมนุษย์จะมีหน้าที่เกี่ยวข้องตั้งแต่ก่อนเข้าร่วมงาน  ขณะปฏิบัติงานและหลังจากร่วมงานเพื่อสร้างความมั่นใจให้องค์การว่ามีบุคคลที่มีความรู้ มีทักษะและความสามารถมาทำงานให้องค์การอย่างต่อเนื่อง
3.  บุคลากร  เหตุผลที่บุคคลต้องทำงานเพื่อให้ตัวเองและครอบครัวสามารถดำรงชีวิตและมีคุณภาพชีวิตที่ดีได้ในสังคม การจัดการทรัพยากรมนุษย์มีวัตถุประสงค์ที่จะตอบสนองความต้องการระดับต่างๆ ของบุคลากรเริ่มตั้งแต่การรับบุคคลเข้าทำงาน การจ่ายค่าตอบแทนอย่างเหมาะสมและยุติธรรม การให้ผลประโยชน์ตอบแทน การจัดให้มีการฝึกอบรมและพัฒนา การเลื่อนขั้น เลื่อนตำแหน่ง การวางแผนอาชีพ วางแนวทางสำหรับอนาคต การจัดกิจกรรมนันทนาการ ซึ่งงานเหล่านี้ล้วนมีส่วนช่วยส่งเสริมมาตรฐานการครองชีพของบุคคลให้ดีขึ้นได้ทั้งสิ้น


หน้าที่ของหน่วยงานทรัพยากรมนุษย์

	หน้าที่ของหน่วยงานทรัพยากรมนุษย์ในแต่ละองค์การจะแตกต่างกันตามความเหมาะสมของขนาดหรือความสำคัญของหน่วยงานภายในองค์การนั้น ซึ่งโดยปกติจะแบ่งหน้าที่ของหน่วยงานทรัพยากรมนุษย์ออกเป็น 2 ระดับ คือ หน้าที่เกี่ยวกับองค์การและหน้าที่เกี่ยวกับสมาชิกขององค์การ โดยมีรายละเอียด ดังนี้
	1. หน้าที่เกี่ยวกับองค์การ เป็นหน้าที่ที่เกี่ยวข้องกับระบบการดำเนินงานของทั้งองค์การ ซึ่งสามารถจำแนกออกได้เป็น 4 ลักษณะ ดังนี้
1.1  กำหนดนโยบาย หน่วยงานทรัพยากรมนุษย์มีหน้าที่เกี่ยวกับนโยบายด้านบุคลากรรวมและเฉพาะของแต่ละหน่วยงานภายในองค์การ โดยหน่วยงานทรัพยากรมนุษย์จะทำหน้าที่จัดเตรียมข้อมูลที่มีความสำคัญเกี่ยวกับทรัพยากรมนุษย์ขององค์การให้กับผู้บริหารเพื่อกำหนดนโยบายด้านบุคลากรขององค์การทั้งในภาพรวมและนโยบายเฉพาะที่เกี่ยวข้องกับแต่ละหน่วยงาน
1.2  ให้คำแนะนำ หน่วยงานทรัพยากรมนุษย์มีลักษณะเช่นเดียวกับหน่วยงานตามหน้าที่อื่นภายในองค์การ นั่นหมายถึงแต่ละหน่วยงานจะต้องมีความชำนาญในสาขาวิชาชีพที่ตนเองปฏิบัติ ดังนั้นในกรณีที่มีปัญหาเกี่ยวข้องกับงานทรัพยากรมนุษย์ ทุกหน่วยงานสามารถขอคำแนะนำได้จากหน่วยงานทรัพยากรมนุษย์โดยตรง เช่น ต้องการเพิ่ม-ลดกำลังคน หรือเมื่อมีปัญหาเกี่ยวกับกฎหมายแรงงาน เป็นต้น
1.3  ให้บริการ งานทรัพยากรมนุษย์มีหน้าที่ในการให้การสนับสนุนและให้คำปรึกษาแก่สายงานหลัก เมื่อเกิดปัญหาหรือความต้องการที่เกี่ยวข้องกับบุคลากร การให้บริการอาจมีลักษณะเป็นการให้บริการเมื่อหน่วยงานใดหน่วยงานหนึ่งเกิดความต้องการหรือร้องขอ นอกจากนี้หน่วยงานทรัพยากรมนุษย์อาจมีการจัดงานบริการในด้านต่างๆ ในระดับองค์การ หน่วยงาน หรือบุคลากร เช่น โครงการฝึกอบรมและพัฒนาบุคลากร การให้คำปรึกษาในการแก้ไขปัญหาและวางแผนชีวิตแก่บุคลากร การรับคำร้องทุกข์ การเพิ่มประสิทธิภาพในการทำงาน หรือการสนับสนุนสวัสดิการต่างๆภายในองค์การ เป็นต้น
1.4  ควบคุม การควบคุมกำลังคนถือเป็นหน้าที่ที่สำคัญของงานทรัพยากรมนุษย์ เนื่องจากหากองค์การมีจำนวนบุคลากรมากเกินจำนวนงานก็จะทำให้องค์การมีรายจ่ายสูงเกินความจำเป็น แต่หากองค์การมีจำนวนบุคลากรน้อยเกินไปก็จะส่งผลให้การทำงานล่าช้า บุคลากรแต่ละคนต้องทำงานหนักเกินกำลังซึ่งจะส่งผลให้ขาดประสิทธิภาพในการทำงาน เกิดอันตรายในการปฏิบัติงาน บุคลากรเกิดความเครียดซึ่งจะทำให้เกิดผลเสียแก่องค์การในระยะยาว ดังนั้นหน่วยงานด้านทรัพยากรมนุษย์จะต้องทำหน้าที่ควบคุม ตรวจสอบ ปรับปรุงแผนงานเกี่ยวกับกำลังคนภายในองค์การทั้งหมดเพื่อให้มีความสอดคล้องและเหมาะสมกับความต้องการ

2. หน้าที่เกี่ยวกับสมาชิกขององค์การ นอกจากหน่วยงานทรัพยากรมนุษย์จะมีหน้าที่เกี่ยวข้องกับองค์การแล้ว ยังมีหน้าที่โดยตรงกับสมาชิกทุกคนขององค์การด้วย ซึ่งเป็นงานที่ชัดเจนเป็นรูปธรรมที่จะต้องปฏิบัติ หน้าที่ที่เกี่ยวข้องกับบุคคลของงานทรัพยากรมนุษย์สามารถจำแนกได้ ดังนี้
2.1 การวางแผนทรัพยากรมนุษย์ การวางแผนจะมีส่วนช่วยสะท้อนภาพอนาคตเพื่อให้เกิดแนวทางและความกระจ่างแก่ผู้ปฏิบัติได้ ตลอดจนช่วยลดความเสี่ยงที่อาจเกิดขึ้นจากความไม่แน่นอนของสถานการณ์ การวางแผนยังเป็นการสร้างความเข้าใจร่วมกันระหว่างผู้ที่เกี่ยวข้องทุกฝ่ายเพื่อให้สามารถปฏิบัติงานร่วมกันได้อย่างสอดคล้องและมีประสิทธิภาพ โดยปกติหน่วยงานทรัพยากรมนุษย์จะมีหน้าที่ในการวางแผนทรัพยากรมนุษย์ขององค์การเพื่อใช้เป็นแนวทางในการรองรับการเปลี่ยนแปลงด้านกำลังคนที่อาจเกิดขึ้นในอนาคต ซึ่งจะช่วยให้องค์การสามารถดำเนินการได้อย่างมีประสิทธิภาพและเติบโตได้อย่างมั่นคง โดยแผนการนี้จะต้องมีความสัมพันธ์ สอดคล้องและสนับสนุนแผนกลยุทธ์และนโยบายของโรงแรม
2.2 การจ้างงาน หน้าที่สำคัญประการหนึ่งของหน่วยงานทรัพยากรมนุษย์ ได้แก่ การสรรหาและการคัดเลือกบุคลากรที่มีความรู้ความสามารถ มีคุณสมบัติเหมาะสมกับตำแหน่งงานที่สุดให้เข้าร่วมงานกับองค์การ หน่วยงานทรัพยากรมนุษย์จะต้องดำเนินกิจการต่างๆ ให้สัมพันธ์กับนโยบายรวมขององค์การและความต้องการแรงงานของแต่ละหน่วยงาน เมื่อสามารถคัดเลือกบุคลากรที่มีความเหมาะสมกับตำแหน่งงานแล้ว หน่วยงานทรัพยากรมนุษย์จะต้องทำหน้าที่ตรวจสอบเอกสารและความถูกต้องของข้อมูลอย่างละเอียดก่อนทำสัญญาจ้างในการรับบุคคลเข้าทำงาน เพื่อให้แน่ใจว่าองค์การจะสามารถรับบุคคลที่เหมาะสมเข้าร่วมงานได้ 
2.3 การจัดการด้านตำแหน่งงาน หน่วยงานทรัพยากรมนุษย์จะต้องบรรจุบุคลากรเข้าปฏิบัติงานในตำแหน่งหน้าที่ที่ถูกกำหนด และยังมีหน้าที่ดูแลความเรียบร้อยในการประเมินผลงาน การแต่งตั้ง การเลื่อนขั้นเลื่อนตำแหน่งของบุคลากรให้เป็นไปอย่างยุติธรรมตามกฎเกณฑ์ที่องค์การกำหนดไว้ นอกจากนี้เมื่อมีการขยายงานหรือปรับโครงสร้างขององค์การ หน่วยงานทรัพยากรมนุษย์จะต้องเข้าไปมีส่วนร่วมในการวางแผนและกำหนดบุคคลากรให้เหมาะสมกับแต่ละตำแหน่งหน้าที่และโครงสร้างของงานใหม่ เพื่อให้เกิดความเท่าเทียมกันระหว่างบุคลากรด้วย
2.4 การฝึกอบรมและพัฒนา ปัจจุบันการฝึกอบรมและการพัฒนาบุคลากรอย่างต่อเนื่อง ถือเป็นปัจจัยสำคัญในการทำให้องค์การสามารถเจริญเติบโตได้อย่างมั่นคง มีการพัฒนาที่ยั่งยืนและสามารถแข่งขันได้อย่างมีประสิทธิภาพในสถานการณ์ที่เปลี่ยนแปลงไปอย่างรวดเร็ว หน่วยงานทรัพยากรมนุษย์จะมีหน้าที่ในการประสานงานกับหน่วยงานอื่นในการตรวจสอบความต้องการในการฝึกอบรมของแต่ละหน่วยงาน เพื่อนำข้อมูลมาประกอบการวางแผนการฝึกอบรมและพัฒนาบุคลากรได้อย่างมีประสิทธิภาพและก่อให้เกิดประโยชน์สูงสุดแก่ทั้งผู้เข้าร่วมอบรม ผู้จัดการอบรม หน่วยงานต้นสังกัด จากนั้นจึงจะดำเนินการฝึกอบรมตามแผนที่ได้กำหนดไว้ หลังจากการฝึกอบรม หน่วยงานทรัพยากรมนุษย์ยังมีหน้าที่ต้องตรวจสอบและติดตามผลการฝึกอบรมว่าประสบความสำเร็จตามวัตถุประสงค์หรือไม่ เพียงใด สมาชิกที่ผ่านการฝึกอบรมมีความรู้ พฤติกรรมและทัศนคติตามที่ต้องการหรือไม่ ตลอดจนต้องดำเนินการปรับปรุงเพื่อให้การฝึกอบรมตอบสนองต่อความต้องการขององค์การได้อย่างดีขึ้นในอนาคต
2.5 การบริหารค่าตอบแทนและผลประโยชน์ เป็นหน้าที่โดยตรงของหน่วยงานบริหารทรัพยากรมนุษย์ โดยหน่วยงานทรัพยากรมนุษย์จะต้องประเมินค่างาน เปรียบเทียบและกำหนดอัตราค่าจ้างภายในองค์การให้เป็นไปอย่างยุติธรรม นอกจากนั้นจะต้องมีการสำรวจ ศึกษาและเปรียบเทียบอัตราค่าจ้างทั่วไปในสังคม เพื่อใช้ในการกำหนดอัตราค่าจ้างรวมขององค์การไม่ให้สูงหรือต่ำกว่าอัตรามาตรฐานของธุรกิจหรืออุตสาหกรรมในลักษณะเดียวกันมากนัก ปัจจุบันการให้ผลประโยชน์และสวัสดิการแก่บุคลากรถือเป็นปัจจัยสำคัญที่มีส่วนส่งเสริมให้บุคลากรปฏิบัติงานอย่างเต็มความสามารถ เนื่องจากองค์การจะเข้าไปมีส่วนแบ่งเบาภาระในด้านต่างๆ ของบุคลากรมากขึ้น ซึ่งจะส่งผลในการเสริมสร้างขวัญและกำลังใจให้แก่บุคลากรอีกด้วย
2.6 การธำรงรักษาบุคลากร การสรรหา คัดเลือก ฝึกอบรมและพัฒนาบุคลากรแต่ละคนให้มีความรู้ความสามารถในการปฏิบัติงานจะมีค่าใช้จ่ายทั้งทางตรงและทางอ้อม การที่องค์การต้องสูญเสียบุคลากรไปก่อนเวลาอันควรถือเป็นการสูญเสียค่าใช้จ่ายโดยไม่จำเป็น ดังนั้นหน่วยงานทรัพยากรมนุษย์จึงมีหน้าที่ธำรงรักษาบุคลากรให้สามารถปฏิบัติงานร่วมกับองค์การอย่างเต็มใจ เต็มความสามารถ เป็นระยะเวลานาน โดยมีขวัญกำลังใจที่ดีและมีความจงรักภักดีต่อองค์การ
2.7 การรักษาระเบียบวินัย หน่วยงานทรัพยากรมนุษย์มีหน้าที่รักษากฎเกณฑ์ ระเบียบข้อบังคับขององค์การให้เป็นไปตามที่ถูกกำหนดไว้ โดยกฎระเบียบเหล่านี้จะต้องครอบคลุมในเรื่องที่เกี่ยวกับสมาชิกขององค์การ เช่น ระเบียบวินัยพนักงาน การลาพักงาน การลากิจ ลาป่วย การเข้าทำงานและการเลิกงาน เป็นต้น
2.8 บริหารแรงงานสัมพันธ์ หน่วยงานทรัพยากรมนุษย์มีหน้าที่โดยตรงทางด้านแรงงานสัมพันธ์ทั้งในระดับมหภาคและระดับจุลภาค โดยการเสริมสร้างความสัมพันธ์ที่ดีระหว่างองค์การ พนักงานและสิ่งแวดล้อมภายนอกองค์การ ไม่ว่าจะเป็น สมาคมวิชาชีพ สมาคมแรงงานและกลุ่มผู้เกี่ยวข้อง เพื่อให้องค์การสามารถดำเนินงานได้อย่างราบรื่น ไม่มีอุปสรรคหรือความขัดแย้งเกิดขึ้น เนื่องจากปัญหาที่เกิดขึ้นอาจส่งผลต่อภาพลักษณ์และการดำเนินงานขององค์การได้
2.9 กิจกรรมอื่น การจัดการทรัพยากรมนุษย์เป็นงานที่มีขอบเขตกว้างขวาง ดังนั้นหน่วยงานทรัพยากรมนุษย์อาจต้องเข้าไปเกี่ยวข้องกับกิจกรรมในด้านอื่นด้วย เช่น การให้คำปรึกษา การให้คำแนะนำหรือบริการพิเศษแก่บุคลากรและการให้บริการแก่สังคม เป็นต้น

การจัดองค์การของหน่วยงานทรัพยากรมนุษย์

การจัดองค์การของหน่วยงานทรัพยากรมนุษย์จะแตกต่างกันในแต่ละองค์การ หน่วยงานทรัพยากรมนุษย์ที่มีประสิทธิภาพต้องมีการจัดโครงสร้างของหน่วยงานให้สอดคล้องและสมดุลกับโครงสร้างขององค์การ ปัจจัยที่มีผลต่อโครงสร้างของหน่วยงานทรัพยากรมนุษย์ จำแนกได้ดังนี้
1. ผู้บริหาร ซึ่งถือเป็นหัวใจขององค์การ การตัดสินใจของผู้บริหารจะมีส่วนเกี่ยวข้องกับความสำเร็จหรือความล้มเหลวขององค์การ กล่าวได้ว่าความเข้าใจและทัศนคติของผู้บริหารที่มีต่อการจัดการทรัพยากรมนุษย์มีผลโดยตรงต่อการจัดโครงสร้างและพัฒนาของหน่วยงานทรัพยากรมนุษย์ ในอดีตงานทรัพยากรมนุษย์มักถูกมองเป็นงานที่ไม่มีความสำคัญ เนื่องจากเป็นงานที่ไม่ก่อให้เกิดรายได้โดยตรงต่อองค์การ ทำให้งานบุคคลไม่ได้รับการสนับสนุนและพัฒนาเท่าที่ควร ปัจจุบันผู้บริหารที่มี   วิสัยทัศน์ในหลายองค์การได้มองเห็นความสำคัญของการจัดการทรัพยากรมนุษย์ในฐานะเป็นปัจจัยสำคัญในการพัฒนาองค์การให้สำเร็จต่อเนื่องในระยะยาว จึงได้มีการส่งเสริมสนับสนุนกิจกรรมต่างๆ ในด้านทรัพยากรมนุษย์ให้มีศักยภาพมากขึ้น 
2. ขนาดและโครงสร้างขององค์การ ขนาดและโครงสร้างขององค์การเป็นปัจจัยสำคัญที่มีส่วนในการกำหนดโครงสร้างของหน่วยงานทรัพยากรมนุษย์ องค์การที่มีขนาดต่างกันย่อมมีความต้องการและมีงบประมาณในงานด้านบุคลากรที่แตกต่างกัน การพิจารณาว่าองค์การใดให้ความสำคัญต่องานทรัพยากรมนุษย์มากน้อยเพียงใดนั้น สามารถพิจารณาได้จากงบประมาณด้านบุคลากรต่อจำนวนพนักงาน หมายความว่าองค์การที่มีค่าใช้จ่ายในกิจกรรมด้านทรัพยากรมนุษย์ต่อหัวสูงมีแนวโน้มที่จะให้ความสำคัญต่องานทรัพยากรมนุษย์มากตามไปด้วย  นอกจากขนาดขององค์การแล้ว การจัดโครงสร้างองค์การยังมีผลต่อการจัดหน่วยงานและลักษณะการดำเนินงานของหน่วยงานทรัพยากรมนุษย์โดยตรง นอกจากนี้ความซับซ้อนของโครงสร้างองค์การอาจมีส่วนให้หน่วยงานบุคลากรมีความซับซ้อนและมีลักษณะงานที่หลากหลายตามไปด้วยเช่นกัน
3. ความสัมพันธ์ระหว่างบุคลากร ไม่ว่าจะเป็นความสัมพันธ์ระหว่างองค์การกับบุคลากร หรือความสัมพันธ์ระหว่างบุคลากรด้วยกันเอง ล้วนมีผลต่อการดำเนินงานและการจัดโครงสร้างองค์การของหน่วยงานทรัพยากรมนุษย์ทั้งสิ้น โดยปกติองค์การขนาดใหญ่มักมีบุคลากรจำนวนมาก ทำให้สมาชิกไม่สามารถรู้จักกันได้ทั้งหมด จำเป็นจะต้องนำระบบงานทรัพยากรมนุษย์แบบเป็นทางการมาใช้ เพื่อให้การทำงานเป็นไปอย่างราบรื่นและก่อให้เกิดความยุติธรรมแก่ทุกฝ่าย ในขณะที่องค์การที่มีขนาดเล็ก ก็มักมีจำนวนบุคลากรไม่มากและสมาชิกต่างรู้จักกันเป็นการส่วนตัวก็สามารถที่จะจัดองค์การให้มีความยืดหยุ่นและไม่เป็นทางการได้ เพื่อสร้างความคล่องตัวในการทำงาน ดังนั้นหน่วยงานทรัพยากรมนุษย์ที่มีประสิทธิภาพจะต้องสร้างความสัมพันธ์ ความรู้สึกร่วม ความคุ้นเคยและความเป็นกันเองระหว่างบุคลากรในองค์การให้ได้นั่นเอง
4. ปัจจัยภายนอก สิ่งแวดล้อมภายนอกองค์การและกระแสความต้องการของสังคม ต่างมีส่วนในการกำหนดโครงสร้างและส่งผลให้หลายองค์การต้องปรับปรุงหน้าที่ โครงสร้างและการดำเนินงานของหน่วยงานทรัพยากรมนุษย์ให้สอดคล้องต่อกระแสการเปลี่ยนแปลงที่เกิดขึ้น เนื่องจากสิ่งแวดล้อมจะเป็นปัจจัยกำหนดโอกาสและข้อจำกัดในการดำเนินงานขององค์การ 
การจัดการทรัพยากรมนุษย์ในอุตสาหกรรมโรงแรมจะมีผู้อำนวยการแผนกทรัพยากรมนุษย์ เป็นผู้บริหารสูงสุดของแผนก ซึ่งการจัดโครงสร้างงานนั้นจะแตกต่างกันไปในแต่ละโรงแรม ขึ้นอยู่กับ ขนาดของโรงแรม จำนวนพนักงาน ความจำเป็น ความเหมาะสม ค่าใช้จ่ายและนโยบายของโรงแรม 
วิธีการจัดแบ่งโครงสร้างของแผนกทรัพยากรมนุษย์ของอุตสาหกรรมโรงแรมโดยทั่วไปจะแบ่งโดยคำนึงถึงหน้าที่และปริมาณงานที่ต้องปฏิบัติเป็นหลัก โรงแรมขนาดเล็กที่มีปริมาณงานไม่มากก็จะมีการแบ่งส่วนงานได้น้อยฝ่าย ส่วนโรงแรมขนาดกลางและขนาดใหญ่ที่มีปริมาณงานมากก็ต้องใช้พนักงานจำนวนมากเพื่อปฏิบัติงานตามสัดส่วนของปริมาณงานที่มี ดังนั้นการจัดโครงสร้างของแผนกทรัพยากรมนุษย์จึงจำเป็นที่จะต้องแบ่งส่วนงานออกเป็นหลายฝ่าย เพื่อให้เกิดความเหมาะสมและเพื่อให้สามารถปฏิบัติงานได้อย่างมีประสิทธิภาพ
การเปลี่ยนแปลงที่เกิดขึ้นอย่างรวดเร็วและต่อเนื่องของสภาพแวดล้อมทางธุรกิจ ส่งผลให้การจัดโครงสร้างองค์การของหน่วยงานทรัพยากรมนุษย์ต้องพิจารณาความสัมพันธ์ระหว่างปัจจัย   แต่ละด้านอย่างรอบคอบ เพื่อให้หน่วยงานทรัพยากรมนุษย์สามารถตอบสนองความต้องการได้อย่างเหมาะสมและมีประสิทธิภาพ ตลอดจนทำให้บุคลากรขององค์การสามารถปฏิบัติงานและอยู่ในสังคมได้อย่างมีความสุข


พัฒนาการของการจัดการทรัพยากรมนุษย์

ในสมัยโบราณมนุษย์ได้มีการนำแรงงานมาใช้ในการดำเนินกิจกรรมต่างๆ เพื่อการดำรงชีวิตแบบต่างคนต่างทำ หรือช่วยกันทำงานเป็นหมู่คณะตามความยากง่ายของงานหรือตามพัฒนาการของสังคม ซึ่งยังไม่ได้มีการแบ่งหน้าที่การทำงานอย่างชัดเจน  แต่เมื่ออารยธรรมเจริญมากขึ้น มนุษย์ได้รวมกลุ่มเป็นสังคมขนาดใหญ่และซับซ้อนขึ้น ทำให้ปริมาณและความซับซ้อนของงานมีมากขึ้น      จนบุคคลเพียงคนเดียวหรือกลุ่มเดียวไม่สามารถทำได้อย่างมีประสิทธิภาพ มนุษย์จึงต้องมีการแบ่งงานกันทำ แต่อย่างไรก็ดียังไม่มีหลักฐานแน่ชัดว่าการจัดการทรัพยากรมนุษย์เริ่มต้นขึ้นเมื่อใด ทำให้นักวิชาการได้แบ่งช่วงเวลาของพัฒนาการในการศึกษาด้านการจัดการทรัพยากรมนุษย์ออกเป็น 4 ช่วงเวลา ดังนี้


1. ช่วงระยะก่อนเริ่มแรก 
1.1  โรเบิร์ต โอเวน (Robert Owen) ปี ค.ศ. 1771-1858 เป็นผู้บุกเบิกที่ให้ความสำคัญด้านการจัดการทรัพยากรมนุษย์ในช่วงปฏิบัติอุตสาหกรรม เนื่องจากเป็นผู้ให้ความสนใจสภาพการทำงานและความเป็นอยู่ของคนงานในสมัยนั้น โอเวนเสนอให้มีการลดระยะเวลาในการทำงานของพนักงานลง พร้อมกับเสนอให้มีการป้องกันการใช้แรงงานเด็กที่อายุต่ำกว่า 10 ปี
1.2  ชาร์ลส์ แบบบาจ (Charles Babbage) ปี ค.ศ. 1792-1871 เป็นนักคณิตศาสตร์ที่มีชื่อเสียงและเป็นนักคิดที่ให้ความสนใจเรื่องการจัดการองค์การและการบริหารงานบุคคล แบบบาจแนะนำให้มีการใช้แผนการแบ่งกำไร 2 ส่วน ดังต่อไปนี้ (ณัฏฐพันธ์ เขจรนันทน์, 2545 : 30)
1.2.1 พนักงานจะได้รับโบนัสจากการเสนอคำแนะนำที่ดีในการทำงานกระตุ้นให้บุคลากรมีความคิดสร้างสรรค์และกล้าแสดงออก 
1.2.2 ค่าจ้างของพนักงานขึ้นอยู่กับกำไรของโรงงาน ซึ่งจะเป็นการกระตุ้นให้พนักงานทำงานอย่างเต็มความสามารถ

2. ช่วงระยะเริ่มแรก
2.1  เฟรเดอริค ดับเบิลยู. เทเลอร์ (Frederick W. Taylor) ปี ค.ศ. 1856-1915 เป็นผู้ที่ได้รับการยอมรับว่าเป็น “บิดาของการจัดการเชิงวิทยาศาสตร์” เทเลอร์ได้ค้นพบว่าคนงานมักจะทำงานไม่เต็มกำลังความสามารถของตนเอง เนื่องจากเหตุผล 3 ประการ ดังต่อไปนี้
2.1.1 คนงานกลัวว่าเมื่อผลผลิตเพิ่มขึ้นตนจะต้องออกจากงาน เนื่องจากโรงงานไม่ต้องการคนงานมากเกินไป
2.1.2 ระบบการจ่ายค่าจ้างแบบรายชั่วโมงทำให้คนงานพยายามทำงานโดยใช้เวลายาวนานขึ้นเพื่อให้ได้ค่าแรงมากขึ้น
2.1.3 ลักษณะการทำงานที่ใช้ประสบการณ์ในอดีตหรือกฎเกณฑ์ที่ไม่แน่นอน จะทำให้ขาดประสิทธิภาพในการทำงาน
เทเลอร์ได้พยายามศึกษาหาวิธีการที่ดีที่สุดในการปฏิบัติงานให้มีประสิทธิภาพ โดยเสนอ 4 วิธีการ ดังต่อไปนี้
1) ศึกษาแต่ละส่วนของงานและพัฒนาวิธีการทำงานที่ดีที่สุดสำหรับแต่ละงาน
2)  คัดเลือกและฝึกหัดคนงานโดยใช้วิธีทางวิทยาศาสตร์ เพื่อให้คนงานสามารถทำงานของตัวเองได้อย่างถูกหลักการและมีประสิทธิภาพ
3) ร่วมมือกับคนงานอย่างเต็มที่ เพื่อให้แน่ใจว่าคนงานได้ใช้วิธีการทำงานอย่างเหมาะสม
4) แบ่งงานและหน้าที่ความรับผิดชอบโดยใช้หลักการทางวิทยาศาสตร์
เทเลอร์ได้ทำการศึกษาและปรับปรุงระบบค่าจ้าง เพื่อกระตุ้นให้คนงานทำงานอย่างเต็มความสามารถ โดยใช้ระบบค่าจ้างแบบจูงใจคือ เมื่อทำงานได้มากขึ้นตามมาตรฐานค่าจ้างก็จะสูงขึ้นตามไปด้วย
2.2  เฮนรี่ แอล. แกนต์ (Henry L. Gantt)  ปี ค.ศ. 1861-1919 เป็นผู้ที่ทำงานกับ    เทเลอร์อย่างใกล้ชิด ผลงานที่เป็นที่รู้จักคือ แผนภูมิของแกนต์ ซึ่งเป็นการกำหนดตารางเวลาและกิจกรรมที่ใช้ประกอบการวางแผน จัดเวลา และควบคุมการทำงานของโครงการ แกนต์เป็นผู้เสนอแนวความคิดเกี่ยวกับการจูงใจบุคลากรโดยให้รางวัลพิเศษแก่หัวหน้างานเมื่อคนงานสามารถปฏิบัติงานได้ตามมาตรฐานที่ตั้งไว้ เพราะต้องการให้หัวหน้างานดูแลพนักงานที่มีปัญหาในการทำงาน

3.  ช่วงแนวความคิดด้านมนุษย์สัมพันธ์
3.1  ฮิวโก มันส์เทอร์เบิร์ก (Hugo Munsterberg) ปี ค.ศ. 1863-1916 ได้ให้ความสนใจเป็นพิเศษในสภาพแวดล้อมที่ส่งเสริมให้แต่ละบุคคลทำงานให้ดีที่สุดและพยายามหาวิธีที่จะให้คนงานปฏิบัติงานตามที่ฝ่ายบริหารต้องการ
3.2  แมรี่ พาร์กเกอร์โฟลเลตต์ (Mary Parker Follett) ปี ค.ศ. 1868-1933 ให้ความสนใจศึกษาเรื่องการพลวัตกลุ่มการแบ่งอำนาจ การแก้ไขความขัดแย้ง และบูรณาการของระบบองค์การ
3.3  อับบราฮัม มาสโลว์ (Abraham Maslow) ปี ค.ศ. 1908-1970 ได้ตั้งสมมุติฐานเกี่ยวกับธรรมชาติของมนุษย์ไว้  3 ประการ คือ
1) มนุษย์ทุกคนมีความต้องการอย่างต่อเนื่องที่ไม่มีทางบรรลุได้หมด เมื่อความต้องการใดได้รับการบำบัดแล้ว บุคคลจะมีความต้องการใหม่เกิดขึ้น
2) พฤติกรรมจะเป็นผลมาจากความต้องการ บุคคลจะแสดงพฤติกรรมเพื่อให้บรรลุความต้องการในขณะนั้น
3) ความต้องการของบุคคลสามารถจัดให้อยู่ในลำดับขั้นจากต่ำสุดไปหาสูงสุดได้  เมื่อบุคคลได้รับการตอบสนองในความต้องการขั้นหนึ่งก็จะเกิดความต้องการในขั้นต่อไป
ลำดับขั้นความต้องการของมาสโลว์ มี 5 ขั้น คือ
1. ความต้องการทางกายภาพ หมายถึง บุคคลทุกคนมีความต้องการขั้นพื้นฐานในการดำรงชีวิต เช่น อาหาร น้ำ อากาศ เป็นต้น
2. ความต้องการความมั่นคงปลอดภัย หมายถึง บุคคลต้องการความมั่นคงปลอดภัยทั้งทางด้านกายภาพและความรู้สึก
3. ความต้องการมีส่วนร่วมในสังคม หมายถึง บุคคลต้องการมีส่วนร่วมและการยอมรับจากสังคม
4. ความต้องการการยอมรับนับถือ เกียรติยศ ชื่อเสียง หมายถึง เมื่อบุคคลได้รับการยอมรับให้เป็นส่วนหนึ่งของสังคมแล้ว บุคคลก็จะเกิดความต้องการที่จะได้รับการยกย่องและนับถือจากสมาชิกในสังคม
5. ความต้องการประสบความสำเร็จในสิ่งที่ตั้งใจไว้ หมายถึง เมื่อบุคคลได้รับการตอบสนองความต้องการในขั้นต่างๆ ที่กล่าวมาแล้วทั้งหมด บุคคลก็จะมีความต้องการที่จะบรรลุในสิ่งที่ตั้งใจเอาไว้

)ลำดับขั้นความต้องการของมาสโลว์


ภาพที่ 1.1 ลำดับขั้นความต้องการของมาสโลว์

แนวความคิดของมาสโลว์มีความสำคัญต่อการจัดการทรัพยากรมนุษย์ เช่น ในระยะเริ่มต้นองค์การสามารถจูงใจให้พนักงานทำงานโดยให้ผลตอบแทนทางวัตถุ เช่น ให้เงินเดือนสูงขึ้น ให้สวัสดิการมากขึ้น เพื่อตอบสนองความต้องการในขั้นแรก ส่วนในลำดับความต้องการที่สูงขึ้นไปอีก เช่น ความก้าวหน้าในอาชีพและการยอมรับจากสมาชิกคนอื่น องค์การสามารถใช้สิ่งเหล่านี้เป็นแรงจูงใจให้พนักงานทำงานได้อย่างมีประสิทธิภาพอย่างต่อเนื่องได้
3.4 ดักลาส แมคเกรเยอร์ (Douglas McGregor) ปี ค.ศ. 1906-1964 เป็นศาสตราจารย์ประจำสถาบันเทคโนโลยีแห่งแมสซาชูเซตต์ (MIT) ได้สร้างสมมติฐานที่เรียกว่า ทฤษฎี  X  และ ทฤษฎี Y  ซึ่งสะท้อนถึงทัศนคติของผู้จัดการที่มีต่อผู้ใต้บังคับบัญชาที่แตกต่างกัน ดังนี้
3.4.1 ทฤษฎี X มีสมมุติฐานในทางลบว่า คนงานมักเกียจคร้านและมีความทะเยอทะยานต่ำ
3.4.2 ทฤษฎี Y มีสมมุติฐานในทางบวกว่า คนงานที่มีวุฒิภาวะสูงมักมีความสามารถที่จะควบคุมตนเองได้
 แมคเกรเยอร์เชื่อว่าผู้จัดการที่มีความเชื่อตามทฤษฎี X จะควบคุมการทำงานของพนักงานอย่างเข้มงวดและใช้ปัจจัยพื้นฐาน เช่น เงินค่าตอบแทน เป็นเครื่องจูงใจให้พนักงานทำงาน แต่ในทางกลับกัน ผู้จัดการที่เชื่อตามทฤษฎี Y มีแนวโน้มที่จะให้อิสระในการทำงานแก่พนักงานและสนองตอบต่อความต้องการในระดับสูงของพนักงาน

4. ปัจจุบัน
การจัดการทรัพยากรมนุษย์เดิมเรียกว่า การบริหารงานบุคคล (Personal Management) เนื่องจากมีหน้าที่หลักในการแก้ไขปัญหาการจัดหาคนให้เพียงพอกับความต้องการของหน่วยงาน โดยมีแนวคิดมองในแง่ของค่าใช้จ่ายเพียงอย่างเดียว ต่อมาได้มีการเคลื่อนไหวสู่แนวคิดที่กว้างออกไป โดยมีจุดเริ่มต้นมาจากการขยายแนวความคิดที่เกิดขึ้นในปี ค.ศ. 1989 สมาคมเพื่อการบริหารงานบุคคลแห่งประเทศสหรัฐอเมริกา ได้ลงมติเปลี่ยนชื่อสมาคมจากเดิม ไปเป็น “สมาคมเพื่อการจัดการทรัพยากรมนุษย์” ซึ่งนับเป็นครั้งแรกที่ได้มีการใช้คำว่า “การจัดการทรัพยากรมนุษย์” หรือ Human Resource Management หรือ HRM ในวงการธุรกิจ และได้แพร่หลายเป็นที่ยอมรับมาจนถึงปัจจุบัน(บุญเลิศ จิตตั้งวัฒนา, 2560 : 13)
ในปัจจุบันมีการตื่นตัวด้านการบริหารงานทรัพยากรมนุษย์ในทุกองค์การเนื่องจากการเปลี่ยนแปลงของปัจจัยแวดล้อม ส่งผลในองค์การต้องพยายามเพิ่มศักยภาพในการดำเนินงาน เพื่อให้สามารถดำรงอยู่และมีพัฒนาการที่ต่อเนื่อง ซึ่งแนวคิดนี้จะให้ความสำคัญกับทรัพยากรมนุษย์ในฐานะทรัพยากรที่มีความสำคัญที่สุดขององค์การ

การบริหารงานบุคคล 

	การบริหารงานบุคคลมีลักษณะการทำงาน ดังนี้
1. เป็นการบริหารโดยใช้กฎเกณฑ์ ระเบียบข้อบังคับและตัวบทกฎหมายที่เคร่งครัด เพื่อทำให้พนักงานในองค์การอยู่ในระเบียบวินัย
2. เป้าหมายสูงสุดในการบริหารงานบุคคล คือ การรักษาสันติสุขในองค์การ โดยมีประสิทธิภาพและประสิทธิผลของงานเป็นเรื่องรอง
3. การวางแผนกำลังคนและการกำหนดขอบเขตหน้าที่งาน เพื่อกำหนดคำบรรยายลักษณะงาน (Job Description) มีสภาพตายตัวโดยฝ่ายบุคคล 
4. ฝ่ายบุคคลมีอำนาจอย่างยิ่งในการให้คุณให้โทษแก่พนักงาน
5. การอบรมและพัฒนาจัดทำโดยหัวหน้างานหรือผู้บริหารเป็นผู้กำหนด
6. การปฐมนิเทศพนักงานใหม่จะเน้นที่ระเบียบ ข้อบังคับ กฎเกณฑ์และกติการวมถึงบทลงโทษ 
7. ฝ่ายบุคคลจะเน้นความรอบรู้ในพระราชบัญญัติแรงงานสัมพันธ์ฉบับต่างๆ
8. การลงโทษพนักงาน ถือเป็นผลงานชิ้นเอกของเจ้าหน้าที่ฝ่ายบุคคล

การบริหารทรัพยากรมนุษย์ 

	การบริหารทรัพยากรมนุษย์มีลักษณะการทำงาน ดังนี้
1. มีแนวคิดที่ว่าทรัพยากรมนุษย์เป็นทรัพย์สินมีค่าขององค์การและทุนมนุษย์เป็นทุนที่ยั่งยืนที่สุด
2. เป้าหมายหลัก คือ การใช้ทรัพย์กรมนุษย์ให้เกิดประโยชน์สูงสุด
3. เน้นการพัฒนาให้พนักงานมีขีดความสามารถเพิ่มขึ้นพร้อมกับการพัฒนาองค์การ
4. การวางแผนและการกำหนดหน้าที่งาน ดำเนินการโดยสำรวจความสามารถของพนักงานที่มีอยู่ แล้วปรับขอบเขตหน้าที่งานตามความรับผิดชอบนั้น การบริหารงานมีความยืดหยุ่นได้ตามความจำเป็นของภารกิจ
5. ฝ่ายทรัพยากรมนุษย์ ทำหน้าที่เป็นคลังข้อมูลด้านการบริหารทรัพยากรมนุษย์
6. การพิจารณาผลงาน การเลื่อน ลด ปลด ย้าย เป็นหน้าที่ของผู้บังคับบัญชาโดยตรงของพนักงาน
7. การฝึกอบรมและพัฒนาพนักงานจะใช้ การประเมินระดับสมรรถนะเป็นหลัก
8. แรงงานสัมพันธ์ เป็นกิจกรรมที่จัดขึ้นเพื่อให้พนักงานรู้สึกถึงความมีคุณค่าของตนเอง
9. การลงโทษพนักงานถือเป็นสิ่งจำเป็น ที่ต้องปฏิบัติตามมาตรฐานเพื่อให้เป็นบทเรียน

จากลักษณะการทำงานของการบริหารงานบุคคลและการบริหารทรัพยากรมนุษย์จะเห็นว่า การบริหารงานบุคคลจะเน้นเรื่องกฎ ระเบียบและข้อบังคับในการทำงานเป็นสำคัญ การทำงานไม่มีความยืดหยุ่น ฝ่ายบุคคลมีอำนาจในการให้คุณให้โทษแก่บุคลากรมาก ในขณะที่การบริหารทรัพยากรมนุษย์จะให้ความสำคัญกับบุคลากรเนื่องจากเห็นบุคลากรเป็นทุนที่ยั่งยืนที่สุด จึงมีเป้าหมายหลักในการใช้ทรัพยากรมนุษย์ให้เกิดประโยชน์สูงสุด ทำให้การทำงานมีความยืดหยุ่น การให้คุณให้โทษแก่บุคลากรเป็นหน้าที่ของหัวหน้างานหรือผู้บังคับบัญชาโดยตรง ส่วนฝ่ายทรัพยากรมนุษย์มีหน้าที่เป็นเพียงผู้ให้คำปรึกษา แนะนำและคอยให้ความช่วยเหลือในด้านต่างๆ เท่านั้น




สรุป
การจัดการทรัพยากรมนุษย์มีความสำคัญไม่น้อยไปกว่าการทำงานในด้านอื่นขององค์การ ทำให้ในปัจจุบันหลายองค์การให้ความสำคัญและสนใจในการพัฒนางานด้านทรัพยากรมนุษย์มากขึ้น การจัดการทรัพยากรมนุษย์ หมายถึง กระบวนการที่ผู้มีหน้าที่เกี่ยวข้องร่วมกันใช้ความรู้ ความสามารถ ทักษะและประสบการณ์ดำเนินกิจกรรมเกี่ยวกับบุคลากรขององค์การ ปัจจุบันงานทรัพยากรมนุษย์ได้ขยายความรับผิดชอบครอบคลุมในหลายระดับ ทั้งในด้าน สังคม องค์การและบุคลากร
การจัดการทรัพยากรมนุษย์มีกิจกรรม 3 ลักษณะ คือ ก่อนเข้าร่วมงาน ขณะปฏิบัติงาน และภายหลังจากร่วมงาน วัตถุประสงค์ของการจัดการทรัพยากรมนุษย์เพื่อตอบสนองต่อบุคคล องค์การและสังคม ส่วนปัจจัยที่มีผลต่อโครงสร้างของหน่วยงานทรัพยากรมนุษย์ คือ ผู้บริหาร ขนาดโครงสร้างขององค์การ ความสัมพันธ์ระหว่างบุคลากรและสิ่งแวดล้อมภายนอกองค์การ 
พัฒนาการของการจัดการทรัพยากรมนุษย์ มี 4 ช่วง คือ ช่วงระยะก่อนเริ่มแรกเป็นสมัยที่เริ่มมีการตื่นตัวเกี่ยวกับสภาพการทำงานของบุคคล โดยมีนักคิดที่สำคัญได้แก่ โรเบิร์ต โอเวน และชาร์ลส์ แบบบาจ ที่เริ่มให้ความสำคัญกับสภาพการทำงานภายในโรงงานและคุณภาพชีวิตของคนงาน ช่วงระยะเริ่มแรกเป็นช่วงเวลาที่มีการคำนึงถึงประสิทธิภาพและประสิทธิผลในการปฏิบัติงานของคนงาน โดยมีนักคิดที่สำคัญได้แก่ เฟรเดอริค ดับเบิลยู เทเลอร์ เฮนรี่ แกนต์  ช่วงแนวความคิดด้านมนุษย์สัมพันธ์เป็นช่วงเวลาที่มีแนวคิดด้านการจัดการที่ให้ความสำคัญต่อความสัมพันธ์ของบุคลากรภายในองค์การ โดยมีนักคิดที่สำคัญได้แก่ ฮิวโก มันส์เทอร์เบิร์ก แมรี่ พาร์กเกอร์ อับบราฮัม มาสโลว์ และดักลาส แมคเกรเยอร์ 
ในช่วงเวลาปัจจุบันเป็นช่วงเวลาที่ให้ความสำคัญกับทรัพยากรมนุษย์ในฐานะทรัพยากรที่มีความสำคัญที่สุดขององค์การ ซึ่งความแตกต่างหลักระหว่างการบริหารงานบุคคลแบบเดิม กับการบริหารทรัพยากรมนุษย์ในปัจจุบัน คือ การบริหารทรัพยากรมนุษย์มองคนเป็นทรัพย์สินที่มีค่าและเป็นต้นทุนที่ยั่งยืนที่สุดขององค์การ





แบบฝึกหัด

ข้อ 1. ให้อธิบายความหมายของการจัดการทรัพยากรมนุษย์
ข้อ 2. วัตถุประสงค์ของการจัดการทรัพยากรมนุษย์มีอะไรบ้าง จงอธิบายอย่างละเอียด
ข้อ 3. ให้ยกตัวอย่างทรัพยากรที่สิ้นเปลืองได้ มาอีก 5 ตัวอย่างโดยไม่ซ้ำกับในเอกสาร
ข้อ 4. ให้ยกตัวอย่างทรัพยากรที่ล้าสมัยได้ มาอีก 5 ตัวอย่างโดยไม่ซ้ำกับในเอกสาร
ข้อ 5. การจัดการทรัพยากรมนุษย์ก่อนเข้าร่วมงานกับองค์การ งานทรัพยากรมนุษย์มีขั้นตอนการทำงานอย่างไรบ้าง อธิบายเป็นข้อๆ
ข้อ 6. การจัดการทรัพยากรมนุษย์ขณะปฏิบัติงานกับองค์การ งานทรัพยากรมนุษย์มีขั้นตอนการทำงานอย่างไรบ้าง อธิบายเป็นข้อๆ
ข้อ 7. การจัดการทรัพยากรมนุษย์หลังร่วมงานกับองค์การ งานทรัพยากรมนุษย์มีขั้นตอนการทำงานอย่างไรบ้าง อธิบายเป็นข้อๆ
ข้อ 8. เหตุใดหน่วยงานทรัพยากรมนุษย์จึงเกี่ยวข้องกับกระบวนการวางแผนขององค์การ
ข้อ 9. ให้เลือกหน้าที่ของหน่วยงานทรัพยากรมนุษย์มา 1 ข้อแล้วอธิบายขั้นตอนการทำงานเป็นข้อๆ 
ข้อ 10. พัฒนาการของการจัดการทรัพยากรมนุษย์จำแนกออกได้เป็นกี่ช่วงเวลา อะไรบ้าง
ข้อ 11. ให้เขียนสรุปพัฒนาการของการจัดการทรัพยากรมนุษย์ในแต่ละช่วงเวลามาเป็นข้อๆ
ข้อ 12. ให้อธิบายลำดับขั้นความต้องการของมาสโลว์ ตามความเข้าใจเป็นข้อๆ พร้อมยกตัวอย่างประกอบ
ข้อ 13. ให้อธิบายแนวความคิดการบริหารงานบุคคลมาเป็นข้อๆ 
ข้อ 14. ให้อธิบายแนวความคิดการบริหารงานทรัพยากรมนุษย์มาเป็นข้อๆ 
ข้อ 15. ให้เปรียบเทียบแนวความคิดการบริหารงานบุคคลและการบริหารงานทรัพยากรมนุษย์มาเป็นข้อๆ ตามความเข้าใจ

แผนบริหารการสอนประจำบทที่ 2
การวางแผนทรัพยากรมนุษย์

หัวข้อเนื้อหาประจำบท
1. หน้าที่ทางการจัดการ

3. ความสำคัญของการวางแผนทรัพยากรมนุษย์

บทที่ 2
การวางแผนทรัพยากรมนุษย์

การวางแผนทรัพยากรมนุษย์ เป็นการวางแผนเพื่อเตรียมบุคลากรที่เหมาะสมเข้าทำงานในองค์การ รวมถึงการฝึกอบรมพัฒนาบุคลากร เพื่อให้การจัดการทรัพยากรมนุษย์ในองค์การเกิดประสิทธิภาพสูงสุดและบรรลุเป้าหมายขององค์การ โดยทั่วไปการวางแผนทรัพยากรมนุษย์ในอุตสาหกรรมการโรงแรมจะเป็นกระบวนการคาดการณ์ในการใช้ทรัพยากรมนุษย์ในอุตสาหกรรมโรงแรมล่วงหน้า เพื่อทำให้เกิดความมั่นใจว่าโรงแรมจะมีกำลังคนเพียงพอในการปฏิบัติหน้าที่ต่างๆ จนบรรลุผลและสำเร็จตามวัตถุประสงค์ของโรงแรม
บุคคลที่ดำรงตำแหน่งเกี่ยวข้องกับงานบริหารและการจัดการไม่ว่าจะทำงานอยู่ในหน่วยงานของรัฐบาล รัฐวิสาหกิจหรือเอกชน ตลอดจนสังกัดอยู่ส่วนใดหรือระดับใดขององค์การ ตั้งแต่ ผู้บริหารระดับต้น (First-Line Management) ผู้บริหารระดับกลาง (Middle Management) จนถึงผู้บริหารระดับสูง (Top Management) ต่างมีความจำเป็นที่จะต้องทำกิจกรรมที่เกี่ยวข้องกับการวางแผนหรือ มีหน้าที่ทางการจัดการทั้งสิ้น (นิติพล ภูตะโชติ, 2559 : 151).

หน้าที่ทางการจัดการ
การจัดการทรัพยากรมนุษย์จะก่อให้เกิดความร่วมมือระหว่างฝ่ายจัดการกับพนักงาน เพื่อเสริมสร้างให้เกิดแรงจูงใจในการปฏิบัติงาน ดังนั้นองค์การจึงต้องมีหลักการจัดการทรัพยากรมนุษย์ที่เหมาะสม และการจัดการทรัพยากรมนุษย์ที่เหมาะสมนั้นจะเกี่ยวข้องกับการใช้ทรัพยากรบุคคลเพื่อให้เกิดประโยชน์สูงสุด ดังนั้นหน้าที่ทางการจัดการทรัพยากรมนุษย์จึงมีความสำคัญมาก (บุญเลิศ จิตตั้งวัฒนา, 2560 : 26) หน้าที่ทางการจัดการเดิมนั้นได้ระบุไว้ 5 ขั้นตอนด้วยกัน คือ
1. การวางแผน (Planning) 
2. การจัดองค์การ (Organizing)
3. การสั่งการ (Commanding)
4. การประสานงาน (Coordinating)
5. การควบคุม (Controlling)




ภาพที่ 2.1 หน้าที่ทางการจัดการ
แนวความคิดเกี่ยวกับหน้าที่ทางการจัดการมักได้รับความสนใจศึกษาและกล่าวอ้างถึงอยู่เสมอในหนังสือหรือบทความที่เกี่ยวข้องกับการบริหารและการจัดการ ส่งผลให้แนวความคิดนี้ได้รับการพัฒนาและเปลี่ยนแปลงตามสถานการณ์ที่เปลี่ยนไปของสังคม(ณัฏฐพันธ์ เขจรนันทน์, 2545 : 64)  ปัจจุบันนักวิชาการบางส่วนได้กล่าวถึงหน้าที่ทางด้านการจัดการโดยแบ่งออกเป็น 4 หน้าที่ คือ 
1. การวางแผน (Planning) คือ การกำหนดวัตถุประสงค์ การกำหนดเป้าหมาย การสร้างกลยุทธ์และการตัดสินใจสรรหาแนวทางในการดำเนินกิจกรรม เพื่อให้องค์การสามารถบรรลุวัตถุประสงค์และเป้าหมายที่ต้องการได้อย่างมีประสิทธิภาพและประสิทธิผล โดยแผนงานอาจมีความแตกต่างกันในด้านระยะเวลา เช่น แผนระยะยาว แผนระยะกลางหรือแผนระยะสั้น  ตลอดจนมีความแตกต่างกันตามหน้าที่ทางธุรกิจ เช่น แผนการเงิน แผนการตลาด หรือแผนการผลิต 
2. การจัดองค์การ (Organizing) คือ การจัดการความสัมพันธ์ของกิจกรรมและบุคคลในองค์การให้มีความเหมาะสม เพื่อให้สามารถปฏิบัติงานร่วมกันได้อย่างราบรื่นและเต็มความสามารถซึ่งจะทำให้องค์การสามารถดำเนินงานให้บรรลุวัตถุประสงค์ได้ตามแผนที่ตั้งไว้
3. การนำ (Leading) คือ การที่หัวหน้างานหรือผู้จัดการใช้ภาวะผู้นำ (Leadership) ซึ่งต้องอาศัยทั้งศาสตร์และศิลป์ในการกระตุ้น ชักจูงและส่งเสริมให้บุคคลอื่นปฏิบัติตามที่ตัวเองต้องการด้วยความเต็มใจ
4. การควบคุม (Controlling) เป็นการตรวจสอบและประเมินผลว่าแต่ละกิจกรรมที่ทำตามแผนที่วางไว้ สามารถดำเนินไปตามที่ได้วางแผนไว้หรือไม่ ตลอดจนสมควรที่จะมีการพัฒนาและปรับปรุงอย่างไร เพื่อให้เกิดความเหมาะสมสอดคล้องกับสถานการณ์และก่อให้เกิดประโยชน์สูงสุดกับองค์การ


ภาพที่ 2.2 หน้าที่ทางการจัดการสมัยใหม่
จากรูปจะแสดงความสัมพันธ์ของหน้าที่ทางการจัดการซึ่งมีลักษณะเป็นสากล (Universal) คือไม่มีที่สิ้นสุด มีหน้าที่ด้านการจัดการที่ต้องแสดงออกขณะปฏิบัติงาน โดยผู้จัดการในแต่ละหน่วยงานต้องปฏิบัติหน้าที่ทางการจัดการในแต่ละหน้าที่แตกต่างกันไปตามระยะเวลาและโอกาส ตลอดจนขึ้นอยู่กับลักษณะขององค์การ หน่วยงาน สายงาน หรือระดับการทำงานในองค์การ
จากภาพจะเห็นได้ว่าหน้าที่ทางการจัดการยุคแรกจะประกอบไปด้วย การวางแผน การจัดองค์การ การสั่งการ การประสานงานและการควบคุม ส่วนหน้าที่ทางการจัดการสมัยใหม่ จะยังคงในเรื่องการวางแผน การจัดองค์การและการควบคุมเอาไว้ ส่วนการสั่งการและการประสานงานได้เปลี่ยนไปเป็น การนำ แทน เนื่องจากในยุคเดิมนั้นการจะจัดการให้คนงานหรือพนักงานทำงานให้มีประสิทธิภาพยังคงต่อใช้การสั่งการและการติดต่อประสานงานอยู่ แต่เมื่อเวลาเปลี่ยนไปพฤติกรรมของคนงานและพนักงานเปลี่ยนไป การสั่งการและการติดต่อประสานงานไม่สามารถทำให้งานออกมามีประสิทธิภาพอย่างสูงสุดได้อีกต่อไป จึงได้มีการรวมการสั่งการและการติดต่อประสานงานทั้งสองขั้นตอนให้เหลือเพียงขั้นตอนเดียว คือ การนำ โดยเปลี่ยนวิธีจากการสั่งการมาเป็นการใช้ภาวะความเป็นผู้นำ ซึ่งประกอบไปด้วยทั้งศาสตร์และศิลป์ในการกระตุ้นและส่งเสริมให้คนงานและพนักงานปฏิบัติตามที่ต้องการด้วยความเต็มใจ ทำให้ผลงานที่ออกมาได้ผลเป็นที่น่าพึงพอใจมากกว่า

การวางแผนทรัพยากรมนุษย์

การจัดการทรัพยากรมนุษย์เป็นกระบวนการที่ผู้บริหารทรัพยากรมนุษย์จะนำหลักการต่างๆมาประยุกต์ใช้ในการที่จะทำให้องค์การมีบุคลากรที่มีคุณภาพมาร่วมงานอย่างเพียงพอและต่อเนื่องเพื่อให้องค์การสามารถปฏิบัติงานได้อย่างมีประสิทธิภาพ ประสิทธิผลและบรรลุวัตถุประสงค์ที่ตั้งไว้
การวางแผนทรัพยากรมนุษย์ คือ กระบวนการของการคาดการณ์ความต้องการบุคลากรในอนาคตเพื่อให้มั่นใจว่าองค์การจะมีบุคลากรเพียงพอ โดยมีการกำหนดเป้าหมาย การวางแผนกลยุทธ์ เพื่อกำหนดและคัดเลือกพนักงานได้เหมาะสมกับตำแหน่งงาน ตรงตามเวลา โดยคำนึงถึงความชำนาญ ทักษะ และประสบการณ์ของบุคลากร เพื่อให้ตรงตามวัตถุประสงค์ขององค์การ (นิติพล ภูตะโชติ, 2559 : 39) ซึ่งทำให้เห็นว่าการวางแผนทรัพยากรมนุษย์จะต้องประกอบด้วยสิ่งสำคัญ ดังต่อไปนี้ 
1. กระบวนการ การวางแผนทรัพยากรมนุษย์เป็นกระบวนการที่ต้องดำเนินการอย่างต่อเนื่องโดยผู้มีหน้าที่วางแผนต้องเก็บข้อมูล ศึกษา วิเคราะห์ วางแนวทางปฏิบัติตรวจสอบ ปรับปรุงและเปลี่ยนแปลงแผนการดำเนินงานให้เหมาะสมอยู่ตลอดเวลา ไม่ใช่ทำแบบครั้งต่อครั้งหรือเป็นการแก้ปัญหาเฉพาะหน้าเท่านั้น
2. การคาดการณ์ การวางแผนทรัพยากรมนุษย์ต้องมีการคาดการณ์ไปในอนาคตถึงความต้องการด้านบุคลากรขององค์การว่ามีแนวโน้มหรือทิศทางที่จะออกมาในลักษณะใด เช่น ขนาดขององค์การหรือกระบวนการทำงานที่เปลี่ยนแปลงไป โดยนักบริหารทรัพยากรมนุษย์จะต้องมีความเข้าใจถึงสภาวะแวดล้อมที่มีผลต่อองค์การทั้งในระดับระดับจุลภาคและมหภาค ตลอดจนมีความสามารถที่จะนำความรู้และความเข้าใจนั้นมาวิเคราะห์เหตุการณ์ที่อาจเกิดขึ้น เพื่อให้สามารถพยากรณ์สถานการณ์ที่จะเกิดขึ้นในอนาคตได้อย่างใกล้เคียงกับความเป็นจริงที่สุด เพื่อทำให้การดำเนินงานด้านทรัพยากรมนุษย์เกิดประสิทธิภาพสูงสุด	
3. วิธีปฏิบัติ เมื่อมีการคาดการณ์ถึงสถานการณ์ที่จะเกิดขึ้นในอนาคตแล้ว นักบริหารทรัพยากรมนุษย์จะต้องกำหนดวิธีปฏิบัติเพื่อเป็นแนวทางให้แต่ละกิจกรรมด้านทรัพยากรมนุษย์ ตั้งแต่การสรรหา การคัดเลือก การฝึกอบรม การธำรงรักษาจนถึงการเกษียณอายุของบุคลากร เพื่อดำเนินการให้สอดคล้องกับวัตถุประสงค์ขององค์การและกระแสการเปลี่ยนแปลงของสังคมได้อย่างเหมาะสม
4. องค์การและบุคลากร นักบริหารทรัพยากรมนุษย์ที่มีความสามารถจะต้องสร้างและรักษาสมดุลของทรัพยากรมนุษย์ภายในองค์การให้อยู่ในระดับที่เหมาะสมอยู่ตลอดเวลา การวางแผนทรัพยากรมนุษย์จะเป็นเครื่องมือและแนวทางสำคัญในการสร้างหลักประกันว่าองค์การจะมีบุคลากรที่มีคุณภาพตามที่ต้องการมาร่วมงานในปริมาณที่เหมาะสม โดยไม่เกิดสภาวะบุคลากรล้นงานหรือขาดแคลนแรงงานขึ้น


 (
บุคลากรที่มีคุณภาพ จำนวนเหมาะสม ในเวลาที่กำหนดไว้
)




ภาพที่ 2.3 การวางแผนทรัพยากรมนุษย์

	จากภาพสามารถสรุปได้ว่า การวางแผนทรัพยากรมนุษย์ คือ กระบวนการต่อเนื่องที่ใช้ในการคาดการณ์และกำหนดวิธีการปฏิบัติในกิจกรรมด้านบุคลากร เพื่อรักษาสมดุลของบุคลากรในองค์การให้อยู่ในระดับที่เหมาะสมในด้านปริมาณและคุณภาพ ทั้งในระยะสั้นและระยะยาว

ความสำคัญของการวางแผนทรัพยากรมนุษย์

	การดำเนินกิจกรรมและการดำเนินธุรกิจต่างๆ ในปัจจุบันมักจะต้องเกี่ยวข้องกับการศึกษา การวิเคราะห์และการวางแผนงาน ตั้งแต่แผนขนาดใหญ่ที่จะต้องใช้ต้นทุน ระยะเวลาและแรงงานในการศึกษา วิเคราะห์และร่างโครงการ ไปจนถึงแผนขนาดเล็กที่ไม่ต้องใช้ทุน ระยะเวลาและแรงงานมากนัก ซึ่งแสดงให้เห็นว่าการวางแผนเป็นกิจกรรมที่มีความจำเป็นและมีประโยชน์ต่อทั้งองค์การและบุคลากร เนื่องจากแผนที่วางไว้นั้นจะเป็นตัวชี้แนวทางในการปฏิบัติให้แก่องค์และบุคลากรให้สามารถดำเนินงานไปได้ตามที่วางเป้าหมายไว้ ตลอดจนช่วยลดความเสี่ยงจากความไม่แน่นอนของสถานการณ์ต่างๆ ที่อาจเกิดขึ้นในอนาคตได้
	ในการวางแผนนั้น นักบริหารทรัพยากรมนุษย์จะต้องศึกษาวัตถุประสงค์ขององค์การ กำหนดเป้าหมายและหาแนวทางในการดำเนินกิจกรรมต่างๆ ที่เกี่ยวข้องกับงานทรัพยากรมนุษย์ให้มีประสิทธิภาพและประสิทธิผลสูงสุด ตลอดจนสอดคล้องกับวัตถุประสงค์รวมขององค์การ เพื่อให้องค์การสามารถเจริญเติบโตและดำรงอยู่ในสังคมได้อย่างเหมาะสมและราบรื่น เหตุผลสำคัญในการวางแผนทรัพยากรมนุษย์แบ่งออกได้เป็น 4 ประการ ดังนี้
1. เพื่อรองรับการเปลี่ยนแปลง ในปัจจุบันการเปลี่ยนแปลงที่เกิดขึ้นในสังคมมีอัตราที่รวดเร็วมาก เนื่องจากความก้าวหน้าทางวิทยาการ ไม่ว่าจะเป็นระบบสื่อสาร ระบบเทคโนโลยี ซึ่งล้วนส่งผลกระทบต่อความเป็นอยู่ของมนุษย์ ไม่ว่าจะเป็นความเปลี่ยนแปลงด้านเศรษฐกิจ สังคมและการเมืองการปกครอง การเปลี่ยนแปลงที่เกิดขึ้นในปัจจุบันได้ส่งผลกระทบต่องานทรัพยากรมนุษย์ทั้งโดยทางตรงและทางอ้อม เห็นได้จากการที่แรงงานมีการศึกษาสูงขึ้น มีความต้องการเงินเดือนและผลตอบแทนมากขึ้น นอกจากนี้บุคลากรในปัจจุบันยังมีค่านิยมและทัศนคติในการทำงานเปลี่ยนไปจากอดีต คือ มีแนวโน้มที่จะเปลี่ยนงานมากขึ้นกว่าในอดีตที่ผ่านมา หรือการเข้ามาของแรงงานต่างชาติในระดับการทำงานต่างๆ ที่พร้อมจะเข้าทำงานในคุณภาพที่ใกล้เคียงกับแรงงานในชาตินั้นๆ แต่พอใจในค่าตอบแทนที่น้อยกว่า ดังนั้นนักบริหารทรัพยากรมนุษย์จึงจำเป็นต้องจัดทำแผนบุคลากรขึ้น เพื่อรองรับต่อการเปลี่ยนแปลงต่างๆ ที่เกิดขึ้นได้อย่างเหมาะสมกับสถานการณ์ทางสังคมและสิ่งแวดล้อมที่เปลี่ยนแปลงไป เพื่อให้องค์การสามารถดำเนินงานได้อย่างมีประสิทธิภาพท่ามกลางความเปลี่ยนแปลงที่เกิดขึ้น
2. เพื่อให้องค์การมีความพร้อม การวางแผนเป็นสิ่งสำคัญในการจัดการทรัพยากรมนุษย์ เพื่อเป็นการเตรียมความพร้อมขององค์การให้สามารถปฏิบัติงานได้อย่างมีคุณภาพต่อเนื่องท่ามกลางความเปลี่ยนแปลงที่เกิดขึ้นภายนอกองค์การ นอกจากการเปลี่ยนแปลงที่เกิดขึ้นภายนอกองค์การแล้ว การเปลี่ยนแปลงภายในองค์การยังส่งผลถึงรูปแบบในการจัดการทรัพยากรมนุษย์ด้วย เช่น เมื่อองค์การเติบโตขึ้นก็จะต้องการบุคลากรเข้ามาปฏิบัติงานตามปริมาณงานที่เพิ่มขึ้น หากองค์การไม่ได้มีการวางแผนบุคลากรไว้ล่วงหน้า องค์การย่อมได้รับผลกระทบถึงการขาดแคลนบุคลากรที่จะเข้ามาปฏิบัติงาน การแก้ปัญหาและการเจริญเติบโตอย่าต่อเนื่องขององค์การ จึงเป็นการสร้างความพร้อมขององค์การในการรองรับการเปลี่ยนแปลงที่อาจเกิดขึ้นเพื่อทำให้องค์การสามารถดำเนินการได้อย่างมั่นคง
3. เพื่อให้องค์การมีแนวทางในการปฏิบัติงาน การจัดการทรัพยากรมนุษย์จะเกี่ยวข้องกับกิจกรรมต่างๆ ด้านบุคลากร ตั้งแต่การสรรหา การคัดเลือก การฝึกอบรม การเลื่อนตำแหน่ง การโอนย้าย การจ่ายเงินเดือนและสวัสดิการ ตลอดจนการพ้นสภาพการเป็นพนักงาน ซึ่งจะเห็นได้ว่า การจัดการทรัพยากรมนุษย์เป็นกระบวนการที่ต่อเนื่องและเกี่ยวข้องสัมพันธ์กัน จึงนับเป็นความจำเป็นที่องค์การจะต้องมีการวางแผนทั้งในภาพรวมและแบบเฉพาะในแนวทางการปฏิบัติ เพื่อให้การดำเนินงานด้านทรัพยากรมนุษย์เป็นไปอย่างมีประสิทธิภาพและสอดคล้องกับทิศทางการดำเนินงานขององค์การ
4. เพื่อให้ได้บุคลากรที่มีคุณภาพ หน่วยงานทรัพยากรมนุษย์มีหน้าที่สำคัญที่จะต้องวางแผนบุคลากรให้เหมาะสมและสอดคล้องกับสถานการณ์ที่จะเกิดขึ้น เพื่อให้องค์การมีบุคลากรที่มีคุณภาพ มีประสิทธิภาพในการปฏิบัติงานในจำนวนที่เหมาะสม นอกจากนี้ผลของการเปลี่ยนแปลงที่เกิดขึ้นในสิ่งแวดล้อมจะผลักดันให้องค์การต้องมีการพัฒนาบุคลากรภายในให้มีความพร้อมอยู่เสมอเพื่อให้สามารถปรับตัวให้เข้ากับความเปลี่ยนแปลงที่เกิดขึ้น แผนบุคลากรไม่ได้เป็นเพียงการคาดการณ์ความต้องการบุคลากรในองค์การเท่านั้นแต่ยังเป็นการเตรียมความพร้อม ตั้งแต่การสรรหา การคัดเลือก การพัฒนาบุคลากรให้มีคุณภาพและมีความพร้อมในการปฏิบัติงาน ตลอดจนการสร้างขวัญและกำลังใจในการรักษาบุคลากรให้ปฏิบัติงานให้กับองค์การให้ได้นานที่สุดด้วย

ความสำคัญของการวางแผนทรัพยากรมนุษย์ในอุตสาหกรรมโรงแรม

	ทรัพยากรมนุษย์ถือเป็นทรัพยากรที่มีความสำคัญที่สุดในบรรดาทรัพยากรด้านการจัดการ ความสำเร็จหรือความล้มเหลวของธุรกิจย่อมขึ้นอยู่กับการจัดการทรัพยากรมนุษย์เป็นสำคัญ หากองค์การได้วางแผนกำลังคนอย่างถูกต้องและสามารถสรรหาและคัดเลือกบุคลากรที่มีความรู้ความสามารถ มีทักษะ มีความชำนาญและประสบการณ์เหมาะสมกับตำแหน่ง ย่อมจะส่งผลต่อประสิทธิภาพในการจัดการทรัพยากรมนุษย์ แต่หากการวางแผนทรัพยากรมนุษย์ไม่สอดคล้องตรงตามกำลังคนที่องค์การต้องการ ก็จะทำให้เกิดปัญหาด้านการจัดการทรัพยากรมนุษย์ขึ้น ดังนั้นในการวางแผนทรัพยากรมนุษย์จึงมีความสำคัญหลายประการ ดังต่อไปนี้
1. ช่วยให้อุตสาหกรรมโรงแรมใช้ทรัพยากรมนุษย์ได้อย่างมีประสิทธิภาพ เนื่องจากจะไม่เกิดปัญหาเกี่ยวกับการขาดแคลนบุคลากรหรือมีทรัพยากรมนุษย์ในโรงแรมมากเกินความจำเป็น เพราะจะทำให้เกิดค่าใช้จ่ายในการจ้างงานสูงเกินความเป็นจริง
2. ช่วยให้พนักงานเกิดความพึงพอใจในงาน เนื่องจากการวางแผนกำลังคนจะช่วยให้โรงแรมสามารถสรรหาและคัดเลือกบุคลากรได้เหมาะสมกับตำแหน่งงาน ตรงตามเวลาที่โรงแรมต้องการ เกิดปัญหาในเรื่องการโยกย้ายเปลี่ยนตำแหน่งน้อยลงและยังเป็นการเพิ่มขวัญ กำลังใจในการทำงานของพนักงานอีกด้วย
3. ช่วยให้พนักงานมีโอกาสก้าวหน้าในอาชีพ เมื่อโรงแรมได้พนักงานที่มีประสิทธิภาพ โอกาสที่พนักงานจะเจริญก้าวหน้าในอาชีพการงานก็เป็นไปได้สูง การเลื่อนขั้นเลื่อนตำแหน่งและการพัฒนาอาชีพให้แก่พนักงานย่อมทำได้ง่าย
4. ช่วยประหยัดค่าใช้จ่ายในการฝึกอบรมและพัฒนาให้กับพนักงาน เมื่อพนักงานส่วนใหญ่เป็นผู้มีคุณสมบัติเหมาะสมกับตำแหน่งงาน การฝึกอบรมและพัฒนาให้กับพนักงานจึงไม่จำเป็นต้องจัดขึ้นบ่อย ทำให้สามารถลดค่าใช้จ่ายในส่วนนี้ลงไปได้มาก
5. ช่วยลดการลาออกจากงานของพนักงาน เมื่อพนักงานมีความพึงพอใจในการทำงานสูง การลาออกของพนักงานจะมีน้อย แต่หากการวางแผนกำลังคนไม่เหมาะสม ก็จะทำให้เกิดปัญหาพนักงานลาออกจากงานบ่อยขึ้น
6. เป็นจุดแข็งด้านการแข่งขัน พนักงานที่เก่งจะส่งผลต่อประสิทธิภาพในการปฏิบัติงาน เนื่องจากจะสร้างความพึงพอใจให้กับแขกได้มากกว่าและมีความผิดพลาดในการปฏิบัติงานน้อยกว่า

ปัจจัยที่ควรคำนึงถึงในการวางแผนทรัพยากรมนุษย์ในอุตสาหกรรมโรงแรม

	ปัจจัยและสภาพแวดล้อมที่เกี่ยวข้องกับการวางแผนทรัพยากรมนุษย์ในโรงแรม แบ่งออกได้เป็น 2 ประเภทใหญ่ๆ คือ สภาพแวดล้อมภายนอกโรงแรมและสภาพแวดล้อมภายในโรงแรม ซึ่งมีรายละเอียด ดังนี้
1. สภาพแวดล้อมภายนอกโรงแรม เป็นสภาพแวดล้อมที่โรงแรมไม่สามารถควบคุมได้ แต่เป็นปัจจัยที่มีผลกระทบต่อการวางแผนทรัพยากรมนุษย์มาก สภาพแวดล้อมภายนอกที่เกี่ยวข้องกับการวางแผน ตัวอย่างเช่น กฎหมาย ความต้องการด้านบริการ เทคโนโลยี เศรษฐกิจ สังคม          การแข่งขัน ตลาดแรงงาน รสนิยมของแขก ทัศนคติและค่านิยม แนวโน้มทางการท่องเที่ยว เป็นต้น
2. สภาพแวดล้อมภายในโรงแรม เป็นสภาพแวดล้อมที่โรงแรมสามารถควบคุมได้เนื่องจากเป็นสิ่งที่เกิดขึ้นภายในโรงแรม สภาพแวดล้อมภายในที่เกี่ยวข้องกับการวางแผน ตัวอย่างเช่น ชื่อเสียงของโรงแรม จำนวนพนักงาน ทัศนคติของพนักงาน สหภาพแรงงาน วัฒนธรรมองค์การ เงินเดือน สวัสดิการ เงินค่าบริการ มาตรฐานการให้บริการ เครื่องมือ อุปกรณ์ที่ใช้ในการทำงาน เป็นต้น





กระบวนการในการวางแผนทรัพยากรมนุษย์

การวางแผนได้รับการยอมรับว่าเป็นหน้าที่สำคัญอันดับแรกที่ผู้จัดการต้องปฏิบัติในการบริหารงาน เนื่องจากการวางแผนจะช่วยให้บุคลากรเห็นภาพความสัมพันธ์ของกิจกรรมต่างๆ ที่ต้องทำจนกระทั่งบรรลุเป้าหมาย ทำให้สามารถปฏิบัติภารกิจที่ได้รับมอบหมายอย่างเหมาะสมและสอดคล้องกับความต้องการตามที่ตั้งไว้ ส่วนทรัพยากรมนุษย์ถือเป็นทรัพยากรที่มีความสำคัญที่สุด ความสำเร็จหรือความล้มเหลวของธุรกิจย่อมขึ้นอยู่กับทรัพยากรมนุษย์เป็นสำคัญ หากองค์การได้วางแผนกำลังคนอย่างถูกต้องเหมาะสมแล้ว ก็จะส่งผลที่ดีต่อประสิทธิภาพการจัดการทรัพยากรมนุษย์ (นิติพล ภูตะโชติ, 2559 : 39) ผู้วางแผนจะต้องเก็บรวบรวมข้อมูล ศึกษา วิเคราะห์และตัดสินใจ เพื่อที่จะตอบคำถามต่อไปนี้
1. จะทำอะไร (What to do?) การวางแผนเป็นการวางแนวทางปฏิบัติสำหรับอนาคต ดังนั้นผู้ที่มีหน้าที่วางแผนจะต้องกำหนดเป้าหมายว่าต้องการจะทำอะไรโดยพิจารณาว่าเป้าหมายนั้นมีความสอดคล้องกับภารกิจตามวัตถุประสงค์ขององค์การหรือไม่ เนื่องจากแผนงานจะต้องสนับสนุนต่อการบรรลุความต้องการสูงสุดขององค์การ
2. จะทำอย่างไร (How to do?) นอกจากกำหนดว่าจะทำอะไรแล้ว ผู้มีหน้าที่วางแผนจะต้องกำหนดแนวทางปฏิบัติด้วยว่าต้องการจะทำอะไรและทำอย่างไร เพื่อให้สามารถบรรลุวัตถุประสงค์ที่ต้องการได้อย่างมีประสิทธิภาพ เพื่อให้การใช้ทรัพยากรขององค์การเป็นไปในทิศทางที่เหมาะสมและตรงตามความต้องการที่สุด
3. จะให้ใครทำ (Who will do?) การเลือกสรรบุคลากรนับเป็นเรื่องสำคัญ เพราะการใช้บุคลากรที่มีความสามารถเหมาะสมกับงานจะทำให้งานดำเนินไปได้อย่างราบรื่นตามแผนที่กำหนด โดยผู้วางแผนต้องเลือกบุคคลที่มีความรู้ มีทักษะและมีความสามารถที่เหมาะสมกับงาน เพื่อมาปฏิบัติงานให้ดำเนินไปตามที่ต้องการอย่างมีประสิทธิภาพ
4. จะทำเมื่อไร (When to do?) เนื่องจากระยะเวลาเป็นตัวกำหนดและควบคุมให้การดำเนินงานเป็นไปตามที่ต้องการ ดังนั้นนอกจากการกำหนดเป้าหมายว่าต้องการที่จะทำอะไร พร้อมทั้งตัดสินใจเลือกแนวทางและบุคลากรที่จะปฏิบัติตามแล้ว ผู้วางแผนต้องกำหนดระยะเวลาในการดำเนินงานรวมว่าต้องเสร็จสิ้นเมื่อใดและกิจกรรมใดสมควรจะทำเมื่อใด มีระยะเวลาเท่าใดพร้อมกำหนดระยะเวลาที่แต่ละกิจกรรมสมควรจะเสร็จสิ้นลง
การวางแผนบุคลากรเป็นงานที่มีความสำคัญต่อการจัดการทรัพยากรมนุษย์ในปัจจุบัน โดยปกติการวางแผนบุคลากรนั้นจะมีลักษณะพื้นฐานเช่นเดียวกับการวางแผนงานอื่น ไม่ว่าจะเป็นการวางแผนการเงิน แผนการตลาด หรือแผนการผลิตที่มีลักษณะเป็นกระบวนการต่อเนื่องซึ่งต้องดำเนินการผ่าน 4 ขั้นตอน ดังต่อไปนี้
1. การเตรียมการ (Preparation) เป็นขั้นตอนแรกในการวางแผน โดยผู้วางแผนจะต้องรวบรวมข้อมูล ศึกษาและวิเคราะห์รายละเอียดต่างๆ ที่สำคัญและมีผลต่อการวางแผนตามลำดับ ดังนี้
1.1  ศึกษาวัตถุประสงค์ขององค์การ ผู้วางแผนจะต้องศึกษาและทำความเข้าใจถึงวัตถุประสงค์ขององค์การว่ามีวัตถุประสงค์อะไรบ้าง มีลำดับความสำคัญก่อนหลังอย่างไร เพื่อเป็นการกำหนดขอบเขตของการวางแผน
1.2  วิเคราะห์สถานการณ์   หลังจากทำความเข้าใจถึงวัตถุประสงค์ขององค์การแล้ว  ผู้วางแผนจะเก็บรวบรวมข้อมูลต่างๆ  ที่เกี่ยวข้องทั้งจากภายนอกและภายในองค์การ  เพื่อวิเคราะห์สถานการณ์ปัจจุบันที่องค์การกำลังเผชิญอยู่ และวางแนวทางการดำเนินการในอนาคต
1.3  กำหนดเป้าหมายของแผนงาน เมื่อทราบวัตถุประสงค์และสถานการณ์ปัจจุบันขององค์การแล้ว ผู้วางแผนก็สามารถที่จะกำหนดเป้าหมายของแผนงานว่าต้องการที่จะทำอะไรในอนาคต โดยเป้าหมายของแผนควรมีความชัดเจนพอที่จะใช้เป็นแนวทางสำหรับการดำเนินงานในขั้นต่อไปได้อย่างมีประสิทธิภาพและประสิทธิผล
1.4  พิจารณาความสอดคล้อง ก่อนที่จะนำเป้าหมายที่ได้กำหนดขึ้น มาเป็นแนวทางในการร่างแผนการ ผู้วางแผนจะต้องพิจารณาความสอดคล้องระหว่างวัตถุประสงค์ขององค์การกับเป้าหมายของแผนงานว่ามีความสอดคล้องกันเพียงใด ถ้าเป้าหมายและวัตถุประสงค์ขัดแย้งกัน จำเป็นจะต้องมีการปรับปรุงเพื่อให้เกิดความเหมาะสมขึ้น เพื่อป้องกันไม่ให้เกิดปัญหาในการดำเนินงานในอนาคต
1.5  พิจารณาความเป็นไปได้ ผู้วางแผนจะรวบรวมข้อมูลที่เกี่ยวข้องกับแผนงานที่ต้องทำ เพื่อศึกษาปัจจัยแวดล้อมต่างๆ รวมทั้งพยายามใช้ข้อมูลที่มีอยู่คาดการณ์สถานการณ์ที่จะเกิดขึ้นในอนาคต ตลอดจนวิเคราะห์ความเป็นไปได้ของแผนงานอย่างคร่าวๆ

2. การสร้างแผน (Plan Formulation) ขั้นตอนนี้เป็นขั้นตอนที่ต่อเนื่องจากการเตรียมการ โดยผู้วางแผนจะกำหนดแผนการที่จะปฏิบัติขึ้นมาอย่างชัดเจน ปกติการสร้างแผนจะประกอบด้วยขั้นตอนย่อย 3 ขั้นตอน ดังนี้
2.1  กำหนดทางเลือก จากข้อมูลที่มีในขั้นตอนแรกผู้วางแผนจะต้องทำประมวลผลเพื่อกำหนดทางเลือกปฏิบัติที่จะสามารถบรรลุเป้าหมายได้  โดยผู้วางแผนต้องพยายามสร้างทางเลือกที่เป็นไปได้มากที่สุด เพื่อใช้ประกอบการตัดสินใจให้ได้แนวทางปฏิบัติที่เหมาะสมที่สุด
2.2  เลือกทางเลือกที่เหมาะสม เมื่อได้ทางเลือกที่จะนำมาใช้เป็นแนวทางปฏิบัติแล้ว ผู้วางแผนจะต้องพิจารณาถึงข้อได้เปรียบและข้อจำกัดของแต่ละทางเลือก เพื่อตัดสินใจเลือกแนวทางที่เหมาะสม มาใช้เป็นแนวทางหลักในการจัดทำแผนการปฏิบัติต่อไป
2.3  กำหนดแผน ผู้วางแผนจะต้องกำหนดขั้นตอนในการปฏิบัติงาน ตลอดจนกำหนดการใช้ทรัพยากรและปัจจัยสนับสนุนการดำเนินงานของแผนระยะเวลาและบุคคลผู้เกี่ยวข้อง นำมาเขียนเป็นแผนการให้ชัดเจน เพื่อให้แผนมีความรอบคอบและชัดเจน ซึ่งจะส่งผลให้การดำเนินงานมีประสิทธิภาพและสอดคล้องกับความต้องการ

3. การปฏิบัติตามแผน (Plan Implementation) จะเป็นขั้นตอนการนำแผนงานที่ถูกสร้างขึ้นไปทำการปฏิบัติ สำหรับแผนบุคลากรก็เช่นกัน ฝ่ายทรัพยากรมนุษย์จะต้องทำแผนต่างๆ ไม่ว่าจะเป็นแผนการสรรหาและการคัดเลือกบุคลากร แผนการฝึกอบรมและการพัฒนาบุคลากร แผนกการแต่งตั้งและโยกย้ายตำแหน่งที่ถูกกำหนดขึ้นไปดำเนินการ ซึ่งในขั้นตอนนี้จะประกอบด้วยขั้นตอนย่อยต่างๆ ดังต่อไปนี้
3.1  การกำหนดบุคลากร ทรัพยากรมนุษย์เป็นหัวใจสำคัญในการทำให้ทุกงานประสบความสำเร็จ ดังนั้นนักวางแผนต้องกำหนดบุคลากรที่จะรับผิดชอบการปฏิบัติงานในแต่ละส่วน เพื่อให้งานดำเนินไปอย่างมีประสิทธิภาพและตรงตามวัตถุประสงค์
3.2  การจัดสรรทรัพยากร เนื่องจากองค์การมีทรัพยากรที่จำกัด ดังนั้นผู้ที่ทำหน้าที่วางแผนจะต้องสามารถกำหนดและจัดสรรการใช้ปัจจัยต่างๆ ที่เกี่ยวข้องกับการปฏิบัติงานได้อย่างเหมาะสมเพื่อให้เกิดประโยชน์สูงสุดแก่องค์การ
3.3  การสร้างความเข้าใจ นอกจากจัดสรรบุคลากรและทรัพยากรอย่างมีประสิทธิภาพแล้วการสร้างความเข้าใจก็เป็นสิ่งสำคัญที่ผู้วางแผนจะต้องมีหน้าที่ในการสื่อสารและสร้างความเข้าใจร่วมกันในกลุ่มผู้ปฏิบัติงาน เพื่อให้สามารถปฏิบัติงานตามที่ต้องการได้อย่างเหมาะสม
3.4  การควบคุม นอกจากแผนงานที่วางไว้จะต้องรอบคอบและชัดเจนแล้ว การดำเนินงานที่มีประสิทธิภาพจะต้องมีการควบคุมและติดตามผล เพื่อให้เกิดความมั่นใจว่าแผนที่วางไว้เหมาะสมกับสถานการณ์ ตลอดจนให้การดำเนินงานเป็นไปอย่างมีประสิทธิภาพและประสิทธิผล

4. การประเมินผล (Plan Evaluation) หลังจากนำแผนที่วางไว้ไปปฏิบัติ ผู้ควบคุมแผนจะต้องประเมินผลว่าแผนสามารถบรรลุเป้าหมายที่ตั้งไว้หรือไม่ การปฏิบัติงานเป็นไปตามที่วางแผนหรือไม่ อย่างไร หรือมีการเปลี่ยนแปลงเกิดขึ้นโดยมีผลกระทบต่อแผนที่ได้กำหนดไว้หรือไม่ อย่างไร ผลลัพธ์จากการประเมินจะเป็นข้อมูลย้อนกลับ (Feedback) สำหรับการปรับปรุงหรือการวางแผนในครั้งต่อไป ในขั้นตอนนี้มีรายละเอียดที่ผู้เกี่ยวข้องควรปฏิบัติ คือ
4.1  เปรียบเทียบ ผู้ควบคุมแผนจะต้องเก็บรวบรวมข้อมูลจากการดำเนินงาน แล้วนำมาเปรียบเทียบผลการปฏิบัติงานกับแผนที่วางไว้ ว่ามีความเหมือนหรือต่างกันอย่างไร เพื่อใช้ประกอบการวิเคราะห์ปัญหาและการปรับปรุงแผนงานให้ความสอดคล้องกับสถานการณ์ที่เกิดขึ้น
4.2  วิเคราะห์ปัญหา ผู้ควบคุมแผนจะต้องนำข้อมูลที่ได้จากการเก็บรวบรวมและการเปรียบเทียบมาประกอบการวิเคราะห์ปัญหา อุปสรรคและผลกระทบที่เกิดขึ้นจากการปฏิบัติ เพื่อกำหนดปัญหาและพยายามค้นหาสาเหตุที่แท้จริง
การวางแผนทรัพยากรมนุษย์ให้มีประสิทธิภาพมีความจำเป็นที่จะต้องประเมินผลการปฏิบัติงาน เพราะนอกจากจะสามารถนำผลลัพธ์ที่ได้ไปใช้ในการปรับปรุงแผนการปฏิบัติในอนาคตแล้ว แผนบุคลากรยังเกี่ยวข้องโดยตรงกับบุคคลซึ่งถือเป็นปัจจัยหลักทางการบริหารและเป็นปัจจัยสำคัญในการที่จะทำให้องค์การสามารถพัฒนาและเจริญเติบโตได้อย่างมั่นคง 
ขั้นตอนในการวางแผนซึ่งเริ่มตั้งแต่การเตรียมการ การสร้างแผน การปฏิบัติตามแผน และการประเมินผลสามารถนำมาเขียนเป็นแผนภาพได้ ดังรูปที่ 2.4
 (
การเตรียมการ
)
              
 (
การสร้างแผน
)   
                          

 (
การนำไปปฏิบัติ
)



 (
การประเมินผล
)



ภาพที่ 2.4 กระบวนการวางแผนทรัพยากรมนุษย์

การคาดการณ์ความต้องการด้านทรัพยากรมนุษย์ขององค์การ

การวางแผนทรัพยากรมนุษย์ที่มีประสิทธิภาพ นักบริหารทรัพยากรมนุษย์จะต้องคาดการณ์ความต้องการบุคลากรขององค์การในแต่ละช่วงเวลาอย่างถูกต้อง โดยพิจารณาถึงการเปลี่ยนแปลงที่เกิดขึ้น ตั้งแต่การรับบุคลากรเข้าทำงาน การฝึกอบรมและการพัฒนา การประเมินผล จนกระทั่งบุคลากรพ้นออกจากองค์การ วิธีการคาดการณ์ที่มีความแม่นยำสูงจะส่งผลให้การวางแผนมีความถูกต้อง เชื่อถือได้และสามารถใช้เป็นแนวทางในการปฏิบัติได้อย่างเหมาะสม
วิธีคาดการณ์ด้านกำลังคนขององค์การ มีวิธีดังนี้ (ณัฏฐพันธ์ เขจรนันทน์, 2545 : 81)
1.  การคาดการณ์จากสมการพื้นฐาน วิธีการนี้จะเป็นการคำนวณหาจำนวนบุคลากรที่องค์การต้องการในแต่ละช่วงเวลา จากสูตรพื้นฐานทางคณิตศาสตร์ต่อไปนี้

จำนวนบุคลากรที่ต้องการเพิ่มขึ้น = จำนวนบุคลากรที่ต้องการทั้งหมด – จำนวนบุคลากรคงเหลือ
	จำนวนบุคลากรที่ต้องการทั้งหมด    = 	         จำนวนงาน
					           อัตราส่วนของงานต่อบุคลากร
ตัวอย่าง
โรงแรม A มีจำนวนงานในโรงแรมทั้งหมด 250 งาน แต่ละงานจะต้องมีบุคลากรทำหน้าที่ 1 คน นั่นหมายถึง อัตราส่วนของงานต่อบุคลากร คือ 1 : 1  ดังนั้นหากแผนกทรัพยากรมนุษย์ต้องการทราบว่าโรงแรมจะต้องจ้างพนักงานทั้งหมดกี่คน ก็สามารถคำนวณหาได้ ดังนี้
จำนวนบุคลากรที่ต้องการทั้งหมด    	=	250
					                      	  1
				  	=	250
ดังนั้นจะเห็นได้ว่า จำนวนบุคลากรที่โรงแรม A ต้องการทั้งหมด คือ 250 คน
หากโรงแรม A มีพนักงานอยู่แล้ว 200 คนอยากทราบว่า ต้องหาบุคลากรเพิ่มขึ้นอีกกี่คนจึงจะมีบุคลากรครบกับจำนวนงานที่มี จะสามารถคำนวณหาได้ ดังนี้
จำนวนบุคลากรที่ต้องการเพิ่มขึ้น 	= 	250 – 200
					=	50
ดังนั้นจะเห็นได้ว่า จำนวนบุคลากรที่โรงแรม A ต้องการเพิ่ม คือ 50 คน
2. การใช้แบบจำลองการวางแผนรวม (Aggregate Planning Model) วิธีการนี้จะคาดการณ์ปริมาณความต้องการบุคลากรขององค์การในช่วงระยะเวลาหนึ่งเพื่อให้สามารถนำมาใช้งานได้อย่างมีประสิทธิภาพ
3.  การใช้วิธีการทางสถิติ (Statistical Forecasting Methods) วิธีการนี้จะนำหลักการทางสถิติและคณิตศาสตร์ เช่น กำหนดการเส้นตรง (Linear Programming) และการวิเคราะห์การถดถอย (Regression Technique) มาช่วยในการพยากรณ์ความต้องการทรัพยากรมนุษย์ขององค์การในช่วงระยะเวลาที่สนใจ
4.  การใช้แบบจำลองของมาร์คอฟ (Markov – Model) วิธีนี้จะนำหลักคณิตศาสตร์ขั้นสูงมาประยุกต์ในการศึกษาและวิเคราะห์การเปลี่ยนแปลงของทรัพยากรมนุษย์ในอนาคต เพื่อองค์การจะได้จัดเตรียมแผนในการสรรหา การคัดเลือก การฝึกอบรมและการพัฒนาบุคลากรให้มีความพร้อมในการปฏิบัติหน้าที่ในแต่ละตำแหน่ง
เทคนิคการพยากรณ์ที่กล่าวมา เป็นเพียงการยกตัวอย่างของวิธีการที่ใช้ในการคาดการณ์ด้านทรัพยากรมนุษย์ที่ได้รับการกล่าวอ้างถึง การที่นักบริหารทรัพยากรมนุษย์จะเลือกใช้วิธีการใดในทางปฏิบัติเพื่อคาดการณ์และวางแผนทรัพยากรมนุษย์นั้น จะพิจารณาได้จากมาตรการในการเลือกเทคนิคในการพยากรณ์ดังต่อไปนี้
1.  ระยะเวลา (Time Horizon) เวลาเป็นปัจจัยสำคัญในการดำเนินธุรกิจ ดังนั้นผู้ที่ทำหน้าที่ด้านการพยากรณ์ความต้องการทรัพยากรมนุษย์จะต้องเลือกวิธีที่มีระยะเวลาเหมาะสมกับความต้องการของงาน โดยให้ผลลัพธ์ที่ได้มีระดับความถูกต้องและเชื่อถือได้ เหมาะสมกับการใช้งาน โดยไม่เสียเวลาในการประเมินผลมากเกินไป
2. ลักษณะของข้อมูล (Pattern of Data) นักพยากรณ์ที่มีความสามารถจะต้องคำนึงถึงธรรมชาติหรือลักษณะของข้อมูลทั้งในเชิงคุณภาพและปริมาณเป็นสำคัญ เพื่อให้สามารถคัดเลือกเครื่องมือในการพยากรณ์ได้อย่างเหมาะสม และคาดการณ์เหตุการณ์ที่จะเกิดได้อย่างใกล้เคียงที่สุด
3.  ค่าใช้จ่าย (Cost) ค่าใช้จ่ายเป็นปัจจัยสำคัญในการดำเนินงานทางธุรกิจเกือบทุกประเภทดังนั้นนักพยากรณ์ต้องพิจารณาค่าใช้จ่ายที่จะเกิดขึ้นทั้งทางตรงและทางอ้อมของการพยากรณ์แต่ละวิธีว่ามีความเหมาะสมอย่างไร โดยเปรียบเทียบระหว่างกันเอง หรือเปรียบเทียบกับความต้องการของงาน
4.  ความแม่นยำ (Accuracy) ความถูกต้องแม่นยำของเครื่องมือที่ใช้เป็นหัวใจสำคัญของการพยากรณ์ ดังนั้นนักพยากรณ์ควรเลือกใช้วิธีที่มีความถูกต้องและแม่นยำในระดับที่ยอมรับได้สำหรับงานแต่ละชนิด
5.  ความง่ายในการนำไปใช้ (Ease of Application) เนื่องจากสมาชิกแต่ละคนของหน่วยงานวางแผนทรัพยากรมนุษย์มีความรู้ ทักษะและประสบการณ์แตกต่างกัน ดังนั้นนักพยากรณ์จึงต้องเลือกวิธีที่ง่ายในการนำมาใช้ได้อย่างมีประสิทธิภาพ เพื่อสมาชิกทุกคนในทีมงานจะสามารถปฏิบัติงานได้อย่างราบรื่นและมีอุปสรรค์น้อยที่สุด




สรุป
การวางแผนเป็นหน้าที่สำคัญหน้าที่หนึ่งของการจัดการ ซึ่งประกอบด้วยการวางแผนการจัดองค์การ การนำและการควบคุมที่เกี่ยวข้องกับการเก็บรวบรวมข้อมูล การศึกษาและการกำหนดวัตถุประสงค์ การกำหนดเป้าหมาย การสร้างกลยุทธ์และการตัดสินใจเลือกแนวทางปฏิบัติที่เหมาะสมเพื่อให้กิจกรรมต่างๆดำเนินไปโดยราบรื่นมีประสิทธิภาพและบรรลุวัตถุประสงค์ตามต้องการ
การวางแผนที่มีประสิทธิภาพจะต้องอาศัยการคาดการณ์อนาคตที่ถูกต้องและให้ภาพที่ชัดเจน วิธีปกติที่นิยมใช้ คือ การคาดการณ์สมการพื้นฐาน การใช้แบบจำลองการวางแผนรวม การใช้วิธีการทางสถิติและการใช้แบบจำลองของมาร์คอฟ ผู้มีหน้าที่วางแผนจะต้องเลือกวิธีให้สอดคล้องกับแต่ละสถานการณ์ โดยพิจารณาจากระยะเวลา ลักษณะของข้อมูล ค่าใช้จ่าย ความแม่นยำและความยากง่ายในการนำไปใช้ โดยมีหลักว่า วิธีพยากรณ์ที่ดีไม่จำเป็นต้องยุ่งยาก ซับซ้อนหรือมีค่าใช้จ่ายสูง แต่ต้องเป็นวิธีการที่สามารถนำมาประยุกต์ใช้ได้อย่างมีประสิทธิภาพและประสิทธิผล ภายใต้ข้อจำกัดของแต่ละสถานการณ์
การวางแผนทรัพยากรมนุษย์ในอุตสาหกรรมโรงแรมเป็นเรื่องเกี่ยวกับการวางแผนกำลังคนไว้ล่วงหน้าเพื่อเป็นการป้องกันการขาดแคลนบุคลากร นอกจากนั้น การวางแผนทรัพยากรมนุษย์ยังช่วยให้องค์การได้บุคลากรที่มีความพร้อมและมีความเหมาะสมกับตำแหน่งต่างๆ ในโรงแรม ผู้บริหารด้านทรัพยากรมนุษย์ต้องให้ความสำคัญกับการวางแผนกำลังคนเพื่อเตรียมความพร้อมให้กับโรงแรมตลอดเวลา ธุรกิจโรงแรมเป็นธุรกิจที่มีการแข่งขันสูงและมีการเข้าออกของพนักงานบ่อย หากผู้บริหารด้านทรัพยากรมนุษย์ไม่ให้ความสำคัญในเรื่องดังกล่าวย่อมก่อให้เกิดผลเสียต่อการบริหารงานและส่งผลกระทบต่อการทำงานได้ การวางแผนทรัพยากรมนุษย์ที่ดีจะต้องสามารถตอบสนองความต้องการของโรงแรมได้เป็นอย่างดี ทุกแผนกจะต้องมีพนักงานครบและมีคุณสมบัติเหมาะสมกับตำแหน่งงานนั้นๆ ดังนั้นหากโรงแรมขาดการวางแผนกำลังคนที่ดีก็จะส่งผลกระทบต่อการทำงานและกระทบต่อความพึงพอใจของลูกค้าและเป็นจุดด้อยของการแข่งขันทางธุรกิจและอาจสร้างความเสียหายแก่โรงแรมได้








แบบฝึกหัด

ข้อ 1. ให้เขียนอธิบายหน้าที่ทางการจัดการแบบเดิมมาเป็นข้อๆ
ข้อ 2. ให้เขียนอธิบายหน้าที่ทางการจัดการแบบสมัยใหม่มาเป็นข้อๆ
ข้อ 3. ให้เขียนความหมายการวางแผนทรัพยากรมนุษย์ ด้วยคำพูดของตัวเอง มาตามความเข้าใจ
ข้อ 4. เหตุใดองค์การจึงต้องทำการวางแผนทรัพยากรมนุษย์ จงอธิบาย
ข้อ 5. กระบวนการในการวางแผนทรัพยากรมนุษย์มีอะไรบ้าง จงอธิบายมาเป็นข้อๆ
ข้อ 6. การเตรียมการก่อนการวางแผนมีขั้นตอนอะไรบ้าง จงอธิบายมาเป็นข้อๆ
ข้อ 7. การสร้างแผนมีขั้นตอนอะไรบ้าง จงอธิบายมาเป็นข้อๆ
ข้อ 8. การปฏิบัติตามแผนมีขั้นตอนอะไรบ้าง จงอธิบายมาเป็นข้อๆ
ข้อ 9. การประเมินผลหลังจากนำแผนไปปฏิบัติแล้วมีขั้นตอนอะไรบ้าง จงอธิบายมาเป็นข้อๆ
ข้อ 10. เราสามารถคาดการณ์ด้านกำลังคนขององค์การได้โดยใช้วิธีการใดบ้าง จงอธิบายมาเป็นข้อๆ
ข้อ 11. ให้ยกหนึ่งวิธีการคาดการณ์ความต้องการด้านทรัพยากรมนุษย์ขององค์การ มาอธิบายพอเข้าใจ พร้อมยกตัวอย่าง
ข้อ 12. ข้อควรคำนึงถึงของการเลือกเทคนิคในการพยากรณ์มีอะไรบ้าง ให้อธิบายมามาเป็นข้อๆ
ข้อ 13. สภาพแวดล้อมด้านกฎหมายมีความสำคัญต่อการวางแผนทรัพยากรมนุษย์ในอุตสาหกรรมการโรงแรมอย่างไร จงอธิบาย
ข้อ 14. สภาพแวดล้อมด้านการแข่งขันมีผลดีหรือผลเสียต่อการวางแผนทรัพยากรมนุษย์ในอุตสาหกรรมโรงแรม จงอธิบาย
ข้อ 15. สภาพแวดล้อมภายในโรงแรมประกอบด้วยอะไรบ้าง ให้อธิบายตามความเข้าใจ
ข้อ 16. สภาพแวดล้อมทางด้านการเมืองมีผลกระทบต่อการวางแผนทรัพยากรมนุษย์ในธุรกิจโรงแรมหรือไม่ อย่างไร จงอธิบาย
ข้อ 17. ตลาดแรงงานมีความสำคัญต่อการวางแผนทรัพยากรมนุษย์ในอุตสาหกรรมโรงแรมอย่างไร จงอธิบาย
ข้อ 18. ชื่อเสียงและมาตรฐานของโรงแรมมีอิทธิพลต่อการวางแผนทรัพยากรมนุษย์ในอุตสาหกรรมโรงแรมอย่างไร จงอธิบาย
ข้อ 19. แนวโน้มทางด้านการท่องเที่ยวมีอิทธิพลต่อการวางแผนทรัพยากรมนุษย์ในอุตสาหกรรมการโรงแรมอย่างไร จงอธิบาย
ข้อ 20. สถานการณ์ด้านเศรษฐกิจมีผลกระทบต่อการวางแผนทรัพยากรมนุษย์ในอุตสาหกรรมการโรงแรมอย่างไร จงอธิบาย
ข้อ 21. มีปัจจัยอื่นอีกหรือไม่นอกเหนือจากในเอกสารที่มีผลกระทบต่อการวางแผนการจัดการทรัพยากรมนุษย์ในอุตสาหกรรมโรงแรมในปัจจุบัน ให้อธิบายเป็นข้อๆ

แผนบริหารการสอนประจำบทที่ 3
การวิเคราะห์งาน

หัวข้อเนื้อหาประจำบท
1. ความหมายการวิเคราะห์งาน
2. การออกแบบงาน
3. ประโยชน์ของการวิเคราะห์งาน
4. ความสัมพันธ์ระหว่างการวิเคราะห์งานกับกิจกรรมที่เกี่ยวข้อง
5. กระบวนการในการวิเคราะห์งาน
6. วิธีการเก็บรวบรวมข้อมูลเกี่ยวกับงาน
7. นักวิเคราะห์งาน
8. คุณสมบัตินักวิเคราะห์งาน
9. สรุป
10. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายความหมายการวิเคราะห์งานได้
2. ผู้เรียนสามารถเขียนเอกสารพรรณนาลักษณะงานได้
3. ผู้เรียนสามารถเขียนเอกสารระบุข้อกำหนดงานได้
4. ผู้เรียนสามารถอธิบายความสัมพันธ์ระหว่างการวิเคราะห์งานกับกิจกรรมที่เกี่ยวข้องได้
5. ผู้เรียนสามารถอธิบายกระบวนการในการวิเคราะห์งานได้
6. ผู้เรียนสามารถอธิบายวิธีเก็บรวบรวมข้อมูลเกี่ยวกับงานได้
7. ผู้เรียนสามารถอธิบายคุณสมบัตินักวิเคราะห์งานได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. ทำแบบฝึกหัดท้ายบท


สื่อการเรียนการสอน
1. เอกสารประกอบการสอน 
2. Power Point
3. แหล่งข้อมูลอิเล็กทรอนิกส์ที่เกี่ยวข้อง
4. เอกสารพรรณนาลักษณะงาน
5. เอกสารระบุข้อกำหนดงาน

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท




















บทที่3
การวิเคราะห์งาน


ในการสรรหาและคัดเลือกบุคลากรเข้าปฏิบัติงานในตำแหน่งต่างๆ ในแต่ละองค์การ ผู้บริหารแผนกทรัพยากรมนุษย์จะเป็นผู้มีหน้าที่ในการสรรหา คัดเลือกบุคลากร ดังนั้นจึงย่อมมีความจำเป็นที่จะต้องทราบคุณสมบัติของบุคลากรที่ต้องการว่า แต่ละแผนก แต่ละตำแหน่งต้องการบุคลากรที่มีคุณสมบัติอย่างไร  บุคคลนั้นจะเข้ามาปฏิบัติงานในหน้าที่อะไร ผู้มีหน้าที่เกี่ยวข้องจะต้องทำการศึกษาเกี่ยวกับลักษณะของงานตำแหน่งต่างๆ เหล่านั้น เพื่อให้ทราบว่างานในแต่ละตำแหน่งมีกิจกรรมอะไรบ้างที่จะต้องปฏิบัติและมีขอบเขตความรับผิดชอบงานมากน้อยเพียงใด เนื่องจากแต่ละตำแหน่งย่อมต้องการบุคคลที่มีคุณสมบัติแตกต่างกันไป ดังนั้นผู้มีส่วนเกี่ยวข้องจะต้องทำการศึกษาและวิเคราะห์งานในตำแหน่งต่างๆ เป็นอย่างดี เพื่อให้ได้บุคลากรที่มีคุณสมบัติตรงตามความต้องการและมีความเหมาะสมกับตำแหน่งงานนั้นๆ  การวิเคราะห์งานจึงเป็นขั้นตอนหนึ่งที่จะช่วยให้องค์การได้บุคลากรตรงตามความต้องการ
ก่อนที่จะทำการวิเคราะห์งานได้นั้นองค์การจะต้องมีการวิเคราะห์แนวโน้มการจ้างงาน ซึ่งจะเป็นการศึกษาตัวแปรที่เกี่ยวข้องกับการจ้างงานด้วยข้อมูลในอดีต เพื่อทราบความต้องการกำลังคนในอนาคตโดยต้องอ้างอิงการจัดองค์การ(Organization Setting) ซึ่งเป็นขั้นตอนการจัดโครงสร้างและแบ่งหน้าที่ออกเป็นหน่วยงานต่างๆ ในลักษณะเชื่อมโยงกันและลดหลั่นกันเป็นระดับต่างๆ ตามสายงาน ลักษณะและรูปแบบการจัดองค์การเพื่อให้ได้โครงสร้างองค์การนั้นจะขึ้นอยู่กับประเภท ขนาด หรือแนวความคิดของผู้บริหารระดับสูงเป็นสำคัญ
เมื่อได้โครงสร้างองค์การแล้วจะต้องมีการวิเคราะห์แนวโน้มการจ้างงาน โดยการหาข้อมูลจำนวนพนักงานทั้งหมดที่มีในองค์การก่อนแล้วจึงคำนวณหาจำนวนพนักงานที่ต้องการในอนาคต โดยใช้ประสบการณ์ของผู้บริหารในการพยากรณ์แนวโน้มความต้องการของพนักงานในอนาคตร่วมกับการนำจำนวนพนักงานของทุกสิ้นปีมาเป็นหลักในการคำนวณ 
เมื่อได้มีการวิเคราะห์แนวโน้มและอัตราส่วนการจ้างงานที่ต้องการแล้ว ขั้นตอนต่อไปคือการวิเคราะห์ตำแหน่งงาน หรือ การวิเคราะห์งาน(Job Analysis) เพื่อศึกษาหน่วยงานตามการจัดโครงสร้างและหน้าที่ด้วยการนำหน่วยงานที่มีลักษณะใกล้เคียงกัน เชื่อมโยงกันและลดหลั่นกันเป็นระดับต่างๆ ตามสายงาน เพื่อนำไปสู่การออกแบบตำแหน่งงาน การจำแนกตำแหน่งงาน การจัดทำเอกสารพรรณนาลักษณะงาน เอกสารระบุข้อกำหนดงาน มาตรฐานการทำงานและการประเมินค่างาน ต่อไป
ความหมายการวิเคราะห์งาน

เดอเซนโซ เอ (Decenzo: David A.) ปี ค.ศ. 2002  ให้ความหมายว่า การวิเคราะห์งาน เป็นระบบการวิเคราะห์กิจกรรมเกี่ยวกับงานเทคนิคในการปฏิบัติงาน การกำหนดหน้าที่และความรับผิดชอบ การวิเคราะห์งานยังรวมถึงรายละเอียดเกี่ยวกับงาน ความรู้และคุณสมบัติที่จำเป็นสำหรับการปฏิบัติงาน
โน เรมอน เอ (Noe Raymond A.) ปี ค.ศ. 2006 ให้ความหมายว่า การวิเคราะห์งานเป็นกระบวนการบรรยายรายละเอียดและข้อมูลเกี่ยวกับงาน
นิติพล ภูตะโชติ (ปี พ.ศ. 2559) ให้ความหมายว่า การวิเคราะห์งานเป็นกิจกรรมในการกำหนดลักษณะและขอบเขตของงานต่างๆ ซึ่งจะต้องมีการสำรวจและศึกษาเพื่อให้ได้ข้อมูลที่เกี่ยวข้องกับงานที่ต้องทำ รวมทั้งข้อมูล ทักษะความชำนาญ ประสบการณ์ ความรับผิดชอบที่จะให้พนักงานสามารถทำงานได้บรรลุผลสำเร็จ และข้อมูลที่ได้จะนำไปใช้กับกระบวนการต่อไป คือ การบรรยายลักษณะงาน การกำหนดคุณสมบัติเฉพาะงาน และการประเมินผลการปฏิบัติงาน
บุญเลิศ จิตตั้งวัฒนา (ปี พ.ศ. 2560) ให้ความหมายว่า การวิเคราะห์งานเป็นกระบวนการพื้นฐานของการจัดการทรัพยากรมนุษย์ในอุตสาหกรรมการโรงแรมและการท่องเที่ยว เพื่อรวบรวมข้อมูลเกี่ยวกับลักษณะงาน หน้าที่ ความรับผิดชอบเกี่ยวกับงานอย่างมีระบบ รวมถึงลักษณะเฉพาะของบุคคลที่เหมาะสมกับงานตามที่ต้องการ เพื่อให้การปฏิบัติงานประสบผลสำเร็จตามเป้าหมาย เช่นมีความรู้ความสามารถและทักษะ เป็นต้น 

การวิเคราะห์งานที่กล่าวถึงข้างต้นจะมีลักษณะร่วมที่สำคัญบางประการ คือ



1.  กระบวนการ (Process) การวิเคราะห์งานจะมีลักษณะเป็นกระบวนการประกอบด้วยขั้นตอนต่างๆ ที่ถูกนำมาประกอบกัน เพื่อให้การวิเคราะห์งานดำเนินไปอย่างมีประสิทธิภาพและสามารถรวบรวมสารสนเทศของงานได้อย่างสมบูรณ์ ซึ่งจะส่งผลให้องค์การหรือฝ่ายทรัพยากรมนุษย์สามารถนำข้อมูลที่ได้จากกระบวนการนี้ไปใช้ประโยชน์ในการบริหารงานได้
2. ระบบ (System) การวิเคราะห์งานเป็นกระบวนการที่ต้องมีการทำงานอย่างเป็นระบบ โดยในกระบวนการวิเคราะห์งานนั้นจะมีการนำปัจจัยนำเข้า (Input) ซึ่งได้แก่ข้อมูลต่างๆ ที่เกี่ยวข้องกับงานที่ได้รับการสนใจศึกษามาผ่านขั้นตอนการประมวลผล ตั้งแต่การศึกษา ทำความเข้าใจและวิเคราะห์จนได้เป็นผลลัพธ์ หรือสารสนเทศของงาน สำหรับการนำไปใช้งานในอนาคต เช่น เอกสารพรรณนางาน (Job Description) และเอกสารระบุข้อกำหนดของงาน (Job Specification) 
3. ศึกษา รวบรวมและวิเคราะห์ การวิเคราะห์งานจะเป็นกระบวนการที่เกี่ยวข้องกับการศึกษารวบรวมและวิเคราะห์ข้อมูลต่างๆ ที่เกี่ยวข้องกับงานเพื่อให้ได้สารสนเทศของงานนั้น ซึ่งจะเป็นประโยชน์ต่อการนำไปกระยุกต์ใช้ในการจัดการทรัพยากรมนุษย์และงานอื่นขององค์การ

ดังนั้นจึงสรุปได้ว่า การวิเคราะห์งาน หมายถึง กระบวนการที่มีการจัดการอย่างเป็นระบบซึ่งถูกนำมาใช้ในการศึกษา รวบรวมและวิเคราะห์ข้อมูลที่เกี่ยวข้องกับงาน เพื่อให้ได้สารสนเทศของงานนั้นเพียงพอต่อการจะนำไปใช้ประโยชน์ในการทำกิจกรรมอื่นในอนาคต  ผลลัพธ์ที่ได้จากการวิเคราะห์งานจะถูกจัดทำในหลายลักษณะ เพื่อนำไปใช้ประโยชน์ตามความเหมาะสม สารสนเทศของงานที่สำคัญมีดังต่อไปนี้
1. เอกสารพรรณนาลักษณะงาน (Job Description) จะมีข้อมูลที่เกี่ยวข้องกับอำนาจ หน้าที่ ความรับผิดชอบ ขอบเขตของงานและกระบวนการปฏิบัติงาน ตลอดจนเหตุผลและความสัมพันธ์ที่เกี่ยวข้องกับการปฏิบัติงานนั้นๆ เอกสารพรรณนางานมีลักษณะแตกต่างกันไปตามความเหมาะสมของแต่ละองค์การ โดยทั่วไปจะประกอบด้วยข้อความที่สำคัญดังต่อไปนี้
1.1 ตำแหน่งงาน (Job Title)
1.2 หน้าที่ (Functions)
1.3 ความรับผิดชอบ (Responsibilities)
1.4 คุณลักษณะของงาน (Job Characteristics)
1.5 เงื่อนไขสภาวะแวดล้อม (Environmental Conditions)

ตัวอย่างคำบรรยายลักษณะงานตำแหน่งพนักงานผสมเครื่องดื่ม (Bartender)

ตำแหน่งง่าน	:	พนักงานผสมเครื่องดื่ม
แผนก		: 	อาหารและเครื่องดื่ม
ลักษณะของงาน : 	ผสมเครื่องดื่มตามมาตรฐานของโรงแรมเพื่อให้บริการลูกค้าและสร้างความสัมพันธ์ที่ดีกับลูกค้า
หน้าที่ความรับผิดชอบ
1. เตรียมเครื่องมือ อุปกรณ์ต่างๆ ที่ใช้ในการทำงานให้พร้อม
2. ตรวจเช็คและควบคุมเครื่องดื่มทุกชนิดในบาร์ให้เพียงพอ
3. ผสมเครื่องดื่มตามมาตรฐานเพื่อให้บริการลูกค้า
4. ให้บริการเครื่องดื่มทั้งประเภทมีแอลกอฮอล์และไม่มีแอลกอฮอล์
5. ทำความสะอาดแก้วและเครื่องมืออุปกรณ์ที่ใช้ในการทำงาน
6. ฝึกงานและสอนงานให้พนักงานใหม่
7. ให้ความช่วยเหลือลูกค้า
8. แก้ปัญหาต่างๆ ที่เกิดขึ้นในบริเวณที่รับผิดชอบ
สภาพแวดล้อมในการทำงาน
1. ทำงานเป็นกะเป็นรอบ
2. มีการหมุนเวียนเปลี่ยนรอบทุกเดือน
3. งานส่วนใหญ่ทำในห้องแอร์
4. ยืนทำงาน
5. ทำงาน 9 ชั่วโมงต่อวัน
6. ทำงานภายใต้ความกดดันสูง
7. ลูกค้าส่วนใหญ่เป็นชาวต่างชาติ

2. เอกสารระบุข้อกำหนดงาน (Job Specification) จะระบุข้อมูลที่เกี่ยวกับคุณสมบัติของผู้ที่จะเข้ามาปฏิบัติงานในหน้าที่นั้น โดยเอกสารระบุข้อกำหนดงานจะเป็นข้อมูลสำคัญที่ใช้เป็นแนวทางในการสรรหาบุคลากรที่เหมาะสม เพื่อเข้าปฏิบัติงานในแต่ละตำแหน่ง โดยทั่วไปจะมีส่วนประกอบที่สำคัญดังนี้
2.1 การศึกษา (Education)
2.2 ประสบการณ์ (Experience)
2.3 ความรู้ (Knowledge)
2.4 ความสามารถ (Ability)
2.5 ทักษะความชำนาญ (Skill)
2.6 คุณสมบัติทางกายภาพ (Physical)
2.7 ความพร้อมทางจิตใจ (Psychological Readiness)

ตัวอย่างเอกสารระบุข้อกำหนดงาน

1. ระดับการศึกษา		:	ขั้นต่ำมัธยมศึกษาตอนปลาย
2. เพศและอายุ		: 	ชายหรือหญิง อายุ 18-25 ปี
3. ประสบการณ์การทำงาน	:	มีประสบการณ์ในการทำงานอย่าน้อย 1-2 ปี
4. ความรู้			:	-    มีความรู้ในเรื่องงานบริการ
· มีความรู้ด้านอาหารและเครื่องดื่ม
· มีความรู้เกี่ยวกับเครื่องดื่มประเภทไวน์
· มีความรู้เกี่ยวกับการผสมเครื่องดื่ม
· มีความรู้เกี่ยวกับงานร้านอาหาร
· มีความรู้เกี่ยวกับการจัดโต๊ะอาหาร
5. ความสามารถ		: 	-    สามารถติดต่อสื่อสารกับลูกค้าได้อย่างชัดเจน
· มีความสามารถในการใช้ภาษาต่างประเทศในการติดต่อสื่อสารอย่างน้อย 2 ภาษา
6. ทักษะความชำนาญ	: 	-    มีทักษะในการแก้ปัญหาเฉพาะหน้า
· มีทักษะในการให้คำแนะนำลูกค้า
· มีทักษะในการการแก้ปัญหาให้กับลูกค้า
· มีทักษะในการให้บริการ
7. คุณสมบัติทางกายภาพ 	:	-    เป็นผู้มีสุขภาพแข็งแรง
· ไม่มีโรคติดต่อร้ายแรง
· มีบุคลิกภาพดี
· มีความสูงไม่ต่ำกว่า 160 ซม.
8. ความพร้อมทางจิตใจ	: 	-    สามารถควบคุมอารมณ์ได้เป็นอย่างดี
-    ทำงานภายใต้แรงกดดันสูงได้
-    มีทัศนคติที่ดีต่องานบริการ

3.  มาตรฐานการทำงาน (Job Standard) เป็นการนำข้อมูลจากการวิเคราะห์งานมาใช้เป็นเกณฑ์สำหรับกำหนดแนวทางในการทำงานแต่ละประเภทให้เป็นไปตามที่ได้กำหนดไว้ มาตรฐานการทำงานจะเป็นข้อมูลที่เป็นประโยชน์ต่อทั้งบุคลากรและองค์การ โดยบุคลากรจะทราบถึงความต้องการขององค์การที่มีต่อการปฏิบัติหน้าที่ ในขณะที่องค์การจะมีแนวทางให้สมาชิกแต่ละคนปฏิบัติ จึงไม่ก่อให้เกิดความสับสนในการทำงานขึ้น ซึ่งจะส่งผลให้การดำเนินงานเป็นไปตามวัตถุประสงค์อย่างสอดคล้องและมีประสิทธิภาพ
4.  การประเมินค่างาน (Job Evaluation) เป็นการนำข้อมูลที่ได้จากการวิเคราะห์งานมาใช้เปรียบเทียบความสัมพันธ์และหาความสำคัญของแต่ละงาน ข้อมูลที่ได้จากการประเมินค่างานองค์การสามารถนำไปจัดทำระบบการจ่ายค่าจ้างและผลตอบแทนที่เป็นธรรมแก่บุคลากรได้ โดยการเปรียบเทียบข้อมูลกับทั้งภายในองค์การและตลาดแรงงาน 

การออกแบบงาน

	การออกแบบงานเป็นการกำหนดปริมาณงานที่เหมาะสมกับงานใดงานหนึ่ง ตำแหน่งใดตำแหน่งหนึ่ง โดยการออกแบบงานจะต้องสอดคล้องกับลักษณะของบุคคลหรือกลุ่มบุคคลที่ปฏิบัติงานนั้นๆ 
วัตถุประสงค์ของการออกแบบงาน
1. เพื่อเพิ่มประสิทธิภาพในการทำงานของผู้ปฏิบัติงานให้สามารถทำงานได้รวดเร็ว สะดวกและเหนื่อยน้อยที่สุด
2. เพิ่มความปลอดภัยในการทำงาน รวมทั้งคำนึงถึงสุขภาพที่ดีของผู้ปฏิบัติงาน
3. เพื่อลดความยุ่งยาก ซับซ้อนในการปฏิบัติงาน
4. เพื่อให้สอดคล้องกับการเปลี่ยนแปลงด้านเทคโนโลยี
5. เพื่อสร้างความพึงพอใจในการทำงานของผู้ปฏิบัติงาน
6. ไม่ควบคุมไม่ให้ปริมาณงานที่ทำมีมากหรือน้อยเกินไป ให้ปริมาณงานสอดคล้องและเหมาะสมกับพนักงานแต่ละคน
ปัจจัยที่มีส่วนเกี่ยวข้องกับการปฏิบัติงาน
1. วัตถุประสงค์ขององค์การ ผู้บริหารจะต้องพิจารณาถึงขนาด ชนิดและแผนงาน ปริมาณงานหรือกิจกรรมที่ต้องปฏิบัติ ดังนั้น การออกแบบงานจะต้องให้สอดคล้องกับวัตถุประสงค์ขององค์การเพื่อให้ส่งผลสำเร็จตามวัตถุประสงค์และเป้าหมายที่ได้กำหนดไว้
2. การออกแบบงานขององค์การเป็นการกำหนดรูปแบบเค้าโครงสร้างขององค์การ โดยมีการจัดแบ่งกลุ่มงานหรือแผนก ในการออกแบบงานนั้นจะต้องพิจารณาถึงปัจจัยพื้นฐานต่างๆในการปฏิบัติงานด้วย เพื่อให้ประสานงานเป็นไปด้วยความราบรื่น
3. การจัดทำคำบรรยายลักษณะงานเป็นงานที่เกี่ยวข้องกับการออกแบบงาน เนื่องจากการออกแบบงานจะทำให้ทราบถึงงานต่างๆ ว่ามีปริมาณมากน้อยเพียงใด จะต้องใช้พนักงานจำนวนเท่าใดจึงจะสามารถทำงานให้แล้วเสร็จได้
4. การออกแบบงานมีส่วนเกี่ยวข้องโดยตรงกับการกำหนดคุณสมบัติผู้ปฏิบัติงาน เนื่องจากการออกแบบงานจะเป็นการกำหนดคุณสมบัติขั้นต่ำของพนักงานที่จะทำงานในตำแหน่งต่างๆ ได้
5. การออกแบบงานต้องพิจารณาถึงมาตรฐานในการทำงาน เนื่องจากในแต่ละตำแหน่งจะต้องมีการกำหนดมาตรฐานในการทำงานเอาไว้ทั้งในด้านปริมาณและคุณภาพ
6. การออกแบบงานควรพิจารณาถึงวิธีในการปฏิบัติงานของตำแหน่งต่างๆ ด้วย เพื่อให้พนักงานสามารถปฏิบัติงานได้โดยไม่ก่อให้เกิดปัญหาต่อการปฏิบัติหน้าที่

ประโยชน์ของการวิเคราะห์งาน

การวิเคราะห์งานเป็นกระบวนการที่มีการจัดการอย่างเป็นระบบที่ถูกนำมาใช้ในการศึกษารวบรวมและวิเคราะห์ข้อมูลที่เกี่ยวข้องกับงาน เพื่อให้ได้สารสนเทศของงานเพียงพอต่อการนำไปใช้ประโยชน์ในการดำเนินกิจกรรมต่างๆ สารสนเทศที่ได้จากการวิเคราะห์งานสามารถนำมาจัดหมวดหมู่เพื่อประยุกต์ใช้งานในการจัดการทรัพยากรขององค์การได้ ตั้งแต่เอกสารบรรยายลักษณะงาน เอกสารระบุข้อกำหนดของงาน มาตรฐานการทำงานและเกณฑ์ในการประเมินค่างาน

ความสัมพันธ์ระหว่างการวิเคราะห์งานกับกิจกรรมที่เกี่ยวข้องกับการจัดการทรัพยากรมนุษย์

	การวิเคราะห์งานที่จะทำให้ได้ข้อมูลต่างๆ ที่เป็นประโยชน์ด้านการจัดการทรัพยากรมนุษย์ในอุตสาหกรรมโรงแรมมีหลายประการ ดังนี้

1. การวางแผนทรัพยากรมนุษย์ (Human Resource Planning) สารสนเทศจากการวิเคราะห์งานจะแสดงคุณลักษณะและธรรมชาติของงานแต่ละชนิด บ่งชี้ถึงคุณสมบัติของบุคลากรที่เหมาะสมในการปฏิบัติงาน โดยข้อมูลของงานจะถูกนำมาช่วยในการวางแผนทรัพยากรมนุษย์ ตั้งแต่การคาดการณ์ การวางแผน การกำหนดวิธีการปฏิบัติที่เกี่ยวข้องกับงานบุคลากร เช่น การวางแผนจัดบุคลากรให้เหมาะสมกับปริมาณ ชนิดและตำแหน่งของงานในองค์การ โดยผู้วางแผนจำเป็นจะต้องทราบข้อมูลเกี่ยวกับงานที่มีอยู่ในองค์การ ซึ่งสามารถศึกษาได้จากเอกสารพรรณนางานและเอกสารระบุข้อกำหนดของงาน 
2. การสรรหาและการคัดเลือกบุคลากร (Recruitment and Selection) การวิเคราะห์งานจะได้ผลลัพธ์หรือสารสนเทศที่สำคัญเกี่ยวกับแต่ละงาน โดยปกติสารสนเทศจากการวิเคราะห์งานสามารถนำมาใช้ให้เป็นประโยชน์ ในขั้นตอนการสรรหาและการคัดเลือกบุคลากรขององค์การได้เป็นอย่างดี โดยเฉพาะเอกสารพรรณนางานและเอกสารระบุข้อกำหนดของงาน ซึ่งจะรวบรวมข้อมูลที่เกี่ยวข้องกับหน้าที่ ความรับผิดชอบและกระบวนการในการปฏิบัติงานแต่ละชนิด ทำให้ทราบถึงขอบเขตของงานที่บุคลากรจะต้องทำในแต่ละหน้าที่ที่ได้รับมอบหมาย
3. การฝึกอบรมและการพัฒนาบุคลากร (Training and Development) การทำให้บุคลากรในองค์การปฏิบัติงานได้อย่างมีประสิทธิภาพ มีคุณภาพชีวิตการทำงานที่เหมาะสม องค์การจะต้องฝึกอบรมและพัฒนาทรัพยากรมนุษย์อย่างต่อเนื่อง ตั้งแต่บุคลากรได้ผ่านกระบวนการคัดเลือกเข้าร่วมงานกับองค์การ การฝึกอบรมและพัฒนาจะเป็นการเตรียมความพร้อมการปฏิบัติงานในปัจจุบันและในอนาคต
4. การประเมินผลการปฏิบัติงาน (Performance Evaluation) ข้อมูลที่ได้จากการวิเคราะห์งานนอกจากจะแสดงถึงธรรมชาติและลักษณะของงานที่บุคลากรจะต้องปฏิบัติแล้ว ยังสามารถใช้เป็นแนวทางเพื่อให้บุคลากรปฏิบัติงานและประเมินผลการทำงานว่าเป็นไปตามวัตถุประสงค์ของงานหรือไม่ เพียงไร ตลอดจนสามารถนำมาใช้เป็นมาตรฐานที่เป็นรูปธรรม (Objective Standard) ในการประเมินคุณภาพ ประสิทธิภาพในการทำงานของแต่ละบุคลากร
5. การกำหนดค่าตอบแทน (Compensation) ข้อมูลที่ได้จากการวิเคราะห์งานสามารถนำมาใช้ประกอบการประเมินค่างานได้ โดยนำงานต่างๆ ที่ทำการศึกษาจากทั้งภายในและภายนอกองค์การมาหาค่าเปรียบเทียบ (Relative Value) และจัดเรียงลำดับตามความสำคัญของแต่ละงานเพื่อนำมาใช้เป็นมาตรฐานและสร้างความเป็นธรรมในการกำหนดค่าจ้างและผลตอบแทนให้แก่สมาชิกทุกคนในองค์การ 
6. การส่งเสริมความปลอดภัยในการทำงาน (Safety Reinforcement) การวิเคราะห์งานทำให้ได้ข้อมูลที่เกี่ยวข้องกับงาน ทั้งหน้าที่ ความรับผิดชอบและคุณลักษณะของงานตลอดจนขั้นตอนและเงื่อนไขต่างๆ ที่เกี่ยวข้องกับการปฏิบัติงาน ซึ่งสามารถนำมาใช้เป็นประโยชน์ในการวางแผนป้องกันอุบัติเหตุที่อาจเกิดขึ้นได้ อันจะมีผลเกี่ยวข้องกับงานทั้งโดยเฉพาะและโดยรวมของหน่วยงาน
7. การออกแบบงาน (Job Design) ข้อมูลจากการวิเคราะห์งานมีความสำคัญมากสำหรับฝ่ายทรัพยากรมนุษย์ ฝ่ายรักษาความปลอดภัยและฝ่ายวิศวกรรมสำนักงาน ที่จะนำมาใช้ประกอบในการออกแบบ พัฒนาขั้นตอนระบบการทำงาน โดยนำข้อมูลที่ได้มาพิจารณาร่วมกับความสัมพันธ์ของปริมาณและโครงสร้างของงาน ผลิตผล ตลอดจนขวัญและกำลังใจของบุคลากร เพื่อให้ผลงานที่ได้มีประสิทธิภาพสูงสุดและบุคลากรมีคุณภาพชีวิตการทำงานที่ดี
8. ประโยชน์อื่นๆ (Other Benefits) สามารถนำข้อมูลจากการวิเคราะห์งานไปใช้ประโยชน์ในด้านต่างๆ อีกหลายลักษณะ คือ
8.1  ใช้เป็นเครื่องมือในการบริหารงานและการวางแผนองค์การ
8.2  ใช้เป็นข้อมูลประกอบในการออกแบบเครื่องมือเครื่องใช้ในการทำงานที่เหมาะสมกับลักษณะงานและสรีระของผู้ใช้ 
8.3  ใช้เป็นข้อมูลประกอบในการให้คำปรึกษาและแนะแนวอาชีพ ให้เหมาะสมแก่ลักษณะทางร่างกาย จิตใจและความพร้อมของนักศึกษาและบุคคลทั่วไป
กระบวนการในการวิเคราะห์งาน


การวิเคราะห์งานประกอบด้วยขั้นตอนต่างๆ ที่นักวิเคราะห์งานจะต้องปฏิบัติเพื่อให้การวิเคราะห์เป็นไปอย่างเป็นระบบ เรียบร้อย มีประสิทธิภาพและได้ข้อมูลที่เกี่ยวข้องกับงานอย่างสมบูรณ์ โดยกระบวนการในการวิเคราะห์งานประกอบด้วย 4 ขั้นตอน ดังนี้

ขั้นตอนที่ 1 การระบุงาน นักวิเคราะห์งานจะต้องระบุงานและขอบเขตของงานที่ต้องการศึกษา เพื่อเป็นการกำหนดแนวทางและขอบเขตการศึกษางานให้ดำเนินไปอย่างมีเป้าหมายที่แน่นอน ขั้นตอนนี้จะไม่ค่อยมีปัญหาในหน่วยงานขนาดเล็กหรือหน่วยงานที่เคยวิเคราะห์งานมาแล้ว แต่สำหรับองค์การขนาดใหญ่ที่เคยมีการศึกษาและวิเคราะห์งานอย่างเป็นระบบมาก่อน นักวิเคราะห์งานอาจจะต้องศึกษาข้อมูลเกี่ยวกับงานจากแหล่งข้อมูลต่างๆ เช่น แผนภูมิขององค์การ (Organization Chart) เอกสารรายละเอียดเกี่ยวกับระดับขั้น เงินเดือน ทะเบียนการจ่ายเงินเดือนด้วย
ขั้นตอนที่ 2 การพัฒนาและเลือกวิธีการเก็บรวบรวมข้อมูล ไม่ว่าจะเป็นการศึกษางานเฉพาะหรือศึกษาทั้งระบบก็ตาม นักวิเคราะห์งานจะต้องเลือกวิธีการเก็บข้อมูลที่เหมาะสมกับลักษณะของงานระยะเวลาที่ใช้ในการทำงานและงบประมาณ ซึ่งวิธีการเก็บรวมรวมข้อมูลเกี่ยวกับงานจะมีหลายวิธี คือ
2.1 การสังเกต (Observation Method) ผู้มีหน้าที่วิเคราะห์งานจะเป็นผู้สังเกตการณ์การทำงานในตำแหน่งที่ทำการวิเคราะห์งาน ว่าในตำแหน่งนั้นทำอะไรบ้าง เพื่อให้รู้หน้าที่ ความรับผิดชอบและกิจกรรมต่างๆ ของงานแต่ละตำแหน่ง
2.2 การใช้แบบสอบถาม (Questionnaire Method) ผู้ทำการวิเคราะห์งานจะใช้แบบสอบถามเพื่อให้ทราบว่าตำแหน่งงานเหล่านั้นมีขอบเขตหน้าที่ความรับผิดชอบอย่างไร รวมถึงมีเครื่องมือ อุปกรณ์ใดบ้างที่ต้องใช้กับการปฏิบัติงานนั้นๆ
2.3 การสัมภาษณ์ (Interview Method) การสัมภาษณ์เป็นวิธีที่สะดวกกว่าวิธีอื่น ซึ่งการสัมภาษณ์นั้นสามารถทำได้ 2 แบบ คือ
2.3.1 การสัมภาษณ์พนักงานที่ทำงานในตำแหน่งนั้นโดยตรง เพื่อต้องการทราบว่างานในตำแหน่งนั้นทำอะไรบ้าง มีภาระหน้าที่และความรับผิดชอบในการทำงานอะไรบ้าง ความยากง่ายของงานเป็นอย่างไร
2.3.2 การสัมภาษณ์หัวหน้างาน เพื่อให้ได้ข้อมูลที่ถูกต้องครบถ้วนสมบูรณ์ยิ่งขึ้น เพราะหัวหน้างานเป็นผู้มีความรู้ความสามารถ มีประสบการณ์ในการทำงานจะทำให้รู้รายละเอียดในการปฏิบัติงานและกิจกรรมต่างๆ ในการทำงานเป็นอย่างดี
2.4 การประชุม (Conference Method)
2.5 การศึกษาจากบันทึกงานประจำวัน (Diary Method) ผู้ทำการวิเคราะห์งานจะจดบันทึกการทำงานของพนักงาน รายละเอียดต่างๆ เกี่ยวกับกิจกรรมที่ต้องทำ ผู้ทำการวิเคราะห์งานจะต้องจดบันทึกการทำงานอย่างละเอียดเพื่อให้ทราบว่า ตำแหน่งเหล่านั้นมีหน้าที่ต้องปฏิบัติอย่างไร
2.6 การทดลองปฏิบัติงาน (Job Experiment Method)
ขั้นตอนที่ 3 การเก็บรวบรวมข้อมูล (Data Collection) จะเป็นการปฏิบัติโดยเก็บรวบรวมข้อมูลจากงานที่ทำการศึกษาตามวิธีที่ได้วางแผนไว้ เพื่อให้ได้ข้อมูลที่มีความถูกต้องครอบคลุมและมีคุณภาพเป็นที่ยอมรับได้
ขั้นตอนที่ 4 การจัดทำสารสนเทศของงาน (Job Analysis Information) ข้อมูลต่างๆ ที่ได้จากการเก็บรวบรวมข้อมูลจะถูกนำมาใช้ประกอบการศึกษาและวิเคราะห์งาน เพื่อจัดรูปแบบสารสนเทศของงานให้เหมาะสมต่อการนำไปใช้จริง  ไม่ว่าจะเป็นการวางแผนทรัพยากรมนุษย์      การสรรหา การคัดเลือก การฝึกอบรม การพัฒนา การออกแบบงานและอุปกรณ์ในการทำงาน โดยปกติสารสนเทศของงานจะถูกจัดให้อยู่ในรูปแบบของ เอกสารพรรณนาลักษณะงาน เอกสารระบุข้อกำหนดของงานและมาตรฐานการทำงาน

วิธีการเก็บรวบรวมข้อมูลเกี่ยวกับงาน

วิธีการเก็บรวบรวมข้อมูลเกี่ยวกับงาน  ถือเป็นหัวใจสำคัญของการวิเคราะห์งาน เพราะข้อมูลที่ได้จะถูกนำมาใช้ศึกษาวิเคราะห์และประมวลผล เพื่อให้เป็นสารสนเทศของงานสำหรับการกำหนดส่วนประกอบของงานและความต้องการในด้านต่างๆ ไม่ว่าจะเป็นความรู้  ทักษะและความสามารถในแต่ละงาน เพื่อที่จะสรรหา พัฒนาและมอบหมายงานให้บุคลากรปฏิบัติได้ตรงตามความต้องการอย่างมีประสิทธิภาพ วิธีที่นิยมนำมาใช้ในการเก็บรวบรวมข้อมูล เพื่อเป็นการสร้างความเข้าใจพื้นฐาน สร้างความเข้าใจวิธีการดำเนินงานและข้อจำกัดของแต่ละวิธีการ มีดังนี้
1.  การสังเกต (Observation Method) เป็นวิธีที่ได้รับความนิยมตั้งแต่อดีตจนถึงปัจจุบัน เนื่องจากวิธีสังเกตจะช่วยให้นักวิเคราะห์งานได้ข้อมูลจากสถานที่และผู้ปฏิบัติงานจริง โดยนักวิเคราะห์งานจะสังเกตบุคลากรหรือกลุ่มบุคลากรในขณะที่ปฏิบัติงานตามปกติ
2. การใช้แบบสอบถาม (Questionnaire Method) เป็นอีกวิธีที่ได้รับความนิยมอย่างมากในเก็บรวบรวมข้อมูลของงาน เนื่องจากวิธีการส่งแบบสอบถามจะง่ายในการปฏิบัติประหยัดเวลาและงบประมาณในการจัดหาข้อมูล แต่การใช้แบบสอบถามก็มีข้อจำกัดอยู่หลายประการ เนื่องจากการสร้างแบบสอบถามที่ดี มีประสิทธิภาพและสามารถรวบรวมข้อมูลต่างๆ ได้อย่างครบถ้วนจะต้องอาศัยบุคลากรที่มีความรู้และประสบการณ์ในการพัฒนาแบบสอบถาม
แบบสอบถามที่ใช้ในการเก็บรวบรวมข้อมูลที่เกี่ยวกับงาน สามารถจำแนกออกได้เป็น 2 ลักษณะ คือ
2.1 แบบสอบถามแบบปลายเปิด เป็นแบบสอบถามที่ให้อิสระกับผู้ตอบ ผู้ตอบสามารถตอบคำถามตามความคิดเห็นของตนได้อย่างเต็มที่ แบบสอบถามแบบปลายเปิดจะถามคำถามเกี่ยวกับรายละเอียดของงาน กระบวนการ และขั้นตอนต่างๆ ในการปฏิบัติ เพื่อนำมาใช้เป็นพื้นฐานในการร่างเอกสารพรรณนาลักษณะงาน
2.2 แบบสอบถามแบบมีโครงสร้าง เป็นแบบสอบถามที่ถูกออกแบบมาสำหรับถามคำถาม ซึ่งจะจำกัดอิสระในการตอบแบบสอบถามของผู้ตอบ โดยผู้ออกแบบสอบถามจะมีการกำหนดคำตอบให้ผู้ตอบเลือก แบบสอบถามแบบมีโครงสร้างจะช่วยให้นักวิเคราะห์สามารถที่จะเก็บรวมรวมข้อมูลและวิเคราะห์ข้อมูลได้อย่างสะดวกรวดเร็วตรงตามที่ต้องการ
3. การสัมภาษณ์ (Interview Method) เป็นวิธีที่มีประสิทธิภาพในการเก็บรวบรวมข้อมูลเกี่ยวกับงาน เนื่องจากนักวิเคราะห์สามารถสอบถามข้อมูลโดยตรงจากผู้ปฏิบัติงานจริง และผู้เกี่ยวข้องในมิติต่างๆ เช่น หัวหน้างาน เพื่อนร่วมงาน ผู้ใต้บังคับบัญชาและผู้ปฏิบัติงานในหน้าที่อื่นที่มีส่วนเกี่ยวข้องกับงานนั้น ซึ่งแบ่งออกได้เป็น 2 ลักษณะ ดังนี้
3.1 การสัมภาษณ์ส่วนบุคคล ผู้สัมภาษณ์จะสัมภาษณ์บุคลากรแต่ละคนโดยคัดเลือกผู้ที่มีความเหมาะสมขึ้นมาแล้วสัมภาษณ์เพื่อเก็บรวบรวมข้อมูลตามที่ต้องการ
3.2 การสัมภาษณ์เป็นกลุ่ม นักวิเคราะห์งานจะสัมภาษณ์ผู้ตอบคำถามโดยคัดเลือกบุคลากรที่ต้องการขึ้นมาเป็นกลุ่มแล้วถามคำถามพร้อมกันในเรื่องที่ต้องการศึกษา
4. การประชุม (Conference Method) นักวิเคราะห์งานจะเชิญผู้ที่มีความรู้ ผู้ที่ปฏิบัติงานจริง หรือผู้มีปฏิสัมพันธ์เกี่ยวข้องกับงานที่ต้องการศึกษามาพูดคุยแลกเปลี่ยนความคิดเห็น
วิธีการประชุมจะมีข้อจำกัดที่ผู้เชี่ยวชาญและผู้เกี่ยวข้องที่เข้าร่วมประชุมมักจะขาดประสบการณ์จริงในการปฏิบัติงานในสถานการณ์ปัจจุบัน ทำให้ข้อมูลที่ได้รับมีความไม่แน่นอนหรือคลาดเคลื่อนจากความจริง นอกจากนี้การประชุมยังสิ้นเปลืองเวลาและค่าใช้จ่ายในการดำเนินงานสูง จึงไม่สามารถนำมาใช้ในการเก็บรวบรวมข้อมูลได้บ่อยนัก
5. การบันทึกงาน (Diary Method) นักวิเคราะห์งานจะให้ผู้ปฏิบัติงานจดบันทึกรายละเอียดของกิจกรรมต่างๆ ที่ทำในช่วงเวลาปฏิบัติงานในแต่ละวัน เพื่อใช้เป็นข้อมูลประกอบในการวิเคราะห์งาน วิธีนี้จะเป็นประโยชน์มากหากผู้ปฏิบัติงานให้ความร่วมมือและจดบันทึกการทำงานตามความเป็นจริงอย่างละเอียดด้วยภาษาที่อ่านเข้าใจง่าย
6. การทดลองปฏิบัติงาน (Job Experiment Method) นักวิเคราะห์งานอาจทดลองปฏิบัติงานเองในสถานการณ์จริง เพื่อให้ได้ทราบถึงความรู้สึกของผู้ปฏิบัติงาน ตลอดจนรายละเอียดต่างๆ ที่อาจจะถูกละเลยจากการเก็บข้อมูลโดยวิธีอื่น แต่วิธีนี้จะมีขีดจำกัดที่ต้องใช้ระยะเวลาและค่าใช้จ่ายสูง เนื่องจากนักวิเคราะห์จะต้องศึกษาและลงมือปฏิบัติงานนั้นเอง ประกอบกับงานบางประเภทที่มีช่วงระยะเวลาการปฏิบัติยาวนาน หรืองานบางประเภทจะมีวิธีการปฏิบัติที่แตกต่างกันมากเกินไป

ตัวอย่างการวิเคราะห์งาน ตำแหน่งพนักงานเสิร์ฟอาหาร
1. งานหลัก
1.1 จัดเตรียมเครื่องมือ เครื่องใช้ อุปกรณ์
1.2 จัดโต๊ะอาหาร
1.3 พับผ้าเช็ดปาก
1.4 ต้อนรับลูกค้า
1.5 พาลูกค้าไปนั่งโต๊ะ
1.6 รับคำสั่งอาหารและเครื่องดื่มจากลูกค้า
1.7 เสิร์ฟอาหารและเครื่องดื่ม
1.8 เก็บเงินเมื่อลูกค้าเรียก
1.9 ส่งลูกค้า
1.10 เก็บโต๊ะและทำความสะอาด
2. การศึกษา
2.1 ระดับมัธยมศึกษาตอนปลายขึ้นไป
2.2 ได้รับการฝึกอบรมเรื่องอาหารและเครื่องดื่ม
3. ทักษะความชำนาญในการทำงาน
3.1 มีทักษะในการจัดโต๊ะอาหาร
3.2 มีทักษะในการพับผ้าเช็ดปาก
3.3 มีทักษะในการเสิร์ฟอาหารและเครื่องดื่ม
3.4 มีทักษะในการรับคำสั่งอาหารและเครื่องดื่ม
3.5 มีทักษะในการให้บริการ
4. ความรู้
4.1  มีความรู้เรื่องอาหารและเครื่องดื่ม
4.2  มีความรู้เรื่องการเสิร์ฟอาหารและเครื่องดื่ม
4.3  มีความรู้เรื่องเครื่องมือ อุปกรณ์ที่ใช้ในการปฏิบัติงาน
4.4  มีความรู้เรื่องภาษาต่างประเทศ
5. เครื่องมือ อุปกรณ์ในการทำงาน
5.1 รู้และเข้าใจเกี่ยวกับประเภทของแก้วที่ใช้ในห้องอาหารและสามารถใช้ได้อย่างถูกต้อง
5.2 สามารถใช้จาน ถาด ส้อม ช้อนและอุปกรณ์อื่นๆ ในห้องอาหารได้อย่างถูกต้อง
6. ความรับผิดชอบในการทำงาน
6.1 ให้บริการลูกค้าที่มาใช้บริการทุกคน
6.2 ให้บริการได้ตามมาตรฐานที่กำหนด
6.3 รับผิดชอบกับความผิดพลาดที่เกิดจากการปฏิบัติหน้าที่ของตัวเอง
7. สภาพแวดล้อมในการทำงาน
7.1 การทำงานเป็นกะหรือเป็นรอบ
7.2 ทำงานในห้องแอร์เป็นส่วนใหญ่
7.3 ทำงาน 9 ชั่วโมงต่อวัน
7.4 เสิร์ฟอาหารและเครื่องดื่ม
7.5 ยืนคอยให้บริการลูกค้า
7.6 การทำงานมีความกดดันสูง
8. ข้อมูลส่วนบุคคลสำหรับตำแหน่ง
8.1 มีประสบการณ์ในการทำงานอย่างน้อย 1.2 ปี
8.2 มีบุคลิกภาพดี
8.3 มีความสามารถใช้ภาษาต่างประเทศในการติดต่อสื่อสารได้เป็นอย่างดี
8.4 มีทัศนคติที่ดีต่องานให้บริการ
8.5 มีความสามารถในการติดต่อสื่อสารที่ดี
8.6 มีมนุษยสัมพันธ์ที่ดี

นักวิเคราะห์งาน

นักวิเคราะห์งานหรือบางครั้งเรียกว่า นักวิเคราะห์ค่าจ้าง (Wage Analyst) หลายองค์การจะทำหน้าที่ศึกษา รวบรวม วิเคราะห์ เปรียบเทียบและจัดการเกี่ยวกับข้อมูลต่างๆ ในเรื่องการทำงาน ไม่ว่าจะเป็นลักษณะ หน้าที่ ขอบเขตความรับผิดชอบและรายละเอียดอื่นๆ เพื่อนำมาใช้ในการกำหนดมาตรฐานในการว่าจ้าง การให้ผลตอบแทน การฝึกอบรมและการเลื่อนขั้นเลื่อนตำแหน่งอย่างยุติธรรม โดยการเปรียบเทียบข้อมูลกับทั้งภายในและภายนอกองค์การ 
นักวิเคราะห์งานจะสังกัดอยู่กับฝ่ายทรัพยากรมนุษย์เป็นส่วนใหญ่ ซึ่งสามารถแบ่งระดับของงานตามตำแหน่ง ทักษะ ความอาวุโสและประสบการณ์ได้เป็น 4 ระดับ 
ระดับที่ 1 นักวิเคราะห์งานขั้นต้น นักวิเคราะห์งานที่ทำงานอยู่ในระดับนี้มักเพิ่งเข้าร่วมงานในหน่วยงาน โดยมากจะเป็นผู้ที่เพิ่งสำเร็จการศึกษาและยังไม่มีประสบการณ์มากนัก เนื่องจากการวิเคราะห์งานเป็นกิจกรรมที่ต้องอาศัยทักษะและประสบการณ์ที่ต้องเรียนรู้จากการปฏิบัติ ดังนั้นนักวิเคราะห์งานขั้นต้นจะเริ่มเรียนรู้งานจากการทำงานร่วมอยู่ในกลุ่ม
ระดับที่ 2 นักวิเคราะห์งานบุคลากร นักวิเคราะห์งานที่ทำงานอยู่ในระดับนี้จะมีความรู้และความเข้าใจถึงขอบเขตของการเป็นนักวิเคราะห์งานอยู่พอสมควร ปกติบุคลากรในระดับนี้จะมีประสบการณ์ในการปฏิบัติหน้าที่ในด้านนี้ประมาณ 2–3 ปี โดยบุคลากรจะสามารถวิเคราะห์งานและกิจกรรมต่างๆ ที่เกี่ยวข้องกับการวิเคราะห์งานที่ไม่มีความซับซ้อนได้ตามที่ได้รับมอบหมาย
ระดับที่ 3 นักวิเคราะห์ค่าจ้าง เมื่อบุคลากรมีความรู้ ทักษะและประสบการณ์เกี่ยวกับการวิเคราะห์งานมากขึ้น โดยสามารถมองภาพความสัมพันธ์ระหว่างงานภายในองค์การได้เป็นอย่างดีและสามารถเปรียบเทียบมาตรฐานความยากง่ายของงานได้อย่างเป็นระบบ ปกตินักวิเคราะห์ค่าจ้างจะได้รับมอบหมายให้ปฏิบัติหน้าที่ในการวิเคราะห์ค่าจ้างและผลตอบแทนของพนักงานภายในองค์การ เพื่อให้เกิดความถูกต้องเหมาะสมและยุติธรรม
ระดับที่ 4 นักบริหารค่าจ้าง นักวิเคราะห์งานในระดับนี้จะมีความพร้อมในด้านความรู้ ทักษะและประสบการณ์ที่เกี่ยวข้องกับการวิเคราะห์งาน และกิจกรรมอื่นๆ ที่เกี่ยวข้องกับระบบงานและระบบค่าตอบแทน ตลอดจนมีความเข้าใจถึงปัญหาหรืออุปสรรคระหว่างปฏิบัติงานและค่าจ้างที่แต่ละบุคลากรจะได้รับ จึงสามารถที่จะวางแผนและกำหนดนโยบายในการแก้ปัญหาที่มีอยู่ การปรับปรุงโครงสร้างความสัมพันธ์ระหว่างงานผลตอบแทนและการพัฒนาระบบค่าจ้างให้เหมาะสมต่อไป

คุณสมบัตินักวิเคราะห์งาน

นักวิเคราะห์งานในแต่ละระดับจะมีขอบเขตของงานที่แตกต่างกันไปตามความรู้ ความสามารถอาวุโสและประสบการณ์ ตั้งแต่การเรียนรู้งานในขั้นต้น การปฏิบัติงาน การศึกษา และวิเคราะห์งาน จนกระทั่งถึงการวางนโยบายค่าจ้าง แม้กระทั่งการเข้าไปมีส่วนร่วมในการกำหนดนโยบายรวมขององค์การ การวิเคราะห์งานที่มีประสิทธิภาพนอกจากต้องอาศัยความรู้ที่ได้จากการศึกษาแล้ว ยังต้องอาศัยเทคนิคที่ได้จากการฝึกฝน ดังนั้นการที่บุคลากรจะเป็นนักวิเคราะห์งานที่ดีและประสบความสำเร็จจะต้องประกอบด้วยคุณสมบัติสำคัญดังต่อไปนี้

1. มีความตื่นตัว นักวิเคราะห์งานจะต้องมีความตื่นตัวต่อสิ่งแวดล้อมและพร้อมที่จะเรียนรู้สิ่งใหม่ ๆ อยู่เสมอ เนื่องจากกิจกรรมการวิเคราะห์งานอาจต้องเกี่ยวข้องกับการศึกษางานใหม่ๆ หรือการเก็บรวบรวมข้อมูลในบรรยากาศการปฏิบัติงานที่แตกต่างกัน อันเป็นผลมาจากการจัดรูปแบบการทำงานหรือการเปลี่ยนแปลงที่เกิดขึ้นกับองค์การ
2. มีความรู้และประสบการณ์ นักวิเคราะห์งานควรมีความรู้ ทักษะและประสบการณ์ที่เกี่ยวข้องกับงานที่ต้องทำ เพื่อให้สามารถเข้าใจลักษณะงานและขอบเขตการปฏิบัติงาน ซึ่งจะส่งผลให้การทำงานเป็นไปได้อย่างรวดเร็ว ในทางปฏิบัติเป็นไปไม่ได้ที่นักวิเคราะห์งานจะมีความรู้และความชำนาญในทักษะสำคัญทุกประเภท ดังนั้นถ้าบุคลากรจะขาดความรู้และประสบการณ์ไปบ้าง แต่มีความตื่นตัวสนใจที่จะศึกษาและมีความตั้งใจจริงก็สามารถศึกษาพัฒนาความรู้ ทักษะและประสบการณ์ได้
3. มีพื้นฐานด้านการวิจัย จะเห็นได้ว่าการวิเคราะห์งานจะเกี่ยวข้องกับงานวิจัย ตั้งแต่การพัฒนาวิธีในการรวบรวมข้อมูล การเก็บข้อมูลที่เกี่ยวข้องกับงาน ตลอดจนการวิเคราะห์งานและการนำสารสนเทศที่ได้มาใช้ประโยชน์ ซึ่งการที่จะได้สารสนเทศของงานที่มีคุณภาพนั้น จำเป็นจะต้องมีข้อมูลที่เกี่ยวข้องกับงานอย่างถูกต้องและเชื่อถือได้ ดังนั้นจึงมีความจำเป็นที่นักวิเคราะห์งานควรที่จะมีความรู้และความเข้าใจในด้านการวิจัยมาประยุกต์ใช้ เพื่อให้สามารถเก็บรวบรวมข้อมูลที่มีประโยชน์มาใช้ได้
4. มีความเข้าใจในงาน นักวิเคราะห์งานควรมีความรู้และความเข้าใจในงานของอุตสาหกรรมหรือธุรกิจที่จะทำการศึกษา เพื่อจะได้มองเห็นภาพความสัมพันธ์อย่างกว้างของระบบงาน ทำให้สามารถวางแผนการปฏิบัติงานและตัดสินใจเลือกวิธีการเก็บรวบรวมข้อมูลได้อย่างเหมาะสม แต่ในทางปฏิบัติเป็นไปได้ยากที่บุคลากรจะมีความรู้ ความเข้าใจอย่างลึกซึ้งในงานทุกประเภท ดังนั้นเมื่อนักวิเคราะห์งานต้องศึกษางานใด ก็ควรเก็บรวบรวมข้อมูลและศึกษาเกี่ยวกับงานนั้น เพื่อให้สามารถนำมาใช้งานได้อย่างมีประสิทธิภาพ
5.  มีบุคลิกภาพเหมาะสม นักวิเคราะห์งานที่มีทัศนคติและบุคลิกภาพดี สามารถปรับตัวเข้ากับบุคคลอื่นได้อย่างรวดเร็วจะมีส่วนสำคัญที่ทำให้ปฏิบัติงานได้อย่างราบรื่น รวดเร็วและมีประสิทธิภาพ เพราะจะเป็นที่ยอมรับและได้รับความร่วมมือจากพนักงานหรือกลุ่มบุคลากรที่จะต้องปฏิบัติงานร่วมด้วย
6. มีความสามารถในการติดต่อสื่อสาร ความสามารถในการติดต่อสื่อสาร ไม่ว่าจะเป็นการพูด ฟัง เขียนหรืออ่าน นับเป็นปัจจัยที่มีความสำคัญต่อประสิทธิภาพของการวิเคราะห์งาน
7. มีทักษะในการวิเคราะห์ ความสามารถในการมองความสัมพันธ์ การวิเคราะห์และการสรุปความคิดรวบยอด เป็นส่วนสำคัญที่จะทำให้นักวิเคราะห์งานสามารถปฏิบัติงานได้อย่างมีประสิทธิภาพ นอกจากนี้นักวิเคราะห์งานที่จะประสบความสำเร็จในอาชีพจะต้องสามารถวิเคราะห์และสรุปข้อมูลที่ได้จากกระบวนการศึกษางาน เพื่อให้เป็นสารสนเทศที่เหมาะสมกับการนำไปประยุกต์ใช้ในงานต่างๆ ได้เป็นอย่างดี

สรุป
การวิเคราะห์งาน เป็นกระบวนการที่ถูกนำมาใช้ในการศึกษา รวบรวมและวิเคราะห์ข้อมูลที่เกี่ยวข้องกับงาน เพื่อจะได้สารสนเทศของงานอย่างเพียงพอในการนำไปใช้ประโยชน์ การวิเคราะห์งานเป็นกิจกรรมสำคัญที่จะช่วยให้เกิดความเข้าใจในงานแต่ละชนิด โดยเฉพาะในสถานการณ์ปัจจุบันที่เกิดการเปลี่ยนแปลงอย่างรวดเร็วและรุนแรง ส่งผลให้งานบางประเภทล้าสมัยลงจนหมดความสำคัญหรือต้องปรับรูปแบบการปฏิบัติให้เหมาะสม หรือเกิดงานใหม่ที่มีความสำคัญมากขึ้น
การจัดการทรัพยากรมนุษย์สามารถนำผลลัพธ์ที่ได้จากการวิเคราะห์งาน เช่น เอกสารพรรณางาน เอกสารระบุข้อกำหนดของงาน มาใช้ให้เกิดประโยชน์ในการทำงานได้ตั้งแต่การวางแผน การสรรหา การคัดเลือก การฝึกอบรม การกำหนดค่าตอบแทน ดังนั้นนักบริหารทรัพยากรมนุษย์ต้องมีความเข้าใจในกระบวนการเก็บรวบรวมข้อมูลของงานเพื่อให้สามารถนำมาประยุกต์ใช้ได้อย่างมีประสิทธิภาพและประสิทธิผล
การวิเคราะห์งานจะทำให้ทราบว่าแต่ละตำแหน่งต้องปฏิบัติงานอะไรบ้าง มีปริมาณงานที่ต้องทำมากน้อยเพียงใด และต้องใช้พนักงานจำนวนเท่าใดจึงจะสามารถทำงานนั้นให้แล้วเสร็จได้ทันเวลา ไม่เกิดปัญหาเกี่ยวกับการมีปริมาณงานมากกว่าคนหรือมีคนมากกว่างานซึ่งจะส่งกระทบต่อการบริหารจัดการงานที่ดีขององค์การ ในการวิเคราะห์งานจะทำให้ผู้บริหารทราบว่า ตำแหน่งนั้นๆ ต้องใช้บุคลากรที่มีความรู้ความสามารถในระดับใดจึงจะสามารถทำงานในตำแหน่งดังกล่าวได้ นอกจากนั้น การวิเคราะห์งานยังทำให้ผู้บริหารทราบว่าตำแหน่งต่างๆ ต้องใช้บุคลากรที่มีความรู้ความสามารถเฉพาะด้าน ทักษะอย่างไร ทำให้ง่ายต่อการสรรหาและคัดเลือกบุคลากรเข้าทำงานในตำแหน่งต่างๆ ได้อย่างเหมาะสม
นักวิเคราะห์งานเป็นบุคลากรที่ปฏิบัติงานโดยตรงกับการวิเคราะห์งานและการศึกษาการจ่ายค่าตอบแทนขององค์การ โดยสามารถแบ่งนักวิเคราะห์งานตามความรู้ ทักษะ ความสามารถและประสบการณ์ออกเป็น 4 ระดับ คือ นักวิเคราะห์งานขั้นต้น นักวิเคราะห์งาน นักวิเคราะห์ค่าจ้าง และนักบริหารค่าจ้าง โดยนักวิเคราะห์งานที่ดี ควรมีคุณสมบัติ คือ มีความตื่นตัว มีความบุคลิกภาพเหมาะสม มีความรู้ประสบการณ์ มีความสามารถในการติดต่อ มีพื้นฐานการวิจัย มีความสามารถในการวิเคราะห์และมีความเข้าใจในงาน




แบบฝึกหัด

ข้อ 1. ให้เขียนอธิบายความหมายการวิเคราะห์งานมาพอเข้าใจ
ข้อ 2. ให้เลือกตำแหน่งงานในอุตสาหกรรมการโรงแรมหรือการท่องเที่ยวมาหนึ่งตำแหน่งแล้วเขียนเอกสารพรรณนาลักษณะงานโดยละเอียด แล้วนำเสนอหน้าชั้นเรียนเป็นรายบุคคล
ข้อ 3. ให้เลือกตำแหน่งงานในอุตสาหกรรมการโรงแรมหรือการท่องเที่ยวมาหนึ่งตำแหน่งแล้วเขียนแอกสารระบุข้อกำหนดงานโดยละเอียด แล้วนำเสนอหน้าชั้นเรียนเป็นรายบุคคล
ข้อ 4. ให้เขียนบอกประโยชน์ของการวิเคราะห์งานมาเป็นข้อๆ
ข้อ 5. ให้เขียนอธิบายความสัมพันธ์ระหว่างการวิเคราะห์งานกับกิจกรรมที่เกี่ยวข้องกับการจัดการทรัพยากรมนุษย์มาพอเข้าใจ
ข้อ 6. ให้เขียนอธิบายกระบวนการในการวิเคราะห์งานมาเป็นข้อๆ
ข้อ 7. ให้เลือกวิธีเก็บรวบรวมข้อมูลเกี่ยวกับงานมา 1 วิธี แล้วเขียนอธิบายโดยละเอียด พร้อมยกตัวอย่าง
ข้อ 8. วิธีเก็บข้อมูลวิธีใดที่เหมาะสมกับการนำมาใช้ในธุรกิจการโรงแรมและการท่องเที่ยวมากที่สุดตามความเข้าใจ ให้อธิบายมาโดยละเอียด
ข้อ 9. ให้เขียนอธิบายตำแหน่งงานของนักวิเคราะห์งานมาพอเข้าใจ
ข้อ 10. ให้เขียนอธิบายคุณสมบัตินักวิเคราะห์งานมาเป็นข้อๆ ด้วยคำพูดของตัวเอง

แผนบริหารการสอนประจำบทที่ 4
การสรรหาและคัดเลือกบุคลากร

หัวข้อเนื้อหาประจำบท
1. ความสำคัญของการสรรหาบุคลากรในอุตสาหกรรมโรงแรม
2. การกำหนดนโยบายการสรรหาและการคัดเลือกบุคลากร
3. กระบวนการสรรหาบุคลากรในอุตสาหกรรมโรงแรม
4. แหล่งที่มาในการสรรหาบุคลากร
5. กระบวนการในการคัดเลือกบุคลากรเข้าทำงาน
6. การสรรหาและการคัดเลือกบุคลากรเข้าทำงานในอุตสาหกรรมการโรงแรม
7. สรุป
8. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายแหล่งที่มาในการสรรหาบุคลากรได้
2. ผู้เรียนสามารถอธิบายวิธีการสรรหาบุคลากรได้
3. ผู้เรียนสามารถอธิบายกระบวนการในการคัดเลือกบุคลากรเข้าทำงานได้
4. ผู้เรียนสามารถอธิบายการสรรหาและการคัดเลือกบุคลากรเข้าทำงานในอุตสาหกรรมการโรงแรมได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. ทำแบบฝึกหัดท้ายบท

สื่อการเรียนการสอน
1. เอกสารประกอบการสอน 
2. Power Point
3. แหล่งข้อมูลอิเล็กทรอนิกส์ที่เกี่ยวข้อง
4. แบบฟอร์มใบรับสมัครงาน รูปภาพจากวารสารและหนังสือที่เกี่ยวข้อง

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท


























บทที่ 4
การสรรหาและคัดเลือกบุคลากร

การสรรหาบุคลากรเป็นหน้าที่สำคัญอีกอย่างหนึ่งของผู้บริหารแผนกทรัพยากรมนุษย์ เนื่องจากต้องสรรหาบุคลากรที่มีความเหมาะสมกับตำแหน่งต่างๆ ตรงตามจำนวนที่โรงแรมต้องการ ดังนั้นผู้บริหารแผนกทรัพยากรมนุษย์จะต้องใช้ความรู้ความสามารถ ประสบการณ์และความชำนาญในการสรรหาบุคลากรเพื่อให้ได้คนที่มีความรู้ความสามารถตรงตามสายงานที่โรงแรมต้องการมากที่สุด หากผู้บริหารแผนกทรัพยากรมนุษย์ไม่สามารถสรรหาบุคลากรได้ตรงตามที่โรงแรมต้องการย่อมส่งผลเสียต่อการบริหารงาน เนื่องจากธุรกิจโรงแรมเป็นงานบริการ จึงไม่ใช่เรื่องง่ายที่จะหาบุคลากรที่เหมาะสมกับงานได้ เนื่องจากมีคนจำนวนไม่น้อยที่ไม่มีคุณสมบัติเหมาะสมกับงานบริการ
เป็นหน้าที่พื้นฐานที่สำคัญของหน่วยงานทรัพยากรมนุษย์ในทุกองค์กร ซึ่งการสรรหาบุคลากรหมายถึง กระบวนการในการค้นหาบุคคลที่มีความเหมาะสมกับตำแหน่งหน้าที่ ส่วนการคัดเลือกบุคลากร หมายถึง กระบวนการต่อเนื่องจากการสรรหาบุคลากรที่ใช้ในการตรวจสอบ พิจารณาและการตัดสินใจรับบุคคลที่มีคุณสมบัติเหมาะสมเข้าร่วมงานกับองค์กร

ความสำคัญของการสรรหาบุคลากรในอุตสาหกรรมโรงแรม

	การสรรหาบุคลากรนับได้ว่าเป็นขั้นตอนแรกๆ ของกระบวนการในการจัดการทรัพยากรมนุษย์เพื่อให้ได้บุคลากรเข้าทำงาน ซึ่งเป็นการเชิญชวนให้บุคคลที่มีศักยภาพเข้ามาเป็นพนักงาน โดยมีเป้าหมายเพื่อให้ได้ผู้สมัครงานตรงตามคุณสมบัติของแต่ละตำแหน่งให้มากที่สุด ความสำคัญของการสรรหาบุคลากร มีดังต่อไปนี้
1. เป็นการปฏิบัติตามแผนของการวางแผนกำลังคนของโรงแรม
2. เพื่อให้โรงแรมได้บุคลากรตามที่ต้องการ ไม่ขาดแคลนหรือมีแรงงานเกินความต้องการ
3. เป็นการเพิ่มประสิทธิภาพในการจัดสรรบุคลากรโดยเสียค่าใช้จ่ายน้อยที่สุด
4. เพิ่มประสิทธิภาพในการสรรหาโดยการคัดแยกผู้สมัครที่ไม่มีคุณสมบัติเหมาะสมออก และเป็นการคัดแยกผู้ที่มีคุณสมบัติเหมาะสมเพื่อเข้ารับการคัดเลือกต่อไป
5. ทำให้การสรรหาบุคลากรมีความรวดเร็วยิ่งขึ้น
6. เพื่อให้โรงแรมสามารถปฏิบัติตามกฎหมายแรงงานและข้อกำหนดอื่นๆ เกี่ยวกับแรงงานได้อย่างถูกต้อง
7. ทำให้การบริหารงานของแผนกทรัพยากรมนุษย์เกิดประสิทธิภาพทั้งในระยะสั้นและระยะยาว
8. เป็นการประเมินประสิทธิภาพการทำงานของแผนกทรัพยากรมนุษย์
การกำหนดนโยบายการสรรหาและการคัดเลือกบุคลากร

การกำหนดนโยบายเป็นงานที่มีความสำคัญต่อความสำเร็จหรือความล้มเหลวในการดำเนินงานขององค์การ  ไม่ว่าจะเป็นการจัดหาสถานที่ตั้งองค์การ  การจัดหาวัตถุดิบ  การจัดหาเงินทุนหรือการเข้าถึงผู้บริโภค  ปัจจัยที่นำมาพิจารณาในการกำหนดนโยบายด้านการสรรหาและคัดเลือกบุคลากรมีดังนี้
1. ค่าใช้จ่ายและผลประโยชน์ตอบแทน
2. แหล่งที่มาของบุคลากร
3. ความยุติธรรม
4. การเมืองภายในองค์การ
5. มาตรฐานในการคัดเลือกบุคลากรเข้าปฏิบัติงาน

กระบวนการสรรหาบุคลากรในอุตสาหกรรมโรงแรม

 การสรรหาบุคลากรเป็นกระบวนการค้นหาและจูงใจให้บุคคลที่มีคุณสมบัติตรงตามที่โรงแรมต้องการให้มาสมัครงาน เพื่อให้ผู้บริหารแผนกทรัพยากรมนุษย์ทำการคัดเลือกเพื่อให้บุคคลที่มีความเหมาะสมกับตำแหน่งงานมากที่สุด ดังนั้นกระบวนการในการสรรหาบุคลากรจึงมีส่วนเกี่ยวข้องกับปัจจัยต่างๆ ดังนี้
1. สภาพแวดล้อมภายนอก เป็นปัจจัยที่อยู่ภายนอกโรงแรม ไม่สามารถควบคุมได้ แต่ปัจจัยนี้มีความสำคัญต่อการสรรหาบุคลากรมาก เช่น ในตลาดแรงงาน แรงงานที่ว่างงานมีจำนวนน้อย การสรรหาบุคลากรเข้ามาทำงานอาจทำได้ยาก หรือหากโรงแรมมีความต้องการพนักงานบางตำแหน่งที่มีทักษะความชำนาญสูงอาจทำให้การสรรหาทำได้ไม่ง่ายนัก นอกจากนี้ เรื่องกฎหมายแรงงาน ระเบียบ ข้อบังคับต่างๆ ที่เกี่ยวข้องกับการจ้างแรงงานของหน่วยงานรัฐ โรงแรมก็จะต้องปฏิบัติตามอย่างเคร่งครัดด้วย
2. สภาพแวดล้อมภายใน เป็นอีกปัจจัยหนึ่งที่มีผลต่อการสรรหาบุคลากรของโรงแรม เช่น เงินเดือน เงินค่าบริการ(Service Charge) สวัสดิการและสิ่งอำนวยความสะดวกต่างๆ ล้วนมีส่วนเกี่ยวข้องให้บุคคลอยากเข้ามาทำงานในโรงแรม
3. การวางแผนทรัพยากรมนุษย์ เป็นการกำหนดความต้องการทรัพยากรมนุษย์ในอนาคต การวางแผนที่มีประสิทธิภาพจ้องมีการเตรียมการและมีวิธีการที่เหมาะสม รวมไปถึงการตัดสินใจในเรื่องจำนวนและประเภทของพนักงานที่โรงแรมต้องการสรรหาและคัดเลือกเข้ามาทำงานด้วย
4. แหล่งการสรรหาบุคลากร โดยปกติการสรรหาบุคลากรของโรงแรมจะมีแหล่งในการสรรหาจาก 2 แหล่ง คือ การสรรหาจากภายใน และการสรรหาจากภายนอกโรงแรม

แหล่งที่มาในการสรรหาบุคลากร

การสรรหาบุคลากรเป็นกระบวนการที่ละเอียดอ่อนและมีผลกระทบต่อเนื่องกับการดำเนินงานด้านทรัพยากรมนุษย์ขององค์การตั้งแต่การคัดเลือก  การบรรจุ  การฝึกอบรม  จนกระทั่งการให้บุคลากรปฏิบัติงานจริง  การที่นักทรัพยากรมนุษย์จะสามารถดำเนินการดังกล่าวได้อย่างมีประสิทธิภาพ  การเข้าถึงแหล่งที่มาของบุคลากรนับเป็นเรื่องสำคัญ  โดยการสรรหาบุคลากรสามารถพิจารณาได้จาก 2 แหล่ง  ดังนี้
1. การสรรหาบุคลากรจากภายในองค์การ สามารถสรรหาได้ ดังนี้
1.1 การเลื่อนตำแหน่ง เป็นการปรับระดับ เพื่อเพิ่มอำนาจหน้าที่ความรับผิดชอบให้กับพนักงานที่มีความเหมาะสม มีประสบการณ์ มีความรู้พร้อมที่จะทำงานในระดับที่สูงขึ้น โรงแรมส่วนใหญ่จะพยายามสนับสนุนและพัฒนาพนักงานเก่าให้มีโอกาสเลื่อนขั้นเลื่อนตำแหน่งให้สูงขึ้นเพื่อเป็นการเพิ่มขวัญและกำลังให้ให้กับพนักงาน
1.2 พนักงานเก่า หมายถึง พนักงานที่เคยทำงานอยู่กับโรงแรมมาก่อน แต่ลาออกไปแล้วหรือในกรณีที่เป็นพนักงานที่เกษียณอายุไปแล้ว และต้องการที่จะกลับมาทำงานที่โรงแรมอีก ซึ่งหากพนักงานเก่านี้เป็นผู้มีความรู้ ความสามารถ มีพฤติกรรมและทัศนคติที่ดี โรงแรมก็อาจรับกลับเข้ามาทำงานได้อีก 
1.3 พนักงานลูกจ้างชั่วคราว เป็นบุคลากรที่โรงแรมจ้างเพื่อทำงานในตำแหน่งต่างๆ อาจจ้างเพื่อทดแทนพนักงานที่ลาป่วย ลาคลอด ซึ่งหากพนักงานลูกจ้างเหล่านี้มีความเหมาะสมกับตำแหน่งงานที่ว่างอยู่ โรงแรมก็อาจคัดเลือกเข้ามาทำงานเป็นพนักงานประจำได้
1.4 การประกาศรับจากภายใน เมื่อมีตำแหน่งงานว่าง ผู้บริหารแผนกทรัพยากรมนุษย์จะประกาศรับสมัครภายในโรงแรมก่อน เพื่อเปิดโอกาสให้พนักงานที่ทำงานอยู่กับโรงแรมอยู่แล้วมีโอกาสในการสมัครและพิจารณาคัดเลือกก่อนได้
1.5 การพิจารณาจากผู้สมัครครั้งที่แล้ว ผู้มีหน้าที่ในการสรหาบุคลากรจะทำการพิจารณาผู้สมัครงานครั้งที่ผ่านมาว่ามีความเหมาะสมที่จะได้รับการคัดเลือกเข้ามาทำงานอีกครั้งหรือไม่
1.6 การโยกย้ายตำแหน่ง เพื่อให้การบริหารทรัพยากรมนุษย์เป็นไปอย่างมีประสิทธิภาพ การโยกย้ายตำแหน่งงานเพื่อให้พนักงานมีโอกาสทำงานในตำแหน่งที่เหมาะสมกับความรู้ความสามารถของพนักงานแต่ละคน
ข้อดีของการสรรหาบุคลากรจากภายใน
1. สร้างขวัญและกำลังใจในการปฏิบัติงานให้แก่พนักงาน ทำให้พนักงานเกิดความรู้สึกจงรักภักดีต่อองค์การ
2. ประหยัดค่าใช้จ่ายและใช้เวลาน้อย องค์การไม่ต้องเสียค่าใช้จ่ายในการโฆษณาในสื่อต่างๆ และมักใช้เวลาไม่มากในการสรรหาและคัดเลือกบุคลากรเพื่อเข้าทำงานในตำแหน่งที่ว่างนั้น
3. องค์การรู้ข้อมูลเกี่ยวกับพนักงานเป็นอย่างดี ทำให้การสรรหาเป็นไปอย่างมีประสิทธิภาพ เพราะรู้อยู่แล้วว่าพนักงานคนใดจะมีความเหมาะสมกับตำแหน่งมากที่สุด
4. เปิดโอกาสให้พนักงานมีความเจริญก้าวหน้าในอาชีพ
5. สนับสนุนให้พนักงานภายในมีโอกาสเลื่อนขั้นเลื่อนตำแหน่งและโยกย้ายไปสู่ตำแหน่งที่เหมาะสม
ข้อเสียของการสรรหาบุคลากรจากภายใน
1. ส่งผลให้เกิดการขาดแคลนความคิดสร้างสรรค์ในการประเมินโอกาส การแก้ปัญหาและการสร้างนวัตกรรมใหม่ ๆ ทางธุรกิจ เนื่องจากพนักงานมีความคิดแบบเดิม ไม่มีการเปลี่ยนแปลงหรือพัฒนาขึ้น
2. ไม่สามารถสรรหาบุคลที่มีความเหมาะสมเข้ามาปฏิบัติหน้าที่ในตำแหน่งที่มีความต้องการบุคลากรแบบเฉพาะได้ เนื่องจากตัวเลือกมีจำนวนจำกัด
3. ก่อให้เกิดปัญหาการขาดแคลนบุคลากรขึ้นภายในองค์การในตำแหน่งเก่าก่อนที่พนักงานจะถูกเลื่อนตำแหน่งขึ้นไป
4. อาจก่อให้เกิดปัญหาการเล่นพรรค เล่นพวก จนทำให้ได้พนักงานที่ไม่มีความเหมาะสมกับตำแหน่งงานได้
5. อาจทำให้ผู้ที่ไม่ได้รับการคัดเลือกขาดขวัญและกำลังใจจนนำไปสู่ความขัดแย้งในองค์การได้
6. เกิดการชิงดีชิงเด่นเพื่อแย่งชิงขึ้นสู่ตำแหน่งที่สูงกว่าได้
7. เกิดปัญหาด้านการบังคับบัญชา เนื่องจากพนักงานอาจไม่ยอมรับผู้ที่ได้รับการเลื่อนตำแหน่งขึ้นมาใหม่ได้
2. การสรรหาบุคลากรจากภายนอกองค์การ การต้องสรรหาบุคลากรจากภายนอกองค์การ อาจมีสาเหตุมากความเจริญเติบโต ทำให้ต้องการพนักงานใหม่และไม่สามารถสรรหาบุคลากรจากแหล่งภายในองค์การได้ ดังนั้นผู้บริหารแผนกทรัพยากรมนุษย์จึงมีความจำเป็นต้องสรรหาและคัดเลือกบุคลากรจากภายนอก ซึ่งวิธีการสรรหาบุคลากรจากภายนอกองค์การ มีดังต่อไปนี้
1. คำแนะนำจากบุคลากรปัจจุบัน เมื่อองค์การมีความต้องการบุคลากรใหม่จำนวนไม่มาก  และไม่มีความประสงค์ที่จะประกาศรับสมัครโดยตรงต่อสาธารณะ  การสรรหาบุคลากรจะอาศัยคำแนะนำจากบุคลากรที่ปฏิบัติงานอยู่กับองค์การ  เนื่องจากผู้แนะนำจะมีความคุ้นเคยและมีข้อมูลที่สำคัญเกี่ยวกับผู้ถูกแนะนำ  แต่วิธีการนี้มีข้อเสียอยู่ที่อาจจะก่อให้เกิดปัญหาการใช้เส้นสายและการแบ่งพรรคแบ่งพวกขึ้นภายในองค์การ
2. บุคคลที่เคยปฏิบัติงานกับองค์การ วิธีนี้สามารถจูงใจให้บุคคลที่มีความรู้ความสามารถเหมาะสมที่เคยร่วมงานกับองค์การในอดีต  แต่ออกจากงานไปด้วยเหตุผลบางประการที่มิใช่ความผิดหรือความขัดแย้ง  เช่น  บุคลากรอาจลาออกจากงานเพื่อทำการศึกษาต่อ  เลี้ยงดูบุตรหรือย้ายที่อยู่ชั่วคราว กลับมาทำงานได้อีกครั้ง
3. บุคคลที่เดินเข้ามาสมัครงานกับองค์การ หรือที่เรียกว่า Walk In วิธีนี้องค์การจะสรรหาบุคคลากรโดยพิจารณาจากบุคคลที่เข้ามาสมัครงานกับองค์การในช่วงเวลาที่ผ่านมา ทำให้องค์การสามารถติดต่อและเชิญชวนมารับการคัดเลือกได้ไม่ยาก เนื่องจากบุคคลเหล่านี้จะรู้จักและให้ความสนใจที่จะร่วมงานกับองค์การในระดับหนึ่งอยู่แล้ว
4. การโฆษณาและประกาศรับสมัคร วิธีนี้องค์การสามารถสรรหาบุคลากรโดยประกาศผ่านทางสื่อสารมวลชน ซึ่งสื่อที่นิยมใช้ในการโฆษณาและประกาศรับสมัคร มีดังนี้
4.1 หนังสือพิมพ์ การประกาศรับสมัครผ่านทางหนังสือพิมพ์มีข้อดีคือ หนังสือพิมพ์เป็นสื่อที่มีผู้นิยมอ่านและสามารถเข้าถึงท้องถิ่นที่อยู่ห่างไกลได้ ผู้อ่านยอมรับและเชื่อถือ และมีข้อเสียคือ หนังสือพิมพ์มีอายุการใช้งานสั้น
4.2 วิทยุ การประกาศรับสมัครผ่านทางวิทยุยังได้รับความนิยมอยู่บ้างในปัจจุบัน เนื่องจากสามารถเข้าถึงกลุ่มเป้าหมายที่อยู่ในพื้นที่ห่างไกลได้โดยเสียค่าใช้จ่ายน้อย แต่มีข้อเสียคือ ความถี่ในการโฆษณาอาจไม่เพียงพอและพื้นที่ที่แต่ละคลื่นวิทยุออกอากาศมีจำกัด
4.3 นิตยสาร มีหลายองค์การที่ใช้การประกาศรับสมัครผ่านทางนิตยสารเนื่องจากเข้าถึงกลุ่มเป้าหมายได้ดีมีอายุการใช้งานนานแต่จะมีค่าใช้จ่ายค่อนข้างสูง
4.4 โทรทัศน์ การประกาศรับสมัครผ่านทางโทรทัศน์ค่อนข้างได้รับความนิยมเนื่องจากเข้าถึงกลุ่มเป้าหมายได้ทั่วถึงแต่มีข้อเสียคือ ค่าใช้จ่ายจะสูงมาก มักนิยมใช้กับองค์การที่มีขนาดใหญ่มากหรือมีเครือข่ายหลายแห่งเท่านั้น
4.5 อินเทอร์เน็ต เป็นสื่อที่ได้รับความนิยมเป็นอย่างมากในปัจจุบัน เนื่องจากมีคนเข้าไปใช้อินเทอร์เน็ตกันอย่างกว้างขวางและแพร่หลาย และผู้ที่มีความประสงค์ต้องการสมัครงานสามารถเข้าไปกรอกใบสมัครได้ทันทีในเว็บไซต์นั้นๆ ของหน่วยงานที่เปิดรับสมัครอยู่
4.6 ป้ายโฆษณา อาจเป็นป้ายหน้าโรงแรมหรือที่อื่นๆ ภายนอกโรงแรม เมื่อมีตำแหน่งงานว่าง โรงแรมจะใช้ป้ายโฆษณาเป็นสื่อเพื่อบอกว่ามีตำแหน่งงานใดว่างบ้าง การติดป้ายโฆษณานี้สามารถเลือกที่จะไปติดตั้งให้ตรงกับกลุ่มเป้าหมายที่ต้องการให้มาสมัครงานได้และมีค่าใช้จ่ายไม่สูงมากนัก
5. สถาบันการศึกษา องค์การสามารถสรรหาบุคลากรใหม่จากโรงเรียน  วิทยาลัย  มหาวิทยาลัย หรือสถาบันฝึกอาชีพ  เนื่องจากสถาบันการศึกษามีวัตถุประสงค์ในการผลิตบุคลากรในระดับต่าง ๆเพื่อเข้าสู่ตลาดแรงงานและรับใช้สังคมอยู่แล้ว  องค์กรอาจติดต่อโดยตรงกับแต่ละสถานศึกษาโดยตั้งโต๊ะรับสมัครในช่วงเวลาใกล้สำเร็จการศึกษา  เพื่อทำการคัดเลือกบุคคลที่มีความสามารถเหมาะสม
6. สมาคมวิชาชีพ เป็นที่รวมตัวของบุคคลที่อยู่ในสาขาอาชีพเดียวกัน  เช่น  มัคคุเทศก์ คนทำงานโรงแรม สมาคมวิชาชีพเป็นองค์การที่จัดตั้งขึ้นเพื่อให้บุคคลที่ทำงานในสาขาอาชีพเดียวกันมาพบปะสังสรรค์  แลกเปลี่ยนความคิดเห็นในด้านที่เกี่ยวข้องกับวิชาชีพ  องค์การสามารถติดต่อขอความร่วมมือกับสมาคมวิชาชีพนั้นโดยตรงเพื่อให้ได้ข้อมูลเกี่ยวกับกลุ่มบุคคลที่มีคุณสมบัติตามที่ต้องการในแต่ละวิชีพโดยไม่เสียเวลามาก
7. องค์การด้านแรงงาน เป็นหน่วยงานที่รวบรวมบุคคลที่มีความคล้ายคลึงกันในการจ้างงานและการปฏิบัติงาน  เช่น สภาพแรงงาน  สมาพันธ์แรงงาน  สมาคมแรงงาน ดังนั้นหน่วยงานที่มีความต้องการแรงงานอาจขอความร่วมมือจากองค์การด้านแรงงานในการสรรหาบุคลากรที่มีความเหมาะสมได้ในบางตำแหน่ง
8. สำนักงานจัดหางานทั้งของรัฐและเอกชน ซึ่งทำหน้าที่บริการจัดหางานให้แก่บุคคลและจัดหาแรงงานให้แก่องค์การต่าง ๆ  โดยหน่วยงานเหล่านี้จะมีวิธีปฏิบัติและมีการคิดค่าบริการที่แตกต่างกัน  ดังนั้นผู้มีหน้าที่สรรหาบุคลากรจะต้องศึกษารายละเอียดของตำแหน่งงานที่องค์การมีความต้องการและข้อมูลของสำนักงานจัดหางานแต่ละแห่งเป็นอย่างดีก่อนที่จะตัดสินใจ ซึ่งสำนักจัดหางานของรัฐและเอกชนจะมีลักษณะ ดังนี้
8.1 สถานจัดหางานของรัฐ ในทุกจังหวัดทั่วประเทศจะมีสำนักงานจัดหางานของรัฐบาลเปิดบริการอยู่ เป็นการให้บริการประชาชนผู้ที่ต้องการหางานทำ และเป็นการให้บริการแก่หน่วยงานหรือองค์การต่างๆ ที่ต้องการประกาศรับสมัครพนักงานด้วย โดยสถานจัดหางานจะทำหน้าที่ติดต่อประสานงานให้โดยไม่มีค่าใช้จ่าย
8.2 สถานจัดหานของเอกชน มีบริษัทจัดหางานของเอกชนจำนวนมากที่ให้บริการหางานให้กับผู้ที่ต้องการทำงาน และให้บริการแก่บริษัทหรือองค์การที่ต้องการพนักงานเข้าทำงาน ซึ่งบริษัทจัดหางานเหล่านี้จะประสานงานให้โดยมีการกลั่นกรองข้อมูลให้ตรงตามความต้องการของแต่ละฝ่ายก่อนแล้วจึงดำเนินการส่งข้อมูลให้ โดยคิดค่าใช้จ่ายทั้งจากผู้สมัครงานและทั้งองค์การที่ต้องการรับพนักงาน
9. การจูงใจผู้มีความสามารถจากหน่วยงานอื่น ปัจจุบันการขาดแคลนแรงงานในบางสาขาอาชีพหรือตำแหน่งจะส่งผลให้หลายหน่วยงานใช้วิธีดึงตัวบุคคลที่มีความรู้ความสามารถ  หรือเรียกว่า การซื้อตัวเนื่องจากวิธีนี้เป็นวิธีที่ได้ผลรวดเร็วในทางปฏิบัติ แต่ผลเสียคือ ก่อให้เกิดการแย่งชิงแรงงานอย่างรุนแรง บางอุตสาหกรรม ส่งผลให้ค่าจ้างแรงงานสูงขึ้นเกินความจำเป็น
10. การจ้างงานชั่วคราว หรือการจ้างพนักงาน Part Time หรือ พนักงานงานรายวัน เข้าทำงานในตำแหน่งที่ไม่จำเป็นต้องใช้ความรู้ หรือทักษะเฉพาะด้านมากนัก ในการจ้างงานแบบนี้ สามารถประหยัดค่าใช้จ่ายขององค์กรได้ระดับหนึ่ง เนื่องจากไม่ต้องจ่ายหรือให้สวัสดิการเต็มที่เหมือนพนักงานประจำ เช่น การจ่ายเงินสมทบประกันสังคม หรือการจ่ายเงิน Service Charge เป็นต้น
11. วิธีการอื่น ปัจจุบันองค์การอาจสรรหาบุคลากรได้จากแหล่งต่าง ๆ  นอกเหนือจากที่เคยปฏิบัติในอดีต  เช่น  แรงงานจากต่างประเทศ  การรับนักศึกษาฝึกงาน  เป็นต้น

ข้อดีของการสรรหาบุคลากรจากภายนอก
1. สร้างความหลากหลายในการวิเคราะห์โอกาส  การแก้ปัญหาและการพัฒนานวัตกรรมทางธุรกิจ เนื่องจากได้พนักงานใหม่จากภายนอกซึ่งมีมุมมองที่ต่างออกไป
2. สร้างโอกาสในการคัดเลือกบุคลากรที่มีความรู้ความสามารถเหมาะสมในแต่ละตำแหน่ง เนื่องจากมีผู้สมัครจำนวนมากและมาจากหลากหลายที่
3. แก้ปัญหาเรื่องการขาดแคลนบุคลากรภายในองค์การทั้งในด้านของจำนวนและคุณสมบัติ
4. พนักงานใหม่มักเชื่อฟังและปฏิบัติตามกฎระเบียบข้อบังคับขององค์การอย่างเคร่งครัด
5. พนักงานใหม่มักมีทัศนคติที่ดีต่อองค์การและไม่มีข้อขัดแย้งกับใคร

ข้อเสียของการสรรหาบุคลากรจากภายนอก
1.  สิ้นเปลืองเวลาและค่าใช้จ่ายในการสรรหาและคัดเลือก
2.  มีผลกระทบต่อขวัญและกำลังใจของบุคลาการภายในองค์การ
3.  ไม่เป็นผลดีต่อบรรยากาศในการปฏิบัติงานขององค์การ
4.  พนักงานใหม่อาจใช้เวลาในการเรียนรู้งานนานกว่าพนักงานที่ได้จากแหล่งภายใน


กระบวนการในการคัดเลือกบุคลากรเข้าทำงาน
	
	กระบวนการในการคัดเลือกบุคลากรจะเกิดขึ้นก็ต่อเมื่อมีตำแหน่งงานว่างลง อาจเนื่องจากมีพนักงานลาออก โยกย้ายเปลี่ยนแปลงหน้าที่ มีการเลื่อนขั้นเลื่อนตำแหน่ง มีการเกษียณอายุของพนักงาน หรือการได้รับอนุมัติตำแหน่งต่างๆ เพิ่ม กระบวนการในการคัดเลือกบุคลากรเข้าทำงาน มีดังต่อไปนี้
1. การรับสมัคร เป็นขั้นตอนแรกในกระบวนการคัดเลือกบุคลากรโดยเริ่มต้นตั้งแต่การแจกจ่ายใบสมัคร รายละเอียดที่เกี่ยวข้องกับการรับสมัครและการคัดเลือก  เช่น  คุณสมบัติของบุคลากรที่องค์การต้องการ  วิธีการกรอกใบสมัคร  เอกสารสำคัญในการสมัครงาน  ขั้นตอนและระยะเวลาในการคัดเลือก
2. การสัมภาษณ์ขั้นต้น มีเป้าหมายสำคัญในการคัดบุคคลที่ขาดคุณสมบัติที่เหมาะสมในการเข้าปฏิบัติงานในตำแหน่งที่ต้องการอย่างชัดเจนออกจากกระบวนการคัดเลือก  เพื่อมิให้องค์การ  ผู้ทำการคัดเลือกและผู้สมัครต้องเสียเวลา  ค่าใช้จ่ายและเสียความรู้สึก
3. การกรอกใบสมัคร มีเป้าหมายในการรวบรวมข้อมูลที่สำคัญเกี่ยวกับผู้สมัครงาน  ใบสมัครที่ดีควรมีลักษณะสั้น  เข้าใจง่าย  ครอบคลุมเนื้อหาที่ต้องการและทำให้ผู้มีหน้าที่ในการคัดเลือกสามารถมองเห็นภาพและลักษณะเด่นของผู้สมัครได้
4. การสอบคัดเลือก โดยมากเป็นการใช้ข้อสอบที่ได้จัดทำไว้เพื่อเป็นการคัดเลือกผู้สมัครให้มีความรู้ ความสามารถ ตรงกับตำแหน่งงานที่เปิดรับสมัคร โดยข้อสอบที่ใช้อาจเป็นข้อสอบที่วัดความรู้ ความสามารถโดยตรงหรือจะเป็นข้อสอบที่ใช้วัดวุฒิภาวะทางอารมณ์ หรือ IQ ก็ได้แล้วแต่นโยบายของแต่ละองค์การ
5. การสอบสัมภาษณ์ มีเป้าหมายให้ผู้ทำการคัดเลือกมีความเข้าใจคุณลักษณะโดยรวมของผู้สมัครงาน  เช่น  ความรู้  ความสามารถในการติดต่อสื่อสาร  บุคลิกภาพ  ทัศนคติและการแก้ปัญหาเฉพาะหน้า  เป็นต้น
6. การสอบประวัติ เป็นการตรวจสอบความถูกต้องและความเป็นจริงเกี่ยวกับผู้สมัคร  โดยองค์การจะตรวจสอบจากข้อมูลอ้างอิงในขั้นตอนการรับสมัคร  ตั้งแต่ครอบครัว  การศึกษา  การทำงานและประวัติอาชญากรรม
7. การตรวจสุขภาพ เพื่อตรวจสอบความเหมาะสมก่อนการตัดสินใจครั้งสุดท้าย  ซึ่งมีเหตุผลในการตรวจสุขภาพดังนี้
7.1 เพื่อคัดบุคคลที่มีสุขภาพเหมาะสมกับการปฏิบัติงาน
7.2 เพื่อลดค่าใช้จ่ายที่ไม่จำเป็นขององค์การในการต้องดูแลรักษาพนักงานในอนาคต
7.3 เพื่อป้องกันการแพร่ระบาดของโรคติดต่อภายในองค์การ
8. การคัดเลือกขั้นสุดท้าย จะดำเนินการโดยบุคคลที่มีอำนาจหน้าที่ในการคัดเลือกบุคลากร  เพื่อตัดสินใจว่าจะรับบุคลากรที่ผ่านกระบวนการทั้งหมดเข้าร่วมงานกับองค์การหรือไม่  โดยพิจารณาจากข้อมูลที่ได้จากขั้นตอนต่าง ๆ  ของกระบวนการคัดเลือก
9. การรับเข้าทำงาน เมื่อตัดสินใจรับเข้าทำงาน  องค์การจะจัดบุคลากรเข้าสู่ตำแหน่งงาน  โดยช่วงแรกจะมีระยะเวลาทดลองงาน  เพื่อตรวจสอบและประเมินผลว่าบุคคลนั้นสามารถปฏิบัติงานได้ตามวัตถุประสงค์ของงานและองค์การมากน้อยเพียงใด

การสรรหาและการคัดเลือกบุคลากรเข้าทำงานในอุตสาหกรรมการโรงแรม

เนื่องจากงานโรงแรมเป็นงานบริการที่จะต้องใกล้ชิดกับแขกหรือลูกค้าเกือบตลอดเวลาของการทำงาน ดังนั้นลักษณะบุคลากรที่โรงแรมต้องการจะต้องมีลักษณะที่ดีทั้งภายนอกและภายใน ดังนี้
1. ลักษณะภายนอก ประกอบด้วย
1.1 มีบุคลิกดี ยิ้มแย้มแจ่มใส
1.2 บุคลิกโดยรวมดูสะอาด ไม่มีกลิ่นไม่พึงประสงค์
1.3 สวมเครื่องประดับน้อยชิ้น ตามความจำเป็นเท่านั้น
1.4 หากแต่งหน้าต้องให้เป็นธรรมชาติ ไม่แต่งเข้มเกินไป
1.5 พนักงานหญิงเก็บผมเรียบร้อย พนักงานชายตัดผมสั้น ไม่รกรุงรัง ไม่มีหนวดเครา
1.6 ฟังขาว สะอาด เงางาม
1.7 ตัดเล็บสั้น หากต้องการทาเล็บ ต้องทาสีสุภาพ ไม่ฉูดฉาด
1.8 สวมรองเท้ามีส้นเล็กน้อย ทั้งพนักงานหญิงและชาย
1.9 ชุดเครื่องแบบสะอาด รีดเรียบ สวมใส่ได้ตามทรง
2. ลักษณะภายใน ประกอบด้วย
2.1 มีความอดทน ทำงานภายใต้แรงกดดันได้ดี
2.2 ควบคุมอารมณ์ได้ดี
2.3 มีปฏิภาณไหวพริบ แก้ไขปัญหาเฉพาะหน้าได้ดี
2.4 มีความยืดหยุ่นในการทำงาน และเวลาในการทำงาน 

การคัดเลือกคนเข้าทำงานในโรงแรม 
แต่ละโรงแรมจะพิจารณาคัดเลือกคนเข้าทำงานแตกต่างกัน ขึ้นอยู่กับนโยบายของแต่ละโรงแรมที่เกี่ยวข้องกับพนักงาน ซึ่งมักคำนึงถึงสิ่งต่อไปนี้  
1.	งบประมาณและเวลาในการรับสมัคร สรรหา ปฐมนิเทศ อบรม เงินเดือน ชุดพนักงาน สวัสดิการต่างๆ ที่จะต้องจ่ายให้พนักงานใหม่
2.	วุฒิการศึกษา คุณภาพการทำงาน ประสบการณ์และเงินเดือนของพนักงานที่มีอยู่แล้ว
3.	กะหรือรอบในการทำงาน ชั่วโมงการทำงานของพนักงาน โดยคิดเป็นรายวัน หรือรายสัปดาห์ตามที่กฎหมายกำหนด หรือตามมาตรฐานการทำงานของแต่ละแผนกตามนโยบายของโรงแรม เช่น สัดส่วนพนักงาน ต่อการให้บริการแขกได้อย่างมีประสิทธิภาพ
4.	ปริมาณงาน หรือจำนวนลูกค้า ต่อวัน ต่อสัปดาห์ หรือต่อเดือน รวมถึงการพิจารณาว่า เป็นช่วง High Season (คือ ช่วงเดือนที่มีแขกมาใช้บริการมาก) หรือ Low Season (คือ ช่วงเดือนที่แขกมาใช้บริการน้อย) ด้วย
5.	เป้าหมายการทำงาน การบริการ ผลกำไร ขาดทุน ของโรงแรมในแต่ละช่วงเวลา
6.	ดูความจำเป็นของแต่ละแผนก แต่ละตำแหน่งและความหลากหลายของพนักงานที่มีอยู่ในโรงแรมก่อนรวมถึงการเข้าออกของพนักงานแต่ละแผนก Turn Over ทั้งแบบที่คาดการณ์ได้ล่วงหน้า และแบบที่คาดการณ์ล่วงหน้าไม่ได้
7.	การพิจารณาประเภทของพนักงานที่มีอยู่ และที่ต้องการรับเพิ่ม ไม่ว่าจะเป็น พนักงานประจำ พนักงานพาร์ทไทม์ พนักงานชั่วคราวรายชั่วโมง นักศึกษาฝึกงาน และพนักงานสัญญาจ้าง
8.	โรงแรมคู่แข่ง ว่าโรงแรมที่อยู่ใกล้เคียง หรือโรงแรมที่มีขนาดและลักษณะการให้บริการที่คล้ายคลึงกันต้องการพนักงานลักษณะใด ด้วยเหตุใด เป็นต้น

หลังจากได้พิจารณาตัดสินใจแล้วว่าจะรับพนักงานใหม่เข้าทำงาน แผนกทรัพยากรบุคคลจะต้องกำหนดสิ่งต่อไปนี้
1. เอกสารรายละเอียดงานในตำแหน่งนั้นๆ  โดยระบุในรายละเอียดว่า ตำแหน่งนั้นๆ จะต้องทำงานในแผนกไหน มีทำหน้าที่ความรับผิดชอบอะไรบ้าง รายละเอียดของงานมีอะไร สภาพแวดล้อมในการทำงาน
2.  เอกสารรายละเอียดคุณสมบัติของคนที่จะเข้ามาทำงานในตำแหน่งนั้นๆซึ่งจะกล่าวถึงระดับการศึกษา สาขาวิชาที่เรียนจบ การอบรม ประสบการณ์การทำงาน บุคลิกลักษณะ รวมไปถึงทัศนคติในการทำงาน
3. จัดเตรียมใบสมัครงานทั้งแบบกระดาษ และแบบอิเล็กทรอนิคส์ และระบุเอกสาร หลักฐาน หรือสิ่งที่ต่างๆ ที่ต้องการจากผู้สมัคร
การเลือกคนทำงานในโรงแรม สามารถทำได้หลายวิธี เช่น การเลือกจากคนภายในโรงแรมเอง การรับสมัครจากคนภายนอก หรือการโอนย้ายจากโรงแรมอื่นในเครือ ในกรณีที่เป็นโรงแรมที่มีเครือ การคัดเลือกคนจากภายในโรงแรมเอง โดยการย้ายแผนกหรือเลื่อนตำแหน่งภายในแผนก ทำได้โดยการทาบทามพนักงานที่ทำงานอยู่แล้วและมีคุณสมบัติ หรือทักษะการทำงานที่เหมาะสมกับตำแหน่งนั้นๆ หรือการติดป้ายประกาศในบอร์ดประชาสัมพันธ์พนักงานภายในโรงแรม ประชาสัมพันธ์ระหว่างการประชุมพนักงานภายใน หรือทำจดหมายทาบทามส่งให้เป็นรายบุคคล
ตัวอย่างข้อดีของการสรรหาจากคนภายในโรงแรม 
1. มีค่าใช้จ่ายน้อย เนื่องจากไม่มีค่าใช้จ่ายในการรับสมัคร การปฐมนิเทศใหม่และการอบรมพื้นฐานตามนโยบายของโรงแรม เนื่องจากพนักงานรู้จักวัฒนธรรมองค์กรดีอยู่แล้ว
2. ใช้เวลาในการอบรมก่อนเข้าสู่ตำแหน่งน้อยลง เนื่องจากพนักงานมีมาตรฐานพื้นฐานที่จำเป็นของโรงแรมอยู่แล้วและได้ผ่านการอบรมเบื้องต้นมาแล้ว
3. โรงแรมรู้จักพนักงานคนนั้นๆ ดีอยู่แล้ว จากผลการประเมินงานที่ผ่านมาและจากการสอบถามจากหัวหน้างานและเพื่อนร่วมงานในปัจจุบัน
4. พนักงานในโรงแรมจะมีขวัญและกำลังใจในการทำงานดี เนื่องจากได้เห็นแล้วว่าการทำงานในโรงแรมนี้ มีความก้าวหน้าและมีโอกาสในการเจริญเติบโต
5. โรงแรมไม่ต้องเสียค่าจ้าง เงินเดือนแพงเท่าการประกาศรับสมัครจากภายนอก เพราะการรับสมัครจากภายใน โรงแรมสามารถเสนอ เงินเดือน หรือสวัสดิการที่สูงกว่าที่กลุ่มพนักงานเป้าหมายปฏิบัติอยู่เท่านั้นก็เพียงพอเพื่อเป็นแรงจูงใจ เนื่องจากการประกาศรับสมัครภายนอก โรงแรมจะต้องเสนอเงินเดือนและ สวัสดิการที่ดีเพื่อจูงใจให้มีคนเข้ามาสมัคร
ตัวอย่างข้อเสียของการสรรหาจากคนภายในโรงแรม
1. โรงแรมมีตัวเลือกน้อย จำกัด เนื่องจากพนักงานภายในโรงแรมที่มีคุณสมบัติเหมาะสมอาจมีจำนวนให้เลือกไม่มาก หรือพนักงานที่มีอยู่อาจมีคุณสมบัติไม่ครบถ้วนตรงตามที่ต้องการ
2. พนักงานที่ต้องการย้าย หรือเลื่อนตำแหน่งอาจมีคุณสมบัติ ไม่ครบถ้วนตามที่โรงแรมต้องการ
3. โรงแรมเสียโอกาสที่จะได้คนเก่งที่มีความสามารถ มีมุมมองและมีความคิดใหม่ๆ ทันสมัยเข้ามาทำงาน

การรับโอน ย้าย พนักงานจากโรงแรมในเครือหรือโรงแรมพันธมิตร 
การรับโอนย้ายพนักงานจากโรงแรมในเครืออาจทำได้โดยการสอบถาม หรือฝากปิดประกาศในเครือหรือในโรงแรมพันธมิตรนั้นๆ
ตัวอย่างข้อดี 
1. ได้พนักงานที่ใกล้เคียงหรือตรงตามความต้องการ 100 เปอร์เซ็นต์ 
2. ไม่เสียเวลาการต้องปฐมนิเทศ อบรม หรือเตรียมความพร้อมพื้นฐานอีก
3. โรงแรมได้ทราบประวัติ พฤติกรรมการทำงานของพนักงานใหม่ที่จะโยกย้ายมา
4. พนักงานใหม่มีความเข้าใจ และคุ้นเคยกับวัฒนธรรมองค์การอยู่แล้ว
5. พนักงานในเครือของโรงแรมมีขวัญ กำลังใจดีในการทำงาน เนื่องจากมองเห็นโอกาสในการโยกย้าย
ตัวอย่างข้อเสีย
1. โรงแรมอาจต้อง จ่ายค่าจ้าง เงินเดือน หรือให้สวัสดิการแก่พนักงานใหม่ที่จะโอนย้ายมา ขั้นต่ำไม่น้อยไปกว่าที่พนักงานได้จากที่เดิม
2. โรงแรมอาจได้พนักงานที่มีมุมมองเดิม แม้จะมาจากเครืออื่น เนื่องจากมีวัฒนธรรมองค์กรที่คล้ายคลึงกัน

การรับสมัครคนจากภายนอกโรงแรม 
การรับสมัครคนจากภายนอกโรงแรมปัจจุบันสามารถทำได้หลายวิธี เช่น การรับสมัครผ่านป้ายประกาศ ผ่านหนังสือพิมพ์ เว็บไซค์ของโรงแรม โซเชียลมีเดีย การเข้าร่วมกับกรมจัดหางาน บริษัทจัดหางาน และการแนะนำผ่านคนรู้จัก ซึ่งวิธีการที่จะเลือกใช้จะดูจากกลุ่มเป้าหมาย หรือ คนที่โรงแรมต้องการให้มาสมัคร
ตัวอย่างข้อดี
1.  โรงแรมมีโอกาสในการเลือกคนที่ตรงตามความต้องการได้ 100 เปอร์เซ็นต์
2.  มีโอกาสได้คนทำงาน รุ่นใหม่ ที่มีแนวคิด แตกต่างจากพนักงานเดิมที่มีอยู่
ตัวอย่างข้อเสีย
1.  พนักงานที่ทำงานอยู่ในโรงแรมอยู่แล้ว ไม่มีขวัญกำลังใจในการทำงาน เพราะรู้สึกว่าไม่มีโอกาสก้าวหน้าในหน้าที่การงานที่ทำอยู่
2.  โรงแรมต้องเสียค่าจ้างและเงินเดือนแพง ในการมอบสวัสดิการให้ตามที่คนใหม่ต้องการ เพื่อเป็นแรงจูงใจให้คนที่โรงแรมเลือกเข้ามาเป็นพนักงานใหม่ของโรงแรม
3.  โรงแรมต้องเสียเวลา ในการอบรม ปฐมนิเทศ ปรับพนักงานใหม่ที่รับเข้ามา ให้เข้าใจ วิธีการปฏิบัติงาน และวัฒนธรรมองค์กร และต้องมั่นใจว่า พนักงานคนใหม่นี้จะอยู่ทำงานกับโรงแรมได้
หลังจากโรงแรมได้กำหนดนโยบายออกมาแล้วว่าต้องการจะรับพนักงานใหม่จากช่องทางใด ก็จะไปกำหนดวิธีการรับ และจัดกระบวนการรับให้สอดคล้องกับช่องทางนั้น ซึ่งการออกประกาศรับสมัครงาน ควรมีเนื้อหาครอบคลุม เช่น ชื่อโรงแรม ตราสัญลักษณ์ หมายเลขโทรศัพท์  แผนก ตำแหน่งงานที่ว่าง คุณสมบัติพนักงานที่โรงแรมต้องการ ซึ่งหากเป็นช่องทางการรับพนักงานใหม่จากภายนอกองค์การ มักจะประกาศออกสู่ภายนอกอย่างเป็นระบบ และจะต้องมีการทดสอบโดยการสอบข้อเขียนในเรื่อง ภาษาอังกฤษ EQ และจิตวิทยา 
หลังจากผ่านขั้นตอนข้างต้น ผู้สมัครทุกคนจะต้องได้รับการสอบสัมภาษณ์เบื้องต้นจากฝ่ายทรัพยากรมนุษย์ หากผ่านการสัมภาษณ์เบื้องต้น จึงจะได้มีโอกาสเข้าสัมภาษณ์กับผู้จัดการแผนกโดยตรง เมื่อถึงขั้นตอนนี้ ผู้จัดการแผนกจะมีโอกาสในการสังเกตผู้สมัคร หรือในบางกรณีอาจมีการทดสอบเพื่อดูทักษะเฉพาะด้านของผู้สมัครด้วย อาจรวมไปถึงการให้ผู้สมัครแสดงให้เห็นวิธีการ หรือให้ปฏิบัติงานเสมือนจริงให้ดูร่วมด้วย ผู้มาสมัครจะได้มีโอกาสพูดคุย เข้าใจในงานที่จะได้เข้ามาทำได้ชัดเจนยิ่งขึ้น เพื่อเป็นการประกอบการตัดสินใจของทั้งสองฝ่าย
ผู้สมัครที่ผ่านการคัดเลือกเข้ามาทำงานในโรงแรมจะต้องแสดงผลตรวจร่างกายจากโรงพยาบาลที่แต่ละโรงแรมกำหนด ซึ่งรายละเอียดในการตรวจโรงแรมจะได้แจ้งและกำหนดไว้กับโรงพยาบาลนั้นๆ เรียบร้อยแล้ว หัวข้อในการตรวจส่วนใหญ่ จะเกี่ยวข้องกับ ยาเสพติด โรคติดต่อร้ายแรง หรือสุขภาพ อนามัยที่จำเป็นต้องอาชีพการบริการ

ตัวอย่างการสรรหาบุคลากรของธุรกิจโรงแรม
ผู้จัดการฝ่ายอาหารและเครื่องดื่มของโรงแรมต้องการบุคลากรในตำแหน่งหัวหน้าภัตตาคาร 1 ตำแหน่ง ผู้จัดการส่งเรื่องแสดงความต้องการไปที่ผู้จัดการฝ่ายทรัพยากรมนุษย์เพื่อให้ดำเนินการรับสมัครให้  เมื่อผู้จัดการฝ่ายทรัพยากรมนุษย์ได้รับเรื่องแล้วก็ดำเนินตามขั้นตอนการสรรหาบุคลากรของโรงแรม คือ
1. จัดทำเอกสารเสนอผู้บริหารเพื่อพิจารณา โดยแสดงให้เห็นถึงเหตุผลและความจำเป็น
2. เมื่อได้รับอนุมัติจากผู้บริการแล้ว ให้กำหนดลักษณะงานและคุณสมบัติของตำแหน่งที่ต้องการ
3. กำหนดแหล่งสรรหาบุคลากรดังกล่าวและประกาศรับสมัคร
4. ฝ่ายทรัพยากรมนุษย์รวบรวมใบสมัครและเอกสารจากผู้สมัครเพื่อทำการคัดเลือกเบื้องต้น
5. ผู้จัดการฝ่ายหรือผู้ที่ได้รับมอบหมายทำการสัมภาษณ์เบื้องต้นผู้สมัครที่มีคุณสมบัติตรงตามความต้องการ
6. ส่งเอกสารและผลการสัมภาษณ์เบื้องต้นไปที่ผู้จัดการฝ่ายอาหารและเครื่องดื่มเพื่อพิจารณา
7. ผู้จัดการฝ่ายอาหารและเครื่องดื่มคัดเลือกผู้สมัครเข้ารับการสัมภาษณ์และทดสอบทักษะเฉพาะด้านเป็นรายบุคคล
8. ผู้ผ่านการคัดเลือกตรวจร่างกาย ส่งเอกสารที่จำเป็น ทำสัญญาเป็นพนักงาน แล้วเข้าทำงานในตำแหน่งผู้จัดการภัตตาคาร

การทดลองงาน
โดยปกติโรงแรมจะให้พนักงานใหม่ทดลองงานประมาณ 3 เดือน หรือไม่เกิน 120 วันตามกฎหมาย ซึ่งในระหว่างนั้นพนักงานใหม่จะต้องปฏิบัติงานจริงและทำตัวเป็นพนักงานจริง ปฏิบัติตามกฎ ระเบียบของโรงแรม โดยได้ค่าจ้างตามอัตราตามที่ได้ตกลงกันไว้ โดยปกตินั้นพนักงานโรงแรมที่ทดลองงานมักจะไม่ได้เงิน Service Charge  หรือเงินที่โรงแรมเรียกเก็บจากแขกที่มาใช้บริการส่วนต่างๆ ของโรงแรม ซึ่งโดยปกติจะอยู่ในอัตรา ร้อยละ 10 ของจำนวนค่าบริการของแขก แล้วนำมาแบ่งเฉลี่ยให้กับพนักงานทุกคนของโรงแรม ในอัตราส่วนที่แตกต่างกัน ขึ้นอยู่กับนโยบายของแต่ละโรงแรม 
โรงแรมจะให้พนักงานใหม่ทดลองงานเพื่อที่จะได้ทราบว่าพนักงานใหม่นั้น สามารถปรับตัว และทำงานได้ตามที่โรงแรมต้องการหรือไม่ หากโรงแรมพึงพอใจ ก็จะทำสัญญาเพื่อให้พนักงานทดลองงานเป็นพนักงานประจำได้หลังผ่านระยะเวลาของการทดลองงานแล้ว แต่หากโรงแรมไม่พึงพอใจในการทำงานของพนักงานใหม่ ก็สามารถที่จะยกเลิกสัญญาและให้พนักงานในช่วงทดลองงานนั้นออกจากงานได้ตามสัญญาที่ตกลงกันไว้ก่อนเข้าทำงาน เช่นเดียวกันกับพนักงานทดลองงาน หากในระยะเวลาในการทดลองงานนั้น พนักงานทดลองงานรู้ตัวเองแล้วว่า ไม่เหมาะ ไม่ชอบ หรือไม่สามารถปฏิบัติหน้าที่ในโรงแรมนั้นได้ พนักงานทดลองงานก็สามารถหยุดทดลองงานและยกเลิกสัญญาได้เช่นกัน

สัญญาการจ้างงงาน
หลังจากผ่านการทดลองงานแล้วก็จะต้องมีการมาเซ็นสัญญาการจ้างงานอย่างถาวร โดยทั่วไปสัญญาการจ้างงานมักระบุรายละเอียด ดังนี้ 
1.	เวลาในการทำงานต่อวัน เวลาการทำงานต่อสัปดาห์  เวลาในการพัก วันหยุดประจำสัปดาห์
2.	สิทธิในการลาประเภทต่างๆ เช่น ลากิจ ลาป่วย ลาคลอด ลาอบรม 
3.	วันหยุดนักขัตฤกษ์ ซึ่งตามกฎหมาย ในหนึ่งปีจะต้องมีอย่างน้อย 13 วัน รวมวันแรงงานแห่งชาติ ซึ่งโรงแรมขนาดใหญ่บางแห่ง อาจให้พนักงานหยุดนักขัตฤกษ์ได้ ถึง 15 วันต่อปี แล้วแต่นโยบายของโรงแรม
4.	สวัสดิการที่พนักงานจะได้รับ เช่น ส่วนลดในการซื้อสินค้า หรือบริการในส่วนต่างๆ ของโรงแรม การรับประทานอาหารฟรี การได้รับแจกชุดทำงาน (Uniform) โอกาสในการเข้ารับการอบรมเพื่อเพิ่มพูนความรู้ ทุนการศึกษาบุตร เบี้ยขยัน การได้รับรางวัลทั้งที่เป็นตัวเงินและไม่เป็นตัวเงิน ตามนโยบายของโรงแรม
*** ในบางโรงแรมอาจกำหนดว่า พนักงานจะต้องทำงานให้ครบ 1 ปี จึงจะได้รับสวัสดิการต่างๆ ที่กล่าวมานั้นได้

































สรุป
การสรรหาและการคัดเลือกบุคลากรเข้าทำงานเป็นหน้าที่สำคัญของหน่วยงานทรัพยากรมนุษย์ที่ต้องดำเนินการ เพื่อให้องค์การสามารถคัดเลือกบุคลากรที่มีความรู้ ความสามารถ ทัศนคติและประสบการณ์เหมาะสมกับตำแหน่งที่องค์การมีความต้องการมากที่สุด เพื่อให้บุคลากรสามารถปฏิบัติงานในตำแหน่งงานนั้นได้อย่างมีประสิทธิภาพ การสรรหาและการคัดเลือกเป็นกระบวนการต่อเนื่องที่จะต้องศึกษาและวางแนวทางปฏิบัติ โดยพิจารณาจาก ค่าใช้จ่าย แหล่งที่มาของบุคลากร ความยุติธรรม และมาตรฐานในการคัดเลือก
ปกติองค์การสามารถสรรหาบุคลากรได้จากทั้งภายในและภายนอกองค์การ ซึ่งแหล่งที่มาของบุคลากรทั้งสองแหล่งจะมีข้อดีและข้อเสียต่างกัน คือ การสรรหาจากภายในองค์การซึ่งมีข้อดี คือ เป็นการสร้างขวัญและกำลังใจให้แก่พนักงานและประหยัดค่าใช้จ่าย ส่วนการสรรหาจากภายนอกมีข้อดี คือ มีความหลากหลายมีโอกาสในการเลือกบุคลากรที่มีคุณภาพเหมาะสมตามที่องค์การต้องการและแก้ปัญหาการขาดแคลนบุคลากรที่มีคุณภาพเหมาะสมตามที่ต้องการได้ 
การคัดเลือกบุคลาการเป็นกระบวนการที่ผู้บริหารทรัพยากรมนุษย์จะทำการคัดเลือกบุคคลเข้ามาทำงาน เพื่อให้ได้บุคคลที่มีความเหมาะสมกับตำแหน่งงานมากที่สุด ผู้บริหารจำเป็นต้องมีขั้นตอนและกระบวนการต่างๆ เพื่อให้มั่นใจว่าได้บุคลากรตรงตามที่โรงแรมต้องการ กระบวนการในการคัดเลือกบุคลากรเข้าทำงานมีหลายขั้นตอน คือ การรับสมัคร การสัมภาษณ์ขั้นต้น การกรอกใบสมัคร การสอบคัดเลือก การสอบสัมภาษณ์ การสอบประวัติ การตรวจสุขภาพ การคัดเลือกขั้นสุดท้ายและการรับเข้าทำงาน ตามลำดับ ซึ่งในทางปฏิบัติจริงการดำเนินการอาจไม่ต้องครบทุกขั้นตอน ทั้งนี้ขึ้นอยู่กับความเหมาะสมของตำแหน่งงานที่องค์การต้องการ ตลอดจนค่าใช้จ่ายและเวลาที่จะต้องสูญเสียไปด้วย
	











แบบฝึกหัดท้ายบท

ข้อ 1. ให้เขียนอธิบายนโยบายการสรรหาและการคัดเลือกบุคลากรมาพอเข้าใจ
ข้อ 2. ให้เขียนอธิบายแหล่งที่มาในการสรรหาบุคลากรมาพอเข้าใจ
ข้อ 3. ให้เขียนเปรียบเทียบระหว่างการสรรหาบุคลากรจากภายในองค์การกับการสรรหาบุคลากรจากภายนอกองค์การมาเป็นข้อๆ
ข้อ 4. หากนักศึกษาเป็นเจ้าหน้าที่ทรัพยากรมนุษย์ในโรงแรมห้าดาวแห่งหนึ่ง และต้องการพนักงานเสิร์ฟในห้องอาหารโดยด่วน นักศึกษาจะเลือกวิธีการสรรหาพนักงานแบบใด อธิบายโดยละเอียด
ข้อ 5. ให้เขียนอธิบายกระบวนการในการคัดเลือกบุคคลเข้าทำงานมาพอเข้าใจ ด้วยคำพูดของตัวเอง
ข้อ 6. ให้เขียนอธิบายโดยละเอียดว่าเหตุใดองค์การจึงต้องตรวจสอบประวัติผู้เข้าสมัครทำงานทุกครั้ง
ข้อ 7. นักศึกษาคิดว่า อาการป่วย หรือโรคใดบ้าง ที่ไม่เหมาะจะมาทำงานในอุตสาหกรรมการโรงแรมและการท่องเที่ยวให้เขียนอธิบายเป็นข้อๆ
ข้อ 8. ในการตรวจสุขภาพก่อนการเข้าทำงาน นักศึกษาคิดว่าใครควรเป็นผู้จ่ายค่าใช้จ่าย พนักงานหรือโรงแรม พร้อมอธิบายเหตุผล 
ข้อ 9. ให้เขียนอธิบายถึงการสรรหาและการคัดเลือกบุคลากรเข้าทำงานในอุตสาหกรรมการโรงแรมว่ามีความเหมือนหรือแตกต่างจากการสรรหาและการคัดเลือกบุคลากรเข้าทำงานโดยทั่วไปอย่างไรบ้าง
ข้อ 10. ให้เขียนอธิบายถึงแหล่งที่โรงแรมควรไปสรรหาพนักงานโรงแรมมา 5 ที่ พร้อมอธิบายเหตุผลโดยละเอียด

แผนบริหารการสอนประจำบทที่ 5
การจ้างงานและการปฐมนิเทศ

หัวข้อเนื้อหาประจำบท
1. การเริ่มต้นงาน
2. วัฒนธรรมองค์การและกระบวนการทางสังคม
3. การปฐมนิเทศ
4. ความสำคัญของการปฐมนิเทศพนักงานใหม่
5. ผู้มีหน้าที่รับผิดชอบการปฐมนิเทศ
6. ขั้นตอนการปฐมนิเทศ
7. ระดับของการปฐมนิเทศ
8. ตำแหน่งงาน
9. การจ้างงานและการปฐมนิเทศบุคลากรในอุตสาหกรรมการโรงแรม
10. สรุป
11. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายการเริ่มต้นงานได้
2. ผู้เรียนสามารถอธิบายการปฐมนิเทศได้
3. ผู้เรียนสามารถอธิบายตำแหน่งงาน เรื่องการเลื่อนตำแหน่ง การโยกย้ายงาน การลดตำแหน่งงานและการออกจากงานได้
4. ผู้เรียนสามารถอธิบายการจ้างงานและการปฐมนิเทศบุคลากรในอุตสาหกรรมการโรงแรมได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. ทำแบบฝึกหัดท้ายบท


สื่อการเรียนการสอน
1. เอกสารประกอบการสอน
2. Power Point 
3. แหล่งข้อมูลอิเล็กทรอนิกส์ที่เกี่ยวข้อง
4. บทความ ข่าวสารจากหนังสือพิมพ์และหนังสือที่เกี่ยวข้อง
5. แผ่นภาพ

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท















บทที่ 5
การจ้างงานและการปฐมนิเทศ

หลังจากโรงแรมได้ทำการสรรหาและคัดเลือกบุคลากรใหม่เข้าทำงานแล้ว การจ้างงานและการปฐมนิเทศเป็นกิจกรรมที่มีความสำคัญเป็นอย่างยิ่ง เนื่องจากเป็นการทำสัญญาและเป็นการแนะนำให้พนักงานใหม่รู้จักโรงแรมมากขึ้น เพื่อให้พนักงานได้รับรู้และเข้าใจถึงการบริหารงาน โครงสร้าง ผู้บริหาร นโยบาย กฎระเบียบ ข้อบังคับ เงินเดือน สวัสดิการรวมถึงสิทธิประโยชน์ต่างๆ ที่จะได้รับจากโรงแรม

การเริ่มต้นงาน

หลังจากการคัดเลือกบุคลากรแล้วขั้นตอนต่อไปคือการปฐมนิเทศและบรรจุแต่งตั้งบุคลากร ตามปกติการบรรจุแต่งตั้งจะเรียงตามลำดับคะแนนตามที่สอบได้คือ เรียกบรรจุผู้ที่สอบได้ตำแหน่งที่ 1 แต่ในบางกรณีอาจยืดหยุ่นเพื่อให้ได้คนที่เหมาะสมกับตำแหน่งงานมากที่สุด โดยอาจใช้วิธีการเลือกผู้ที่ได้คะแนนในลำดับที่ 2 หรือที่ 3 ที่เหมาะสมกว่าแทนการเลือกผู้ที่ได้คะแนนในลำดับที่ 1 เมื่อเรียกบรรจุผู้ที่ผ่านการคัดเลือกแล้ว ผู้ผ่านการคัดเลือกต้องมารายงานตัวตามวันและเวลาที่กำหนด หากผู้ผ่านการคัดเลือกไม่เข้ามารายงานตัวองค์การก็อาจเรียกผู้ที่ได้คะแนนในลำดับถัดไปเข้ามาบรรจุและแต่งตั้งแทนได้ หากผู้ที่ได้ลำดับถัดไปไม่มารายงานตัวองค์การก็สามารถเรียกผู้ที่สอบได้คะแนนลำดับต่อๆ ไปเข้ามารายงานตัวแทนได้ จนกว่าจะได้ผู้มาบรรจุในตำแหน่งที่ต้องการ
เมื่อได้ผู้มาบรรจุใหม่ในตำแหน่งที่ต้องการแล้ว โดยปกติองค์การจะให้เวลากับบุคลากรใหม่ประมาณ 2 สัปดาห์ ถึง 1 เดือนก่อนการเริ่มต้นงานตามความเหมาะสมของปัจจัยแวดล้อม  เพื่อให้องค์การในฐานะผู้จ้างและบุคลาการใหม่ในฐานะผู้ถูกจ้างเตรียมความพร้อมในด้านต่าง ๆ  ก่อนที่จะร่วมงานกัน  ในช่วงนี้จะมีการเซ็นสัญญาสภาพการจ้างงาน เพื่อสร้างความมั่นใจให้แก่ทั้งสองฝ่ายเกี่ยวกับข้อตกลงการรับเข้าทำงานในเรื่องสำคัญๆ ดังต่อไปนี้
1. อัตราค่าจ้างที่ตกลงกัน
2. ระยะทดลองงานและเงื่อนไขการบรรจุ
3. การปรับเงินเดือน
4. ผลประโยชน์ที่จะได้รับ
5. ระเบียบ  กฎเกณฑ์  ข้อบังคับ  และบทลงโทษ


ตัวอย่างสัญญาจ้างงานในอุตสาหกรรมโรงแรม
สัญญาจ้างของโรงแรม 		
	สัญญานี้ทำขึ้นระหว่างโรงแรม 		 โดยนาย 		 ตำแหน่งผู้จัดการฝ่ายทรัพยากรมนุษย์ ผู้ได้รับมอบอำนาจจากโรงแรม 		 ซึ่งต่อไปนี้ในสัญญาเรียกว่า “โรงแรม” ฝ่ายหนึ่ง กับนาย 		 อายุ 	 ปี สัญชาติไทย บัตรประชาชนเลขที่ 		 ซึ่งต่อไปนี้เรียกว่า “ลูกจ้าง” อีกฝ่ายหนึ่ง คู่สัญญาตกลงทำสัญญากัน ดังมีข้อความต่อไปนี้
1. ลูกจ้างตกลงเข้าทำงานในตำแหน่ง 		 โดยได้รับค่าจ้างเป็นเงินเดือน เดือนละ 		 บาท (		)
2. การจ้างครั้งนี้มีกำหนดระยะเวลา 120 วัน (ระยะทดลองงาน) เริ่มตั้งแต่วันที่ 		 ถึง วันที่ 		 เมื่อครบกำหนด ถือว่าสัญญาระงับโดยไม่ถือเป็นการเลิกจ้าง
3. ลูกจ้างยินยอมให้โยกย้ายสถานที่ทำงานตามที่โรงแรมกำหนดภายในอาณาเขตประเทศไทย
4. ลูกจ้างต้องปฏิบัติตามกฎระเบียบของโรงแรมอย่างเคร่งครัด รวมทั้งระเบียบ คำสั่งและประกาศที่จะมีขึ้นในโอกาสต่อไป
5. ภาษีเงินได้บุคคลธรรมดา ลูกจ้างจะต้องเป็นผู้เสียเอง โดยโรงแรมจะหัก ณ ที่จ่ายทุกครั้งที่จ่ายค่าจ้างและเงินได้อื่นๆ
6. นอกจากสิทธิประโยชน์ตามสัญญานี้และที่กำหนดไว้ตามกฎหมายแล้วลูกจ้างให้สัญญาว่าจะไม่เรียกร้องสิทธิใด อีก
7. หากลูกจ้างก่อให้เกิดความเสียหายแก่โรงแรมโดยตั้งใจ ลูกจ้างจะต้องเป็นผู้รับผิดชอบชำระความเสียหายนั้นๆ เต็มจำนวน
สัญญานี้จัดทำขึ้นสองฉบับมีข้อความตรงกัน คู่สัญญาทั้งสองฝ่ายได้อ่านโดยตลอดและเข้าใจตรงกัน จึงลงลายมือชื่อไว้ต่อหน้าพยานเป็นสำคัญ

ลงชื่อ 			 ลูกจ้าง		ลงชื่อ 			 ผู้รับมอบอำนาจ
       (                        )                           (                       )

ลงชื่อ 			 พยาน		ลงชื่อ 			 พยาน
       (                       )                            (                       )


วัฒนธรรมองค์การและกระบวนการทางสังคม
 
นอกจากบุคลากรใหม่ในองค์การจะต้องเรียนรู้ปัจจัยแวดล้อม สภาพการทำงาน นายจ้าง เพื่อนร่วมงานในสถานที่ทำงานใหม่แล้ว บุคลากรใหม่จะต้องเรียนรู้ที่จะปรับตัวให้เข้ากับวัฒนธรรมและกระบวนการทางสังคมขององค์การที่ตนเองเข้าไปทำงานด้วย เนื่องจากแต่ละองค์การจะมีวัฒนธรรมและกระบวนการทางสังคมและสภาพการทำงานที่แตกต่างกันออกไป ซึ่งโดยทั่วไปแล้ว คำว่า วัฒนธรรม องค์การ วัฒนธรรมองค์การ และกระบวนการทางสังคม มักมีความหมายดังต่อไปนี้
วัฒนธรรม (Culture) หมายถึง แบบแผนของความประพฤติของบุคลากร ที่ได้รับอิทธิพลจากวัฒนธรรมในสังคมที่เป็นสมาชิกแล้วสืบทอดต่อกันมา
องค์การ (Organization) หมายถึง ระบบที่เกิดจากการรวมตัวของบุคลากรอย่างเป็นทางการ
วัฒนธรรมองค์การ (Organization Culture) หมายถึง ข้อกำหนดพื้นฐานของวิถีทางปฏิบัติและการมีปฏิสัมพันธ์ที่ถูกพัฒนาอย่างต่อเนื่องจากสมาชิกรุ่นหนึ่งขององค์การไปสู่รุ่นต่อไป
กระบวนการทางสังคม (Socialization) หมายถึง กระบวนการที่ทำให้บุคลากรเกิดการเรียนรู้ โดยจะส่งผลกระทบต่ออนาคตขององค์การในด้านการปฏิบัติงานและเสถียรภาพขององค์การ
หากบุคลากรใหม่สามารถเรียนรู้และปรับตัวให้เข้ากับวัฒนธรรมและกระบวนการทางสังคมขององค์การที่ตนเองเข้ามาร่วมงานใหม่ได้ก็จะสามารถทำงานได้อย่างมีประสิทธิภาพและมีความสุข แต่ในทางตรงกันข้ามมีพนักงานใหม่หลายคนต้องลาออกจากการทำงานทั้งที่เพิ่งเข้ามาทำงานใหม่เนื่องจากไม่สามารถที่จะปรับตัวให้เข้ากับวัฒนธรรมและกระบวนการทางสังคมขององค์การใหม่ที่ตนเองเข้ามาร่วมงานได้

ความสำคัญของการปฐมนิเทศพนักงานใหม่

หลังจากโรงแรมได้ทำการสรรหาและคัดเลือกบุคลากรใหม่เข้าทำงานแล้ว การปฐมนิเทศเป็นกิจกรรมที่องค์การจัดขึ้นเพื่อต้อนรับบุคลากรใหม่ในการเข้าร่วมเป็นสมาชิก  โดยการแนะนำให้รู้จักและสร้างความคุ้นเคยกับองค์การ  โดยมีวัตถุประสงค์หลักคือ ช่วยในการปรับตัว สร้างความประทับใจและสร้างการยอมรับระหว่างกัน ซึ่งสิ่งต่างๆ เหล่านี้จะเป็นประโยชน์ต่อพนักงานเพื่อเป็นแนวทางในการปฏิบัติหน้าที่ได้ต่อไป ความสำคัญของการปฐมนิเทศพนักงานใหม่ มีดังต่อไปนี้
1. เพื่อให้พนักงานใหม่เข้าใจสิ่งต่างๆ เกี่ยวกับการทำงานในโรงแรม ซึ่งจะทำให้พนักงานสามารถปฏิบัติหน้าที่ได้อย่างไม่มีปัญหา
2. เพื่อให้เข้าใจลักษณะงานโรงแรม การบริหารงานของแผนกต่างๆ หน้าที่ความรับผิดชอบและสิ่งต่างๆ ที่ต้องปฏิบัติ
3. ผู้บริหารได้มีโอกาสพบพนักงานใหม่เพื่อให้นโยบายและข้อมูลต่างๆ แก่พนักงานใหม่ เพื่อเป็นประโยชน์ในการปฏิบัติงาน
4. ช่วยให้พนักงานเกิดความมั่นใจในการปฏิบัติหน้าที่ ไม่เกิดความสับสนเกี่ยวกับการทำงาน เป็นการเริ่มต้นการทำงานที่ดี
5. ช่วยประหยัดเวลาของหัวหน้างานในการแนะนำและสอนงานต่างๆ ให้กับพนักงานใหม่ เนื่องจากพนักงานใหม่จะสามารถลงมือปฏิบัติหน้าที่ได้ทันที โดยไม่ต้องรอการแนะนำหรือการสอนงานจากหัวหน้างานในทุกเรื่อง
6. เพื่อให้พนักงานใหม่เข้าใจปัญหาในการทำงานและสามารถแก้ไขปัญหาต่างๆ ที่เกิดขึ้นได้ด้วยตัวเอง
7. เป็นการต้อนรับพนักงานใหม่ให้เกิดความรู้สึกอบอุ่นต่อสถานที่ทำงาน หัวหน้างานตลอดจนเพื่อนร่วมงาน จะทำให้พนักงานใหม่สามารถทำงานได้โดยปราศจากความกังวลใจ
8. เป็นการติดต่อสื่อสารระหว่างผู้บริหารกับพนักงานใหม่เพื่อบอกให้ทราบถึงหน้าที่และความรับผิดชอบในการทำงาน รวมถึงความคาดหวังที่ผู้บริหารมีต่อพนักงานใหม่
9. ช่วยลดอัตราการเข้าออกงานของพนักงาน การปฐมนิเทศที่มีประสิทธิภาพจะช่วยให้พนักงานได้เรียนรู้สภาพแวดล้อมต่างๆ เกี่ยวกับการทำงาน ตลอดจนเข้าใจลักษณะของงานและสามารถปรับตัวเข้ากับเพื่อนร่วมงานได้
10. ช่วยให้พนักงานเข้าใจกฎระเบียบ ข้อบังคับต่างๆ ที่พนักงานต้องปฏิบัติในระหว่างการทำงาน เมื่อพนักงานเข้าใจระเบียบข้อบังคับได้อย่างถูกต้อง การปฏิบัติผิดกฎระเบียบข้อบังคับจะมีน้อย ซึ่งจะเป็นผลดีแก่พนักงานและองค์การ

ผู้มีหน้าที่รับผิดชอบในการปฐมนิเทศ
การจัดการปฐมนิเทศให้มีประสิทธิภาพและบรรลุวัตถุประสงค์ที่ตั้งไว้นั้น ต้องได้รับความร่วมมือจากบุคคลหลายฝ่าย ซึ่งมีดังต่อไปนี้
1. ผู้บริหารระดับสูง เป็นผู้ที่มีอำนาจในการตัดสินใจอนาคต  กำหนดทิศทางและนโยบายขององค์การ  ถ้าผู้บริหารระดับสูงเล็งเห็นความสำคัญและเข้าไปมีส่วนร่วมในการดำเนินกิจกรรมใด  กิจกรรมนั้นมักได้รับความร่วมมือจากบุคลากรเป็นอย่างมาก
2. หน่วยงานทรัพยากรมนุษย์ มีหน้าที่โดยตรงในการวางแผนทรัพยากรมนุษย์  การสรรหา  การคัดเลือก และการรับบุคลากรใหม่เข้าปฏิบัติงานร่วมกับองค์การ
3. สายงานโดยตรง มีหน้าที่ให้คำแนะนำแก่บุคลากรใหม่ในการเข้าปฏิบัติงาน  ตลอดจนสร้างความคุ้นเคยและสร้างความสัมพันธ์อันดีระหว่างบุคลากรเก่าและบุคลากรใหม่


ขั้นตอนการปฐมนิเทศ

เพื่อให้การจัดปฐมนิเทศพนักงานใหม่มีประสิทธิภาพ จึงต้องมีการกำหนดขั้นตอนการปฐมนิเทศไว้ให้ชัดเจนอยู่ 4 ขั้นตอน คือ การวางแผนการปฐมนิเทศ การปฐมนิเทศ การประเมินผลการดำเนินงานและการปรับปรุงการดำเนินงาน ซึ่งในแต่ละขั้นตอน มีรายละเอียดดังต่อไปนี้
1. การวางแผนปฐมนิเทศ หน่วยงานที่รับผิดชอบในการจัดปฐมนิเทศมักเป็นหน่วยงานทรัพยากรมนุษย์  ซึ่งจะต้องวางแผนและออกแบบโครงการปฐมนิเทศให้มีประสิทธิภาพ  โดยจะให้ความสำคัญกับการเตรียมงานและการเตรียมข้อมูล
2. การปฐมนิเทศ หน่วยงานที่รับผิดชอบในการจัดปฐมนิเทศจะจัดปฐมนิเทศและบริหารโครงการปฐมนิเทศ  โดยการประสานงานกับหน่วยงานที่เกี่ยวข้องทั้งหมด  เพื่อให้การปฐมนิเทศดำเนินไปอย่างราบรื่นและบรรลุวัตถุประสงค์ตามที่ต้องการ  ดังนั้นผู้บริหารโครงการจะต้องเตรียมความพร้อมและตื่นตัวในการแก้ปัญหาที่อาจเกิดขึ้น  เช่น  ความผิดพลาดของอุปกรณ์ไฟฟ้า  บุคลากรสำคัญหรือวิทยากรไม่สามารถมาร่วมงานได้  เป็นต้น
3. ประเมินผลการดำเนินงาน ผู้มีหน้าที่จัดปฐมนิเทศ ต้องประเมินผลการดำเนินงานว่าประสบผลสำเร็จตามวัตถุประสงค์หรือไม่ เพียงใด  มีปัญหา อุปสรรคและข้อบกพร่องอะไรบ้าง  เพื่อนำข้อมูลที่ได้ไปประกอบการปรับปรุงแก้ไข  โดยการประเมินผลการปฐมนิเทศที่นิยมปฏิบัติคือ การใช้แบบสอบถามและการสัมภาษณ์
4. ปรับปรุงการดำเนินงาน ผู้ดำเนินการปฐมนิเทศจะนำข้อมูลที่ได้จากการประเมินผลการดำเนินงานมาศึกษาและวิเคราะห์ข้อดีและข้อเสีย  เพื่อปรับปรุงโครงการให้มีประสิทธิภาพและเหมาะสมมากยิ่งขึ้นในอนาคต

ระดับของการปฐมนิเทศ

เนื่องจากข้อมูลและกิจกรรมการปฐมนิเทศที่องค์การต้องจัดให้บุคลากรใหม่นั้นมีมากและหลากหลาย เพื่อให้เกิดประโยชน์สูงสุดและป้องกันความสับสนที่อาจเกิดขึ้น จึงมักมีการแบ่งระดับการปฐมนิเทศออกเป็น 2 ระดับ คือ การปฐมนิเทศรวมและการปฐมนิเทศงาน ซึ่งมีรายละเอียดดังต่อไปนี้
1. การปฐมนิเทศรวมขององค์การ หมายถึง การปฐมนิเทศที่จัดขึ้นเพื่อสร้างความเข้าใจภาพรวมขององค์การให้แก่สมาชิกใหม่ โดยแนะนำข้อมูลต่างๆ ที่สำคัญ เช่น  ประวัติ  ปรัชญา นโยบาย ขอบข่ายการดำเนินงานขององค์การ  กฎระเบียบ ข้อบังคับ หน้าที่ความรับผิดชอบของพนักงาน ผลประโยชน์และสวัสดิการต่างๆ ความก้าวหน้า เงินเดือน ค่าจ้าง วันเวลาและวิธีการจ่ายเงินเดือน ตำแหน่งและสถานที่ปฏิบัติงาน สายการบังคับบัญชา ขอบเขตหน้าที่ของงาน ชั่วโมงการปฏิบัติงานให้สมาชิกใหม่ได้รับทราบและเข้าใจ โดยผู้ที่จะเป็นผู้ดำเนินการปฐมนิเทศรวมมักเป็นบุคลากรในฝ่ายบริหารทรัพยากรมนุษย์ ส่วนสถานที่ที่ใช้ในการปฐมนิเทศรวมมักเป็นห้องประชุมขององค์การหรือสถานที่ในส่วนของฝ่ายบริหารทรัพยากรมนุษย์เองตามความเหมาะสม
2. การปฐมนิเทศงาน หมายถึง การปฐมนิเทศที่จัดขึ้นเพื่ออธิบายการปฏิบัติงานให้แก่บุคลากรใหม่ในรายละเอียดการทำงานซึ่งมักจัดขึ้นที่แผนก ส่วนหรือบริเวณที่ทำงานที่บุคลากรใหม่จะต้องใช้ในการทำงานจริง ส่วนหัวข้อในการปฐมนิเทศงานมักเป็นหัวข้อเฉพาะสำหรับบุคลากรในแต่ละตำแหน่งที่เข้ามาทำงานใหม่ เช่น วิธีการทำงาน การใช้อุปกรณ์ เครื่องมือการทำงาน อุปกรณ์การสื่อสารที่ต้องใช้ในการปฏิบัติหน้าที่ เครื่องอำนวยความสะดวกต่างๆ ในแผนก การป้องกันอุบัติเหตุในการทำงาน รวมไปถึงการเขียนรายงานที่เกี่ยวข้อง ซึ่งผู้ที่จะดำเนินการปฐมนิเทศงานมักเป็นผู้จัดการแผนก หรือหัวหน้าฝ่ายในแผนกที่บุคลากรใหม่จะเข้าไปทำงานนั่นเอง
โดยทั้งสองวิธีที่กล่าวมานั้นสามารถดำเนินการร่วมกันได้ในคราวเดียวหรือแยกดำเนินการก็ได้ เช่น องค์การเริ่มการปฐมนิเทศรวมในช่วงเช้า และบุคลากรใหม่สามารถเริ่มเข้าปฐมนิเทศงานโดยตรงกับหน่วยงานที่ต้นสังกัดในช่วงบ่าย หรือหากข้อมูลและกิจกรรมในแต่ละประเภทของการปฐมนิเทศมีมาก ก็อาจจัดแยกออกเป็นคนละวันก็ได้ตามความเหมาะสม

ตำแหน่งงาน

ตำแหน่งงาน หมายถึง ระดับในการทำงานที่แสดงถึงอำนาจ  หน้าที่  ความรับผิดชอบและผลประโยชน์ของแต่ละบุคลากรในองค์การ  โดยการเปลี่ยนตำแหน่งจะเกิดขึ้นได้ 4 ลักษณะ  คือ การเลื่อนตำแหน่ง (Promotion) การลดขั้น (Demotion) การโยกย้าย (Transfer) การให้ออกจากงาน (Termination)
วัตถุประสงค์ในการเปลี่ยนตำแหน่งงาน คือ การปรับปรุงโครงสร้างและการดำเนินงานขององค์การ เพิ่มประสิทธิภาพในการปฏิบัติงานและส่งเสริมการปฏิบัติตามระเบียบขององค์การ
1. การเลื่อนตำแหน่งงาน หมายถึง การมอบหมายงานในตำแหน่งที่สูงขึ้นให้แก่บุคลากร  โดยทั่วไปตำแหน่งที่สูงขึ้นจะมีความหมายครอบคลุมถึงอำนาจ  หน้าที่ ความรับผิดชอบตลอดจนเงินเดือนและผลประโยชน์ที่เพิ่มขึ้น  โดยการเลื่อนตำแหน่งสามารถแบ่งออกเป็น 4 ประเภท  คือ
1.1 การเลื่อนตำแหน่งในสายอาชีพเดิม บุคลากรจะปฏิบัติหน้าที่ในสายอาชีพเดิมแต่มีหน้าที่ความรับผิดชอบสูงขึ้น  การเลื่อนตำแหน่งสายอาชีพเดิมอาจเกิดขึ้นจากเมื่อมีตำแหน่งงานว่างหรือเมื่อมีการขยายงาน
1.2 การเลื่อนตำแหน่งข้ามสายอาชีพ บุคลากรจะได้รับการแต่งตั้งให้ดำรงตำแหน่งอื่นนอกสายงานที่ตนปฏิบัติ  โดยตำแหน่งใหม่จะอยู่ในระดับที่สูงกว่าเดิม  ซึ่งอาจมีสาเหตุมาจากการมีตำแหน่งงานใหม่ มีการปรับโครงสร้างองค์การหรือเมื่อบุคลากรขึ้นถึงตำแหน่งสูงสุดในสายอาชีพเดิมแล้ว
1.3 การเลื่อนสู่ตำแหน่งบริหารบุคลากรจากการปฏิบัติไปทำหน้าที่ทางการบริหาร
1.4 การเลื่อนตำแหน่งด้วยการปรับเงินเดือน กรณีนี้บุคลากรจะปฏิบัติงานภายใต้ชื่อตำแหน่งเดิม  แต่ได้รับเงินเดือนในตำแหน่งหรือระดับที่สูงขึ้น  เนื่องจากบุคลากรได้รับเงินเดือนในขั้นสูงที่สุดของอัตราเงินเดือนในระดับเดิมแล้ว
การเลื่อนตำแหน่งงานเป็นเรื่องละเอียดอ่อนในการจัดการด้านบุคลากรของทุกองค์การ  เพราะจะเกี่ยวข้องถึงขวัญและกำลังใจในการปฏิบัติงานของบุคลากร  ดังนั้นผู้มีหน้าที่เกี่ยวข้องกับการเลื่อนตำแหน่งจะต้องวางแผนการเลื่อนตำแหน่งอย่างมีหลักการชัดเจน  เป็นระบบ  และรัดกุม  โดยพิจารณาจากสิ่งต่อไปนี้
1. นโยบายแต่ละองค์การโดยเฉพาะหน่วยงานขนาดใหญ่จะต้องกำหนดนโยบายการเลื่อนตำแหน่งอย่างชัดเจน
2. โอกาสในการเลื่อนตำแหน่ง ต้องมีการกำหนดขั้นตอนและแนวทางที่บุคลากรจะได้รับการเลื่อนตำแหน่งตามลำดับขั้นของงาน  ความอาวุโสและความสามารถ
3. การคัดเลือกและการพิจารณา การคัดเลือกและการพิจารณาบุคลากรที่เหมาะสมจะอาศัยข้อมูลจากประวัติ  เช่น  การศึกษา  ประสบการณ์  ความสามารถ  ความประพฤติและการประเมินผลการปฏิบัติงาน
4. การฝึกอบรมและการพัฒนา เป็นกระบวนการต่อเนื่องที่องค์การควรนำมาใช้ในการเตรียมความพร้อมของบุคลากรสำหรับการปฏิบัติหน้าที่และการเลื่อนตำแหน่งในอนาคต
5. หลักอาวุโสและประสบการณ์เป็นการสร้างขวัญและกำลังใจให้กับบุคลากรที่มีความจงรักภักดีและซื่อสัตย์ต่อองค์การ  ตลอดจนบุคลากรที่มีความเข้าใจในขั้นตอนการปฏิบัติงานและวัฒนธรรมขององค์การ  เพื่อให้บุคลากรเหล่านั้นทุ่มเทการทำงานให้กับองค์การอย่างเต็มกำลังความสามารถ
6. หลักอุปถัมภ์ การเลื่อนตำแหน่งโดยใช้วิธีนี้อาศัยปัจจัยทางการเมืองภายในองค์การ  หรือความสัมพันธ์ส่วนตัวระหว่างผู้มีอำนาจในการเลื่อนตำแหน่งกับบุคลากรบางคนในองค์การ
ปัญหาเกี่ยวกับการเลื่อนตำแหน่งงาน
1. บุคลกรไม่ได้รับการเลื่อนตำแหน่งเนื่องจากมีตำแหน่งอยู่อย่างจำกัด  โดยเฉพาะตำแหน่งในระดับสูงขององค์การ
2. บุคลากรไม่ต้องการได้รับการเลื่อนตำแหน่ง บุคลากรบางคนพอใจในหน้าที่การงานของตน  เนื่องจากผลประโยชน์  ความเคยชินหรือปัจจัยแวดล้อมทำให้ไม่ต้องการเลื่อนขั้นขึ้นไป
3. โอกาสในการเลื่อนขั้นไม่เท่าเทียมกัน การจัดโครงสร้างองค์การและตำแหน่งงานในแต่ละองค์การอาจมีการเหลื่อมล้ำกัน  เนื่องจากผู้บริหารให้ความสำคัญไม่เท่ากันในแต่ละสายงานตามลักษณะการดำเนินงานของอุตสาหกรรมหรือพัฒนาการขององค์การ
4. ผู้บังคับบัญชากีดกัน หัวหน้างานเป็นบุคลที่มีความสำคัญต่อการเลื่อนขั้นของบุคลากรดังนั้นจึงต้องวางตัวเป็นกลางและให้โอกาสแก่ผู้ใต้บังคับบัญชาในการแสดงความสามารถอย่างเต็มที่ตลอดจนจะต้องประเมินผลงานและตัดสินใจให้ความดีความชอบอย่างยุติธรรม
2. การโยกย้ายงาน หมายถึง การเปลี่ยนตำแหน่งงานจากตำแหน่งหนึ่งไปยังตำแหน่งอื่นที่อยู่ในระดับเดียวกัน  โดยทั่วไปผู้ที่ถูกโยกย้ายจะมีสถานะและเงินค่าจ้างอยู่ในระดับเดิม แต่อาจมีอำนาจหน้าที่และความรับผิดชอบเปลี่ยนไป  การโยกย้ายจะกระทำเมื่อเกิดเหตุการณ์ ดังต่อไปนี้
2.1 บุคลากรปฏิบัติงานไม่ตรงตามต้องการ
2.2 บุคลากรขาดคุณสมบัติในการปฏิบัติงาน
2.3 บุคลากรดำรงตำแหน่งสูงสุดในสายอาชีพอยู่แล้ว
2.4 องค์การมีนโยบายหมุนเวียนงาน
การโยกย้ายงานอาจเกิดขึ้นจาก 2 สาเหตุ คือ
1) การโยกย้ายเนื่องจากฝ่ายบริหาร เช่น  เพื่อผลประโยชน์ของบริษัทหรือบุคลากร  เพื่อประสิทธิภาพในการปฏิบัติงานเพื่อให้สอดคล้องต่อการเปลี่ยนแปลงที่เกิดขึ้น
2) การโยกย้ายเนื่องจากตัวบุคลากร เช่น  ต้องการเปลี่ยนหัวหน้างาน ต้องการทำงานกับเพื่อนร่วมงานเดิม ความขัดแย้งกับเพื่อนร่วมงาน เหตุผลด้านเนื้องาน ต้องการเปลี่ยนสถานที่ทำงาน โอกาสในการก้าวหน้า ความเบื่อหน่ายในงานปัจจุบัน เป็นต้น

3. การลดตำแหน่งงาน หมายถึง  การเปลี่ยนตำแหน่งให้ต่ำลงโดยการลดสถานะ อำนาจ  หน้าที่  ความรับผิดชอบ  เงินเดือนหรือผลประโยชน์ที่เคยได้รับ  โดยทั่วไปสิ่งที่แสดงถึงการลดตำแหน่งได้แก่ ค่าจ้างและเงินเดือนลดลง สถานะของบุคลากรลดลงและโอกาสลดลง

4. การออกจากงาน การออกจากงานเป็นเรื่องที่มีความสำคัญไม่แพ้เรื่องอื่นในการปรับเปลี่ยนตำแหน่งงาน  บุคลากรสามารถออกจากงานได้หลายลักษณะ คือ
4.1  การเลิกจ้างชั่วคราว หมายถึง  การให้บุคลากรออกจากงานเป็นเวลาชั่วคราวโดยไม่ได้กำหนดระยะเวลาที่แน่นอน  มักเกิดขึ้นจากสภาวะเศรษฐกิจที่ตกต่ำและมีผลต่อการดำเนินงานขององค์การ หลักเกณฑ์ที่ใช้ในการประกอบการพิจารณาได้แก่ การลดชั่วโมงงาน และ การแบ่งงานให้เท่า ๆ กัน
4.2  การลาออก หมายถึง  การที่บุคลากรตัดสินใจเลิกทำงานกับองค์การ  บุคลากรสามารถลาออกจากงานได้ตามความต้องการ  การลาออกอาจเกิดจากสาเหตุที่ต่างกัน เช่น  ความขัดแย้งภายในที่ทำงาน  ความไม่เท่าเทียมกันในการเลื่อนขั้น  ความเบื่อหน่าย ความก้าวหน้าที่ทำงานใหม่  เป็นต้น
4.3  การตาย การตายของบุคลากรเป็นเหตุการณ์ที่องค์การไม่ได้วางแผนรองรับ  ซึ่งจะส่งผลกระทบต่อองค์การทั้งทางตรงและทางอ้อม  เนื่องจากองค์การจะต้องดำเนินการสรรหา  คัดเลือกและอบรมบุคลากรใหม่เพื่อเข้าปฏิบัติงานแทนตำแหน่งที่ว่างลง
4.4  การปลดเกษียณ หมายถึง  การออกจากงานของบุคลากรเมื่อมีอายุถึงระดับหนึ่ง  เช่น 55 ปี 60 ปี หรือ 65 ปี โดยหน่วยงานทรัพยากรมนุษย์ต้องจัดเตรียมแผนการจ่ายบำเหน็จ บำนาญ หรือเงินทดแทนแก่บุคลากรที่เกษียณ
4.5  การเลิกจ้าง หมายถึง  การที่บุคลากรต้องออกจากงานเนื่องจากหมดสัญญาจ้างหรือทำความผิดอย่างร้ายแรง  การเลิกจ้างนับเป็นวิธีการทำโทษที่รุนแรงที่สุดขององค์การที่ถูกนำมาใช้กับบุคลากร  เพื่อความมั่นคงขององค์การและป้องกันความประพฤติอันมิชอบของบุคลากร

การจ้างงานและการปฐมนิเทศบุคลากรในอุตสาหกรรมการโรงแรม

การปฐมนิเทศ ก่อนเริ่มงาน โดยปกติมักเป็นการแนะนำทั่วไป เพื่อเตรียมตัวในการทำงานกับโรงแรม ในภาพรวม ซึ่งเป็นมาตรฐานแรกเข้าของโรงแรม ไม่ว่าจะเป็น วัฒนธรรมองค์การ ข้อมูลพื้นฐานของโรงแรม แผนการบริหารงาน การรู้จักฝ่าย แผนกและส่วนต่างๆ กฎ ระเบียบ ข้อควรปฏิบัติ สวัสดิการ สิทธิประโยชน์ ต่างๆ  โดยปกติจะใช้เวลา ประมาณ 1-2 วัน
ในช่วงการปฐมนิเทศ นอกจากจะเป็นเวลาในช่วงการแนะนำและปรับตัวให้เข้ากับสถานที่ทำงานใหม่แล้ว ยังเป็นโอกาสที่ แผนกบุคคลจะได้ให้พนักงานใหม่ได้กรอกเอกสารการทำงานอย่างเป็นทางการ ตลอดจน กิจกรรมอื่นๆ เช่น การเซ็นใบสัญญาการทดลองงานและเอกสารที่จำเป็นอื่นๆ ในกรณีที่ยังเซ็นไม่ครบ การให้พนักงานใหม่เอาเอกสารต่างๆ ที่ขาดอยู่มาให้ครบ การแจกชุดทำงาน(Uniform)
ในบางตำแหน่งอาจต้องส่งพนักงานใหม่ไปอบรมเพิ่มเติมจากภายนอก เพื่อให้การทำงานเป็นไปตามมาตรฐาน เช่น พนักงานฟิตเนส พนักงานรักษาความปลอดภัย พนักงานสปา ซึ่งโรงแรมจะเป็นผู้ออกค่าใช้จ่ายให้ทั้งหมด พนักงานที่ถูกส่งออกไปอบรมภายนอกหากมีค่าใช้จ่าย โดยปกติโรงแรมจ่ายให้และจะให้ทำสัญญาการทำงานเบื้องต้น เช่น ให้ทำงานอย่างน้อย 3 ปี หรือ 5 ปี จึงจะมีสิทธิลาออกได้โดยไม่โดนปรับ
หลังการปฐมนิเทศพนักงานใหม่ในสายงานปฏิบัติควรได้รับการอบรมเพิ่มเติมอีกคือ การอบรมเฉพาะทาง สำหรับการทำงานในแผนก หรือตำแหน่งนั้นๆ ในด้าน ทักษะการบริการลูกค้า การใช้อุปกรณ์ที่เกี่ยวข้องในการทำงาน การจัดทำเอกสาร รายงานที่จำเป็น ความปลอดภัยในการทำงาน ซึ่งการอบรมเฉพาะทางนี้ อาจเป็นการอบรมก่อนการทำงาน หรือเป็นการอบรมและปฏิบัติงานไปพร้อมกับการทำงานเสมือนจริง หรือเป็นการทำงานในสถานการณ์จริงก็ได้

โครงการปฐมนิเทศพนักงานใหม่
โรงแรมส่วนใหญ่จะจัดทำโครงการปฐมนิเทศให้กับพนักงานใหม่ ซึ่งกิจกรรมดังกล่าวเป็นหน้าที่หลักที่สำคัญของแผนกทรัพยากรมนุษย์ ข้อมูลและรายละเอียดที่ใช้ประกอบการปฐมนิเทศพนักงานใหม่ มีดังนี้
1. ข้อมูลทั่วไปเกี่ยวกับโรงแรม ซึ่งประกอบไปด้วย
1.1 ประวัติความเป็นมาของโรงแรม
1.2 วัฒนธรรมของโรงแรม
1.3 ปรัชญาของธุรกิจให้บริการ
1.4 โครงสร้างองค์การของโรงแรม
1.5 หน้าที่และความรับผิดชอบของพนักงาน
1.6 แนะนำผู้บริหาร
1.7 แนะนำผู้บังคับบัญชา
1.8 แนะนำเพื่อนร่วมงาน
1.9 มอบเครื่องแบบพนักงาน
1.10 แจ้งเวลาพักและเวลาอาหารสำหรับพนักงาน
1.11 การประเมินผลการปฏิบัติงาน
1.12 การฝึกอบรมและพัฒนาอาชีพ
1.13 การเลื่อนขั้น เลื่อนตำแหน่ง
1.14 นโยบายการให้โอกาสแก่พนักงาน
2. ระเบียบวินัยและนโยบายของโรงแรม ซึ่งประกอบไปด้วย
2.1 ห้องอาหารสำหรับพนักงาน
2.2 สถานที่จอดรถพนักงาน
2.3 บัตรพนักงาน
2.4 ห้องเก็บเสื้อผ้าพนักงาน
2.5 ทางเข้า ทางออกสำหรับพนักงาน
2.6 บริเวณที่พักผ่อนสำหรับพนักงาน
2.7 การตรวจการเข้า ออกของพนักงาน
2.8 การโทรศัพท์ติดต่อภายในและภายนอกโรงแรมของพนักงาน
2.9 การช่วยเหลือด้านการศึกษาแก่พนักงาน
2.10 การโยกย้ายงาน
2.11 สถานที่สูบบุหรี่
2.12 การออกจากงานของพนักงาน
3. ผลประโยชน์สำหรับพนักงานโรงแรม ซึ่งประกอบไปด้วย
3.1 วันหยุดประจำสัปดาห์ของพนักงาน
3.2 นโยบายการลาพัก
3.3 เงินเดือน ค่าจ้าง
3.4 เงินค่าบริการ
3.5 การลาป่วย
3.6 การลาหยุดพักผ่อน
3.7 สวัสดิการด้านการใช้บริการของพนักงาน
3.8 สวัสดิการด้านซักรีด
3.9 เงินโบนัส
3.10 ประกันสังคม

นโยบายการจ้างงานของโรงแรม
เป็นนโยบายเพื่อให้ผู้ที่เกี่ยวข้องทุกฝ่ายปฏิบัติตาม นโยบายการจ้างงานถือเป็นสิ่งสำคัญสำหรับโรงแรม ผู้บริหารและพนักงานต้องปฏิบัติตามอย่างเคร่งครัด ซึ่งนโยบายการจ้างงานของโรงแรมโดยทั่วไป	มีดังนี้
1. พนักงานที่ทำงานในโรงแรมต้องมีอายุไม่ต่ำกว่า 18 ปีบริบูรณ์
2. พนักงานของโรงแรมทุกคนต้องผ่านการคัดเลือกตามขั้นตอนของแผนกบริหารงานทรัพยากรมนุษย์ โดยมีผู้จัดการฝ่ายนั้นๆ ให้ความเห็นชอบและได้รับการอนุมัติจากผู้จัดการทั่วไป จึงจะถือได้ว่าผ่านการคัดเลือกที่ถูกต้องสมบูรณ์
3. พนักงานจะต้องแจ้งให้โรงแรมทราบหากมีญาติที่ทำงานในโรงแรมเดียวกัน เนื่องจากโรงแรมส่วนใหญ่จะไม่นิยมจ้างให้ญาติทำงานในแผนกเดียวกัน เนื่องจากอาจก่อให้เกิดปัญหาได้ เว้นแต่จะได้รับอนุญาตจากผู้จัดการทั่วไป โรงแรมสามารถอนุญาตให้ผู้ที่เป็นญาติกันทำงานต่างแผนกกันได้
4. ผู้ผ่านการคัดเลือกเข้าทำงานจะต้องส่งหลักฐาน เอกสารต่างๆ ตามที่โรงแรมกำหนดให้กับแผนกบริหารทรัพยากรมนุษย์ก่อนวันเริ่มทำงานวันแรก
5. ผู้ผ่านการคัดเลือกเข้าทำงานทุกคนจะต้องถูกตรวจสอบประวัติโดยสถานีตำรวจก่อน เพื่อตรวจสอบว่าเคยต้องโทษในคดีใดมาก่อนหรือไม่
6. ผู้ผ่านการคัดเลือกเข้าทำงานทุกคนจะต้องผ่านการตรวจโรค และมีใบรับรองจากแพทย์จากโรงพยาบาลที่โรงแรมได้กำหนดไว้จึงจะสามารถเข้าเป็นพนักงานได้
7. พนักงานทดลองงานจะได้รับเงินเดือนตามที่โรงแรมกำหนด ตามตำแหน่งของแต่ละบุคคล แต่อาจยังไม่ได้รับเงินค่าบริการ และสวัสดิการอื่นจนกว่าจะผ่านการทดลองงานแล้ว ทั้งนี้ขึ้นอยู่กับนโยบายของแต่ละโรงแรม

ประเภทของพนักงานในโรงแรม
โรงแรมมีพนักงานหลายประเภท ขึ้นอยู่กับนโยบายของแต่ละโรงแรม ประเภทของพนักงานมีดังนี้
1. พนักงานฝึกงาน (Trainee) เป็นพนักงานฝึกงานตามแผนกต่างๆ พนักงานเหล่านี้อาจจะสมัครเพื่อขอฝึกงานเอง หรืออาจเป็นการส่งมาจากหน่วยงานต่างๆ เช่น โรงเรียน มหาวิทยาลัย รวมถึงผู้ที่มาจากหน่วยงานอื่นเพื่อมาศึกษาดูงานของโรงแรม หากพนักงานฝึกงานทำงานดีเป็นที่พอใจของหัวหน้างาน ในอนาคตหากมีตำแหน่งงานว่างพนักงานฝึกงานอาจได้รับพิจารณาคัดเลือกให้เป็นพนักงานทดลองงาน เพื่อรอบรรจุเป็นพนักงานประจำได้
2. พนักงานลูกจ้างรายวัน (Day Labor) หมายถึง พนักงานที่โรงแรมจ้างทำงานเป็นรายวันเพื่อทำงานแทนลูกจ้างประจำ หรือเป็นจ้างในช่วงที่โรงแรมมีลูกค้าเข้ามาใช้บริการเป็นจำนวนมาก พนักงานลูกจ้างรายวันจะได้รับค่าจ้างเป็นรายวันตามที่โรงแรมกำหนดเท่านั้น ส่วนค่าบริการและสวัสดิการอื่นๆ จะไม่มีสิทธิได้รับ
3. พนักงานลูกจ้างชั่วคราว (Temporary) เป็นพนักงานที่โรงแรมจ้างตามฤดูกาล หรือจ้างเพื่อให้ทำงานแทนลูกจ้างที่ลาป่วยหรือลาคลอดในช่วงระยะเวลาหนึ่ง หรือในกรณีอื่นๆ พนักงานลูกจ้างชั่วคราวจะถูกกำหนดระยะเวลาการจ้าง และอัตราค่าจ้างเอาไว้แน่นอน เช่นเดียวกับพนักงานลูกจ้างรายวัน คือจะไม่มีสิทธิได้รับค่าบริการหรือสวัสดิการอื่นๆ จากโรงแรม
4. พนักงานทดลองงาน (Probationary) หมายถึง พนักงานใหม่ที่ผ่านการคัดเลือกตามขั้นตอนต่างๆ ของโรงแรมแล้ว หากพนักงานเหล่านี้ผ่านการทดลองงานก็จะได้บรรจุเป็นพนักงานประจำ พนักงานทดลองงานจะได้รับเงินเดือนตามอัตราที่โรงแรมกำหนดตามตำแหน่งและหน้าที่ความรับผิดชอบ หากพนักงานไม่ผ่านการทดลองงานก็จะถูกเลิกจ้างและไม่ได้รับค่าชดเชยใดๆ
5. พนักงานประจำ (Staff) หมายถึง พนักงานที่ผ่านการทดลองงานและได้บรรจุเป็นพนักงานประจำเรียบร้อยแล้ว พนักงานเหล่านี้จะได้รับเงินเดือนตามอัตราของแต่ละตำแหน่งพร้อมกับเงินค่าบริการและสวัสดิการต่างๆ ตามที่โรงแรมมีไว้ให้


ระเบียบทั่วไปที่พนักงานโรงแรมต้องปฏิบัติ
1. การตรวจสุขภาพ พนักงานทุกคนต้องได้รับการตรวจสุขภาพประจำปีตามที่โรงแรมกำหนด หากไม่ปฏิบัติตามจะถือว่ามีความผิด พนักงานที่เป็นโรคติดต่อ จะต้องแจ้งให้โรงแรมทราบและหยุดปฏิบัติหน้าที่ทันที หากละเลยจะถือว่ามีความผิดในกรณีทีรักษาโรคจนหายดีแล้วให้นำใบรับรองแพทย์มาแสดงจึงจะสามารถกลับมาทำงานได้ตามปกติ
2. เครื่องแบบพนักงาน ป้ายชื่อ บัตรประจำตัว กุญแจตู้เสื้อผ้า หมายถึง พนักงานทุกคนต้องสวมเครื่องแบบตามที่โรงแรมกำหนดในขณะปฏิบัติหน้าที่ เมื่อพนักงานพ้นสภาพการเป็นพนักงานจะต้องคืนเครื่องแบบพนักงาน ป้ายชื่อ บัตรประจำตัว กุญแจตู้เสื้อผ้าให้แก่ฝ่ายบริหารทรัพยากรมนุษย์ พนักงานจะต้องรับผิดชอบต่อความสูญเสียหรือความเสียหายเกี่ยวกับทรัพย์สินดังกล่าวด้วย

ข้อกำหนดเกี่ยวกับวินัยในโรงแรม
แต่ละโรงแรมจะกำหนดความผิดทางวินัยไว้ต่างกัน ซึ่งความผิดแต่ละระดับก็จะมีข้อกำหนดและบทลงโทษแตกต่างกันไป โดยทั่วไปโรงแรมมักกำหนดความผิดทางวินัยไว้ 4 ประเภท คือ
1. ความผิดสถานเบา ตัวอย่างเช่น ใช้โทรศัพท์โรงแรมติดต่อเรื่องส่วนตัว ไม่เข้าทำงานโดยไม่แจ้งให้หัวหน้างานทราบล่วงหน้า รับประทานอาหารในเขตหวงห้าม ไม่ตอกบัตรเข้าออกตามระเบียบ สวมเครื่องแบบพนักงานออกจากโรงแรมโดยไม่ได้รับอนุญาต เป็นต้น
การลงโทษทางวินัย
1.1  ความผิดครั้งที่ 1 ผู้บังคับบัญชาจะชี้แจงแนวทางปฏิบัติที่ถูกต้องแก่พนักงาน ถือเป็นการเตือนด้วยวาจา
1.2  ความผิดครั้งที่ 2 ผู้บังคับบัญชาออกหนังสือเตือนเป็นลายลักษณ์อักษรและลงบันทึกในแฟ้มประวัติพนักงาน
1.3  ความผิดครั้งที่ 3 ผู้บังคับบัญชาออกหนังสือเตือนเป็นลายลักษณ์อักษรเป็นครั้งสุดท้าย โดยให้พนักงานลงชื่อรับทราบและลงบันทึกในแฟ้มประวัติพนักงาน
1.4  ความผิดครั้งที่ 4 ผู้บังคับบัญชาสามารถปลดพนักงานออกได้โดยไม่ต้องจ่ายค่าชดเชย
2. ความผิดปานกลาง เป็นความผิดที่หนักกว่าความผิดสถานเบา ตัวอย่างเช่น พนักงานปฏิเสธไม่ยินยอมให้พนักงานรักษาความปลอดภัยตรวจค้นก่อนและหลังจากการทำงาน นำบุคคลภายนอกเข้ามาในโรงแรมโดยไม่ได้รับอนุญาต ทำทรัพย์สินโรงแรมเสียหายโดยเกิดจากความไม่ระมัดระวัง ละทิ้งหน้าที่รับผิดชอบโดยไม่แจ้งให้หัวหน้างานทราบล่วงหน้า ไม่สุภาพทั้งวาจาและการแสดงออกต่อเพื่อนพนักงานคนอื่น เป็นต้น

การลงโทษทางวินัย
2.1  ความผิดครั้งที่ 1 ผู้บังคับบัญชาออกหนังสือเตือนเป็นลายลักษณ์อักษรและลงบันทึกในแฟ้มประวัติพนักงาน
2.2  ความผิดครั้งที่ 2 ผู้บังคับบัญชาออกหนังสือเตือนเป็นลายลักษณ์อักษรเป็นครั้งสุดท้าย โดยให้พนักงานลงชื่อรับทราบและลงบันทึกในแฟ้มประวัติพนักงาน
2.3  ความผิดครั้งที่ 3 ผู้บังคับบัญชาสามารถปลดพนักงานออกได้โดยไม่ต้องจ่ายค่าชดเชย  
3. ความผิดสถานหนัก เป็นความผิดที่หนักกว่าความผิดปานกลาง ตัวอย่างเช่น ตอกบัตรให้พนักงานคนอื่น ใช้ยานพาหนะของโรงแรมโดยไม่ได้รับอนุญาต มีเจตนาทำความเสียหายต่อทรัพย์สินของโรงแรม ไม่เชื่อฟังคำสั่งของผู้บังคับบัญชาโดยชอบธรรมในการปฏิบัติงาน อ้างชื่อโรงแรมเพื่อหาประโยชน์ส่วนตัวโดยไม่ได้รับอนุญาต ให้การเท็จเมื่อมีการสอบสวนหรือไต่ส่วน ซึ่งก่อให้เกิดความเสียหายแก่โรงแรม
การลงโทษทางวินัย
3.1 ความผิดครั้งที่ 1 ผู้บังคับบัญชาออกหนังสือเตือนเป็นลายลักษณ์อักษรครั้งที่ 1 ลงบันทึกในแฟ้มประวัติพนักงาน
3.2 ความผิดครั้งที่ 2 ผู้บังคับบัญชาสามารถปลดพนักงานออกได้โดยไม่ต้องจ่ายค่าชดเชย  
4. ความผิดร้ายแรง	เป็นความผิดขั้นที่หนักที่สุด หากพนักงานทำความผิดร้ายแรงมักได้รับการลงโทษสถานหนัก ตัวอย่างความผิดร้ายแรง ได้แก่ ดื่มสุราของมึนเมาในขณะปฏิบัติหน้าที่ ก่อการทะเลาะวิวาท เล่นการพนันในโรงแรม ทุจริตในหน้าที่ ยักยอก ขโมยทรัพย์สินของโรงแรม ปลอมแปลงเอกสารของโรงแรม พกพา อาวุธ วัตถุระเบิดเข้ามาในบริเวณโรงแรม เปิดเผยความลักของโรงแรมต่อคู่แข่ง กระทำการอันไม่สุภาพต่อแขกทั้งทางกายและทางวาจา ขาดงานติดต่อกันเกิน 3 วัน เป็นต้น
การลงโทษทางวินัย เนื่องจากการทำความผิดร้ายแรงเป็นความผิดขั้นสูงสุด ดังนั้นพนักงานผู้กระทำผิดจะถูกปลดออกจากงานได้ไม่ได้รับค่าชดเชยใดๆ

การพ้นสภาพการจ้างงาน
พนักงานโรงแรมจะพ้นสภาพการจ้างงานด้วยสาเหตุ 5 ประการ ดังนี้
1. การลาออก พนักงานระดับปฏิบัติงาน ต้องแจ้งลาออกล่วงหน้าไม่น้อยกว่า 15 วัน โดยยื่นใบลาออกผ่านหัวหน้าที่สังกัดอยู่ หากพนักงานที่ต้องการลาออกเป็นระดับหัวหน้า จะต้องแจ้งลาออกล่วงหน้าไม่น้อยกว่า 30 วัน
2. การเกษียณอายุ ปกติพนักงานโรงแรมจะเกษียณอายุเมื่ออายุครบ 60 ปีบริบูรณ์ ทั้งนี้ขึ้นอยู่กับนโยบายของแต่ละโรงแรม
3. การพ้นสภาพการเป็นพนักงาน เนื่องจากผิดวินัยหรือทำผิดระเบียบของโรงแรม
4. สภาพร่างกายไม่สมบูรณ์ ไม่สามารถปฏิบัติงานได้ โดยได้รับหนังสือรับรองจากแพทย์เป็นลายลักษณ์อักษร
5. ถึงแก่กรรม






































สรุป
การเริ่มต้นงานเป็นช่วงเวลาสำคัญทั้งกับบุคลากรใหม่และองค์การเอง ขั้นตอนสำคัญในการเริ่มต้นงานของบุคลากร คือ การเซ็นสัญญาสภาพการจ้างงาน การทดลองงาน และการปฐมนิเทศ โดยแต่ละองค์การจะมีระยะเวลาในการทดลองงานต่างกันตามลักษณะและประเภทของงาน การเข้าทำงานใหม่เป็นช่วงเวลาที่พนักงานกับองค์การจะพิจารณาว่าสามารถทำงานร่วมกันได้หรือไม่ ดังนั้นเพื่อให้ทุกฝ่ายแน่ใจในการทำงานร่วมกันจึงได้จัดให้มีการทดลองงานขึ้นซึ่งระยะเวลาในการทดลองงาน มักไม่เกิน 120 วันตามที่กฎหมายกำหนด
การปฐมนิเทศ เป็นกิจกรรมที่องค์การจัดขึ้นเพื่อต้อนรับบุคลากรใหม่เข้าทำงาน โดยแนะนำให้รู้จักและสร้างความคุ้นเคยกับองค์การ มีวัตถุประสงค์หลักเพื่อช่วยในการปรับตัวและสร้างความประทับใจระหว่างกัน ผู้มีหน้าที่ในการปฐมนิเทศ ได้แก่ ผู้บริหารระดับสูง หน่วยงานทรัพยากรมนุษย์และสายงานโดยตรงของบุคลากรใหม่ ทั้งนี้สามารถจำแนกการปฐมนิเทศออกเป็น 2 ระดับ คือ ระดับองค์การที่มักจัดโดยหน่วยงานทรัพยากรมนุษย์เป็นการปฐมนิเทศรวม 
การปฐมนิเทศมีจุดประสงค์เพื่ออธิบายประวัติความเป็นมา กฎระเบียบ ข้อปฏิบัติ วัฒนธรรมของโรงแรม หน้าที่ความรับผิดชอบของพนักงาน การแนะนำผู้บริหาร ผู้ใต้บังคับบัญชา แนะนำเพื่อร่วมงานให้แก่บุคลากรใหม่ทุกคนพร้อมกัน การปฐมนิเทศระดับหน่วยงานโดยหน่วยงานของบุคลากรใหม่เองเรียกว่าการปฐมนิเทศงาน  มีจุดประสงค์เพื่อให้เกิดความคุ้นเคยในการปฏิบัติงานและการปรับตัวเข้ากับบุคลากรเดิมขององค์การได้อย่างเหมาะสม ตำแหน่งงานภายในองค์การสามารถปรับเปลี่ยนได้ใน 4 ลักษณะ คือ การเลื่อนตำแหน่ง การลดตำแหน่ง การโยกย้ายและการออกจากงาน 
ระเบียบวินัยในโรงแรมเป็นสิ่งที่พนักงานทุกคนจะต้องรู้ เข้าใจและนำไปปฏิบัติ เพื่อให้เกิดความเป็นระเบียบเรียบร้อยในการทำงานและก่อให้เกิดความเป็นธรรมแก่พนักงานทุกคนอย่างเท่าเทียมกัน ระเบียบวินัยจะเกี่ยวข้องกับนโยบายการจ้างงานของโรงแรม ประเภทของพนักงานโรงแรม ความผิดและการลงโทษทางวินัยของพนักงาน การพ้นสภาพการจ้าง เป็นต้น 











แบบฝึกหัด

ข้อ 1. ให้เขียนอธิบายถึงขั้นตอนเบื้องต้นในการเริ่มต้นงานมาเป็นข้อๆ
ข้อ 2. ให้บอกความเหมือนและความแตกต่างระหว่าง วัฒนธรรม กับวัฒนธรรมองค์การมาเป็นข้อๆ
ข้อ 3. เหตุใดผู้บริหารระดับสูงในองค์การจะต้องเป็นผู้มีหน้าที่รับผิดชอบในการปฐมนิเทศ ให้อธิบายมาพอเข้าใจ
ข้อ 4. ให้เขียนอธิบายขั้นตอนการปฐมนิเทศมาเป็นข้อๆ โดยใช้คำพูดของตัวเอง
ข้อ 5. เหตุใดหลังการปฐมนิเทศจึงจะต้องมีการประเมินผลการดำเนินงาน ให้อธิบายมาโดยละเอียด
ข้อ 6. ระดับของการปฐมนิเทศมีกี่ระดับ อะไรบ้าง เขียนอธิบายมาพอเข้าใจ
ข้อ 7. หากนักศึกษาต้องจัดปฐมนิเทศพนักงานใหม่ 5 คน ในตำแหน่งพนักงานต้อนรับของโรงแรมห้าดาวแห่งหนึ่ง นักศึกษาจะมีขั้นตอน วิธีการ รายละเอียดในการทำงานอย่างไรบ้าง อธิบายมาเป็นข้อๆ นำเสนอหน้าชั้นเรียนเป็นรายบุคคล
ข้อ 8. การเปลี่ยนแปลงตำแหน่งงานในองค์การต่างๆ สามารถเปลี่ยนแปลงได้กี่วิธี อะไรบ้าง
ข้อ 9. ให้เขียนอธิบายข้อควรพิจารณาที่เกี่ยวข้องกับการเปลี่ยนแปลงตำแหน่งงานมาพอเข้าใจเป็นข้อๆ
ข้อ 10. ให้เขียนอธิบายการจ้างงานและการปฐมนิเทศบุคลากรในอุตสาหกรรมการโรงแรมว่ามีความเหมือนหรือแตกต่างจากการจ้างงานและการปฐมนิเทศบุคลการในองค์การทั่วไปหรือไม่ อย่างไร

แผนบริหารการสอนประจำบทที่ 6
การฝึกอบรม

หัวข้อเนื้อหาประจำบท
1. พัฒนาการของการฝึกอบรม
2. ความสำคัญในการฝึกอบรมพนักงานโรงแรม
3. วัตถุประสงค์ของการฝึกอบรม
4. ประโยชน์ของการฝึกอบรม
5. หน้าที่ของผู้จัดการฝึกอบรม
6. กระบวนการในการฝึกอบรม
7. วิธีการฝึกอบรม
8. การประเมินผลการฝึกอบรม
9. การฝึกอบรมในอุตสาหกรรมการโรงแรมและการท่องเที่ยว
10. สรุป
11. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายพัฒนาการของการฝึกอบรมได้
2. ผู้เรียนสามารถอธิบายวัตถุประสงค์ของการฝึกอบรมได้
3. ผู้เรียนสามารถอธิบายประโยชน์ของการฝึกอบรมได้
4. ผู้เรียนสามารถอธิบายหน้าที่ของผู้จัดการฝึกอบรมได้
5. ผู้เรียนสามารถอธิบายกระบวนการในการฝึกอบรมได้
6. ผู้เรียนสามารถอธิบายวิธีการฝึกอบรมได้
7. ผู้เรียนสามารถอธิบายการประเมินผลการฝึกอบรมได้
8. ผู้เรียนสามารถอธิบายการฝึกอบรมในอุตสาหกรรมการโรงแรมได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. ทำแบบฝึกหัดท้ายบท
สื่อการเรียนการสอน
1. เอกสารประกอบการสอน 
2. Power Point
3. แหล่งข้อมูลอิเล็กทรอนิกส์ที่เกี่ยวข้อง
4. บทความจากวารสาร หนังสือที่เกี่ยวข้อง

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท














บทที่ 6
การฝึกอบรม

เพื่อความเหมาะสมในการปฏิบัติงานในปัจจุบัน จำเป็นอย่างยิ่งที่องค์การจะต้องมีการอบรมและการพัฒนาบุคลากรให้มีศักยภาพ และมีความพร้อมต่อการเปลี่ยนแปลงที่เกิดขึ้นทั้งในปัจจุบันและในอนาคตและสามารถดำรงอยู่ในสังคมได้อย่างต่อเนื่อง นอกจากนั้นยังเป็นการยากที่บุคลากรจะปฏิบัติงานในตำแหน่งเดิมโดยไม่เปลี่ยนแปลงตลอดอายุการทำงาน เนื่องจากธรรมชาติของคนย่อมต้องการความก้าวหน้าและการยอมรับของสังคม ซึ่งปกตินั้นองค์การจะย้ายงาน เลื่อนขั้นหรือเลื่อนตำแหน่งให้บุคลากรตามความเหมาะสมของผลงาน ระยะเวลาในการทำงานและประสบการณ์ที่มี ซึ่งบุคลากรอาจขาดความพร้อมที่จะปฏิบัติงานในตำแหน่งงานใหม่อย่างสมบูรณ์ จึงต้องอาศัยการฝึกอบรมและการพัฒนาเข้ามาเป็นเครื่องมือสำคัญ
แม้ในกรณีการรับบุคลากรเข้าทำงานใหม่ หลังจากแผนกทรัพยากรมนุษย์ได้ทำการคัดเลือกบุคลากรเข้ามาทำงานในโรงแรมได้แล้วก็ไม่ได้หมายความว่าบุคลากรใหม่เหล่านั้นจะมีความรู้ความสามารถเพียงพอที่จะทำงานให้บรรลุผลสำเร็จได้ตามที่โรงแรมต้องการ ดังนั้น แต่ละโรงแรมจึงจำเป็นต้องทำการฝึกอบรมให้กับบุคลากรเพื่อช่วยให้ความรู้ เพิ่มความชำนาญ สร้างความเข้าใจเพื่อให้บุคลากรใหม่ปฏิบัติงานได้ด้วยความมั่นใจ ดังนั้นการฝึกอบรมจึงเป็นอีกปัจจัยหนึ่งที่มีความสำคัญต่อการบริหารงานทรัพยากรมนุษย์ ไม่ว่าจะเป็นบุคลากรเก่าหรือบุคลากรใหม่ก็ตาม
บุคคลทั่วไปมักเข้าใจว่าการฝึกอบรม คือ การให้การศึกษาแก่ผู้เข้ารับการอบรมเพื่อให้มีความรู้ในเรื่องที่อบรมเพียงอย่างเดียว และการฝึกอบรมจะมีกระบวนการปฏิบัติที่ไม่ซับซ้อนมากนัก สามารถดำเนินการโดยไม่ต้องเตรียมการมาก แต่ในความเป็นจริงแล้วการฝึกอบรม คือ วิธีการเพิ่มสมรรถภาพในการทำงานของผู้ปฏิบัติงาน ทั้งในด้านความคิด การกระทำ   ความสามารถ ความรู้ ความชำนาญและการแสดงออก
นิติพล ภูตะโชติ (ปี พ.ศ. 2559) ให้ความหมายว่า เป็นกระบวนการที่ได้มีการจัดทำขึ้นมาอย่างมีระบบเพื่อเป็นการเพิ่มพูนความรู้ ทักษะการทำงาน ทัศนคติ ความสามารถ รวมทั้งเปลี่ยนแปลงพฤติกรรมของพนักงานไปในทิศทางที่องค์การต้องการ
บุญเลิศ จิตตั้งวัฒนา (ปี พ.ศ. 2560) ให้ความหมายว่า เป็นกระบวนการเรียนรู้เพื่อปรับเปลี่ยนพฤติกรรมหรือเพิ่มพูนสมรรถภาพของพนักงานในด้านต่างๆ ให้สามารถปฏิบัติงานที่ได้รับมอบหมายจนประสบความสำเร็จตามวัตถุประสงค์และเป้าหมายที่ตั้งไว้
จากความหมายที่กล่าวมาทั้งหมดนั้น สรุปได้ว่า การฝึกอบรม คือ กระบวนการที่ทำให้ผู้เข้ารับการอบรมเกิดการเรียนรู้ในรูปแบบใดรูปแบบหนึ่ง เพื่อเพิ่มพูนหรือพัฒนาสมรรถภาพในด้านต่างๆ ตลอดจนปรับปรุงพฤติกรรม อันจะนำมาซึ่งการแสดงออกที่สอดคล้องกับวัตถุประสงค์ที่ตั้งไว้ การฝึกอบรมที่มีประสิทธิภาพและประสิทธิผลจะต้องอาศัยกระบวนการหรือวิธีการที่จะนำมาใช้ในการกระตุ้น จูงใจและส่งเสริมการเรียนรู้ของบุคลากรเพื่อจะเป็นการพัฒนาสมรรถภาพของผู้เข้ารับการฝึกอบรมให้เป็นไปตามวัตถุประสงค์ ซึ่งมักรวมไปถึงการปฏิบัติหน้าที่ภายใต้ความรับผิดชอบได้อย่างมีประสิทธิภาพ และอาจครอบคลุมไปถึงการพัฒนาทัศนคติของผู้ปฏิบัติงานให้เป็นไปในทางที่ดี มีความรับผิดชอบ มีขวัญและกำลังใจในการทำงาน ตลอดจนมีความคิดริเริ่มที่จะปรับปรุงการปฏิบัติงานให้ดีขึ้น

พัฒนาการของการฝึกอบรม

อาจกล่าวได้ว่าการเรียนรู้และการฝึกอบรมได้เริ่มต้นขึ้นพร้อมกับประวัติศาสตร์ของมนุษยชาติ จะเห็นได้จากผลของแรงกระตุ้นที่ตอบสนองต่อสิ่งจำเป็นในการดำรงชีพของมนุษย์ไม่ว่าจะเป็นอาหาร ความปลอดภัย ที่อยู่อาศัย ตลอดจนแรงขับของการสืบเผ่าพันธุ์ ที่ได้มีส่วนร่วมผลักดันให้มนุษย์เกิดความพยายามในการที่จะเอาชนะธรรมชาติและอุปสรรคต่างๆ ในการดำรงชีวิตที่เกิดขึ้น เริ่มต้นจากการที่มนุษย์เริ่มประดิษฐ์เครื่องมือขึ้นในการล่าสัตว์ เครื่องใช้ในการดำรงชีพและอุปกรณ์อำนวยความสะดวกต่างๆ ตลอดจนการอยู่ร่วมกันเป็นสังคม โดยในระยะต่อมาวิธีการนี้ได้รับการปรับปรุงแก้ไขให้มีสิทธิภาพมากยิ่งขึ้นเรียกว่า "วิธีสอนงาน 4 ขั้น (Four Steps Method)" (ณัฏฐพันธ์ เขจรนันทน์, 2545 : 128) ซึ่งวิธีการนี้ได้รับความนิยมใช้อย่างแพร่หลายในช่วงสงครามโลกครั้งที่ 2 วิธีการนี้จะสามารถแบ่งอธิบายได้เป็น 4 ขั้นตอนคือ 
ขั้นตอนที่ 1 เตรียมความพร้อมให้ผู้เข้ารับการอบรม (Prepare the Worker) ในขั้นตอนนี้จะมีการจัดเตรียมความพร้อมก่อนการสอนงานในด้านต่างๆ
ขั้นตอนที่ 2 ปฏิบัติให้ดู (Present the Operation) ผู้ฝึกสอนจะอธิบายขั้นตอนการทำงาน พร้อมทั้งปฏิบัติงานให้ผู้เรียนดูเป็นตัวอย่าง เพื่อให้มองเห็นภาพและมีความเข้าใจในกระบวนการทำงาน
ขั้นตอนที่ 3 ให้ผู้เรียนลงมือปฏิบัติ (Let the Worker Perform) ผู้ฝึกสอนจะให้ผู้เรียนลงมือปฏิบัติตามขั้นตอนต่างๆ ตามที่แสดงให้ดู เพื่อให้ผู้เรียนมีความเข้าใจในเรื่องที่สอนและสามารถปฏิบัติงานได้จริง
ขั้นตอนที่ 4 ติดตามและตรวจสอบผล (Follow Up and Check) ผู้ฝึกสอนจะติดตามผลการปฏิบัติ ตลอดจนประเมินผลการทำงานของผู้เรียนว่าเป็นไปตามวัตถุประสงค์ที่วางไว้หรือไม่

ภาพที่ 6.1 วิธีสอนงานสี่ขั้นตอน

	วิธีสอนงาน 4 ขั้นนี้ได้รับความนิยมในอุตสาหกรรมการโรงแรมและการท่องเที่ยวมากเนื่องจากเป็นวิธีที่มีการเตรียมความพร้อมผู้เข้าอบรมก่อนแล้วจึงปฏิบัติให้ดู หลังจากนั้นก็จะให้โอกาสผู้เรียนได้ลงมือปฏิบัติจริง เพื่อให้ได้ทราบถึงผลลัพธ์จากการปฏิบัติด้วยตัวผู้เข้าอบรมเอง โดยเน้นในการฝึกอบรมทักษะเฉพาะทางในวิชาชีพทางการโรงแรมและการท่องเที่ยวเป็นสำคัญ

ความสำคัญในการฝึกอบรมพนักงานโรงแรม

	การฝึกอบรมพนักงานโรงแรมมีความสำคัญใน 3 ส่วน ดังต่อไปนี้
1. ความสำคัญต่อพนักงาน
1.1 เพื่อให้พนักงานเกิดความพึงพอใจในการทำงาน เนื่องจากพนักงานมีความเข้าใจต่อเป้าหมายในการทำงาน และมีวิธีปฏิบัติงานที่ถูกต้อง
1.2 เพิ่มประสิทธิภาพและความปลอดภัยในการทำงาน
1.3 ทำให้พนักงานสามารถช่วยเหลือซึ่งกันและกันได้ก่อให้เกิดสัมพันธภาพที่ดีในการทำงาน
1.4 ทำให้พนักงานมีประสบการณ์และความรู้ใหม่ที่เป็นประโยชน์ต่อการปฏิบัติงาน
1.5 ทำให้พนักงานสามารถปฏิบัติงานได้ตรงตามมาตรฐานที่โรงแรมกำหนด
1.6 เพิ่มทักษะความชำนาญให้แก่พนักงาน
1.7 ช่วยให้พนักงานสามารถปฏิบัติงานได้ด้วยความมั่นใจ
1.8 ช่วยลดความผิดพลาดในการปฏิบัติงานของพนักงาน
1.9 พนักงานมีทักษะในการแก้ไขปัญหาเฉพาะหน้าในการปฏิบัติงานได้ดีขึ้น
1.10 เข้าใจหน้าที่และความรับผิดชอบในการปฏิบัติงานของตัวเองได้ดีขึ้น
2. ความสำคัญต่อนายจ้าง
2.1 เพิ่มกำไรให้กับผู้ประกอบการ เนื่องจากพนักงานสามารถปฏิบัติงานได้อย่างมีประสิทธิภาพ
2.2 พนักงานสามารถทำงานได้ตรงตามมาตรฐานที่ผู้บริหารต้องการ
2.3 ลดการสูญเสียจากการปฏิบัติงานของพนักงานได้
2.4 ลดการลาออกจากงานของพนักงาน
2.5 ลูกค้ามีความประทับใจในการให้บริการและเกิดความจงรักภักดีต่อโรงแรมมากขึ้น
2.6 โรงแรมมีการพัฒนาที่ดีขึ้น
3. ความสำคัญต่อการแข่งขัน
3.1 เมื่อพนักงานปฏิบัติหน้าที่ได้อย่างมีประสิทธิภาพก็จะเป็นจุดแข็งในการแข่งขันทางธุรกิจ
3.2 สร้างวัฒนธรรมองค์การที่ดีและเข้มแข็งให้กับพนักงาน
3.3 สร้างความสัมพันธ์ที่ดีระหว่างพนักงานกับผู้บริหาร
3.4 ลดความขัดแย้งภายในโรงแรมทำให้การบริหารงานมีความราบรื่น
3.5 พนักงานมีความรู้ มีทักษะความชำนาญในการปฏิบัติงานซึ่งถือเป็นจุดเด่นของการแข่งขันทางธุรกิจ

วัตถุประสงค์ของการฝึกอบรม
 
	เนื่องจากองค์การจะทำการฝึกอบรมเพื่อเป็นการเพิ่มสมรรถภาพหรือปรับปรุงพฤติกรรมของผู้เข้ารับการฝึกอบรม เพื่อให้เป็นไปตามวัตถุประสงค์ที่ต้องการ ซึ่งจะหมายถึงการเพิ่มประสิทธิภาพหรือศักยภาพในการดำเนินงานขององค์การนั่นเอง ดังนั้นแผนการฝึกอบรมที่ดีควรมีการระบุเป้าหมายให้ชัดเจน โดยที่เป้าหมายของการฝึกอบรมอาจแตกต่างกัน ดังนี้

1. เพื่อเพิ่มปริมาณผลผลิต บุคลากรที่ผ่านการอบรมจะมีทักษะในการปฏิบัติงานที่ถูกต้อง ตลอดจนมีศักยภาพในการทำงานที่สูงขึ้น จึงทำให้มีผลิตภาพสูงขึ้น
2. เพื่อพัฒนาคุณภาพของผลผลิต เมื่อบุคลากรมีทักษะในการปฏิบัติงานที่ถูกต้อง เข้าใจขั้นตอนการดำเนินงานก็จะสามารถปฏิบัติงานและผลิตผลงานที่มีคุณภาพตามมาตรฐานที่กำหนดไว้ได้
3. เพื่อลดต้นทุนของงาน อันเนื่องมาจากค่าเสียหายและค่าซ่อมแซมที่อาจเกิดจากการดำเนินการ เนื่องจากบุคลากรมีความรู้ ทักษะและความเข้าใจในงานของตนอย่างถูกต้อง
4. เพื่อลดอัตราการเกิดอุบัติเหตุ อันจะส่งผลต่อการลดต้นทุนที่เกี่ยวข้อง อุบัติเหตุก่อให้เกิดต้นทุนทั้งโดยทางตรงและทางอ้อมแก่องค์การ
5. เพื่อลดอัตราการหมุนเวียน (Turn Over) และการขาดงานของบุคลากร ซึ่งเป็นผลจากการขาดขวัญและกำลังใจในการทำงาน ความเบื่อหน่าย หรือบรรยากาศในการทำงานที่ไม่เหมาะสม

ประโยชน์ของการฝึกอบรม 
ดังที่ได้กล่าวไปแล้วว่าการฝึกอบรมเป็นวิธีการที่จะช่วยพัฒนาสมาชิกในองค์การให้มีประสิทธิภาพในการทำงานสูงขึ้นหรือมีพฤติกรรมการทำงานที่เหมาะสม เพื่อก่อให้เกิดความสำเร็จต่อการปฏิบัติงานขององค์การโดยรวม ซึ่งประโยชน์ที่จะได้รับจาการฝึกอบรม มีดังนี้

1. ช่วยเพิ่มประสิทธิภาพในการทำงาน นอกจากการอบรมจะช่วยเพิ่มความรู้ ความสามารถและทักษะในการปฏิบัติงานของผู้เข้ารับการฝึกอบรมให้สามารถนำเทคนิควิธีการใหม่ๆ มาประยุกต์ใช้เพื่อเพิ่มประสิทธิภาพในการทำงานแล้ว การฝึกอบรมยังมีส่วนในการช่วยกระตุ้นบุคลากรให้มีความสนใจในการปฏิบัติงาน มีขวัญและกำลังใจในการทำงาน มีใจรักงาน มีความผูกพันกับองค์การ สามารถทำงานได้ผลดียิ่งขึ้นและจะมีส่วนช่วยในการแก้ไขข้อบกพร่อง ตลอดจนปรับปรุงและพัฒนาคุณภาพของงานอยู่เสมอ
2. ช่วยให้เกิดการประหยัด การฝึกอบรมจะมีส่วนช่วยพัฒนาบุคลากรให้สามารถปฏิบัติงานได้อย่างมีประสิทธิภาพสูงขึ้น และมีข้อผิดพลาดที่อาจก่อให้เกิดความเสียหายน้อยลง ทำให้ลดความสิ้นเปลืองวัสดุอุปกรณ์ที่ใช้ในการดำเนินงาน ซึ่งจะส่งผลต่อเนื่องไปถึงการประหยัดงบประมาณค่าใช้จ่ายในการสั่งซื้อวัสดุขององค์การ ตลอดจนช่วยประหยัดค่าใช้จ่ายทางอ้อมที่เกิดจากข้อผิดพลาดในการทำงานที่อาจเกิดขึ้นได้ นอกจากนี้การฝึกอบรมยังมีส่วนช่วยลดการปฏิบัติงานล่วงเวลาลงเนื่องจากจะช่วยเพิ่มความความสามารถและทักษะในการปฏิบัติงานของผู้เข้ารับการฝึกอบรมให้สามารถนำเทคนิควิธีการใหม่ๆ มาใช้ในการทำงาน ซึ่งจะมีส่วนช่วยพัฒนาบุคลากรให้สามารถปฏิบัติงานได้อย่างมีประสิทธิภาพสูงขึ้น รวดเร็วขึ้นและมีข้อผิดพลาดที่ก่อให้เกิดความเสียหายน้อยลงค่าใช้จ่ายก็จะน้อยลงนั่นเอง
3. ช่วยลดระยะเวลาในการเรียนรู้งาน การฝึกอบรมจะช่วยให้บุคลากรสามารถปฏิบัติงานได้อย่างมีประสิทธิภาพและช่วยลดระยะเวลาในการเรียนรู้งานให้น้อยลงได้ การฝึกอบรมบุคลากรใหม่ก่อนจะลงมือปฏิบัติงานจริงทำให้บุคลากรเกิดความรู้ ความเข้าใจในธรรมชาติและวิธีการปฏิบัติงานที่จะต้องทำ และสามารถลงมือปฏิบัติงานจริงได้ภายในระยะเวลาที่เหมาะสม ไม่ต้องเสียเวลาเรียนรู้งานในสถานที่ทำงานมากนัก  นอกจากนี้การฝึกอบรมบุคลากรเดิมให้เข้าใจถึงการเปลี่ยนแปลงที่เกิดขึ้นทั้งในด้านวัตถุและจิตใจจะมีส่วนช่วยให้บุคลากรสามารถปรับตัวให้เข้ากับการเปลี่ยนแปลงได้อย่างรวดเร็วโดยที่บุคลากรไม่ต้องเกิดความกังวล เสียขวัญและกำลังใจหรือลองผิดลองถูกในการปฏิบัติงานซึ่งจะทำให้องค์การสามารถดำเนินกิจกรรมต่างๆ ไปได้อย่างราบรื่น
4. ช่วยลดภาระหน้าที่ของหัวหน้างาน เนื่องจากหัวหน้างานไม่ต้องเสียเวลาในการชี้แจงงานและสอนงานมาก นอกจากนี้ประสิทธิภาพในการทำงานที่เพิ่มขึ้นของบุคลากรอันเป็นผลสืบเนื่องจากการฝึกอบรม ยังส่งผลให้หัวหน้างานไม่ต้องเสียเวลาควบคุม ดูแลและแก้ปัญหาที่เกิดขึ้นจากการทำงานผิดพลาดของบุคลากร ทำให้หัวหน้างานสามารถใช้เวลาในการจัดการกับงานอื่นให้มีประสิทธิภาพมากขึ้นได้ 
5. ช่วยกระตุ้นบุคลากรให้ปฏิบัติงานเพื่อความก้าวหน้าของตัวเอง หลายองค์การมักพิจารณาแต่งตั้ง เลื่อนขั้น เลื่อนตำแหน่งบุคลากรที่ผ่านการฝึกอบรมให้ขึ้นสู่ตำแหน่งงานในระดับที่สูงขึ้น ด้วยเหตุผลที่ว่าบุคลากรเหล่านี้เป็นผู้มีความรู้ความสามารถและทักษะในการทำงานตามที่ได้รับการฝึกอบรมมาแล้ว ทำให้บุคลากรมีแนวโน้มที่จะปฏิบัติงานได้อย่างเหมาะสม ด้วยเหตุนี้จึงทำให้บุคลากรจะตั้งใจปฏิบัติหน้าที่อย่างเต็มความสามารถมากขึ้น

หน้าที่ของผู้จัดการฝึกอบรม

โดยปกติแต่ละองค์การจะมีบุคลากรที่ทำหน้าที่ในการฝึกอบรมบุคลากรประจำอยู่ในแต่ละส่วนขององค์การแตกต่างกันไปตามความเหมาะสม เช่น หน่วยงานทรัพยากรมนุษย์หรือสายงานหลักที่ต้องใช้ทักษะเฉพาะของงานหรือเป็นหน้าที่อันเนื่องมาจากความเหมาะสมในด้านอื่น เช่น ความอาวุโส ความรู้ ความชำนาญงานและความสามารถในการถ่ายทอด เป็นต้น รูปแบบในการจัดฝึกอบรมบุคลากรในแต่ละองค์การจะแตกต่างกันออกไป หลายองค์การไม่ได้แยกหน่วยงานฝึกอบรมออกมาเป็นอิสระอย่างชัดเจน แต่ละหน่วยงานจะมีบุคลากรหรือคณะบุคคลทำหน้าที่ในการฝึกอบรมอยู่ในหน่วยงานของตนเอง ซึ่งต่างก็มีการจัดการฝึกอบรมและให้ความรู้แก่สมาชิกในส่วนงานของตนตามความเหมาะสม
ขณะที่อีกหลายองค์การได้มีการจัดตั้งหน่วยงานฝึกอบรมขึ้น โดยมีผู้จัดการส่วนฝึกอบรมทำหน้าที่รับผิดชอบโดยตรงต่อการฝึกอบรมขององค์การ นอกจากนี้หลายองค์การได้มีการจัดรูปแบบการฝึกอบรมที่ผสมผสานกับส่วนงานฝึกอบรมที่ทำหน้าที่ฝึกอบรมบุคลากรในส่วนกลาง โดยที่แต่ละแผนกอาจจัดการฝึกอบรมให้แก่บุคลากรตามความถนัดในส่วนงานของตัวเอง ไม่ว่าองค์การจะมีการจัดรูปแบบหน่วยงานการฝึกอบรมอย่างไร โดยปกติผู้จัดการฝึกอบรมจะมีหน้าที่ดังต่อไปนี้ 
1. ให้คำแนะนำและเสนอความคิดเห็นเกี่ยวกับการฝึกอบรม ผู้ที่ทำหน้าที่รับผิดชอบด้านการฝึกอบรมมักมีจะมีความรู้และประสบการณ์ มีความเข้าใจถึงปัญหาและกิจกรรมที่เกี่ยวข้องกับการฝึกอบรมขององค์การ จึงเป็นผู้ที่เหมาะสมที่จะแสดงความคิดเห็นและให้คำแนะนำต่างๆ เกี่ยวกับโครงการหรือแผนงานฝึกอบรม นอกจากนี้เจ้าหน้าที่ของส่วนงานฝึกอบรมจะต้องหาทางกระตุ้นฝ่ายบริหารให้เกิดความสนใจในโครงการฝึกอบรม เนื่องจากโดยปกติฝ่ายบริหารมักไม่เห็นความสำคัญของการฝึกอบรมเนื่องจากเป็นกิจกรรมที่ไม่ก่อให้เกิดรายได้และไม่เห็นผลในระยะสั้น และผู้บริหารส่วนใหญ่มักเข้าใจว่าการฝึกอบรมเป็นกิจกรรมที่ก่อให้เกิดค่าใช้จ่ายและทำให้เสียเวลาโดยไม่จำเป็น 
2. วางแผนงานโครงการฝึกอบรมโดยมีผู้เชี่ยวชาญในสาขาต่างๆ ที่เกี่ยวข้องกับการฝึกอบรมและการพัฒนาบุคลากร เนื่องจากหน่วยงานมีหน้าที่รับผิดชอบในการศึกษา ค้นคว้าและปฏิบัติงานเกี่ยวกับการฝึกอบรมโดยตรง จึงมีความเหมาะสมในการเป็นผู้เสนอนโยบายและจัดทำแผนงานการฝึกอบรมขององค์การ โดยฝ่ายบริหารจะเป็นผู้อนุมัตินโยบายเพื่อเป็นหลักในการนำไปปฏิบัติ 
3. ดำเนินโครงการฝึกอบรม หน่วยงานฝึกอบรมในแต่ละองค์การจะทำหน้าที่และรับผิดชอบในกิจกรรมต่างๆ ที่เกี่ยวข้องกับการฝึกอบรม ตั้งแต่การวางแผน การกำหนดรูปแบบ รายละเอียดและวิธีการในการฝึกอบรม การติดต่อประสานงาน และการอำนวยความสะดวกแก่บุคคลที่เกี่ยวข้อง จนถึงการบริหารโครงการฝึกอบรมให้ดำเนินไปได้อย่างราบรื่นและสอดคล้องกับแผนงานที่วางไว้ 
4. จัดหาอุปกรณ์การฝึกอบรมที่เหมาะสมนับเป็นอีกหน้าที่หนึ่งของหน่วยงานฝึกอบรม เนื่องจากในการฝึกอบรมจำเป็นที่จะต้องใช้เครื่องมือหรืออุปกรณ์เข้าช่วย เช่น รูปภาพ ภาพยนตร์ โทรทัศน์ เครื่องฉายวิดีโอ เครื่องบันทึก เครื่องขยายเสียงและเอกสารประกอบต่างๆ เพื่อให้การฝึกอบรมดำเนินไปอย่างมีประสิทธิภาพและได้ผลตามวัตถุประสงค์ที่วางไว้ เนื่องจากอุปกรณ์ที่กล่าวมานั้นจะช่วยเสริมความเข้าใจในเนื้อหาการฝึกอบรม ตลอดจนอุปกรณ์บางอย่างจะมีส่วนช่วยให้ผู้เข้ารับการอบรมสามารถทดลองปฏิบัติงานได้จริง จึงนับเป็นหน้าที่ของหน่วยงานฝึกอบรมที่จะต้องจัดเตรียมความพร้อมของอุปกรณ์ และศึกษาถึงการนำอุปกรณ์ที่มีความทันสมัยเข้ามาช่วยเสริมการเรียนรู้ของผู้เข้ารับการฝึกอบรม 
5. วิเคราะห์และประเมินผลโครงการฝึกอบรม จะทำให้ทราบว่าการดำเนินการฝึกอบรมที่จัดทำขึ้นได้ผลตามความมุ่งหมายเพียงใดและมีข้อผิดพลาดอย่างไร ผลลัพธ์ที่ได้จากการประเมินจะเป็นแนวทางสำหรับผู้ที่เกี่ยวข้อง เพื่อนำไปปรับปรุงแก้ไขและทำการพัฒนาให้โครงการฝึกอบรมมีคุณภาพและมีประสิทธิภาพสูงขึ้นในการจัดอบรมครั้งต่อไป

กระบวนการในการฝึกอบรม

การฝึกอบรมเป็นกิจกรรมที่มีความเกี่ยวข้องกับบุคลากรหลายฝ่ายในองค์การและเป็นกิจกรรมที่จะต้องกระทำอย่างต่อเนื่อง การฝึกอบรมเพียงครั้งเดียวหรือสองครั้งไม่อาจก่อให้เกิดผลสำเร็จตามที่คาดหวังไว้ได้ ดังนั้นผู้ที่เกี่ยวข้องจะต้องวางแผนการฝึกอบรม กำหนดวัตถุประสงค์ เป้าหมาย วางแผน กำหนดขั้นตอนการปฏิบัติและระยะเวลาที่ใช้ในการฝึกอบรมไว้อย่างเหมาะสม (ณัฏฐพันธ์ เขจรนันทน์, 2545 : 138) ขั้นตอนในการจัดการฝึกอบรมสามารถสรุปได้ 8 ลำดับขั้น ดังนี้ 
1. การวิเคราะห์ความต้องการในการฝึกอบรม (Needs Analysis) ในการวิเคราะห์ความต้องการในการฝึกอบรม ผู้จะจัดโครงการฝึกอบรมต้องศึกษาและวิเคราะห์ความต้องการในการฝึกอบรมของกลุ่มเป้าหมาย โดยความต้องการนี้อาจมีสาเหตุมาจากข้อบกพร่องหรือปัญหาในการปฏิบัติงาน เช่น งานล่าช้า ขวัญกำลังใจของบุคลากรตกต่ำ ซึ่งสิ่งเหล่านี้จะเป็นเครื่องบ่งชี้ถึงความจำเป็นในการต้องจัดการฝึกอบรม โดยเฉพาะในสถานการณ์ปัจจุบันที่มีการปรับปรุงเทคนิควิธีการทำงานโดยการนำเทคโนโลยีใหม่ๆ เข้ามาใช้ในการทำงานมากขึ้น ทำให้บุคลากรจำเป็นต้องได้รับการฝึกอบรมเพื่อให้มีความรู้ความสามารถทันต่อความเปลี่ยนแปลงที่เกิดขึ้นอยู่ตลอดเวลานั้นได้ นอกจากนี้ในหลายหน่วยงานที่สามารถทำงานได้อย่างมีคุณภาพอยู่แล้วก็อาจมีความจำเป็นที่จะต้องปรับปรุงเพื่อให้สามารถทำงานได้อย่างมีประสิทธิภาพมากขึ้น ซึ่งล้วนก่อให้เกิดความต้องการในการฝึกอบรมด้วยกันทั้งสิ้น
2. การตรวจสอบความต้องการ (Examine each Needs) ในการตรวจสอบความต้องการ ผู้จัดทำโครงการฝึกอบรมจะต้องพิจารณาเปรียบเทียบถึงความต้องการ หรือลำดับความจำเป็นในแต่ละกิจกรรมที่ต้องการจัดการฝึกอบรม โดยต้องคำนึงถึงปัจจัยที่เกี่ยวข้องด้วย นอกจากนี้ผู้จัดโครงการฝึกอบรมควรพิจารณาถึงความเป็นไปได้ที่การฝึกอบรมตามความต้องการนั้นจะสามารถนำมาใช้ปรับปรุงหรือเพิ่มประสิทธิภาพของงานได้จริง เนื่องจากการฝึกอบรมไม่สามารถนำมาประยุกต์ใช้ได้ในทุกกิจกรรมที่ประสบปัญหาได้ ดังนั้นผู้จัดทำโครงการจึงต้องมีการศึกษาวิเคราะห์และพิจารณาอย่างถี่ถ้วน เพราะการจัดฝึกอบรมที่ไม่มีความจำเป็น หรือไม่มีความเหมาะสมนั้น ย่อมทำให้เกิดความสิ้นเปลืองไม่ว่าจะเป็น งบประมาณ กำลังคน เวลาและอุปกรณ์โดยไม่จำเป็น
3. การออกแบบโครงการฝึกอบรม (Design Training Program) ในการออกแบบโครงการฝึกอบรม ผู้จัดโครงการฝึกอบรมจะเริ่มออกแบบและวางแผนงานสำหรับการฝึกอบรมที่จะจัดขึ้นจากข้อมูลที่ได้ในขั้นตอนที่ผ่านมา โดยผู้มีหน้าที่วางแผนจะต้องคำนึงถึงลักษณะและประเภทของการฝึกอบรมที่จะจัด หัวข้อของการฝึกอบรม จำนวนผู้จะเข้ารับการฝึกอบรม สถานที่ วิทยากร อุปกรณ์และเครื่องมือที่จะใช้ เพื่อให้โครงการมีความพร้อมและเหมาะสมกับความต้องการมากที่สุด ตลอดจนป้องกันอุปสรรคที่อาจเกิดขึ้นได้ในอนาคตด้วย
4. การนำเสนอโครงการต่อผู้บริหาร (Propose Program to Upper Management) ในการนำเสนอโครงการ เมื่อผู้จัดโครงการฝึกอบรมได้สำรวจความจำเป็นและวางแผนการ   ฝึกอบรมแล้ว ยังมีหน้าที่ต้องเสนอโครงการเพื่อรับความเห็นชอบจากผู้บริหารระดับสูงด้วย โดยขั้นตอนนี้ผู้จัดโครงการจะต้องเตรียมตัวโดยเฉพาะการเขียนข้อมูลสนับสนุนโครงการ เพื่อตอบข้อซักถามจากผู้บริหาร โดยหลังการพิจารณาอาจต้องมีการปรับปรุงโครงการให้เหมาะสม เพื่อให้การฝึกอบรมสามารถดำเนินไปได้ด้วยความเรียบร้อยและสามารถประสานงานกับที่ฝ่ายที่เกี่ยวข้องได้อย่างมีประสิทธิภาพ
5. การจัดวางระเบียบในการดำเนินงาน (Issue Regulations on Training) ในการจัดวาง
ระเบียบการดำเนินงาน เมื่อฝ่ายบริหารให้ความเห็นชอบต่อโครงการ ผู้จัดโครงการฝึกอบรมจะต้องจัดวางระเบียบต่างๆ ที่เกี่ยวข้องกับการปฏิบัติการให้ถูกต้องและเหมาะสม เช่น การฝึกอบรมควรมีลักษณะอย่างไร มีระเบียบข้อบังคับ สอดคล้องกับกฎระเบียบขององค์การอย่างไร
6. การฝึกอบรม (Training) จะดำเนินการหลังจากวางแผนงานอย่างละเอียดรอบคอบแล้ว ผู้จัดโครงการจะเริ่มเปิดโครงการฝึกอบรม โดยเปิดรับสมัครผู้ที่สนใจหรือคัดเลือกกลุ่มเป้าหมายตามความเหมาะสมเพื่อเข้ารับการฝึกอบรม ติดต่อวิทยากรที่มีความรู้ความสามารถและประสบการณ์ที่เหมาะสมกับระดับของการฝึกอบรม จัดการสถานที่และรายละเอียดการดำเนินงานให้เรียบร้อย และเริ่มดำเนินการฝึกอบรม ในขั้นตอนนี้คณะผู้จัดการฝึกอบรบต้องมีการเตรียมพร้อมที่จะรับสถานการณ์ฉุกเฉินต่างๆที่อาจเกิดขึ้นได้อยู่เสมอ ไม่ว่าจะเป็นการปรับเปลี่ยนเวลา สถานที่ วิทยากร หรือเตรียมพร้อมในการแก้ปัญหาที่ไม่คาดคิดซึ่งอาจเกิดขึ้นได้เช่นกัน
7. การประเมินผล (Evaluation) ผู้จัดการฝึกอบรมจะเก็บข้อมูลและประเมินผล เพื่อตรวจ
สอบว่าการฝึกอบรมที่จัดขึ้นบรรลุเป้าหมายที่ตั้งไว้หรือไม่ มีอุปสรรคหรือปัญหาเกิดขึ้นหรือไม่ เพื่อจะได้ทำการปรับปรุงแก้ไขให้การดำเนินงานเป็นไปอย่างราบรื่นและตรงตามวัตถุประสงค์ที่ตั้งไว้ในครั้งต่อไป 
8. การติดตาม (Follow up) เป็นขั้นตอนที่มีความสำคัญอีกขั้นตอนหนึ่ง เมื่อการฝึกอบรมเสร็จสิ้นแล้ว ฝ่ายฝึกอบรมจะต้องติดตามผลทุกครั้งว่าการฝึกอบรมแต่ละครั้งนั้นประสบความสำเร็จหรือล้มเหลวอย่างไร โดยอาจใช้วิธีการต่างๆ ในการประเมิน เช่น การติดตามผลการปฏิบัติงาน การให้ผู้บังคับบัญชากรอกแบบสอบถามหรือการสัมภาษณ์ เพื่อนำผลลัพธ์ที่ได้มาใช้ประกอบการพัฒนาโครงการฝึกอบรมและผู้เข้ารับการฝึกอบรมต่อไป โดยการประเมินผลอาจทำได้ทั้งในระยะสั้น ระยะกลางและระยะยาว ตามความเหมาะสมของแต่ละโครงการและปัจจัยแวดล้อม 
นอกจากการปฏิบัติตามขั้นตอนต่างๆ แล้วนั้น การสนับสนุนจากผู้บริหารระดับสูงก็นับเป็นสิ่งส่งเสริมให้การฝึกอบรมประสบความสำเร็จด้วย เนื่องจากโครงการส่วนใหญ่มักต้องได้รับการยอมรับจากบนลงล่างหรือจากผู้บริหารลงมาสู่ระดับการปฏิบัติงาน ดังนั้นหน่วยงานฝึกอบรมจะต้องให้ข้อมูลต่างๆ ที่เกี่ยวข้องกับประโยชน์ที่องค์การจะได้รับจากการดำเนินการฝึกอบรมบุคลากรต่อฝ่ายบริหารให้มากที่สุด เพื่อความเข้าใจอันดีซึ่งจะส่งผลโดยตรงต่อแรงสนับสนุนของผู้บริหารที่มีต่อโครงการและความสำเร็จของโครงการนั่นเอง


วิธีการฝึกอบรม

ความสำเร็จในการจัดการฝึกอบรมจะขึ้นอยู่กับวิธีการถ่ายทอดและการสร้างบรรยากาศให้ผู้เข้ารับการฝึกอบรมตื่นตัว มีความพร้อมและเต็มใจที่จะได้รับการฝึกอบรม ซึ่งปัจจุบันวิธีการที่ใช้ในการฝึกอบรมนั้นมีอยู่หลายวิธี แต่การที่ผู้จัดทำโครงการจะเลือกใช้วิธีใดย่อมขึ้นอยู่กับวัตถุประสงค์ของการฝึกอบรม ประเภทของการฝึกอบรมและผู้เข้ารับการฝึกอบรมเป็นเกณฑ์ในการพิจารณา เนื่องจากวิธีการฝึกอบรมแต่ละวิธีจะมีวัตถุประสงค์ ความมุ่งหมาย ประโยชน์ที่จะได้รับและมีความเหมาะสมแตกต่างกัน การกำหนดและการเลือกใช้วิธีต่างๆ ในการฝึกอบรมให้เหมาะสมจึงเป็นปัจจัยสำคัญในการทำให้การฝึกอบรมบรรลุเป้าหมายที่วางไว้ ซึ่งวิธีที่ใช้ในการฝึกอบรมนั้นมีอยู่หลายวิธี  ดังต่อไปนี้
1. การบรรยาย (Lecture) เป็นวิธีที่ใช้มานานและแพร่หลายที่สุดวิธีหนึ่ง การฝึกอบรมแทบทุกประเภทจะมีการบรรยายแทรกอยู่ด้วยเสมอ เพราะการบรรยายจะเป็นวิธีการที่ง่ายที่สุดในการสื่อความหมาย ทำให้เกิดการคล้อยตามเพื่อสร้างความเข้าใจให้แก่ผู้รับฟัง การบรรยายที่มีประสิทธิภาพนั้นผู้บรรยายจะต้องมีความรู้และทักษะในการพูด มีเทคนิคการสื่อความหมาย มีการใช้อุปกรณ์ประกอบการบรรยาย และมีความสามารถในการสร้างบรรยากาศที่สามารถดึงดูดใจให้ผู้รับฟังมีความสนใจและติดตามให้ได้มากที่สุด
2. การประชุม (Conference) เป็นวิธีที่นิยมใช้ในการฝึกอบรมบุคลากรที่มีความรู้ หรือผู้บริหารตั้งแต่ระดับกลางขึ้นไป เพราะการประชุมจะเปิดโอกาสให้ผู้เข้าร่วมได้แลกเปลี่ยนความรู้ ประสบการณ์เพื่อแก้ปัญหาหรือมองหาโอกาสในแต่ละเรื่องที่ทำการประชุม โดยผลของการประชุมจะก่อให้เกิดความเข้าใจในแนวทางเดียวกันและก่อนให้เกิดการประสานงานในขณะปฏิบัติงานต่อไป การฝึกอบรมโดยใช้วิธีการประชุมมักถูกนำมาใช้ในการพิจารณาปัญหาที่เกี่ยวข้องกับนโยบายหรือแผนงานขององค์การ การวิเคราะห์และแก้ไขปัญหาความขัดแงภายในหน่วยงาน
3. การแสดงบทบาทสมมติ (Role Playing) การฝึกอบรมในรูปแบบนี้จะจัดให้ผู้เข้ารับการฝึกอบรมแสดงบทบาทตามเรื่องราวที่สมมติขึ้นให้เหมือนกับในสถานการณ์จริงที่สุด เพื่อให้ผู้เข้ารับการอบรมมีความพร้อมและสามารถปรับตัวให้ได้ในสถานการณ์ต่างๆ ที่อาจเกิดขึ้นได้ วิธีการนี้จะทำให้บรรยากาศในการฝึกอบรมมีความสนุกสนานและสามารถดึงดูดความสนใจ รวมถึงก่อให้เกิดความสนิทสนมคุ้นเคยระหว่างผู้เข้ารับการฝึกอบรมได้เป็นอย่างดี
4. การใช้กรณีศึกษา (Case Study) เป็นการนำปัญหาที่เกิดขึ้นจริงหรือเรื่องสมมติ พร้อมข้อมูลต่างๆ ที่สำคัญมาให้ผู้เข้ารับการฝึกอบรมได้ศึกษาและวิเคราะห์เพื่อหาวิธีการแก้ปัญหา การฝึกอบรมโดยวิธีนี้ถูกนำมาใช้เป็นครั้งแรกที่คณะบริหารธุรกิจมหาวิทยาลัยฮาร์วาร์ด (Harvard Business School) และได้รับความนิยมอย่างแพร่หลายจากนั้นเป็นต้นมา โดยวัตถุประสงค์ของใช้กรณีศึกษาก็เพื่อต้องการให้ผู้เข้ารับการฝึกอบรมสามารถประมวลความรู้ ทักษะและประสบการณ์ที่มี มาใช้ในการวิเคราะห์ปัญหาที่ซับซ้อนภายในระยะเวลาที่จำกัด เพื่อให้เกิดความชำนาญและสามารถตัดสินใจได้อย่างถูกต้องแม่นยำภายใต้สถานการณ์ที่เกิดขึ้นจริง
5. การสาธิต (Demonstration) เป็นวิธีฝึกอบรมที่ใช้มามาน เนื่องจากเป็นวิธีที่ง่ายไม่ซับซ้อนและสามารถเห็นผลได้ในระยะเวลาสั้น เพราะเป็นการฝึกอบรมโดยแสดงจากตัวอย่างจริง โดยผู้ทำการอบรมจะแสดงตัวอย่างพร้อมอธิบายให้ผู้เข้ารับการฝึกอบรมฟังถึงขั้นตอนต่างๆ พร้อมมีการทดลองปฏิบัติ เพื่อให้เกิดความเข้าใจและจดจำ ตลอดจนสามารถนำไปใช้ได้จริงในการปฏิบัติงาน
6. การสัมมนา (Seminar) เป็นวิธีฝึกอบรมที่นำมาประยุกต์ใช้ในการพัฒนาบุคลากรที่มีความรู้ และผู้บริหารของแต่ละองค์การ ผู้จัดการสัมมนาจะจัดให้มีการรวมตัวของบุคลากรเป็นกลุ่มที่มีขนาดไม่ใหญ่นัก มีการกำหนดประเด็นที่จะพิจารณาและเปิดโอกาสให้บุคลากรแต่ละคนสามารถแลกเปลี่ยนความคิดเห็นกันได้อย่างเสรี โดยมีผู้ดำเนินการอภิปราย ทำหน้าที่ดูแลให้การแสดงความคิดเห็นของผู้เข้าร่วมสัมมนาอยู่ภายในขอบเขตและแนวทางที่วางไว้
7. การฝึกงานในสถานการณ์จริง (On the Job Training OJT) วิธีนี้มักใช้กับบุคลากรใหม่หรือบุคลากรในระดับปฏิบัติงาน โดยมีการสอนงานและให้ทดลองปฏิบัติในสถานที่จริง ซึ่งมักเป็นสถานที่ทำงานจริง เพื่อให้บุคลากรเกิดความคุ้นเคยกับสภาวะแวดล้อมและสามารถปรับตัวได้อย่างรวดเร็ว 
วิธีการฝึกอบรมที่กล่าวมาข้างต้นเป็นเพียงตัวอย่างที่มีผู้นิยมนำไปใช้งานอยู่เสมอเท่านั้น ในทางปฏิบัติผู้จัดการฝึกอบรมอาจเลือกใช้วิธีใดวิธีหนึ่งโดยเฉพาะหรือใช้หลายวิธีรวมกัน เพื่อให้เกิดประสิทธิภาพสูงสุดแก่ผู้เข้ารับการฝึกอบรมก็ได้ ดังนั้นผู้จัดฝึกอบรมจะต้องเลือกใช้วิธีการฝึกอบรมที่สอดคล้องกับเป้าหมายของโครงการและความต้องการ นอกจากการเลือกวิธีการฝึกอบรมที่เหมาะสมแล้ว การนำอุปกรณ์ต่างๆ เข้ามาประกอบการฝึกอบรมก็จะสามารถดึงดูดความสนใจและไม่ทำให้ผู้เข้ารับการฝึกอบรมเบื่อหน่ายได้

การประเมินผลการฝึกอบรม

การประเมินผลการฝึกอบรม เป็นกระบวนการที่สำคัญกระบวนการหนึ่ง เนื่องจากมีวัตถุประสงค์ที่จะตรวจสอบเพื่อให้ทราบผลของการดำเนินการฝึกอบรมว่าประสบผลสำเร็จตามวัตถุประสงค์เพียงใด ควรต้องปรับปรุงแก้ไขอย่างไรในอนาคต โดยทั่วไปผู้เกี่ยวข้องกับการฝึกอบรม จะประเมินผลโครงการฝึกอบรมในประเด็นต่างๆ ดังต่อไปนี้ 
1. โครงการ ผู้จัดการฝึกอบรมจะต้องประเมินผลโครงการหรือหลักสูตรการฝึกอบรมว่ามีประสิทธิภาพและประสิทธิผลอย่างไร สมควรปรับปรุงอย่างไรบ้าง เพื่อให้การดำเนินงานเกิดประโยชน์สูงสุดแก่ทุกฝ่าย
2. ผู้ร่วมโครงการ ผู้จัดการฝึกอบรมจะต้องประเมินผลการเข้ารับการฝึกอบรม ว่ามีพัฒนาการตามที่ต้องการหรือไม่ ต้องมีการประเมินผลผู้เข้ารับการฝึกอบรม โดยทำการประเมินผลทั้งก่อน ระหว่างและหลังโครงการ
3. วัตถุประสงค์ ผู้จัดการฝึกอบรมต้องจะประเมินผลลัพธ์ที่ได้กับเป้าหมายที่ต้องการว่ามีความสอดคล้องหรือเบี่ยงเบนจากความต้องการอย่างไร และสมควรที่จะต้องปรับปรุงหรือพัฒนาอย่างไรเพื่อให้การฝึกอบรมสอดคล้องกับความต้องการที่ตั้งไว้
4. หน่วยงาน นอกจากการประเมินผลการฝึกอบรมในด้านต่างๆ ที่กล่าวมาแล้ว ผู้จัดการฝึกอบรมยังต้องประเมินผลหน่วยงานฝึกอบรมว่าสามารถดำเนินงานได้อย่างมีประสิทธิภาพและประสิทธิผลเพียงใดด้วย เพื่อนำข้อมูลที่ได้มาพัฒนาหน่วยงานให้มีศักยภาพในการตอบสนองความต้องการด้านการฝึกอบรมและพัฒนาบุคลากรขององค์การให้สูงขึ้นในอนาคต
โดยทั่วไปการประเมินผลการฝึกอบรมพนักงานโรงแรมมักคำนึงถึงปัจจัยดังต่อไปนี้
1. วัดความพึงพอใจในการทำงานของพนักงานที่ผ่านการฝึกอบรมมาแล้ว ว่ามากขึ้นหรือน้อยลงอย่างไร
2. การขอโยกย้ายตำแหน่งงานของพนักงานลดลงจากเดิมหรือไม่ อย่างไร
3. พนักงานปฏิบัติหน้าที่หลังการเข้ารับฝึกอบรมได้ดีขึ้นเพียงใด
4. พฤติกรรมที่ไม่พึงปรารถนาของพนักงานเปลี่ยนแปลงไปในทางที่ดีขึ้นหรือไม่
5. ความพึงพอใจในการให้บริการของลูกค้าเพิ่มขึ้นตามที่โรงแรมต้องการหรือไม่
6. พนักงานมีความรู้ ความสามารถ ทักษะใหม่ๆ ในการทำงานเพียงใด
7. การทำงานเป็นทีมของพนักงานดีขึ้นหรือไม่อย่างไร
8. ความขัดแย้งของพนักงานมีแนวโน้มดีขึ้นหรือไม่ อย่างไร
9. การขาดงาน การลาป่วย การลาออกของพนักงานหลังเข้ารับการฝึกอบรมลดลงหรือไม่
10. อุบัติเหตุที่มักเกิดขึ้นระหว่างการปฏิบัติงานและค่าใช้จ่ายต่างๆ ลดลงได้มากน้อยเพียงใด
การประเมินผลการฝึกอบรมพนักงานนี้ อาจสามารถประเมินได้จากการสอบถามความคิดเห็นจากผู้เข้ารับการฝึกอบรม หรือประเมินจากวิทยากรหรือผู้สอน หรือประเมินผลจากหัวหน้างานพนักงานที่เข้ารับการฝึกอบรมก็ได้


การฝึกอบรมในอุตสาหกรรมการโรงแรมและการท่องเที่ยว

ในอุตสาหกรรมการโรงแรมและการท่องเที่ยวในปัจจุบันมักใช้วิธีการฝึกอบรม 3 แบบรวมกัน คือ เริ่มจากการบรรยาย ตามด้วยการสาธิตและการฝึกงานสถานการณ์จริง เนื่องจากทักษะการทำงานเฉพาะด้านของการโรงแรมและการท่องเที่ยวจำเป็นจะต้องได้ลงมือปฏิบัติจริงเท่านั้นการฝึกอบรมจึงจะสำฤทธิ์ผล

การฝึกอบรมทางการโรงแรมและการท่องเที่ยวจะแบ่งออกได้เป็น 2 แบบ คือ การอบรมก่อนปฏิบัติงานสำหรับพนักงานที่ยังไม่เคยทำหน้าที่ในตำแหน่งงานนั้นๆ มาก่อน และการอบรมเพิ่มเติมขณะปฏิบัติงานให้แก่ทั้งพนักงานใหม่และพนักงานที่มีพื้นฐานการทำงานในตำแหน่งนั้นมาก่อนแล้ว ซึ่งการอบรมก่อนปฏิบัติงานนั้นมักใช้วิธีการบรรยายและการสาธิตเป็นหลัก เพื่อให้ผู้เข้าอบรมได้ทราบข้อมูลเบื้องต้น ได้เข้าใจและเตรียมตัวให้พร้อมก่อนจะได้ลงมือปฏิบัติจริง

ส่วนการฝึกอบรมขณะปฏิบัติงานอยู่มักใช้วิธีให้ฝึกปฏิบัติงานในสถานที่จริง เนื่องจากประหยัดค่าใช้จ่าย เป็นการฝึกแบบเสมือนจริงและเป็นการวัดทักษะพนักงานใหม่ว่าจะสามารถทำงานได้ในสถานการณ์จริงหรือไม่และทำให้ผู้ถูกฝึกสอนมีความมั่นใจในการทำงานและสามารถปฏิบัติตามระเบียบของโรงแรมได้อย่างถูกต้อง
การสอนการปฏิบัติงานในสถานการณ์จริงอาจเป็นการสอนงานเกี่ยวกับระบบและอุปกรณ์ที่มีอยู่แล้ว หรือเป็นการสอนปฏิบัติงานเกี่ยวกับระบบหรืออุปกรณ์ใหม่ หรือเป็นการทบทวนหรือเพื่อให้เกิดความชำนาญในการทำงานให้มากขึ้น
หากการสอนปฏิบัติงานในสถานการณ์จริงเป็นการสอนโดยพนักงานด้วยกันแล้ว ควรมีการแบ่งออกเป็นเรื่องๆ อย่างชัดเจนและให้พนักงานที่มีความชำนาญในเรื่องนั้นๆ โดยเฉพาะเป็นผู้สอน ไม่ควรให้พนักงานเพียงคนเดียวเป็นผู้สอนทั้งหมดทุกหัวข้อ เนื่องจากในความเป็นจริงแล้ว พนักงานเพียงคนเดียวอาจไม่ได้มีความชำนาญในทุกเรื่องที่จะทำการสอนได้ 
การสอนการปฏิบัติงานในสถานการณ์จริงให้พนักงานใหม่นั้น หากผู้สอนไม่มีความชำนาญในการการสอนหรือไม่มีความรู้ ความสามารถในเรื่องนั้นๆ จริงแล้ว จะทำให้ผู้ถูกสอน รู้สึกถูกละเลย สับสน และอาจนำไปสู่การลาออกจากงานได้ และเนื่องจากการสรรหาและฝึกอบรมพนักงานต้องใช้เวลาและมีค่าใช้จ่ายมาก ดังนั้นการสอนจึงจำเป็นที่จะต้องสอนในระดับความยาก ง่าย ที่เหมาะสมกับพนักงานแต่ละคน เพื่อให้พนักงานมีความมั่นใจ และมีความชำนาญในการทำงานโดยเฉพาะกับพนักงานใหม่
ในการสอนปฏิบัติงานในสถานการณ์จริงของพนักงานที่ทำงานอยู่แล้ว อาจเกิดขึ้นได้ในกรณีที่พนักงานเดิมมีความรู้สึกไม่มั่นใจในประสิทธิภาพการทำงานของตนเอง ไม่ต้องการถูกเลิกจ้าง ในกรณีนี้ผู้สอนต้องไม่ทำให้ผู้เรียนรู้สึกกดดัน และไม่รู้สึกกลัวที่จะถามในสิ่งที่ไม่รู้ หรือกลัวที่จะถาม หรือขอความช่วยเหลือหรือในกรณีที่ฝ่ายบริหารได้เล็งเห็นแล้วว่าพนักงานบางส่วน หรือบางคนต้องได้รับการฝึกเพื่อเพิ่มความชำนาญ ในกรณีนี้ก็เช่นกัน ผู้บริหารต้องให้ความช่วยเหลือแก่พนักงานเต็มที่ โดยไม่ทำให้พนักงานรู้สึกว่าเป็นผู้ด้อยความสามารถ เนื่องจากพนักงานที่ถูกกำหนดให้เข้าฝึกโดยฝ่ายบริหารจะมีความรู้สึกกังวลและไม่มั่นใจในอนาคตการทำงานของตัวเองอยู่แล้วเป็นทุนเดิม ดังนั้นฝ่ายบริหารจึงควรแจ้งพนักงานที่ต้องเข้าฝึกให้เข้าใจว่า พนักงานไม่ได้ถูกกดดัน หรือถูกคาดโทษให้ออก เนื่องจากการเข้าฝึกด้วยความเข้าใจและเต็มใจจะทำให้ได้ความรู้และประสบความสำเร็จได้มากกว่าการเข้าฝึกด้วยความวิตกกังวลว่าจะต้องสูญเสียงานไป
ส่วนบทบาทของฝ่ายบุคคลที่เกี่ยวข้องกับการฝึกนั้น ฝ่ายบุคคลจะต้องสังเกตการทำงานของพนักงานเพื่อจะได้ทราบว่าพนักงานคนใดจำเป็นจะต้องได้รับการฝึกในด้านในบ้าง  และในขณะที่มีการฝึกปฏิบัตินั้น ฝ่ายบุคคลจะต้องเข้าสังเกตการณ์ และสังเกตพฤติกรรมของพนักงานที่เข้าฝึก เพื่อประเมินผลการฝึกเป็นระยะๆ หรือในบางครั้งฝ่ายบุคคลจะเป็นผู้ที่ต้องอธิบายให้แก่พนักงานฟังว่าเหตุใดพนักงานคนนั้นๆ จึงจำเป็นต้องได้รับการฝึก ซึ่งในการชี้แจงนั้นจะต้องชี้แจงให้ชัดเจนว่าพนักงานคนนั้นๆ จะต้องได้รับการฝึกเพิ่มเติมในด้านใดบ้าง เช่น
1. การฝึกเรื่องการปฏิบัติตัวเมื่อลูกค้า ตำหนิ (complaint) อาชีพที่เกี่ยวข้องกับการบริการมักหลีกเลี่ยงไม่ได้กับการคอมเพลนของลูกค้า ถึงแม้การฝึกในการรับมือเมื่อลูกค้าคอมเพลนอาจจะไม่ได้ครอบคลุมถึงการคอมเพลนทุกเรื่อง ทุกอย่าง แต่พนักงานควรที่จะได้ฝึกเพื่อเตรียมควบคุมอารมณ์ เตรียมตัวและเตรียมคำตอบเพื่อตอบลูกค้าเมื่อถึงสถานการณ์จริง
2. การฝึกการใช้อุปกรณ์ใหม่ๆ ในองค์กร ไม่ว่าจะเป็นการเปลี่ยนอุปกรณ์เนื่องจาก ของเดิมไม่สามารถใช้งานได้ หรือเปลี่ยนเพื่อให้เกิดความทันสมัยก็ตาม ซึ่งผู้สอนจะต้องไม่คาดหวังว่า พนักงานที่เคยใช้อุปกรณ์อันเดิม จะต้องสามารถใช้อุปกรณ์อันใหม่ได้โดยที่ไม่ต้องฝึก แต่ผู้สอนจะต้อง สอนการใช้อุปกรณ์นั้นๆ เหมือนการฝึกให้พนักงานใหม่ที่ไม่เคยใช้งานอุปกรณ์นั้นๆ มาก่อน
3. การฝึกเมื่อมีการเปลี่ยนแปลงขั้นตอนในการทำงาน ซึ่งการเปลี่ยนแปลงขั้นตอนในการทำงานนี้อาจเกิดจาก การเปลี่ยนแปลงฝ่ายบริหาร การเปลี่ยนแปลงลูกค้ากลุ่มเป้าหมาย หรือการเปลี่ยนแปลงอุปกรณ์ใหม่ที่ไม่เคยใช้มาก่อน
4. การฝึกเมื่อกฎหมายที่เกี่ยวข้องมีการเปลี่ยนแปลง ซึ่งอาจเกิดขึ้นได้เมื่อมีการเปลี่ยนกฎหมายใหม่ โดยเฉพาะในเรื่องความปลอดภัย สุขภาพ เครื่องดื่มแอลกอฮอล์ การพนัน และอาหาร เป็นต้น 
การฝึกอบรมที่มีประสิทธิภาพในงานด้านการบริการนั้น การฝึกปฏิบัติงานในสถานการณ์จริง มักจะมีประสิทธิภาพและได้ผลมากกว่าการฝึกอบรมด้วยวิธีอื่น 
ตัวอย่างตารางการฝึกอบรมแผนกต้อนรับส่วนหน้า
Training Programs of Front Office Department
Date 			 Month 			


	Code
	subject
	Trainer
	Methods
	Time
	Location

	FO-1
	English
	English Teacher
	Lecture/Role Playing
	8.00-9.00 hr.
	Training room 1

	FO-2
	Basic French
	French Teacher
	Lecture/Role Playing
	9.00-10.00 hr.
	Training room 1

	FO-3
	Greeting
	FO Manager
	Lecture/Role Playing
	10.00-11.00 hr.
	Training room 3

	FO-4
	Check in
	FO Manager
	Lecture/Role Playing
	11.00-12.00 hr.
	Training room 2

	FO-5
	Check out
	FO Manager
	Lecture/Role Playing
	13.00-14.00 hr.
	Training room 2

	FO-6
	Grooming
	Outside Trainer
	Lecture/Role Playing
	14.00-15.00 hr.
	Training room 3

	FO-7
	Telephone Std.
	T.D
	Lecture/VDP
	15.00-16.00 hr.
	Training room 4

	FO-8
	Room Rate
	FOM.
	Lecture/VDP
	16.00-17.00 hr.
	Training room 1

	FO-9
	Room Type
	FOM.
	Lecture/VDP
	17.00-18.00 hr.
	Training room 1

	FO-10
	Personality
	Outside Trainer
	Lecture/VDP
	18.00-19.00 hr.
	Training room 3












สรุป
การฝึกอบรมและการพัฒนาบุคลากรในปัจจุบันได้รับการพัฒนาสืบเนื่องจากอดีตที่มีการพัฒนาการของการฝึกอบรมเริ่มต้นมาจากการเรียนการสอน เพื่อให้ผู้เข้ารับการอบรมมีความรู้และสามารถปฏิบัติงานได้อย่างถูกต้อง ซึ่งการสอนงาน 4 ขั้นหรือ Four Step Method เป็นวิธีการสอนหนึ่งที่นิยมใช้มาตั้งแต่สมัยสงครามโลกครั้งที่ 2 จนถึงปัจจุบัน ซึ่งมีขั้นตอนคือ เตรียมความพร้อม ปฏิบัติให้ดู ให้ผู้เรียนลงมือปฏิบัติ และติดตามตรวจสอบผล 
จุดประสงค์ของการฝึกอบรมเพื่อ เพิ่มปริมาณผลผลิต พัฒนาคุณภาพผลผลิต ลดต้นทุนของงาน ลดการเกิดอุบัติเหตุ และลดอัตราการหมุนเวียนและการขาดแคลนบุคลากร การฝึกอบรมสามารถทำได้หลายวิธี เช่น การบรรยาย การประชุม การแสดงบทบาทสมมติ การใช้กรณีศึกษา และการฝึกงานในสถานที่จริง เป็นต้น ซึ่งแต่ละวิธีจะมีข้อดีข้อเสียแตกต่างกันไป ในอุตสาหกรรมการโรงแรมและการท่องเที่ยวนั้นมักใช้วิธีการบรรยาย การสาธิตและการฝึกในสถานการณ์จริงควบคู่กันไปเพื่อให้ผู้เข้ารับการฝึกอบรมได้ประโยชน์สูงสุด
การฝึกอบรมเป็นการเพิ่มความรู้ ทักษะ ความชำนาญในด้านต่างๆ ให้กับพนักงาน ดังนั้นไม่ว่าจะเป็นพนักงานใหม่หรือพนักงานเก่าก็จะต้องได้รับโอกาสในการฝึกอบรมอย่างเท่าเทียมกัน เพื่อให้เกิดความมั่นใจว่าพนักงานเหล่านั้นจะสามารถปฏิบัติงานในหน้าที่ได้อย่างถูกต้อง เมื่อเกิดปัญหาก็สามารถแก้ไขได้อย่างถูกวิธี การฝึกอบรมยังเป็นการเปลี่ยนแปลงทัศนคติและพฤติกรรมที่ไม่พึงประสงค์ของพนักงานไปในทิศทางที่โรงแรมต้องการ เพิ่มความปลอดภัยในการทำงาน สร้างคุณธรรมและจริยธรรมให้เกิดขึ้นกับพนักงาน ทำให้พนักงานปฏิบัติงานได้ตรงตามมาตรฐานที่โรงแรมกำหนดไว้ ลดความผิดพลาดในการปฏิบัติหน้าที่ สร้างทักษะในการติดต่อสื่อสาร การประสานงาน ทำให้พนักงานทำงานด้วยความมั่นใจ ลดการลาออกและเป็นการเพิ่มความพึงพอใจให้กับลูกค้าที่มาใช้บริการได้ในทางอ้อม








แบบฝึกหัด

ข้อ 1. ให้เขียนอธิบายพัฒนาการของการฝึกอบรมมาพอเข้าใจ
ข้อ 2. ให้เขียนอธิบายวัตถุประสงค์ของการฝึกอบรมมาพอเข้าใจ
ข้อ 3. ให้เขียนอธิบายประโยชน์ของการฝึกอบรมมาพอเข้าใจ
ข้อ 4. ให้บอกหน้าที่ของผู้จัดการฝึกอบรมมาเป็นข้อๆ
ข้อ 5. ให้เขียนอธิบายกระบวนการในการฝึกอบรมมา เป็นข้อๆ
ข้อ 6. ให้เขียนอธิบายวิธีการฝึกอบรมว่ามีกี่แบบ อะไรบ้าง
ข้อ 7. ให้เลือกวิธีการฝึกอบรมมา 1 วิธีที่ชอบ พร้อมอธิบายเหตุผลว่าเพราะเหตุใด
ข้อ 8. ให้เลือกวิธีการฝึกอบรมมา 1 วิธี ที่คิดว่าเหมาะสมที่จะใช้ในการฝึกอบรมพนักงานใหม่ในโรงแรม ตำแหน่งพนักงานยกกระเป๋า พร้อมอธิบายเหตุผลโดยละเอียดว่า ทำไมวิธีการฝึกอบรมแบบที่เลือกมาจึงเหมาะสมที่สุด
ข้อ 9. ให้เขียนอธิบายความสำคัญในการประเมินการฝึกอบรมมาพอเข้าใจ
ข้อ 10. ให้บอกความเหมือนและความแตกต่างของการฝึกอบรมในองค์การอื่นๆ กับการฝึกอบรมในอุตสาหกรรมการโรงแรม มาเป็นข้อๆ

แผนบริหารการสอนประจำบทที่ 7
การประเมินผลการปฏิบัติงาน

หัวข้อเนื้อหาประจำบท
1. วัตถุประสงค์การประเมินผลการปฏิบัติงาน
2. ประโยชน์การประเมินผลการปฏิบัติงาน
3. ความสำคัญการประเมินผลการปฏิบัติงาน
4. ปัจจัยที่ควรพิจารณาในการประเมินผลการปฏิบัติงาน
5. หลักการประเมินผลการปฏิบัติงาน
6. เอกสารที่ใช้ประกอบการประเมินผลการปฏิบัติงาน
7. วิธีประเมินผลการปฏิบัติงาน
8. ปัญหาที่ควรคำนึงถึงในการประเมินผลการปฏิบัติงาน
9. การนำผลลัพธ์จากการประเมินผลการปฏิบัติงานไปใช้
10. การแจ้งผลประเมินการทำงานบุคลากรในอุตสากรรมการโรงแรม
11. สรุป
12. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายวัตถุประสงค์การประเมินผลการปฏิบัติงานได้
2. ผู้เรียนสามารถอธิบายประโยชน์การประเมินผลการปฏิบัติงานได้
3. ผู้เรียนสามารถอธิบายความสำคัญการประเมินผลการปฏิบัติงานได้
4. ผู้เรียนสามารถอธิบายหลักการประเมินผลการปฏิบัติงานได้
5. ผู้เรียนสามารถอธิบายเอกสารที่ใช้ประกอบการประเมินผลการปฏิบัติงานได้
1. ผู้เรียนสามารถอธิบายวิธีประเมินผลการปฏิบัติงานได้
2. ผู้เรียนสามารถอธิบายข้อผิดพลาดที่ควรคำนึงถึงในการประเมินผลการปฏิบัติงานได้
3. ผู้เรียนสามารถอธิบายการประเมินผลการทำงานในอุตสาหกรรมการโรงแรมได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. ทำแบบฝึกหัดท้ายบท

สื่อการเรียนการสอน
1. เอกสารประกอบการสอน 
2. Power Point
3. แหล่งข้อมูลอิเล็กทรอนิกส์ที่เกี่ยวข้อง
4. ข่าวสารที่เกี่ยวข้อง จากหนังสือพิมพ์และหนังสือ

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท















บทที่ 7
การประเมินผลการปฏิบัติงาน

 การประเมินผลการปฏิบัติงานเป็นหน้าที่อีกอย่างหนึ่งของแผนกทรัพยากรมนุษย์โดยหัวหน้าแผนกต่างๆ จะเป็นผู้ทำการประเมิน ผลจากการประเมินจะทำให้ทราบว่าพนักงานแต่ละคนปฏิบัติหน้าที่ดีมากน้อยเพียงใดหรือมีปัญหาอะไรบ้างในการปฏิบัติหน้าที่ การประเมินผลการปฏิบัติงานของพนักงานในธุรกิจโรงแรมจะนำไปสู่การฝึกอบรม การพัฒนาบุคลากร การโยกย้ายตำแหน่งหน้าที่ การเลื่อนขั้นเลื่อนตำแหน่ง การขึ้นเงินเดือน รวมไปถึงการจ่ายโบนัสให้กับพนักงาน ในทางปฏิบัติหัวหน้างานทุกคนจะต้องทำหน้าที่เกี่ยวกับการประเมินการปฏิบัติงาน เนื่องจากเป็นบุคคลที่เกี่ยวข้องโดยตรงและเป็นผู้ควบคุมดูแลผู้ปฏิบัติงาน ดังนั้นจึงมีความจำเป็นที่หัวหน้างานจะต้องมีความเข้าใจในหลักการประเมินการปฏิบัติงานที่ถูกต้องและชัดเจน เพื่อนำไปสู่การประเมินผลการปฏิบัติงานที่มีประสิทธิภาพและยุติธรรม

วัตถุประสงค์ของการประเมินผลการปฏิบัติงาน 

การประเมินผลการปฏิบัติงานของพนักงานโรงแรมเป็นระบบที่ผู้บริหารได้จัดทำขึ้นเพื่อเป็นการค้นหาคุณค่า ความสามารถในการปฏิบัติหน้าที่ของพนักงานแต่ละคน ดังนั้นการประเมินผลการปฏิบัติงานจึงมีวัตถุประสงค์ที่สำคัญ ดังนี้
1. เพื่อให้ทราบผลการปฏิบัติงานของพนักงานแต่ละคน ผลการปฏิบัติงานของพนักงานจะทำให้ผู้บริหารทราบถึงขีดความสามารถในการปฏิบัติหน้าที่ของพนักงานแต่ละคนซึ่งเป็นข้อมูลสำคัญสำหรับผู้บริหารที่จะนำไปใช้พิจารณาความเหมาะสมในการให้ผลตอบแทนแก่พนักงาน
2. เพื่อให้ทราบจุดแข็งและจุดอ่อนของพนักงานแต่ละคน หลังจากทำการประเมินผลการปฏิบัติงานของพนักงานจะทำให้ผู้บังคับบัญชาและผู้บริหารโรงแรมได้ทราบถึงจุดแข็ง จุดอ่อนของพนักงานแต่ละคนซึ่งข้อมูลดังกล่าวจะได้นำมาใช้พิจารณาความเหมาะสมในการปฏิบัติงานในตำแหน่งงานของพนักงาน  รวมไปถึงเพื่อใช้ประกอบการพิจารณาการฝึกอบรมและการพัฒนาพนักงานด้วย
3. เพื่อใช้ประกอบการพิจารณาการขึ้นเงินเดือนของพนักงานแต่ละคน โดยพนักงานที่มีผลการปฏิบัติงานดีจะได้รับการพิจารณาให้ขึ้นเงินเดือนอยู่ในระดับสูง ส่วนพนักงานที่มีผลการปฏิบัติงานอยู่ในระดับต่ำจะได้รับการพิจารณาให้ขึ้นเงินเดือนในระดับต่ำ หรืออาจไม่ได้ขึ้นเงินเดือนเลย
4. เพื่อใช้ประกอบการพิจารณาการเลื่อนขั้นเลื่อนตำแหน่งงาน พนักงานที่มีผลการปฏิบัติงานดี มีประสบการณ์ในการทำงานมานาน มีพฤติกรรมที่ดี จะได้รับการพิจารณาเพื่อเลื่อนขั้นเลื่อนตำแหน่งเมื่อมีตำแหน่งที่ดีกว่าว่างลง
5. เพื่อใช้ประกอบการพิจารณาเกี่ยวกับการจ่ายโบนัสให้กับพนักงานแต่ละคน ผลการปฏิบัติงานของพนักงานนั้น ผู้บริหารจะนำมาพิจารณาเพื่อการจ่ายโบนัสให้กับพนักงานแต่ละคน ผู้ที่มีผลการปฏิบัติหน้าที่ดีเด่นจะได้รับการพิจารณาในการจ่ายโบนัสในระดับสูงด้วย
6. เพื่อใช้ประกอบในการพิจารณาให้เป็นพนักงานดีเด่น ผู้บริหารและผู้บังคับบัญชาจะนำผลที่ได้ไปใช้ในการพิจารณาพนักงานดีเด่น เพื่อเป็นการเพิ่มขวัญและกำลังใจให้กับพนักงาน

ประโยชน์การประเมินผลการปฏิบัติงาน 

การประเมินผลการปฏิบัติงานนั้นจะทำให้องค์การทราบว่าพนักงานแต่ละคนปฏิบัติหน้าที่ได้ดีมากน้อยเพียงใดหรือมีปัญหาอะไรบ้างในการปฏิบัติหน้าที่ ซึ่งประโยชน์ของการประเมินผลการปฏิบัติงานจะมีหลายประการ ดังต่อไปนี้
1. สร้างความยุติธรรมในการพิจารณาความดีความชอบ เนื่องจากใช้เกณฑ์การเมินที่มีมาตรฐานแบบเดียวกัน โดยผู้ประเมินที่เป็นกลาง
2. เป็นเครื่องมือในการควบคุมการทำงานให้บรรลุวัตถุประสงค์ เนื่องจากผลการประเมินการทำงานของพนักงานจะเป็นตัวชี้วัดได้ว่า การทำงานของพนักงานแต่ละคนเป็นไปตามวัตถุประสงค์ของโรงแรมที่ได้วางไว้หรือไม่ อย่างไร
3. เป็นแนวทางในการฝึกอบรมและการพัฒนาบุคลากร ผลจากการประเมินผลการทำงานของพนักงานจะทำให้แผนกบริหารทรัพยากรมนุษย์ทราบได้ว่า พนักงานแต่ละคนต้องการการฝึกอบรมและพัฒนาในด้านใดบ้าง
4. ทำให้บุคลากรทราบถึงผลการปฏิบัติงานของตน เพื่อให้พนักงานแต่ละคนนำผลที่ได้รับนั้นไปปรับปรุงและพัฒนาตัวเองให้ดียิ่งขึ้นไป และยังทำให้ไม่เกิดความขัดแย้งระหว่างพนักงานอีกด้วย
5. จูงใจให้บุคลากรทำงานอย่างเต็มความสามารถ เนื่องจากพนักงาจะเล็งเห็นแล้วว่าการประเมินผลจะเป็นตัวชี้วัดคุณภาพการทำงาน หากพนักงานต้องการเลื่อนตำแหน่งหรือต้องการได้เงินเดือนที่สูงขึ้น ก็จะต้องพัฒนาตนเองเพื่อให้คะแนนการประเมินอยู่ในระดับที่ดีขึ้นด้วยนั่นเอง

ความสำคัญของการประเมินผลการปฏิบัติงาน 

การประเมินผลการปฏิบัติงานจะมีส่วนช่วยควบคุมให้การดำเนินงานขององค์การเป็นไปอย่างมีประสิทธิภาพและมีความยุติธรรม ตลอดจนสามารถใช้เป็นแนวทางในการพัฒนาศักยภาพขององค์การในอนาคต ดังนี้
1. ความสามารถของบุคลากร บุคลากรสามารถนำผลลัพธ์ที่ได้จากการประเมินผลการ
ปฏิบัติงานมาใช้ในการปรับปรุงผลการดำเนินงานของตนเองให้เป็นไปตามมาตรฐานที่องค์การกำหนดไว้ได้ โดยบุคลากรอาจเพิ่มความสามารถในการปฏิบัติงานมากขึ้น หรือเข้ารับการฝึกอบรมและพัฒนาเพื่อแก้ไขข้อบกพร่องและเพิ่มขีดความสามารถของตนเอง ในทางตรงข้ามหากบุคลากรมีความรู้สึกว่าไม่สามารถปฏิบัติหน้าที่ได้ตามมาตรฐานขององค์การ บุคลากรก็สามารถตัดสินใจที่จะเปลี่ยนงานได้
2. ความสำคัญต่อหัวหน้างานหรือผู้บังคับบัญชา หัวหน้างานสามารถนำผลลัพธ์ที่ได้จากการ   ประเมินผลการปฏิบัติงานมาใช้ประกอบการบริหารงานให้มีประสิทธิภาพได้  โดยเฉพาะการบริหารค่าตอบแทน การเลื่อนขั้นเลื่อนตำแหน่งของพนักงาน เป็นต้น ซึ่งผลลัพธ์ที่ได้จากการประเมินผลการปฏิบัติงานจะแสดงให้หัวหน้างานเห็นถึงความเหมาะสมในการปฏิบัติงานของผู้ใต้บังคับบัญชาแต่ละคน ว่ามีความถนัดและเหมาะสมกับตำแหน่งงานนั้นๆ เพียงใด สมควรที่จะได้รับการปรับปรุงอย่างไร เพื่อให้หน่วยงานสามารถดำเนินงานได้อย่างมีประสิทธิภาพและประสิทธิผล
3. ความสำคัญต่อองค์การ การประเมินผลการปฏิบัติงานที่มีความเป็นกลางและนำผลลัพธ์   ที่ได้ไปใช้อย่างยุติธรรม  จะมีส่วนในการสร้างขวัญและกำลังใจให้แก่บุคลากรอันจะส่งผลต่อการปฏิบัติงานให้เป็นไปอย่างเต็มความสามารถ ซึ่งจะมีผลต่อการเพิ่มประสิทธิภาพในการดำเนินงานขององค์การ

ปัจจัยที่ควรพิจารณาในการประเมินผลการปฏิบัติงาน
 
การประเมินผลการปฏิบัติงานที่มีประสิทธิภาพ ยุติธรรมและสอดคล้องกับวัตถุประสงค์ ผู้มีหน้าที่ในการประเมินผล ควรพิจารณาปัจจัยที่เกี่ยวข้อง ดังต่อไปนี้

1. มาตรฐานของการปฏิบัติงาน หมายถึง คุณลักษณะที่ถูกกำหนดขึ้นตามชนิดของงานโดยอยู่ในรูปของปริมาณ และ/หรือคุณภาพของผลงาน เพื่อใช้วัดผลการปฏิบัติงานของบุคลากรว่ามีความสอดคล้องกับวัตถุประสงค์เพียงใด การกำหนดมาตรฐานการปฏิบัติงานสามารถทำได้จากการศึกษา เอกสารบรรยายลักษณะงาน นอกจากนี้ผู้ทำหน้าที่กำหนดมาตรฐานการปฏิบัติงานยังควรต้องมีความเข้าใจในธรรมชาติของงานแต่ละชนิดว่าต้องให้ความสำคัญที่ใด การกำหนดมาตรฐานในการปฏิบัติงานจะช่วยให้ทั้งผู้ทำหน้าที่ประเมินผลและผู้ที่ถูกประเมินผลทราบว่าในแต่ละงานได้ให้ความสำคัญกับคุณสมบัติและมีการพิจารณาคุณลักษณะใดเป็นหลัก เพื่อให้ทั้งสองฝ่ายสามารถปฏิบัติงานได้ถูกต้องและไม่ก่อให้เกิดปัญหาความขัดแย้งขึ้นในอนาคต
2. ผู้ทำหน้าที่ประเมินผลการปฏิบัติงาน ตามปกติการประเมินผลการปฏิบัติงานของบุคลากรจะเป็นหน้าที่ของหัวหน้างานโดยตรง เนื่องจากบุคคลมีหน้าที่และความรับผิดชอบในการจัดการงานในส่วนของตนให้บรรลุวัตถุประสงค์ที่ตั้งไว้ ตลอดจนเป็นบุคคลที่มีความเข้าใจนโยบายและวิธีการดำเนินงานในหน่วยงานของตนเป็นอย่างดี 
แต่การประเมินผลการปฏิบัติงานโดยหัวหน้างานโดยตรงเพียงคนเดียวนั้น อาจมีปัญหาในด้านอคติ ความเกรงใจ หรือความไม่ทั่วถึงในการประเมินผล ดังนั้นองค์การอาจต้องมีการจัดตั้งคณะกรรมการประเมินผล หรือให้บุคคลกลุ่มต่างๆ มีส่วนร่วมในการประเมินผลงานของบุคลากร เพื่อทำการพิจารณาผลการดำเนินงานของบุคลากรให้มีความถูกต้องและยุติธรรมมากที่สุด โดยกลุ่มผู้ทำการประเมินผลอาจมาจากหลายแหล่ง เช่น หัวหน้างาน เพื่อนร่วมงาน ผู้ใต้บังคับบัญชาและลูกค้า เป็นต้น
คุณสมบัติของผู้ทำการประเมินผลเป็นปัจจัยสำคัญในการทำให้การประเมินผลมีประสิทธิภาพตามความต้องการ ดังนั้นในการคัดเลือกผู้ทำการประเมินผลควรต้องพิจารณาคุณสมบัติโดยรวม เช่น ตำแหน่งหน้าที่ การศึกษา ความชำนาญ ทักษะและประสบการณ์ในการประเมินผล ความยุติธรรม เป็นต้น เพื่อให้การประเมินผลมีความยุติธรรมและสอดคล้องกับวัตถุประสงค์ที่ตั้งไว้
3. วัตถุประสงค์ของการประเมินผล การประเมินผลการปฏิบัติงานมีจุดมุ่งหมายที่จะพิจารณาผลการปฏิบัติงานของบุคลากรในปัจจุบัน หรือคาดการณ์ศักยภาพในการพัฒนาตนเองของแต่ละบุคคล เพื่อก้าวขึ้นสู่ตำแหน่งที่สูงขึ้นในอนาคตเป็นหลัก ซึ่งวัตถุประสงค์ทั้งสองอย่างนี้มีความแตกต่างกันอยู่ในระดับหนึ่ง โดยจะส่งผลกระทบถึงรูปแบบการประเมินผล ตลอดจนการตีความในพฤติกรรมและผลลัพธ์ของการแสดงออกที่แตกต่างกัน เช่น บุคลากรที่สามารถปฏิบัติการได้อย่างคล่องแคล่วในงานอย่างหนึ่ง อาจขาดความเหมาะสมในการทำงานอีกอย่างหนึ่งก็ได้
โดยทั่วไปการประเมินผลการปฏิบัติงานมักให้ความสำคัญกับการพิจารณาผลงานของบุคลากรในปัจจุบันมากกว่าการพิจารณาศักยภาพการพัฒนาในอนาคต เนื่องจากผลงานในปัจจุบันสามารถที่จะวัดผลและแสดงเป็นตัวเลขทางบัญชีที่แน่ชัดถึงประโยชน์ที่องค์การจะได้รับอย่างชัดเจน แต่ในทางตรงข้าม การคาดการณ์ในอนาคตจะไม่สามารถบ่งชี้ความแน่นอนในความสำเร็จของบุคลากรได้อย่างเต็มที่ ตลอดจนสถานการณ์ในอนาคตอาจจะมีความไม่แน่นอนแทรกอยู่ ซึ่งเป็นการยากต่อการตัดสินใจอย่างเด็ดขาด

หลักการประเมินผลการปฏิบัติงาน
 
ผลของการประเมินผลการปฏิบัติงานจะมีผลเกี่ยวข้องกับความรู้สึกของบุคลากรภายในองค์การ อันจะส่งผลกระทบถึงขวัญและกำลังใจของบุคลากร ตลอดจนประสิทธิภาพในการดำเนินงานขององค์การในอนาคต ดังนั้นผู้มีหน้าที่เกี่ยวข้องกับการประเมินผลการปฏิบัติงานสมควรที่จะต้องทำการพิจารณาอย่างรอบคอบก่อนตัดสินใจดำเนินการ เพื่อให้ผลลัพธ์จากการประเมินมีข้อบกพร่อง ข้อผิดพลาดและกระทบต่อความรู้สึกของบุคลากรภายในองค์การน้อยที่สุด ดังนั้นเพื่อให้การประเมินผลการปฏิบัติงานดำเนินไปอย่างราบรื่น ผู้มีหน้าที่ทำการประเมินผลควรต้องมีความเข้าใจในหลักการ ดังต่อไปนี้

1. ผู้ประเมินผลต้องมีความเข้าใจในหลักการและเครื่องมือที่ใช้ในการประเมินผลว่ามีข้อดี ข้อเสียและขอบเขตอย่างไร เพื่อให้สามารถนำมาใช้ประกอบการประเมินผลการปฏิบัติงานแต่ละชนิดได้อย่างถูกต้องตามวัตถุประสงค์
2. การประเมินผลการปฏิบัติงานเป็นกระบวนการต่อเนื่องที่ต้องทำอยู่ตลอดเวลาตามความเหมาะสมเพื่อให้เกิดความถูกต้องและเป็นธรรมต่อผู้ถูกประเมินทุกคน
3. การประเมินผลการปฏิบัติงานเป็นการประเมินค่าของผลการปฏิบัติงานมิใช่การประเมินค่าบุคคล ผู้ทำการประเมินต้องให้ความสนใจกับลักษณะสำคัญของแต่ละงานและผลลัพธ์ที่ได้เป็นสำคัญ
4. การประเมินผลการปฏิบัติงานเป็นหน้าที่และความรับผิดชอบของหัวหน้างานทุกคนตลอดจนบุคคลที่ได้รับมอบหมายจากองค์การ
5. การประเมินผลการปฏิบัติงานจะต้องมีความเที่ยงตรงเชื่อถือได้ เพื่อให้ได้ผลลัพธ์สอดคล้องกับวัตถุประสงค์ที่ตั้งไว้และยุติธรรมกับทุกฝ่าย
6. การประเมินผลการปฏิบัติงานต้องมีการแจ้งผลลัพธ์การประเมินแก่บุคคลที่เกี่ยวข้อง เพื่อให้ผู้ที่ถูกประเมินได้ทราบถึงผลการปฏิบัติงานในช่วงเวลาที่ผ่านมาว่าเป็นไปตามความต้องการขององค์การหรือไม่ และสมควรต้องพัฒนาปรับปรุงอย่างไร

เอกสารที่ใช้ประกอบการประเมินผลการปฏิบัติงาน
 
การประเมินผลการปฏิบัติงานให้มีประสิทธิภาพ สอดคล้องตามวัตถุประสงค์และลดข้อผิดพลาดที่อาจเกิดขึ้นนั้น ผู้ทำการประเมินต้องเข้าใจภาพรวมองค์การ ธรรมชาติของงาน ความสัมพันธ์ระหว่างงานที่บุคลากรทำกับงานอื่นและข้อมูลที่เกี่ยวข้อง โดยผู้ที่ทำหน้าที่เกี่ยวกับการประเมินผลการปฏิบัติงานสามารถทำการศึกษาข้อมูลสำคัญได้จากเอกสาร ดังนี้

1. แผนภูมิองค์การ จะแสดงถึงโครงสร้างขององค์การ ระบบการดำเนินงานภายในองค์การ สายการบังคับบัญชา ความสัมพันธ์ระหว่างหน่วยงานและตำแหน่งงานต่างๆภายในองค์การ ข้อมูลที่ได้จากแผนภูมิองค์การจะแสดงให้เห็นถึงภาพรวมของระบบที่เป็นทางการขององค์การ เพื่อให้ผู้ประเมินเข้าใจถึงความสัมพันธ์ระหว่างงานต่างๆ ภายในองค์การ


ภาพที่ 7.1 ตัวอย่างแผนภูมิองค์การ

2. เอกสารพรรณนางาน จะแสดงรายละเอียดของงานที่เกี่ยวข้องกับอำนาจหน้าที่และขอบเขตความรับผิดชอบของงานแต่ละตำแหน่งงาน ข้อมูลจากเอกสารบรรยายลักษณะงานจะแสดงหน้าที่หลักของงานและความสัมพันธ์ระหว่างงานนั้นกับงานอื่น เพื่อนำมาใช้กำหนดมาตรฐานในการประเมินผลการปฏิบัติงาน
3. บันทึกการปฏิบัติงาน เป็นเอกสารที่ใช้บันทึกผลการปฏิบัติงานของบุคลากร โดยอาจถูกกำหนดขึ้นจากหน่วยงานด้านทรัพยากรมนุษย์สำหรับใช้เป็นมาตรฐานภายในองค์การ หรือเอกสารที่หัวหน้างานได้จัดทำขึ้นอย่างไม่เป็นทางการ เพื่อจดบันทึกการดำเนินงานภายในหน่วยงาน
4. ทะเบียนประวัติพนักงาน จะเป็นแหล่งเก็บรวบรวมข้อมูลเฉพาะของพนักงานแต่ละคนเรียงตามลำดับก่อนหลังอย่างเป็นระบบ ตั้งแต่ข้าร่วมงานกับองค์การจนถึงปัจจุบัน ทะเบียนประวัติพนักงานจะจัดแบ่งข้อมูลออกได้เป็น 2 ส่วน คือ
4.1 ส่วนแรก เป็นข้อมูลเดิมพนักงาน เป็นข้อมูลในอดีตของบุคลากรก่อนที่เข้าร่วมงานกับองค์การ ข้อมูลส่วนนี้เป็นการเก็บรวบรวมข้อมูลในด้านต่างๆ ของบุคลากร เพื่อให้ผู้อ่านสามารถมองเห็นภาพของแต่ละบุคคลก่อนเข้าเป็นสมาชิกองค์การได้อย่างชัดเจน เช่น ประวัติการศึกษา ประสบการณ์ ความสามารถพิเศษและงานอดิเรก เป็นต้น
4.2 ส่วนที่สอง เป็นการบันทึกประวัติที่เกี่ยวข้องกับการปฏิบัติงานหรือการเปลี่ยนแปลงที่เกิดขึ้นกับบุคลาการภายหลังจากที่เข้าร่วมงานกับองค์การแล้ว เช่น ตำแหน่งงาน การเลื่อนขั้น ความดีความชอบหรือความผิด การประเมินผลงานในอดีต การฝึกอบรมและการพัฒนาความสามารถและความเป็นผู้นำ เป็นต้น ข้อมูลในส่วนนี้จะแสดงถึงการเปลี่ยนแปลงและสถานะปัจจุบันของแต่ละบุคคลในฐานะสมาชิกขององค์การ
5. แบบประเมินผลการปฏิบัติงาน ถูกพัฒนาขึ้นเพื่อใช้เป็นแนวทางในการประเมินผลการปฏิบัติงานของบุคลากร โดยแบบประเมินจะแสดงถึงลักษณะของผู้ปฏิบัติงานใน 2 ประการ คือ
5.1  พฤติกรรมของผู้ปฏิบัติงานจะแสดงถึงคุณสมบัติ พฤติกรรมเฉพาะตัวของบุคลากร เช่น ทัศนคติ ความตั้งใจ และค่านิยม ในการทำงานของบุคลากร ซึ่งมักมีการแสดงค่าเป็นระดับต่างๆ เช่น ดีมาก ดี ปานกลาง หรือต่ำกว่ามาตรฐาน เป็นต้น
5.2  ประสิทธิภาพในการปฏิบัติงานจะแสดงผลลัพธ์ในการปฏิบัติงานของบุคลากรว่ามีประสิทธิภาพเพียงใด
เอกสารที่ใช้ประกอบการประเมินผลการปฏิบัติงานแต่ละชนิดจะมีคุณลักษณะและสามารถนำมาใช้ประกอบในกระบวนการประเมินผลการปฏิบัติงานในช่วงเวลาที่แตกต่างกัน ดังนั้นผู้ทำหน้าที่ประเมินผลการปฏิบัติงานควรต้องศึกษาทำความเข้าใจถึงลักษณะความแตกต่างของเอกสารแต่ละชนิด เพื่อให้สามารถนำไปใช้ให้เกิดประโยชน์ในการประเมินผลการปฏิบัติงานได้จริง

วิธีการประเมินผลการปฏิบัติงาน

ผู้มีหน้าที่ประเมินผลการปฏิบัติงานต้องมีความคุ้นเคยกับวิธีประเมินผลการปฏิบัติงานในแต่ละรูปแบบว่ามีลักษณะเช่นไร มีข้อดี ข้อเสียอย่างไร เพื่อจะสามารถนำมาใช้ปฏิบัติได้อย่างถูกต้องตรงตามวัตถุประสงค์ มีความเชื่อถือได้และไม่ก่อให้เกิดปัญหาตามมาในอนาคต โดยทั่วไปการประเมินผลการปฏิบัติงานสามารถแบ่งออกเป็น 8 วิธี ดังนี้ 
1. การกำหนดมาตราส่วน (Graphic Rating Scale) ผู้ทำการประเมินผลจะกำหนดคุณสมบัติ  สำคัญในการปฏิบัติแต่ละชนิดออกมาเป็นข้อ แล้วจัดเรียงเป็นมาตราส่วนจากน้อยที่สุดไปหามากที่สุด และทำการให้คะแนนแก่ผู้ถูกประเมินว่ามีพฤติกรรมหรือผลการปฏิบัติงานอยู่ในระดับใด
2. การจัดลำดับ (Ranking Plans)  ผู้ทำการประเมินผลจะพิจารณาคุณสมบัติต่างๆ ของผู้ถูกประเมินแต่ละคน แล้วนำคุณสมบัติที่ประเมินได้มาเปรียบเทียบกัน โดยจัดเรียงลำดับจากสูงไปต่ำหรือจากมากไปน้อยตามความเหมาะสม 
3. การกระจายตามหลักสถิติ (Statistical Distribution) ผู้ทำการประเมินผลจะทำการพิจารณาคุณสมบัติต่างๆ ที่ถูกกำหนดขึ้นและคุณภาพของผลงานที่ผู้ถูกประเมินแต่ละคนปฏิบัติ แล้วจัดแต่ละบุคคลเข้าสู่กลุ่มต่างๆ ตามผลลัพธ์ที่ได้จากการประเมิน โดยอาศัยหลักการกระจายทางสถิติ ตามลักษณะความต้องการและความละเอียดของงาน
4. การตรวจสอบรายการ (Check List) จะมีลักษณะคล้ายรายงานการปฏิบัติงาน โดยมีการกำหนดคุณสมบัติต่างๆ ที่เกี่ยวข้องกับงานทั่วไปที่บุคลากรการปฏิบัติและช่องทางในการดำเครื่องหมายหรือกรอกข้อความ เช่น ใช่/ไม่ใช่ มาก/ปานกลาง/น้อย เป็นต้น แล้วให้ผู้ทำการประเมินผลตอบคำถามเหล่านั้น จากนั้นจึงนำข้อมูลมาประมวลผลเป็นคะแนนรวม
5.  การบันทึกเหตุการณ์ที่สำคัญ (Critical Incidents) จะเป็นหน้าที่ของผู้ประเมินผลการปฏิบัติงานซึ่งโดยมักเป็นผู้บังคับบัญชาโดยตรงและบุคคลผู้ที่เกี่ยวข้องกับงานของผู้ถูกประเมิน เช่น การตัดสินใจ ความสามารถในการเรียนรู้ ประสิทธิภาพในการทำงาน ความรับผิดชอบในการทำงาน เป็นต้น โดยผู้บันทึกจะทำการบันทึกในช่วงเวลาที่ผู้ถูกประเมินได้แสดงพฤติการณ์รมนั้นออกมา เพื่อใช้เป็นหลักฐานประกอบการประเมินผลการปฏิบัติงาน
6. การพิจารณาการปฏิบัติงาน (Field Review) ในการเขียนบันทึกการปฏิบัติงาน เจ้าหน้าที่จากหน่วยงานทรัพยากรมนุษย์จะสอบถามหัวหน้างานโดยตรงในแต่ละหน่วยงานเกี่ยวกับผลการปฏิบัติงานของผู้ใต้บังคับบัญชาของแต่ละคน แล้วรายงานผลต่อหัวหน้างานในระดับสูงต่อไป
7. การเขียนบันทึกการปฏิบัติงาน (Work Report) ผู้ทำหน้าที่ประเมินผลการปฏิบัติงานซึ่ง
โดยมากจะเป็นหัวหน้างานโดยตรง จะทำการจดบันทึกการปฏิบัติงานของพนักงานแต่ละคนว่ามีผลการปฏิบัติเช่นไร โดยผู้ทำการประเมินผลอาจใส่ความคิดเห็นของตนเองลงในบันทึกเพื่อสร้างความเข้าใจในอนาคตได้ วิธีการเขียนบันทึกนี้ผู้เขียนจะต้องมีความเข้าใจในธรรมชาติของงานนั้นๆ เป็นอย่างดี เพื่อที่จะสามารถจดบันทึกรายละเอียดที่สำคัญของการปฏิบัติงานได้อย่างครบถ้วน นอกจากนั้นวิธีนี้เป็นวิธีที่ต้องใช้เวลาค่อนข้างมาก เนื่องจากผู้ทำหน้าที่ประเมินจะต้องสังเกต วิเคราะห์และจดบันทึกงานด้วยตัวเอง ซึ่งอาจส่งผลต่อเนื่องให้ไม่สามารถปฏิบัติงานอื่นได้อย่างเต็มความสามารถ
8. การประเมินผลโดยกลุ่ม (Group Appraisal) วิธีนี้จะทำการประเมินผลการปฏิบัติงานเป็นกลุ่ม โดยใช้ผู้ประเมินหลายคนมาช่วยกันในการประเมินผลการปฏิบัติงานของบุคลากร โดยกลุ่มผู้ประเมินอาจประกอบด้วยหัวหน้างานโดยตรงของพนักงานที่ถูกประเมินและคณะบุคคลที่มีความเหมาะสมประมาณ 3-4 คน จากหน่วยอื่นมาร่วมกันประเมินผลการปฏิบัติงานด้วย เพื่อให้ผลลัพท์ที่ได้มีความยุติธรรมและเป็นที่ยอมรับของทุกฝ่าย
9. การประเมินตามผลงาน (Appraisal by Results) ผู้ทำหน้าที่ประเมินผลการปฏิบัติงานจะประเมิน โดยพิจารณาจากผลการปฏิบัติงานของบุคลากรว่าผลลัพธ์ที่ได้เป็นอย่างไร ทั้งในด้านปริมาณและคุณภาพของผลงานของแต่ละบุคคล ซึ่งจะเห็นได้ว่าวิธีการนี้เป็นการกำหนดมาตรฐานที่สามารถวัดได้ ดังนั้นวิธีการนี้จึงไม่ก่อให้เกิดปัญหาความเข้าใจผิดระหว่างผู้ทำการประเมินและผู้ถูกประเมิน อีกทั้งยังกระตุ้นให้บุคลากรปฏิบัติงานอย่างเต็มที่ เพื่อให้ได้ผลงานที่มีประสิทธิภาพและประสิทธิผล
เนื่องจากงานแต่ละชนิดจะมีลักษณะและวิธีการปฏิบัติ ตลอดจนต้องใช้ทักษะที่แตกต่างกัน ดังนั้นผู้ทำหน้าที่ประเมินผลการปฏิบัติงานจะต้องสามารถเลือกวิธีการประเมินที่เหมาะสม ให้สามารถประเมินผลงานนั้นๆ ได้อย่างถูกต้อง ยุติธรรมและมีประสิทธิภาพ

ปัญหาที่ควรคำนึงถึงในการประเมินผลการปฏิบัติงาน
 
ในการประเมินผลการปฏิบัติงานของพนักงานนั้นผลการประเมินที่ได้รับอาจทำให้ผู้ถูกประเมินไม่ได้รับความยุติธรรมได้เนื่องจากมีปัจจัยหลายอย่างเข้ามาเกี่ยวข้อง ซึ่งปัญหาที่ควรคำนึงถึงในการประเมินผลการปฏิบัติงาน มีดังนี้
1. ความไม่ชัดเจนของมาตรฐานการปฏิบัติงาน ซึ่งผู้บริหารควรกำหนดให้ชัดเจน เพื่อป้องกันการโต้แย้งจากผู้ถูกประเมิน เช่น พนักงานทำความสะอาดห้องพักจะต้องทำความสะอาดห้องพักได้วันละ ไม่ต่ำกว่า 15 ห้องต่อวัน เป็นต้น
2. การประเมินโดยมีผลกลางๆ เป็นความผิดพลาดในการประเมินผลการปฏิบัติงานที่เกิดขึ้นจากผู้ทำหน้าที่ประเมินผล ประเมินโดยให้คะแนนผู้ถูกประเมินทุกคนอยู่ในระดับกลางๆ หรือใกล้เคียงกัน เนื่องจากปัจจัยบางอย่าง เช่น อิทธิพลทางด้านการเมืองภายในองค์การ
3. การประเมินโดยใช้เหตุการณ์ใกล้ตัว เกิดจากผู้มีหน้าที่ประเมินผล ประเมินผลจากเหตุการณ์หรือพฤติกรรมของผู้ถูกประเมินที่กระทำในช่วงระยะเวลาสั้นๆ หรือเหตุการณ์ที่พึ่งจะเกิดขึ้นในช่วงเวลานั้น
4. การกำหนดมาตรฐานที่สูงหรือต่ำเกินไป จะทำให้ผู้ทำการประเมินไม่สามารถประเมินผลการปฏิบัติงานได้อย่างถูกต้องตามวัตถุประสงค์ 
5. การใช้ความประทับใจในบางเรื่องเป็นหลัก เกิดจากผู้ทำการประเมินใช้ความรู้สึกของตนที่มีผลต่อลักษณะพฤติกรรมบางประการมาเป็นเครื่องบ่งชี้พฤติกรรมโดยรวมของผู้ถูกประเมิน
6. การใช้ความรู้สึกมากกว่าเหตุผล เกิดจากผู้ทำการประเมินปล่อยให้ความรู้สึกส่วนตัว เช่น ความชอบ ความไม่ชอบ ความลำเอียง มีอิทธิพลเหนือการตัดสินใจในการประเมินผล
7. การเอาตัวเองเข้าเปรียบเทียบ ความผิดพลาดในลักษณะนี้จะเกิดขึ้นเนื่องจากผู้ทำการประเมินเอาตัวเข้าเปรียบเทียบกับผู้ถูกประเมิน โดยมีความรู้สึกว่าผู้ถูกประเมินไม่สามารถปฏิบัติงานได้มีประสิทธิภาพเหมือนอย่างที่ตนเคยปฏิบัติมา
8. การให้ความสำคัญกับระยะเวลาในการทำงาน เป็นการประเมินผลการปฏิบัติงานโดยให้ความสำคัญกับระยะเวลาในการปฏิบัติงานมากเกินกว่าที่ควรจะเป็น 
9. การมีอคติกับลักษณะบางอย่างของกลุ่มบุคคล เป็นความผิดพลาดในการประเมินผลที่เกิดขึ้นจากความเชื่อในลักษณะร่วมระหว่างคุณลักษณะเฉพาะบางประการของผู้ถูกประเมิน เช่น เชื้อชาติ ศาสนา สีผิว รูปร่างและอาชีพ เป็นต้น



การนำผลลัพธ์จากการประเมินผลการปฏิบัติงานไปใช้

การประเมินผลการปฏิบัติงานเป็นกิจกรรมที่หัวหน้างานและกลุ่มบุคคลต่างๆ ภายในองค์การจะต้องปฏิบัติหรือเข้าไปเกี่ยวข้องทั้งโดยทางตรงและทางอ้อม ในรูปแบบและฐานะที่แตกต่างกันตามสถานการณ์ โดยปกติผลลัพธ์ที่ได้จากการประเมินผลการปฏิบัติงานสามารถนำไปใช้งานได้ใน 2 ลักษณะ คือ
1. การนำผลไปใช้ตามวัตถุประสงค์ การนำไปใช้ในลักษณะนี้ คือ การกำหนดค่าตอบแทน 
การเปลี่ยนแปลงตำแหน่ง การปรับปรุงการปฏิบัติงานและการจ้างงาน
2. การแจ้งผลการประเมิน การแจ้งผลลัพธ์ที่ได้จากการประเมินผลการปฏิบัติงานเป็นการให้ข้อมูลย้อนกลับ (Feedback) แก่พนักงาน เพื่อให้ทราบว่าตนเองปฏิบัติงานอยู่ในระดับใดสมควรที่ต้องมีการพัฒนาและปรับปรุงการปฏิบัติงานหรือไม่เพียงใด

การประเมินผลการทำงานในอุตสาหกรรมการโรงแรม

การประเมินผลการทำงานในโรงแรมจะประเมินปีละ 2 ครั้ง คือ ทุก 6 เดือน หัวหน้างานแต่ละส่วนจะมีหน้าที่ในการประเมินการทำงานของลูกน้องในแผนกตัวเอง โดยใช้แบบฟอร์มการประเมินที่ได้จากแผนกทรัพยากรมนุษย์ เมื่อประเมินเสร็จก็จะนำผลการประเมินนั้นไปส่งให้แผนกทรัพยากรมนุษย์เพื่อให้นำคะแนนไปรวมกับคะแนนที่แผนกทรัพยากรมนุษย์มีอยู่แล้วในเรื่องการขาด ลา มาสายของพนักงานทุกคน และเมื่อได้คะแนนรวมแล้วแผนกทรัพยากรมนุษย์จะส่งผลคะแนนและผลการประเมินกลับมาที่หัวหน้าแผนกอีกครั้ง เพื่อให้แจ้งผลการประเมินแก่พนักงานเป็นรายบุคคลต่อไป

การแจ้งผลประเมินการทำงานบุคลากรในอุตสาหกรรมโรงแรม
เมื่อได้ผลการประเมินบุคลากรแล้ว ต้องมีการแจ้งให้ผู้ถูกประเมินทราบซึ่งเป็นการให้ข้อมูลย้อนกลับซึ่งจะมีผลกระทบต่อผู้ถูกประเมิน โดยทั่วไปจะมีวิธีการแจ้งผลอยู่ 3 วิธี คือ
1. วิธีการแจ้งผลและแนะนำ เป็นวิธีการสื่อสารทางเดียวจากผู้ประเมินไปสู่ผู้ถูกประเมิน วิธีการนี้ผู้ประเมินจะเสนอแนะแนวทางให้ผู้ถูกประเมินปรับปรุงการทำงานให้ดีขึ้น ข้อเสียของวิธีนี้คือผู้ถูกประเมินมักไม่ยอมรับผลการประเมิน เพราะไม่มีโอกาสได้ชี้แจงและจะไม่ยอมแก้ไขข้อบกพร่องในการปฏิบัติงานของตนเอง ซึ่งอาจนำไปสู่ความขัดแย้งภายในได้ ดังนั้นเพื่อป้องกันปัญหาดังกล่าว ผู้ประเมินต้องใช้กลยุทธการชักจูงและหว่านล้อมให้ผู้ถูกประเมินยอมรับผลการประเมิน รวมถึงการยินยอมปรับปรุงข้อบกพร่องในการปฏิบัติงานด้วย 
2. วิธีการแจ้งผลและรับฟัง เป็นวิธีที่ผู้ประเมินแจ้งผลการประเมินการปฏิบัติงานให้ผู้ถูกประเมินทราบ พร้อมรับฟังถึงผลการประเมิน โดยผู้ประเมินจะแจ้งผลบวกหรือข้อดีของการปฏิบัติงานเพื่อเป็นการลดความกดดัน แล้วจึงแจ้งข้อเสียหรือข้อบกพร่อง จากนั้นจึงเปิดโอกาสให้ผู้ถูกประเมินชี้แจงและอธิบายถึงข้อเท็จจริงเกี่ยวกับข้อบกพร่องในการปฏิบัติงาน วิธีการแจ้งผลแบบนี้จะลดกระแสความกดดันที่จะนำไปสู่ความขัดแย้งได้เนื่องผู้ถูกประเมินได้มีโอกาสระบายข้องคับข้องใจต่างๆ เพื่อลดความรู้สึกป้องกันตัวเอง จึงเป็นหน้าที่ของผู้ประเมินที่จะต้องรับฟังอย่างมีทักษะ การสะท้อนความรู้สึกและต้องมีการสรุปผลอย่างมีประสิทธิภาพจะนำไปสู่ความมีสมรรถภาพที่ดีในการบริหารทรัพยากรมนุษย์ 
3. วิธีร่วมกันแก้ไขปัญหา การแจ้งผลการประเมินด้วยวิธีการนี้ผู้ประเมินจะแสดงบทบาทในการให้ความช่วยเหลือผู้ปฏิบัติงานที่ถูกประเมิน โดยมุ่งเน้นการสร้างผลประโยชน์ร่วมกันเพื่อนำไปสร้างเสริมบรรยากาศการปฏิบัติงาน ด้วยวิธีการปรึกษาหารือร่วมกันในการปรับปรุงการปฏิบัติงานให้มีประสิทธิภาพ ด้วยการให้คำแนะนำหรือเสนอแนะเป็นสำคัญ ดังนั้นในฐานะผู้ประเมินจะต้องมีทักษะในการตั้งคำถาม เพื่อให้ผู้ปฏิบัติงานนำไปคิด ไตร่ตรองและวิเคราะห์ปัญหาและหาทางแก้ไขปัญหาด้วยตัวเอง
ในการแจ้งผลแก่พนักงานเป็นสิ่งที่สำคัญมากและผู้ประเมินมีหน้าที่ที่จะต้องแจ้งผล แก่ผู้พนักงานเมื่อการประเมินสิ้นสุดลง ไม่ว่าผลนั้นจะเป็นในด้านบวก หรือด้านลบก็ตาม ในการให้ผลการประเมินด้านบวก ผู้ประเมินจะต้องพูดด้วยความจริงใจและชมเชยให้ตรงจุด ว่าขั้นตอนใด ที่พนักงานทำได้ดี ส่วนการให้ผลในด้านลบนั้น จำเป็นที่ผู้ประเมินจะต้องมีเทคนิคในการพูด เพื่อให้พนักงานไม่รู้สึกแย่เกินไป และมีกำลังใจที่จะปรับปรุงตัวเองต่อไป ซึ่งในการให้ ผลการประเมินในด้านลบนั้น อาจเริ่มต้นด้วยการชมเชยในสิ่งที่พนักงานทำได้ดีก่อน แล้วจึงเอ่ยถึงสิ่งที่ไม่ดี และอาจกล่าวถึงแนวทางที่จะสามารถแก้ไขให้พนักงานสามารถนำไปแก้ไขได้ 










สรุป
การประเมินผลการปฏิบัติงานเป็นงานสำคัญของการจัดการทรัพยากรมนุษย์ หมายถึงกระบวนการติดตามผลการปฏิบัติงานของบุคลากรในอุตสาหกรรมโรงแรมทุกระดับและทุกคนว่า ผลงานที่ผ่านมาอยู่ในระดับใด เป็นที่น่าพึงพอใจหรือไม่ ส่วนวัตถุประสงค์ของการประเมินผลบุคลากรเพื่อเป็นการพัฒนาประสิทธิภาพการปฏิบัติงานของบุคลากรให้สูงขึ้น 
เนื่องจากการประเมินผลการปฏิบัติงานเป็นการวัดความสามารถในการทำงานของพนักงานแต่ละคน ซึ่งผู้บริหารสามารถนำผลการประเมินมาใช้ในการควบคุมการปฏิบัติงานให้เป็นไปตามแนวทางหรือมาตรฐานที่องค์การต้องการได้ วัตถุประสงค์หลักในการประเมินผลการปฏิบัติงาน เพื่อให้เกิดความเหมาะสมในการกำหนดค่าตอบแทน การพิจารณาโยกย้ายและปรับเลื่อนตำแหน่งของบุคลากรในองค์การ ส่วนประโยชน์ของการประเมินผลการปฏิบัติงาน เพื่อความยุติธรรมในการประเมินการทำงานของบุคลากรและทำให้บุคลากรทราบว่าตัวเองมีผลการทำงานอย่างไร 
หลักในการประเมินผลการปฏิบัติงานคือ ผู้ประเมินซึ่งก็คือหัวหน้างานจะต้องเข้าใจหลักเกณฑ์และกำหนดเครื่องมือการประเมิน กำหนดตัวชี้วัดในการประเมินตลอดจนวัตถุประสงค์ของการประเมินให้ชัดเจนเพื่อให้เกิดความเป็นธรรมกับทุกฝ่ายที่เกี่ยวข้อง ซึ่งการประเมินที่มีประสิทธิภาพนั้นต้องมีการประเมินอย่างต่อเนื่องและเที่ยงตรง หลังการประเมินจะต้องแจ้งผลการประเมินให้บุคลากรผู้ถูกประเมินทราบด้วยทุกครั้ง 
	











แบบฝึกหัดท้ายบท

ข้อ 1. ให้เขียนอธิบายวัตถุประสงค์การประเมินผลการปฏิบัติงานมาพอเข้าใจ
ข้อ 2. ให้เขียนอธิบายประโยชน์การประเมินผลการปฏิบัติงานมาพอเข้าใจ
ข้อ 3. ให้เขียนความสำคัญของการประเมินผลการปฏิบัติงานมาพอเข้าใจ
ข้อ 4. ให้เขียนอธิบายปัจจัยที่ควรพิจารณาในการประเมินผลการปฏิบัติงานมาพอเข้าใจ
ข้อ 5. ให้เขียนอธิบายหลักการประเมินผลการปฏิบัติงานมาพอเข้าใจ
ข้อ 6. ให้เขียนอธิบายถึงเอกสารที่ใช้ประกอบการประเมินผลการปฏิบัติงานมาพอเข้าใจ ว่ามีกี่แบบ ชื่ออะไรบ้าง
ข้อ 7. ให้เลือกเอกสารที่ใช้ประกอบการประเมินผลการปฏิบัติงานมา 2 แบบ ที่คิดว่าเหมาะสมที่จะนำไปใช้ในการประเมินผลการปฏิบัติงานของพนักงานโรงแรม พร้อมอธิบายเหตุผลโดยละเอียด
ข้อ 8. ให้เขียนอธิบายวิธีการประเมินผลการปฏิบัติงานมาพอเข้าใจ ว่ามีกี่แบบ อะไรบ้าง
ข้อ 9. ข้อผิดพลาดที่ควรคำนึงถึงในการประเมินผลการปฏิบัติมีกี่ข้อ อะไรบ้าง
ข้อ 10. ให้เขียนอธิบายการประเมินผลการทำงานในอุตสาหกรรมการโรงแรมว่ามีความเหมือนหรือแตกต่างจากองค์การอื่นหรือไม่อย่างไร
ข้อ 11. ให้เขียนอธิบายถึงการนำผลลัพธ์จากการประเมินผลการปฏิบัติงานไปใช้มาพอเข้าใจ
ข้อ 12. ให้หาตัวอย่างใบประเมินผลการปฏิบัติงานแบบอื่นๆ ที่ไม่ซ้ำกับในเอกสารมา 1 แบบ พร้อมอธิบายวิธีการประเมิน

แผนบริหารการสอนประจำบทที่ 8
ภาวะผู้นำ

หัวข้อเนื้อหาประจำบท
1. องค์ประกอบของภาวะผู้นำ
2. การแสดงออกในการเป็นผู้นำที่ดี
3. คุณสมบัติผู้นำที่ดี
4. ระดับชั้นของผู้บริหารโรงแรม
5. ความสำคัญของการพัฒนาภาวะผู้นำของผู้บริหารโรงแรม
6. กระบวนการพัฒนาภาวะผู้นำของผู้บริหารโรงแรม
7. ทักษะที่จำเป็นในการพัฒนาภาวะผู้นำของผู้บริหารโรงแรม
8. การธำรงรักษาบุคลากรในอุตสาหกรรมโรงแรม
9. ความปลอดภัยและสุขภาพของพนักงานในอุตสาหกรรมโรงแรม
10. สรุป
11. แบบฝึกหัด 

วัตถุประสงค์เชิงพฤติกรรม
1. ผู้เรียนสามารถอธิบายองค์ประกอบของภาวะผู้นำได้
2. ผู้เรียนสามารถอธิบายการแสดงออกในการเป็นผู้นำที่ดีได้
3. ผู้เรียนสามารถอธิบายคุณสมบัติผู้นำและยกตัวอย่างได้
5. ผู้เรียนสามารถอธิบายประเภทผู้นำและยกตัวอย่างได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. ให้ดูภาพถ่ายบุคลิกผู้นำในอดีต
3. เปิดวีดิโอให้ดูลักษณะต่างๆ ของผู้นำในปัจจุบัน
4. สอบถามให้แสดงความคิดเห็นในชั้นเรียน
5. ทำแบบฝึกหัดท้ายบท


สื่อการเรียนการสอน
1. เอกสารประกอบการสอน
2. Power Point
3. แหล่งข้อมูลอิเล็กทรอนิกส์ที่เกี่ยวข้อง
4. ภาพถ่ายผู้นำในอดีต
5. วีดิโอเกี่ยวกับผู้นำในปัจจุบัน

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการร่วมกิจกรรมในชั้นเรียน
4. ประเมินผลจากการทำแบบฝึกหัดท้ายบท















บทที่ 8
ภาวะผู้นำ

	เนื่องจากธุรกิจโรงแรมเป็นธุรกิจการให้บริการที่ปัจจุบันมีการแข่งขันสูง การบริหารงานโรงแรมจึงจำเป็นต้องมีการปรับปรุงกลยุทธ์และการบริหารงานที่ทันสมัยเพื่อให้เข้ากับสถานการณ์และเพื่อให้ธุรกิจสามารถอยู่รอดได้ การพัฒนาภาวะผู้นำของผู้บริหารโรงแรมจึงเป็นอีกหนึ่งกลยุทธ์ที่ผู้บริหารต้องให้ความสำคัญ การพัฒนาภาวะผู้นำของผู้บริหารโรงแรมจะต้องมีการวางแผนการทำงานอย่างต่อเนื่องและเป็นระบบ เพื่อยกระดับและเพิ่มขีดความสามารถในด้านต่างๆ ให้กับผู้บริหาร ซึ่งการพัฒนาด้านภาวะผู้นำจะก่อให้เกิดการพัฒนาและมีความก้าวหน้าในอาชีพให้กับผู้บริหารในทุกระดับ
	แนวคิดเรื่องภาวะผู้นำส่วนใหญ่จะเกี่ยวข้องกับกลุ่มคน และสมาชิกของกลุ่มมีความสัมพันธ์ภายในต่อกันอย่างสม่ำเสมอ ในการนี้จะมีสมาชิกคนใดคนหนึ่งหรือมากกว่าถูกกำหนดหรือยอมรับให้เป็นผู้นำ (Leader) เนื่องจากมีความแตกต่างในด้านต่าง ๆ จากบุคคลอื่นของกลุ่ม ซึ่งถือว่าเป็นผู้ตาม (Followers) หรือผู้ใต้บังคับบัญชา หรือลูกน้อง (Subordinates) หรือผู้ปฏิบัติ
	ผู้นำ (Leader)  คือ  บุคคลที่ได้รับการแต่งตั้งหรือการเลือกตั้งหรือการยกย่องจากกลุ่มให้ทำหน้าที่ของตำแหน่งผู้นำ  เช่น  การชี้แนะ  สั่งการ  และช่วยเหลือให้กลุ่มสามารถปฏิบัติงานได้สำเร็จตามจุดประสงค์ที่ตั้งไว้  ได้มีการเขียนชื่อผู้นำแตกต่างกันออกไปตามลักษณะงานและองค์การที่อยู่  เช่น  ผู้บริหาร  ผู้จัดการ ประธานกรรมการ  ผู้อำนวยการ  อธิการบดี  เป็นต้น 
ภาวะผู้นำ (Leadership) เป็นศิลปะแขนงหนึ่ง ที่บุคคลใช้ในการจูงใจหรือใช้อิทธิพลต่อบุคคลอื่น ไม่ว่าจะเป็นเพื่อนร่วมงานหรือผู้ใต้บังคับบัญชา ให้ยินยอมปฏิบัติงานตามที่ได้รับมอบหมายได้อย่างมีประสิทธิภาพ การที่ผู้นำจะมีอำนาจในการบริหารงานเป็นสิ่งที่ต้องใช้เวลาในการสั่งสมนานพอสมควร ในการสั่งสมความมีอำนาจจะมาจากฐาน 8 ประการ คือ 
1. กำลังบีบบังคับ (Force) ผู้ที่มีพวกมาก มีคนรู้จักมาก มีความรู้จักมักคุ้นกับคนในสังคมมากเท่าใด ก็จะมีอำนาจมากเท่านั้น ผู้นำจึงต้องเป็นคนที่รู้จักคบหาสมาคมกับพนักงานระดับเดียวกันหรือระดับสูงกว่าในที่ทำงานทุกสายงาน รวมถึงบุคคลภายนอก
2. รางวัล (Reward) อำนาจอันเกิดจากการให้รางวัลแก่ผู้ที่ควรได้รับ หมายถึง การรู้จักให้รางวัลแก่ผู้ใต้บังคับบัญชาที่ทำความดี โดยการประเมินผลการปฏิบัติงานอย่างยุติธรรม การยกย่องชมเชยผู้ใต้บังคับบัญชาอย่างจริงใจ 
3. ความรู้ความสามารถ (Knowledge and Skill) ผู้ที่รู้จริงและปฏิบัติได้จริงในเรื่องใดก็ตาม ก็จะมีคนเชื่อฟังและปฏิบัติตามโดยไม่ต้องมีตำแหน่ง เพราะอำนาจที่เกิดจากความรู้จริงและปฏิบัติได้จริงเป็นอำนาจอันถาวรที่มีอยู่เฉพาะตัวซึ่งเกิดจากการเรียนรู้และฝึกฝนมาเป็นระยะเวลานานพอควร
4. บารมี (Charisma) เป็นอำนาจอันเกิดจากการสั่งสมคุณความดี ประสบการณ์ที่ดีและบุญกุศลที่ทำมาอย่างต่อเนื่องและสม่ำเสมอ ส่งผลให้บุคลิกภาพของผู้นำมีอำนาจลึกๆ อยู่ภายในเป็นที่เคารพรักและศรัทธาของคนอื่น โดยที่ไม่ต้องมียศตำแหน่ง ผู้มีอำนาจจะสะสมบารมีได้ 10 ทางหรือ 10 ประการ ที่เรียกว่า บารมี 10 หรือทศบารมี ซึ่งได้แก่
4.1 ทานบารมี คือ การให้ที่ไม่หวังผลตอบแทน
4.2 ศีลบารมี คือ การงดเว้นจากสิ่งที่ควรงดเว้น ละวางในสิ่งที่ไม่ดี
4.3 เนกขัมมะบารมี การไม่ยึดมั่นถือมั่น ไม่ยึดติด
4.4 ปัญญาบารมี เกิดจากการรู้แจ้ง เข้าใจว่าอะไรคือสิ่งที่เป็นกุศล อะไรคือสิ่งที่เป็นอกุศล
4.5 ขันติบารมี เกิดจากการอดได้ ทนได้ต่อสิ่งที่เกิดขึ้น อย่างเข้าใจในธรรมชาติและเหตุผล
4.6 วิริยะบารมี อันเกิดจากความเพียรพยายามอย่างไม่ลดละอย่างต่อเนื่อง
4.7 สัจจะบารมี เกิดจากการรักษาสัจจะวาจา ยอมรับพันธะที่เกิดจากคำพูดของตัวเอง
4.8 อธิษฐานบารมี เกิดจากการรู้จักพิจารณาใช้วิจารณญาณตัดสินว่าสิ่งใดควร หรือไม่ควรทำ
4.9 เมตตาบารมี เกิดจากความตั้งใจอันบริสุทธิ์ที่อยากเห็นคนพ้นทุกข์และมีความสุข
4.10 อุเบกขาบารมี เกิดจากการรู้จักระงับอารมณ์ ตั้งสติอย่างสงบ มั่นคง เมื่อไม่ได้ดังหวัง
5. อำนาจหน้าที่ (Authority) อันเกิดจากการได้รับมอบหมายอำนาจหน้าที่ ตราบเท่าที่ผู้นำปฏิบัติหน้าที่นั้นก็จะมีอำนาจติดอยู่ด้วยเสมอ
6. การเข้าถึงข้อมูล (Data and Information) เกิดจากการมีข้อมูลที่เป็นจริงและเพียงพอ ทันเหตุการณ์ ยืนยันได้จะทำให้เกิดความมั่นใจและน่าเชื่อถือ
7. การเข้าถึงผู้มีอำนาจ (Intimacy) เป็นอำนาจที่เกิดจากการที่ผู้นำเข้าไปใกล้ชิด สัมพันธ์กับผู้มีอำนาจจริง จะทำให้ได้รับอิทธิพลจากอำนาจนั้นด้วย
8. การเข้าถึงทรัพยากร (Resource) คนที่มีทรัพย์ไม่ว่าจะเป็นเงินทอง ทรัพย์สินหรือวัสดุอุปกรณ์ เป็นคนที่ผู้อื่นสามารถพึ่งพาอาศัยได้ ให้คุณให้โทษผู้อื่นได้จะถือเป็นคนที่มีอำนาจ
อำนาจจากฐานทั้ง 8 ประการ อาจไม่ได้เกิดขึ้นพร้อมกัน แต่จะค่อยๆ เกิดจากการสั่งสมโดยเริ่มต้นได้จากอำนาจอันถาวร คือ ความรู้และความสามารถนั่นเอง

องค์ประกอบของภาวะผู้นำ 

ผู้บริหารที่ทำงานได้อย่างมีประสิทธิภาพนั้นมักจะต้องมีภาวะผู้นำอยู่ในตัวเอง ซึ่งนั่นคือความแตกต่างที่ว่าเหตุใดผู้บริหารบางคนจึงไม่สามารถทำงานหรือบริหารงานได้ประสบผลสำเร็จเทียบเท่าผู้บริหารคนอื่น ซึ่งองค์ประกอบของภาวะผู้นำที่สำคัญมีดังต่อไปนี้
1. สำนึกในพันธะผูกพันกับสิ่งที่ได้กระทำ ประพฤติ พูดหรือแสดงออกไป
2. ความคงเส้นคงวาในการรักษาอารมณ์ไม่ให้แปรปรวน ข่มความโกรธ ข่มความเกลียดได้
3. ความสามารถที่จะปฏิบัติงานได้อย่างมีประสิทธิภาพใต้สภาวะซับซ้อน
4. มีความเชื่อถือ ศรัทธา ภาพลักษณ์ของผู้นำเป็นผลเกิดจากการผสมผสานความเป็นจริงของผู้นำกับความคาดหวังของสังคม การสร้างความเชื่อถือศรัทธา สามารถสร้างได้ดังนี้
4.1  มีสติปัญญา ผู้ที่จะได้รับความเชื่อถือ ศรัทธา ต้องเป็นผู้ที่มีสติปัญญา รู้ทันต่อเหตุการณ์
4.2  มีเศรษฐทรัพย์ ต้องเป็นผู้ที่ไม่มีปัญหาเรื่อง เงิน ทอง
4.3  มีบุคลิกภาพ คือ รูปร่าง หน้าตา การแต่งกาย การแสดงออก นิสัยในการกินอยู่ ใบหน้ายิ้มแย้มแจ่มใสและมีความเชื่อมั่นในตัวเอง
4.4  มีชื่อเสียง ภาพลักษณ์ ส่วนใหญ่เกิดจากประวัติความสำเร็จ และความล้มเหลวที่ผ่านมา 

การแสดงออกในการเป็นผู้นำที่ดี 

การแสดงออกถึงการมีภาวะผู้นำของผู้บริหารอาจแสดงออกได้หลายอย่างและแตกต่างกันไปในแต่ละบุคคล ซึ่งอาจมีทั้งการแสดงออกในการเป็นผู้นำที่ดีหรือในทางตรงกันข้าม ซึ่งก็จะมีผลต่อการบริหารพนักงานใต้บังคับบัญชาแตกต่างกันออกไปเช่นกัน ซึ่งการแสดงออกในการเป็นผู้นำที่ดีและควรปฏิบัตินั้นมีลักษณะดังต่อไปนี้

1. ต้องแสดงให้เห็นว่า ความคิดส่วนมากมาจากสมาชิกของกลุ่ม
2. ไม่ตำหนิความผิดของหัวหน้าคนก่อนหรือผู้นำคนก่อนให้คนอื่นฟัง
3. ทำหน้าที่เป็นกันชนระหว่างกลุ่มผู้บังคับบัญชาระดับสูงกับพนักงาน โดยไม่ผลักหรือโยนความผิดให้ใคร
4. ละวางปัญหาและอารมณ์ส่วนตัว จากความสัมพันธ์กับพนักงาน 
5. หลีกเลี่ยงการสร้างอภิสิทธิ์ชน โดยการพยายามรักษาความยุติธรรม
6. ทำตัวให้พบง่ายและพยายามเข้าใจเมื่อผู้ใต้บังคับบัญชาต้องการความช่วยเหลือ
7. ทำตัวให้เป็นตัวอย่างที่ดีในทุกด้าน
8. ทำตัวให้สงบ มั่นคง เมื่อเกิดความหวาดกลัวหรือกระวนกระวายใจ
เทคนิคการทำให้ผู้ใต้บังคับบัญชายอมรับ เคารพ ศรัทธาและพร้อมที่จะปฏิบัติงานตามคำสั่งหรือการร้องขอด้วยความเต็มใจและสบายใจ ทำได้ดังนี้
1. มุ่งผลงาน คือ เป็นผู้นำที่เน้นการนำอย่างมีผลงานหรือมีผลประกอบการที่ชัดเจน โดยการคอยชี้แนะให้คำปรึกษาถึงการปฏิบัติหน้าที่แก่ผู้ใต้บังคับบัญชาอย่างเหมาะสมตลอดจนสนับสนุนให้ผู้ใต้บังคับบัญชา ได้แสดงความรู้ ความสามารถอย่างเต็มที่
2. การพัฒนาผู้ใต้บังคับบัญชาให้มีทักษะ มีความรู้ ความสามารถเพิ่มขึ้น เพื่อสร้างความจงรังภักดีและส่งเสริมให้ผู้ใต้บังคับบัญชามีโอกาสในการเจริญก้าวหน้าต่อไป
3. พร้อมที่จะรับมือกับการเปลี่ยนแปลง คือ ต้องเป็นผู้ที่สามารถบริหารความเปลี่ยนแปลงระหว่างสภาพแวดล้อมกับผู้ใต้บังคับบัญชาได้อย่างมีประสิทธิภาพ รวมไปถึงการสร้างทีมงานที่พร้อมยอมรับความเปลี่ยนแปลงโดยให้ถือการเปลี่ยนแปลงเป็นเรื่องปกติ
4. รู้จักสร้างความสัมพันธ์และการสื่อสาร กับผู้ใต้บังคับบัญชา โดยการสร้างบรรยากาศในการทำงานให้เป็นกันเองและเป็นมิตร
5. มีวิจารณญาณ โดยการใช้ดุลยพินิจ คาดการณ์ ประมาณการ ตัดสินใจผลงานผู้ใต้บังคับบัญชา

คุณสมบัติผู้นำที่ดี 

การที่ผู้บริหารจะเป็นผู้นำที่ดีได้นั้นเกิดได้จากปัจจัยหลายอย่างประกอบกัน ซึ่งปัจจัยต่างๆ นั้นอาจเกิดมาจากสิ่งที่มีอยู่ในตัวผู้บริหารเองอยู่แล้ว หรืออาจเป็นสิ่งที่ผู้ผู้บริหารต้องแสวงหาเพิ่มเติมให้แก่ตัวเอง ซึ่งคุณสมบัติที่ดีที่ผู้นำควรมีนั้นมีดังต่อไปนี้
1. มีความจริงใจ มีการตัดสินใจดี
2. มีความมั่นใจ เด็ดเดี่ยว ตั้งใจ มีความอดทน มีสมาธิในการทำงาน ควบคุมจิตใจตัวเองได้
3. มีบุคลิกดี
4. มีเอกลักษณ์เฉพาะตัว มีความสงบเสงี่ยม อ่อนน้อมถ่อมตน ไม่โอ้อวด
5. มีความหนักแน่นและสำรวม มีความกล้าหาญ เด็ดเดี่ยว ไม่โลเล
6. มีภูมิปัญญา มีความรู้ดี มีความคิดสร้างสรรค์
7. มีความกระฉับกระเฉง คล่องตัว มีความตื่นตัว ทันต่อเหตุการณ์ ยอมรับวิทยาการและเทคโนโลยีใหม่ๆ อย่างมีเหตุผล
8. มีความเป็นธรรมต่อผู้อื่น ทั้งผู้ร่วมงาน ผู้ใต้บังคับบัญชาและคู่แข่งขัน
9. มีความเอื้ออาทร มีความเข้าใจ เห็นใจผู้อื่น ด้วยความจริงใจและคงเส้นคงวา มีสังคมดี เอื้อเฟื้อเผื่อแผ่แก่คนรอบข้าง
10. ให้อภัย ไม่ผูกใจเจ็บ ไม่ถือสาหาความในเรื่องเล็กๆ น้อยๆ
11. มีศิลปะในการบริหารและปกครองผู้ใต้บังคับบัญชา
12. รู้จักวางแผน และดำเนินงานตามแผนงานที่วางไว้ พร้อมติดตามประเมินผล และปรับปรุงอยู่เสมอ
13. มีความสามารถในการสื่อความเข้าใจได้ดี ชัดเจน
14. มีความเข้าใจและเห็นใจผู้อื่น ไม่เห็นแก่ตัว รู้จักเสียสละ ไม่ใช้อำนาจหน้าที่ในทางที่ผิด
15. รู้จักยกย่อง ให้เกียรติ และให้ความไว้วางใจผู้ใต้บังคับบัญชา
16. มีความจงรักภักดีต่อองค์กร เพื่อเป็นแบบอย่างที่ดีให้แก่ผู้ใต้บังคับบัญชา

ระดับชั้นของผู้บริหารโรงแรม

ผู้บริหาร คือ บุคคลที่มีหน้าที่ประสานงานและควบคุมกิจกรรมต่างๆของโรงแรม เพื่อให้การดำเนินงานเป็นไปตามวัตถุประสงค์และเป้าหมายที่ได้กำหนดไว้ ผู้บริหารแต่ละระดับจะมีหน้าที่ ความรับผิดชอบแตกต่างกัน ขึ้นอยู่กับระดับหรือตำแหน่งทางการบริหาร ในธุรกิจโรงแรมแบ่งผู้บริหารออกเป็น 3 ระดับ คือ
1. ผู้บริหารระดับสูง (Top Management) มีหน้าที่กำหนดนโยบาย วางแผนในด้านต่างๆ  รวมไปถึงประสานงาน ควบคุมและสั่งการทั้งหมดภายในโรงแรม ผู้บริหารระดับสูงถือเป็นสิ่งที่สำคัญที่สุดในธุรกิจเนื่องจากการตัดสินใจทั้งหมดจะขึ้นอยู่กับผู้บริหารระดับนี้ ส่วนใหญ่ผู้บริหารระดับนี้จะเป็นเจ้าของหรือลูกหลาน เครือญาติของเจ้าของซึ่งมักจะเป็นผู้ดำรงตำแหน่งนี้เอง โรงแรมบางแห่งมีเจ้าของคนเดียว บางโรงแรมมีเจ้าของหลายคนหรือที่เรียกกันว่าหุ้นส่วน โรงแรมขนาดเล็กและขนาดกลางนั้นเจ้าของมักเป็นผู้บริหารงานเอง ส่วนโรงแรมขนาดใหญ่มักเป็นลักษณะของโรงแรมในเครือที่ต้องจ้างผู้บริหารจากภายนอกเข้ามาบริหารจัดการงานภายในโรงแรม
2. ผู้บริหารระดับกลาง (Middle Management) มีหน้าที่ในการบริหารงาน ควบคุมผู้บริหารระดับต้น บริหารงานตามนโยบาย วางแผนงานให้สอดคล้องกับแผนงานหลักของโรงแรม รายงานการทำงานให้ผู้บริหารระดับสูงได้ทราบ ผู้บริหารระดังกลางนั้นได้แก่พนักงานในระดับบริหารที่มีส่วนเกี่ยวข้องโดยตรงกับสายงานของแต่ละงาน ซึ่งมักเป็นผู้ที่มีความรู้และเข้าใจในงานของสายงานนั้นอย่างละเอียด สามารถบริหารจัดการให้งานในฝ่ายที่รับผิดชอบมีประสิทธิภาพและมาตรฐานตามที่ผู้บริหารระดับสูงตั้งเป้าไว้ นอกจากนั้นยังต้องมีภาวะความเป็นผู้นำที่ดี มีความรู้ มีเหตุผลและมีความสามารถในการชี้แจงต่อผู้บริหารระดับสูงขึ้นไปได้เป็นอย่างดี
3. ผู้บริหารระดับต้น (First Line Management) มีหน้าที่ประสานงาน ควบคุมการปฏิบัติงานของพนักงานในความรับผิดชอบ ตลอดจนให้คำแนะนำและช่วยพนักงานแก้ปัญหาต่างๆ ที่เกิดขึ้นเพื่อให้การปฏิบัติงานของพนักงานเป็นไปด้วยความเรียบร้อยและสำเร็จลุล่วง ผู้บริหารระดับต้นหรือที่มักเรียกกันว่าหัวหน้างาน ได้แก่พนักงานที่ดูแลลูกน้องที่เป็นพนักงานในสายงานให้ปฏิบัติงานให้ถูกต้อง มีประสิทธิภายในสายงานนั้นๆ เมื่อหัวหน้างานลาออก ผู้จัดการที่รับผิดชอบในสายงานนั้นก็จะแต่งตั้งให้พนักงานที่มีอายุการปฏิบัติงานมากกว่าเพื่อนร่วมงานในสายงานเดียวกัน หรือผู้ที่ปฏิบัติงานดีให้ขึ้นมาเป็นหัวหน้างานคนใหม่

ความสำคัญของการพัฒนาภาวะผู้นำของผู้บริหารโรงแรม

การพัฒนาภาวะผู้นำของผู้บริหารโรงแรมมีความสำคัญต่อการบริหารงานโรงแรมหลายประการ ดังต่อไปนี้
1. เพื่อเพิ่มประสิทธิภาพในการบริหารงาน ผู้บริหารทุกระดับต่างมีหน้าที่ในการบริหารงานให้เป็นไปตามนโยบายที่ถูกกำหนดเอาไว้ ดังนั้นเพื่อให้การบริหารงานบรรลุผลตามเป้าหมาย ผู้บริหารทุกระดับจำเป็นจะต้องมีเทคนิค วิธีการเพื่อให้พนักงานในส่วนที่รับผิดชอบนำไปปฏิบัติเพื่อให้เกิดผลสำเร็จให้ได้
2. เพื่อเป็นการเพิ่มทักษะใหม่ให้กับผู้บริหาร เนื่องจากผู้บริหารแต่ละคนจะมีระดับทักษะทางด้านผู้นำแตกต่างกัน ดังนั้นผู้บริหารจึงจำเป็นต้องมีการพัฒนาทักษะที่ดีทางด้านผู้นำเพื่อมาใช้ในการบริหารงานให้เจริญก้าวหน้าต่อไป
3. เพื่อขจัดความล้าสมัยของผู้บริหาร ธุรกิจโรงแรมจำเป็นต้องพัฒนาภาวะผู้นำของผู้บริหารในทุกระดับอย่างต่อเนื่อง เพื่อให้ทันสมัยต่อการเปลี่ยนแปลงด้านการบริหาร และสามารถนำเทคนิคใหม่มาทำงานพัฒนาการทำงานให้ทันสมัยยิ่งขึ้น
4. เพื่อเตรียมความพร้อมให้กับผู้บริหารทุกระดับของโรงแรม เนื่องจากธุรกิจโรงแรมมีการเปลี่ยนแปลงอยู่ตลอดเวลา การเตรียมความพร้อมด้านภาวะผู้นำสำหรับผู้บริหารจึงนับเป็นความจำเป็นเพื่อให้ผู้บริหารพร้อมที่จะแข่งขันกับคู่แข่งได้ตลอดเวลา
กระบวนการพัฒนาภาวะผู้นำของผู้บริหารโรงแรม

กระบวนการพัฒนาภาวะผู้นำของผู้บริหารโรงแรมมีขั้นตอนและกระบวนการ ดังต่อไปนี้
1. การวิเคราะห์ความต้องการของโรงแรม ผู้บริหารแผนกฝึกอบรมและพัฒนาจะต้องวิเคราะห์ถึงความต้องการของโรงแรมในอนาคต เพื่อจะได้วางแผนเพื่อพัฒนาผู้บริหารให้สอดคล้องกับความต้องการของโรงแรมในอนาคต เช่น การวิเคราะห์ความเจริญเติบโตของธุรกิจ จำนวนแขกที่จะเข้าพัก การขยายตัวของธุรกิจ จำนวนพนักงานและผู้บริหารที่ต้องการในอนาคต กลยุทธ์ที่ใช้ในการบริหารงานในอนาคต เป็นต้น
เมื่อผู้บริหารแผนกฝึกอบรมและพัฒนาได้ทำการวิเคราะห์ความต้องการของโรงแรมแล้ว จะทำให้ทราบทิศทางการบริหารงานในอนาคตได้ การวางแผนและกำหนดการพัฒนาผู้บริหารแต่ละระดับก็จะสอดคล้องกับทิศทางการบริหารงานในอนาคต การกำหนดหัวข้อและกลยุทธ์ในการพัฒนาก็จะสามารถทำได้ดี
2. การประเมินความสามารถด้านภาวะผู้นำของผู้บริหารในปัจจุบัน ผู้บริหารแผนกฝึกอบรมและพัฒนาจำเป็นต้องรู้ขีดความสามารถด้านผู้นำของผู้บริหารแต่ละคน เมื่อทราบจุดอ่อน จุดแข็ง ขีดความสามารถแล้วก็จะสามารถเพิ่มทักษะและประสบการณ์ที่มีความจำเป็นสำหรับผู้บริหารแต่ละคนได้
3. การวางแผนการพัฒนาภาวะผู้นำของผู้บริหาร ผลจากการวิเคราะห์ความต้องการของโรงแรมและการประเมินความสามารถด้านภาวะผู้นำของผู้บริหารในปัจจุบัน จะทำให้ผู้บริหารแผนกฝึกอบรมและพัฒนาทราบข้อมูลต่างๆ เพื่อนำมาใช้ในการวางแผนพัฒนาผู้บริหารโรงแรมได้
4. กำหนดโครงการการพัฒนาภาวะผู้นำของผู้บริหาร เมื่อรวบรวมข้อมูลและวางแผนแล้ว ผู้บริหารแผนกฝึกอบรมและพัฒนาจะสามารถจัดทำโครงการเพื่อพัฒนาผู้บริหารของโรงแรมได้ ซึ่งการจัดทำโครงการนี้จะมีปัจจัยต่างๆ เข้ามาเกี่ยวข้องด้วยหลายอย่าง เช่น งบประมาณและหัวข้อต่างๆ ที่จะต้องใช้ รวมไปถึง วิทยากร สถานที่ เครื่องมือและอุปกรณ์ที่จำเป็น
5. ประเมินผลโครงการพัฒนาภาวะผู้นำของผู้บริหาร เมื่อได้ทำการกำหนดโครงการพัฒนาผู้บริหารเสร็จเรียบร้อยแล้ว ก่อนดำเนินการพัฒนาแผนกฝึกอบรมและพัฒนาจะต้องทำการประเมินผลโครงการพัฒนานี้เสียก่อน เพื่อให้เกิดความมั่นใจว่า โครงการนี้มีความเหมาะสมและจะก่อให้เกิดประโยชน์ต่อการบริหารงานของโรงแรมอย่างแท้จริง หลังจากประเมินโครงการแล้วเห็นว่าโครงการดังกล่าวมีประโยชน์โดยสามารถเพิ่มความรู้ ยกระดับทักษะด้านการบริหารให้กับผู้บริหารของโรงแรมแล้ว แผนกฝึกอบรมและพัฒนาจึงจะดำเนินการเพื่อทำการพัฒนาผู้บริหารให้กับโรงแรมต่อไป

ทักษะที่จำเป็นในการพัฒนาภาวะผู้นำของผู้บริหารโรงแรม

ผู้บริหารทุกระดับในโรงแรมมีความจำเป็นต้องได้รับการพัฒนาทักษะทางด้านผู้นำเพื่อให้สามารถบริหารงานได้สัมฤทธิผล ทักษะทางด้านผู้นำที่จำเป็นสำหรับผู้บริหารสามารถแบ่งได้ ดังนี้
1. ทักษะการเป็นหัวหน้า เป็นทักษะสำคัญสำหรับผู้บริหารทุกระดับไม่ว่าจะเป็น ระดับต้น ระดับกลางหรือระดับสูง การเป็นหัวหน้าหรือผู้บริหารในโรงแรมจะต้องมีทักษะสำคัญ อย่างน้อย 3 ด้าน คือ
1.1 ด้านเทคนิคหรือวิธีการ เป็นทักษะที่เกิดจากการเรียนรู้ ประสบการณ์จากการทำงาน การฝึกปฏิบัติเป็นเวลานานหลายปีจนเกิดความชำนาญและมีทักษะในด้านนั้น ผู้บริหารระดับต้นมีความจำเป็นต้องใช้ทักษะด้านเทคนิคหรือวิธีการมากกว่าผู้บริหารระดับอื่น เนื่องจากเป็นผู้ควบคุมบังคับบัญชาการทำงานของพนักงานผู้ปฏิบัติการโดยตรง การฝึกสอนเทคนิคต่างๆ ในการทำงานให้กับพนักงานย่อมมีความจำเป็น
1.2 ด้านมนุษยสัมพันธ์ เป็นทักษะที่ใช้ในการติดต่อกับบุคคลอื่นที่มีส่วนเกี่ยวข้องกับการทำงาน เช่น การติดต่อกับเพื่อนร่วมงาน ผู้ใต้บังคับบัญชา ผู้บังคับบัญชา รวมไปถึงบุคคลภายนอก หากผู้บริหารหรือหัวหน้างานขาดทักษะด้านนี้อาจมีปัญหาในการทำงานให้บรรลุผลสำเร็จได้ ซึ่งผู้บริหารระดับกลางเป็นผู้ที่จะได้ใช้ทักษะด้านนี้มากกว่าผู้บริหารระดับอื่น
1.3 ด้านความคิด เป็นทักษะในเรื่องการมองการไกล เป็นการบอกภาพรวมขององค์การทั้งหมด ซึ่งทักษะด้านความคิดจะใช้ในการกำหนดนโยบายต่างๆ ของโรงแรม วางแผนวิเคราะห์ปัญหา หาวิธีแก้ไขปัญหาต่างๆ รวมถึงความสามารถในการตัดสินใจ ทักษะด้านความคิดเป็นทักษะระดับสูง ทักษะด้านนี้จึงมีความจำเป็นสำหรับผู้บริหารระดับสูงของโรงแรม สำหรับผู้บริหารระดับกลางและผู้บริหารระดับต้นก็มีความจำเป็นต้องได้รับการพัฒนาเช่นกัน แต่น้อยกว่าผู้บริหารระดับสูง
2. ทักษะการบริหารเวลา ผู้บริหารจำนวนไม่น้อยมีปัญหาเรื่องการบริหารเวลา คือ ไม่สามารถแบ่งเวลาสำหรับงานหรือกิจกรรมต่างๆ ได้อย่างลงตัว การจะมีทักษะด้านการบริหารเวลาได้นั้น ผู้บริหารจะต้องรู้ความสำคัญของงานแต่ละอย่างและจัดลำดับความสำคัญของงานได้อย่างถูกต้องเหมาะสม ทำงานให้ทันตามเวลาที่กำหนด ทำงานให้ตรงต่อเวลา ผู้บริหารทุกระดับควรมีทักษะการบริหารเวลา ดังต่อไปนี้
2.1 การวิเคราะห์การใช้เวลาเพื่อให้ทราบว่ากิจกรรมต่างๆ ใช้เวลาไปเท่าไร
2.2 ทำงานต่างๆ ให้ตรงตามเวลาที่กำหนด
2.3 จัดทำตารางเวลาการทำงานและปฏิบัติตามอย่างเคร่งครัด
2.4 จัดลำดับความสำคัญของงานแต่ละอย่าง
2.5 ทำงานที่มีความสำคัญที่สุดก่อน
2.6 เป็นคนตรงต่อเวลาเสมอ
3. ทักษะและความรู้ด้านอื่น นอกจากทักษะที่ได้กล่าวมาแล้ว ยังมีทักษะด้านอื่นที่ผู้บริหารโรงแรมต้องรู้และได้รับการพัฒนา ได้แก่ 
3.1 ทักษะในการวิเคราะห์และปรับปรุงระบบการทำงาน ผู้บริหารทุกระดับจำเป็นต้องวิเคราะห์ระบบการทำงานว่าดีและเหมาะสมหรือไม่ หากยังไม่ดีไม่เหมาะสมต้องทำการปรับปรุง ดังนั้นผู้บริหารจึงควรได้รับการพัฒนาทักษะในการวิเคราะห์และปรับปรุงระบบการทำงานเพื่อนำความรู้มาใช้ในการบริหารอย่างเหมาะสมต่อไป
3.2 ทักษะในการสื่อสาร การติดต่อสื่อสารที่มีประสิทธิภาพจะส่งผลให้การบริหารงานของผู้บริหารสำเร็จลุล่วงไปได้ด้วยดี ผู้บริหารโรงแรมต้องได้รับการพัฒนาทักษะในการติดต่อสื่อสาร เนื่องจากงานของผู้บริหารส่วนใหญ่จะมีส่วนเกี่ยวข้องกับการติดต่อสื่อสารมาก ดังนั้น ผู้บริหารจะต้องมีความรู้ ความเข้าใจเกี่ยวกับทักษะในการสื่อสาร และสามารถนำทักษะเหล่านั้นมาใช้ในการบริหารได้
3.3 ทักษะในการมอบหมายงาน การมอบหมายงานเป็นเรื่องละเอียดอ่อนและเป็นหน้าที่อย่างหนึ่งของผู้บริหารหรือหัวหน้า ถ้าผู้บริหารขาดทักษะในการมอบหมายงานอาจเป็นสาเหตุทำให้การทำงานไม่สำเร็จได้ หากการมอบหมายงานให้ผู้ใต้บังคับบัญชาเป็นไปในลักษณะออกคำสั่ง มักจะไม่ได้รับความร่วมมือที่ดีจากผู้ใต้บังคับบัญชาหรือผู้ปฏิบัติงาน ดังนั้น ผู้บริหารจึงต้องมีทักษะมีวิธีการที่ดีและเหมาะสมเพื่อจูงใจให้พนักงานหรือผู้ใต้บังคับบัญชาอยากทำงานนั้นให้สำเร็จได้อย่างไม่มีปัญหา

การธำรงรักษาบุคลากรในอุตสาหกรรมการโรงแรม

ผู้บริหารที่มีภาวะผู้นำมักเป็นผู้บริหารที่มีคุณภาพและผู้บริหารที่มีคุณภาพจะทราบว่าการธำรงรักษาบุคลากรเป็นขั้นตอนที่สำคัญที่สุดอีกขั้นตอนหนึ่งของการจัดการทรัพยากรมนุษย์ กล่าวคือในช่วงเวลาที่พนักงานได้ปฏิบัติงานโรงแรม ผู้บริหารในระดับต่างๆ ย่อมสังเกตเห็นพฤติกรรมของพนักงานแต่ละคนว่ามีลักษณะอย่างไร เช่น บุคลิก ความรับผิดชอบ การปฏิบัติงาน ทัศนคติ ความสัมพันธ์กับหัวหน้างานและเพื่อนร่วมงาน ความจงรักภักดีต่อหน่วยงาน ดังนั้นผู้บริหารที่มีประสิทธิภาพจึงควรมีการวางแผนในการธำรงรักษาพนักงานที่มีคุณภาพของตัวเองไว้ให้นานที่สุด
การธำรงรักษาบุคลากรทางการโรงแรม หมายถึง กระบวนการส่งเสริมให้บุคลากรสามารถดำรงชีวิตอยู่ได้อย่างมีความสุข บุคลากรพร้อมที่จะให้ความร่วมมือในการปฏิบัติงานอย่างเต็มความสามารถ มีความจงรักภักดีกับหน่วยงาน โดยไม่คิดโยกย้ายหรือเปลี่ยนไปทำงานที่อื่น




ความสำคัญของการธำรงรักษาบุคลากรในอุตสาหกรรมโรงแรม
การธำรงรักษาบุคลากรในอุตสาหกรรมโรงแรมเป็นเรื่องของผลประโยชน์ที่โรงแรมจะจัดให้แก่บุคลากร เพื่อทำให้บุคลากรมีความพึงพอใจและเต็มใจทำงานให้กับโรงแรมอย่างเต็มที่ ดังนั้นการธำรงรักษาบุคลากรในอุตสาหกรรมโรงแรมจึงมีความสำคัญ ดังนี้
1. ทำให้โรงแรมไม่สูญเสียบุคลากรที่มีความรู้ ความสามารถ เนื่องจากบุคลากรมีขวัญกำลังใจ มีความมั่นคง มีความปลอดภัยและมีความเจริญก้าวหน้าในการทำงาน ทำให้บุคลากรเต็มใจที่จะอยู่ทำงานกับโรงแรมต่อไป
2. ช่วยสร้างภาพลักษณ์ที่ดี เพราะไม่มีการโยกย้ายหรือเข้าออกของบุคลากรบ่อยครั้ง เนื่องจากพนักงานรู้สึกได้รับการเอาใจใส่ดูแลเป็นอย่างดี
3. ทำให้โรงแรมประหยัดเวลาและค่าใช้จ่ายในการรับบุคลากรและการฝึกอบรมให้พนักงานใหม่
4. ทำให้พนักงานมีความเจริญก้าวหน้าและมั่นคงในการทำงาน เนื่องจากไม่มีการเปลี่ยนแปลงบุคลากรบ่อยครั้ง บุคลากรมีขวัญกำลังใจในการทำงานดีจึงทุ่มเทกำลังกายและใจในการปฏิบัติหน้าที่อย่างเต็มที่

ประโยชน์ของการธำรงรักษาบุคลากรในอุตสาหกรรมโรงแรม
	เนื่องจากความสำเร็จของบุคลากรในอุตสาหกรรมการโรงแรมขึ้นอยู่กับความรู้ความสามารถและความเต็มใจทำงานของบุคลากรเป็นสำคัญ ดังนั้นการธำรงรักษาบุคลากรในอุตสาหกรรมโรงแรมจึงให้ประโยชน์ที่สำคัญ ดังนี้
1. ช่วยให้ผลผลิตของอุตสาหกรรมบริการเพิ่มมากขึ้นทั้งในด้านปริมาณและคุณภาพ
2. ช่วยให้เกิดความสัมพันธ์และทัศนคติที่ดีระหว่างบุคลากร ซึ่งจะเป็นผลดีทั้งต่อตัวบุคลากรเอง ผู้บริหารและโรงแรม
3. ทำให้อุตสาหกรรมการโรงแรมมีภาพลักษณ์ที่ดีในสายตาสังคมภายนอก ทำให้เกิดผลดีในด้านการประชาสัมพันธ์
4. ช่วยป้องกันปัญหากรณีพิพาทแรงงาน จนต้องถูกหน่วยงานของรัฐเข้าแทรกแซงเพื่อแก้ปัญหา

ลักษณะของบุคลากรที่โรงแรมพึงประสงค์ที่จะธำรงรักษาไว้ มีดังนี้
1. บุคลากรมีความรู้ความสามารถในงานบริการที่รับผิดชอบ
2. บุคลากรมีคุณงามความดี ซื่อสัตย์สุจริตต่องานวิชาชีพ
3. บุคลากรมีความรับผิดชอบต่องานที่รับผิดชอบ ต่อเพื่อนร่วมงาน หัวหน้าและแขก
4. บุคลากรมีความจงรักภักดีต่ออุตสาหกรรมการโรงแรม คือ ปกป้องผลประโยชน์และรักษาชื่อเสียงของอุตสาหกรรมการโรงแรม

หลักการธำรงรักษาบุคลากรในอุตสาหกรรมการโรงแรม
การธำรงรักษาบุคลากรเป็นเรื่องผลประโยชน์ที่โรงแรมจัดให้แก่บุคลากร เพื่อให้เป็นขวัญกำลังใจและแรงจูงใจให้บุคลากรมีเจตคติที่ดี จนเกิดผลดีกลับมาสู่โรงแรมในด้านผลผลิตการบริการที่มีคุณภาพและประสิทธิภาพสูงสุด ดังนั้นการดำเนินงานธำรงรักษาบุคลากรจึงควรประกอบไปด้วยหลักสำคัญ 6 ประการ คือ
1. ความเสมอภาค หมายถึง ความเท่าเทียมกันของบุคลากร ซึ่งจะทำให้ไม่เกิดความขัดแย้งภายในตามมา
2. สิทธิประโยชน์ หมายถึง ประโยชน์ที่บุคลากรจะได้รับจะต้องส่งผลดีให้โรงแรมได้รับด้วย เช่น การให้บริการรถรับ-ส่งแก่พนักงานโรงแรม ทำให้พนักงานสะดวกในการเดินทางและประหยัดค่าใช้จ่าย ส่วนโรงแรมก็ได้ผลดีเนื่องจากพนักงานเข้าทำงานได้ตรงต่อเวลา
3. การจูงใจ หมายถึง การให้สิทธิประโยชน์ตรงกับความต้องการของบุคลากร หรือสิ่งที่โรงแรมให้แก่บุคลากรเป็นสิ่งที่มีแนวโน้มที่จะจูงใจให้บุคลากรลงมือปฏิบัติงานด้วยความเต็มใจ
4. การตอบสนองความต้องการ หมายถึง การที่โรงแรมมอบผลประโยชน์และบริการให้แก่บุคลากรที่เอื้อต่อความสะดวกและเกื้อกูลต่อบุคลากรอย่างแท้จริง
5. ประสิทธิภาพ หมายถึง การจัดให้ผลประโยชน์แก่บุคลากรโดยคำนึงถึงผลที่ได้รับมากที่สุด รวดเร็วที่สุด ได้ประโยชน์สูงสุดและลงทุนน้อยที่สุด
6. ความพึงพอใจ หมายถึง โรงแรมจะต้องคำนึงถึงความพึงพอใจของบุคลากรใน 5 ด้าน คือ ความพึงพอใจต่อนายจ้าง ต่อผู้บังคับบัญชา ต่อค่าตอบแทน ต่อความก้าวหน้าในอาชีพและทั้งต่อเพื่อนร่วมงาน

แนวทางการธำรงรักษาบุคลากรในอุตสาหกรรมโรงแรม
อุตสาหกรรมการโรงแรมสามารถกำหนดแนวทางในการธำรงรักษาบุคลากรที่ต้องการไว้ 6 แนวทาง คือ
1. แนวทางการจ่ายค่าตอบแทนแบบจูงใจ หมายถึง การจ่ายค่าตอบแทนที่เป็นเงินและไม่เป็นเงิน ซึ่งจะเป็นไปตามความรู้ ความสามารถและความเหมาะสมกับค่าครองชีพในปัจจุบัน
2. แนวทางการจัดสิ่งแวดล้อมที่ดี หมายถึง การที่โรงแรมมีการจัดการเกี่ยวกับสภาพแวดล้อมทางกายภาพและสภาพแวดล้อมทางจิตวิทยาที่ดีจะทำให้บุคลากรอยากทำงานด้วย
3. แนวทางการให้ผลประโยชน์เกื้อกูล หมายถึง การจ่ายค่าตอบแทนเพิ่มเติมในรูปสวัสดิการที่ผู้บริหารมอบให้ ซึ่งผลประโยชน์ตอบแทนหมายถึงผลตอบแทนชนิดใดชนิดหนึ่งที่บุคลากรได้รับเพิ่มเติมนอกเหนือไปจากค่าตอบแทนพื้นฐาน ซึ่งอาจอยู่ในรูปของตัวเงินหรือการให้บริการแก่ลูกจ้างก็ได้ เช่น การบริการด้านกีฬาหรือการศึกษาต่อ เป็นต้น
4. แนวทางการให้ความมั่นคงแก่บุคลากร เป็นผลตอบแทนที่บุคลากรจะได้รับในยามสูงอายุหรือยามที่ประสิทธิภาพในการปฏิบัติงานลดลง หรือเกิดกรณีทุพพลภาพจนไม่สามารถทำงานได้ 
5. แนวทางด้านความปลอดภัย การป้องกันอุบัติเหตุ เป็นมาตรฐานหลักของการธำรงรักษาบุคลากรในโรงแรม เนื่องจากไม่มีบุคลากรคนใดต้องการเกิดอุบัติเหตุในขณะปฏิบัติงาน โดยเฉพาะงานที่มีความเสี่ยงภัยและเกิดอุบัติเหตุได้ง่าย ซึ่งสาเหตุที่ทำให้เกิดอุบัติเหตุมักเกี่ยวข้องกับงานบริการ 
6. แนวทางการเสริมสร้างขวัญกำลังใจในการปฏิบัติงาน เป็นอีกมาตรการหนึ่งในการธำรงรักษาบุคลากรในอุตสาหกรรมโรงแรม เพราะหากบุคลากรไม่มีขวัญกำลังใจในการปฏิบัติงาน โอกาสที่จะลาออกจากงานก็จะมีมาก ดังนั้นโรงแรมจึงต้องศึกษาพิจารณาถึงวิธีการสร้างขวัญและกำลังใจให้แก่บุคลากรในการปฏิบัติงาน ดังนี้
6.1 สร้างทัศนคติที่ดีในการปฏิบัติงาน เนื่องจากขวัญและกำลังใจที่ดีเกิดได้จากทัศนคติที่ดีต่อการปฏิบัติงานของผู้ร่วมงานและผู้ใต้บังคับบัญชา ซึ่งทัศนคติหมายถึง ความรู้สึกหรืออารมณ์ที่จะกระทำในทางรับหรือปฏิเสธต่อบุคคล สถานการณ์หรือค่านิยมใดๆ ดังนั้นทัศนคติจึงเป็นสิ่งสำคัญที่ควรได้รับการส่งเสริมให้มีขึ้นแก่บุคคลในอุตสาหกรรมการโรงแรม
6.2 วางมาตรฐานและสร้างเครื่องมือสำหรับวัดผลสำเร็จของการปฏิบัติงาน กล่าวคือจัดให้มีระบบการประเมินผลงานเพื่อประโยชน์ในการพิจารณาเลื่อนขั้น เลื่อนเงินเดือน การจัดสร้างมาตรฐานที่เชื่อถือได้นี้จะสามารถป้องกันความลำเอียงและคำกล่าวหา อันนำไปสู่การเสื่อมขวัญกำลังใจในการปฏิบัติงานของบุคคลในอุตสาหกรรมโรงแรมได้
6.3 ค่าตอบแทนที่เหมาะสม บุคลากรที่ทำงานทุกคนต่างต้องการรายได้ที่เหมาะสมกับค่าครองชีพ ความสัมพันธ์ที่ไม่ได้สัดส่วนระหว่างแรงงานกับค่าจ้างจะทำให้เกิดความไม่พอใจในการปฏิบัติงานและทำให้ขวัญกำลังใจลดลง
6.4 ความพึงพอใจในงานที่ทำ ขวัญกำลังใจเกิดขึ้นด้วยความรู้สึกพอใจในงานที่ทำ หากงานนั้นเปิดโอกาสให้บุคลากรได้ใช้ความรู้ความสามารถในการทำงานได้อย่างเต็มที่แล้ว บุคลากรจะมีความพึงพอใจมากขึ้น ดังนั้นหากโรงแรมต้องการได้งานที่มีประสิทธิภาพควรมอบหมายงานที่พนักงานพึงพอใจและเต็มใจที่จะปฏิบัติ
6.5 ความสัมพันธ์ที่ดีระหว่างผู้บังคับบัญชาและผู้ใต้บังคับบัญชา เป็นอีกปัจจัยหนึ่งที่ทำให้เกิดขวัญและกำลังใจที่ดีในการปฏิบัติงาน ซึ่งควรเป็นความสัมพันธ์ที่ตั้งอยู่บนฐานแห่งความเคารพนับถือและให้เกียรติซึ่งกันและกัน ซึ่งผู้บังคับบัญชาจะต้องหาวิธีกระตุ้นให้เกิดผู้ใต้บังคับบัญชาปฏิบัติงานด้วยความสมัครใจและเต็มใจให้ได้
6.6 การบำรุงรักษาสุขภาพบุคลากร เนื่องจากความแข็งแรงของสุขภาพร่างกายจะส่งผลต่อจิตใจนำไปสู่การปฏิบัติงานได้อย่างมีประสิทธิภาพ ดังนั้นการดูแลสุขภาพบุคลากรจึงถือเป็นสิ่งสำคัญอีกอย่างหนึ่ง ซึ่งโรงแรมที่มีมาตรฐานมักจัดให้มีการดูแลด้านสุขภาพของบุคลากร ดังนี้
6.6.1 การตรวจสุขภาพบุคลากรก่อนรับเข้าทำงาน เพื่อให้มั่นใจว่าบุคลากรทุกคนที่โรงแรมรับเข้าทำงานนั้นเป็นผู้มีสุขภาพร่างกายที่แข็งแรงสมบูรณ์ ไม่เป็นโรคร้ายหรือโรคติดต่อใดๆ ที่จะเป็นอุปสรรคต่อการทำงาน และยังเป็นการช่วยป้องกันบุคคลที่มีปัญหาด้านสุขภาพเข้าทำงาน ซึ่งจะทำให้โรงแรมมีค่าใช้จ่ายในการต้องดูแลบุคลากรเหล่านั้น
6.6.2 การตรวจสุขภาพประจำปีให้กับบุคลากร ในรอบ 1 ปี โรงแรมจะจัดให้มีการตรวจสุขภาพประจำปีให้กับบุคลากรทุกคน หากบุคลากรคนใดไม่เข้ารับการตรวจสุขภาพประจำปีจะถือว่าผิดระเบียบที่โรงแรมกำหนดไว้ การตรวจสุขภาพประจำปีจะทำให้ทราบว่ามีบุคลากรคนใดบ้างที่มีปัญหาด้านสุขภาพ เมื่อตรวจพบก็จะได้ทำการรักษาได้ทันท่วงที เพื่อจะได้ไม่เป็นอุปสรรคในการทำงาน
6.6.3 การรักษาพยาบาลให้กับบุคลากร เมื่อบุคลากรเกิดเจ็บป่วยหรือมีปัญหาเรื่องสุขภาพ บุคลากรจะสามารถเข้ารับการรักษาได้ตามโรงพยาบาล สถานพยาบาลหรือคลินิกตามที่โรงแรมกำหนดไว้ได้ ตามสิทธิของแต่ละคน ส่วนพนักงานที่ป่วยจนไม่สามารถปฏิบัติหน้าที่ได้ก็สามารถหยุดพักผ่อนเพื่อรักษาสุขภาพได้ตามระเบียบที่โรงแรมกำหนดไว้

ความปลอดภัยและสุขภาพของพนักงานในอุตสาหกรรมโรงแรม

ทรัพยากรมนุษย์เป็นปัจจัยที่มีความสำคัญต่อการบริหารงานในธุรกิจโรงแรม ความปลอดภัยและสุขภาพของพนักงานจึงถือเป็นเรื่องสำคัญ การดูแลความปลอดภัยให้พนักงานในขณะปฏิบัติหน้าที่จึงเป็นสิ่งที่โรงแรมควรให้ความสำคัญเพื่อให้พนักงานรู้สึกมั่นใจและรู้สึกปลอดภัยในขณะปฏิบัติหน้าที่ 

สาเหตุที่ทำให้เกิดอุบัติเหตุในการทำงาน
แม้ธุรกิจโรงแรมจะเป็นธุรกิจเกี่ยวกับการบริการที่ไม่ได้ใช้เครื่องจักรขนาดใหญ่ในการดำเนินงาน แต่ก็มีอุบัติเหตุเกิดขึ้นอยู่บ่อยครั้ง ปัจจัยที่เป็นสาเหตุให้เกิดอุบัติเหตุในขณะปฏิบัติหน้าที่สามารถแบ่งได้ ดังนี้
1. สภาพแวดล้อมในการทำงาน อุบัติเหตุขณะปฏิบัติงานอาจมีสาเหตุมาจากสภาพแวดล้อมต่างๆ ในการทำงาน เช่น แสงสว่างไม่เพียงพอ มีเสียงรบกวนขณะปฏิบัติงาน หรืออากาศที่ร้อนจนเกินไป ทำให้เกิดอุบัติเหตุการทำงานในห้องครัวได้
2. เครื่องมือหรือุปกรณ์ในการปฏิบัติงานชำรุด เก่า ไม่อยู่ในสภาพที่พร้อมสำหรับการทำงาน เมื่อพนักงานนำเครื่องมือนั้นมาใช้ก็อาจทำให้เกิดอุบัติเหตุได้ เช่น อุปกรณ์ดับเพลิง ถังแก๊ส เป็นต้น
3. ความประมาทของพนักงาน อุบัติเหตุจำนวนไม่น้อยเกิดจากความประมาทเลินเล่อในการทำงานของพนักงานเอง งานบางอย่างหากนักงานขาดความระมัดระวังในขณะปฏิบัติงานอาจเกิดอุบัติเหตุได้ง่าย เช่น พนักงานซักรีด พนักงานครัว และพนักงานช่าง เป็นต้น
4. พนักงานขาดประสบการณ์  เพื่อป้องกันไม่ให้เกิดอุบัติเหตุเกิดขึ้นโรงแรมควรจัดฝึกอบรมและพัฒนาพนักงานให้มีความรู้ความเข้าใจ ในวิธีการทำงานและการใช้เครื่องมือหรืออุปกรณ์ในการทำงานของพนักงานให้ถูกต้องและถูกวิธี

การตรวจสอบและรายงานความปลอดภัยในการทำงาน
อุบัติเหตุสามารถเกิดขึ้นได้ตลอดเวลาถึงแม้จะมีการกำหนดวิธีการป้องกันเอาไว้แล้วก็ตาม ดังนั้น เพื่อให้เกิดความมั่นใจมากขึ้น โรงแรมควรจัดให้มีการตรวจสอบและรายงานความปลอดภัยเพื่อให้เป็นเครื่องมือในการช่วยลดอุบัติเหตุได้ การตรวจสอบและรายงานความปลอดภัยในการทำงานมีความสำคัญ ดังนี้
1. เป็นการเอาใจใส่อย่างจริงจังเกี่ยวกับเรื่องความปลอดภัยในการทำงานของพนักงาน ซึ่งทุกฝ่ายควรให้ความร่วมมือช่วยตรวจสอบสิ่งที่อาจก่อให้เกิดอุบัติเหตุและรายงานให้ผู้ที่เกี่ยวข้องได้ทราบเพื่อแก้ไขต่อไป
2. เป็นการรวบรวมข้อมูลและหาสาเหตุที่ทำให้เกิดอุบัติเหตุหรือความไม่ปลอดภัยต่อทรัพย์สินและชีวิตของพนักงาน เช่น จุดใดบ้างที่อาจก่อให้เกิดอุบัติเหตุหรือความไม่ปลอดภัยต่อการทำงาน ข้อมูลดังกล่าวจะเป็นประโยชน์ต่อการกำหนดมาตรฐานป้องกันเพื่อไม่ให้เกิดเหตุร้ายแรงกับโรงแรมได้
3. เป็นการกระตุ้นให้พนักงานให้ความสำคัญเกี่ยวกับความปลอดภัยและสุขภาพและเป็นการช่วยหาวิธีป้องกันและแก้ไข
4. เป็นการประเมินเพื่อยกมาตรฐานการป้องกันความปลอดภัยในสถานที่ทำงาน
5. เป็นการประเมินผลการปฏิบัติงานของผู้ใต้บังคับบัญชาหรือผู้เกี่ยวข้องด้านมาตรฐานการรักษาและดูแลความปลอดภัยในสถานที่ทำงาน
6. เป็นการตรวจสอบเครื่องมือหรืออุปกรณ์ที่ใช้ในการปฏิบัติงานว่ายังอยู่ในสภาพสมบูรณ์สามารถทำงานได้ดีหรือไม่ หากพบข้อบกพร่องก็สามารถซ่อมแซมและแก้ไขปรับปรุงให้สมบูรณ์ก่อนนำไปใช้เสียก่อน
7. จากการตรวจสอบจะทำให้ทราบข้อบกพร่องและสาเหตุที่ทำให้เกิดอุบัติเหตุซึ่งจะนำไปสู่การปรับปรุงแก้ไขให้ดีขึ้นต่อไป

การป้องกันอุบัติเหตุในสถานที่ทำงาน
การป้องกันอุบัติเหตุในสถานที่ทำงานเป็นหน้าที่ของผู้บริหาร หัวหน้างาน ผู้ใต้บังคับบัญชาที่ทำงานในโรงแรม ดังนั้นทุกคนต้องให้ความร่วมมือจึงจะทำให้อุบัติเหตุลดลงได้ การป้องกันอุบัติเหตุในสถานที่ทำงาน สามารถทำได้ ดังนี้
1. จัดทำข้อบังคับเพื่อให้การปฏิบัติงานมีความปลอดภัย เช่น การกำหนดมาตรฐานเพื่อเป็นแนวทางปฏิบัติในการใช้เครื่องมือหรืออุปกรณ์ที่ใช้ในการปฏิบัติงาน  เช่น เครื่องซักผ้า เครื่องรีดผ้า ซึ่งอุปกรณ์เหล่านี้จำเป็นต้องมีการบำรุงรักษา ตรวจสอบสภาพ และดูแลอยู่ตลอดเวลาเพื่อไม่ก่อให้เกิดอันตรายในการทำงาน
2. การจัดฝึกอบรมเรื่องความปลอดภัยให้กับพนักงาน ทั้งในเรื่องวิธีการทำงาน วิธีการใช้เครื่องมืออุปกรณ์ที่ถูกต้อง เพื่อให้เกิดความรู้ ความชำนาญ มีทักษะ และสามารถปฏิบัติงานได้ด้วยความมั่นใจ รวมไปถึงโรงแรมที่มีความสูงมากกว่า 2 ชั้นขึ้นไป ควรจัดให้มีการฝึกอพยพหนีไฟอย่างน้อยปีละ 2 ครั้งเพื่อเป็นการเตรียมความพร้อมและฝึกทักษะพนักงานให้รู้ว่าจะต้องทำตัวอย่างไรเมื่อเกิดไฟไหม้ขึ้น
3. การกำหนดสีเพื่อความปลอดภัยในการทำงาน เช่น สีเขียว หมายถึง บริเวณที่มีความปลอดภัยในการทำงาน และสีแดง หมายถึง บริเวณนั้นมีอันตราย ห้ามบุคคลที่ไม่เกี่ยวข้องเข้าไปใกล้ เป็นต้น
4. การควบคุมสภาพแวดล้อมในสถานที่ทำงาน ตั้งแต่การออกแบบสถานที่ทำงาน เครื่องแบบที่พนักงานต้องสวมใส่ในการทำงานแต่ละตำแหน่ง แสงสว่างในบริเวณที่ใช้ปฏิบัติงาน อุณหภูมิและเสียงรบกวนในการทำงาน
5. การวิเคราะห์สาเหตุที่ทำให้เกิดอุบัติเหตุ เป็นการค้นหาสาเหตุหรือต้นเหตุที่ทำให้เกิดอุบัติเหตุในการทำงานและหามาตรฐานในการป้องกันหรือเตรียมการแก้ไขในกรณีที่อาจเกิดขึ้นในอนาคต
6. การให้ข่าวสารข้อมูลด้านความปลอดภัย เป็นการประชาสัมพันธ์ให้พนักงานได้รู้จัก เข้าใจ และเห็นความสำคัญเกี่ยวกับเรื่องความปลอดภัยในการทำงานเพื่อให้พนักงานได้ทราบถึงผลอันเกิดจากอุบัติเหตุ
ความสูญเสียอันเกิดจากอุบัติเหตุในสถานที่ทำงาน
เมื่อเกิดอุบัติเหตุขึ้นในสถานที่ทำงานย่อมก่อให้เกิดความเสียหายต่อผู้เกี่ยวข้อง ดังนี้
1. เสียเวลาในการปฏิบัติงานเพราะต้องช่วยเหลือผู้ได้รับอุบัติเหตุ
2. เสียค่าใช้จ่ายในการรักษาพยาบาล ซ่อมแซมสถานที่ เครื่องมือหรืออุปกรณ์ เพื่อให้สามารถใช้งานได้อีกครั้ง หรืออาจเป็นการซื้อใหม่เพื่อมาทดแทนเครื่องเดิม
3. เสียชื่อเสียงและเกิดภาพลักษณ์ที่ไม่ดีต่อโรงแรม
4. ลูกค้าไม่มั่นใจที่จะเข้ามาใช้บริการ
5. พนักงานเสียขวัญและไม่มีกำลังใจในการทำงาน
6. เพิ่มภาระงานให้กับผู้บริหาร
7. เสียเวลาในการแก้ปัญหาที่เกิดขึ้นหลังจากเกิดเหตุการณ์

สรุป
ภาวะผู้นำเป็นศิลปะในการจูงใจหรือเป็นการใช้อิทธิพลต่อบุคคลเพื่อทำให้ยินยอมปฏิบัติงานตามที่ได้รับมอบหมาย บุคคลที่จะมีภาวะผู้นำจะต้องมีอำนาจในตัวเองซึ่งฐานอำนาจนั้นเกิดขึ้นได้จาก การใช้กำลังบังคับ ให้รางวัล การมีความรู้ความสามารถในตัวเอง มีบารมี มีอำอาจหน้าที่ มีข้อมูลที่น่าเชื่อถือ ใกล้ชิดกับผู้มีอำนาจ และการมีทรัพยากรที่ให้คุณให้โทษแก่คนอื่นได้ คุณสมบัติของผู้นำที่ดีมีหลายอย่าง เช่น จริงใจ มีการตัดสินใจที่ดี มีความเป็นธรรม ให้อภัย รู้จักวางแผน เป็นต้น
การพัฒนาภาวะผู้นำของผู้บริหารเป็นการเพิ่มพูนความรู้ด้านทักษะการบริหาร มนุษยสัมพันธ์ในการทำงาน เพื่อเป็นประโยชน์ต่อผู้บริหารให้สามารถบริหารงานได้สำเร็จลุล่วงตรงตามที่องค์กรต้องการ ผู้บริหารทุกรับมีความจำเป็นต้องได้รับการพัฒนาเพื่อให้ทันกับการเปลี่ยนแปลงในด้านต่างๆ และเป็นผลดีต่อการแข่งขันของธุรกิจ หากผู้บริหารไม่ได้รับการพัฒนาในด้านต่างๆ ดังกล่าวอาจส่งผลกระทบต่อการบริหารงานของโรงแรมได้ ดังนั้นการพัฒนาภาวะผู้นำของผู้บริหารจึงจำเป็นเป็นต้องทำให้กับผู้บริหารงานในทุกระดับอย่างต่อเนื่องเพื่อให้ทันต่อการเปลี่ยนแปลงทางด้านการบริหารที่ไม่หยุดนิ่ง โดยเฉพาะในด้านภาวะผู้นำ
	การธำรงรักษาบุคลากรให้ทำงานให้กับโรงแรมให้นานที่สุดถือเป็นทักษะที่สำคัญอีกอย่างหนึ่งของการพัฒนาภาวะผู้นำ ซึ่งสามารถทำได้โดย การจ่ายค่าตอบแทนจูงใจ การจัดสิ่งแวดล้อมในการทำงานให้ดี การให้ผลประโยชน์ที่เพียงพอ การให้ความมั่นคง การสร้างความปลอดภัยในสถานที่ทำงาน และการเสริมสร้างขวัญและกำลังใจในการปฏิบัติ


แบบฝึกหัด

ข้อ 1. ให้เขียนอธิบายความหมายของคำว่า ภาวะผู้นำ มาตามความเข้าใจ
ข้อ 2. ให้เขียนอธิบายการสั่งสมความมีอำนาจ ว่ามีกี่อย่าง อะไรบ้าง
ข้อ 3. ให้เลือกการสั่งสมความมีอำนาจมา 1 วิธีที่คิดว่าดีที่สุด ว่าคืออะไร พร้อมอธิบายโดยละเอียด
ข้อ 4. ให้เลือกการสั่งสมความมีอำนาจมา 1 วิธีที่คิดว่าเหมาะสมกับตัวเองมากที่สุด พร้อมอธิบายโดยละเอียด
ข้อ 5. องค์ประกอบของภาวะผู้นำมีอะไรบ้าง ให้อธิบายมาพอเข้าใจ
ข้อ 6. ให้เขียนอธิบายถึงการแสดงออกในการเป็นผู้นำที่ดีว่ามีอะไรบ้าง พอเข้าใจ
ข้อ 7. ให้เขียนอธิบายถึงเทคนิคการทำให้ผู้ใต้บังคับบัญชายอมรับว่ามีอะไรบ้าง พอเข้าใจ
ข้อ 8. ให้เขียนอธิบายถึงคุณสมบัติของผู้นำว่ามีอะไรบ้างที่นักศึกษาอยากให้ผู้นำของตัวเองมี พร้อมอธิบายเหตุผลโดยละเอียด
ข้อ 9. ให้เขียนอธิบายบอกประเภทของผู้นำที่ดีมาพอเข้าใจ
ข้อ 10. ให้เขียนอธิบายบอกประเภทของผู้นำที่ไม่ดีมาพอเข้าใจ
ข้อ 11. ให้เลือกประเภทของผู้นำมา 1 ประเภทที่นักศึกษาคิดว่าเป็นประเภทผู้นำที่ดีที่สุด พร้อมอธิบายเหตุผล
ข้อ 12. ปัญหาเรื่องสุขภาพของพนักงานมีผลกระทบต่อการทำงานของพนักงานอย่างไร ให้อธิบาย
ข้อ 13. การเตรียมการป้องกันอุบัติเหตุในที่ทำงานเป็นผลดีต่อบุคลากรในโรงแรมอย่างไร จงอธิบาย
ข้อ 14. บุคลากรในโรงแรมควรมีวิธีการอย่างไรในการป้องกันอุบัติเหตุที่อาจเกิดขึ้นในการทำงาน
ข้อ 15. ให้อธิบายถึงสภาพแวดล้อมในสถานที่ทำงานที่มีความเสี่ยงต่อการเกิดอุบัติเหตุ
ข้อ 16. ความปลอดภัยในการทำงานมีความสำคัญต่อธุรกิจโรงแรมอย่างไร จงอธิบาย





เอกสารอ้างอิง

นิติพล ภูตะโชติ. (2559). การจัดการทรัพยากรมนุษย์ในอุตสาหกรรมโรงแรม. พิมพ์ครั้งที่ 1. กรุงเทพฯ: สำนักพิมพ์แห่งจุฬาลงกรณ์มหาวิทยาลัย. 
บุญเลิศ จิตตั้งวัฒนา. (2560). การจัดการทรัพยากรมนุษย์ในอุตสาหกรรมการท่องเที่ยว. พิมพ์ครั้งที่ 1. นนทบุรี: หจก.เฟริ์นข้าหลวง พริ้นติ้งแอนด์พับลิชชิ่ง.  
โสภณ  ภูเก้าล้วน. (2557). เอกสารประกอบการฝึกอบรม หลักสูตร จิตวิทยาการจัดการ



















แผนบริหารการสอนประจำบทที่ 9
ค่าตอบแทน(แรงจูงใจในการทำงาน)

หัวข้อเนื้อหาประจำบท
1. ความหมายค่าตอบแทน
2. วัตถุประสงค์ในการให้ค่าตอบแทน
3. ความสำคัญของการบริหารค่าตอบแทน
4. ปัจจัยที่มีอิทธิพลต่อค่าตอบแทน
5. นโยบายที่เกี่ยวข้องกับค่าตอบแทน
6. การกำหนดค่าตอบแทน
7. การสำรวจค่าตอบแทน
8. ข้อควรพิจารณาในการกำหนดค่าตอบแทน
9. ประเภทค่าตอบแทนพนักงานโรงแรม
10. สรุป
11. แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายความหมายค่าตอบแทนได้
2. ผู้เรียนสามารถอธิบายวัตถุประสงค์ในการให้ค่าตอบแทนได้
3. ผู้เรียนสามารถอธิบายปัจจัยที่มีอิทธิพลต่อค่าตอบแทนได้
4. ผู้เรียนสามารถอธิบายการกำหนดค่าตอบแทนได้
5. ผู้เรียนสามารถอธิบายข้อควรพิจารณาในการกำหนดค่าตอบแทนได้
6. ผู้เรียนสามารถอธิบายเบื้องต้นเกี่ยวกับกฎหมายแรงงานที่เกี่ยวข้องได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. แบ่งกลุ่มให้ศึกษากฎหมายแรงงาน
4. ให้แต่ละกลุ่มออกมารายงานกฎหมายแรงงานตามที่ได้รับมอบหมายทีละกลุ่ม
5. ครูสรุป
6. ทำแบบฝึกหัดท้ายบท

สื่อการเรียนการสอน
1. เอกสารประกอบการสอน 
2. Power Point
3. กฎหมายแรงงาน
4. แหล่งข้อมูลอิเล็กทรอนิกส์ที่เกี่ยวข้อง
5. บทความจากวารสารและหนังสือที่เกี่ยวข้อง

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการออกมารายงานหน้าชั้นเรียน
4. สังเกตจากการร่วมกิจกรรมในชั้นเรียน
5. ประเมินผลจากการทำแบบฝึกหัดท้ายบท
6. ประเมินผลจากการออกมารายงานหน้าชั้นเรียน












บทที่ 9
ค่าตอบแทน(แรงจูงใจในการทำงาน)

	    ในสถานการณ์ปัจจุบันมีการแข่งขันทางธุรกิจอย่างรุนแรง ส่งผลให้องค์การต้องดำเนินงานอย่างมีประสิทธิภาพและประสิทธิผล เพื่อให้สามารถดำรงอยู่ได้ ปัจจัยสำคัญที่จะทำให้องค์การสามารถดำเนินการได้อย่างมีประสิทธิภาพ ได้แก่ ทรัพยากรมนุษย์ที่มีศักยภาพสูง มีความจงรักภักดี ทุ่มเทและเต็มใจปฏิบัติงานร่วมกับองค์การ ซึ่งการจูงใจบุคลากรที่มีความสามารถให้ร่วมงานกับองค์การได้อย่างมีความสุขและมีคุณภาพชีวิตการทำงานที่เหมาะสมนั้น การให้ค่าตอบแทนที่ดีจะถือเป็นสิ่งจูงใจและส่งเสริมความพึงพอใจในการทำงานที่สำคัญต่อบุคลากร
ธุรกิจโรงแรมถือเป็นธุรกิจที่จ่ายค่าตอบแทนและผลประโยชน์ให้กับพนักงานในอัตราที่สูงกว่าธุรกิจประเภทอื่น เนื่องจากธุรกิจโรงแรมนอกจากค่าจ้างเงินเดือนที่มีอัตราเท่ากับค่าแรงขั้นต่ำแล้วยังมีค่าบริการและเงินทิปที่ลูกค้าให้เมื่อมาใช้บริการ การบริหารค่าตอบแทนเป็นอีกหนึ่งปัจจัยที่จำให้บุคลากรสนใจทำงานในธุรกิจนี้ ทั้งนี้การบริหารค่าตอบแทนในธุรกิจโรงแรมพยายามปรับปรุงเพื่อให้สอดคล้องกับสภาวะเศรษฐกิจที่เป็นอยู่ในปัจจุบัน พนักงานจะได้รับผลประโยชน์สูงสุดจากการทำงานในอาชีพนี้

ความหมายของค่าตอบแทน
ค่าตอบแทน (Compensation) หมายถึง การให้ประโยชน์ทางเศรษฐกิจในรูปแบบต่างๆ เช่น ค่าจ้าง เงินเดือน เงินชดเชย หรือผลประโยชน์ (Benefit) อย่างอื่นที่องค์การให้กับบุคลากรเพื่อเป็นการตอบแทนการทำงาน เพื่อจูงใจให้มีการปฏิบัติงานอย่างมีประสิทธิภาพ ส่งเสริมขวัญกำลังใจของผู้ปฏิบัติงานและเสริมสร้างฐานะความเป็นอยู่ของครอบครัวผู้ปฏิบัติงานให้ดีขึ้น โดยปกติบุคลากรจะคุ้นเคยกับค่าตอบแทนใน 2 ลักษณะ คือ
1. เงินเดือน (Salary) หมายถึง ค่าตอบแทนที่เป็นรายได้ประจำที่บุคลากรจะได้รับในอัตราคงที่ภายในช่วงระยะเวลาที่กำหนด
2. ค่าจ้าง (Wage) หมายถึง ค่าตอบแทนที่บุคลากรได้รับโดยถือจากเกณฑ์ระยะเวลาในการปฏิบัติงานเป็นหลัก ซึ่งเป็นการจ่ายให้ตามเวลาการทำงานที่ทำจริง ตามที่ตกลงกันไว้
ค่าตอบแทนแบ่งได้เป็น 2 ประเภท คือ
1. ค่าตอบแทนโดยตรงเช่น ค่าจ้าง เงินเดือน ค่าคอมมิสชั่น โบนัส
2. ตอบแทนโดยอ้อม เช่น รถยนต์ประจำตำแหน่ง ค่าเบี้ยเลี้ยง ค่าเช่าบ้าน ประกันชีวิต ประกันอุบัติเหตุ ประกันสุขภาพเงินช่วยการศึกษาบุตร
การจ่ายค่าตอบแทนให้บุคลากร จะต้องพิจารณาตามหลักเหตุผล ความเสมอภาคและความเหมาะสม โดยส่วนประกอบของค่าตอบแทนสามารถแบ่งออกเป็น 3 ประเภท คือ
1. ค่าตอบแทนเนื่องจากความสำคัญของงาน ค่าตอบแทนในลักษณะนี้จะเป็นค่าตอบแทนตามปกติที่ให้แก่บุคลากร เนื่องจากผลการปฏิบัติงานโดยตรงที่บุคลากรกระทำให้แก่องค์การ เช่น เงินเดือน ค่าจ้างและค่าล่วงเวลา 
2. ค่าตอบแทนเพื่อจูงใจในการปฏิบัติงาน ค่าตอบแทนในส่วนนี้จะให้แก่บุคลากรเพื่อจูงใจให้ปฏิบัติงานอย่างมีประสิทธิภาพและเต็มความสามารถ เช่น ส่วนแบ่งกำไรการให้เงินตอบแทนเมื่อสิ้นปีหรือที่เรียกว่า โบนัส (Bonus) 
3. ค่าตอบแทนพิเศษ เป็นผลประโยชน์พิเศษที่องค์การมีให้กับบุคลากร เช่น การให้ค่าแรงในวันหยุด การจ่ายประกันชีวิตพนักงาน การสนับสนุนกิจกรรมสันทนาการของบุคลากร การจ่ายค่าเล่าเรียนบุตรของพนักงาน เป็นต้น

วัตถุประสงค์ในการให้ค่าตอบแทน 

ค่าตอบแทนเป็นปัจจัยสำคัญที่เกี่ยวเนื่องกับบุคคลหลายฝ่าย ซึ่งจะส่งผลกระทบต่อการดำเนินงานของโรงแรมทั้งทางตรงและทางอ้อม ดังนั้นผู้มีหน้าที่เกี่ยวข้องกับการกำหนดอัตราและโครงสร้างค่าตอบแทนต้องเข้าใจวัตถุประสงค์ในการจ่ายค่าตอบแทนของโรงแรม เพื่อให้สามารถพิจารณาการกำหนดค่าตอบแทนได้อย่างเหมาะสม วัตถุประสงค์หลักในการให้ค่าตอบแทนของโรงแรม มีดังนี้

1. เพื่อดึงดูดบุคลากร การจ่ายค่าตอบแทนมีวัตถุประสงค์เพื่อจูงใจให้บุคลากรภายนอกต้องการเข้ามาทำงานในโรงแรม เมื่อมีการจ่ายค่าตอบแทนให้กับพนักงานในระดับสูงย่อมเป็นสิ่งดึงดูดใจให้บุคคลภายนอกอยากเข้ามาร่วมงาน ทำให้โรงแรมสามารถเลือกบุคลากรที่มีความสามารถเข้ามาทำงานในโรงแรมได้ ซึ่งบุคลากรที่มีความสามารถย่อมมีความสัมพันธ์โดยตรงกับประสิทธิภาพของการทำงานและความสำเร็จของธุรกิจ 
2. เพื่อบริหารต้นทุน ถึงแม้ว่าธุรกิจโรงแรมส่วนมากจะมีการจ่ายค่าตอบแทนระดับสูง แต่ก็มีการควบคุมต้นทุนด้านค่าจ้าง เงินเดือน เพื่อไม่ให้สูงจนเกินไป ผู้บริหารด้านค่าตอบแทนจะต้องคำนึงถึงกำไรที่ทางโรงแรมจะได้รับเนื่องจากเป็นค่าใช้จ่ายที่ค่อนข้างสูง ดังนั้นโรงแรมจึงมีนโยบายการบริหารค่าตอบแทนอย่างรัดกุมและเหมาะสม เพื่อไม่ให้เกิดผลกระทบต่อการดำเนินธุรกิจและให้สอดคล้องกับสภาวะเศรษฐกิจในปัจจุบัน
3. เพื่อจูงใจในการปฏิบัติงาน การจ่ายค่าตอบแทนในลักษณะจูงใจจะเป็นสิ่งกระตุ้นให้พนักงานปฏิบัติหน้าที่ดีขึ้น การจ่ายค่าตอบแทนสูงเป็นสิ่งจูงใจให้พนักงานปฏิบัติงานเต็มความสามารถ เนื่องจากค่าตอบแทนจะมีความสัมพันธ์โดยตรงกับการปฏิบัติงานของพนักงาน ดังนั้นการจ่ายค่าตอบแทนสูงจึงเป็นการจูงใจพนักงานได้ ซึ่งธุรกิจโรงแรมส่วนมากจะจ่ายค่าตอบแทนให้แก่พนักงานในระดับสูง
4. เพื่อสร้างความพอใจให้กับพนักงาน การจ่ายค่าตอบแทนสูงจะสร้างความพึงพอใจให้กับพนักงานและทำให้อยากทำงานอยู่กับโรงแรมนานๆ เกิดการจงรักภักดีกับองค์การซึ่งเป็นสิ่งที่ดีต่อการบริหารจัดการ การจ่ายค่าตอบแทนที่เป็นธรรมจะสามารถลดความขัดแย้ง ลดการร้องทุกข์อันเนื่องมาจากรายได้ไม่เพียงพอ การเรียกร้องค่าตอบแทนเพิ่มของพนักงาน ซึ่งปัญหาดังกล่าวจะเกิดขึ้นกับธุรกิจโรงแรมน้อยมาก
5. ลดการออกจากงานของพนักงาน เมื่อพนักงานมีรายได้เป็นที่พอใจ สามารถเลี้ยงครอบครัวได้ภายใต้สภาวะเศรษฐกิจที่เป็นอยู่ในปัจจุบัน ดังนั้นความคิดที่จะลาออกจากงานของพนักงานย่อมมีน้อยเนื่องจากพนักงานเกิดความมั่นใจในความมั่นคงในการทำงานและรายได้ที่ได้รับ
6. เพื่อเป็นมาตรฐานในการจ่ายค่าจ้าง เงินเดือนให้กับพนักงาน ในการบริหารค่าตอบแทนนอกจากจะเกิดประโยชน์ตาที่ได้กล่าวมาแล้ว ยังใช้เป็นมาตรฐานในการจ่ายค่าจ้างเงินเดือนให้กับพนักงานในตำแหน่งต่างๆ รวมถึงการเลื่อนขั้นเงินเดือนด้วย
7. เพื่อสร้างความร่วมมือจากพนักงาน เมื่อพนักงานมีความพึงพอใจในการทำงานและค่าตอบแทนต่างๆ ที่ได้รับจากโรงแรม การสร้างความร่วมมือจากพนักงานก็จะสามารถทำได้ง่าย ความสามัคคีในการทำงานจะเกิดขึ้น การให้ความช่วยเหลือ การเสียสละเพื่อการทำงานของพนักงานก็จะเกิดขึ้นตามมา
8. เป็นการสร้างความสัมพันธ์ที่ดีระหว่างผู้บริหารกับพนักงาน การจ่ายค่าตอบแทนที่เหมาะสมเป็นธรรม จะสร้างความสัมพันธ์ที่ดีระหว่างผู้บริหารกับพนักงานได้

ความสำคัญของการบริหารค่าตอบแทน

การจ่ายค่าตอบแทนให้กับพนักงานย่อมมีความสำคัญต่อบุคคลหลายฝ่าย ถ้าระบบการจ่ายค่าตอบแทนไม่ยุติธรรม อาจทำให้ลูกจ้างหรือพนักงานเรียกร้อยค่าแรงงานเพิ่ม ซึ่งทำให้เกิดผลกระทบต่อการบริหารงานในโรงแรมอย่างแน่นอน และรัฐบาลก็จะเข้ามาแก้ปัญหาเพื่อให้เกิดความยุติธรรมทั้งสองฝ่าย ดังนั้นความสำคัญของการบริหารค่าตอบแทนพนักงานสามารถแบ่งได้ ดังนี้
1. ความสำคัญต่อพนักงาน ค่าจ้าง เงินเดือนและค่าตอบแทนต่างๆ ที่พนักงานได้รับจะทำให้พนักงานมีอำนาจซื้อหรือจับจ่ายให้ครอบครัวเป็นการตอบสนองปัจจัยพื้นฐานทางสังคมให้กับพนักงาน รวมทั้งสร้างความมั่นคงและฐานะทางสังคม ถ้าพนักงานได้รับค่าตอบแทนอย่างเพียงพอและยุติธรรมก็จะทำให้พนักงานดำเนินชีวิตในสังคมได้อย่างไม่มีปัญหา หากพนักงานได้ค่าตอบแทนไม่เพียงพอ ไม่ยุติธรรม ไม่มีเงินเพียงพอกับค่าใช้จ่ายที่เกิดขึ้น ปัญหาต่างๆ ก็จะเกิดตามมาและกลายเป็นปัญหาของสังคมได้
2. ความสำคัญต่อโรงแรม การจ่ายค่าตอบแทนให้กับพนักงานเป็นต้นทุนอย่างหนึ่งในการบริหารงานโรงแรม ถ้าโรงแรมมีต้นทุนในการบริหารสูงจะเป็นจุดอ่อนต่อการแข่งขันเนื่องจากธุรกิจโรงแรมมีคู่แข่งขันมาก หากผู้บริหารไม่สามารถควบคุมต้นทุนค่าใช้จ่ายต่างๆ ได้ อาจมีผลกระทบต่อการบริหารงานของโรงแรม ดังนั้น ในการบริหารค่าตอบแทนในธุรกิจโรงแรม ผู้บริหารจะต้องคำนึงถึงต้นทุนในการบริหารกำไรที่จะได้รับ ความเพียงพอ ความยุติธรรมในการจ่ายค่าจ้างเงินเดือนให้กับพนักงาน ดังนั้นหากการบริหารค่าตอบแทนขาดประสิทธิภาพที่ดีอาจส่งผลกระทบต่อโรงแรมได้
3. ความสำคัญต่อสังคม การบริหารค่าตอบแทนย่อมมีความสำคัญต่อสังคมในหลายๆ ด้าน ดังนี้
3.1 ด้านเศรษฐกิจ ค่าตอบแทนที่โรงแรมจ่ายให้กับพนักงานจะทำให้เศรษฐกิจดีขึ้น เพราะพนักงานมีอำนาจซื้อเพื่อจับจ่ายซื้อสินค้าอุปโภค บริโภค ส่งผลให้เกิดการขยายตัวด้านการค้าการลงทุน
3.2 ด้านสังคม เมื่อประชาชนมีอาชีพ มีรายได้ที่มั่นคง สภาพการครองชีพดี คนในสังคมมีความเป็นอยู่ดี ส่งผลให้ภาวะเศรษฐกิจดีขึ้นตามไปด้วย ปัญหาต่างๆ ที่เกิดขึ้นในสังคมก็จะลดลง
3.3 ด้านการเมือง ผู้ใช้แรงงานในปัจจุบันมีเป็นจำนวนมากและเป็นกลุ่มใหญ่ มีบทบาทในการกดดันที่สำคัญทางการเมือง ในการเรียกร้องของกลุ่มผู้ใช้แรงงานจะทำให้เกิดการเปลี่ยนแปลงทางด้านการเมืองและกฎหมายต่างๆ ได้ เนื่องจากกลุ่มผู้ใช้แรงงานเป็นกลุ่มใหญ่และมีจำนวนมาก สามารถใช้แรงงานกดดันพรรคการเมืองได้

ปัจจัยที่มีอิทธิพลต่อการจ่ายค่าตอบแทน

การจ่ายค่าตอบแทนจะมีผลต่อความสามารถในการดึงดูดบุคลากรที่มีความสามารถให้เข้าร่วมงาน กระตุ้นและจูงใจบุคลากรให้ปฏิบัติงานอย่างมีประสิทธิภาพตลอดจนมีส่วนในการบริหารต้นทุนขององค์การ ดังนั้นผู้มีหน้าที่กำหนดค่าตอบแทนจะต้องเข้าใจถึงปัจจัยที่มีอิทธิพลต่อการจ่ายค่าตอบแทน ซึ่งประกอบไปด้วย
1. กฎหมายแรงงานและข้อกำหนดของรัฐบาล ผู้ประกอบการจะต้องจ่ายค่าจ้างเงินเดือนให้กับพนักงานไม่น้อยไปกว่าค่าแรงขั้นต่ำตามที่กฎหมายกำหนดไว้ โดยปกติธุรกิจโรงแรมส่วนใหญ่จะจ่ายค่าตอบแทนให้กับพนักงานสูงกว่าค่าแรงขั้นต่ำอยู่แล้ว
2. ระดับค่าตอบแทนของโรงแรมอื่น ผู้บริหารค่าตอบแทนจะต้องคำนึงถึงระดับค่าตอบแทนของโรงแรมอื่นที่มีขนาดหรืออยู่ในระดับเดียวกัน การจ่ายค่าตอบแทนก็ควรอยู่ในระดับหรืออัตราที่ใกล้เคียงกัน ไม่เช่นนั้นจะทำให้เกิดข้อเปรียบเทียบและการแข่งขันขึ้น การแข่งขันจะทำให้พนักงานที่มีความรู้ความสามารถเลือกเข้าทำงานในโรงแรมที่จะจ่ายค่าตอบแทนสูงกว่า
3. ความสามารถในการจ่าย นับเป็นอิทธิพลที่สำคัญอย่างหนึ่งในการจ่ายค่าตอบแทน ถ้าโรงแรมมีลูกค้ามาก มีกำไรสูงการบริหารงานมีประสิทธิภาพ ก็จะมีความสามารถในการจ่ายเงินเดือนและค่าตอบแทนให้กับพนักงานในอัตราสูง ซึ่งปัจจัยดังกล่าวจะจูงใจพนักงานให้ทุ่มเทให้กับการทำงานและจูงใจบุคลากรภายนอกให้อยากเข้ามาทำงานด้วย
4. ค่าครองชีพ ในแต่ละพื้นที่จะมีค่าครองชีพแตกต่างกัน ดังนั้นผู้บริหารค่าตอบแทนหรือผู้บริหารค่าจ้างเงินเดือนจะต้องคำนึงถึงระดับค่าครองชีพของแต่ละภาพเพื่อประกอบการพิจารณาเพื่อจ่ายค่าตอบแทนให้กับพนักงาน
5. ลักษณะของงาน ในการจ่ายค่าตอบแทน สิ่งที่ผู้บริหารต้องคำนึงถึง คือ ลักษณะของงานแต่ละงาน งานโรงแรมมีลักษณะเป็นงานให้บริการ มีความกดดันในการทำงานสูง พนักงานจะต้องมีความรู้ความเข้าใจในงานด้านบริการเป็นอย่างดี ดังนั้นในการบริหารค่าตอบแทนของงานบริการจึงมีความแตกต่างจากงานในลักษณะอื่น 
6. อิทธิพลจากสหภาพแรงงาน โรงแรมส่วนใหญ่จะมีสหภาพแรงงานเพื่อคุ้มครองผู้ใช้แรงงาน หากโรงแรมใดมีสหภาพแรงงานที่เข้มแข็งจะมีอำนาจต่อรองกับผู้บริหารได้มาก  ส่วนใหญ่จะเป็นการต่อรองด้านค่าจ้าง เงินเดือน สวัสดิการ และสิทธิประโยชน์อื่นๆ ให้กับพนักงาน
7. นโยบายการจ่ายค่าตอบแทนของโรงแรม เป็นปัจจัยที่ผู้บริหารจะต้องนำมาพิจารณา เพื่อกำหนดค่าตอบแทนให้กับพนักงาน แต่ละโรงแรมอาจมีนโยบายจ่ายค่าตอบแทนที่แตกต่างกัน ขึ้นอยู่กับขนาดและระดับของแต่ละโรงแรม
8. มีความเหมาะสมกับตำแหน่งงาน งานแต่ละตำแหน่งมีหน้าที่ความรับผิดชอบแตกต่างกัน บางตำแหน่งมีความเสี่ยงสูง รับผิดชอบสูง ต้องใช้ความรู้ ทักษะความชำนาญและความสามารถสูง แต่งานบางตำแหน่งอาจใช้ความรู้ความสามารถไม่สูงมากนักก็สามารถปฏิบัติงานนั้นได้ ดังนั้นในการกำหนดและพิจารณาการจ่ายค่าตอบแทนจะต้องคำนึงถึงตำแหน่งงานและหน้าที่ความรับผิดชอบในงานเป็นสำคัญ หมายถึง ผู้ที่มีความรับผิดชอบสูงก็ควรได้ค่าตอบแทนสูง ส่วนผู้ที่มีความรับผิดชอบต่ำ การพิจารณาค่าตอบแทนก็จะอยู่ในระดับต่ำเพื่อให้สอดคล้องและเหมาะสมกับงานที่ปฏิบัติ

นโยบายที่เกี่ยวข้องกับค่าตอบแทน

	การกำหนดค่าตอบแทนในการปฏิบัติงานเป็นเรื่องละเอียดอ่อนและส่งผลกระทบต่อเนื่องถึงการดำเนินกิจกรรมต่างๆ ของโรงแรม ตั้งแต่การสรรหา การคัดเลือกบุคลากร การดำเนินงาน และความสำเร็จของโรงแรม ผู้มีหน้าที่กำหนดค่าตอบแทนจะต้องเข้าใจถึงอิทธิพลของปัจจัยต่างๆ ที่มีต่อการจ่ายค่าตอบแทน เพื่อที่จะสามารถกำหนดโครงสร้างและนโยบายที่เกี่ยวข้องกับค่าตอบแทนได้อย่างเหมาะสม แต่ละโรงแรมจะมีนโยบายในการจ่ายค่าตอบแทนแตกต่างกันไปตามความพร้อมและสถานการณ์ สามารถจำแนกนโยบายการจ่ายค่าตอบแทนออกได้ ดังนี้

1. มีแผนการจ่ายค่าตอบแทนที่แน่นอน การจ่ายค่าตอบแทนพนักงานโรงแรมนั้นจะให้ความสำคัญกับความรู้ ความสามารถ ทักษะ ความรับผิดชอบและสภาพการทำงานของแต่ละตำแหน่ง ดังนั้น ในแต่ละตำแหน่งจะมีแผนในการจ่ายค่าตอบแทน มีการกำหนดขั้นเงินเดือนที่แน่นอนไว้
2. มีความเพียงพอและเหมาะสม การจ่ายค่าตอบแทนควรเป็นการจ่ายในระดับที่เพียงพอและเหมาะสมกับตำแหน่งงานแต่ละตำแหน่ง
3. สอดคล้องกับอัตราค่าแรงขั้นต่ำ ซึ่งเป็นอีกหนึ่งปัจจัยที่ผู้บริหารต้องให้ความสำคัญ เพราะหากไม่ปฏิบัติตามจะมีความผิดตามกฎหมาย
4. ความเท่าเทียม ผู้บริหารควรจ่ายค่าตอบแทนที่เท่าเทียมกันสำหรับงานที่มีลักษณะหน้าที่และความรับผิดชอบที่ไม่แตกต่างกันมาก
5. ความเป็นธรรม การจ่ายค่าตอบแทนจะต้องพิจารณาถึงความเป็นธรรมแก่พนักงาน ไม่ทำให้พนักงานเกิดความรู้สึกว่าถูกเอาเปรียบ เช่น โรงแรมขนาดใหญ่ มีลูกค้ามาก ก็ควรมีกำไรสูง การจ่ายค่าตอบแทนพนักงานก็ต้องมีความเป็นธรรม 
6. คำนึงถึงต้นทุน การจ่ายค่าตอบแทนพนักงานเป็นต้นทุนในด้านบริหารจัดการ ถ้าโรงแรมมีต้นทุนด้านการจ่ายค่าจ้างเงินเดือนและผลประโยชน์ตอบแทนอื่น ให้กับพนักงานเกินไป จะทำให้ต้นทุนในส่วนนี้สูง จะมีผลกระทบต่อกำไรหรือรายได้ที่โรงแรมจะได้รับ 
7. มีความมั่นคงแน่นอน ค่าตอบแทนที่พนักงานได้รับจะต้องมีความมั่นคงแน่นอน เพื่อให้พนักงานเกิดความมั่นใจกับรายได้แต่ละเดือน แต่หากการจ่ายค่าตอบแทนไม่มีความมั่นคงหรือแน่นอนจะทำให้พนักงานเกิดความรู้สึกว่าไม่มีความมั่นใจกับรายได้ของตัวเอง เนื่องจากไม่ทราบว่าเดือนไหนจะได้รับเงินเดือนมากหรือน้อยอย่างไร ทำให้มีปัญหาด้านการวางแผนการใช้จ่าย
8. สามารถจูงใจได้ ค่าตอบแทนหรือค่าจ้างเงินเดือนที่จ่ายให้กับพนักงานต้องสามารถจูงใจพนักงานให้ทุ่มเทกับการทำงาน คือ เป็นการจ่ายค่าตอบแทนในระดับสูงและมีประโยชน์อื่นๆ เพิ่มนอกจากเงินเดือน ความสามารถในการจูงใจในที่นี้ยังหมายถึง สามารถจูงใจบุคคลภายนอกให้อยากมาทำงานด้วย 
9. เป็นที่ยอมรับของพนักงาน ค่าตอบแทนที่โรงแรมจ่ายให้พนักงานต้องทำให้พนักงานพึงพอใจและยอมรับค่าตอบแทนที่ได้รับ คือไม่น้อยเกินไปจนไม่เพียงพอกับค่าใช้จ่ายที่จำเป็น 


การกำหนดค่าตอบแทน 

การประเมินค่างานเป็นกระบวนการสำคัญในการกำหนดค่าตอบแทน ผู้มีหน้าที่กำหนดค่าตอบแทนจะต้องศึกษา วิเคราะห์และประเมินค่างาน ตลอดจนนำข้อมูลที่มีอยู่มาใช้ประกอบการจัดเรียงลำดับงานตามความสำคัญ เพื่อกำหนดค่าตอบแทนที่เหมาะสมและยุติธรรม ซึ่งทำได้ 2 วิธี คือ
1. การประเมินค่างานเชิงคุณภาพ ผู้ทำหน้าที่ประเมินค่างานจะจำแนก เปรียบเทียบ และจัดลำดับงานตามความสำคัญ
2. การประเมินค่างานเชิงปริมาณ ผู้ทำหน้าที่ประเมินค่างานจะวิเคราะห์ความแตกต่างของงานในรูปของตัวเลข
		ข้อมูลที่ได้จากการประเมินค่างานถือเป็นปัจจัยสำคัญในการกำหนดค่าตอบแทนของบุคลากร เนื่องจาการประเมินค่างานจะมีการเปรียบเทียบและจัดเรียงตามลำดับความสำคัญ ทำให้ผู้ทำหน้าที่กำหนดค่าตอบแทนสามารถนำข้อมูลมาใช้งานได้โดยตรง การกำหนดค่าตอบแทนทำได้ 2 วิธี ดังนี้
1. การพิจารณาลักษณะงาน ผู้ทำหน้าที่กำหนดค่าตอบแทนจะพิจารณาลักษณะงานเพื่อกำหนดค่าตอบแทน โดยการพิจารณาลักษณะงานดังนี้
1.1 วิธีจัดลำดับความสำคัญ ผู้ทำหน้าที่ประเมินค่างานจะเปรียบเทียบความสำคัญของแต่ละงาน แล้วทำการจัดเรียงลำดับตามความเหมาะสม ซึ่งมีข้อดีที่สามารถจัดทำได้ง่าย รวดเร็วและประหยัดค่าใช้จ่าย ในทางปฏิบัติผู้ทำหน้าที่ประเมินอาจประสบปัญหาเกี่ยวกับการกำหนดมาตรฐานในการตัดสินใจว่างานใดมีความสำคัญมากกว่ากัน และถือเป็นเรื่องยากที่องค์การจะหาบุคลากรที่มีความเข้าใจในงานแต่ละชนิดได้เป็นอย่างดี เพื่อที่จะประเมินค่างานอย่างถูกต้องและน่าเชื่อถือ
1.2 วิธีกำหนดราคาตลาด ผู้ทำหน้าที่กำหนดค่าตอบแทนจะศึกษาข้อมูล รายละเอียดของงานภายในองค์การ ทำการรวบรวมข้อมูลที่สำคัญเกี่ยวกับงานที่มีลักษณะใกล้เคียงกันจากภายนอกองค์การ แล้วนำผลลัพธ์มาเปรียบเทียบกัน 
1.3 วิธีอาศัยราคาตลาดเป็นแนวทาง วิธีนี้พัฒนาขึ้นมาจากวิธีการกำหนดราคาตลาด เพื่อให้การปฏิบัติงานเป็นระบบ มีมาตรฐาน และมีประสิทธิภาพ เนื่องจากราคาตลาดจะเป็นแนวทางสำคัญในการกำหนดค่าตอบแทนตามความเป็นจริง ซึ่งอาจทำได้โดย กำหนดมาตรฐานค่าตอบแทนเพื่อใช้เป็นแนวทางในการเปรียบเทียบ กำหนดขอบเขตและรายละเอียดของงานที่ต้องการศึกษา ดำเนินการสำรวจเพื่อเก็บรวบรวมข้อมูลของงานและเปรียบเทียบข้อมูล เพื่อนำมาใช้ประโยชน์ในการกำหนดค่าตอบแทน
1.4 วิธีการกำหนดตำแหน่ง ผู้ทำหน้าที่กำหนดค่าตอบแทนจะจำแนกงานออกเป็นกลุ่ม แล้วศึกษาเปรียบเทียบในรายละเอียด โดยปฏิบัติได้ 2 วิธี คือ
1.1.4 การพิจารณาอาชีพ โดยจำแนกประเภทงาน เปรียบเทียบและจัดลำดับความสำคัญของงานที่อยู่ในกลุ่มอาชีพเดียวกัน จากนั้นนำข้อมูลที่ได้ไปทำการศึกษาและเปรียบเทียบกับงานที่อยู่ในกลุ่มอาชีพอื่น
1.1.5 การกำหนดชั้นงาน โดยการกำหนดชั้นของงานขึ้นตามความสำคัญ เพื่อใช้เป็นมาตรฐานในการประเมินค่าและการกำหนดอัตราค่าตอบแทนในการปฏิบัติงาน
2. การพิจารณาปัจจัยในการปฏิบัติงาน วิธีนี้ผู้กำหนดค่าตอบแทนจะต้องศึกษาปัจจัยที่เกี่ยวข้องกับค่าตอบแทนในการปฏิบัติงาน โดยสามารถปฏิบัติได้ดังนี้
2.1 วิธีกำหนดคะแนนเป็นตัวเลข วิธีนี้จะเป็นการศึกษาปัจจัยของแต่ละงานแล้วกำหนดคะแนน เพื่อสร้างมาตรฐานและความชัดเจนในการพิจารณากำหนดค่าตอบแทน
2.2 วิธีใช้ปัจจัยอื่นแทนปัจจัยการปฏิบัติงาน วิธีนี้จะให้ความสำคัญกับปัจจัยแวดล้อมอื่นนอกเหนือจากปัจจัยในการปฏิบัติงานมาประกอบการพิจารณากำหนดค่าตอบแทนด้วย
การกำหนดค่าตอบแทนในแต่ละวิธีจะมีลักษณะเด่นและด้อยต่างกัน จึงเป็นหน้าที่ของผู้กำหนดค่าตอบแทนที่จะตัดสินใจเลือกใช้วิธีการที่มีประสิทธิภาพ ยุติธรรมและเหมาะสมกับสถานการณ์มาใช้งาน

การสำรวจค่าตอบแทน

การสำรวจค่าตอบแทนเป็นกิจกรรมสำคัญที่ผู้เกี่ยวข้องกับการกำหนดค่าตอบแทนจะต้องปฏิบัติเพื่อนำข้อมูลที่ได้มาประกอบการศึกษา พิจารณา กำหนดหรือปรับปรุงค่าตอบแทนให้มีความสอดคล้องกับสถานการณ์  เหตุผลในการสำรวจค่าตอบแทนมีดังนี้
1. เพื่อให้ข้อมูลและรายละเอียดต่างๆ เกี่ยวกับการจ่ายค่าตอบแทนให้กับพนักงานมาใช้เป็นประโยชน์ในการกำหนดการจ่ายค่าตอบแทนพนักงาน
2. เพื่อให้ทราบว่านโยบายและโครงสร้างการจ่ายค่าตอบแทนมีความเหมาะสมสอดคล้องกับตลาดแรงงานในปัจจุบันหรือไม่
3. เพื่อให้ได้ข้อมูลเกี่ยวกับอัตราค่าจ้างเงินเดือนของพนักงานที่เริ่มเข้าทำงานในตำแหน่งต่างๆ ในโรงแรมว่ามีเงินเดือนเริ่มต้นที่เท่าใด เพื่อจะได้ปรับปรุงจูงใจพนักงานให้ปฏิบัติงานอย่างมีประสิทธิภาพ
4. ผู้บริหารค่าจ้างเงินเดือนของโรงแรมสามารถเสนอการจ่ายเงินเดือน เพื่อจูงใจให้บุคคลากรภายนอกมีความต้องการที่จะเข้ามาทำงานในโรงแรมได้มากขึ้น
5. เพื่อเป็นการแข่งขันกับโรงแรมที่อยู่ในระดับเดียวกัน
6. ทำให้ทราบความต้องการของตลาดแรงงานว่า แรงงานด้านใดบ้างที่มีความต้องการสูงหรือกำลังขาดแคลน
7. เพื่อให้ทราบข้อมูลการจ่ายค่าตอบแทนของโรงแรมอื่นว่าอยู่ในระดับใดและแตกต่างจากโรงแรมเราอย่างไร เพื่อธำรงรักษาพนักงานที่มีความสามารถให้อยู่กับโรงแรมต่อไป
8. เพื่อให้ได้ข้อมูลเกี่ยวกับการจ่ายค่าตอบแทนมากเพียงพอ เพื่อใช้ประกอบการวิเคราะห์สำหรับใช้ในการกำหนดโครงสร้างการจ่ายค่าตอบแทนให้กับพนักงานต่อไป ซึ่งจะเห็นได้ว่า การสำรวจข้อมูลการจ่ายค่าตอบแทนของโรงแรมอื่นและธุรกิจประเภทอื่น จะทำให้ผู้บริหารค่าจ้างเงินเดือนได้รับข้อมูลต่างๆ ที่เป็นประโยชน์ในการพิจารณา เพื่อจะนำไปวิเคราะห์ในการกำหนดนโยบายหรือโครงสร้างการจ่ายค่าตอบแทนให้กับพนักงานได้อย่างเหมาะสม ทันสมัย สอดคล้องกับสภาวะเศรษฐกิจปัจจุบัน ซึ่งจะเป็นผลดีต่อการบริหารด้านการจ่ายค่าตอบแทนให้กับพนักงาน
โดยปกติก่อนจะดำเนินการสำรวจค่าตอบแทน ผู้สำรวจจะต้องกำหนดขอบเขตในการตรวจสอบ เพื่อเป็นแนวทางและสร้างความชัดเจนในการดำเนินงาน โดยการพิจารณาปัจจัยที่มีอิทธิพลต่อการดำเนินงานและผลลัพธ์ของการสำรวจ ดังต่อไปนี้
1. คุณสมบัติขององค์การ การกำหนดขอบเขตในการสำรวจค่าตอบแทนจะต้องพิจารณาคุณสมบัติขององค์การ เนื่องจากแต่ละองค์การจะมีเอกลักษณ์ของตนเอง เพื่อนำข้อมูลมาใช้อ้างอิงในการเปรียบเทียบได้อย่างเหมาะสม เช่น ชนิดขององค์การ ขนาดขององค์การ และประเภทกิจกรรมทางธุรกิจ
2. ลักษณะของแรงงาน ผู้มีหน้าที่ในการกำหนดขอบเขตในการสำรวจค่าตอบแทนจะต้องพิจารณาคุณสมบัติของแรงงานที่สนใจศึกษาว่ามีลักษณะเช่นไร ความต้องการของตลาดแรงงานเป็นอย่างไร เพื่อให้สามารถเก็บข้อมูลที่สอดคล้องกับความต้องการและนำไปใช้ได้มากที่สุด
3. คุณสมบัติพิเศษ นอกจากปัจจัยที่กล่าวมาแล้ว การกำหนดคุณสมบัติพิเศษที่มีความสำคัญต่องานแต่ละชนิด จะช่วยให้การสำรวจค่าตอบแทนมีประสิทธิภาพและบรรลุตามวัตถุประสงค์ที่ต้องการได้ 
การสำรวจค่าตอบแทนเป็นกิจกรรมที่มีความสำคัญและมีผลกระทบต่อการดำเนินงานขององค์การเนื่องจากงานแต่ละชนิดมีความแตกต่างกัน ดังนั้นผู้ทำหน้าที่สำรวจค่าตอบแทนต้องมีความรู้ ความเข้าใจวิธีการสำรวจค่าตอบแทนที่จะนำมาใช้ เพื่อให้สามารถดำเนินการได้อย่างมีประสิทธิภาพ เหมาะสมกับงบประมาณและระยะเวลา โดยวิธีการสำรวจค่าตอบแทนที่สำคัญมี 5 วิธี คือ
1. การเปรียบเทียบงานที่สำคัญ (Key Job Matching) วิธีนี้เป็นวิธีที่ได้รับความนิยม โดยผู้สำรวจจะเลือกงานที่มีความสำคัญและคล้ายคลึงกันมาเปรียบเทียบคุณลักษณะหรือปัจจัยสำคัญภายในขอบเขตที่กำหนดให้ เช่น อัตราค่าตอบแทน โครงสร้างของค่าตอบแทน จำนวนบุคลากร เป็นต้น
2. การเปรียบเทียบโดยแบ่งกลุ่มงาน (Key Class Matching) วิธีนี้มีลักษณะคล้ายการเปรียบเทียบงานที่สำคัญ แต่ผู้สำรวจจะจัดกลุ่มงานที่มีลักษณะคล้ายกันเข้าด้วยกัน เพื่อเปรียบเทียบและแบ่งระดับงาน
3. การสำรวจอาชีพ (Occupational Survey) วิธีนี้ผู้สำรวจจะศึกษางานในแต่ละหน้าที่ขององค์การ เช่น งานการผลิต การตลาด การเงิน โดยผู้สำรวจจะนำแต่ละหน้าที่มาศึกษารายละเอียดว่าประกอบด้วยงานอะไร แล้วเปรียบเทียบงาน
4. การประเมินค่างาน (Job Evaluation) วิธีนี้จะหาความสัมพันธ์ของแต่ละงานโดยอาศัยข้อมูลที่ได้จากการวิเคราะห์งาน เพื่อนำมาจัดเรียงลำดับตามคุณค่าหรือตามความสัมพันธ์ วิธีการประเมินค่างานจะเป็นส่วนสำคัญในการกำหนดอัตราและโครงสร้างของค่าตอบแทนของานที่แตกต่างกันให้มีความยุติธรรม

ตัวอย่างการจัดลำดับตำแหน่งงานของแผนกแม่บ้านในธุรกิจโรงแรมชั้นนำ

	ลำดับ
	ตำแหน่งงาน
	เงินเดือน/บาท

	1
	ผู้จัดการแผนกแม่บ้าน
	100,000

	2
	รองผู้จัดการแผนกแม่บ้าน
	80,000

	3
	ผู้ช่วยผู้จัดการแผนกแม่บ้าน
	70,000

	4
	หัวหน้าผู้ควบคุมประจำชั้น
	45,000

	5
	เลขานุการแผนกแม่บ้าน
	35,000

	6
	เสมียนประจำแผนกแม่บ้าน
	25,000

	7
	พนักงานทำความสะอาดห้องพัก
	20,000

	8
	พนักงานช่วยทำความสะอาดห้องพัก
	18,000

	9
	พนักงานทำความสะอาดทั่วไป
	15,000



ตารางที่ 9.1 ตารางแสดงการจัดลำดับตำแหน่งงาน

5. การกำหนดประเภทงาน (Broad Classification) วิธีนี้จะเปรียบเทียบงานที่มีความใกล้เคียงกันภายในกรองอ้างอิงอย่างกว้างๆ เช่น ธุรกิจหรืออุตสาหกรรมที่อยู่ในท้องถิ่นเดียวกัน 




ข้อควรพิจารณาในการกำหนดค่าตอบแทน

การกำหนดค่าตอบแทนในการปฏิบัติให้กับพนักงาน เป็นเรื่องละเอียดอ่อนและเกี่ยวข้องกับบุคคลหลายฝ่าย ซึ่งบุคคลเหล่านี้อาจมีมุมมองที่แตกต่างกัน ดังจะเห็นได้จากทัศนะของผู้ว่าจ้างที่ถือว่าค่าตอบแทนเป็นต้นทุนสำคัญในการประกอบธุรกิจ แต่ในทางตรงกันข้าม บุคลากรจะถือว่าค่าตอบแทนเป็นปัจจัยสำคัญสำหรับการดำเนินชีวิต ส่วนรัฐบาลจะให้ความสำคัญกับความยุติธรรมของการจ่ายค่าตอบแทน เพื่อให้บุคลากรมีคุณภาพชีวิตการทำงานที่เหมาะสมและองค์การสามารถดำเนินงานได้อย่างมีประสิทธิภาพ โดยไม่ต้องแบกรับภาระด้านค่าแรงมากเกินไป ดังนั้นผู้มีหน้าที่กำหนดค่าตอบแทนจะต้องทำการพิจารณาปัจจัยต่างๆ อย่างรอบคอบ ก่อนตัดสินใจกำหนดหรือปรับเปลี่ยนค่าตอบแทน เพื่อป้องกันไม่ให้เกิดปัญหาขึ้น ข้อควรพิจารณาในการกำหนดค่าตอบแทนให้มีความยุติธรรมมีดังนี้ 
1. ระยะเวลา ระยะเวลากับค่าตอบแทนในการปฏิบัติงานเป็นปัญหาที่เกี่ยวข้องกับหลายฝ่ายตั้งแต่รัฐบาล ผู้จ้าง พนักงานและหน่วยงานด้านบุคลากร โดยรัฐบาลพยายามสร้างความเป็นธรรมและความเหมาะสมขึ้นในสังคมผ่านการออกกฎหมายและวิธีต่างๆ ทั้งทางตรงและทางอ้ม ในขณะที่ผู้จ้างและผู้ถูกจ้างต่างพยายามรักษาผลประโยชน์ของตนเองอย่างเต็มที่เช่นกัน ส่วนหน่วยงานด้านบุคลากรจะปฏิบัติหน้าที่แทนผู้จ้าง พร้อมทั้งพยายามสร้างความเป็นธรรมและคุณภาพชีวิตการทำงานที่ดีให้แก่พนักงาน ทำให้อาจเกิดปัญหาขึ้นจากความขัดแย้งกันของบทบาทและผลประโยชน์ของแต่ละกลุ่ม โดยปัญหาที่เกิดขึ้นสามารถจำแนกได้คือ 
1.1 ระยะเวลาในการปฏิบัติงาน ในทางปฏิบัติ ระยะเวลาในการปฏิบัติงานจะถูกกำหนดไว้เป็นจำนวนชั่วโมงต่อวันหรือต่อสัปดาห์ หรือจำนวนวันทำงานในแต่ละปี แต่ละองค์การจะมีระยะเวลาเริ่มต้นและสิ้นสุดการทำงานแตกต่างกันตามความเหมาะสมของประเภทและลักษณะของการประกอบธุรกิจ ซึ่งปกติองค์การจะกำหนดระยะเวลารวมในการปฏิบัติงานของบุคลากรให้อยู่ในระหว่าง 6-8 ชั่วโมงต่อวัน แต่ละองค์การจะกำหนดวันทำงานในแต่ละสัปดาห์ที่แตกต่างกัน โดยหน่วยงานราชการและรัฐวิสาหกิจได้กำหนดให้บุคลากรปฏิบัติงานสัปดาห์ละ 5 วัน ตั้งแต่วันจันทร์ถึงวันศุกร์ ในขณะที่หน่วยงานเอกชนจะกำหนดวันทำงานแตกต่างออกไปตามความเหมาะสม โดยปกติอยู่ในช่วง 5-6 วันต่อสัปดาห์ 
ส่วนระยะเวลาในการปฏิบัติงานของโรงแรมมักนำระบบการทำงานแบบควบเวลามาใช้ โดยอนุญาตให้พนักงานปฏิบัติงานโดยมีจำนวนชั่วโมงในแต่ละสัปดาห์คงที่ แต่พนักงานสามารถเลือกปฏิบัติงานหรือถูกกำหนดให้ปฏิบัติงานในแต่ละวันได้แตกต่างกัน โดยมีชั่วโมงการปฏิบัติงานที่ยาวนานในบางวัน เพื่อให้มีเวลาที่เป็นส่วนตัวมากขึ้นในวันอื่น เช่น พนักงานต้องปฏิบัติงานทั้งหมด 35 ชั่วโมงต่อสัปดาห์ โดยพนักงานสามารถปฏิบัติงานวันละ 7 ชั่วโมง เป็นเวลา 5 วัน หรือปฏิบัติงาน 8 ชั่วโมงเป็นเวลา 4 วัน และปฏิบัติงานเพียงแค่ 3 ชั่วโมงในอีกหนึ่งวันที่เหลือ เป็นต้น แต่ทั้งนี้ตารางการทำงานแบบควบเวลานี้จะต้องผ่านความเห็นชอบจากผู้จัดการฝ่ายก่อน และต้องมีการกำหนดไว้เป็นลายลักษณ์อักษรล่วงหน้า ซึ่งตารางการทำงานแบบนี้มักขึ้นอยู่กับจำนวนแขกที่มาใช้บริการซึ่งแต่ละช่วงมักไม่เท่ากัน โรงแรมจึงต้องจัดพนักงานให้มีจำวนเหมาะสมกับจำนวนแขกนั้นเอง
1.2 การหยุดพักระหว่างวัน ปกติองค์การจะจัดให้พนักงานได้หยุดพักระหว่างวัน เพื่อให้พนักงานได้มีเวลาผ่อนคลายความเครียดและความเมื่อยล้าจากการปฏิบัติงาน ตลอดจนปฏิบัติภารกิจส่วนตัว เพื่อให้บุคลากรสามารถกลับเข้าทำงานได้อย่างสดชื่นและมีประสิทธิภาพ โดยการหยุดพักระหว่างวันสามารถแบ่งได้เป็น 2 ลักษณะ คือ
1.2.1 การหยุดพักชั่วคราว เป็นการหยุดพักครั้งละประมาณ 10-15 นาที ในช่วงเช้าหรือ/และช่วงบ่าย เพื่อให้บุคลากรได้ผ่อนคลายอิริยาบถและได้สนทนาแลกเปลี่ยนความคิดเห็นกัน
1.2.2 การหยุดพักรับประทานอาหารกลางวัน โดยทั่วไปจะเป็นการหยุดพักระยะเวลาประมาณ 1 ชั่วโมง หากองค์การนั้นไม่ได้จัดให้มีการหยุดพักชั่วคราวตามข้างต้น อาจอนุญาตให้พนักงานหยุดพักรับประทานอาหารกลางวันได้ถึง 1 ชั่วโมง 30 นาที ทั้งนี้แล้วแต่นโยบายของแต่ละองค์การ
1.3  วันหยุด ในองค์การทั่วไปมักกำหนดให้บุคลากรหยุดในวันเสาร์และอาทิตย์ หรือหยุดเพียงวันอาทิตย์วันเดียวแต่ในธุรกิจโรงแรมวันหยุดของบุคลากรมักจะได้หยุดในวันธรรมดา คือวันจันทร์ถึงวันศุกร์เท่านั้น เนื่องจากในวันศุกร์ เสาร์และอาทิตย์มักมีแขกเข้ามาใช้บริการต่างๆ ภายในโรงแรมมากว่าวันธรรมดา ยกเว้นผู้จัดการแผนกและผู้บริหารระดับสูงของโรงแรมเท่านั้นที่จะได้หยุดในวันเสาร์และ/หรือวันอาทิตย์ วันหยุดที่ยังคงได้รับค่าตอบแทนนั้นตามปกติจะเป็นวันหยุดนักขัตฤกษ์และวันหยุดพักผ่อนประจำปี ซึ่งจำนวนวันมักเป็นไปตามที่กฎหมายกำหนดไว้
2. อัตราค่าตอบแทน การกำหนดอัตราค่าตอบแทนเป็นเรื่องซับซ้อน ละเอียดอ่อนและเกี่ยวข้องกับปัจจัยทั้งภายในและภายนอกองค์การ โดยในทางปฏิบัติบุคลากรจะให้ความสนใจต่ออัตราค่าตอบแทนใน 2 ลักษณะคือ 
2.1 ความยุติธรรม องค์การควรให้มีความยุติธรรมในการกำหนดและการจ่ายค่าตอบแทนให้กับบุคลากร เนื่องจากบุคลากรในหน่วยงานเดียวกันมักนำค่าตอบแทนมาเปรียบเทียบกันแม้หน่วยงานจะระบุให้ข้อมูลค่าตอบแทนนั้นเป็นข้อมูลลับไม่ควรเปิดเผยก็ตาม บุคลากรมักพิจารณาความยุติธรรมของรายได้ตัวเองใน 2 ระดับ คือ
2.1.1 ค่าตอบแทนที่องค์การจ่ายให้แก่บุคลากรเปรียบเทียบกับค่าครองชีพและผลตอบแทนในตลาดแรงงานหรือหน่วยงานอื่นที่จ่ายให้กับตำแหน่งงานเดียวกันหรือจ่ายให้กับงานที่มีลักษณะใกล้เคียงกัน
2.1.2 ค่าตอบแทนที่องค์การจ่ายให้แก่บุคลากรในตำแหน่งงานเดียวกันหรือบุคลากรที่มีความสามารถและคุณสมบัติใกล้เคียงกันในการปฏิบัติงาน สมควรต้องเท่าเทียมกัน เพื่อไม่ให้ก่อให้เกิดความเหลื่อมล้ำและความขัดแย้งขึ้นในองค์การ
2.2 ความมั่นคง นอกจากอัตราค่าตอบแทนที่เหมาะสมยุติธรรมแล้ว บุคลากรจะพิจารณาความมั่งคงของรายได้ที่ได้รับเทียบกับความต้องการในระดับที่สูงขึ้นของตัวเองด้วย ดังนั้นองค์ต้องสร้างหลักประกันรายได้ของบุคลากรว่าจะสามารถมีรายได้ที่เหมาะสมตลอดระยะเวลาที่ร่วมงานกับองค์การ

ประเภทค่าตอบแทนพนักงานโรงแรม

	ค่าตอบแทนที่พนักงานโรงแรมได้รับสามารถแบ่งออกได้เป็น 2 ประเภท คือ ค่าตอบแทนโดยตรงและค่าตอบแทนทางอ้อม
1. ค่าตอบแทนโดยตรง เป็นค่าตอบแทนที่เป็นตัวเงินที่โรงแรมจ่ายให้กับพนักงานแต่ละคนโดยตรง ค่าตอบแทนโดยตรงที่โรงแรมจ่ายให้กับพนักงานแต่ละโรงแรมจะแตกต่างกันขึ้นอยู่กับระดับและขนาดของโรงแรมนั้นๆ โดยทั่วไปค่าตอบแทนโดยตรงประกอบด้วย
1.1 ค่าจ้าง(Wage) เป็นค่าตอบแทนที่ทางโรงแรมจ่ายให้กับพนักงานลูกจ้างชั่วคราว โดยคิดในอัตราค่าจ้างเป็นรายชั่วโมงหรือรายวัน 
1.2 เงินเดือน(Salary) เป็นค่าตอบแทนที่ทางโรงแรมจ่ายให้กับพนักงานที่ได้รับการบรรจุเป็นพนักงานประจำ ซึ่งรายได้ส่วนนี้จะเป็นรายได้ประจำเดือนของพนักงานแต่ละคน
1.3 ค่านายหน้า(Commission) เป็นค่าตอบแทนที่โรงแรมจ่ายให้กับพนักงานขาย เพื่อจูงใจให้พนักงานขายทำงานให้ได้ตามเป้าหมายที่วางไว้
1.4 โบนัส(Bonus) เป็นเงินรางวับค่าตอบแทนที่โรงแรมจ่ายให้กับพนักงานเนื่องจากมีผลการปฏิบัติงานที่ดี โดยปกติมักจ่ายให้ตอนสิ้นปี
1.5 เงินค่าทำงานล่วงเวลา(Over Time) เป็นค่าตอบแทนที่พนักงานได้รับเมื่อถูกกำหนดให้ทำงานล่วงเวลา อาจเกิดขึ้นเป็นครั้งคราวเท่านั้น เช่น ในช่วงที่มีงานมาก หรือการทำงานแทนพนักงานที่ลาป่วย
1.6 เงินค่าบริการ(Service Charge) ธุรกิจโรงแรมจะคิดค่าบริการจากลูกค้า 10% ของค่าใช้จ่ายที่ลูกค้าใช้บริการในโรงแรม ซึ่งรายได้ดังกล่าวจะแบ่งให้กับพนักงานเท่ากันทุกคนเป็นรายเดือน
1.7 เงินกองทุนสะสม(Savings Money) เป็นเงินที่หักจากเงินเดือนของพนักงานประมาณ 5% เพื่อเป็นกองทุนเงินสะสมสำหรับพนักงานทุกคน พนักงานที่เป็นสมาชิกจะสามารถกู้ยืมเงินดังกล่าวได้ตามสัดส่วนที่ได้สะสมไว้ เงินกองทุนนี้จะจ่ายคือให้กับพนักงานทั้งหมด เมื่อพนักงานลาออกจากงานหรือสิ้นสุดการเป็นสมาชิกกองทุน
2. ค่าตอบแทนทางอ้อม เป็นค่าตอบแทนอย่างอื่นที่โรงแรมให้กับพนักงาน ส่วนมากจะเป็นผลประโยชน์อย่างอื่นที่ไม่ใช่ตัวเงิน ค่าตอบแทนทางอ้อมนี้ ส่วนมากจะเป็นผลประโยชน์ด้านสวัสดิการต่างๆ ได้แก่ การประกันชีวิตหมู่สำหรับพนักงาน สวัสดิการด้านสุขภาพ บ้านพัก พาหนะรับ-ส่ง วันหยุดพักอ่อนประจำปี วันลาป่วย วันหยุดตามประเพณี วันหยุดประจำสัปดาห์ อาหารสำหรับพนักงาน เครื่องแบบพนักงาน บริการซักรีด ทุนการศึกษาสำหรับบุตร ซึ่งจะได้กล่าวโดยละเอียดในบทต่อไป


สรุป
ค่าตอบแทนเป็นหนึ่งในแรงจูงใจสำคัญในการทำงานของบุคลากร มักอยู่ในลักษณะของเงินเดือนหรือค่าจ้าง ค่าตอบแทนแบ่งออกเป็น 2 ประเภทคือ ค่าตอบแทนโดยตรงและค่าตอบแทนโดยอ้อม การจ่ายค่าตอบแทนให้บุคลากรนั้น องค์การจะต้องพิจารณาตามเหตุผล ความเสมอภาคและความเหมาะสม ส่วนประกอบของค่าตอบแทนมี 3 ประเภท คือ ค่าตอบแทนจากความสำคัญของงาน เพื่อจูงใจในการทำงานและค่าตอบแทนพิเศษ วัตถุประสงค์สำคัญในการให้ค่าตอบแทนคือ เพื่อดึงดูดบุคลากรให้เข้ามาทำงานกับองค์การและเพื่อให้เป็นแรงจูงใจในการปฏิบัติงานสำหรับบุคลากรในองค์การ
การบริหารค่าตอบแทนให้กับพนักงานโรงแรมเป็นการกำหนดอัตราค่าตอบแทนให้กับพนักงานที่ปฏิบัติงานในตำแหน่งต่างๆ ในโรงแรม ซึ่งจะต้องสอดคล้องกับชั่วโมงการทำงาน เวลาการทำงาน อัตราค่าจ้างแรงงาน พนักงานลูกจ้างชั่วคราว พนักงานลูกจ้างประจำ เนื่องจากเป็นการกำหนดอัตราค่าจ้าง เงินเดือน สวัสดิการต่างๆ ค่ารักษาพยาบาล เงินโบนัส เพื่อจะได้จ่ายอัตราค่าตอบแทนให้เกิดความเหมาะสมกับทุกคน ทุกตำแหน่งสอดคล้องกับสภาพเศรษฐกิจในปัจจุบัน หากโรงแรมสามารถกำหนดและบริหารค่าตอบแทนได้อย่างเหมาะสมจะเป็นผลดีต่อทั้งธุรกิจและพนักงาน เพราะจะเป็นการจูงใจให้พนักงานปฏิบัติหน้าที่ด้วยความเต็มใจและกระตุ้นให้พนักงานทำงานในหน้าที่ให้ดีที่สุด




แบบฝึกหัด

ข้อ 1. ค่าตอบแทนหมายถึงอะไร ให้เขียนอธิบายมาโดยละเอียด
ข้อ 2. เงินเดือนกับค่าจ้าง ต่างกันอย่างไร เขียนอธิบายมาพอเข้าใจ
ข้อ 3. ส่วนประกอบของค่าตอบแทนมีอะไรบ้าง อธิบายมาเป็นข้อๆ
ข้อ 4. ให้เขียนอธิบายถึงวัตถุประสงค์ในการให้ค่าตอบแทนว่ามีอะไรบ้าง 
ข้อ 5. ให้เขียนอธิบายถึงปัจจัยที่มีอิทธิพลต่อค่าตอบแทนว่ามีอะไรบ้าง เป็นข้อๆ
ข้อ 6. ให้เขียนอธิบายถึงนโยบายที่เกี่ยวข้องกับค่าตอบแทนว่ามีอะไรบ้าง อธิบายพอเข้าใจ
ข้อ 7. การสำรวจค่าตอบแทนทำได้กี่วิธี อะไรบ้าง อธิบายเป็นข้อๆ
ข้อ 8. ให้เขียนอธิบายถึงข้อควรพิจารณาในการกำหนดค่าตอบแทนว่ามีอะไรบ้าง 
ข้อ 9. นึกศึกษาคิดว่าแรงจูงใจใดเป็นแรงจูงใจที่ดีที่สุดในการดึงดูดให้พนักงานอยากทำงานกับองค์การต่างๆ
ข้อ 10. หลังจบการศึกษา นักศึกษาต้องการค่าตอบแทนในการทำงานเดือนละเท่าใด ให้บอกจำนวน พร้อมอธิบายเหตุผล ว่าเหตุใดจึงต้องการค่าตอบแทนจำนวนนั้น
ข้อ 11. ให้อ่านกฎหมายแรงงานในภาคผนวก แล้วสรุปสาระสำคัญตามความเข้าใจมาอย่างน้อย 2 เรื่อง

แผนบริหารการสอนประจำบทที่ 10
สวัสดิการและสิทธิประโยชน์(แรงจูงใจในการทำงาน)

หัวข้อเนื้อหาประจำบท
1. วิวัฒนาการของสวัสดิการในองค์การ
2. ประเภทของสวัสดิการ
3. ชนิดของสวัสดิการ
4. หลักการจัดสวัสดิการ
5. ผลประโยชน์และสวัสดิการพื้นฐานในอุตสาหกรรมโรงแรม
6. การจัดการสวัสดิการในอุตสาหกรรมโรงแรม
7. ผลประโยชน์ของพนักงานโรงแรม
8. การบริหารสวัสดิการในองค์การ
9. สรุป
10.  แบบฝึกหัด

วัตถุประสงค์เชิงพฤติกรรม
1. ผู้เรียนสามารถอธิบายพัฒนาการสวัสดิการในองค์การได้
2. ผู้เรียนสามารถอธิบายประเภทของสวัสดิการได้
3. ผู้เรียนสามารถอธิบายชนิดของสวัสดิการได้
4. ผู้เรียนสามารถอธิบายหลักการจัดสวัสดิการได้
5. ผู้เรียนสามารถอธิบายการบริหารสวัสดิการในองค์การได้
6. ผู้เรียนสามารถอธิบายเบื้องต้นเกี่ยวกับกฎหมายแรงงานสัมพันธ์ได้

วิธีสอนและกิจกรรมการเรียนการสอนประจำบท
1. บรรยายเนื้อหาในรายวิชา
2. สอบถามให้แสดงความคิดเห็นในชั้นเรียน
3. แบ่งกลุ่มให้ศึกษากฎหมายแรงงานสัมพันธ์
4. ให้แต่ละกลุ่มออกมารายงานกฎหมายแรงงานสัมพันธ์ตามที่ได้รับมอบหมายทีละกลุ่ม
5. ครูสรุป
6. ทำแบบฝึกหัดท้ายบท
สื่อการเรียนการสอน
1. เอกสารประกอบการสอน 
2. Power Point
3. กฎหมายแรงงานสัมพันธ์
4. แหล่งข้อมูลอิเล็กทรอนิกส์ที่เกี่ยวข้อง
5. บทความ ข่าวเกี่ยวกับเรื่องที่เกี่ยวข้อง

การวัดผลและการประเมินผล
1. สังเกตความสนใจขณะฟังบรรยายและการตอบคำถาม
2. สังเกตจากการทำแบบฝึกหัดในชั้นเรียน
3. สังเกตจากการออกมารายงานหน้าชั้นเรียน
4. สังเกตจากการร่วมกิจกรรมในชั้นเรียน
5. ประเมินผลจากการทำแบบฝึกหัดท้ายบท
6. ประเมินผลจากการออกมารายงานหน้าชั้นเรียน














บทที่ 10
สวัสดิการและสิทธิประโยชน์(แรงจูงใจในการทำงาน)

การจัดการทรัพยากรมนุษย์ที่มีประสิทธิภาพในปัจจุบัน นอกจากองค์การจะต้องจ่ายค่าตอบแทนในรูปค่าจ้างและเงินเดือนเพื่อตอบสนองความสามารถแลผลการทำงานของบุคลากรแล้ว องค์การยังต้องจูงใจและรักษาบุคลากรให้ปฏิบัติงานร่วมกับองค์การได้อย่างเต็มความสามารถและด้วยความเต็มใจ ดังนั้นสวัสดิการ ผลประโยชน์ จะเป็นสิ่งที่นอกเหนือจากค่าจ้างแรงงานโดยตรงที่องค์การมองให้แก่บุคลากร เพื่อให้บุคลากรเกิดความผูกพัน จงรักภักดีและเกิดความรู้สึกร่วมในฐานะสมาชิกของหน่วยงาน ทำให้บุคลากรปฏิบัติหน้าที่ด้วยความเต็มใจ เต็มความสามารถและเสียสละให้แก่องค์การ
สวัสดิการ (Welfare) หมายถึง การที่ผู้ประกอบการดูแลพนักงาน เพื่อให้มีความเป็นอยู่ที่ดีมีสุขอนามัยสมบูรณ์ มีความปลอดภัยในการทำงานและมีความมั่นคงในการดำรงชีพ เนื่องจากการพัฒนาความรู้ ทักษะ และความสามารถของบุคลากรเพื่อเพิ่มประสิทธิภาพและประสิทธิผลในการผลิตเพียงด้านเดียว ถือเป็นการพัฒนาศักยภาพขององค์การที่ไม่ครบวงจร ดังนั้นองค์การธุรกิจจะต้องพัฒนาสมาชิก ให้เป็นผู้ที่พร้อมด้วยศักยภาพ จริยธรรมและมีความสมบูรณ์ในความเป็นมนุษย์ ตลอดจนสามารถรับผิดชอบต่อตนเองและครอบครัวได้ตามมาตรฐานที่สังคมต้องการเพื่อจะได้ไม่ต้องมีความกังวลต่อสิ่งแวดล้อมในการทำงาน สามารถทุ่มเทการทำงานให้กับองค์การอย่างเต็มที่  
การจัดสวัสดิการ ประโยชน์และบริการจะมีส่วนช่วยให้บุคลากรมีพัฒนาการตามความก้าวหน้าของการประกอบธุรกิจขององค์การ ตลอดจนช่วยให้ชีวิตครอบครัวของบุคลากรมี สวัสดิภาพและมั่นคง ทำให้ทั้งบุคลากรและครอบครัวสามารถดำรงชีวิตในสังคมได้อย่างมีคุณภาพ

วิวัฒนาการของสวัสดิการในองค์การ

วิวัฒนาการของสวัสดิการในองค์การมีการพัฒนามาพร้อมกับการพัฒนาอุตสาหกรรมและพัฒนาการของการจัดการทรัพยากรมนุษย์ในองค์การ ซึ่งสามารถแบ่งออกได้เป็น 3 ช่วงเวลา คือ ช่วงปฏิวัติอุตสาหกรรมจนถึงต้นศตวรรษที่ 19 ช่วงพัฒนาการของสังคมอุตสาหกรรม และปัจจุบัน 
1. ช่วงปฏิวัติอุตสาหกรรมจนถึงต้นศตวรรษที่ 19 การปฏิวัติอุตสาหกรรมในประเทศตะวันตกทำให้สังคมโลกเปลี่ยนจากความเป็นอยู่แบบเกษตรกรรมที่สร้างผลผลิตและค้าขายเพื่อการยังชีพในท้องถิ่นไปสู่สังคมอุตสาหกรรม ทำให้นายจ้างสามารถเลือกจ้างงานและปฏิบัติต่อแรงงานได้ตามความพอใจ ผู้ประกอบการส่วนมากจึงยังไม่เห็นความสำคัญของการจัดสวัสดิการให้กับแรงงาน รวมถึงภาครัฐที่ยังไม่ได้มีการดูแลและส่งเสริมสวัสดิภาพของแรงงานในฐานะทรัพยากรที่สำคัญ การจัดสวัสดิการแรงงานในสมัยนี้จะเกิดขึ้นจากความรู้สึกและความสัมพันธ์ของนายจ้างที่มีต่อแรงงาน โดยนายจ้างจะจัดสวัสดิการให้แก่ลูกจ้างในลักษณะที่เป็นแบบครอบครัวหรือแบบอุปถัมภ์เพื่อให้แรงงานสามารถดำรงชีวิตและทำงานอยู่ได้ตามอัตภาพ
2. ช่วงพัฒนาการของสังคมอุตสาหกรรม นับตั้งแต่การปฏิวัติอุตสาหกรรมในศตวรรษที่ 18 และ 19 ในประเทศตะวันตก ภาคอุตสาหกรรมได้รับการส่งเสริมจากภาครัฐจนเจริญเติบโตและมีพัฒนาการถึงจุดสูงสุดในช่วง 2-3 ทศวรรษแรกของศตวรรษที่ 20 ในสมัยนี้ได้มีการตื่นตัวและมีการเคลื่อนไหวของแรงงานเพื่อเรียกร้องความเป็นธรรม สวัสดิภาพและความปลอดภัยในการปฏิบัติงานมากขึ้น ผู้ประกอบการเริ่มมองเห็นความสำคัญของการจัดสวัสดิการให้แก่พนักงานมากขึ้น โดยเริ่มนำระบบการให้ค่าตอบแทนแบบจูงใจมาใช้ โดยพยายามสนองตอบต่อความต้องการขั้นต่างๆ ของสมาชิก ตั้งแต่ปัจจัยพื้นฐานในการดำรงชีพ ความมั่นคงและปลอดภัย ตลอดจนความต้องการขั้นสูงของบุคคล เพื่อให้พนักงานสามารถปฏิบัติงานได้อย่างเต็มความสามารถและด้วยความเต็มใจ
3. ปัจจุบัน การก้าวจากสังคมอุตสาหกรรมเข้าสู้สังคมบริการ นอกจากบุคลากรต้องทำงานเพื่อการยังชีพโดยได้รับค่าตอบแทนที่เหมาะสมแล้ว ยังต้องการหาความสุขให้แก่ชีวิตได้ตามที่ต้องการ สวัสดิการจึงถือเป็นเครื่องมือสำคัญในการธำรงรักษาและจูงใจให้บุคลากรสามารถปฏิบัติงานกับองค์การได้ด้วยความเต็มใจ โดยสวัสดิการจะช่วยสร้างความพึงพอใจในความสำเร็จของงาน สามารถกระตุ้นและควบคุมให้พนักงานปฏิบัติงานได้อย่างมีประสิทธิภาพ ดังนั้นผู้บริหารสวัสดิการในปัจจุบันจะต้องไม่เพียงแต่จัดสรรประโยชน์และบริการพื้นฐานแก่สมาชิกเท่านั้น แต่จะต้องสามารถประยุกต์ใช้ทักษะด้านการจัดการและการจัดการทรัพยากรมนุษย์ให้เกิดประโยชน์สูงสุด เพื่อเอื้อประโยชน์ให้แก่ทั้งบุคลากรและองค์การ

ประเภทของสวัสดิการ

การศึกษาระบบสวัสดิการได้รับความสนใจจากนักวิชาการหลายสาขา เช่น การจัดการการบริหารรัฐกิจสังคมสงเคราะห์ศาสตร์  โดยนักวิชาการจากแต่ละสาขาจะจำแนกประเภทของสวัสดิการตามความสนใจในศาสตร์ตัวเอง ซึ่งสามารถจำแนกประเภทสวัสดิการออกได้เป็น 2 ลักษณะ คือ 
1. สวัสดิการตามกฎหมาย หมายถึง สวัสดิการ ประโยชน์และบริการที่องค์การจัดสรรให้แก่บุคลากรตามข้อกำหนดของกฎหมายเพื่อตอบสนองความต้องการพื้นฐานของบุคลากรในสถานประกอบการ ส่งเสริมสวัสดิภาพและความปลอดภัยในการปฏิบัติงานของบุคลากร เช่น บริการด้านสุขภาพ ห้องพยาบาล ห้องสุขา น้ำดื่ม 
2. สวัสดิการนอกเหนือจากที่กฎหมายกำหนด หมายถึง สวัสดิการ ประโยชน์และบริการที่องค์การจัดให้บุคลากรด้วยความเต็มใจนอกเหนือจากข้อกำหนดของกฎหมาย เพื่อสร้างขวัญ กำลังใจและความพอใจในการปฏิบัติงาน ตลอดจนสร้างความรู้สึกร่วมระหว่างบุคลากรและองค์การ เช่น รถรับส่งพนักงาน ที่อยู่อาศัย งานปีใหม่ งานประจำปีหรืองานเทศกาลต่างๆ การจัดงานกีฬาสี
หรือ
1. สวัสดิการที่เป็นตัวเงิน ได้แก่ เงินช่วยค่าครองชีพ เงินสะสม เงินช่วยค่าอาหาร เงินช่วยงานสมรส เงินช่วยงานศพ เงินช่วยอุปสมบท เงินรางวัลทำงานนาน เงินบำเหน็จบำนาญ 
2. สวัสดิการที่ไม่เป็นตัวเงิน ได้แก่ เครื่องแบบชุดทำงาน สหกรณ์หรือร้านค้าจำหน่ายสินค้าราคาถูก เงินกู้ การจัดครูมาสอนภาษาหรือวิชาชีพนอกเวลางาน

ชนิดของสวัสดิการ

มีผู้จำแนกชนิดของสวัสดิการซึ่งแตกต่างกันตามความสนใจและการนำเสนอ มักพิจารณาจากปัจจัยพื้นฐานในการดำรงชีพ ความสะดวกสบายในกิจกรรมที่เกี่ยวกับงานปัจจัยทางเศรษฐกิจความมั่นคงปลอดภัย การจำแนกการจัดสวัสดิการในองค์การออกเป็น 10 ประเภท ดังต่อไปนี้
1. บริการด้านสุขภาพ (Health Services) เป็นการดูแลสุขภาพและอนามัยของบุคลากรให้อยู่ในสภาพที่เหมาะสม เช่น ห้องพยาบาล การตรวจสุขภาพและการให้ข้อมูลด้านสุขอนามัย เป็นต้น
2. บริการด้านความปลอดภัย (Safety Services) เป็นการส่งเสริมความปลอดภัยในการปฏิบัติงาน เช่น การให้ความรู้ด้านความปลอดภัย การฝึกอบรมดับเพลิง เป็นต้น
3. บริการด้านความมั่นคง (Security Services) เป็นการสร้างความมั่นคงทางกายภาพและความรู้สึกแก่บุคลากร เช่น การประกันชีวิต กองทุนสำรองเลี้ยงชีพ เงินบำนาญ เป็นต้น
4. การจ่ายค่าตอบแทนในวันหยุดตามระยะเวลาที่ได้รับอนุญาต (Payment for Entitle Leave) เป็นการให้ค่าตอบแทนตามปกติในวันหยุดพิเศษต่างๆ ของพนักงาน เช่น วันลากิจ วันลาป่วย วันหยุดประจำปี เป็นต้น
5. บริการด้านการศึกษา (Education Services) เป็นการส่งเสริมการศึกษาและการพัฒนาตนเองอย่างต่อเนื่องให้กับพนักงาน เช่น การให้ลาศึกษาต่อหรือการจัดตารางเวลาทำงานให้สอดคล้องกับเวลาเรียน
6. บริการด้านเศรษฐกิจ (Economic Services) เป็นการให้ความช่วยเหลือด้านค่าครองชีพ และการดำรงชีวิตที่มีความเหมาะสมแก่บุคลากร เช่น บ้านพัก อาหารกลางวัน เงินสงเคราะห์ต่างๆ
7. บริการนันทนาการ (Recreational Services) เป็นการสนับสนุนกิจกรรมที่เป็นประโยชน์ต่อร่างกายและจิตใจ ตลอดจนช่วยสร้างความสามัคคีในหมู่คณะ เช่น การตั้งชมรมกีฬา การจัดแข่งขันกีฬาประจำปี เป็นต้น
8. บริการให้คำปรึกษา (Counseling Services) เป็นการให้คำปรึกษาและคำแนะนำในการแก้ปัญหาในหน้าที่ของพนักงาน เช่น ด้านอาชีพ ความขัดแย้งในการทำงาน ชีวิตครอบครัว เป็นต้น
9. โบนัสและเงินสวัสดิการ (Bonus and Award) เป็นการให้ผลตอบแทนจูงใจในการปฏิบัติหน้าที่ของพนักงาน หรือการให้รางวัลกับพฤติกรรมที่องค์การต้องการ เช่น เงินโบนัส รางวัลพนักงานดีเด่น เป็นต้น
10. บริการอื่นๆ (Other Services) เป็นการให้การสนับสนุนในด้านอื่นที่นอกเหนือจากที่ได้กล่าวมาแล้ว เช่น อุปกรณ์สื่อสาร สนามเด็กเล่น รถยนต์ประจำตำแหน่ง เป็นต้น

หลักการจัดสวัสดิการ

	การจัดสวัสดิการที่มีประสิทธิภาพจะมีส่วนทำให้บุคลากรเกิดความพอใจ มีความจงรักภักดีและเชื่อมันในองค์การ องค์การสามารถจัดการค่าใช้จ่ายในการจัดสวัสดิการได้อย่างเหมาะสม และได้รับผลตอบแทนเกิดประโยชน์สูงสุด โดยหลักการพื้นฐานที่องค์การมักนำมาใช้ในการจัดระบบสวัสดิการในองค์การ มี 5 ประการ ดังนี้

1. ตอบสนองความต้องการ เนื่องจากระบบสวัสดิการมีวัตถุประสงค์สำคัญในการตอบสนองความต้องการในด้านต่างๆของสมาชิก เช่น ความต้องการทางเศรษฐกิจ ความมั่นคงและความปลอดภัย ดังนั้นผู้ที่มีหน้าที่จัดการด้านสวัสดิการจึงต้องพยายามค้นหา วางแผนให้สวัสดิการ ประโยชน์และบริการในสิ่งที่บุคลากรต้องการ เพื่อให้บุคลากรนำสิ่งที่ได้รับไปใช้ให้เกิดประแก่ทั้งตนเองและครอบครัวได้อย่างเต็มที่ เมื่อบุคลากรได้รับการตอบสนองในสิ่งที่เห็นความสำคัญ ก็จะเกิดความพึงพอใจ ความซาบซึ้งและก่อให้เกิดความรู้สึกผูกพันกับหน่วยงาน สวัสดิการโดยทั่วไปมี ดังนี้
1.1 การเบิกจ่ายค่ารักษาพยาบาล
1.2 รถรับ ส่งพนักงาน
1.3 เงินบำเหน็จ บำนาญ
1.4 เงินกู้ดอกเบี้ยต่ำ
1.5 สโมสรกีฬาและกิจกรรมสันทนาการ
1.6 การฝึกอบรมและพัฒนาบุคลากร
1.7 การจัดกิจกรรมท่องเที่ยวและพักผ่อนประจำปี
1.8 สถานที่รับเลี้ยงดูบุตร 
2. การมีส่วนร่วม เนื่องจากบุคลากรจะเป็นผู้ได้รับผลประโยชน์โดยตรงจากระบบสวัสดิการที่องค์การธุรกิจจัดให้ ดังนั้นการจัดสวัสดิการที่มีประสิทธิภาพควรเปิดโอกาสให้สมาชิกมีส่วนร่วมในการกำหนดแนวทางการดำเนินงาน เสนอความคิดในการปรับปรุง แก้ไขระบบสวัสดิการเดิม เพื่อให้ระบบสวัสดิการสามารถตอบสนองความต้องการของสมาชิกได้อย่างแท้จริง
3. ความสามารถในการจ่าย ระบบสวัสดิการของธุรกิจจะก่อให้เกิดค่าใช้จ่ายทั้งทางตรงและทางอ้อมแก่องค์การ ดังนั้นสวัสดิการที่ดีจะต้องเหมาะสมกับการลงทุนและการดำเนินงานขององค์การด้วย เพื่อไม่ให้เกิดภาระทางการเงินและการดำเนินงานขององค์การ
4. ความยืดหยุ่น ความต้องการที่หลากหลายในสังคมปัจจุบัน ทำให้ระบบสวัสดิการที่มีประสิทธิภาพต้องถูกจัดขึ้นให้คล้องกับความต้องการของสมาชิกแต่ละคนมากที่สุด ต้องสามารถปรับได้ตามความเหมาะสมของสถานการณ์
5. ประสิทธิภาพของการทำงาน เนื่องจากสวัสดิการมีวัตถุประสงค์ที่จะจูงใจให้บุคลากรปฏิบัติงานอย่างเต็มความสามารถ ดังนั้นการจัดระบบสวัสดิการจึงต้องคำนึงถึงผลลัพธ์ที่ได้จากการดำเนินงานด้วย
ผู้ดำเนินการด้านสวัสดิการจะต้องศึกษาข้อมูล วางแผนดำเนินการระบบสวัสดิการให้สอดคล้องกับสถานการณ์ของแต่ละองค์การ เพื่อก่อให้เกิดประโยชน์สูงสุดต่อบุคลากรและผู้เกี่ยวข้อง ตลอดจนคุ้มค่ากับค่าใช้จ่ายที่องค์การได้ลงทุน ทั้งนี้ไม่ได้หมายถึงสวัสดิการจะต้องมีค่าใช้จ่ายถูกที่สุด แต่หมายถึงบุคลากรสามารถนำสวัสดิการนั้นไปใช้ได้อย่างมีประสิทธิภาพ คุ้มกับค่าใช้จ่ายที่องค์การต้องจ่ายออกไปนั่นเอง

ผลประโยชน์และสวัสดิการพื้นฐานในอุตสาหกรรมการโรงแรม

	ผู้บริหารโรงแรมมักจัดให้มีสถานที่เพื่อให้พนักงานได้ใช้สอยตามสมควร ซึ่งต้องจัดให้ได้สัดส่วนตามความมากน้อยของพนักงาน สิ่งจำเป็นที่มักมีการจัดไว้ให้ มีดังนี้
1. น้ำสะอาดที่พนักงานสามารถใช้ดื่มได้
2. ห้องอาบน้ำ ห้องเปลี่ยนเสื้อผ้า
3. ห้องส้วมตามสุขลักษณะ
4. ห้องปฐมพยาบาล ยาสามัญประจำบ้าน
5. ยานพาหนะ รถรับส่ง
6. ห้องอาหารและอาหารที่สะอาดถูกสุขลักษณะ
7. ตู้เก็บเสื้อผ้าและของใช้ส่วนตัวที่มีความปลอดภัย
8. ที่พักหรือห้องพักสำหรับพนักงานที่มีภูมิลำเนาอยู่ไกล


การจัดสวัสดิการในอุตสาหกรรมการโรงแรม

การจัดสวัสดิการในอุตสาหกรรมการโรงแรมให้แก่พนักงานจะต้องคำนึงถึงสภาพแวดล้อมทั้งภายในและภายนอกโรงแรมในปัจจัยที่มีส่วนเกี่ยวข้องกับการบริหารจัดการของธุรกิจโรงแรม ซึ่งปัจจัยต่างๆ นั้นจะมีผลกระทบทั้งทางบวกและทางลบ  สภาพแวดล้อมภายนอกที่โรงแรมไม่สามารถควบคุมได้ เช่น เศรษฐกิจ การเมืองและภัยธรรมชาติต่างๆ ส่วนสภาพแวดล้อมภายใน เช่น มาตรฐานในการให้บริการ ความสามารถของพนักงาน เงินเดือนค่าตอบแทนและชื่อเสียงของโรงแรม เป็นต้น
สิทธิและสวัสดิการที่โรงแรมจัดให้แก่พนักงานโรงแรมจะแตกต่างกันไปตามนโยบายของแต่ละโรงแรมแต่มักยึด พ.ร.บ. คุ้มครองแรงงาน พ.ศ. 2541 จากกรมสวัสดิการและคุ้มครองแรงงาน ซึ่งมีสาระสำคัญกำหนดไว้ดังนี้
1. เวลาทำงานของพนักงาน
1.1 ไม่เกิน 8 ชั่วโมงต่อวัน และไม่เกิน 48 ชั่วโมงต่อสัปดาห์
1.2 งานอันตรายตามที่กำหนดในกฎกระทรวงไม่เกิน 7 ชั่วโมงต่อวัน และไม่เกิน 42 ชั่วโมงต่อสัปดาห์
2. เวลาพักของพนักงาน
2.1 นายจ้างต้องจัดให้ลูกจ้ามีเวลาพักติดต่อกันไม่น้อยกว่าวันละ 1 ชั่วโมง ภายใน 5 ชั่วโมงแรกของการทำงาน
2.2 นายจ้างและลูกจ้างจะตกลงกันล่วงหน้าให้มีเวลาพักน้อยกว่าครั้งละ 1 ชั่วโมงก็ได้ แต่ต้องไม่น้อยกว่าครั้งละ 20 นาที และเมื่อรวมกันแล้วต้องไม่น้อยกว่าวันละ 1 ชั่วโมง
2.3 กรณีงานในหน้าที่มีลักษณะต้องทำติดต่อกันไป หรือเป็นงานฉุกเฉินโดยจะหยุดเสียไม่ได้ นายจ้างจะไม่จัดเวลาพักให้ลูกจ้างก็ได้ แต่ต้องได้รับความยินยอมจากลูกจ้าง
3.  วันหยุดประจำสัปดาห์
3.1 ต้องไม่น้อยกว่าสัปดาห์ละ 1 วัน โดยมีระยะห่างกันไม่เกิน 6 วัน
3.2 ลูกจ้างมีสิทธิได้รับค่าจ้างในวันหยุดประจำสัปดาห์ ยกเว้นลูกจ้างรายวัน รายชั่วโมงหรือพาร์ทไทม์
3.3 นายจ้างและลูกจ้างจะตกลงกันล่วงหน้า กำหนดให้มีวันหยุดประจำสัปดาห์วันใดก็ได้
3.4 งานโรงแรมเป็นงานที่นายจ้างและลูกจ้างสามารถตกลงกันล่วงหน้าที่จะสะสมและเลื่อนวันหยุดประจำสัปดาห์ไปเมื่อใดก็ได้แต่ต้องอยู่ในระยะเวลาไม่เกิน 4 สัปดาห์ติดต่อกัน
3.5 กรณีวันหยุดประจำสัปดาห์ไม่แน่นอน ให้นายจ้างประกาศวันหยุดให้ลูกจ้างทราบล่วงหน้าไม่น้อยกว่า 3 วัน และแจ้งเป็นหนังสือให้พนักงานตรวจแรงงานทราบภายใน 7 วัน นับแต่วันที่ประกาศกำหนด
4. วันหยุดตามประเพณี
4.1 ต้องไม่น้อยกว่าปีละ 13 วัน โดยรวมวันแรงงานแห่งชาติด้วย ถ้าวันหยุดตามประเพณีตรงกับวันหยุดประจำสัปดาห์ ให้หยุดชดเชยในวันทำงานถัดไป ในส่วนของพนักงานสายบริการของโรงแรมสามารถสะสมและเลื่อนวันหยุดตามประเพณีไปเมื่อใดก็ได้ภายในปีปฏิทินนั้น
4.2 ลูกจ้างมีสิทธิได้รับค่าจ้างในวันหยุดตามประเพณี
5. วันหยุดพักผ่อนประจำปี
5.1 ลูกจ้างซึ่งทำงานติดต่อกันมาครบ 1 ปี มีสิทธิหยุดพักผ่อนประจำปีไม่น้อยกว่าปีละ 6 วันทำงาน
5.2 ลูกจ้างมีสิทธิ์ได้รับค่าจ้างในวันหยุดพักผ่อนประจำปี
5.3 ถ้าลูกจ้างยังทำงานไม่ครบ 1 ปี นายจ้างจะให้หยุดตามส่วนก็ได้
5.4 ให้นายจ้างเป็นผู้กำหนดวันหยุดพักผ่อนประจำปีให้ลูกจ้างทราบล่วงหน้าหรือจะเป็นการกำหนดร่วมกันเป็นข้อตกลงก็ได้
5.5 นายจ้างและลูกจ้างสามารถตกลงกันล่วงหน้าเพื่อสะสมและเลื่อนวันหยุดพักผ่อนประจำปีไปรวมหยุดในปีอื่นก็ได้
6. การลาป่วยของพนักงาน ลูกจ้างมีสิทธิลาป่วยได้เท่าที่ป่วยจริง โดยได้รับค่าจ้างตามปกติปีหนึ่งไม่เกิน 30 วันทำงาน
7. การลาคลอดของพนักงาน ลูกจ้างซึ่งเป็นหญิงมีครรภ์มีสิทธิลาคลอดก่อนและหลังคลอดบุตรไม่เกิน 90 วัน โดยให้นับรวมวันหยุดที่มีระหว่างวันลาด้วยและให้นายจ้างจ่ายค่าจ้างแก่ลูกจ้าง ซึ่งลาคลอดเท่ากับค่าจ้างในวันทำงานตลอดระยะเวลาที่ลา แต่ไม่เกิน 45 วัน
8. การลาทำหมันของพนักงาน ลูกจ้างมีสิทธิ์ลาเพื่อทำหมันได้และมีสิทธิ์ลาเนื่องจากการทำหมันตามระยะเวลาที่แพทย์แผนปัจจุบันชั้นหนึ่งกำหนดและออกใบรับรองให้ โดยลูกจ้างจะมีสิทธิ์ได้รับค่าจ้างในวันลานั้นด้วย
9. การลากิจของพนักงาน ลูกจ้างมีสิทธิ์ลาเพื่อกิจธุระอันจำเป็นได้ตามข้อบังคับเกี่ยวกับการทำงานโดยไม่ได้รับค่าจ้างในวันลา
10. การลาเพื่อฝึกอบรม ลูกจ้างมีสิทธิ์ลาเพื่อฝึกอบรมหรือพัฒนาความรู้ความสามารถตามหลักเกณฑ์และวิธีการที่กำหนดในกฎกระทรวงโดยไม่ได้รับค่าจ้างในวันลานั้น
11. การทำงานล่วงเวลาและการทำงานในวันหยุด
11.1 ในกรณีที่งานมีลักษณะต้องทำติดต่อกันไป ถ้าหยุดจะเสียหายแก่งานหรือเป็นงานฉุกเฉิน นายจ้างอาจให้ลูกจ้างทำงานล่วงเวลาหรือทำงานวันหยุดเท่าที่จำเป็นก็ได้
11.2 กิจการโรงแรมนั้นนายจ้างจะให้ลูกจ้างทำงานฝันหยุดเท่าที่จำเป็นก็ได้ โดยได้รับความยินยอมจากลูกจ้างเป็นคราวๆ ไป
11.3 ในกรณีที่มีการทำงานล่วงเวลาต่อจากเวลาทำงานปกติไม่น้อยกว่าสองชั่วโมง นายจ้างต้องจัดให้ลูกจ้างมีเวลาพัก ไม่น้อยกว่ายี่สิบนาที ก่อนที่ลูกจ้างจะเริ่มทำงานล่วงเวลา (ยกเว้นงานที่มีลักษณะหรือสภาพของงานที่ต้องทำติดต่อกันไป โดยได้รับความยินยอมจากลูกจ้างหรือเป็นงานฉุกเฉิน)
12. ค่าล่วงเวลา ค่าทำงานในวันหยุดและค่าล่วงเวลาในวันหยุด
     12.1 ถ้าทำงานเกินเวลาทำงานปกติของวันทำงาน นายจ้างต้องจ่ายค่าล่วงเวลาไม่น้อยกว่าหนึ่งเท่าครึ่งของอัตราค่าจ้างต่อชั่วโมงในการทำงาน
	 12.2 ถ้าทำงานในวันหยุดเกินเวลาทำงานปกติของวันทำงาน นายจ้างต้องจ่ายค่าล่วงเวลาในวันหยุดให้แก่ลูกจ้างในอัตราสามเท่าของอัตราค่าจ้างต่อชั่วโมงในวันทำงานตามจำนวนชั่วโมงที่ทำ
	 12.3 ถ้าทำงานในวันหยุดในเวลาทำงานปกติ นายจ้างต้องจ่ายค่าทำงานในวันหยุดให้แก่ลูกจ้างที่มีสิทธิได้รับค่าจ้างในวันหยุดเพิ่มขึ้นอีก 1 เท่าของค่าจ้าง สำหรับลูกจ้างที่ไม่มีสิทธิได้รับค่าจ้างในวันหยุด ต้องจ่ายไม่น้อยกว่า 2 เท่าของค่าจ้างในวันทำงานตามชั่วโมงที่ทำงานในวันหยุด 
13. สวัสดิการ สถานประกอบการที่มีลูกจ้างตั้งแต่ 50 คนขึ้นไป ให้นายจ้างจัดให้มีคณะกรรมการสวัสดิการในสถานประกอบกิจการ ประกอบด้วยผู้แทนฝ่าย ลูกจ้างอย่างน้อย 5 คน เพื่อร่วมหารือและเสนอความเห็นแก่นายจ้างในการจัดสวัสดิการสำหรับลูกจ้าง แต่หากสถานประกอบการใดมีคณะกรรมการลูกจ้างตามกฎหมายว่าด้วยแรงงานสัมพันธ์แล้ว ให้คณะกรรมการลูกจ้างทำหน้าที่เป็นคณะกรรมการสวัสดิการในสถานประกอบการด้วย
14. ค่าชดเชย ลูกจ้างมีสิทธิได้รับค่าชดเชย หากนายจ้างเลิกจ้างโดยลูกจ้างไม่มีความผิด ดังนี้
14.1 ลูกจ้างซึ่งทำงานติดต่อกันครบ 120 วัน แต่ไม่ครบ 1 ปี มีสิทธิได้รับค่าชดเชยเท่ากับค่าจ้างอัตราสุดท้าย 30 วัน
14.2 ลูกจ้างซึ่งทำงานติดต่อกันครบ 1 ปี แต่ไม่ครบ 3 ปี มีสิทธิได้รับค่าชดเชยเท่ากับค่าจ้างอัตราสุดท้าย 90 วัน
14.3 ลูกจ้างซึ่งทำงานติดต่อกันครบ 3 ปี แต่ไม่ครบ 6 ปี มีสิทธิได้รับค่าชดเชยเท่ากับค่าจ้างอัตราสุดท้าย 180 วัน หรือ 6 เดือน
14.4 ลูกจ้างซึ่งทำงานติดต่อกันครบ 6 ปี แต่ไม่ครบ 10 ปี มีสิทธิได้รับค่าชดเชยเท่ากับอัตราค่าจ้างสุดท้าย 240 วัน หรือ 8 เดือน
14.4 ลูกจ้างซึ่งทำงานติดต่อกันครบ 10 ปีขึ้นไป มีสิทธิได้รับค่าชดเชยเท่ากับค่าจ้างอัตราสุดท้าย 300 วัน หรือ 10 เดือน
	นอกจากเงินเดือนประจำที่พนักงานจะได้รับจากการทำงานแล้ว อุตสาหกรรมโรงแรมยังมีสวัสดิการต่างๆ ให้กับพนักงาน เช่น ค่ารักษาพยาบาล การประกันชีวิต เงินโบนัส อาหาร ซึ่งโรงแรมแต่ละแห่งจะมีสวัสดิการให้กับพนักงานแตกต่างกันขึ้นอยู่กับขนาด ผลการดำเนินงานและนโยบาย โรงแรมที่มีสวัสดิการดีจะดึงดูดความสนใจพนักงานได้ดีกว่า 

ผลประโยชน์ของพนักงานโรงแรม

โดยทั่วไปโรงแรมมักจัดให้มีผลประโยชน์เพิ่มเติมสำหรับพนักงาน แต่ทั้งนี้จะขึ้นอยู่กับนโยบายของแต่ละโรงแรม ซึ่งอาจมีมากหรือน้อยไปจากนี้ได้ ตัวอย่างผลประโยชน์เพิ่มเติมที่โรงแรมมักจัดให้กับพนักงานประกอบไปด้วย
1. เงินค่าบริการ เป็นเงินที่คิดจากการมาใช้บริการของลูกค้าโดยบวกเพิ่มไปอีกร้อยละ 10 แล้วนำร้อยละ 10 ที่บวกเพิ่มนั้นมาเฉลี่ยให้กับพนักงานทุกคนเป็นจำนวนเท่าๆ กัน ซึ่งอาจจ่ายเป็นแบบราย 15 วัน หรือ รายเดือนก็ได้
2. กองทุนสะสม โรงแรมส่วนมากมักมีกองทุนเงินสะสมไว้สำหรับพนักงาน โดยพนักงานจะต้องถูกหักเงินเดือนร้อยละ 5 เข้าฝากกองทุนนี้ พนักงานจะได้รับเงินสะสมพร้อมดอกเบี้ยเมื่อลาออกจากโรงแรม ส่วนพนักงานที่ยังไม่ได้ลาออกก็จะสามารถกู้ยืมเงินสะสมในส่วนนี้ได้ด้วยตามสัดส่วนเงินที่สะสมไว้
3. การประกันชีวิตหมู่ โรงแรมมักทำประกันชีวิตหมู่ให้กับพนักงานทุกคนหลังจากได้รับการบรรจุให้เป็นพนักงานประจำของโรงแรมแล้ว ซึ่งญาติของพนักงานจะได้รับเงินทดแทนนี้ในกรณีเสียชีวิตในระหว่างที่พนักงานยังเป็นพนักงานของโรงแรมอยู่
4. สวัสดิการด้านการรักษาพยาบาล โรงแรมมักจัดให้มีห้องพยาบาลไว้เพื่อบริการพนักงานที่มีอาการป่วยไม่ร้ายแรง หากในกรณีที่การป่วยนั้นร้ายแรงหรือเป็นเรื่องฉุกเฉิน โรงแรมก็มักจะมีโรงพยาบาลที่ทำสัญญากันไว้เพื่อให้พนักงานได้ไปรักษาตัวโดยคิดค่าบริการน้อยกว่าคนป่วยทั่วไป หรือบางกรณีที่การเจ็บป่วยนั้นเกิดจากการทำงานให้กับโรงแรม พนักงานอาจไม่ต้องเสียค่าใช้จ่ายเลยก็ได้
5. เงินโบนัสประจำปี เป็นเงินเดือนหรือผลประโยชน์ที่โรงแรมได้พิจารณาจ่ายให้กับพนักงาน โดยอาศัยหลักเกณฑ์การได้กำไรจากการดำเนินงานของโรงแรมในแต่ละปีเป็นหลัก ซึ่งพนักงานที่ทำงานกับโรงแรมมานานกว่ามักได้รับเงินโบนัสประจำปีมากกว่าพนักงานที่มีอายุงานน้อยกว่า
6. บ้านพัก พนักงานระดับหัวหน้าหรือผู้บริหารโรงแรมจะได้รับสวัสดิการบ้านพัก หรือสวัสดิการในการเบิกค่าเช่าบ้านได้ เพื่อดึงดูดความสนใจบุคคลที่มีภูมิลำเนาจากที่อื่นให้เข้ามาทำงานกับโรงแรม
7. พาหนะรับ-ส่ง ธุรกิจโรงแรมส่วนมากจะมีบริการรถรับ-ส่ง พนักงานที่ทำงานในรอบดึกที่ไม่สามารถกลับบ้านได้เองโดยเฉพาะพนักงานหญิง
8. อาหารสำหรับพนักงาน พนักงานแต่ละคนจะได้รับอาหารวันละ 2-3 มื้อ ซึ่งเป็นสวัสดิการที่โรงแรมจัดให้สำหรับพนักงานทุกคน
9. เครื่องแบบพนักงาน พนักงานแต่ละแผนกแต่ละตำแหน่งจะมีเครื่องแบบเพื่อใส่ในการปฏิบัติงาน เพื่อความเป็นระเบียบเรียบร้อย สวยงาม รูปแบบเครื่องแบบจะแตกต่างกันไปแต่ละส่วนในการทำงานทั้งนี้ขึ้นอยู่กับลักษณะการทำงาน พนักงานแต่ละคนจะได้รับเครื่องแบบพนักงานอย่างน้อย 3 ชุด เพื่อผลัดเปลี่ยนในการทำงาน
10. บริการซักรีด เป็นบริการซักรีดเครื่องแบบให้กับพนักงานทุกคน หลังเลิกงานพนักงานจะต้องนำเครื่องแบบพนักงานที่สวมใส่แล้วไปส่งซักพร้อมกับแลกเครื่องแบบใหม่ที่ซักรีดเรียบร้อยแล้วเพื่อนำไปใส่ปฏิบัติหน้าที่ในวันต่อไป
11. สวัสดิการสำหรับครอบครัว เป็นสวัสดิการอื่นที่โรงแรมให้แก่ครอบครัวพนักงาน เช่น เงินช่วยเหลือคลอดบุตร งานศพ หรือทุนการศึกษาสำหรับบุตร เป็นต้น

การบริหารสวัสดิการในองค์การ

การบริหารสวัสดิการนั้นต้องก่อให้เกิดผลประโยชน์สูงสุดแก่ทั้งองค์การและบุคลากร เนื่องจากต่างจะได้รับผลประโยชน์จากระบบสวัสดิการที่มีประสิทธิภาพ โดยเฉพาะฝ่ายบุคลากร เนื่องจากสวัสดิการสามารถตอบสนองความต้องการของบุคลากรได้ทั้งทางเศรษฐกิจและสังคมในรูปการเกื้อกูลจากนายจ้างที่มีต่อลูกจ้างได้ในส่วนหนึ่ง นอกจากนี้ระบบสวัสดิการขององค์การยังมีผลต่อความสงบสุขของสังคมโดยทางอ้อมอีกด้วย การบริหารสวัสดิการในองค์การสามารถแยกพิจารณาได้เป็น 2 ประการ คือ
1. การจัดการโครงสร้างสวัสดิการ การจัดโครงสร้างสวัสดิการที่เหมาะสม นอกจากจะก่อให้เกิดประโยชน์สูงสุดแก่องค์การและบุคลากรแล้ว ยังไม่ก่อให้เกิดภาระที่ไม่สมควรแก่องค์การธุรกิจด้วย โดยเฉพาะในสถานการณ์ปัจจุบันที่องค์การธุรกิจต้องควบคุมค่าใช้จ่ายและผลตอบแทนที่จะได้รับ ปกติองค์การจะจัดระบบสวัสดิการโดยพิจารณาจากข้องกำหนดพื้นฐานของกฎหมาย โครงสร้างของตำแหน่งงานภายในองค์การ และความพร้อมในการเกื้อหนุนขององค์การเป็นสำคัญ โดยการจัดสวัสดิการในแต่ละองค์การจะมีรูปแบบที่แตกต่างกันตามความเหมาะสมของหน่วยงาน
2.  การคำนวณต้นทุนสวัสดิการ บุคลากรมักคาดหวังให้นายจ้างช่วยรับภาระทางเศรษฐกิจและสังคมให้มากที่สุด โดยนายจ้างจะต้องพยายามควบคุมต้นทุนในการดำเนินงานให้ต่ำที่สุด แต่ให้ได้รับผลตอบแทนสูงที่สุด ดังนั้นนายจ้างจะต้องพิจารณาปัจจัยต่างๆ ในเชิงเปรียบเทียบระหว่างต้นทุนและผลตอบแทนที่จะได้รับทั้งโดยทางตรงและทางอ้อมจากการจัดระบบสวัสดิการในองค์การ ตลอดจนต้องพิจารณาความสามารถในการตอบสนองต่อความต้องการของบุคลากรทั้งในระยะสั้นและระยะยาว เพื่อให้เกิดประโยชน์คุ้มค่าตามที่องค์การได้ลงทุนไปและบุคลากรสามารถได้รับประโยชน์อย่างเต็มที่จากระบบสวัสดิการขององค์การ
การจัดสวัสดิการที่ไม่เหมาะสมจะทำให้เกิดปัญหาแรงงานระหว่างสถานประกอบการและพนักงาน เช่น ความขัดแย้งระหว่างฝ่ายบริหารและบุคลากร การลดกำลังการผลิตหรือการนัดหยุดงานเพื่อเรียกร้องของพนักงาน เป็นต้น ซึ่งความขัดแย้งนี้อาจขยายตัวเป็นปัญหาในระดับประเทศต่อไป ดังนั้นสวัสดิการ ประโยชน์และบริการที่องค์การจัดให้กับพนักงานทั้งตามที่กฎหมายกำหนดและจัดขึ้นด้วยความสมัครใจ จะเปรียบเสมือนกุญแจสำคัญที่มีส่วนช่วยแก้ปัญหาความขัดแย้งตลอดจนช่วยส่งเสริมความร่วมมือระหว่างองค์การและบุคลากรในการพัฒนากิจการขององค์การให้มั่นคงและก้าวหน้าต่อไป

แนวโน้มของสวัสดิการในประเทศไทย
ตั้งแต่แผนพัฒนาเศรษฐกิจและสังคมแห่งชาติฉบับที่ 1 เป็นต้นมา ประเทศไทยได้มีการพัฒนาทางเศรษฐกิจอุตสาหกรรมอย่างต่อเนื่อง โดยมีอัตราการเจริญเติบโตเฉลี่ยกว่าร้อยละ 7 ต่อปีโดยเฉพาะภาค อุตสาหกรรม ที่ได้รับการส่งเสริมและพัฒนาเป็นอย่างมาก จนมีการขยายตัวและสร้างรายได้ให้ประเทศในปริมาณมหาศาล 
จากการขยายตัวของภาคอุตสาหกรรมส่งผลให้สวัสดิการแรงงานได้รับความสนใจในระดับ   จุลภาคและระดับมหภาค ภาครัฐให้ความสนใจในการกำหนดนโยบายและวางแผนดำเนินการด้านสวัสดิการสังคม โดยจัดตั้งกระทรวงแรงงานและสวัสดิการสังคมขึ้นในปีพุทธศักราช 2533 เพื่อทำหน้าที่ควบคุมดูแลความเรียบร้อยและความเท่าเทียมกันของกิจกรรมด้านแรงงานของประเทศ ในขณะที่องค์การในภาคเอกชนก็มีความพยายามกระตุ้นให้แรงงานปฏิบัติงานอย่างเต็มความสามารถ โดยจัดสวัสดิการให้สอดคล้องกับความต้องการของบุคลากรให้มากขึ้น 

การร้องทุกข์ของบุคลากรในอุตสาหกรรมการโรงแรมและการท่องเที่ยว

	เมื่อพนักงานในอุตสาหกรรมการโรงแรมและการท่องเที่ยวได้รับความไม่พอใจหรือความไม่เป็นธรรมย่อมสามารถที่จะร้องทุกข์ได้ และจะเป็นหน้าที่ของผู้บริหารหรือหัวหน้างานในทุกระดับที่จะต้องสนใจและเอาใจใส่ต่อการร้องทุกข์ของพนักงานอยู่เสมอ การร้องทุกข์โดยทั่วไป หมายถึง ข้อกรณีที่เกิดขึ้นอย่างเป็นทางการระหว่างพนักงานลูกจ้างกับฝ่ายบริหารที่เกี่ยวข้องกับสภาพเงื่อนไขของการว่าจ้าง ซึ่งการร้องทุกข์ที่เกิดขึ้นนั้นมักเกิดจากการไม่พอใจหรือรู้สึกว่าไม่ได้รับความเป็นธรรม อันเกิดจากสภาพการปฏิบัติงาน
สาเหตุของการร้องทุกข์ในอุตสาหกรรมการโรงแรมและการท่องเที่ยว 
โดยทั่วไปจะสรุปสาเหตุของการร้องทุกข์ได้ 5 สาเหตุใหญ่ๆ ดังต่อไปนี้
1. เกิดความเข้าใจผิดหรือมีการตีความต่างกันเกี่ยวกับข้อสัญญาในการจ้างปฏิบัติงานของฝ่ายลูกจ้าง หัวหน้างานและฝ่ายบริหาร
2. เกิดจากการผิดข้อสัญญาในการว่าจ้าง
3. มีการปฏิบัติผิดในข้อกฎหมายเกี่ยวกับแรงงาน
4. มีการปฏิบัติผิดและฝืนกฎระเบียบของการปฏิบัติงานหรือการปฏิบัติผิดอื่นๆ
5. มีการปฏิบัติที่ไม่เป็นธรรมต่อพนักงานโดยฝ่ายบริหารเอง
อัตราการร้องทุกข์ของบุคลากรนั้นอาจมีสูงขึ้นเมื่อพนักงานมีความไม่พึงพอใจ หรืออาจมีปัญหาอื่นๆ อันเกิดจากการปฏิบัติงาน หรืออาจไม่พอใจรูปแบบการบังคับบัญชาของหัวหน้า หรืออาจเป็นผลมาจากภายนอกที่ตัวแทนแรงงานได้พยายามกล่าวอ้างและหาเรื่องเกี่ยวกับการร้องทุกข์ เพื่อเป็นข้อต่อรองกับฝ่ายบริหาร นอกจากนี้ข้อร้องทุกข์ต่างๆ ยังอาจเกิดขึ้นจากปัญหาในเรื่องของภาษาในข้อสัญญาในการว่าจ้าง หรืออาจเกิดจากปัญหาส่วนตัวของพนักงานเองก็ได้

การดำเนินการเกี่ยวกับการร้องทุกข์
เมื่อมีการร้องทุกข์เกิดขึ้น พนักงานของฝ่ายบริหารทรัพยากรมนุษย์หรือผู้มีหน้าที่เกี่ยวข้องโดยตรง เช่น หัวหน้างาน จะต้องรีบดำเนินการแก้ไขทันที ไม่ปล่อยให้ความไม่พึงพอใจนั้นขยายตัวออกไปจนแก้ไขได้ยากหรือกลายเป็นปัญหาของคนส่วนมาก เนื่องจากจะทำให้การแก้ไขยากลำบาก สิ้นเปลืองเวลาและค่าใช้จ่ายมาก การแก้ไขปัญหาตั้งแต่ต้นนอกจากจะช่วยลดความยุ่งยากแล้ว ยังช่วยสร้างความพึงพอใจให้แก่บุคลากรผู้เป็นเจ้าของปัญหาและผู้ที่เกี่ยวข้องด้วย โดยการพิจารณาคำร้องทุกข์ของพนักงานเพื่อหาทางแก้ไขปัญหานั้นสรุปได้ 4 ประการ คือ
1. [bookmark: _GoBack]ที่มาของคำร้องทุกข์
2. จำนวนครั้งของการร้องทุกข์
3. วิธีดำเนินการร้องทุกข์
4. การแก้ไขการร้องทุกข์โดยวิธีอื่น

สิทธิประโยชน์ของบุคลากรที่พ้นจากตำแหน่งงานในอุตสาหกรรมการท่องเที่ยว
เมื่อพนักงานได้ทุ่มเททำงานช่วยองค์การจนบรรลุวัตถุประสงค์และเป้าหมายด้วยระยะเวลาการทำงานที่ยาวนานหลายปี บางคนปฏิบัติงานอยู่จนกระทั่งเกษียณอายุ บางคนลาออกด้วยเหตุผลบางประการ บางคนถูกเลิกจ้างด้วยพิษทางเศรษฐกิจ ย่อมถือว่ามีผลกระทบต่อการดำรงชีพของพนักงาน จึงต้องให้สิทธิประโยชน์แก่บุคลากรที่พ้นตำแหน่งใน 2 กรณี คือ
1. สิทธิประโยชน์ทดแทนกรณีบุคลากรเกษียณอายุ
1.1 การประกันสังคมหรือแผนความมั่นคงด้านสังคม
1.2 แผนบำนาญ
2. สิทธิประโยชน์ทดแทนในกรณีบุคลากรเสียชีวิต
2.1 บุคคลซึ่งผู้ประกันตนทำหนังสือระบุให้เป็นผู้จัดการศพและได้เป็นผู้จัดการศพผู้ประกันตน
2.2 คู่สมรส บิดา มารดา หรือบุตรของผู้ประกันตนที่มีหลักฐานแสดงว่าเป็นผู้จัดการศพผู้ประกันตน
2.3 บุคคลอื่นที่มีหลักฐานแสดงว่าเป็นผู้จัดการศพผู้ประกันตน

อนึ่งสำหรับพนักงานหรือลูกจ้างที่เสียชีวิตเนื่องมาจากการปฏิบัติงาน สถานประกอบการที่มีพนักงานหรือลูกจ้างตั้งแต่ 10 คนขึ้นไป กฎหมายบังคับให้นายจ้างจ่ายเงินสมทบเข้ากองทุนเงินทดแทน ยกเว้นกิจการบางประเภทที่ไม่ได้ใช้ลูกจ้างตลอด ดังนั้นเมื่อลูกจ้างได้รับอันตรายหรือเจ็บป่วยหรือเสียชีวิต กองทุนเงินทดแทนจะดูแลพนักงานที่ประสบเหตุการณ์เสียชีวิตให้นายจ้างจ่ายค่าทำศพแก่ผู้จดการศพของพนักงานในอัตราเท่ากับ 100 เท่าของอัตราสูงสุดของค่าจ้างขั้นต่ำรายวันตามกฎหมาย

สิทธิประโยชน์ของบุคลากรที่พ้นจากตำแหน่งงานในธุรกิจโรงแรม
ธุรกิจโรงแรมแต่ละแห่งจะกำหนดการให้สิทธิประโยชน์ของพนักงานเกษียณอายุแตกต่างกัน แต่การให้สิทธิประโยชน์แก่พนักงานจะคล้ายคลึงกัน ดังต่อไปนี้
1. สิทธิประโยชน์จากโรงแรมเอง
2. สิทธิประโยชน์จากประกันสังคม


สรุป
สวัสดิการ คือ สิ่งที่ผู้ประกอบการให้แก่บุคลากร เพื่อเป็นการดูแลบุคลากรให้มีความเป็นอยู่ที่ดีขึ้น มีความปลอดภัย และมีความมั่งคงในการดำรงชีวิต พัฒนาการของสวัสดิการแบ่งออกเป็น 3 ช่วง คือ ช่วงปฏิวัติอุตสาหกรรมจนถึงช่วงต้นศตวรรษที่ 19 ช่วงพัฒนาการของสังคมอุตสาหกรรม และในช่วงปัจจุบันซึ่งเป็นสังคมบริการ ประเภทของสวัสดิการแบ่งออกได้หลายลักษณะ เช่น สวัสดิการตามกฎหมายและสวัสดิการนอกเหนือจากที่กฎหมายกำหนด สวัสดิการที่เป็นตัวเงินและสวัสดิการที่ไม่เป็นตัวเงิน หลักสำคัญในการจัดสวัสดิการ คือ ตอบสนองความต้องการของบุคลากรและเพื่อให้บุคลากรปฏิบัติงานได้อย่างมีประสิทธิภาพ
เราสามารถจำแนกประเภทและชนิดของสวัสดิการตามระดับของความสนใจโดยการศึกษาด้านบริหารธุรกิจมีหลักการพื้นฐานในการจัดสวัสดิการที่นำมาใช้ คือ การมีส่วนร่วม การตอบสนองความต้องการ ความสามารถในการจ่าย ความยืดหยุ่น และประสิทธิภาพของการทำงาน โดยผู้มีหน้าที่บริหารสวัสดิการจะต้องศึกษา วางแผน ดำเนินการ และประยุกต์ใช้ระบบสวัสดิการได้อย่างสอดคล้องกับสถานการณ์ของแต่ละองค์การ 
การบริหารสวัสดิการในองค์การเป็นงานที่มีความสำคัญและละเอียดอ่อน เนื่องจากการจัดสรรสวัสดิการ ประโยชน์และบริการจะเกี่ยวข้องกับความต้องการในระดับต่างๆ ของสมาชิก ซึ่งแต่ละคนอาจมีความสนใจแตกต่างกัน นอกจากนี้การให้สวัสดิการยังเป็นค่าใช้จ่ายที่สำคัญขององค์การที่ต้องบริหารให้มีประสิทธิภาพสูงสุด โดยพิจารณาจากผลตอบแทนที่องค์การธุรกิจจะได้รับกับต้นทุนที่องค์การธุรกิจจะต้องจ่าย ซึ่งพิจารณาจากหัวข้อสำคัญ 2 ประการ คือ การจัดโครงสร้างสวัสดิการและการคำนวณต้นทุนสวัสดิการ เป็นสำคัญ













แบบฝึกหัด

ข้อ 1. สวัสดิการหมายถึงอะไร ให้เขียนอธิบายมาโดยละเอียด
ข้อ 2. ให้เขียนอธิบายประเภทของสวัสดิการ ว่ามีกี่แบบ อะไรบ้าง
ข้อ 3. พัฒนาการของสวัสดิการในองค์การแบ่งออกได้เป็นกี่ช่วงเวลา อะไรบ้าง
ข้อ 4. ให้เขียนอธิบายชนิดของสวัสดิการว่ามีกี่แบบ อะไรบ้าง
ข้อ 5. จากชนิดของสวัสดิการในข้อ 4 ให้เลือกมา 2 บริการที่นักศึกษาต้องการ พร้อมอธิบายเหตุผลว่าเหตุใดจึงเลือกสองบริการนั้น
ข้อ 6. ให้เขียนอธิบายหลักการจัดสวัสดิการว่ามีกี่แบบ อะไรบ้าง
ข้อ 7. ให้เขียนอธิบายการบริหารสวัสดิการในองค์การ มาเป็นข้อๆ พอเข้าใจ
ข้อ 8. ให้มองสภาพปัจจุบันนักศึกษาคิดว่า สวัสดิการในประเทศไทยเป็นอย่างไร มีอะไรที่ควรต้องปรับปรุงแก้ไขบ้าง พร้อมอธิบายเหตุผล
ข้อ 9. หากนักศึกษาจะเข้าทำงานในโรงแรมหนึ่งหลังจบการศึกษาแล้ว สวัสดิการที่โรงแรมมีให้จะมีส่วนสำคัญในการตัดสินใจเข้าทำงานของนักศึกษาหรือไม่ อย่างไร
ข้อ 10. หากนักศึกษาเป็นพนักงานโรงแรม นักศึกษาต้องการให้โรงแรมจัดสวัสดิการใดบ้างให้บอกเป็นข้อๆ พร้อมอธิบายเหตุผลโดยละเอียด

            นายจ้าง หมายความว่า ผู้ซึ่งตกลงรับลูกจ้างเข้าทำงานโดยจ่ายค่าจ้างให้ และหมายความรวมถึง
            (1) ผู้ซึ่งได้รับมอบหมายให้ทำงานแทนนายจ้าง
            (2) ในกรณีที่นายจ้างเป็นนิติบุคคลให้หมายความรวมถึงผู้มีอำนาจกระทำการแทนนิติบุคคล และผู้ซึ่งได้รับมอบหมายจากผู้มีอำนาจกระทำการแทนนิติบุคคลให้ทำการแทนด้วย
            (3) ในกรณีที่ผู้ประกอบกิจการได้ว่าจ้างด้วยวิธีเหมาค่าแรง โดยมอบให้บุคคลหนึ่งบุคคลใดรับช่วงไปควบคุมดูแลการทำงานและรับผิดชอบจ่ายค่าจ้างให้แก่ลูกจ้างอีกทอดหนึ่งก็ดี มอบหมายให้บุคคลหนึ่งบุคคลใดเป็นผู้จัดหาลูกจ้างมาทำงานอันมิใช่การประกอบธุรกิจจัดหางานก็ดี โดยการทำงานนั้นเป็นส่วนหนึ่งส่วนใดหรือทั้งหมดในกระบวนการผลิตหรือธุรกิจในความรับผิดชอบของผู้ประกอบกิจการ ให้ถือว่าผู้ประกอบกิจการเป็นนายจ้างของลูกจ้างดังกล่าวด้วย
ลูกจ้าง หมายความว่า ผู้ซึ่งตกลงทำงานให้นายจ้างโดยรับค่าจ้างไม่ว่าจะเรียกชื่ออย่างไร
ผู้ว่าจ้าง หมายความว่า ผู้ซึ่งตกลงว่าจ้างบุคคลอีกบุคคลหนึ่งให้ดำเนินงานทั้งหมดหรือแต่บางส่วนของงานใดเพื่อประโยชน์แก่ตน โดยจะจ่ายสินจ้างตอบแทนผลสำเร็จแห่งการงานที่ทำนั้น
ผู้รับเหมาชั้นต้น หมายความว่า ผู้ซึ่งตกลงรับจะดำเนินงานทั้งหมดหรือแต่บางส่วนของงานใดจนสำเร็จประโยชน์ของผู้ว่าจ้าง
ผู้รับเหมาช่วง หมายความว่า ผู้ซึ่งทำสัญญากับผู้รับเหมาชั้นต้นโดยรับจะดำเนินงานทั้งหมดหรือแต่บางส่วนของงานใดในความรับผิดชอบของผู้รับเหมาชั้นต้นเพื่อประโยชน์แก่ผู้ว่าจ้าง และหมายความรวมถึงผู้ซึ่งทำสัญญากับผู้รับเหมาช่วงเพื่อรับช่วงงานในความรับผิดชอบของผู้รับเหมาช่วง  ทั้งนี้ ไม่ว่าจะรับเหมาช่วงกันกี่ช่วงก็ตาม
สัญญาจ้าง หมายความว่า สัญญาไม่ว่าเป็นหนังสือหรือด้วยวาจาระบุชัดเจน หรือเป็นที่เข้าใจโดยปริยายซึ่งบุคคลหนึ่งเรียกว่าลูกจ้างตกลงจะทำงานให้แก่บุคคลอีกบุคคลหนึ่งเรียกว่านายจ้างและนายจ้างตกลงจะให้ค่าจ้างตลอดเวลาที่ทำงานให้
วันทำงาน หมายความว่า วันที่กำหนดให้ลูกจ้างทำงานตามปกติ
วันหยุด หมายความว่า วันที่กำหนดให้ลูกจ้างหยุดประจำสัปดาห์หยุดตามประเพณี หรือหยุดพักผ่อนประจำปี
            วันลา หมายความว่า วันที่ลูกจ้างลาป่วย ลาเพื่อทำหมัน ลาเพื่อกิจธุระอันจำเป็น ลาเพื่อรับราชการทหาร ลาเพื่อการฝึกอบรมหรือพัฒนาความรู้ความสามารถ หรือลาเพื่อคลอดบุตร
            ค่าจ้าง หมายความว่า เงินที่นายจ้างและลูกจ้างตกลงกันจ่ายเป็นค่าตอบแทนในการทำงานตามสัญญาจ้างสำหรับระยะเวลาการทำงานปกติเป็นรายชั่วโมง รายวัน รายสัปดาห์ รายเดือน หรือระยะเวลาอื่น หรือจ่ายให้โดยคำนวณตามผลงานที่ลูกจ้างทำได้ในเวลาทำงานปกติของวันทำงาน และให้หมายความรวมถึงเงินที่นายจ้างจ่ายให้แก่ลูกจ้างในวันหยุดและวันลาที่ลูกจ้างมิได้ทำงาน แต่ลูกจ้างมีสิทธิได้รับตามพระราชบัญญัตินี้
            ค่าจ้างในวันทำงาน หมายความว่า ค่าจ้างที่จ่ายสำหรับการทำงานเต็มเวลาการทำงานปกติ
            อัตราค่าจ้างขั้นต่ำ หมายความว่า อัตราค่าจ้างที่คณะกรรมการค่าจ้างกำหนดตามพระราชบัญญัตินี้
            อัตราค่าจ้างขั้นต่ำพื้นฐาน หมายความว่า อัตราค่าจ้างที่คณะกรรมการค่าจ้างกำหนดเพื่อใช้เป็นพื้นฐานในการกำหนดอัตราค่าจ้างขั้นต่ำ
            การทำงานล่วงเวลา หมายความว่า การทำงานนอกหรือเกินเวลาทำงานปกติหรือเกินชั่วโมงทำงานในแต่ละวันที่นายจ้างลูกจ้างตกลงกันตามมาตรา 23 ในวันทำงานหรือวันหยุด แล้วแต่กรณี
            ค่าล่วงเวลา หมายความว่า เงินที่นายจ้างจ่ายให้แก่ลูกจ้างเป็นการตอบแทนการทำงานล่วงเวลาในวันทำงาน
            ค่าทำงานในวันหยุด หมายความว่า เงินที่นายจ้างจ่ายให้แก่ลูกจ้างเป็นการตอบแทนการทำงานในวันหยุด
            ค่าล่วงเวลาในวันหยุด หมายความว่า เงินที่นายจ้างจ่ายให้แก่ลูกจ้างเป็นการตอบแทนการทำงานล่วงเวลาในวันหยุด
            ค่าชดเชย หมายความว่า เงินที่นายจ้างจ่ายให้แก่ลูกจ้างเมื่อเลิกจ้าง นอกเหนือจากเงินประเภทอื่นซึ่งนายจ้างตกลงจ่ายให้แก่ลูกจ้าง
            ค่าชดเชยพิเศษ หมายความว่า เงินที่นายจ้างจ่ายให้แก่ลูกจ้างเมื่อสัญญาจ้างสิ้นสุดลงเพราะมีเหตุกรณีพิเศษที่กำหนดในพระราชบัญญัตินี้
            เงินสะสม หมายความว่า เงินที่ลูกจ้างจ่ายเข้ากองทุนสงเคราะห์ลูกจ้าง
            เงินสมทบ หมายความว่า เงินที่นายจ้างจ่ายสมทบให้แก่ลูกจ้างเพื่อส่งเข้าสมทบกองทุนสงเคราะห์ลูกจ้าง
            พนักงานตรวจแรงงาน หมายความว่า ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้
            



หมวด 1
บททั่วไป

            มาตรา 7  การเรียกร้องหรือการได้มาซึ่งสิทธิหรือประโยชน์ตามพระราชบัญญัตินี้ ไม่เป็นการตัดสิทธิหรือประโยชน์ที่ลูกจ้างพึงได้ตามกฎหมายอื่น
            มาตรา 8  ให้รัฐมนตรีมีอำนาจแต่งตั้งพนักงานเจ้าหน้าที่ซึ่งมีคุณวุฒิไม่ต่ำกว่าปริญญาตรีทางนิติศาสตร์ เพื่อมีอำนาจฟ้องคดีหรือแก้ต่างคดีแรงงานให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย และเมื่อกระทรวงแรงงานและสวัสดิการสังคมแจ้งให้ศาลทราบแล้ว ก็ให้มีอำนาจกระทำการได้จนคดีถึงที่สุด
            มาตรา 9  ในกรณีที่นายจ้างไม่คืนเงินประกันตามมาตรา 10 วรรคสอง หรือไม่จ่ายค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุดภายในเวลาที่กำหนดตามมาตรา 70 หรือค่าชดเชยตามมาตรา 118 ค่าชดเชยพิเศษตามมาตรา 120 มาตรา 121 และมาตรา 122 ให้นายจ้างเสียดอกเบี้ยให้แก่ลูกจ้างในระหว่างเวลาผิดนัดร้อยละสิบห้าต่อปี
            ในกรณีที่นายจ้างจงใจไม่คืนหรือไม่จ่ายเงินตามวรรคหนึ่งโดยปราศจากเหตุผลอันสมควรเมื่อพ้นกำหนดเวลาเจ็ดวันนับแต่วันที่ถึงกำหนดคืนหรือจ่ายให้นายจ้างเสียเงินเพิ่มให้แก่ลูกจ้างร้อยละสิบห้าของเงินที่ค้างจ่ายทุกระยะเวลาเจ็ดวัน
            ในกรณีที่นายจ้างพร้อมที่จะคืนหรือจ่ายเงินตามวรรคหนึ่งและวรรคสองและได้นำเงินไปมอบไว้แก่อธิบดีหรือผู้ซึ่งอธิบดีมอบหมายเพื่อจ่ายให้แก่ลูกจ้างนายจ้างไม่ต้องเสียดอกเบี้ยหรือเงินเพิ่มตั้งแต่วันที่นายจ้างนำเงินนั้นไปมอบไว้
            มาตรา 10  ภายใต้บังคับมาตรา 51 วรรคสอง ห้ามมิให้นายจ้างเรียกหรือรับเงินประกันการทำงานหรือเงินประกันความเสียหายในการทำงานจากลูกจ้างเว้นแต่ลักษณะหรือสภาพของงานที่ทำนั้นลูกจ้างต้องรับผิดชอบเกี่ยวกับการเงินหรือทรัพย์สินของนายจ้าง ซึ่งอาจก่อให้เกิดความเสียหายแก่นายจ้างได้  ทั้งนี้ ลักษณะหรือสภาพของงานที่ให้เรียกหรือรับเงินประกันจากลูกจ้างได้ ตลอดจนจำนวนเงินและวิธีการเก็บรักษา ให้เป็นไปตามหลักเกณฑ์และวิธีการที่รัฐมนตรีประกาศกำหนด
            ในกรณีที่นายจ้างเรียกหรือรับเงินประกัน หรือทำสัญญาประกันกับลูกจ้างเพื่อชดใช้ความเสียหายที่ลูกจ้างเป็นผู้กระทำ เมื่อนายจ้างเลิกจ้าง หรือลูกจ้างลาออก หรือสัญญาประกันสิ้นอายุ ให้นายจ้างคืนเงินประกันพร้อมดอกเบี้ย ถ้ามี ให้แก่ลูกจ้างภายในเจ็ดวันนับแต่วันที่นายจ้างเลิกจ้างหรือวันที่ลูกจ้างลาออก หรือวันที่สัญญาประกันสิ้นอายุ แล้วแต่กรณี
            มาตรา 11  หนี้ที่เกิดจากการไม่ชำระค่าจ้าง ค่าล่วงเวลา ค่าทำงานในวันหยุด ค่าล่วงเวลาในวันหยุด ค่าชดเชย ค่าชดเชยพิเศษ เงินสะสม เงินสมทบหรือเงินเพิ่มให้ลูกจ้างหรือกรมสวัสดิการและคุ้มครองแรงงาน แล้วแต่กรณี มีบุริมสิทธิเหนือทรัพย์สินทั้งหมดของนายจ้างซึ่งเป็นลูกหนี้ในลำดับเดียวกับบุริมสิทธิในค่าภาษีอากรตามประมวลกฎหมายแพ่งและพาณิชย์
            มาตรา 12  ในกรณีที่นายจ้างเป็นผู้รับเหมาช่วง ให้ผู้รับเหมาช่วงถัดขึ้นไป หากมีตลอดสายจนถึงผู้รับเหมาชั้นต้นร่วมรับผิดกับผู้รับเหมาช่วงซึ่งเป็นนายจ้างในค่าจ้าง ค่าล่วงเวลา ค่าทำงานในวันหยุด ค่าล่วงเวลาในวันหยุดค่าชดเชย ค่าชดเชยพิเศษ เงินสะสม เงินสมทบ หรือเงินเพิ่ม
            ให้ผู้รับเหมาชั้นต้น หรือผู้รับเหมาช่วงตามวรรคหนึ่งมีสิทธิไล่เบี้ยเงินที่ได้จ่ายไปแล้วตามวรรคหนึ่งคืนจากผู้รับเหมาช่วงซึ่งเป็นนายจ้าง
            มาตรา 13  ในกรณีที่กิจการใดมีการเปลี่ยนแปลงตัวนายจ้างเนื่องจากการโอน รับมรดกหรือด้วยประการอื่นใด หรือในกรณีที่นายจ้างเป็นนิติบุคคล และมีการจดทะเบียนเปลี่ยนแปลง โอน หรือควบกับนิติบุคคลใด สิทธิต่าง ๆ ที่ลูกจ้างมีอยู่ต่อนายจ้างเดิมเช่นใดให้ลูกจ้างมีสิทธิเช่นว่านั้นต่อไป และให้นายจ้างใหม่รับไปทั้งสิทธิและหน้าที่อันเกี่ยวกับลูกจ้างนั้นทุกประการ
            มาตรา 14  ให้นายจ้างปฏิบัติต่อลูกจ้างให้ถูกต้องตามสิทธิและหน้าที่ที่กำหนดไว้ในประมวลกฎหมายแพ่งและพาณิชย์ เว้นแต่พระราชบัญญัตินี้กำหนดไว้เป็นอย่างอื่น
            มาตรา 15  ให้นายจ้างปฏิบัติต่อลูกจ้างชายและหญิงโดยเท่าเทียมกันในการจ้างงาน เว้นแต่ลักษณะหรือสภาพของงานไม่อาจปฏิบัติเช่นนั้นได้
            มาตรา 16  ห้ามมิให้นายจ้างหรือผู้ซึ่งเป็นหัวหน้างาน ผู้ควบคุมงานหรือผู้ตรวจงาน กระทำการล่วงเกินทางเพศต่อลูกจ้างซึ่งเป็นหญิงหรือเด็ก
            มาตรา 17  สัญญาจ้างย่อมสิ้นสุดลงเมื่อครบกำหนดระยะเวลาในสัญญาจ้างโดยมิต้องบอกกล่าวล่วงหน้า
            ในกรณีที่สัญญาจ้างไม่มีกำหนดระยะเวลา นายจ้างหรือลูกจ้างอาจบอกเลิกสัญญาจ้างโดยบอกกล่าวล่วงหน้าเป็นหนังสือให้อีกฝ่ายหนึ่งทราบ ในเมื่อถึงหรือก่อนจะถึงกำหนดจ่ายค่าจ้างคราวหนึ่งคราวใด เพื่อให้เป็นผลเลิกสัญญากันเมื่อถึงกำหนดจ่ายค่าจ้างคราวถัดไปข้างหน้าก็ได้ แต่ไม่จำเป็นต้องบอกกล่าวล่วงหน้าเกินสามเดือน
            ในกรณีที่นายจ้างเป็นฝ่ายบอกเลิกสัญญาจ้าง ถ้านายจ้างไม่ได้ระบุเหตุผลไว้ในหนังสือบอกเลิกสัญญาจ้าง นายจ้างจะยกเหตุตามมาตรา 119 ขึ้นอ้างในภายหลังไม่ได้
            การบอกเลิกสัญญาจ้างตามวรรคสอง นายจ้างอาจจ่ายค่าจ้างให้ตามจำนวนที่จะต้องจ่ายจนถึงเวลาเลิกสัญญาตามกำหนดที่บอกกล่าวและให้ลูกจ้างออกจากงานทันทีได้ และให้ถือว่าการจ่ายค่าจ้างให้แก่ลูกจ้างตามวรรคนี้เป็นการจ่ายสินจ้างให้แก่ลูกจ้างตามมาตรา 582 แห่งประมวลกฎหมายแพ่งและพาณิชย์
            การบอกกล่าวล่วงหน้าตามมาตรานี้ไม่ใช้บังคับแก่การเลิกจ้างตามมาตรา 119 แห่งพระราชบัญญัตินี้ และมาตรา 583 แห่งประมวลกฎหมายแพ่งและพาณิชย์   
            มาตรา 18  ในกรณีที่พระราชบัญญัตินี้กำหนดให้นายจ้างต้องแจ้งการดำเนินการอย่างหนึ่งอย่างใดต่อพนักงานตรวจแรงงาน ให้นายจ้างแจ้งด้วยตนเอง แจ้งโดยทางไปรษณีย์ หรือแจ้งโดยทางโทรสาร แล้วแต่กรณี ณ สถานที่ที่อธิบดีประกาศกำหนด
            มาตรา 19  เพื่อประโยชน์ในการคำนวณระยะเวลาการทำงานของลูกจ้างตามพระราชบัญญัตินี้ ให้นับวันหยุด วันลา วันที่นายจ้างอนุญาตให้หยุดงานเพื่อประโยชน์ของลูกจ้าง และวันที่นายจ้างสั่งให้ลูกจ้างหยุดงานเพื่อประโยชน์ของนายจ้าง รวมเป็นระยะเวลาการทำงานของลูกจ้างด้วย
            มาตรา 20  การที่ลูกจ้างไม่ได้ทำงานติดต่อกันโดยนายจ้างมีเจตนาที่จะไม่ให้ลูกจ้างนั้นมีสิทธิใดตามพระราชบัญญัตินี้ ไม่ว่านายจ้างจะให้ลูกจ้างทำงานในหน้าที่ใด และการจ้างแต่ละช่วงมีระยะเวลาห่างกันเท่าใดก็ตาม ให้นับระยะเวลาการทำงานทุกช่วงเข้าด้วยกัน เพื่อประโยชน์ในการได้สิทธิของลูกจ้างนั้น
            มาตรา 21  ในกรณีที่พระราชบัญญัตินี้กำหนดให้นายจ้างต้องดำเนินการอย่างหนึ่งอย่างใดที่ต้องเสียค่าใช้จ่าย ให้นายจ้างเป็นผู้ออกค่าใช้จ่ายเพื่อการนั้น
            มาตรา 22  งานเกษตรกรรม งานประมงทะเล งานบรรทุกหรือขนถ่ายสินค้าเรือเดินทะเล งานที่รับไปทำที่บ้าน งานขนส่ง และงานอื่นตามที่กำหนดในพระราชกฤษฎีกาจะกำหนดในกฎกระทรวงให้มีการคุ้มครองแรงงานกรณีต่าง ๆ แตกต่างไปจากพระราชบัญญัตินี้ก็ได้

หมวด 2
การใช้แรงงานทั่วไป

            มาตรา 23  ให้นายจ้างประกาศเวลาทำงานปกติให้ลูกจ้างทราบ โดยกำหนดเวลาเริ่มต้นและเวลาสิ้นสุดของการทำงานแต่ละวันของลูกจ้างได้ไม่เกินเวลาทำงานของแต่ละประเภทงาน ตามที่กำหนดในกฎกระทรวง แต่วันหนึ่งต้องไม่เกินแปดชั่วโมงและเมื่อรวมเวลาทำงานทั้งสิ้นแล้วสัปดาห์หนึ่งต้องไม่เกินสี่สิบแปดชั่วโมง เว้นแต่งานที่อาจเป็นอันตรายต่อสุขภาพและความปลอดภัยของลูกจ้างตามที่กำหนดในกฎกระทรวง จะมีเวลาทำงานปกติวันหนึ่งต้องไม่เกินเจ็ดชั่วโมง แต่เมื่อรวมเวลาทำงานทั้งสิ้นแล้วสัปดาห์หนึ่งไม่เกินสี่สิบสองชั่วโมง
            ในกรณีที่นายจ้างไม่อาจประกาศกำหนดเวลาเริ่มต้นและเวลาสิ้นสุดของการทำงานแต่ละวันได้เนื่องจากลักษณะหรือสภาพของงาน ให้นายจ้างและลูกจ้างตกลงกันกำหนดชั่วโมงทำงานแต่ละวันไม่เกินแปดชั่วโมง และเมื่อรวมเวลาทำงานทั้งสิ้นแล้วสัปดาห์หนึ่งต้องไม่เกินสี่สิบแปดชั่วโมง
            มาตรา 24  ห้ามมิให้นายจ้างให้ลูกจ้างทำงานล่วงเวลาในวันทำงานเว้นแต่ได้รับความยินยอมจากลูกจ้างก่อนเป็นคราว ๆ ไป
            ในกรณีที่ลักษณะหรือสภาพของงานต้องทำติดต่อกันไปถ้าหยุดจะเสียหายแก่งาน หรือเป็นงานฉุกเฉิน หรือเป็นงานอื่นตามที่กำหนดในกฎกระทรวง นายจ้างอาจให้ลูกจ้างทำงานล่วงเวลาได้เท่าที่จำเป็น
            มาตรา 25  ห้ามมิให้นายจ้างให้ลูกจ้างทำงานในวันหยุด เว้นแต่ในกรณีที่ลักษณะหรือสภาพของงานต้องทำติดต่อกันไป ถ้าหยุดจะเสียหายแก่งาน หรือเป็นงานฉุกเฉิน นายจ้างอาจให้ลูกจ้างทำงานในวันหยุดได้เท่าที่จำเป็น
            นายจ้างอาจให้ลูกจ้างทำงานในวันหยุดได้สำหรับกิจการโรงแรม สถานมหรสพ งานขนส่ง ร้านขายอาหาร ร้านขายเครื่องดื่ม สโมสร สมาคม สถานพยาบาล หรือกิจการอื่นตามที่กำหนดในกฎกระทรวง
            เพื่อประโยชน์แก่การผลิต การจำหน่าย และการบริการ นายจ้างอาจให้ลูกจ้างทำงาน นอกจากที่กำหนดตามวรรคหนึ่งและวรรคสองในวันหยุดเท่าที่จำเป็นโดยได้รับความยินยอมจากลูกจ้างก่อนเป็นคราว ๆ ไป
            มาตรา 26  ชั่วโมงทำงานล่วงเวลาตามมาตรา 24 วรรคหนึ่งและชั่วโมงทำงานในวันหยุดตามมาตรา 25 วรรคสองและวรรคสาม เมื่อรวมแล้วจะต้องไม่เกินอัตราตามที่กำหนดในกฎกระทรวง
            มาตรา 27  ในวันที่มีการทำงาน ให้นายจ้างจัดให้ลูกจ้างมีเวลาพักระหว่างการทำงานวันหนึ่งไม่น้อยกว่าหนึ่งชั่วโมงหลังจากที่ลูกจ้างทำงานมาแล้วไม่เกินห้าชั่วโมงติดต่อกัน นายจ้างและลูกจ้างอาจตกลงกันล่วงหน้าให้มีเวลาพักครั้งหนึ่งน้อยกว่าหนึ่งชั่วโมงได้ แต่เมื่อรวมกันแล้ววันหนึ่งต้องไม่น้อยกว่าหนึ่งชั่วโมง
            ในกรณีที่นายจ้างและลูกจ้างตกลงกันกำหนดเวลาพักระหว่างการทำงานตามวรรคหนึ่งเป็นอย่างอื่น ถ้าข้อตกลงนั้นเป็นประโยชน์แก่ลูกจ้างให้ข้อตกลงนั้นใช้บังคับได้
            เวลาพักระหว่างการทำงานไม่ให้นับรวมเป็นเวลาทำงาน เว้นแต่เวลาพักที่รวมกันแล้วในวันหนึ่งเกินสองชั่วโมง ให้นับเวลาที่เกินสองชั่วโมงนั้นเป็นเวลาทำงานปกติ
            ในกรณีที่มีการทำงานล่วงเวลาต่อจากเวลาทำงานปกติไม่น้อยกว่าสองชั่วโมง นายจ้างต้องจัดให้ลูกจ้างมีเวลาพักไม่น้อยกว่ายี่สิบนาทีก่อนที่ลูกจ้างเริ่มทำงานล่วงเวลา
            ความในวรรคหนึ่งและวรรคสี่มิให้ใช้บังคับแก่กรณีที่ลูกจ้างทำงานที่มีลักษณะ หรือสภาพของงานต้องทำติดต่อกันไปโดยได้รับความยินยอมจากลูกจ้างหรือเป็นงานฉุกเฉิน
            มาตรา 28  ให้นายจ้างจัดให้ลูกจ้างมีวันหยุดประจำสัปดาห์ สัปดาห์หนึ่งไม่น้อยกว่าหนึ่งวัน โดยวันหยุดประจำสัปดาห์ต้องมีระยะห่างกันไม่เกินหกวันนายจ้างและลูกจ้างอาจตกลงกันล่วงหน้ากำหนดให้มีวันหยุดประจำสัปดาห์วันใดก็ได้
            ในกรณีที่ลูกจ้างทำงานโรงแรม งานขนส่ง งานในป่า งานในที่ทุรกันดารหรืองานอื่นตามที่กำหนดในกฎกระทรวง นายจ้างและลูกจ้างอาจตกลงกันล่วงหน้าสะสมวันหยุดประจำสัปดาห์และเลื่อนไปหยุดเมื่อใดก็ได้ แต่ต้องอยู่ในระยะเวลาสี่สัปดาห์ติดต่อกัน
            มาตรา 29  ให้นายจ้างประกาศกำหนดวันหยุดตามประเพณีให้ลูกจ้างทราบเป็นการล่วงหน้าปีหนึ่งไม่น้อยกว่าสิบสามวันโดยรวมวันแรงงานแห่งชาติตามที่รัฐมนตรีประกาศกำหนด
ให้นายจ้างพิจารณากำหนดวันหยุดตามประเพณีจากวันหยุดราชการประจำปี วันหยุดทางศาสนาหรือขนบธรรมเนียมประเพณีแห่งท้องถิ่น
            ในกรณีที่วันหยุดตามประเพณีวันใดตรงกับวันหยุดประจำสัปดาห์ของลูกจ้าง ให้ลูกจ้างได้หยุดชดเชยวันหยุดตามประเพณีในวันทำงานถัดไป
            ในกรณีที่นายจ้างไม่อาจให้ลูกจ้างหยุดตามประเพณีได้ เนื่องจากลูกจ้างทำงานที่มีลักษณะหรือสภาพของงานตามที่กำหนดในกฎกระทรวง ให้นายจ้างตกลงกับลูกจ้างว่า จะหยุดในวันอื่นชดเชยวันหยุดตามประเพณีหรือนายจ้างจะจ่ายค่าทำงานในวันหยุดให้ก็ได้
            มาตรา 30  ลูกจ้างซึ่งทำงานติดต่อกันมาแล้วครบหนึ่งปีมีสิทธิหยุดพักผ่อนประจำปีได้ปีหนึ่งไม่น้อยกว่าหกวันทำงานโดยให้นายจ้างเป็นผู้กำหนดวันหยุดดังกล่าวให้แก่ลูกจ้างล่วงหน้าหรือกำหนดให้ตามที่นายจ้างและลูกจ้างตกลงกัน
            ในปีต่อมานายจ้างอาจกำหนดวันหยุดพักผ่อนประจำปีให้แก่ลูกจ้างมากกว่าหกวันทำงานก็ได้
            นายจ้างและลูกจ้างอาจตกลงกันล่วงหน้าให้สะสมและเลื่อนวันหยุดพักผ่อนประจำปีที่ยังมิได้หยุดในปีนั้นรวมเข้ากับปีต่อ ๆ ไปได้
            สำหรับลูกจ้างซึ่งทำงานยังไม่ครบหนึ่งปี นายจ้างอาจกำหนดวันหยุดพักผ่อนประจำปีให้แก่ลูกจ้างโดยคำนวณให้ตามส่วนก็ได้
            มาตรา 31  ห้ามมิให้นายจ้างให้ลูกจ้างทำงานล่วงเวลาหรือทำงานในวันหยุดในงานที่อาจเป็นอันตรายต่อสุขภาพและความปลอดภัยของลูกจ้างตามมาตรา 23 วรรคหนึ่ง
            มาตรา 32  ให้ลูกจ้างมีสิทธิลาป่วยได้เท่าที่ป่วยจริง การลาป่วย ตั้งแต่สามวันทำงานขึ้นไป นายจ้างอาจให้ลูกจ้างแสดงใบรับรองของแพทย์แผนปัจจุบันชั้นหนึ่งของสถานพยาบาลของทางราชการ ในกรณีที่ลูกจ้างไม่อาจแสดงใบรับรองของแพทย์แผนปัจจุบันชั้นหนึ่งหรือของสถานพยาบาลของทางราชการได้ ให้ลูกจ้างชี้แจงให้นายจ้างทราบ
            ในกรณีที่นายจ้างจัดแพทย์ไว้ ให้แพทย์นั้นเป็นผู้ออกใบรับรอง เว้นแต่ลูกจ้างไม่สามารถให้แพทย์นั้นตรวจได้
            วันที่ลูกจ้างไม่สามารถทำงานได้เนื่องจากประสบอันตรายหรือเจ็บป่วยที่เกิดขึ้นเนื่องจากการทำงาน และวันลาเพื่อคลอดบุตรตามมาตรา 41 มิให้ถือเป็นวันลาป่วยตามมาตรานี้
            มาตรา 33  ให้ลูกจ้างมีสิทธิลาเพื่อทำหมันได้และมีสิทธิลาเนื่องจากการทำหมันตามระยะเวลาที่แพทย์แผนปัจจุบันชั้นหนึ่งกำหนดและออกใบรับรอง
            มาตรา 34  ให้ลูกจ้างมีสิทธิลาเพื่อกิจธุระอันจำเป็นได้ตามข้อบังคับเกี่ยวกับการทำงาน
            มาตรา 35  ให้ลูกจ้างมีสิทธิลาเพื่อรับราชการทหารในการเรียกพลเพื่อตรวจสอบ เพื่อฝึกวิชาทหาร หรือเพื่อทดลองความพรั่งพร้อมตามกฎหมายว่าด้วยการรับราชการทหาร
            มาตรา 36  ให้ลูกจ้างมีสิทธิลาเพื่อการฝึกอบรมหรือพัฒนาความรู้ความสามารถตามหลักเกณฑ์และวิธีการที่กำหนดในกฎกระทรวง
            มาตรา 37  ห้ามมิให้นายจ้างให้ลูกจ้างทำงานยก แบก หาม หาบ ทูน ลาก หรือเข็นของหนักเกินอัตราน้ำหนักตามที่กำหนดในกฎกระทรวง


หมวด 3
การใช้แรงงานหญิง

            มาตรา 38  ห้ามมิให้นายจ้างให้ลูกจ้างซึ่งเป็นหญิงทำงานอย่างหนึ่งอย่างใดดังต่อไปนี้
            (1) งานเหมืองแร่หรืองานก่อสร้างที่ต้องทำใต้ดิน ใต้น้ำ ในถ้ำ ในอุโมงค์ หรือปล่องในภูเขา เว้นแต่ลักษณะของงานไม่เป็นอันตรายต่อสุขภาพหรือร่างกายของลูกจ้างนั้น
            (2) งานที่ต้องทำบนนั่งร้านที่สูงกว่าพื้นดินตั้งแต่สิบเมตรขึ้นไป
            (3) งานผลิตหรือขนส่งวัตถุระเบิดหรือวัตถุไวไฟ
            (4) งานอื่นตามที่กำหนดในกฎกระทรวง
            มาตรา 39  ห้ามมิให้นายจ้างให้ลูกจ้างซึ่งเป็นหญิงมีครรภ์ทำงานในระหว่างเวลา 22.00 นาฬิกา ถึงเวลา 06.00 นาฬิกา ทำงานล่วงเวลา ทำงานในวันหยุด หรือทำงานอย่างหนึ่งอย่างใดดังต่อไปนี้
            (1) งานเกี่ยวกับเครื่องจักรหรือเครื่องยนต์ที่มีความสั่นสะเทือน
            (2) งานขับเคลื่อนหรือติดไปกับยานพาหนะ
            (3) งานยก แบก หาม หาบ ทูน ลาก หรือเข็นของหนักเกินสิบห้ากิโลกรัม
            (4) งานที่ทำในเรือ
            (5) งานอื่นตามที่กำหนดในกฎกระทรวง
            มาตรา 40  ในกรณีที่นายจ้างให้ลูกจ้างซึ่งเป็นหญิงทำงานระหว่างเวลา 24.00 นาฬิกา ถึงเวลา 06.00 นาฬิกา และพนักงานตรวจแรงงานเห็นว่างานนั้นอาจเป็นอันตรายต่อสุขภาพและความปลอดภัยของหญิงนั้น ให้พนักงานตรวจแรงงานรายงานต่ออธิบดีหรือผู้ซึ่งอธิบดีมอบหมายเพื่อพิจารณาและมีคำสั่งให้นายจ้างเปลี่ยนเวลาทำงาน หรือลดชั่วโมงทำงานได้ตามที่เห็นสมควร และให้นายจ้างปฏิบัติตามคำสั่งดังกล่าว
            มาตรา 41  ให้ลูกจ้างซึ่งเป็นหญิงมีครรภ์มีสิทธิลาเพื่อคลอดบุตรครรภ์หนึ่งไม่เกินเก้าสิบวัน
วันลาตามวรรคหนึ่ง ให้นับรวมวันหยุดที่มีในระหว่างวันลาด้วย
            มาตรา 42  ในกรณีที่ลูกจ้างซึ่งเป็นหญิงมีครรภ์มีใบรับรองของแพทย์แผนปัจจุบันชั้นหนึ่งมาแสดงว่าไม่อาจทำงานในหน้าที่เดิมต่อไปได้ให้ลูกจ้างนั้นมีสิทธิขอให้นายจ้างเปลี่ยนงานในหน้าที่เดิมเป็นการชั่วคราวก่อนหรือหลังคลอดได้ และให้นายจ้างพิจารณาเปลี่ยนงานที่เหมาะสมให้แก่ลูกจ้างนั้น
            มาตรา 43  ห้ามมิให้นายจ้างเลิกจ้างลูกจ้างซึ่งเป็นหญิงเพราะเหตุมีครรภ์

หมวด 4
การใช้แรงงานเด็ก

            มาตรา 44  ห้ามมิให้นายจ้างจ้างเด็กอายุต่ำกว่าสิบห้าปีเป็นลูกจ้าง                         
            มาตรา 45  ในกรณีที่มีการจ้างเด็กอายุต่ำกว่าสิบแปดปีเป็นลูกจ้างให้นายจ้างปฏิบัติดังนี้
            (1) แจ้งการจ้างลูกจ้างซึ่งเป็นเด็กนั้นต่อพนักงานตรวจแรงงานภายในสิบห้าวันนับแต่วันที่เด็กเข้าทำงาน
            (2) จัดทำบันทึกสภาพการจ้างกรณีที่มีการเปลี่ยนแปลงไปจากเดิมเก็บไว้ ณ สถานประกอบกิจการหรือสำนักงานของนายจ้าง พร้อมที่จะให้พนักงานตรวจแรงงานตรวจได้ในเวลาทำการ
            (3) แจ้งการสิ้นสุดการจ้างลูกจ้างซึ่งเป็นเด็กนั้นต่อพนักงานตรวจแรงงานภายในเจ็ดวันนับแต่วันที่เด็กออกจากงาน การแจ้งหรือการจัดทำบันทึกตามวรรคหนึ่งให้เป็นไปตามแบบที่อธิบดีกำหนด
            มาตรา 46  ให้นายจ้างจัดให้ลูกจ้างซึ่งเป็นเด็กมีเวลาพักวันหนึ่งไม่น้อยกว่าหนึ่งชั่วโมงติดต่อกันหลังจากที่ลูกจ้างทำงานมาแล้วไม่เกินสี่ชั่วโมงแต่ในสี่ชั่วโมงนั้นให้ลูกจ้างซึ่งเป็นเด็กได้มีเวลาพักตามที่นายจ้างกำหนด
            มาตรา 47  ห้ามมิให้นายจ้างให้ลูกจ้างซึ่งเป็นเด็กอายุต่ำกว่าสิบแปดปีทำงานในระหว่างเวลา 22.00 นาฬิกา ถึงเวลา 06.00 นาฬิกา เว้นแต่จะได้รับอนุญาตเป็นหนังสือจากอธิบดีหรือผู้ซึ่งอธิบดีมอบหมาย นายจ้างอาจให้ลูกจ้างซึ่งเป็นเด็กอายุต่ำกว่าสิบแปดปีและเป็นผู้แสดงภาพยนตร์ละครหรือการแสดงอย่างอื่นที่คล้ายคลึงกันทำงานในระหว่างเวลาดังกล่าวได้  ทั้งนี้ ให้นายจ้างจัดให้ลูกจ้างซึ่งเป็นเด็กนั้นได้พักผ่อนตามสมควร
            มาตรา 48  ห้ามมิให้นายจ้างให้ลูกจ้างซึ่งเป็นเด็กอายุต่ำกว่าสิบแปดปีทำงานล่วงเวลาหรือทำงานในวันหยุด
            มาตรา 49  ห้ามมิให้นายจ้างให้ลูกจ้างซึ่งเป็นเด็กอายุต่ำกว่าสิบแปดปีทำงานอย่างหนึ่งอย่างใดดังต่อไปนี้
            (1) งานหลอม เป่า หล่อ หรือรีดโลหะ
            (2) งานปั๊มโลหะ
            (3) งานเกี่ยวกับความร้อน ความเย็น ความสั่นสะเทือน เสียง และแสงที่มีระดับแตกต่างจากปกติ อันอาจเป็นอันตรายตามที่กำหนดในกฎกระทรวง
            (4) งานเกี่ยวกับสารเคมีที่เป็นอันตรายตามที่กำหนดในกฎกระทรวง
            (5) งานเกี่ยวกับจุลชีวันเป็นพิษซึ่งอาจเป็นเชื้อไวรัส แบคทีเรีย รา หรือเชื้ออื่นตามที่กำหนดในกฎกระทรวง
            (6) งานเกี่ยวกับวัตถุมีพิษ วัตถุระเบิด หรือวัตถุไวไฟ เว้นแต่งานในสถานีบริการน้ำมันเชื้อเพลิงตามที่กำหนดในกฎกระทรวง
            (7) งานขับหรือบังคับรถยกหรือปั้นจั่นตามที่กำหนดในกฎกระทรวง
            (8) งานใช้เลื่อยเดินด้วยพลังไฟฟ้าหรือเครื่องยนต์
            (9) งานที่ต้องทำใต้ดิน ใต้น้ำ ในถ้ำ อุโมงค์ หรือปล่องในภูเขา
            (10) งานเกี่ยวกับกัมมันตภาพรังสีตามที่กำหนดในกฎกระทรวง
            (11) งานทำความสะอาดเครื่องจักรหรือเครื่องยนต์ขณะที่เครื่องจักรหรือเครื่องยนต์กำลังทำงาน
            (12) งานที่ต้องทำบนนั่งร้านที่สูงกว่าพื้นดินตั้งแต่สิบเมตรขึ้นไป
            (13) งานอื่นตามที่กำหนดในกฎกระทรวง
            มาตรา 50  ห้ามมิให้นายจ้างให้ลูกจ้างซึ่งเป็นเด็กอายุต่ำกว่าสิบแปดปีทำงานในสถานที่
ดังต่อไปนี้
            (1) โรงฆ่าสัตว์
            (2) สถานที่เล่นการพนัน
            (3) สถานเต้นรำ รำวง หรือรองเง็ง
            (4) สถานที่ที่มีอาหาร สุรา น้ำชา หรือเครื่องดื่มอย่างอื่นจำหน่ายและบริการ โดยมีผู้บำเรอสำหรับปรนนิบัติลูกค้า หรือโดยมีที่สำหรับพักผ่อนหลับนอนหรือมีบริการนวดให้แก่ลูกค้า
            (5) สถานที่อื่นตามที่กำหนดในกฎกระทรวง
            มาตรา 51  ห้ามมิให้นายจ้างจ่ายค่าจ้างของลูกจ้างซึ่งเป็นเด็กให้แก่บุคคลอื่น ห้ามมิให้นายจ้างเรียกหรือรับเงินประกันเพื่อการใด ๆ จากฝ่ายลูกจ้างซึ่งเป็นเด็ก ในกรณีที่นายจ้าง ลูกจ้างซึ่งเป็นเด็ก บิดามารดาหรือผู้ปกครองของลูกจ้างซึ่งเป็นเด็กจ่ายหรือรับเงินหรือประโยชน์ตอบแทนใด ๆ เป็นการล่วงหน้าก่อนมีการจ้าง ขณะแรกจ้างหรือก่อนถึงงวดการจ่ายค่าจ้างให้แก่ลูกจ้างซึ่งเป็นเด็กในแต่ละคราว มิให้ถือว่าเป็นการจ่ายหรือรับค่าจ้างสำหรับลูกจ้างซึ่งเป็นเด็กนั้นและห้ามมิให้นายจ้างนำเงินหรือประโยชน์ตอบแทนดังกล่าวมาหักจากค่าจ้างซึ่งต้องจ่ายให้แก่ลูกจ้างซึ่งเป็นเด็กตามกำหนดเวลา
            มาตรา 52  เพื่อประโยชน์ในการพัฒนาและส่งเสริมคุณภาพชีวิตและการทำงานของเด็กให้ลูกจ้างซึ่งเป็นเด็กอายุต่ำกว่าสิบแปดปี มีสิทธิลาเพื่อเข้าประชุม สัมมนา รับการอบรม รับการฝึกหรือลาเพื่อการอื่น ซึ่งจัดโดยสถานศึกษาหรือหน่วยงานของรัฐหรือเอกชนที่อธิบดีเห็นชอบ โดยให้ลูกจ้างซึ่งเป็นเด็กแจ้งให้นายจ้างทราบล่วงหน้าถึงเหตุที่ลาโดยชัดแจ้ง พร้อมทั้งแสดงหลักฐานที่เกี่ยวข้องถ้ามี และให้นายจ้างจ่ายค่าจ้างให้แก่ลูกจ้างซึ่งเป็นเด็กเท่ากับค่าจ้างในวันทำงานตลอดระยะเวลาที่ลา แต่ปีหนึ่งต้องไม่เกินสามสิบวัน


หมวด 5
ค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุด

            มาตรา 53  ในกรณีที่งานมีลักษณะและคุณภาพอย่างเดียวกันและปริมาณเท่ากัน ให้นายจ้างกำหนดค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุดให้แก่ลูกจ้างเท่าเทียมกันไม่ว่าลูกจ้างนั้นจะเป็นชายหรือหญิง
            มาตรา 54  ให้นายจ้างจ่ายค่าจ้าง ค่าล่วงเวลา ค่าทำงานในวันหยุดค่าล่วงเวลาในวันหยุด และเงินผลประโยชน์อื่นเนื่องในการจ้าง บรรดาที่จ่ายเป็นเงินต้องจ่ายเงินตราไทย เว้นแต่ได้รับความยินยอมจากลูกจ้างให้จ่ายเป็นตั๋วเงินหรือเงินตราต่างประเทศ
            มาตรา 55  ให้นายจ้างจ่ายค่าจ้าง ค่าล่วงเวลา ค่าทำงานในวันหยุดค่าล่วงเวลาในวันหยุดและเงินผลประโยชน์อื่นเนื่องในการจ้างให้แก่ลูกจ้าง ณ  สถานที่ทำงานของลูกจ้าง ถ้าจะจ่าย ณ สถานที่อื่นหรือด้วยวิธีอื่นต้องได้รับความยินยอมจากลูกจ้าง
            มาตรา 56  ให้นายจ้างจ่ายค่าจ้างให้แก่ลูกจ้างเท่ากับค่าจ้างในวันทำงานสำหรับวันหยุด
ดังต่อไปนี้
            (1) วันหยุดประจำสัปดาห์ เว้นแต่ลูกจ้างซึ่งได้รับค่าจ้างรายวันรายชั่วโมง หรือตามผลงานโดยคำนวณเป็นหน่วย
            (2) วันหยุดตามประเพณี
            (3) วันหยุดพักผ่อนประจำปี
            มาตรา 57  ให้นายจ้างจ่ายค่าจ้างให้แก่ลูกจ้างในวันลาป่วยตามมาตรา 32 เท่ากับอัตราค่าจ้างในวันทำงานตลอดระยะเวลาที่ลา แต่ปีหนึ่งต้องไม่เกินสามสิบวันทำงาน ในกรณีที่ลูกจ้างใช้สิทธิลาเพื่อทำหมันตามมาตรา 33 ให้นายจ้างจ่ายค่าจ้างให้แก่ลูกจ้างในวันลานั้นด้วย
            มาตรา 58  ให้นายจ้างจ่ายค่าจ้างให้แก่ลูกจ้างในวันลาเพื่อรับราชการทหารตามมาตรา 35 เท่ากับค่าจ้างในวันทำงานตลอดระยะเวลาที่ลาแต่ปีหนึ่งต้องไม่เกินหกสิบวัน
            มาตรา 59  ให้นายจ้างจ่ายค่าจ้างให้แก่ลูกจ้างซึ่งเป็นหญิงในวันลาเพื่อคลอดบุตรเท่ากับค่าจ้างในวันทำงานตลอดระยะเวลาที่ลา แต่ไม่เกินสี่สิบห้าวัน
            มาตรา 60  เพื่อประโยชน์แก่การจ่ายค่าจ้างตามมาตรา 56  มาตรา 57 มาตรา 58 มาตรา 59 มาตรา 71 และมาตรา 72 ในกรณีที่ลูกจ้างได้รับค่าจ้างตามผลงานโดยคำนวณเป็นหน่วย ให้นายจ้างจ่ายค่าจ้างในวันหยุดหรือวันลาเท่ากับค่าจ้างโดยเฉลี่ยในวันทำงานที่ลูกจ้างได้รับในงวดการจ่ายค่าจ้างก่อนวันหยุดหรือวันลานั้น
            มาตรา 61  ในกรณีที่นายจ้างให้ลูกจ้างทำงานล่วงเวลาในวันทำงานให้นายจ้างจ่ายค่าล่วงเวลาให้แก่ลูกจ้างในอัตราไม่น้อยกว่าหนึ่งเท่าครึ่งของอัตราค่าจ้างต่อชั่วโมงในวันทำงานตามจำนวนชั่วโมงที่ทำ หรือไม่น้อยกว่าหนึ่งเท่าครึ่งของอัตราค่าจ้างต่อหน่วยในวันทำงานตามจำนวนผลงานที่ทำได้สำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            มาตรา 62  ในกรณีที่นายจ้างให้ลูกจ้างทำงานในวันหยุดตามมาตรา 28 มาตรา 29 หรือมาตรา 30 ให้นายจ้างจ่ายค่าทำงานในวันหยุดให้แก่ลูกจ้างในอัตรา ดังต่อไปนี้
            (1) สำหรับลูกจ้างซึ่งมีสิทธิได้รับค่าจ้างในวันหยุด ให้จ่ายเพิ่มขึ้นจากค่าจ้างอีกไม่น้อยกว่าหนึ่งเท่าของอัตราค่าจ้างต่อชั่วโมงในวันทำงานตามจำนวนชั่วโมงที่ทำหรือไม่น้อยกว่าหนึ่งเท่าของอัตราค่าจ้างต่อหน่วยในวันทำงานตามจำนวนผลงานที่ทำได้สำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            (2) สำหรับลูกจ้างซึ่งไม่มีสิทธิได้รับค่าจ้างในวันหยุด ให้จ่ายไม่น้อยกว่าสองเท่าของอัตราค่าจ้างต่อชั่วโมงในวันทำงานตามจำนวนชั่วโมงที่ทำ หรือไม่น้อยกว่าสองเท่าของอัตราค่าจ้างต่อหน่วยในวันทำงานตามจำนวนผลงานที่ทำได้สำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            มาตรา 63  ในกรณีที่นายจ้างให้ลูกจ้างทำงานล่วงเวลาในวันหยุดให้นายจ้างจ่ายค่าล่วงเวลาในวันหยุดให้แก่ลูกจ้างในอัตราไม่น้อยกว่าสามเท่าของอัตราค่าจ้างต่อชั่วโมงในวันทำงานตามจำนวนชั่วโมงที่ทำ หรือไม่น้อยกว่าสามเท่าของอัตราค่าจ้างต่อหน่วยในวันทำงานตามจำนวนผลงานที่ทำได้สำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            มาตรา 64  ในกรณีที่นายจ้างมิได้จัดให้ลูกจ้างหยุดงาน หรือจัดให้ลูกจ้างหยุดงานน้อยกว่าที่กำหนดไว้ตามมาตรา 28 มาตรา 29 และมาตรา 30 ให้นายจ้างจ่ายค่าทำงานในวันหยุดและค่าล่วงเวลาในวันหยุดให้แก่ลูกจ้างตามอัตราที่กำหนดไว้ในมาตรา 62 และมาตรา 63 เสมือนว่านายจ้างให้ลูกจ้างทำงานในวันหยุด
            มาตรา 65  ลูกจ้างซึ่งมีอำนาจหน้าที่หรือซึ่งนายจ้างให้ทำงานอย่างหนึ่งอย่างใดดังต่อไปนี้ ไม่มีสิทธิได้รับค่าล่วงเวลาตามมาตรา 61 และค่าล่วงเวลาในวันหยุดตามมาตรา 63 แต่ลูกจ้างซึ่งนายจ้างให้ทำงานตาม (2) (3) (4) (5) (6) (7) หรือ (8) มีสิทธิได้รับค่าตอบแทนเป็นเงินเท่ากับอัตราค่าจ้างต่อชั่วโมงในวันทำงานตามจำนวนชั่วโมงที่ทำ
            (1) ลูกจ้างซึ่งมีอำนาจหน้าที่ทำการแทนนายจ้างสำหรับกรณีการจ้างการให้บำเหน็จ การลดค่าจ้าง หรือการเลิกจ้าง
            (2) งานขบวนการจัดงานรถไฟ ซึ่งได้แก่งานที่ทำบนขบวนรถและงานอำนวยความสะดวกแก่การเดินรถ
            (3) งานเปิดปิดประตูน้ำหรือประตูระบายน้ำ
            (4) งานอ่านระดับน้ำและวัดปริมาณน้ำ
            (5) งานดับเพลิงหรืองานป้องกันอันตรายสาธารณะ
            (6) งานที่มีลักษณะหรือสภาพที่ต้องออกไปทำงานนอกสถานที่ และโดยลักษณะหรือสภาพของงานไม่อาจกำหนดเวลาทำงานที่แน่นอนได้
            (7) งานอยู่เวรเฝ้าดูแลสถานที่หรือทรัพย์สินอันมิใช่หน้าที่การทำงานตามปกติของลูกจ้าง
            (8) งานอื่นตามที่กำหนดในกฎกระทรวง
            ทั้งนี้ เว้นแต่นายจ้างตกลงจ่ายค่าล่วงเวลาหรือค่าล่วงเวลาในวันหยุดให้แก่ลูกจ้าง
            มาตรา 66  ลูกจ้างตามมาตรา 65 (1) ไม่มีสิทธิได้รับค่าทำงานในวันหยุดตามมาตรา 62 เว้นแต่นายจ้างตกลงจ่ายค่าทำงานในวันหยุดให้แก่ลูกจ้าง
            มาตรา 67  ในกรณีที่นายจ้างเลิกจ้างโดยลูกจ้างมิได้มีความผิดตามมาตรา 119 ให้นายจ้างจ่ายค่าจ้างให้แก่ลูกจ้างสำหรับวันหยุดพักผ่อนประจำปีในปีที่เลิกจ้างตามส่วนของวันหยุดพักผ่อนประจำปีที่ลูกจ้างพึงมีสิทธิ และรวมทั้งวันหยุดพักผ่อนประจำปีสะสมตามมาตรา 30
            มาตรา 68  เพื่อประโยชน์แก่การคำนวณค่าล่วงเวลา ค่าทำงานในวันหยุด และค่าล่วงเวลาในวันหยุด ในกรณีที่ลูกจ้างได้รับค่าจ้างเป็นรายเดือนอัตราค่าจ้างต่อชั่วโมงในวันทำงานหมายถึงค่าจ้างรายเดือนหารด้วยผลคูณของสามสิบและจำนวนชั่วโมงทำงานในวันทำงานต่อวันโดยเฉลี่ย
            มาตรา 69  เพื่อประโยชน์แก่การคำนวณชั่วโมงทำงานล่วงเวลาในกรณีที่นายจ้างกำหนดเวลาทำงานปกติเป็นสัปดาห์ ให้นับวันหยุดตามประเพณีวันหยุดพักผ่อนประจำปี และวันลา เป็นวันทำงาน
            มาตรา 70  ให้นายจ้างจ่ายค่าจ้าง ค่าล่วงเวลา ค่าทำงานในวันหยุดและค่าล่วงเวลาในวันหยุดให้ถูกต้องและตามกำหนดเวลาดังต่อไปนี้
            (1) ในกรณีที่มีการคำนวณค่าจ้างเป็นรายเดือน รายวัน รายชั่วโมงหรือเป็นระยะเวลาอย่างอื่นที่ไม่เกินหนึ่งเดือน หรือตามผลงานโดยคำนวณเป็นหน่วย ให้จ่ายเดือนหนึ่งไม่น้อยกว่าหนึ่งครั้ง เว้นแต่จะมีการตกลงกันเป็นอย่างอื่นที่เป็นประโยชน์แก่ลูกจ้าง
            (2) ในกรณีที่มีการคำนวณค่าจ้าง นอกจาก (1) ให้จ่ายตามกำหนดเวลาที่นายจ้างและลูกจ้างตกลงกัน
            (3) ค่าล่วงเวลา ค่าทำงานในวันหยุด และค่าล่วงเวลาในวันหยุดให้จ่ายเดือนหนึ่งไม่น้อยกว่าหนึ่งครั้ง ในกรณีที่นายจ้างเลิกจ้างลูกจ้าง ให้นายจ้างจ่ายค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุด ตามที่ลูกจ้างมีสิทธิได้รับ ให้แก่ลูกจ้างภายในสามวันนับแต่วันที่เลิกจ้าง
            มาตรา 71  ในกรณีที่นายจ้างให้ลูกจ้างเดินทางไปทำงานในท้องที่อื่นนอกจากท้องที่สำหรับการทำงานปกติในวันหยุด ให้นายจ้างจ่ายค่าจ้างเท่ากับค่าจ้างในวันทำงานให้แก่ลูกจ้างซึ่งไม่มีสิทธิได้รับค่าจ้างในวันหยุดตามมาตรา 56 (1) สำหรับการเดินทางนั้น
            มาตรา 72  ในกรณีที่นายจ้างให้ลูกจ้างเดินทางไปทำงานในท้องที่อื่นนอกจากท้องที่สำหรับการทำงานปกติ ลูกจ้างไม่มีสิทธิได้รับค่าล่วงเวลาตามมาตรา 61 และค่าล่วงเวลาในวันหยุดตามมาตรา 63 ในระหว่างเดินทางแต่สำหรับการเดินทางในวันหยุดให้นายจ้างจ่ายค่าจ้างเท่ากับค่าจ้างในวันทำงานให้แก่ลูกจ้างซึ่งไม่มีสิทธิได้รับค่าจ้างในวันหยุดตามมาตรา 56 (1) ด้วย เว้นแต่นายจ้างตกลงจ่ายค่าล่วงเวลาหรือค่าล่วงเวลาในวันหยุดให้แก่ลูกจ้าง
            มาตรา 73  ให้นายจ้างออกค่าใช้จ่ายสำหรับการเดินทางตามมาตรา 71 และมาตรา 72
            มาตรา 74  ในกรณีที่นายจ้างตกลงจ่ายค่าล่วงเวลา ค่าทำงานในวันหยุดและค่าล่วงเวลาในวันหยุด ในอัตราสูงกว่าที่กำหนดไว้ตามมาตรา 61 มาตรา 62 และมาตรา 63 ก็ให้เป็นไปตามข้อตกลงดังกล่าว
            มาตรา 75  ในกรณีที่นายจ้างมีความจำเป็นต้องหยุดกิจการทั้งหมดหรือบางส่วนเป็นการชั่วคราวโดยเหตุหนึ่งเหตุใดที่มิใช่เหตุสุดวิสัย ให้นายจ้างจ่ายเงินให้แก่ลูกจ้างไม่น้อยกว่าร้อยละห้าสิบของค่าจ้างในวันทำงานที่ลูกจ้างได้รับก่อนนายจ้างหยุดกิจการตลอดระยะเวลาที่นายจ้างไม่ได้ให้ลูกจ้างทำงาน ให้นายจ้างแจ้งให้ลูกจ้างและพนักงานตรวจแรงงานทราบล่วงหน้าก่อนวันเริ่มหยุดกิจการตามวรรคหนึ่ง
            มาตรา 76  ห้ามมิให้นายจ้างหักค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุด เว้นแต่เป็นการหักเพื่อ
            (1) ชำระภาษีเงินได้ตามจำนวนที่ลูกจ้างต้องจ่ายหรือชำระเงินอื่นตามที่มีกฎหมายบัญญัติไว้
            (2) ชำระค่าบำรุงสหภาพแรงงานตามข้อบังคับของสหภาพแรงงาน
            (3) ชำระหนี้สินสหกรณ์ออมทรัพย์ หรือสหกรณ์อื่นที่มีลักษณะเดียวกันกับสหกรณ์ออมทรัพย์หรือหนี้ที่เป็นไปเพื่อสวัสดิการที่เป็นประโยชน์แก่ลูกจ้างฝ่ายเดียวโดยได้รับความยินยอมล่วงหน้าจากลูกจ้าง
            (4) เป็นเงินประกันตามมาตรา 10 หรือชดใช้ค่าเสียหายให้แก่นายจ้างซึ่งลูกจ้างได้กระทำโดยจงใจหรือประมาทเลินเล่ออย่างร้ายแรง โดยได้รับความยินยอมจากลูกจ้าง
            (5) เป็นเงินสะสมตามข้อตกลงเกี่ยวกับกองทุนเงินสะสม การหักตาม (2) (3) (4) และ (5) ในแต่ละกรณีห้ามมิให้หักเกินร้อยละสิบ และจะหักรวมกันได้ไม่เกินหนึ่งในห้าของเงินที่ลูกจ้างมีสิทธิได้รับตามกำหนดเวลาการจ่ายตามมาตรา 70 เว้นแต่ได้รับความยินยอมจากลูกจ้าง
            มาตรา 77  ในกรณีที่นายจ้างต้องได้รับความยินยอมจากลูกจ้าง หรือมีข้อตกลงกับลูกจ้างเกี่ยวกับการจ่ายเงินตามมาตรา 54 มาตรา 55 หรือการหักเงินตามมาตรา 76 นายจ้างต้องจัดทำเป็นหนังสือและให้ลูกจ้างลงลายมือชื่อในการให้ความยินยอมหรือมีข้อตกลงกันไว้ให้ชัดเจนเป็นการเฉพาะ

หมวด 6
คณะกรรมการค่าจ้าง

            มาตรา 78  ให้มีคณะกรรมการค่าจ้างประกอบด้วย ปลัดกระทรวงแรงงานและสวัสดิการสังคมเป็นประธานกรรมการ ผู้แทนฝ่ายรัฐบาลสี่คน ผู้แทนฝ่ายนายจ้างและผู้แทนฝ่ายลูกจ้างฝ่ายละห้าคนซึ่งคณะรัฐมนตรีแต่งตั้งเป็นกรรมการและข้าราชการกระทรวงแรงงานและสวัสดิการสังคมซึ่งรัฐมนตรีแต่งตั้งเป็นเลขานุการ
            หลักเกณฑ์และวิธีการเพื่อให้ได้มาซึ่งผู้แทนฝ่ายนายจ้างและผู้แทนฝ่ายลูกจ้างตามวรรคหนึ่ง ให้เป็นไปตามระเบียบที่รัฐมนตรีกำหนด
            มาตรา 79  คณะกรรมการค่าจ้างมีอำนาจหน้าที่ดังต่อไปนี้
            (1) เสนอความเห็นต่อคณะรัฐมนตรีเกี่ยวกับนโยบายค่าจ้าง
            (2) เสนอความเห็นต่อคณะรัฐมนตรีเพื่อให้ข้อแนะนำภาคเอกชนเกี่ยวกับการกำหนดค่าจ้างและการปรับค่าจ้างประจำปี
            (3) กำหนดอัตราค่าจ้างขั้นต่ำพื้นฐาน
            (4) กำหนดอัตราค่าจ้างขั้นต่ำที่ลูกจ้างควรได้รับตามความเหมาะสมแก่สภาพเศรษฐกิจและสังคม
            (5) เสนอความเห็นต่อคณะรัฐมนตรีเพื่อพัฒนาระบบค่าจ้าง
            (6) ให้คำแนะนำด้านวิชาการและแนวทางการประสานประโยชน์แก่หน่วยงานต่าง ๆ ในภาคเอกชน
            (7) รายงานเสนอรัฐมนตรีอย่างน้อยปีละครั้งเกี่ยวกับภาวะค่าจ้างและแนวโน้มของค่าจ้าง ตลอดจนมาตรการที่ควรจะได้ดำเนินการ
            (8) ปฏิบัติการอื่นใดตามที่พระราชบัญญัตินี้หรือกฎหมายอื่นบัญญัติให้เป็นอำนาจหน้าที่ของคณะกรรมการค่าจ้างหรือตามที่คณะรัฐมนตรีหรือรัฐมนตรีมอบหมาย ในการเสนอความเห็นต่อคณะรัฐมนตรี คณะกรรมการค่าจ้างจะมีข้อสังเกตเกี่ยวกับการพัฒนาระบบรายได้ของประเทศด้วยก็ได้
            มาตรา 80  ให้กรรมการค่าจ้างซึ่งคณะรัฐมนตรีแต่งตั้งมีวาระดำรงตำแหน่งคราวละสองปี กรรมการซึ่งพ้นจากตำแหน่งอาจได้รับแต่งตั้งอีกได้ ในกรณีที่กรรมการค่าจ้างซึ่งคณะรัฐมนตรีแต่งตั้งพ้นจากตำแหน่งก่อนวาระ ให้คณะรัฐมนตรีแต่งตั้งกรรมการในประเภทเดียวกันเป็นกรรมการแทนและให้ผู้ได้รับแต่งตั้งอยู่ในตำแหน่งเท่ากับวาระที่เหลืออยู่ของกรรมการที่ตนแทนเว้นแต่วาระของกรรมการเหลืออยู่ไม่ถึงหนึ่งร้อยแปดสิบวัน จะไม่แต่งตั้งกรรมการแทนก็ได้ ในกรณีที่กรรมการค่าจ้างซึ่งคณะรัฐมนตรีแต่งตั้งพ้นจากตำแหน่งตามวาระ แต่ยังมิได้มีการแต่งตั้งกรรมการใหม่ ให้กรรมการนั้นปฏิบัติหน้าที่ไปพลางก่อน จนกว่าจะได้แต่งตั้งกรรมการใหม่เข้ารับหน้าที่ ซึ่งต้องแต่งตั้งให้เสร็จสิ้นภายในเก้าสิบวันนับแต่วันที่กรรมการเดิมพ้นจากตำแหน่ง
            มาตรา 81  นอกจากการพ้นจากตำแหน่งตามวาระตามมาตรา 80 กรรมการค่าจ้างซึ่งคณะรัฐมนตรีแต่งตั้งพ้นจากตำแหน่งเมื่อ
            (1) ตาย
            (2) ลาออก
            (3) คณะรัฐมนตรีให้ออกเพราะขาดประชุมตามที่กำหนดสามครั้งติดต่อกันโดยไม่มีเหตุ
อันสมควร
            (4) เป็นบุคคลล้มละลาย
            (5) เป็นคนไร้ความสามารถหรือคนเสมือนไร้ความสามารถ
            (6) ได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
            มาตรา 82  การประชุมคณะกรรมการค่าจ้างต้องมีกรรมการเข้าประชุมไม่น้อยกว่ากึ่งหนึ่งของจำนวนกรรมการทั้งหมด โดยมีกรรมการฝ่ายนายจ้างและฝ่ายลูกจ้างอย่างน้อยฝ่ายละหนึ่งคน จึงจะเป็นองค์ประชุม
            ในการประชุมเพื่อพิจารณากำหนดอัตราค่าจ้างขั้นต่ำพื้นฐานหรืออัตราค่าจ้างขั้นต่ำตามมาตรา 79 จะต้องมีกรรมการเข้าประชุมไม่น้อยกว่าสองในสามของจำนวนกรรมการทั้งหมด โดยมีกรรมการฝ่ายนายจ้างและฝ่ายลูกจ้างอย่างน้อยฝ่ายละสองคนจึงจะเป็นองค์ประชุม และต้องได้มติอย่างน้อยสองในสามของกรรมการที่เข้าประชุม
            ในการประชุมเพื่อพิจารณากำหนดอัตราค่าจ้างขั้นต่ำคราวใด ถ้าไม่ได้องค์ประชุมตามที่กำหนดไว้ในวรรคสอง ให้จัดให้มีการประชุมอีกครั้งหนึ่งภายในสิบห้าวันนับแต่วันที่นัดประชุมครั้งแรก การประชุมครั้งหลังนี้แม้จะไม่มีกรรมการซึ่งมาจากฝ่ายนายจ้างหรือฝ่ายลูกจ้างเข้าร่วมประชุม ถ้ามีกรรมการมาประชุมไม่น้อยกว่าสองในสามของจำนวนกรรมการทั้งหมด ก็ให้ถือเป็นองค์ประชุม และต้องได้มติอย่างน้อยสองในสามของกรรมการที่เข้าประชุม
            มาตรา 83  ในการประชุมคราวใด ถ้าประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
            มาตรา 84  ให้คณะกรรมการค่าจ้างมีอำนาจแต่งตั้งคณะอนุกรรมการดังต่อไปนี้เพื่อพิจารณาหรือปฏิบัติการอย่างหนึ่งอย่างใดแทนคณะกรรมการได้
            (1) คณะอนุกรรมการอัตราค่าจ้างขั้นต่ำ
            (2) คณะอนุกรรมการอัตราค่าจ้างขั้นต่ำจังหวัด
            (3) คณะอนุกรรมการอื่นที่คณะกรรมการเห็นสมควรกำหนด
            ให้คณะกรรมการค่าจ้างกำหนดองค์ประชุมและวิธีดำเนินงานของคณะอนุกรรมการได้ตามความเหมาะสม
            มาตรา 85  ในการปฏิบัติหน้าที่ให้คณะกรรมการค่าจ้าง หรือคณะอนุกรรมการ หรือผู้ซึ่งคณะกรรมการค่าจ้างหรือคณะอนุกรรมการมอบหมายมีอำนาจดังต่อไปนี้
            (1) มีหนังสือเรียกบุคคลใดมาให้ถ้อยคำหรือให้ส่งเอกสารหรือวัตถุใด ๆ มาเพื่อประกอบการพิจารณาได้ตามความจำเป็น
            (2) ให้หน่วยงานหรือบุคคลใดให้ความร่วมมือในการสำรวจกิจการใด ๆ ที่อาจมีผลกระทบกระเทือนต่อเศรษฐกิจได้
            (3) เข้าไปในสถานประกอบกิจการหรือสำนักงานของนายจ้างในเวลาทำการเพื่อศึกษา สำรวจ วิจัย ตรวจสอบ หรือสอบถามข้อเท็จจริงเพื่อให้ได้มาซึ่งข้อมูลที่จะใช้ในการพิจารณาตามมาตรา 79 ในการนี้ให้นายจ้างหรือบุคคลซึ่งเกี่ยวข้องอำนวยความสะดวก ส่งหรือแสดงเอกสารหรือให้ข้อเท็จจริง และไม่ขัดขวางการปฏิบัติการตามหน้าที่ของบุคคลดังกล่าว
            มาตรา 86  ในการปฏิบัติหน้าที่ตามมาตรา 85 ให้กรรมการค่าจ้างอนุกรรมการ หรือผู้ซึ่งคณะกรรมการค่าจ้างหรือคณะอนุกรรมการมอบหมายแสดงบัตรประจำตัวหรือหนังสือมอบหมาย แล้วแต่กรณี ต่อบุคคลซึ่งเกี่ยวข้องบัตรประจำตัวกรรมการค่าจ้างและอนุกรรมการตามวรรคหนึ่งให้เป็นไปตามแบบที่รัฐมนตรีกำหนด
            มาตรา 87  ในการพิจารณากำหนดอัตราค่าจ้างขั้นต่ำและอัตราค่าจ้างขั้นต่ำพื้นฐานให้คณะกรรมการค่าจ้างศึกษาและพิจารณาข้อเท็จจริงเกี่ยวกับอัตราค่าจ้างที่ลูกจ้างได้รับอยู่ประกอบกับข้อเท็จจริงอื่น โดยเฉพาะอย่างยิ่งดัชนีค่าครองชีพ อัตราเงินเฟ้อ มาตรฐานการครองชีพ ต้นทุนการผลิต ราคาของสินค้า ความสามารถของธุรกิจ ผลิตภาพแรงงาน ผลิตภัณฑ์มวลรวมของประเทศ สภาพทางเศรษฐกิจและสังคม การพิจารณากำหนดอัตราค่าจ้างขั้นต่ำ จะกำหนดให้ใช้เฉพาะกิจการประเภทใดประเภทหนึ่งหรือทุกประเภทหรือในท้องถิ่นใดท้องถิ่นหนึ่งก็ได้ การพิจารณากำหนดอัตราค่าจ้างขั้นต่ำต้องไม่ต่ำกว่าอัตราค่าจ้างขั้นต่ำพื้นฐานที่คณะกรรมการค่าจ้างกำหนด ถ้าไม่มีการกำหนดอัตราค่าจ้างขั้นต่ำในท้องที่ใดให้ถือว่าอัตราค่าจ้างขั้นต่ำพื้นฐานเป็นอัตราค่าจ้างขั้นต่ำของท้องที่นั้น
            มาตรา 88  เมื่อได้ศึกษาข้อมูลและข้อเท็จจริงต่าง ๆ ตามที่กำหนดไว้ในมาตรา 87 แล้ว ให้คณะกรรมการค่าจ้างกำหนดอัตราค่าจ้างขั้นต่ำพร้อมทั้งรายละเอียดต่าง ๆ ตามที่เห็นสมควรเสนอต่อรัฐมนตรีเพื่อประกาศในราชกิจจานุเบกษา
            มาตรา 89  ประกาศกำหนดอัตราค่าจ้างขั้นต่ำตามมาตรา 88 ให้ใช้บังคับแก่นายจ้างและลูกจ้าง ไม่ว่านายจ้างและลูกจ้างนั้นจะมีสัญชาติ ศาสนา หรือเพศใด
            มาตรา 90  เมื่อประกาศกำหนดอัตราค่าจ้างขั้นต่ำมีผลใช้บังคับแล้วห้ามมิให้นายจ้างจ่ายค่าจ้างแก่ลูกจ้างน้อยกว่าอัตราค่าจ้างขั้นต่ำ ให้นายจ้างที่อยู่ในข่ายบังคับของประกาศกำหนดอัตราค่าจ้างขั้นต่ำปิดประกาศดังกล่าวไว้ในที่เปิดเผย เพื่อให้ลูกจ้างได้ทราบ ณ สถานที่ทำงานของลูกจ้าง ตลอดระยะเวลาที่ประกาศดังกล่าวมีผลใช้บังคับ
            มาตรา 91  ให้มีสำนักงานคณะกรรมการค่าจ้างขึ้นในกระทรวงแรงงานและสวัสดิการสังคม และให้มีอำนาจหน้าที่ดังต่อไปนี้
            (1) จัดทำแผนงานโครงการเสนอต่อคณะกรรมการค่าจ้างและคณะอนุกรรมการ
            (2) ประสานแผนและการดำเนินการของคณะกรรมการค่าจ้างและคณะอนุกรรมการ ตลอดจนหน่วยงานที่เกี่ยวข้อง
            (3) รวบรวม ศึกษา วิจัย วิเคราะห์ และประเมินสถานการณ์เศรษฐกิจ แรงงาน ภาวะการครองชีพ การขยายตัวของตลาดแรงงาน ผลิตภาพแรงงาน การลงทุน การย้ายถิ่นฐาน และข้อมูลที่เกี่ยวข้อง เพื่อเป็นข้อมูลประกอบการพิจารณาของคณะกรรมการค่าจ้างและคณะอนุกรรมการ
            (4) เสนอแนะผลการศึกษา และผลการพิจารณาข้อมูลทางวิชาการและมาตรการเสริมอื่น ๆ ต่อกระทรวงแรงงานและสวัสดิการสังคม และหน่วยงานที่เกี่ยวข้องเพื่อประโยชน์ในการพัฒนาระบบค่าจ้างและรายได้
            (5) ติดตามและประเมินผลการปฏิบัติงานตามมติของคณะกรรมการค่าจ้าง
            (6) ปฏิบัติงานอื่นตามที่คณะกรรมการค่าจ้างหรือคณะอนุกรรมการมอบหมาย
               
หมวด 7
สวัสดิการ

            มาตรา 92  ให้มีคณะกรรมการสวัสดิการแรงงานประกอบด้วยปลัดกระทรวงแรงงานและสวัสดิการสังคมเป็นประธานกรรมการ กรรมการผู้แทนฝ่ายรัฐบาลสี่คน กรรมการผู้แทนฝ่ายนายจ้างและกรรมการผู้แทนฝ่ายลูกจ้างฝ่ายละห้าคน ซึ่งรัฐมนตรีแต่งตั้งเป็นกรรมการ และข้าราชการกรมสวัสดิการและคุ้มครองแรงงานซึ่งรัฐมนตรีแต่งตั้งเป็นเลขานุการ
            มาตรา 93  คณะกรรมการสวัสดิการแรงงานมีอำนาจหน้าที่ดังต่อไปนี้
            (1) เสนอความเห็นต่อรัฐมนตรีเกี่ยวกับนโยบาย แนวทางและมาตรการด้านสวัสดิการแรงงาน
            (2) เสนอความเห็นต่อรัฐมนตรีในการออกกฎกระทรวง ประกาศ หรือระเบียบเกี่ยวกับการจัดสวัสดิการในสถานประกอบกิจการ
            (3) ให้คำแนะนำในการจัดสวัสดิการแรงงานสำหรับสถานประกอบกิจการแต่ละประเภท
            (4) ติดตามประเมินผล และรายงานผลการดำเนินการต่อรัฐมนตรี
            (5) ปฏิบัติการอื่นใดตามที่พระราชบัญญัตินี้หรือกฎหมายอื่นบัญญัติให้เป็นอำนาจหน้าที่ของคณะกรรมการสวัสดิการแรงงานหรือตามที่รัฐมนตรีมอบหมาย
            มาตรา 94  ให้นำมาตรา 78 วรรคสอง มาตรา 80 มาตรา 81 มาตรา 82 วรรคหนึ่ง มาตรา 83 และมาตรา 84 มาใช้บังคับกับคณะกรรมการสวัสดิการแรงงานโดยอนุโลม
            มาตรา 95  ให้รัฐมนตรีมีอำนาจออกกฎกระทรวงกำหนดให้นายจ้างต้องจัดสวัสดิการในเรื่องใด หรือกำหนดให้การจัดสวัสดิการในเรื่องใดต้องเป็นไปตามมาตรฐานได้
            มาตรา 96  ในสถานประกอบกิจการที่มีลูกจ้างตั้งแต่ห้าสิบคนขึ้นไปให้นายจ้างจัดให้มีคณะกรรมการสวัสดิการในสถานประกอบกิจการ ประกอบด้วยผู้แทนฝ่ายลูกจ้างอย่างน้อยห้าคน
กรรมการสวัสดิการในสถานประกอบกิจการให้มาจากการเลือกตั้งตามหลักเกณฑ์และวิธีการที่อธิบดีกำหนด ในกรณีที่สถานประกอบกิจการใดของนายจ้างมีคณะกรรมการลูกจ้างตามกฎหมายว่าด้วยแรงงานสัมพันธ์แล้ว ให้คณะกรรมการลูกจ้างทำหน้าที่เป็นคณะกรรมการสวัสดิการในสถานประกอบกิจการตามพระราชบัญญัตินี้
            มาตรา 97  คณะกรรมการสวัสดิการในสถานประกอบกิจการมีอำนาจหน้าที่ดังต่อไปนี้
            (1) ร่วมหารือกับนายจ้างเพื่อจัดสวัสดิการแก่ลูกจ้าง
            (2) ให้คำปรึกษาหารือและเสนอแนะความเห็นแก่นายจ้างในการจัดสวัสดิการสำหรับลูกจ้าง
            (3) ตรวจตรา ควบคุม ดูแล การจัดสวัสดิการที่นายจ้างจัดให้แก่ลูกจ้าง
            (4) เสนอข้อคิดเห็น และแนวทางในการจัดสวัสดิการที่เป็นประโยชน์สำหรับลูกจ้างต่อคณะกรรมการสวัสดิการแรงงาน
            มาตรา 98  นายจ้างต้องจัดให้มีการประชุมหารือกับคณะกรรมการสวัสดิการในสถานประกอบกิจการอย่างน้อยสามเดือนต่อหนึ่งครั้ง หรือเมื่อกรรมการสวัสดิการในสถานประกอบกิจการเกินกึ่งหนึ่งของกรรมการทั้งหมดหรือสหภาพแรงงานร้องขอโดยมีเหตุผลสมควร
            มาตรา 99  ให้นายจ้างปิดประกาศการจัดสวัสดิการตามกฎกระทรวงที่ออกตามมาตรา 95 หรือตามที่มีข้อตกลงกับลูกจ้างให้จัดขึ้นไว้ในที่เปิดเผยเพื่อให้ลูกจ้างได้ทราบ ณ สถานที่ทำงานของลูกจ้าง

หมวด 8
ความปลอดภัย อาชีวอนามัย และสภาพแวดล้อมในการทำงาน

            มาตรา 100  ให้มีคณะกรรมการความปลอดภัย อาชีวอนามัย และสภาพแวดล้อมในการทำงานประกอบด้วย ปลัดกระทรวงแรงงานและสวัสดิการสังคมเป็นประธานกรรมการ อธิบดีกรมสวัสดิการและคุ้มครองแรงงาน ผู้แทนกรมอนามัยผู้แทนกรมโรงงานอุตสาหกรรม ผู้แทนกรมโยธาธิการ และผู้แทนกรมควบคุมมลพิษเป็นกรรมการ กับผู้แทนฝ่ายนายจ้างและผู้แทนฝ่ายลูกจ้างฝ่ายละเจ็ดคนซึ่งรัฐมนตรีแต่งตั้งเป็นกรรมการ และข้าราชการกรมสวัสดิการและคุ้มครองแรงงานซึ่งรัฐมนตรีแต่งตั้งเป็นกรรมการและเลขานุการ
            มาตรา 101  คณะกรรมการความปลอดภัย อาชีวอนามัย และสภาพแวดล้อมในการทำงาน มีอำนาจหน้าที่ดังต่อไปนี้
            (1) เสนอความเห็นต่อรัฐมนตรีเกี่ยวกับนโยบาย แผนงาน หรือมาตรการความปลอดภัย อาชีวอนามัย และการพัฒนาสภาพแวดล้อมในการทำงานของลูกจ้าง
            (2) เสนอความเห็นต่อรัฐมนตรีในการออกกฎกระทรวง ประกาศ หรือระเบียบเพื่อดำเนินการตามพระราชบัญญัตินี้
            (3) ให้ความเห็นแก่หน่วยงานของรัฐเกี่ยวกับการส่งเสริมความปลอดภัยอาชีวอนามัย และสภาพแวดล้อมในการทำงานของลูกจ้าง
            (4) ปฏิบัติการอื่นใดตามที่พระราชบัญญัตินี้หรือกฎหมายอื่นบัญญัติให้เป็นอำนาจหน้าที่ของคณะกรรมการความปลอดภัย อาชีวอนามัย และสภาพแวดล้อมในการทำงาน หรือตามที่รัฐมนตรีมอบหมาย
            มาตรา 102  ให้นำมาตรา 78 วรรคสอง มาตรา 80 มาตรา 81 มาตรา 82 วรรคหนึ่ง มาตรา 83 และมาตรา 84 มาใช้บังคับกับคณะกรรมการความปลอดภัย อาชีวอนามัย และสภาพแวดล้อมในการทำงาน โดยอนุโลม
            มาตรา 103  ให้รัฐมนตรีมีอำนาจออกกฎกระทรวงกำหนดมาตรฐาน  ให้นายจ้างดำเนินการในการบริหารและการจัดการด้านความปลอดภัย อาชีวอนามัย  และสภาพแวดล้อมในการทำงาน  ในกรณีที่กฎกระทรวงตามวรรคหนึ่งกำหนดให้การจัดทำเอกสารหลักฐาน หรือรายงานใดต้องมีการรับรองหรือตรวจสอบโดยบุคคลหนึ่งบุคคลใดตามหลักเกณฑ์ และวิธีการที่ กำหนด กฎกระทรวงนั้นจะกำหนดหลักเกณฑ์และวิธีการการขึ้นทะเบียน และการเพิกถอนทะเบียน อัตราค่าธรรมเนียมการขึ้นทะเบียนไม่เกินอัตราท้าย พระราชบัญญัตินี้ และอัตราขั้นสูงของค่าบริการที่บุคคลดังกล่าวจะเรียกเก็บไว้ด้วยก็ได้
            มาตรา 104  ในกรณีที่พนักงานตรวจแรงงานพบว่า นายจ้างผู้ใดฝ่าฝืน   หรือไม่ปฏิบัติตามกฎกระทรวงที่ออกตามมาตรา 103 ให้พนักงานตรวจแรงงานมีอำนาจออกคำสั่งเป็นหนังสือให้นายจ้างปรังปรุงสภาพแวดล้อมในการทำงาน   อาคาร สถานที่ หรือจัดทำหรือแก้ไข เครื่องจักรหรืออุปกรณ์ที่ลูกจ้างต้องใช้ในการปฏิบัติงานหรือที่เกี่ยวข้องกับการปฏิบัติงานให้ถูกต้องหรือเหมาะสมภายในระยะ เวลาที่กำหนด
            มาตรา 105  ในกรณีที่พนักงานตรวจแรงงานพบว่า   สภาพแวดล้อมในการทำงาน อาคาร สถานที่   เครื่องจักรหรืออุปกรณ์ที่ลูกจ้างใช้จะก่อให้เกิดความไม่ปลอดภัยแก่ลูกจ้าง หรือนายจ้างไม่ปฏิบัติตามคำสั่งของพนักงานตรวจแรงงาน ตามมาตรา 104 เมื่อได้รับอนุมัติจากอธิบดีหรือผู้ซึ่งอธิบดีมอบหมาย ให้พนักงานตรวจแรงงานมีอำนาจสั่งให้นายจ้างหยุดการใช้เครื่องจักรหรืออุปกรณ์ดังกล่าวทั้งหมดหรือบางส่วนเป็นการชั่วคราวได้ ให้นายจ้างจ่ายเงินให้แก่ลูกจ้างซึ่งพนักงานตรวจแรงงานสั่งให้นายจ้างหยุดการใช้เครื่องจักรหรืออุปกรณ์ตามวรรคหนึ่งเท่ากับค่าจ้างในวันทำงานตลอดระยะเวลาที่ลูกจ้างหยุดทำงาน  ทั้งนี้ จนกว่านายจ้างจะได้ดำเนินการให้ถูกต้องตามคำสั่งของพนักงานตรวจแรงงานนั้นแล้ว
            มาตรา 106  คำสั่งของพนักงานตรวจแรงงานตามมาตรา 104 หรือ มาตรา 105 ให้อุทธรณ์ต่อคณะกรรมการความปลอดภัย อาชีวอนามัย และสภาพ แวดล้อมในการทำงานได้ภายในสามสิบวันนับแต่วันที่ทราบคำสั่ง คำวินิจฉัยของคณะกรรมการนั้นให้เป็นที่สุด การอุทธรณ์ตามวรรคหนึ่งย่อมไม่เป็นการทุเลาการปฏิบัติตามคำสั่งของ พนักงานตรวจแรงงาน เว้นแต่คณะกรรมการความปลอดภัย อาชีวอนามัย และ สภาพแวดล้อมในการทำงานจะมีคำสั่งเป็นอย่างอื่น
            มาตรา 107  ให้นายจ้างจัดให้มีการตรวจสุขภาพของลูกจ้าง และส่งผลการตรวจดังกล่าวแก่พนักงานตรวจแรงงาน  ทั้งนี้ ตามหลักเกณฑ์ และวิธีการ ที่กำหนดในกฎกระทรวง

หมวด 9
การควบคุม

            มาตรา 108  ให้นายจ้างซึ่งมีลูกจ้างรวมกันตั้งแต่สิบคนขึ้นไป จัดให้มี ข้อบังคับเกี่ยวกับการทำงานเป็นภาษาไทย และข้อบังคับนั้นอย่างน้อยต้องมีรายละเอียดเกี่ยวกับรายการดังต่อไปนี้
            (1) วันทำงาน เวลาทำงานปกติ และเวลาพัก
            (2) วันหยุดและหลักเกณฑ์การหยุด
            (3) หลักเกณฑ์การทำงานล่วงเวลาและการทำงานในวันหยุด
            (4) วันและสถานที่จ่ายค่าจ้าง ค่าล่วงเวลา ค่าทำงานในวันหยุดและค่าล่วงเวลาในวันหยุด
            (5) วันลาและหลักเกณฑ์การลา
            (6) วินัยและโทษทางวินัย
            (7) การร้องทุกข์
            (8) การเลิกจ้าง ค่าชดเชย และค่าชดเชยพิเศษ
            ให้นายจ้างประกาศใช้ข้อบังคับเกี่ยวกับการทำงานภายในสิบห้าวันนับแต่วันที่นายจ้างมีลูกจ้างรวมกันตั้งแต่สิบคนขึ้นไป และให้นายจ้างจัดเก็บสำเนา ข้อบังคับนั้นไว้ ณ สถานประกอบกิจการ หรือสำนักงานของนายจ้างตลอดเวลา และให้ส่งสำเนาข้อบังคับให้แก่อธิบดีหรือผู้ซึ่งอธิบดีมอบหมายภายในเจ็ดวันนับแต่วันประกาศใช้ข้อบังคับดังกล่าว ให้อธิบดีหรือผู้ซึ่งอธิบดีมอบหมายมีอำนาจสั่งให้นายจ้างแก้ไขข้อบังคับ เกี่ยวกับการทำงานที่ขัดต่อกฎหมายให้ถูกต้องภายในเวลาที่กำหนด ให้นายจ้างเผยแพร่และปิดประกาศข้อบังคับเกี่ยวกับการทำงานโดยเปิดเผย ณ สถานที่ทำงานของลูกจ้างเพื่อให้ลูกจ้างได้ทราบและดูได้โดยสะดวก
            มาตรา 109  การร้องทุกข์ตามมาตรา 108 (7) อย่างน้อยต้องมีรายละเอียดดังต่อไปนี้
            (1) ขอบเขตและความหมายของข้อร้องทุกข์
            (2) วิธีการและขั้นตอนการร้องทุกข์
            (3) การสอบสวนและพิจารณาข้อร้องทุกข์
            (4) กระบวนการยุติข้อร้องทุกข์
            (5) ความคุ้มครองผู้ร้องทุกข์และผู้เกี่ยวข้อง
            มาตรา 110  ในกรณีที่มีการแก้ไขเพิ่มเติมข้อบังคับเกี่ยวกับการทำงาน ให้นายจ้างประกาศข้อบังคับที่มีการแก้ไขเพิ่มเติมนั้นภายในเจ็ดวันนับแต่วันที่ ประกาศใช้ข้อบังคับที่แก้ไขเพิ่มเติม และให้นำมาตรา 108 วรรคสอง วรรคสาม  และวรรคสี่ มาใช้บังคับโดยอนุโลม
            มาตรา 111  เมื่อนายจ้างได้ประกาศใช้ข้อบังคับเกี่ยวกับการทำงาน ตามมาตรา 108 แล้ว แม้ว่าต่อมานายจ้างจะมีลูกจ้างลดต่ำกว่าสิบคนก็ตาม  ให้นายจ้างยังคงมีหน้าที่ปฏิบัติตามมาตรา 108 และมาตรา 110 
ต่อไป
            มาตรา 112  ให้นายจ้างซึ่งมีลูกจ้างตั้งแต่สิบคนขึ้นไปจัดทำทะเบียนลูกจ้างเป็นภาษาไทย และเก็บไว้ ณ สถานประกอบกิจการหรือสำนักงานของนายจ้าง พร้อมที่จะให้พนักงานตรวจแรงงานตรวจได้ในเวลาทำการ การจัดทำทะเบียนลูกจ้างตามวรรคหนึ่ง ให้นายจ้างจัดทำภายใน สิบห้าวันนับแต่วันที่ลูกจ้างเข้าทำงาน
            มาตรา 113  ทะเบียนลูกจ้างนั้นอย่างน้อยต้องมีรายการดังต่อไปนี้
            (1) ชื่อตัวและชื่อสกุล
            (2) เพศ
            (3) สัญชาติ
            (4) วันเดือนปีเกิด หรืออายุ
            (5) ที่อยู่ปัจจุบัน
            (6) วันที่เริ่มจ้าง
            (7) ตำแหน่งหรืองานในหน้าที่
            (8) อัตราค่าจ้างและประโยชน์ตอบแทนอย่างอื่นที่นายจ้างตกลงจ่ายให้แก่ลูกจ้าง
            (9) วันสิ้นสุดของการจ้าง
            เมื่อมีความจำเป็นต้องเปลี่ยนแปลงรายการในทะเบียนลูกจ้าง    ให้นายจ้างแก้ไขเพิ่มเติมทะเบียนลูกจ้างให้แล้วเสร็จภายในสิบห้าวันนับแต่วันที่มีการเปลี่ยนแปลงนั้น หรือภายในสิบห้าวันนับแต่วันที่ลูกจ้างได้แจ้งการเปลี่ยนแปลงให้นายจ้างทราบ
            มาตรา 114  ให้นายจ้างซึ่งมีลูกจ้างรวมกันตั้งแต่สิบคนขึ้นไปจัดให้มี เอกสารเกี่ยวกับการจ่ายค่าจ้าง ค่าล่วงเวลา ค่าทำงานในวันหยุด และ ค่าล่วงเวลาในวันหยุด ซึ่งอย่างน้อยต้องมีรายการดังต่อไปนี้
            (1) วันและเวลาทำงาน
            (2) ผลงานที่ทำได้สำหรับลูกจ้างซึ่งได้รับค่าจ้างตามผลงานโดยคำนวณ   เป็นหน่วย
            (3) อัตราและจำนวนค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุดที่ลูกจ้างแต่ละคนได้รับ เมื่อมีการจ่ายค่าจ้าง ค่าล่วงเวลา ค่าทำงานในวันหยุด และค่าล่วง เวลาในวันหยุดให้แก่ลูกจ้าง ให้นายจ้างจัดให้ลูกจ้างลงลายมือชื่อในเอกสาร ตามวรรคหนึ่งไว้เป็นหลักฐานรายการในเอกสารตามวรรคหนึ่งจะอยู่ในฉบับเดียวกันหรือจะแยกเป็น หลายฉบับก็ได้ ในกรณีที่นายจ้างจ่ายค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุดให้แก่ลูกจ้าง โดยการโอนเงินเข้าบัญชีเงินฝากในธนาคารพาณิชย์ หรือสถาบันการเงินอื่น ให้ถือว่าหลักฐานการโอนเงินเข้าบัญชีเงินฝากของลูกจ้างเป็นเอกสารเกี่ยวกับการจ่ายเงินดังกล่าว
            มาตรา 115  ให้นายจ้างเก็บรักษาทะเบียนลูกจ้างไว้ไม่น้อยกว่าสองปีนับแต่วันสิ้นสุดของการจ้างลูกจ้างแต่ละราย และให้นายจ้างเก็บเอกสารเกี่ยวกับการจ่ายค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุดให้แก่ลูกจ้างไว้ไม่น้อยกว่าสองปีนับแต่วันจ่ายเงินดังกล่าว ในกรณีที่มีการยื่นคำร้องตามหมวด 12 แห่งพระราชบัญญัตินี้ หรือมีข้อพิพาทแรงงานตามกฎหมายว่าด้วยแรงงานสัมพันธ์ หรือมีการฟ้องร้องคดี แรงงาน ให้นายจ้างเก็บรักษาทะเบียนลูกจ้างและเอกสารเกี่ยวกับการจ่ายค่าจ้าง    ค่าล่วงเวลา ค่าทำงานในวันหยุด และค่าล่วงเวลาในวันหยุดไว้จนกว่าจะมีคำสั่ง   หรือคำพิพากษาถึงที่สุดเกี่ยวกับเรื่องดังกล่าว

หมวด 10
การพักงาน

            มาตรา 116  ในกรณีที่นายจ้างทำการสอบสวนลูกจ้างซึ่งถูกกล่าวหาว่า กระทำความผิด ห้ามมิให้นายจ้างสั่งพักงานลูกจ้างในระหว่างการสอบสวนดังกล่าว   เว้นแต่จะมีข้อบังคับเกี่ยวกับการทำงานหรือข้อตกลงเกี่ยวกับสภาพการจ้างให้อำนาจนายจ้างสั่งพักงานลูกจ้างได้  ทั้งนี้ นายจ้างจะต้องมีคำสั่งพักงานเป็นหนังสือระบุความผิดและกำหนดระยะเวลาพักงานได้ไม่เกินเจ็ดวันโดยต้องแจ้งให้ลูกจ้างทราบก่อนการพักงาน ในระหว่างการพักงานตามวรรคหนึ่ง ให้นายจ้างจ่ายเงินให้แก่ลูกจ้างตามอัตราที่กำหนดไว้ในข้อบังคับเกี่ยวกับการทำงานหรือตามที่นายจ้างและลูกจ้างได้ตกลงกันไว้ในข้อตกลงเกี่ยวกับสภาพการจ้าง  ทั้งนี้ อัตราดังกล่าวต้องไม่น้อยกว่าร้อยละห้าสิบของค่าจ้างในวันทำงานที่ลูกจ้างได้รับก่อนถูกสั่งพักงาน
            มาตรา 117  เมื่อมีการสอบสวนเสร็จสิ้นแล้ว ปรากฏว่าลูกจ้างไม่มีความผิด ให้นายจ้างจ่ายค่าจ้างให้แก่ลูกจ้างเท่ากับค่าจ้างในวันทำงานนับแต่วันที่ลูกจ้างถูกสั่งพักงานเป็นต้นไป โดยให้คำนวณเงินที่นายจ้างจ่ายตามมาตรา 116   เป็นส่วนหนึ่งของค่าจ้างตามมาตรานี้พร้อมด้วยดอกเบี้ยร้อยละสิบห้าต่อปี

หมวด 11
ค่าชดเชย

            มาตรา 118  ให้นายจ้างจ่ายค่าชดเชยให้แก่ลูกจ้างซึ่งเลิกจ้าง  ดังต่อไปนี้
            (1) ลูกจ้างซึ่งทำงานติดต่อกันครบหนึ่งร้อยยี่สิบวัน แต่ไม่ครบหนึ่งปี ให้จ่ายไม่น้อยกว่าค่าจ้างอัตราสุดท้ายสามสิบวัน หรือไม่น้อยกว่าค่าจ้างของการทำงานสามสิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณ เป็นหน่วย
            (2) ลูกจ้างซึ่งทำงานติดต่อกันครบหนึ่งปี แต่ไม่ครบสามปี ให้จ่ายไม่น้อยกว่าค่าจ้างอัตราสุดท้ายเก้าสิบวัน หรือไม่น้อยกว่าค่าจ้างของการทำงานเก้าสิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            (3) ลูกจ้างซึ่งทำงานติดต่อกันครบสามปี แต่ไม่ครบหกปี ให้จ่ายไม่น้อยกว่าค่าจ้างอัตราสุดท้ายหนึ่งร้อยแปดสิบวัน หรือไม่น้อยกว่าค่าจ้างของการทำงานหนึ่งร้อยแปดสิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            (4) ลูกจ้างซึ่งทำงานติดต่อกันครบหกปี แต่ไม่ครบสิบปี ให้จ่ายไม่น้อยกว่าค่าจ้างอัตราสุดท้ายสองร้อยสี่สิบวัน หรือไม่น้อยกว่าค่าจ้างของการทำงานสองร้อยสี่สิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย
            (5) ลูกจ้างซึ่งทำงานติดต่อกันครบสิบปีขึ้นไป ให้จ่ายไม่น้อยกว่าค่าจ้างอัตราสุดท้ายสามร้อยวัน หรือไม่น้อยกว่าค่าจ้างของการทำงานสามร้อยวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วย การเลิกจ้างตามมาตรานี้ หมายความว่า การกระทำใดที่นายจ้างไม่ให้ลูกจ้างทำงานต่อไปและไม่จ่ายค่าจ้างให้ ไม่ว่าจะเป็นเพราะเหตุสิ้นสุดสัญญาจ้างหรือเหตุอื่นใด และหมายความรวมถึงกรณีที่ลูกจ้างไม่ได้ทำงานและไม่ได้รับค่าจ้างเพราะเหตุที่นายจ้างไม่สามารถดำเนินกิจการต่อไป ความในวรรคหนึ่งมิให้ใช้บังคับแก่ลูกจ้างที่มีกำหนดระยะเวลาการจ้างไว้แน่นอนและเลิกจ้างตามกำหนดระยะเวลานั้น
            การจ้างที่มีกำหนดระยะเวลาตามวรรคสามจะกระทำได้สำหรับการจ้างงานในโครงการเฉพาะที่มิใช่งานปกติของธุรกิจหรือการค้าของนายจ้างซึ่งต้องมีระยะเวลาเริ่มต้นและสิ้นสุดของงานที่แน่นอนหรือในงานอันมีลักษณะเป็นครั้งคราวที่มีกำหนดการสิ้นสุด หรือความสำเร็จของงาน หรือในงานที่เป็นไปตามฤดูกาลและได้จ้างในช่วงเวลาของฤดูกาลนั้น ซึ่งงานนั้นจะต้องแล้วเสร็จภายในเวลาไม่เกินสองปีโดยนายจ้างและลูกจ้างได้ทำสัญญาเป็นหนังสือไว้ตั้งแต่เมื่อเริ่มจ้าง
            มาตรา 119  นายจ้างไม่ต้องจ่ายค่าชดเชยให้แก่ลูกจ้างซึ่งเลิกจ้างในกรณีหนึ่งกรณีใดดังต่อไปนี้
            (1) ทุจริตต่อหน้าที่หรือกระทำความผิดอาญาโดยเจตนาแก่นายจ้าง
            (2) จงใจทำให้นายจ้างได้รับความเสียหาย       
            (3) ประมาทเลินเล่อเป็นเหตุให้นายจ้างได้รับความเสียหายอย่างร้ายแรง
            (4) ฝ่าฝืนข้อบังคับเกี่ยวกับการทำงานหรือระเบียบหรือคำสั่งของนายจ้างอันชอบด้วยกฎหมายและเป็นธรรม และนายจ้างได้ตักเตือนเป็นหนังสือแล้วเว้นแต่กรณีที่ร้ายแรงนายจ้างไม่จำเป็นต้องตักเตือน หนังสือเตือนให้มีผลบังคับได้ไม่เกินหนึ่งปีนับแต่วันที่ลูกจ้างได้กระทำผิด
            (5) ละทิ้งหน้าที่เป็นเวลาสามวันทำงานติดต่อกันไม่ว่าจะมีวันหยุดคั่นหรือไม่ก็ตามโดยไม่มีเหตุอันสมควร
            (6) ได้รับโทษจำคุกตามคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
            มาตรา 120  ในกรณีที่นายจ้างย้ายสถานประกอบกิจการไปตั้ง ณ สถานที่อื่น อันมีผลกระทบสำคัญต่อการดำรงชีวิตตามปกติของลูกจ้างหรือครอบครัวนายจ้างต้องแจ้งให้ลูกจ้างทราบล่วงหน้าไม่น้อยกว่าสามสิบวันก่อนวันย้ายสถานประกอบกิจการ  ในการนี้ ถ้าลูกจ้างไม่ประสงค์จะไปทำงานด้วยให้ลูกจ้างมีสิทธิบอกเลิกสัญญาจ้างได้โดยลูกจ้างมีสิทธิได้รับค่าชดเชยพิเศษไม่น้อยกว่าร้อยละห้าสิบของอัตราค่าชดเชยที่ลูกจ้างพึงมีสิทธิได้รับตามมาตรา 118
            ในกรณีที่นายจ้างไม่แจ้งให้ลูกจ้างทราบการย้ายสถานประกอบกิจการล่วงหน้าตามวรรคหนึ่ง ให้นายจ้างจ่ายค่าชดเชยพิเศษแทนการบอกกล่าวล่วงหน้าเท่ากับค่าจ้างอัตราสุดท้ายสามสิบวัน หรือเท่ากับค่าจ้างของการทำงานสามสิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วยด้วย
            ลูกจ้างมีสิทธิยื่นคำขอให้คณะกรรมการสวัสดิการแรงงานพิจารณาภายในสามสิบวันนับแต่วันที่นายจ้างย้ายสถานประกอบกิจการว่า เป็นกรณีที่นายจ้างต้องบอกกล่าวล่วงหน้าหรือลูกจ้างมีสิทธิบอกเลิกสัญญาจ้างโดยมีสิทธิได้รับค่าชดเชยพิเศษตามวรรคหนึ่งหรือไม่
            คำวินิจฉัยของคณะกรรมการสวัสดิการแรงงานให้เป็นที่สุด เว้นแต่นายจ้างหรือลูกจ้างจะอุทธรณ์คำวินิจฉัยต่อศาลภายในสามสิบวันนับแต่วันที่ได้รับแจ้งคำวินิจฉัย ในกรณีที่นายจ้างเป็นฝ่ายนำคดีไปสู่ศาล นายจ้างต้องวางเงินต่อศาลตามจำนวนที่ต้องจ่ายแก่ลูกจ้างที่ยื่นคำขอตามวรรคสาม จึงจะฟ้องคดีได้
            การบอกเลิกสัญญาจ้างตามมาตรานี้ ลูกจ้างต้องใช้สิทธิภายในสามสิบวันนับแต่วันที่นายจ้างย้ายสถานประกอบกิจการ หรือนับแต่วันที่คำวินิจฉัยของคณะกรรมการสวัสดิการแรงงานหรือคำพิพากษาของศาลเป็นที่สุด
            มาตรา 121  ในกรณีที่นายจ้างจะเลิกจ้างลูกจ้างเพราะเหตุที่นายจ้างปรับปรุงหน่วยงานกระบวนการผลิต การจำหน่าย หรือการบริการ อันเนื่องมาจากการนำเครื่องจักรมาใช้หรือเปลี่ยน แปลงเครื่องจักรหรือเทคโนโลยี 
ซึ่งเป็นเหตุให้ต้องลดจำนวนลูกจ้าง ห้ามมิให้นำมาตรา 17 วรรคสอง มาใช้บังคับ และให้นายจ้างแจ้งวันที่จะเลิกจ้าง เหตุผลของการเลิกจ้างและรายชื่อลูกจ้างต่อพนักงานตรวจแรงงาน และลูกจ้างที่จะเลิกจ้างทราบล่วงหน้าไม่น้อยกว่าหกสิบวันก่อนวันที่จะเลิกจ้าง
            ในกรณีที่นายจ้างไม่แจ้งให้ลูกจ้างที่จะเลิกจ้างทราบล่วงหน้า หรือแจ้งล่วงหน้าน้อยกว่าระยะเวลาที่กำหนดตามวรรคหนึ่ง นอกจากจะได้รับค่าชดเชยตามมาตรา 118 แล้ว ให้นายจ้างจ่ายค่าชดเชยพิเศษแทนการบอกกล่าวล่วงหน้าเท่ากับค่าจ้างอัตราสุดท้ายหกสิบวัน หรือเท่ากับค่าจ้างของการทำงานหกสิบวันสุดท้ายสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วยด้วย
ในกรณีที่มีการจ่ายค่าชดเชยพิเศษแทนการบอกกล่าวล่วงหน้าตามวรรคสองแล้ว ให้ถือว่านายจ้างได้จ่ายสินจ้างแทนการบอกกล่าวล่วงหน้าตามประมวลกฎหมายแพ่งและพาณิชย์ด้วย
            มาตรา 122  ในกรณีที่นายจ้างเลิกจ้างลูกจ้างตามมาตรา 121 และลูกจ้างนั้นทำงานติดต่อกันเกินหกปีขึ้นไป ให้นายจ้างจ่ายค่าชดเชยพิเศษเพิ่มขึ้นจากค่าชดเชยตามมาตรา 118 ไม่น้อยกว่าค่าจ้างอัตราสุดท้ายสิบห้าวันต่อการทำงานครบหนึ่งปี หรือไม่น้อยกว่าค่าจ้างของการทำงานสิบห้าวันสุดท้ายต่อการทำงานครบหนึ่งปีสำหรับลูกจ้างซึ่งได้รับค่าจ้างตามผลงานโดยคำนวณเป็นหน่วยแต่ค่าชดเชยตามมาตรานี้รวมแล้วต้องไม่เกินค่าจ้างอัตราสุดท้ายสามร้อยหกสิบวันหรือไม่เกินค่าจ้างของการทำงานสามร้อยหกสิบวันสุดท้ายสำหรับลูกจ้างซึ่งได้รับค่าจ้างตามผลงาน   โดยคำนวณเป็นหน่วย
เพื่อประโยชน์ในการคำนวณค่าชดเชยพิเศษ กรณีระยะเวลาทำงานไม่ครบหนึ่งปี ถ้าเศษของระยะเวลาทำงานมากกว่าหนึ่งร้อยแปดสิบวัน ให้นับเป็นการทำงานครบหนึ่งปี

หมวด 12
การยื่นคำร้องและการพิจารณาคำร้อง

            มาตรา 123  ในกรณีที่นายจ้างฝ่าฝืนหรือไม่ปฏิบัติตามเกี่ยวกับสิทธิได้รับเงินอย่างหนึ่งอย่างใดตามพระราชบัญญัตินี้และลูกจ้างมีความประสงค์ให้พนักงานเจ้าหน้าที่ดำเนินการตามพระราชบัญญัตินี้ ให้ลูกจ้างมีสิทธิยื่นคำร้องต่อพนักงานตรวจแรงงานแห่งท้องที่ที่ลูกจ้างทำงานอยู่หรือที่นายจ้างมีภูมิลำเนาอยู่ตามแบบที่อธิบดีกำหนด ในกรณีที่เกี่ยวกับสิทธิได้รับเงินอย่างหนึ่งอย่างใดตามพระราชบัญญัตินี้ถ้าลูกจ้างถึงแก่ความตายให้ทายาทโดยธรรมมีสิทธิยื่นคำร้องต่อพนักงานตรวจแรงงานได้
            มาตรา 124  เมื่อมีการยื่นคำร้องตามมาตรา 123 ให้พนักงานตรวจ แรงงานสอบสวนข้อเท็จจริงและมีคำสั่งภายในหกสิบวันนับแต่วันที่รับคำร้อง ในกรณีที่มีความจำเป็นไม่อาจมีคำสั่งภายในเวลาตามวรรคหนึ่งได้ให้พนักงานตรวจแรงงานขอขยายเวลาต่ออธิบดีหรือผู้ซึ่งอธิบดีมอบหมายพร้อมด้วยเหตุผล และอธิบดีหรือผู้ซึ่งอธิบดีมอบหมายอาจพิจารณาอนุญาตได้ตามที่เห็นสมควรแต่ต้องมีระยะเวลาไม่เกินสามสิบวันนับแต่วันที่ครบกำหนดตามวรรคหนึ่ง
            เมื่อพนักงานตรวจแรงงานสอบสวนแล้วปรากฏว่าลูกจ้างมีสิทธิได้รับเงินอย่างหนึ่งอย่างใดที่นายจ้างมีหน้าที่ต้องจ่ายตามพระราชบัญญัตินี้ ให้พนักงานตรวจแรงงานมีคำสั่งให้นายจ้างจ่ายเงินดังกล่าวให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย ตามแบบที่อธิบดีกำหนดภายในสิบห้าวันนับแต่วันที่ทราบหรือถือว่าได้ทราบคำสั่ง
            ให้นายจ้างจ่ายเงินตามวรรคสามให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย ณ สถานที่ทำงานของลูกจ้าง ในกรณีที่ลูกจ้างหรือทายาทโดยธรรมของลูกจ้างซึ่งถึงแก่ความตายร้องขอ ให้พนักงานตรวจแรงงานมีอำนาจสั่งให้นายจ้างจ่ายเงินดังกล่าว ณ สำนักงานของพนักงานตรวจแรงงานหรือสถานที่อื่นตามที่นายจ้าง และลูกจ้างหรือทายาทโดยธรรมของลูกจ้างซึ่งถึงแก่ความตายตกลงกัน
            ในกรณีที่ลูกจ้างหรือทายาทโดยธรรมของลูกจ้างซึ่งถึงแก่ความตายไม่มารับเงินดังกล่าวภายในสิบห้าวันนับแต่วันที่พนักงานตรวจแรงงานมีคำสั่ง ให้พนักงานตรวจแรงงานนำส่งเงินนั้นเพื่อเก็บรักษาในกองทุนสงเคราะห์ลูกจ้างโดยฝากไว้กับธนาคาร  ในการนี้ ถ้ามีดอกเบี้ยหรือดอกผลใดเกิดขึ้นเนื่องจากการฝากเงิน ให้ตกเป็นสิทธิแก่ลูกจ้าง หรือทายาทโดยธรรมของลูกจ้างซึ่งถึงแก่ความตายซึ่งมีสิทธิได้รับเงินนั้น
            ในกรณีที่พนักงานตรวจแรงงานเห็นว่าลูกจ้างหรือทายาทโดยธรรมของลูกจ้างซึ่งถึงแก่ความตายไม่มีสิทธิได้รับเงินตามมาตรา 123 ให้พนักงานตรวจแรงงานมีคำสั่งและแจ้งเป็นหนังสือให้นายจ้างและลูกจ้างหรือทายาทโดยธรรมของลูกจ้างซึ่งถึงแก่ความตายทราบ
            มาตรา 125  เมื่อพนักงานตรวจแรงงานได้มีคำสั่งตามมาตรา 124 แล้ว ถ้านายจ้าง ลูกจ้าง หรือทายาทโดยธรรมของลูกจ้างซึ่งถึงแก่ความตาย ไม่พอใจคำสั่งนั้น ให้นำคดีไปสู่ศาลได้ภายในสามสิบวันนับแต่วันทราบคำสั่ง ในกรณีที่นายจ้าง ลูกจ้าง หรือทายาทโดยธรรมของลูกจ้างซึ่งถึงแก่ความตายไม่นำคดีไปสู่ศาลภายในกำหนด ให้คำสั่งนั้นเป็นที่สุด ในกรณีที่นายจ้างเป็นฝ่ายนำคดีไปสู่ศาล นายจ้างต้องวางเงินต่อศาลตามจำนวนที่ถึงกำหนดจ่ายตามคำสั่งนั้น จึงจะฟ้องคดีได้ เมื่อคดีถึงที่สุดและนายจ้างมีหน้าที่ต้องจ่ายเงินจำนวนใดให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย ให้ศาลมีอำนาจจ่ายเงินที่นายจ้างวางไว้ต่อศาลให้แก่ลูกจ้างหรือทายาทโดยธรรมของลูกจ้างซึ่งถึงแก่ความตายได้




หมวด 13
กองทุนสงเคราะห์ลูกจ้าง

            มาตรา 126  ให้มีกองทุนสงเคราะห์ลูกจ้างในกรมสวัสดิการและคุ้มครองแรงงานมีวัตถุประสงค์เพื่อเป็นทุนสงเคราะห์ลูกจ้างในกรณีที่ลูกจ้างออกจากงาน หรือตาย หรือในกรณีอื่นตามที่กำหนดโดยคณะกรรมการกองทุนสงเคราะห์ลูกจ้าง
            มาตรา 127  กองทุนสงเคราะห์ลูกจ้างประกอบด้วย
            (1) เงินสะสมและเงินสมทบ
            (2) เงินที่ตกเป็นของกองทุนสงเคราะห์ลูกจ้างตามมาตรา 133 และมาตรา 136
            (3) เงินเพิ่มตามมาตรา 131
            (4) เงินค่าปรับที่ได้รับจากการลงโทษผู้กระทำความผิดตามพระราชบัญญัตินี้
            (5) เงินหรือทรัพย์สินที่มีผู้บริจาคให้
            (6) เงินอุดหนุนจากรัฐบาล
            (7) เงินรายได้อื่น
            (8) เงินดอกผลของกองทุนสงเคราะห์ลูกจ้างให้กองทุนสงเคราะห์ลูกจ้างจัดให้มีบัญชีประกอบด้วย บัญชีเงินของสมาชิกซึ่งแสดงรายการเงินสะสม เงินสมทบ ดอกผลของเงินดังกล่าวของบรรดาสมาชิกแต่ละคนและบัญชีเงินกองกลางซึ่งแสดงรายการเงินอื่น
            มาตรา 128  การส่งเงินค่าปรับตามมาตรา 127 (4) เข้ากองทุนสงเคราะห์ลูกจ้างและกำหนดเวลาส่งเงินดังกล่าวให้เป็นไปตามระเบียบที่คณะกรรมการกองทุนสงเคราะห์ลูกจ้างกำหนด โดยประกาศในราชกิจจานุเบกษา
            มาตรา 129  เพื่อประโยชน์ในการดำเนินการตามพระราชบัญญัตินี้ ให้ถือว่าเงินและทรัพย์สินของกองทุนสงเคราะห์ลูกจ้างตามมาตรา 127 เป็นกรรมสิทธิ์ของกรมสวัสดิการและคุ้มครองแรงงานโดยไม่ต้องนำส่งกระทรวงการคลังเป็นรายได้แผ่นดิน
            ให้มีคณะกรรมการกองทุนสงเคราะห์ลูกจ้างประกอบด้วย ปลัดกระทรวงแรงงานและสวัสดิการสังคมเป็นประธานกรรมการ ผู้แทนกระทรวงการคลังผู้แทนสำนักงานคณะกรรมการพัฒนาการเศรษฐกิจและสังคมแห่งชาติ ผู้แทนธนาคาร แห่งประเทศไทยเป็นกรรมการ กับผู้แทนฝ่ายนายจ้างและผู้แทนฝ่ายลูกจ้างฝ่ายละห้าคน ซึ่งรัฐมนตรีแต่งตั้งเป็นกรรมการ และอธิบดีกรมสวัสดิการและคุ้มครองแรงงานเป็นกรรมการและเลขานุการ
            คณะกรรมการกองทุนสงเคราะห์ลูกจ้างมีอำนาจหน้าที่ดังต่อไปนี้
            (1) กำหนดนโยบายเกี่ยวกับการบริหารและการจ่ายเงินกองทุนสงเคราะห์ลูกจ้างโดยความเห็นชอบของรัฐมนตรี
            (2) พิจารณาให้ความเห็นต่อรัฐมนตรีในการตราพระราชกฤษฎีกาการออกกฎกระทรวง ประกาศหรือระเบียบ เพื่อดำเนินการตามพระราชบัญญัตินี้
            (3) วางระเบียบเกี่ยวกับการรับเงิน การจ่ายเงิน และการเก็บรักษาเงินกองทุนสงเคราะห์ลูกจ้างโดยความเห็นชอบของรัฐมนตรี
            (4) วางระเบียบเกี่ยวกับการจัดหาผลประโยชน์ของกองทุนสงเคราะห์ลูกจ้างโดยความเห็นชอบของรัฐมนตรี
            (5) จัดสรรเงินกองทุนสงเคราะห์ลูกจ้างไม่เกินร้อยละสิบของดอกผลของกองทุนต่อปีเพื่อเป็นค่าใช้จ่ายในการบริหารของกองทุนสงเคราะห์ลูกจ้าง
            (6) ปฏิบัติการอื่นใดตามที่พระราชบัญญัตินี้หรือกฎหมายอื่นบัญญัติให้เป็นอำนาจหน้าที่ของคณะกรรมการกองทุนสงเคราะห์ลูกจ้าง หรือตามที่รัฐมนตรีมอบหมาย
            ให้นำมาตรา 78 วรรคสอง มาตรา 80 มาตรา 81 มาตรา 82 วรรคหนึ่ง มาตรา 83 และมาตรา 84 มาใช้บังคับกับคณะกรรมการกองทุนสงเคราะห์ลูกจ้างโดยอนุโลม
            มาตรา 130  ให้ลูกจ้างสำหรับกิจการที่มีลูกจ้างตั้งแต่สิบคนขึ้นไป เป็นสมาชิกกองทุนสงเคราะห์ลูกจ้าง ความในวรรคหนึ่งมิให้ใช้บังคับแก่กิจการที่นายจ้างได้จัดให้มีกองทุนสำรองเลี้ยงชีพตามกฎหมายว่าด้วยกองทุนสำรองเลี้ยงชีพ หรือจัดให้มีการสงเคราะห์แก่ลูกจ้างในกรณีที่ลูกจ้างออกจากงานหรือตาย ตามหลักเกณฑ์และวิธีการที่กำหนดในกฎกระทรวง ความในวรรคหนึ่งจะใช้บังคับแก่ลูกจ้างสำหรับกิจการที่มีลูกจ้างน้อยกว่าสิบคนเมื่อใดให้ตราเป็นพระราชกฤษฎีกา
            คณะกรรมการกองทุนสงเคราะห์ลูกจ้างอาจออกระเบียบเพื่อกำหนดให้ลูกจ้างสำหรับกิจการที่มิได้อยู่ภายใต้บังคับตามพระราชบัญญัตินี้สมัครเข้าเป็นสมาชิกกองทุนสงเคราะห์ลูกจ้างได้ เมื่อลูกจ้างประสงค์จะเป็นสมาชิกกองทุนสงเคราะห์ลูกจ้างโดยความยินยอมของนายจ้าง และให้นายจ้างมีหน้าที่ตามพระราชบัญญัตินี้เสมือนเป็นกิจการที่อยู่ภายใต้บังคับพระราชบัญญัตินี้ ให้นายจ้างซึ่งมีลูกจ้างเป็นสมาชิกกองทุนสงเคราะห์ลูกจ้างตามวรรคหนึ่งยื่นแบบรายการแสดงรายชื่อลูกจ้างและรายละเอียดอื่น ๆ เมื่อนายจ้างยื่นแบบรายการดังกล่าวแล้ว ให้กรมสวัสดิการและคุ้มครองแรงงานออกหนังสือสำคัญแสดงการขึ้นทะเบียนให้แก่นายจ้าง
          ในกรณีที่ข้อเท็จจริงเกี่ยวกับข้อความในแบบรายการแสดงรายชื่อลูกจ้างที่ได้ยื่นไว้เปลี่ยนแปลงไป ให้นายจ้างแจ้งเป็นหนังสือต่อกรมสวัสดิการและคุ้มครองแรงงานเพื่อขอเปลี่ยนแปลงหรือแก้ไขเพิ่มเติมแบบรายการดังกล่าว การยื่นขอเปลี่ยนแปลงหรือแก้ไขเพิ่มเติมแบบรายการแสดงรายชื่อลูกจ้างและการออกหนังสือสำคัญแสดงการขึ้นทะเบียนให้แก่นายจ้าง ให้เป็นไปตามแบบหลักเกณฑ์ และวิธีการที่คณะกรรมการกองทุนสงเคราะห์ลูกจ้างกำหนด ให้ถือว่าผู้ซึ่งยื่นแบบรายการ หรือแจ้งขอเปลี่ยนแปลง หรือแก้ไขเพิ่มเติมแบบรายการตามกฎหมายว่าด้วยการประกันสังคม ได้ปฏิบัติตามความในวรรคห้าวรรคหก และวรรคเจ็ดของมาตรานี้แล้ว
            มาตรา 131  นับแต่วันที่ลูกจ้างเป็นสมาชิกกองทุนสงเคราะห์ลูกจ้างทุกครั้งที่มีการจ่ายค่าจ้าง ให้ลูกจ้างจ่ายเงินสะสม โดยให้นายจ้างหักจากค่าจ้างและนายจ้างจ่ายเงินสมทบเข้ากองทุนสงเคราะห์ลูกจ้าง  ทั้งนี้ ตามอัตราที่ กำหนดในกฎกระทรวงแต่ต้องไม่เกินร้อยละห้าของค่าจ้าง ถ้านายจ้างไม่จ่ายค่าจ้างตามกำหนดเวลาที่ต้องจ่าย ให้นายจ้างมีหน้าที่นำส่งเงินสะสมและเงินสมทบโดยถือเสมือนว่ามีการจ่ายค่าจ้างแล้ว
            ในกรณีที่นายจ้างไม่ส่งเงินสะสมหรือเงินสมทบหรือส่งไม่ครบจำนวนภายในเวลาที่กำหนดตามวรรคสี่ ให้นายจ้างจ่ายเงินเพิ่มให้แก่กองทุนสงเคราะห์ลูกจ้างในอัตราร้อยละห้าต่อเดือนของจำนวนเงินสะสมหรือเงินสมทบที่ยังมิได้นำส่งหรือที่ยังขาดอยู่นับแต่วันที่ต้องนำส่งเงินดังกล่าว  สำหรับเศษของเดือนถ้าถึงสิบห้าวันหรือกว่านั้นให้นับเป็นหนึ่งเดือน ถ้าน้อยกว่านั้นให้ปัดทิ้ง  ทั้งนี้ ห้ามมิให้นายจ้างอ้างเหตุที่ไม่ได้หักค่าจ้าง หรือหักไปแล้วแต่ไม่ครบจำนวนเพื่อให้พ้นความรับผิดที่ต้องนำส่งเงินดังกล่าว การนำส่งเงินสะสม เงินสมทบ และเงินเพิ่มเข้ากองทุนสงเคราะห์ลูกจ้าง  ให้เป็นไปตามหลักเกณฑ์และวิธีการที่คณะกรรมการกองทุนสงเคราะห์ลูกจ้างกำหนด
            มาตรา 132  ในกรณีที่นายจ้างไม่นำส่งเงินสะสมหรือเงินสมทบหรือนำส่งไม่ครบตามกำหนดเวลา ให้พนักงานตรวจแรงงานมีคำเตือนเป็นหนังสือให้นายจ้างนำเงินที่ค้างจ่ายมาชำระภายในกำหนดไม่น้อยกว่าสามสิบวันนับแต่วันที่ได้รับหนังสือนั้น ในการมีคำเตือนตามวรรคหนึ่ง ถ้าไม่อาจทราบจำนวนค่าจ้างได้แน่ชัดให้พนักงานตรวจแรงงานมีอำนาจประเมินเงินสะสมและเงินสมทบที่นายจ้างจะต้องนำส่งได้ตามหลักเกณฑ์และวิธีการที่คณะกรรมการกองทุนสงเคราะห์ลูกจ้างกำหนด
            มาตรา 133  ในกรณีที่ลูกจ้างออกจากงาน ให้กรมสวัสดิการและ คุ้มครองแรงงานจ่ายเงินจากกองทุนสงเคราะห์ลูกจ้างในส่วนที่เป็นเงินสะสมเงินสมทบ และดอกผลจากเงินดังกล่าวให้แก่ลูกจ้าง ในกรณีที่ลูกจ้างตาย ถ้าลูกจ้างมิได้กำหนดบุคคลผู้จะพึงได้รับเงินจากกองทุนสงเคราะห์ลูกจ้างไว้โดยทำเป็นหนังสือตามแบบที่อธิบดีกำหนดมอบไว้แก่กรมสวัสดิการและคุ้มครองแรงงาน หรือได้กำหนดไว้แต่บุคคลผู้นั้นตายก่อนให้จ่ายเงินจากกองทุนสงเคราะห์ลูกจ้างตามวรรคหนึ่งให้แก่บุตร สามี ภรรยา บิดา มารดา ที่มีชีวิตอยู่คนละส่วนเท่า ๆ กัน ถ้าผู้ตายไม่มีบุคคลผู้มีสิทธิได้รับเงินจากกองทุนสงเคราะห์ลูกจ้างตามวรรคสอง ให้เงินดังกล่าวตกเป็นของกองทุนสงเคราะห์ลูกจ้าง
            มาตรา 134  การจ่ายเงินจากกองทุนสงเคราะห์ลูกจ้างในกรณีอื่นนอกจากกรณีตามมาตรา 133 ให้คณะกรรมการกองทุนสงเคราะห์ลูกจ้างกำหนดระเบียบการจ่ายเงินสงเคราะห์ อัตราเงินที่จะจ่ายและระยะเวลาการจ่ายโดยพิจารณาจากจำนวนเงินกองทุนสงเคราะห์ลูกจ้างส่วนที่มิใช่เงินที่จะต้องนำไปจ่ายตามมาตรา 133
            มาตรา 135  ในกรณีที่กรมสวัสดิการและคุ้มครองแรงงานได้จ่ายเงินจากกองทุนสงเคราะห์ลูกจ้างไม่ว่าทั้งหมดหรือบางส่วนให้แก่ลูกจ้างตามมาตรา 134 แล้ว ให้กองทุนสงเคราะห์ลูกจ้างมีสิทธิเรียกให้ผู้ซึ่งมีหน้าที่ตาม  กฎหมายต้องจ่ายเงินดังกล่าวให้แก่ลูกจ้างชดใช้เงินที่กองทุนสงเคราะห์ลูกจ้างได้จ่ายไปพร้อมดอกเบี้ยในอัตราร้อยละสิบห้าต่อปี สิทธิเรียกร้องของกองทุนสงเคราะห์ลูกจ้างให้มีอายุความสิบปีนับแต่วันที่กองทุนสงเคราะห์ลูกจ้างจ่ายเงินไปตามวรรคหนึ่ง
            มาตรา 136  ให้พนักงานตรวจแรงงานมีอำนาจออกคำสั่งเป็นหนังสือให้ยึด อายัดและขายทอดตลาดทรัพย์สินของผู้ซึ่งมีหน้าที่ตามกฎหมายที่ไม่นำส่งเงินสะสม เงินสมทบ หรือเงินเพิ่ม หรือนำส่งไม่ครบจำนวน หรือเงินที่ต้องจ่ายตามมาตรา 135 การมีคำสั่งให้ยึดหรืออายัดทรัพย์สินตามวรรคหนึ่งจะกระทำได้ต่อเมื่อได้ส่งคำเตือนเป็นหนังสือให้ผู้ซึ่งมีหน้าที่ตามกฎหมายนำเงินสะสม เงินสมทบ หรือเงินเพิ่มที่ค้างจ่าย หรือเงินที่ต้องจ่ายตามมาตรา 135 มาจ่ายภายในเวลาที่กำหนด แต่ต้องไม่น้อยกว่าสามสิบวันนับแต่วันที่ผู้นั้นได้รับคำเตือนนั้นและไม่จ่ายภายในเวลาที่กำหนด
            หลักเกณฑ์และวิธีการยึด อายัด และขายทอดตลาดทรัพย์สินตามวรรคหนึ่งให้เป็นไปตามระเบียบที่รัฐมนตรีกำหนด  ทั้งนี้ ให้นำหลักเกณฑ์และวิธีการตามประมวลกฎหมายวิธีพิจารณาความแพ่งมาใช้บังคับโดยอนุโลม เงินที่ได้จากการขายทอดตลาดทรัพย์สิน ให้หักไว้เป็นค่าใช้จ่ายในการยึดอายัด และขายทอดตลาด และจ่ายเงินสะสม เงินสมทบ หรือเงินเพิ่มที่ค้างจ่ายหรือเงินที่ผู้ซึ่งมีหน้าที่ตามกฎหมายต้องจ่ายตามมาตรา 135 ถ้ามีเงินเหลือให้คืนแก่ผู้นั้นโดยเร็ว โดยให้พนักงานตรวจแรงงานมีหนังสือแจ้งให้ทราบเพื่อขอรับเงินที่เหลือคืน โดยส่งทางไปรษณีย์ลงทะเบียนตอบรับ ถ้าไม่มาขอรับคืนภายในห้าปีให้ตกเป็นของกองทุนสงเคราะห์ลูกจ้าง
            มาตรา 137  สิทธิเรียกร้องเงินจากกองทุนสงเคราะห์ลูกจ้างไม่อาจโอนกันได้และไม่อยู่ในความรับผิดแห่งการบังคับคดี
            มาตรา 138  ภายในหนึ่งร้อยยี่สิบวันนับแต่วันสิ้นปีปฏิทิน ให้คณะกรรมการกองทุนสงเคราะห์ลูกจ้างเสนองบดุลและรายงานการรับจ่ายเงินของกองทุนสงเคราะห์ลูกจ้างในปีที่ล่วงมาแล้วต่อสำนักงานตรวจเงินแผ่นดิน เพื่อตรวจสอบรับรองก่อนเสนอต่อรัฐมนตรี งบดุลและรายงานการรับจ่ายเงินดังกล่าว ให้รัฐมนตรีเสนอต่อคณะรัฐมนตรีเพื่อทราบและจัดให้มีการประกาศในราชกิจจานุเบกษา

                  
หมวด 14
พนักงานตรวจแรงงาน

            มาตรา 139  ในการปฏิบัติการตามหน้าที่ ให้พนักงานตรวจแรงงานมีอำนาจดังต่อไปนี้
            (1) เข้าไปในสถานประกอบกิจการหรือสำนักงานของนายจ้าง และสถานที่ทำงานของลูกจ้างในเวลาทำการ เพื่อตรวจสภาพการทำงานของลูกจ้างและสภาพการจ้าง สอบถามข้อเท็จจริง ถ่ายภาพ ถ่ายสำเนาเอกสารที่เกี่ยวกับการจ้าง การจ่ายค่าจ้าง ค่าล่วงเวลา ค่าทำงานในวันหยุด ค่าล่วงเวลาในวันหยุด และทะเบียนลูกจ้าง เก็บตัวอย่างวัสดุหรือผลิตภัณฑ์เพื่อวิเคราะห์เกี่ยวกับความปลอดภัยในการทำงาน และกระทำการอย่างอื่นเพื่อให้ได้ข้อเท็จจริงในอันที่ จะปฏิบัติการให้เป็นไปตามพระราชบัญญัตินี้
            (2) มีหนังสือสอบถามหรือเรียกนายจ้าง ลูกจ้าง หรือบุคคลซึ่งเกี่ยวข้องมาชี้แจงข้อเท็จจริงหรือให้ส่งสิ่งของหรือเอกสารที่เกี่ยวข้องเพื่อประกอบการพิจารณา
            (3) มีคำสั่งเป็นหนังสือให้นายจ้างหรือลูกจ้างปฏิบัติให้ถูกต้องตามพระราชบัญญัตินี้
            มาตรา 140  ในการปฏิบัติการตามหน้าที่ของพนักงานตรวจแรงงานตามมาตรา 139 (1) ให้พนักงานตรวจแรงงานแสดงบัตรประจำตัวต่อนายจ้างหรือผู้ซึ่งเกี่ยวข้อง และให้นายจ้างหรือบุคคลซึ่งเกี่ยวข้องอำนวยความสะดวกและไม่ขัดขวางการปฏิบัติการตามหน้าที่ของพนักงานตรวจแรงงาน  บัตรประจำตัวพนักงานตรวจแรงงานให้เป็นไปตามแบบที่รัฐมนตรีกำหนด
            มาตรา 141  ในกรณีที่นายจ้างหรือลูกจ้างได้ปฏิบัติตามคำสั่งของพนักงานตรวจแรงงานตามมาตรา 139 (3) ภายในระยะเวลาที่กำหนด การดำเนินคดีอาญาต่อนายจ้างหรือลูกจ้างให้เป็นอันระงับไป
            มาตรา 142  ในการตรวจสถานประกอบกิจการหรือสำนักงานของนายจ้าง หรือสถานที่ทำงานของลูกจ้าง อธิบดีหรือผู้ซึ่งอธิบดีมอบหมายอาจจัดให้แพทย์ นักสังคมสงเคราะห์ หรือผู้เชี่ยวชาญซึ่งรัฐมนตรีแต่งตั้งเข้าไปในสถานที่ดังกล่าวเพื่อให้ความคิดเห็น หรือช่วยเหลือแก่พนักงานตรวจแรงงานในการปฏิบัติการตามพระราชบัญญัตินี้ ให้นายจ้างหรือบุคคลซึ่งเกี่ยวข้องอำนวยความสะดวกและไม่ขัดขวางการปฏิบัติการตามหน้าที่ของแพทย์ นักสังคมสงเคราะห์ หรือผู้เชี่ยวชาญตามวรรคหนึ่ง

หมวด 15
การส่งหนังสือ

           มาตรา 143  ในการส่งคำสั่งหรือหนังสือของอธิบดีหรือพนักงานตรวจ แรงงานซึ่งสั่งการตามพระราชบัญญัตินี้ ให้ส่งทางไปรษณีย์ลงทะเบียนตอบรับหรือพนักงานตรวจแรงงานจะนำไปส่งเองหรือให้เจ้าหน้าที่นำไปส่ง ณ ภูมิลำเนาหรือถิ่นที่อยู่ หรือสำนักงานของนายจ้างในเวลาทำการของนายจ้าง ถ้าไม่พบนายจ้าง ณ ภูมิ-ลำเนาหรือถิ่นที่อยู่ หรือสำนักงานของนายจ้าง หรือพบนายจ้างแต่นายจ้างปฏิเสธไม่ยอมรับ จะส่งให้แก่บุคคลใดซึ่งบรรลุนิติภาวะแล้วและอยู่หรือทำงานในบ้านหรือสำนักงานที่ปรากฏว่า เป็นของนายจ้างนั้นก็ได้ เมื่อได้ดำเนินการดังกล่าวแล้ว ให้ถือว่านายจ้างได้รับคำสั่งหรือหนังสือของอธิบดีหรือพนักงานตรวจแรงงานนั้นแล้ว
           ถ้าการส่งตามวรรคหนึ่งไม่สามารถกระทำได้ ให้ส่งโดยปิดคำสั่งหรือหนังสือของอธิบดีหรือพนักงานตรวจแรงงานในที่ซึ่งเห็นได้ง่าย ณ สำนักงานของนายจ้าง สถานที่ทำงานของลูกจ้าง ภูมิลำเนาหรือถิ่นที่อยู่ของนาย-จ้าง เมื่อได้ดำเนินการดังกล่าว และเวลาได้ล่วงพ้นไปไม่น้อยกว่าสิบห้าวันแล้ว ให้ถือว่านายจ้างได้รับคำสั่งหรือหนังสือของอธิบดีหรือพนักงานตรวจแรงงานนั้นแล้ว

หมวด 16
บทกำหนดโทษ

           มาตรา 147  ผู้ใดฝ่าฝืนมาตรา 16 ต้องระวางโทษปรับไม่เกินสองหมื่นบาท
           มาตรา 148  นายจ้างผู้ใดฝ่าฝืนมาตรา 31 หรือมาตรา 44 หรือไม่ปฏิบัติตามกฎกระทรวงที่ออกตามมาตรา 103 วรรคหนึ่ง ต้องระวางโทษจำคุกไม่เกินหนึ่งปี หรือปรับไม่เกินสองแสนบาท หรือทั้งจำทั้งปรับ
           มาตรา 149  นายจ้างผู้ใดไม่ปฏิบัติตามมาตรา 52 มาตรา 55 มาตรา 75 วรรคสอง มาตรา 90 วรรคสอง มาตรา 110 หรือมาตรา 116 ต้องระวางโทษปรับไม่เกินหนึ่งหมื่นบาท
           มาตรา 150  ผู้ใดไม่อำนวยความสะดวก ไม่มาให้ถ้อยคำ ไม่ส่งเอกสารหรือวัตถุใด ๆ ตามหนังสือเรียกของคณะกรรมการค่าจ้างหรือคณะอนุกรรมการหรือผู้ซึ่งคณะกรรมการค่าจ้างหรือคณะอนุกรรมการมอบหมาย หรือไม่อำนวยความสะดวกแก่พนักงานตรวจแรงงาน แพทย์ นักสังคมสงเคราะห์ หรือผู้เชี่ยวชาญต้องระวางโทษจำคุกไม่เกินหนึ่งเดือน หรือปรับไม่เกินสองพันบาท หรือทั้งจำทั้งปรับ
           มาตรา 151  ผู้ใดขัดขวางการปฏิบัติหน้าที่ของคณะกรรมการค่าจ้างหรือคณะอนุกรรมการหรือผู้ซึ่งคณะกรรมการค่าจ้างหรือคณะอนุกรรมการมอบหมายพนักงานตรวจแรงงาน แพทย์ นักสังคมสงเคราะห์ หรือผู้เชี่ยวชาญ ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ ผู้ใดไม่ปฏิบัติตามคำสั่งของพนักงานตรวจแรงงานที่สั่งตามมาตรา 124 ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
           มาตรา 152  นายจ้างผู้ใดไม่ปฏิบัติตามมาตรา 96 ต้องระวางโทษปรับไม่เกินห้าหมื่นบาท
           มาตรา 153  นายจ้างผู้ใดไม่ปฏิบัติตามมาตรา 98 ต้องระวางโทษจำคุกไม่เกินหนึ่งเดือน หรือปรับไม่เกินสองพันบาท หรือทั้งจำทั้งปรับ
           มาตรา 154  นายจ้างผู้ใดไม่จัดทำเอกสารหลักฐานหรือรายงานตามกฎกระทรวงที่ออกตามมาตรา 103 หรือจัดทำเอกสารหลักฐานหรือรายงานโดยกรอกข้อความอันเป็นเท็จ ต้องระวางโทษจำคุกไม่เกินหกเดือน หรือปรับไม่เกินหนึ่งแสนบาท หรือทั้งจำทั้งปรับ
           มาตรา 155  ผู้ใดมีหน้าที่ในการรับรองหรือตรวจสอบเอกสารหลักฐานหรือรายงานตามกฎกระทรวงที่ออกตามมาตรา 103 กรอกข้อความอันเป็นเท็จในการรับรองหรือตรวจสอบเอกสารหลักฐาน หรือรายงาน ต้องระวางโทษจำคุกไม่เกินหนึ่งปี หรือปรับไม่เกินสองแสนบาท หรือทั้งจำทั้งปรับ
           มาตรา 156  นายจ้างผู้ใดไม่ยื่นแบบรายการหรือไม่แจ้งเป็นหนังสือ ขอเปลี่ยนแปลงหรือแก้ไขเพิ่มเติมรายการภายในกำหนดเวลาตามมาตรา 130 หรือยื่นแบบรายการ หรือแจ้งเป็นหนังสือขอเปลี่ยนแปลง หรือแก้ไขเพิ่มเติม รายการตามมาตรา 130 โดยกรอกข้อความอันเป็นเท็จ ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
           มาตรา 157  พนักงานเจ้าหน้าที่ผู้ใดเปิดเผยข้อเท็จจริงใดเกี่ยวกับกิจการของนายจ้างอันเป็นข้อเท็จจริงตามที่ปกติวิสัยของนายจ้างจะพึงสงวนไว้ไม่เปิดเผยซึ่งตนได้มาหรือล่วงรู้เนื่องจากการปฏิบัติการตามพระราชบัญญัตินี้ต้องระวางโทษจำคุกไม่เกินหนึ่งเดือน หรือปรับไม่เกินสองพันบาท หรือทั้งจำทั้งปรับ เว้นแต่เป็นการเปิดเผยในการปฏิบัติราชการเพื่อประโยชน์แห่งพระราชบัญญัตินี้ หรือเพื่อประโยชน์แก่การคุ้มครองแรงงาน การแรงงานสัมพันธ์หรือการสอบสวน หรือการพิจารณาคดี
           มาตรา 158  ในกรณีที่ผู้กระทำความผิดเป็นนิติบุคคล ถ้าการกระทำความผิดของนิติบุคคลนั้นเกิดจากการสั่งการ หรือการกระทำของบุคคลใด หรือไม่สั่งการ หรือไม่กระทำการอันเป็นหน้าที่ที่ต้องกระทำของกรรมการ
ผู้จัดการหรือบุคคลใด ๆ ซึ่งรับผิดชอบในการดำเนินงานของนิติบุคคลนั้น ผู้นั้นต้องรับโทษ ตามที่บัญญัติไว้สำหรับความผิดนั้น ๆ ด้วย
           มาตรา 159  บรรดาความผิดตามพระราชบัญญัตินี้เว้นแต่ความผิดตามมาตรา 157 ถ้าเจ้าพนักงานดังต่อไปนี้เห็นว่าผู้กระทำผิดไม่ควรได้รับโทษจำคุกหรือไม่ควรถูกฟ้องร้อง ให้มีอำนาจเปรียบเทียบดังนี้
           (1) อธิบดีหรือผู้ซึ่งอธิบดีมอบหมาย สำหรับความผิดที่เกิดขึ้นในกรุงเทพมหานคร
           (2) ผู้ว่าราชการจังหวัดหรือผู้ซึ่งผู้ว่าราชการจังหวัดมอบหมาย สำหรับความผิดที่เกิดขึ้นในจังหวัดอื่น
           ในกรณีที่มีการสอบสวน ถ้าพนักงานสอบสวนพบว่าบุคคลใดกระทำความผิดตามพระราชบัญญัตินี้ และบุคคลนั้นยินยอมให้เปรียบเทียบ ให้พนักงานสอบสวนส่งเรื่องให้อธิบดี หรือผู้ว่าราชการจังหวัด แล้วแต่กรณีภายในเจ็ดวันนับแต่วันที่บุคคลนั้นแสดงความยินยอมให้เปรียบเทียบเมื่อผู้กระทำผิดได้ชำระเงินค่าปรับตามจำนวนที่เปรียบเทียบภายในสามสิบวันแล้ว ให้ถือว่าคดีเลิกกันตามประมวลกฎหมายวิธีพิจารณาความอาญา ถ้าผู้กระทำผิดไม่ยินยอมให้เปรียบเทียบ หรือเมื่อยินยอมแล้วไม่ชำระเงินค่าปรับภายในกำหนดเวลาตามวรรคสาม ให้ดำเนินคดีต่อไป

บทเฉพาะกาล

            มาตรา 160  มิให้นำมาตรา 44 มาใช้บังคับกับลูกจ้างซึ่งเป็นเด็กอายุตั้งแต่สิบสามปีบริบูรณ์แต่ยังไม่ถึงสิบห้าปีบริบูรณ์ ที่นายจ้างรับเข้าทำงานตามประกาศของคณะปฏิวัติ ฉบับที่ 103 ลงวันที่ 16 มีนาคม พ.ศ. 2515อยู่ก่อนวันที่พระราชบัญญัตินี้ใช้บังคับ
            มาตรา 161  ให้นายจ้างแจ้งการจ้างลูกจ้างซึ่งเป็นเด็กอายุต่ำกว่าสิบแปดปีที่นายจ้างรับเข้าทำงานตามประกาศของคณะปฏิวัติ ฉบับที่ 103 ลงวันที่16 มีนาคม พ.ศ. 2515 ก่อนวันที่พระราชบัญญัตินี้ใช้บังคับ  ทั้งนี้ภายในสิบห้าวันนับแต่วันที่พระราชบัญญัตินี้ใช้บังคับ
            มาตรา 162  ให้คณะกรรมการค่าจ้าง คณะอนุกรรมการ และคณะทำงาน ซึ่งดำรงตำแหน่งอยู่ในวันที่พระราชบัญญัตินี้ใช้บังคับ คงอยู่ในตำแหน่งต่อไปได้จนกว่าจะครบวาระการดำรงตำแหน่ง
            มาตรา 163  การจัดเก็บเงินสะสมและเงินสมทบเพื่อเป็นทุนสงเคราะห์ลูกจ้างตามบทบัญญัติว่าด้วยกองทุนสงเคราะห์ลูกจ้างในหมวด 13 จะเริ่มดำเนินการเมื่อใดให้ตราเป็นพระราชกฤษฎีกา
            มาตรา 164  คำร้องที่ยังไม่ถึงที่สุดหรือคดีที่ยังอยู่ในระหว่างการพิจารณาของศาลก่อนวันที่พระราชบัญญัตินี้ใช้บังคับ ให้บังคับตามประกาศกระทรวงมหาดไทยหรือประกาศกระทรวงแรงงานและสวัสดิการสังคม ซึ่งออกตามประกาศของคณะปฏิวัติ ฉบับที่ 103 ลงวันที่ 16 มีนาคม พ.ศ.2515 จนกว่าคำร้องหรือคดีนั้น ๆ จะถึงที่สุด
            มาตรา 165  ผู้ใดมีสิทธิได้รับค่าจ้างหรือเงินอื่นจากนายจ้างตามประกาศของคณะปฏิวัติ ฉบับที่ 103 ลงวันที่ 16 มีนาคม พ.ศ. 2515 อยู่ก่อนวันที่พระราชบัญญัตินี้ใช้บังคับ ให้คงได้รับต่อไป
            มาตรา 166  บรรดาประกาศหรือคำสั่งที่ออกตามประกาศของคณะปฏิวัติฉบับที่ 103 ลงวันที่ 16 มีนาคม พ.ศ. 2515 ให้ยังคงใช้ได้ต่อไปเท่าที่ไม่ขัดหรือแย้งกับพระราชบัญญัตินี้ ทั้งนี้จนกว่าจะมีกฎกระทรวง ระเบียบ และประกาศที่ออกตามพระราชบัญญัตินี้ใช้บังคับ

ผู้รับสนองพระบรมราชโองการ
ชวน  หลีกภัย
นายกรัฐมนตรี

                  

อัตราค่าธรรมเนียม

            ค่าขึ้นทะเบียนการเป็นผู้รับรองหรือตรวจสอบเอกสารหลักฐานรายงาน ปีละ  5,000 บาท

หมายเหตุ:- เหตุผลในการประกาศใช้พระราชบัญญัติฉบับนี้ คือ เนื่องจากประกาศของคณะปฏิวัติ ฉบับที่ 103 ลงวันที่ 16 มีนาคม พ.ศ.2515 ได้ใช้บังคับมาเป็นเวลานาน บทบัญญัติบางประการจึงไม่เหมาะสมกับสภาพการณ์ในปัจจุบันประกอบกับข้อกำหนดเกี่ยวกับการคุ้มครองแรงงานที่ออกตามประกาศของคณะปฏิวัติฉบับดังกล่าวอยู่ในรูปของประกาศกระทรวง อันมีฐานะเป็นกฎหมายลำดับรอง จึงมีปัญหาในเรื่องการยอมรับ  ดังนั้น เพื่อให้การใช้แรงงานเป็นไปอย่างเป็นธรรมและเหมาะสมกับสภาพการณ์ในปัจจุบันที่เปลี่ยนแปลงไป สมควรปรับปรุงบทบัญญัติต่าง ๆ เกี่ยวกับการใช้แรงงานให้เหมาะสมยิ่งขึ้น เช่น การให้อำนาจแก่รัฐมนตรีในการออกกฎกระทรวงเพื่อให้ความคุ้มครองแก่การใช้แรงงานบางประเภทเป็นพิเศษกว่าการใช้แรงงานทั่วไป การห้ามมิให้นายจ้างเลิกจ้างลูกจ้างซึ่งเป็นหญิงเพราะเหตุมีครรภ์ การให้ลูกจ้างซึ่งเป็นเด็กมีสิทธิลาเพื่อศึกษาอบรม การให้นายจ้างจ่ายเงินทดแทนการขาดรายได้ของลูกจ้างในกรณีที่นายจ้างหยุดประกอบกิจการ การกำหนดเงื่อนไขในการนำหนี้บางประเภทมาหักจากค่าตอบแทนการทำงานของลูกจ้าง การจัดตั้งกองทุนเพื่อสงเคราะห์ลูกจ้างหรือบุคคลซึ่งลูกจ้างระบุให้ได้รับประโยชน์หรือในกรณีที่มิได้ระบุ ให้ทายาทได้รับประโยชน์จากกองทุนเพื่อสงเคราะห์ลูกจ้างของลูกจ้างที่ถึงแก่ความตาย ตลอดจนปรับปรุงอัตราโทษให้เหมาะสมกับสภาพเศรษฐกิจในปัจจุบัน  จึงจำเป็นต้องตราพระราชบัญญัตินี้

พระราชบัญญัติแรงงานสัมพันธ์ พ.ศ. ๒๕๑๘
  
	   “นายจ้าง” หมายความว่า ผู้ซึ่งตกลงรับลูกจ้างเข้าทำงานโดยจ่ายค่าจ้างให้ และหมายความรวมถึงผู้ซึ่งได้รับมอบหมายจากนายจ้างให้ทำการแทน ในกรณีที่นายจ้างเป็นนิติบุคคล หมายความว่า ผู้มีอำนาจกระทำการแทนนิติบุคคลนั้น และหมายความรวมถึงผู้ซึ่งได้รับมอบหมายจากผู้มีอำนาจกระทำการแทนนิติบุคคลให้ทำการแทน
	   “ลูกจ้าง” หมายความว่า ผู้ซึ่งตกลงทำงานให้แก่นายจ้างเพื่อรับค่าจ้าง
	   “สภาพการจ้าง” หมายความว่า เงื่อนไขการจ้างหรือการทำงาน กำหนดวันและเวลาทำงาน ค่าจ้าง สวัสดิการ การเลิกจ้าง หรือประโยชน์อื่นของนายจ้างหรือลูกจ้างอันเกี่ยวกับการจ้างหรือการทำงาน
	   “ข้อตกลงเกี่ยวกับสภาพการจ้าง” หมายความว่า ข้อตกลงระหว่างนายจ้างกับลูกจ้าง หรือระหว่างนายจ้างหรือสมาคมนายจ้างกับสหภาพแรงงานเกี่ยวกับสภาพการจ้าง
	   “ข้อพิพาทแรงงาน” หมายความว่า ข้อขัดแย้งระหว่างนายจ้างกับลูกจ้างเกี่ยวกับสภาพการจ้าง
	   “การปิดงาน” หมายความว่า การที่นายจ้างปฏิเสธไม่ยอมให้ลูกจ้างทำงานชั่วคราว เนื่องจากข้อพิพาทแรงงาน
	   “การนัดหยุดงาน” หมายความว่า การที่ลูกจ้างร่วมกันไม่ทำงานชั่วคราวเนื่องจากข้อพิพาทแรงงาน
	   “สมาคมนายจ้าง” หมายความว่า องค์การของนายจ้างที่จัดตั้งขึ้นตามพระราชบัญญัตินี้
	   “สหภาพแรงงาน” หมายความว่า องค์การของลูกจ้างที่จัดตั้งขึ้นตามพระราชบัญญัตินี้
	   “สหพันธ์นายจ้าง” หมายความว่า องค์การของสมาคมนายจ้างตั้งแต่สองสมาคมขึ้นไปที่จัดตั้งขึ้นตามพระราชบัญญัตินี้
	   “สหพันธ์แรงงาน” หมายความว่า องค์การของสหภาพแรงงานตั้งแต่สองสหภาพขึ้นไปที่จัดตั้งขึ้นตามพระราชบัญญัตินี้
	   “นายทะเบียน” หมายความว่า ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้
	   “พนักงานประนอมข้อพิพาทแรงงาน” หมายความว่า ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้
	   “อธิบดี” หมายความว่า อธิบดีกรมแรงงาน
	   “รัฐมนตรี” หมายความว่า รัฐมนตรีผู้รักษาการตามพระราชบัญญัตินี้
 
	   มาตรา ๖  ให้รัฐมนตรีว่าการกระทรวงมหาดไทยรักษาการตามพระราชบัญญัตินี้ และให้มีอำนาจ ดังต่อไปนี้
	   (๑) แต่งตั้งนายทะเบียน พนักงานประนอมข้อพิพาทแรงงาน และผู้ชี้ขาดข้อพิพาทแรงงาน เพื่อปฏิบัติการตามพระราชบัญญัตินี้
	   (๒) ออกกฎกระทรวงเพื่อปฏิบัติการตามพระราชบัญญัตินี้ การแต่งตั้งตาม (๑) ให้ประกาศในราชกิจจานุเบกษา กฎกระทรวงนั้น เมื่อได้ประกาศในราชกิจจานุเบกษาแล้วให้ใช้บังคับได้
	   มาตรา ๗  ให้จัดตั้งสำนักงานทะเบียนกลางขึ้นในกรมแรงงาน กระทรวงมหาดไทย มีอำนาจหน้าที่ในการควบคุมการจดทะเบียนสมาคมนายจ้าง สหภาพแรงงาน สหพันธ์นายจ้าง และสหพันธ์แรงงาน ทั่วราชอาณาจักร และทำหน้าที่เป็นสำนักงานทะเบียนประจำกรุงเทพมหานครด้วย
ในจังหวัดอื่นนอกจากกรุงเทพมหานคร รัฐมนตรีจะจัดตั้งสำนักงานทะเบียนประจำจังหวัดขึ้นตรงต่อสำนักงานทะเบียนกลางก็ได้
 	   มาตรา ๘  ให้จัดตั้งสำนักงานคณะกรรมการแรงงานสัมพันธ์ขึ้นในกระทรวงมหาดไทย มีอำนาจหน้าที่ ดังต่อไปนี้
	   (๑) ดำเนินการสอบสวนข้อเท็จจริงเบื้องต้นเกี่ยวกับคำร้องและข้อพิพาทแรงงาน
	   (๒) ดำเนินการให้เป็นไปตามมติของคณะกรรมการแรงงานสัมพันธ์
	   (๓) อำนาจหน้าที่อื่น
 	   มาตรา ๙  ให้จัดตั้งสำนักงานผู้ชี้ขาดข้อพิพาทแรงงานขึ้นในกระทรวงมหาดไทย มีอำนาจหน้าที่ ดังต่อไปนี้
	   (๑) จัดทำบัญชีรายชื่อและคุณสมบัติของผู้ชี้ขาดข้อพิพาทแรงงานเพื่อเสนอให้คู่กรณีเลือกตั้ง
	   (๒) ควบคุมและดำเนินการทางวิชาการและธุรการเกี่ยวกับการชี้ขาดข้อพิพาทแรงงาน 
	
หมวด ๑
ข้อตกลงเกี่ยวกับสภาพการจ้าง
                  
มาตรา ๑๐  ให้สถานประกอบกิจการที่มีลูกจ้างตั้งแต่ยี่สิบคนขึ้นไปจัดให้มีข้อตกลงเกี่ยวกับสภาพการจ้างตามความในหมวดนี้ ข้อตกลงเกี่ยวกับสภาพการจ้างให้ทำเป็นหนังสือ ในกรณีเป็นที่สงสัยว่า ในสถานประกอบกิจการนั้นมีข้อตกลงเกี่ยวกับสภาพการจ้างหรือไม่ ให้ถือว่าข้อบังคับเกี่ยวกับการทำงานที่นายจ้างต้องจัดให้มีตามกฎหมายว่าด้วยการคุ้มครองแรงงานเป็นข้อตกลงเกี่ยวกับสภาพการจ้างตามพระราชบัญญัตินี้
มาตรา ๑๑  ข้อตกลงเกี่ยวกับสภาพการจ้างอย่างน้อยต้องมีข้อความ ดังต่อไปนี้
         (๑) เงื่อนไขการจ้างหรือการทำงาน
         (๒) กำหนดวันและเวลาทำงาน
         (๓) ค่าจ้าง
         (๔) สวัสดิการ
         (๕) การเลิกจ้าง
         (๖) การยื่นเรื่องราวร้องทุกข์ของลูกจ้าง
         (๗) การแก้ไขเพิ่มเติมหรือการต่ออายุข้อตกลงเกี่ยวกับสภาพการจ้าง
           มาตรา ๑๒  ข้อตกลงเกี่ยวกับสภาพการจ้าง มีผลใช้บังคับภายในระยะเวลาที่นายจ้างและลูกจ้างได้ตกลงกัน แต่จะตกลงกันให้มีผลใช้บังคับเกินกว่าสามปีไม่ได้ ถ้ามิได้กำหนดระยะเวลาไว้ ให้ถือว่าข้อตกลงเกี่ยวกับสภาพการจ้างมีผลใช้บังคับหนึ่งปีนับแต่วันที่นายจ้างและลูกจ้างได้ตกลงกัน หรือนับแต่วันที่นายจ้างรับลูกจ้างเข้าทำงาน แล้วแต่กรณี ในกรณีที่ระยะเวลาที่กำหนดตามข้อตกลงเกี่ยวกับสภาพการจ้างสิ้นสุดลง ถ้ามิได้มีการเจรจาตกลงกันใหม่ ให้ถือว่าข้อตกลงเกี่ยวกับสภาพการจ้างนั้นมีผลใช้บังคับต่อไปอีกคราวละหนึ่งปี
         มาตรา ๑๓  การเรียกร้องให้มีการกำหนดข้อตกลงเกี่ยวกับสภาพการจ้าง หรือการแก้ไขเพิ่มเติมข้อตกลงเกี่ยวกับสภาพการจ้าง นายจ้างหรือลูกจ้างต้องแจ้งข้อเรียกร้องเป็นหนังสือให้อีกฝ่ายหนึ่งทราบ ในกรณีที่นายจ้างเป็นผู้แจ้งข้อเรียกร้อง นายจ้างต้องระบุชื่อผู้เข้าร่วมในการเจรจา โดยจะระบุชื่อตนเองเป็นผู้เข้าร่วมในการเจรจา หรือจะตั้งผู้แทนเป็นผู้เข้าร่วมในการเจรจาก็ได้ ถ้านายจ้างตั้งผู้แทนเป็นผู้เข้าร่วมในการเจรจา ผู้แทนของนายจ้างต้องเป็น กรรมการ ผู้ถือหุ้น ผู้เป็นหุ้นส่วน หรือลูกจ้างประจำของนายจ้าง กรรมการของสมาคมนายจ้างหรือกรรมการของสหพันธ์นายจ้างและต้องมีจำนวนไม่เกินเจ็ดคน
           ในกรณีที่ลูกจ้างเป็นผู้แจ้งข้อเรียกร้อง ข้อเรียกร้องนั้นต้องมีรายชื่อและลายมือชื่อของลูกจ้างซึ่งเกี่ยวข้องกับข้อเรียกร้องไม่น้อยกว่าร้อยละสิบห้าของลูกจ้างทั้งหมด ซึ่งเกี่ยวข้องกับข้อเรียกร้องนั้น ถ้าลูกจ้างได้เลือกตั้งผู้แทนเป็นผู้เข้าร่วมในการเจรจาไว้แล้ว ให้ระบุชื่อผู้แทนผู้เข้าร่วมในการเจรจามีจำนวนไม่เกินเจ็ดคนพร้อมกับการแจ้งข้อเรียกร้องด้วย ถ้าลูกจ้างยังมิได้เลือกตั้งผู้แทนเป็นผู้เข้าร่วมในการเจรจา ให้ลูกจ้างเลือกตั้งผู้แทนเป็นผู้เข้าร่วมในการเจรจาและระบุชื่อผู้แทนผู้เข้าร่วมในการเจรจา มีจำนวนไม่เกินเจ็ดคนโดยมิชักช้า การเลือกตั้งและการกำหนดระยะเวลาในการเป็นผู้แทนลูกจ้าง เพื่อเป็นผู้เข้าร่วมในการเจรจา การดำเนินการเกี่ยวกับข้อเรียกร้องและการรับทราบคำชี้ขาด ให้เป็นไปตามหลักเกณฑ์และวิธีการที่กำหนดในกฎกระทรวง
           มาตรา ๑๔  การเลือกตั้งผู้แทนลูกจ้าง ลูกจ้างจะจัดการเอง หรือจะร้องขอให้พนักงานประนอมข้อพิพาทแรงงานจัดการแทนก็ได้ จำนวนผู้แทนลูกจ้างให้เป็นไปตามที่ผู้จัดการเลือกตั้งกำหนด แต่ต้องไม่เกินเจ็ดคน ผู้แทนลูกจ้างต้องเป็นลูกจ้างซึ่งเกี่ยวข้องกับข้อเรียกร้องนั้น หรือเป็นกรรมการของสหภาพแรงงานหรือกรรมการของสหพันธ์แรงงานที่ลูกจ้างซึ่งเกี่ยวข้องกับข้อเรียกร้องเป็นสมาชิก ลูกจ้างซึ่งเกี่ยวข้องกับข้อเรียกร้องทุกคนมีสิทธิลงคะแนนเสียงเลือกตั้งผู้แทนลูกจ้าง
           มาตรา ๑๕  สมาคมนายจ้าง หรือสหภาพแรงงานอาจแจ้งข้อเรียกร้องตามมาตรา ๑๓ ต่ออีกฝ่ายหนึ่งแทนนายจ้างหรือลูกจ้างซึ่งเป็นสมาชิกได้ จำนวนสมาชิกซึ่งเป็นลูกจ้างต้องมีจำนวนไม่น้อยกว่าหนึ่งในห้าของจำนวนลูกจ้างทั้งหมด ในกรณีที่สหภาพแรงงานเป็นผู้แจ้งข้อเรียกร้อง ข้อเรียกร้องนั้นไม่จำต้องมีรายชื่อ และลายมือชื่อลูกจ้างซึ่งเกี่ยวข้องกับข้อเรียกร้อง ในกรณีที่มีข้อสงสัยว่า สหภาพแรงงานนั้นจะมีลูกจ้างซึ่งเกี่ยวข้องกับข้อเรียกร้องเป็นสมาชิกครบจำนวนที่ได้ระบุไว้ในวรรคหนึ่งหรือไม่ นายจ้าง สมาคมนายจ้าง หรือสหภาพแรงงานที่เกี่ยวข้อง อาจยื่นคำร้องโดยทำเป็นหนังสือให้พนักงานประนอมข้อพิพาทแรงงานตรวจรับรอง เมื่อพนักงานประนอมข้อพิพาทแรงงานได้รับคำร้องดังกล่าวแล้ว ให้ดำเนินการตรวจหลักฐานทั้งปวงว่าสหภาพแรงงานนั้นมีลูกจ้างซึ่งเกี่ยวข้องกับข้อเรียกร้องเป็นสมาชิกหรือไม่ ถ้ามี ให้พนักงานประนอมข้อพิพาทแรงงานออกหนังสือรับรอง มอบให้ผู้ยื่นคำร้องเป็นหลักฐาน ถ้าไม่มี ให้พนักงานประนอมข้อพิพาทแรงงานแจ้งให้ฝ่ายที่เกี่ยวข้องทราบ ในกรณีที่สหภาพแรงงานเป็นผู้แจ้งข้อเรียกร้อง ถ้าความปรากฏแก่พนักงานประนอมข้อพิพาทแรงงานตามคำร้องของฝ่ายใดฝ่ายหนึ่งว่า ลูกจ้างซึ่งเกี่ยวข้องกับข้อเรียกร้องนั้นบางส่วนเป็นสมาชิกสหภาพแรงงานอื่นด้วย ให้พนักงานประนอมข้อพิพาทแรงงานจัดให้มีการลงคะแนนเสียงเลือกตั้งผู้แทนลูกจ้างในการดำเนินการตามมาตรา ๑๓
มาตรา ๑๖  เมื่อได้รับข้อเรียกร้องแล้ว ให้ฝ่ายที่รับข้อเรียกร้องแจ้งชื่อตนเอง หรือผู้แทนเป็นหนังสือให้ฝ่ายที่แจ้งข้อเรียกร้องทราบโดยมิชักช้า และให้ทั้งสองฝ่ายเริ่มเจรจากันภายในสามวันนับแต่วันที่ได้รับข้อเรียกร้อง
มาตรา ๑๗[๓]  นายจ้างหรือลูกจ้างจะแต่งตั้งที่ปรึกษาเพื่อให้คำปรึกษาแนะนำแก่ผู้แทนของตนตามมาตรา ๑๓ หรือมาตรา ๑๖ ก็ได้แต่ต้องมีจำนวนไม่เกินฝ่ายละสองคนที่ปรึกษาตามวรรคหนึ่ง ต้องมีคุณสมบัติตามที่อธิบดีกำหนดและต้องยื่นคำขอและได้รับการจดทะเบียนจากอธิบดีหรือผู้ซึ่งอธิบดีมอบหมายแล้วจึงจะแต่งตั้งให้เป็นที่ปรึกษาได้ ในกรณีที่นายจ้างหรือลูกจ้างแต่งตั้งที่ปรึกษา ให้นายจ้างหรือลูกจ้างแจ้งชื่อที่ปรึกษาฝ่ายตนให้อีกฝ่ายหนึ่งทราบ โดยแจ้งไว้ในข้อเรียกร้องตามมาตรา ๑๓ หรือในหนังสือแจ้งชื่อผู้แทนเมื่อแต่งตั้งขึ้นภายหลัง และให้ที่ปรึกษามีสิทธิเข้าร่วมประชุม และเจรจาทำความตกลงได้
มาตรา ๑๗ ทวิ[๔]  ผู้ซึ่งได้รับการจดทะเบียนเป็นที่ปรึกษานายจ้างหรือที่ปรึกษาลูกจ้าง ตามมาตรา ๑๗ ให้มีระยะเวลาในการเป็นที่ปรึกษามีกำหนดสองปีนับแต่วันที่ได้รับการจดทะเบียนที่ปรึกษาอาจถูกสั่งให้พ้นจากการเป็นที่ปรึกษาก่อนครบกำหนดเวลาตามวรรคหนึ่งได้ หากขาดคุณสมบัติตามที่อธิบดีกำหนด ในกรณีที่พ้นจากการเป็นที่ปรึกษาตามวรรคสอง ผู้นั้นจะขอจดทะเบียนเป็นที่ปรึกษานายจ้างหรือที่ปรึกษาลูกจ้างได้อีกเมื่อพ้นสองปีนับแต่วันที่อธิบดีสั่งให้พ้นจากการเป็นที่ปรึกษา
 
มาตรา ๑๘  ถ้านายจ้างหรือสมาคมนายจ้างกับลูกจ้างหรือสหภาพแรงงาน สามารถตกลงเกี่ยวกับข้อเรียกร้องตามมาตรา ๑๓ ได้แล้ว ให้ทำข้อตกลงเกี่ยวกับสภาพการจ้างนั้นเป็นหนังสือลงลายมือชื่อนายจ้างหรือผู้แทนนายจ้าง และผู้แทนลูกจ้างหรือกรรมการของสหภาพแรงงาน แล้วแต่กรณี และให้นายจ้างประกาศข้อตกลงเกี่ยวกับสภาพการจ้างโดยเปิดเผยไว้ ณ สถานที่ที่ลูกจ้างซึ่งเกี่ยวข้องกับข้อเรียกร้องทำงานอยู่เป็นเวลาอย่างน้อยสามสิบวัน โดยเริ่มประกาศภายในสามวัน นับแต่วันที่ได้ตกลงกันให้นายจ้างนำข้อตกลงเกี่ยวกับสภาพการจ้างตามวรรคหนึ่งมาจดทะเบียนต่ออธิบดี หรือผู้ซึ่งอธิบดีมอบหมายภายในสิบห้าวันนับแต่วันที่ได้ตกลงกัน
           มาตรา ๑๙  ข้อตกลงเกี่ยวกับสภาพการจ้างมีผลผูกพันนายจ้าง และลูกจ้างซึ่งลงลายมือชื่อในข้อเรียกร้องนั้น ตลอดจนลูกจ้างซึ่งมีส่วนในการเลือกตั้งผู้แทนเป็นผู้เข้าร่วมในการเจรจาทุกคน
ข้อตกลงเกี่ยวกับสภาพการจ้างที่กระทำโดยนายจ้าง หรือสมาคมนายจ้างกับสหภาพแรงงาน หรือลูกจ้างซึ่งทำงานในกิจการประเภทเดียวกันโดยมีลูกจ้างซึ่งทำงานในกิจการประเภทเดียวกันเป็นสมาชิก หรือร่วมในการเรียกร้องเกี่ยวกับสภาพการจ้างเกินกว่าสองในสามของลูกจ้างทั้งหมด ให้ถือว่าข้อตกลงเกี่ยวกับสภาพการจ้างนั้นมีผลผูกพันนายจ้างและลูกจ้างซึ่งทำงานในกิจการประเภทเดียวกันนั้นทุกคน
           มาตรา ๒๐  เมื่อข้อตกลงเกี่ยวกับสภาพการจ้างมีผลใช้บังคับแล้ว ห้ามมิให้นายจ้างทำสัญญาจ้างแรงงานกับลูกจ้างขัดหรือแย้งกับข้อตกลงเกี่ยวกับสภาพการจ้าง เว้นแต่สัญญาจ้างแรงงานนั้นจะเป็นคุณแก่ลูกจ้างยิ่งกว่า

	


หมวด ๒
วิธีระงับข้อพิพาทแรงงาน
                  
มาตรา ๒๑  ในกรณีที่ไม่มีการเจรจากันภายในกำหนดตามมาตรา ๑๖ หรือมีการเจรจากันแล้วแต่ตกลงกันไม่ได้ไม่ว่าด้วยเหตุใด ให้ถือว่าได้มีข้อพิพาทแรงงานเกิดขึ้น และให้ฝ่ายแจ้งข้อเรียกร้องแจ้งเป็นหนังสือให้พนักงานประนอมข้อพิพาทแรงงานทราบภายในยี่สิบสี่ชั่วโมง นับแต่เวลาที่พ้นกำหนดตามมาตรา ๑๖ หรือนับแต่เวลาที่ตกลงกันไม่ได้ แล้วแต่กรณี
 มาตรา ๒๒  เมื่อพนักงานประนอมข้อพิพาทแรงงานได้รับแจ้งตามมาตรา ๒๑ แล้ว ให้พนักงานประนอมข้อพิพาทแรงงานดำเนินการไกล่เกลี่ยเพื่อให้ฝ่ายแจ้งข้อเรียกร้อง และฝ่ายรับข้อเรียกร้องตกลงกันภายในกำหนดห้าวัน นับแต่วันที่พนักงานประนอมข้อพิพาทแรงงานได้รับหนังสือแจ้งถ้าได้มีการตกลงกันภายในระยะเวลาตามวรรคหนึ่ง ให้นำมาตรา ๑๘ มาใช้บังคับโดยอนุโลม
ในกรณีที่ไม่อาจตกลงกันได้ภายในระยะเวลาตามวรรคหนึ่ง ให้ถือว่าข้อพิพาทแรงงานนั้น เป็นข้อพิพาทแรงงานที่ตกลงกันไม่ได้ ในกรณีเช่นว่านี้ นายจ้างและลูกจ้างอาจตกลงกันตั้งผู้ชี้ขาดข้อพิพาทแรงงานตามมาตรา ๒๖ หรือนายจ้างจะปิดงานหรือลูกจ้างจะนัดหยุดงานโดยไม่ขัดต่อมาตรา ๓๔ ก็ได้  ทั้งนี้ ภายใต้บังคับมาตรา ๒๓ มาตรา ๒๔ มาตรา ๒๕ หรือมาตรา ๓๖
มาตรา ๒๓  เมื่อมีข้อพิพาทแรงงานที่ตกลงกันไม่ได้ในกิจการ ดังต่อไปนี้
(๑) การรถไฟ
(๒) การท่าเรือ
(๓) การโทรศัพท์หรือการโทรคมนาคม
(๔) การผลิตหรือการจำหน่ายพลังงานหรือกระแสไฟฟ้าแก่ประชาชน
(๕) การประปา
(๖) การผลิตหรือการกลั่นน้ำมันเชื้อเพลิง
(๗) กิจการโรงพยาบาลหรือกิจการสถานพยาบาล
(๘) กิจการอื่นตามที่กำหนดในกฎกระทรวง
ให้พนักงานประนอมข้อพิพาทแรงงานส่งข้อพิพาทแรงงานให้คณะกรรมการแรงงานสัมพันธ์เพื่อพิจารณาวินิจฉัย และแจ้งให้ทั้งสองฝ่ายทราบภายในสามสิบวันนับแต่วันที่รับข้อพิพาทแรงงานนายจ้าง สมาคมนายจ้าง สหพันธ์นายจ้าง ลูกจ้าง สหภาพแรงงานหรือสหพันธ์แรงงาน มีสิทธิอุทธรณ์ต่อรัฐมนตรีภายในเจ็ดวันนับแต่วันที่ได้รับคำวินิจฉัย ให้รัฐมนตรีวินิจฉัยอุทธรณ์และแจ้งให้ทั้งสองฝ่ายทราบภายในสิบวันนับแต่วันที่รับคำอุทธรณ์ คำวินิจฉัยของคณะกรรมการแรงงานสัมพันธ์ที่มิได้อุทธรณ์ภายในกำหนด และคำวินิจฉัยอุทธรณ์ของรัฐมนตรีให้เป็นที่สุด ฝ่ายแจ้งข้อเรียกร้องและฝ่ายรับข้อเรียกร้องต้องปฏิบัติตาม
 มาตรา ๒๔  เมื่อมีข้อพิพาทแรงงานที่ตกลงกันไม่ได้ในกิจการใดนอกจากกิจการตามมาตรา ๒๓ ถ้ารัฐมนตรีเห็นว่าข้อพิพาทแรงงานที่ตกลงกันไม่ได้นั้น อาจมีผลกระทบกระเทือนต่อเศรษฐกิจของประเทศหรือความสงบเรียบร้อยของประชาชน รัฐมนตรีมีอำนาจสั่งให้คณะกรรมการแรงงานสัมพันธ์ชี้ขาดข้อพิพาทแรงงานนั้นได้ และให้คณะกรรมการแรงงานสัมพันธ์ชี้ขาดภายในสามสิบวันนับแต่วันที่รับคำสั่งรัฐมนตรีมีอำนาจขยายระยะเวลาให้คณะกรรมการแรงงานสัมพันธ์ชี้ขาดได้ตามที่เห็นสมควรคำชี้ขาดของคณะกรรมการแรงงานสัมพันธ์ให้เป็นที่สุด ฝ่ายแจ้งข้อเรียกร้องและฝ่ายรับข้อเรียกร้องต้องปฏิบัติตาม
 มาตรา ๒๕  ในกรณีที่มีการประกาศใช้กฎอัยการศึกตามกฎหมายว่าด้วยกฎอัยการศึก หรือประกาศสถานการณ์ฉุกเฉินตามกฎหมายว่าด้วยการบริหารราชการในสถานการณ์ฉุกเฉิน หรือในกรณีที่ประเทศประสบปัญหาทางเศรษฐกิจอย่างร้ายแรง ให้รัฐมนตรีมีอำนาจประกาศในราชกิจจานุเบกษากำหนดให้ข้อพิพาทแรงงานที่ตกลงกันไม่ได้ตามมาตรา ๒๒ วรรคสาม อันเกิดขึ้นในท้องที่ใดท้องที่หนึ่ง หรือกิจการประเภทใดประเภทหนึ่งได้รับการพิจารณาชี้ขาดจากคณะบุคคลคณะใดคณะหนึ่งตามที่รัฐมนตรีจะได้กำหนดหรือแต่งตั้งก็ได้ คำชี้ขาดของคณะบุคคลนั้นให้เป็นที่สุด ฝ่ายแจ้งข้อเรียกร้องและฝ่ายรับข้อเรียกร้องต้องปฏิบัติตาม ประกาศของรัฐมนตรีตามวรรคหนึ่งจะยกเลิกเสียเมื่อใดก็ได้โดยประกาศในราชกิจจานุเบกษา
มาตรา ๒๖  เมื่อมีข้อพิพาทแรงงานที่ตกลงกันไม่ได้ตามมาตรา ๒๒ วรรคสาม นายจ้างและลูกจ้างอาจตกลงกันตั้งผู้ชี้ขาดข้อพิพาทแรงงานคนหนึ่งหรือหลายคนเพื่อชี้ขาดข้อพิพาทแรงงานนั้นได้
มาตรา ๒๗  ภายในเจ็ดวันนับแต่วันที่ได้ทราบการตั้ง ให้ผู้ชี้ขาดข้อพิพาทแรงงานแจ้งเป็นหนังสือกำหนดวันส่งคำชี้แจงเกี่ยวกับข้อพิพาทแรงงาน และวัน เวลา และสถานที่ที่จะพิจารณาข้อพิพาทแรงงานให้ฝ่ายแจ้งข้อเรียกร้องและฝ่ายรับข้อเรียกร้องทราบ
มาตรา ๒๘  ในการพิจารณาข้อพิพาทแรงงาน ผู้ชี้ขาดข้อพิพาทแรงงานต้องให้โอกาสฝ่ายแจ้งข้อเรียกร้องและฝ่ายรับข้อเรียกร้องชี้แจงแถลงเหตุผลและนำพยานเข้าสืบ
มาตรา ๒๙  เมื่อพิจารณาข้อพิพาทแรงงานเสร็จแล้ว ให้ผู้ชี้ขาดข้อพิพาทแรงงานทำคำชี้ขาดเป็นหนังสือ คำชี้ขาดอย่างน้อยต้องมีข้อความ ดังต่อไปนี้
(๑) วันเดือนปีที่ทำคำชี้ขาด
(๒) ประเด็นแห่งข้อพิพาทแรงงาน
(๓) ข้อเท็จจริงที่พิจารณาได้ความ
(๔) เหตุผลแห่งคำชี้ขาด
(๕) คำชี้ขาดให้ฝ่ายใดฝ่ายหนึ่งหรือทั้งสองฝ่ายปฏิบัติหรืองดเว้นปฏิบัติ
คำชี้ขาดของผู้ชี้ขาดข้อพิพาทแรงงาน ให้ถือเสียงข้างมากและต้องลงลายมือชื่อผู้ชี้ขาดข้อพิพาทแรงงาน ให้ผู้ชี้ขาดข้อพิพาทแรงงานส่งคำชี้ขาดข้อพิพาทแรงงานให้ฝ่ายแจ้งข้อเรียกร้องและฝ่ายรับข้อเรียกร้องหรือผู้แทนตามมาตรา ๑๓ หรือมาตรา ๑๖ ทราบภายในสามวัน นับแต่วันที่ทำคำชี้ขาด พร้อมทั้งปิดสำเนาคำชี้ขาดไว้ ณ สถานที่ที่ลูกจ้างซึ่งเกี่ยวข้องกับข้อเรียกร้องทำงานอยู่ให้ผู้ชี้ขาดข้อพิพาทแรงงานนำคำชี้ขาดข้อพิพาทแรงงานมาจดทะเบียนต่ออธิบดี หรือผู้ซึ่งอธิบดีมอบหมายภายในสิบห้าวันนับแต่วันที่ได้ชี้ขาด
มาตรา ๓๐  คำวินิจฉัยของคณะกรรมการแรงงานสัมพันธ์ที่มิได้อุทธรณ์ภายในกำหนดและคำวินิจฉัยอุทธรณ์ของรัฐมนตรีตามมาตรา ๒๓ คำชี้ขาดของคณะกรรมการแรงงานสัมพันธ์ตามมาตรา ๒๔ มาตรา ๓๕ (๔) หรือมาตรา ๔๑ (๓) คำชี้ขาดข้อพิพาทแรงงานตามมาตรา ๒๕ หรือมาตรา ๒๙ ให้มีผลใช้บังคับได้เป็นเวลาหนึ่งปีนับแต่วันที่ได้วินิจฉัยหรือวันที่ได้ชี้ขาด
 มาตรา ๓๑  เมื่อได้มีการแจ้งข้อเรียกร้องตามมาตรา ๑๓ แล้ว ถ้าข้อเรียกร้องนั้นยังอยู่ในระหว่างการเจรจา การไกล่เกลี่ย หรือการชี้ขาดข้อพิพาทแรงงานตามมาตรา ๑๓ ถึงมาตรา ๒๙ ห้ามมิให้นายจ้างเลิกจ้างหรือโยกย้ายหน้าที่การงานลูกจ้าง ผู้แทนลูกจ้าง กรรมการ อนุกรรมการ หรือสมาชิกสหภาพแรงงาน หรือกรรมการหรืออนุกรรมการสหพันธ์แรงงาน ซึ่งเกี่ยวข้องกับข้อเรียกร้อง เว้นแต่บุคคลดังกล่าว
(๑) ทุจริตต่อหน้าที่หรือกระทำความผิดอาญาโดยเจตนาแก่นายจ้าง
(๒) จงใจทำให้นายจ้างได้รับความเสียหาย
(๓) ฝ่าฝืนข้อบังคับ ระเบียบ หรือคำสั่งอันชอบด้วยกฎหมายของนายจ้าง โดยนายจ้างได้ว่ากล่าวและตักเตือนเป็นหนังสือแล้ว เว้นแต่กรณีที่ร้ายแรง นายจ้างไม่จำต้องว่ากล่าวและตักเตือน  ทั้งนี้ ข้อบังคับ ระเบียบหรือคำสั่งนั้นต้องมิได้ออกเพื่อขัดขวางมิให้บุคคลดังกล่าวดำเนินการเกี่ยวกับข้อเรียกร้อง
(๔) ละทิ้งหน้าที่เป็นเวลาสามวันทำงานติดต่อกันโดยไม่มีเหตุผลอันสมควร ห้ามมิให้ลูกจ้าง ผู้แทนลูกจ้าง กรรมการ อนุกรรมการ หรือสมาชิกสหภาพแรงงาน หรือกรรมการ หรืออนุกรรมการสหพันธ์แรงงาน ซึ่งเกี่ยวข้องกับข้อเรียกร้อง สนับสนุน หรือก่อเหตุการนัดหยุดงาน
มาตรา ๓๒  ห้ามมิให้บุคคลอื่นซึ่งมิใช่นายจ้าง ลูกจ้าง กรรมการสมาคมนายจ้าง กรรมการสหภาพแรงงาน กรรมการสหพันธ์นายจ้าง กรรมการสหพันธ์แรงงาน ผู้แทนหรือที่ปรึกษาซึ่งเกี่ยวข้องกับข้อเรียกร้อง เข้าไปดำเนินการหรือร่วมกระทำการใด ๆ ในการเรียกร้อง การเจรจา การไกล่เกลี่ย การชี้ขาดข้อพิพาทแรงงาน การปิดงานหรือการชุมนุมในการนัดหยุดงาน
มาตรา ๓๓  ในกรณีที่ประเทศประสบปัญหาทางเศรษฐกิจอย่างร้ายแรง และได้มีการประกาศห้ามขึ้นราคาสินค้าและบริการ รัฐมนตรีมีอำนาจประกาศในราชกิจจานุเบกษา ห้ามมิให้ลูกจ้าง สหภาพแรงงาน หรือสหพันธ์แรงงานยื่นข้อเรียกร้องให้นายจ้าง สมาคมนายจ้าง หรือสหพันธ์นายจ้างเพิ่มค่าจ้างแก่ลูกจ้าง หรือห้ามมิให้นายจ้างเพิ่มค่าจ้างให้แก่ลูกจ้างได้ความในวรรคหนึ่งมิให้ใช้บังคับแก่การเลื่อนอัตราค่าจ้างเพื่อเป็นบำเหน็จแก่ลูกจ้างประจำปี ซึ่งนายจ้างได้กำหนดไว้แน่นอนแล้ว หรือการเลื่อนอัตราค่าจ้างเนื่องจากลูกจ้างเปลี่ยนแปลงหน้าที่การงาน ประกาศของรัฐมนตรีตามวรรคหนึ่งจะยกเลิกเสียเมื่อใดก็ได้โดยประกาศในราชกิจจานุเบกษา

หมวด ๓
การปิดงานและการนัดหยุดงาน
                  
มาตรา ๓๔  ห้ามมิให้นายจ้างปิดงานหรือลูกจ้างนัดหยุดงานในกรณี ดังต่อไปนี้
(๑) เมื่อยังไม่มีการแจ้งข้อเรียกร้องต่ออีกฝ่ายหนึ่งตามมาตรา ๑๓ หรือได้แจ้งข้อเรียกร้องแล้ว แต่ข้อพิพาทแรงงานนั้นยังไม่เป็นข้อพิพาทแรงงานที่ตกลงกันไม่ได้ตามมาตรา ๒๒ วรรคสาม
(๒) เมื่อฝ่ายซึ่งมีหน้าที่ต้องปฏิบัติตามข้อตกลง ตามมาตรา ๑๘ ได้ปฏิบัติตามข้อตกลง
(๓) เมื่อฝ่ายซึ่งมีหน้าที่ต้องปฏิบัติตามข้อตกลงที่พนักงานประนอมข้อพิพาทแรงงานได้ไกล่เกลี่ยตามมาตรา ๒๒ วรรคสอง ได้ปฏิบัติตามข้อตกลง
(๔) เมื่อฝ่ายซึ่งมีหน้าที่ต้องปฏิบัติตามคำชี้ขาดของผู้ชี้ขาดข้อพิพาทแรงงานซึ่งตั้งตามมาตรา ๒๕ หรือมาตรา ๒๖ ได้ปฏิบัติตามคำชี้ขาด
(๕) เมื่ออยู่ในระหว่างการพิจารณาวินิจฉัยของคณะกรรมการแรงงานสัมพันธ์ หรือมีคำวินิจฉัยของรัฐมนตรี ตามมาตรา ๒๓ หรือคำชี้ขาดของคณะกรรมการแรงงานสัมพันธ์ตามมาตรา ๒๔
(๖) เมื่ออยู่ในระหว่างการชี้ขาดของผู้ชี้ขาดข้อพิพาทแรงงาน ซึ่งตั้งตามมาตรา ๒๕ หรือมาตรา ๒๖
ไม่ว่ากรณีจะเป็นประการใด ห้ามมิให้นายจ้างปิดงานหรือลูกจ้างนัดหยุดงานโดยมิได้แจ้งเป็นหนังสือให้พนักงานประนอมข้อพิพาทแรงงาน และอีกฝ่ายหนึ่งทราบล่วงหน้าเป็นเวลาอย่างน้อยยี่สิบสี่ชั่วโมงนับแต่เวลาที่รับแจ้ง
 มาตรา ๓๕  ในกรณีที่รัฐมนตรีเห็นว่าการปิดงานหรือการนัดหยุดงานนั้น อาจทำให้เกิดความเสียหายแก่เศรษฐกิจของประเทศ หรืออาจก่อให้เกิดความเดือดร้อนแก่ประชาชน หรืออาจเป็นภัยต่อความมั่นคงของประเทศ หรืออาจขัดต่อความสงบเรียบร้อยของประชาชน ให้รัฐมนตรีมีอำนาจ ดังต่อไปนี้
(๑) สั่งให้นายจ้างซึ่งปิดงานรับลูกจ้างกลับเข้าทำงานและจ่ายค่าจ้างตามอัตราที่เคยจ่ายให้แก่ลูกจ้างนั้น
(๒) สั่งให้ลูกจ้างซึ่งนัดหยุดงานกลับเข้าทำงานตามปกติ
(๓) จัดให้บุคคลเข้าทำงานแทนที่ลูกจ้างซึ่งมิได้ทำงานเพราะการปิดงาน หรือการนัดหยุดงาน นายจ้างต้องยอมให้บุคคลเหล่านั้นเข้าทำงาน และห้ามมิให้ลูกจ้างขัดขวาง ให้นายจ้างจ่ายค่าจ้างแก่บุคคลเหล่านั้นตามอัตราที่เคยจ่ายให้แก่ลูกจ้าง
(๔) สั่งให้คณะกรรมการแรงงานสัมพันธ์ดำเนินการชี้ขาดข้อพิพาทแรงงาน
มาตรา ๓๖  ในกรณีที่มีประกาศใช้กฎอัยการศึกตามกฎหมายว่าด้วยกฎอัยการศึก หรือประกาศสถานการณ์ฉุกเฉินตามกฎหมายว่าด้วยการบริหารราชการในสถานการณ์ฉุกเฉิน ให้รัฐมนตรีมีอำนาจประกาศในราชกิจจานุเบกษา ห้ามมิให้นายจ้างปิดงาน หรือลูกจ้างนัดหยุดงาน ในเขตท้องที่ที่ได้ประกาศใช้กฎอัยการศึก หรือประกาศสถานการณ์ฉุกเฉินทั้งหมดหรือบางส่วนได้ ในกรณีที่มีการปิดงานหรือการนัดหยุดงานอยู่ก่อนมีประกาศของรัฐมนตรีตามวรรคหนึ่ง ให้รัฐมนตรีมีอำนาจประกาศในราชกิจจานุเบกษา สั่งให้นายจ้างซึ่งปิดงาน รับลูกจ้างกลับเข้าทำงาน หรือสั่งให้ลูกจ้างซึ่งนัดหยุดงานกลับเข้าทำงานตามปกติภายในระยะเวลาที่รัฐมนตรีกำหนด ประกาศของรัฐมนตรีตามวรรคหนึ่งจะยกเลิกเสียเมื่อใดก็ได้ โดยประกาศในราชกิจจานุเบกษา

หมวด ๔
คณะกรรมการแรงงานสัมพันธ์
                  
มาตรา ๓๗  ให้มีคณะกรรมการคณะหนึ่ง เรียกว่า “คณะกรรมการแรงงานสัมพันธ์” ประกอบด้วย ประธานกรรมการหนึ่งคนและกรรมการอื่นอีกไม่น้อยกว่าแปดคน แต่ไม่เกินสิบสี่คน ในจำนวนนั้นอย่างน้อยต้องมีกรรมการซึ่งเป็นฝ่ายนายจ้างสามคนและฝ่ายลูกจ้างสามคน ให้รัฐมนตรีเป็นผู้แต่งตั้งประธานกรรมการและกรรมการ
มาตรา ๓๘  ให้ประธานกรรมการ และกรรมการตามมาตรา ๓๗ อยู่ในตำแหน่งคราวละสามปี ในวาระเริ่มแรกเมื่อครบกำหนดหนึ่งปี ให้ประธานกรรมการและกรรมการพ้นจากตำแหน่งหนึ่งในสามโดยวิธีจับสลาก และเมื่อครบสองปีให้ประธานกรรมการหรือกรรมการที่เหลืออยู่พ้นจากตำแหน่งอีกหนึ่งในสามโดยวิธีจับสลาก ในกรณีที่มีการแต่งตั้งประธานกรรมการหรือกรรมการแทนประธานกรรมการหรือกรรมการซึ่งพ้นจากตำแหน่งตามวาระหรือโดยวิธีจับสลาก ให้ผู้ได้รับแต่งตั้งใหม่นั้นอยู่ในตำแหน่งคราวละสามปี ในกรณีที่มีการแต่งตั้งประธานกรรมการหรือกรรมการแทนประธานกรรมการหรือกรรมการซึ่งพ้นจากตำแหน่งตามมาตรา ๓๙ (๑) (๒) (๓) (๕) (๖) หรือ (๗) ให้ผู้ได้รับแต่งตั้งแทนนั้นอยู่ในตำแหน่งเท่ากับวาระที่เหลืออยู่ของประธานกรรมการหรือกรรมการซึ่งตนแทนประธานกรรมการหรือกรรมการซึ่งพ้นจากตำแหน่งอาจได้รับแต่งตั้งอีกได้
 มาตรา ๓๙  นอกจากการพ้นจากตำแหน่งตามวาระตามมาตรา ๓๘ ประธานกรรมการ หรือกรรมการพ้นจากตำแหน่ง เมื่อ
(๑) ตาย
(๒) ลาออก
(๓) รัฐมนตรีให้ออก
(๔) พ้นจากตำแหน่งโดยการจับสลากตามมาตรา ๓๘ วรรคหนึ่ง
(๕) เป็นบุคคลล้มละลาย
(๖) เป็นคนไร้ความสามารถหรือเสมือนไร้ความสามารถ หรือ
(๗) ได้รับโทษจำคุกโดยคำพิพากษาถึงที่สุดให้จำคุก
มาตรา ๔๐  การประชุมของคณะกรรมการแรงงานสัมพันธ์ต้องมีกรรมการมาประชุมไม่น้อยกว่าห้าคน และต้องมีกรรมการซึ่งเป็นฝ่ายนายจ้างและฝ่ายลูกจ้างอย่างน้อยฝ่ายละหนึ่งคน จึงจะเป็นองค์ประชุม แต่ถ้าเป็นการประชุมเพื่อพิจารณาวินิจฉัยข้อพิพาทแรงงานตามมาตรา ๒๓ มาตรา ๒๔ หรือมาตรา ๓๕ (๔) ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด และต้องมีกรรมการซึ่งเป็นฝ่ายนายจ้างและฝ่ายลูกจ้างอย่างน้อยฝ่ายละหนึ่งคน จึงจะเป็นองค์ประชุม
ถ้าในการประชุมคราวใดประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้ ให้กรรมการซึ่งมาประชุมเลือกกรรมการด้วยกันคนหนึ่ง เป็นประธานในที่ประชุม มติของที่ประชุมให้ถือเสียงข้างมาก กรรมการคนหนึ่งมีเสียงหนึ่งในการลงคะแนน ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
มาตรา ๔๑  ให้คณะกรรมการแรงงานสัมพันธ์มีอำนาจและหน้าที่ ดังต่อไปนี้
(๑) วินิจฉัยข้อพิพาทแรงงานตามมาตรา ๒๓
(๒) ชี้ขาดข้อพิพาทแรงงานตามมาตรา ๒๔ หรือมาตรา ๓๕ (๔)
(๓) ชี้ขาดข้อพิพาทแรงงานตามที่ได้รับแต่งตั้งหรือมอบหมาย
(๔) วินิจฉัยชี้ขาดคำร้องตามมาตรา ๑๒๕ และในกรณีที่คณะกรรมการแรงงานสัมพันธ์ชี้ขาดว่าเป็นการกระทำอันไม่เป็นธรรม ให้มีอำนาจสั่งให้นายจ้างรับลูกจ้างกลับเข้าทำงานหรือให้จ่ายค่าเสียหาย หรือให้ผู้ฝ่าฝืนปฏิบัติหรือไม่ปฏิบัติอย่างใดอย่างหนึ่งได้ตามที่เห็นสมควร
(๕) เสนอความเห็นเกี่ยวกับการเรียกร้อง การเจรจา การระงับข้อพิพาทแรงงาน การนัดหยุดงานและการปิดงาน ตามที่รัฐมนตรีมอบหมาย
(๖) ตราข้อบังคับการประชุมและวางระเบียบการพิจารณาวินิจฉัย และชี้ขาดข้อพิพาทแรงงาน และการพิจารณาวินิจฉัยชี้ขาดการกระทำอันไม่เป็นธรรม และการออกคำสั่งของคณะกรรมการแรงงานสัมพันธ์
 มาตรา ๔๒  คณะกรรมการแรงงานสัมพันธ์มีอำนาจแต่งตั้งคณะอนุกรรมการแรงงานสัมพันธ์เพื่อหาข้อเท็จจริงและเสนอความเห็นในเรื่องที่คณะกรรมการแรงงานสัมพันธ์มอบหมายเป็นการประจำหรือเฉพาะคราวได้
มาตรา ๔๓  ในการปฏิบัติการตามหน้าที่ ให้กรรมการแรงงานสัมพันธ์หรืออนุกรรมการแรงงานสัมพันธ์มีอำนาจ ดังต่อไปนี้
(๑) เข้าไปในสถานที่ทำงานของนายจ้าง สถานที่ที่ลูกจ้างทำงานอยู่ หรือสำนักงานของสมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงาน ในระหว่างเวลาทำการ เพื่อสอบถามข้อเท็จจริงหรือตรวจสอบเอกสารได้ตามความจำเป็น
(๒) มีหนังสือสอบถามหรือเรียกบุคคลมาให้ถ้อยคำ หรือให้ส่งสิ่งของหรือเอกสารที่เกี่ยวข้องมาเพื่อประกอบการพิจารณาของคณะกรรมการแรงงานสัมพันธ์หรือคณะอนุกรรมการแรงงานสัมพันธ์
ให้ผู้ซึ่งเกี่ยวข้องอำนวยความสะดวก ตอบหนังสือสอบถามชี้แจงข้อเท็จจริงหรือส่งสิ่งของหรือเอกสารที่เกี่ยวข้องแก่กรรมการแรงงานสัมพันธ์หรืออนุกรรมการแรงงานสัมพันธ์ดังกล่าวในการปฏิบัติหน้าที่ตามวรรคหนึ่ง
 
มาตรา ๔๔  กรรมการแรงงานสัมพันธ์หรืออนุกรรมการแรงงานสัมพันธ์จะมีหนังสือเชิญผู้เชี่ยวชาญหรือผู้ทรงคุณวุฒิมาแสดงความคิดเห็นในเรื่องที่เกี่ยวข้องก็ได้ 

หมวด ๕
คณะกรรมการลูกจ้าง
                  
มาตรา ๔๕  ในสถานประกอบกิจการที่มีลูกจ้างตั้งแต่ห้าสิบคนขึ้นไป ลูกจ้างอาจจัดตั้งคณะกรรมการลูกจ้างในสถานประกอบกิจการนั้นได้ ในกรณีที่ลูกจ้างในสถานประกอบกิจการนั้นเกินหนึ่งในห้าของจำนวนลูกจ้างทั้งหมดเป็นสมาชิกของสหภาพแรงงาน ให้คณะกรรมการลูกจ้างประกอบด้วยลูกจ้างในสถานประกอบกิจการนั้นที่สหภาพแรงงานแต่งตั้งมีจำนวนมากกว่ากรรมการอื่นที่มิได้เป็นสมาชิกของสหภาพแรงงานหนึ่งคน ถ้าลูกจ้างในสถานประกอบกิจการนั้นเกินกึ่งหนึ่งของจำนวนลูกจ้างทั้งหมดเป็นสมาชิกของสหภาพแรงงาน สหภาพแรงงานอาจแต่งตั้งกรรมการลูกจ้างทั้งคณะก็ได้ ให้นำมาตรา ๑๕ วรรคสามและวรรคสี่มาใช้บังคับแก่การแต่งตั้งกรรมการลูกจ้างตามวรรคสองโดยอนุโลม
มาตรา ๔๖  คณะกรรมการลูกจ้างมีจำนวน ดังต่อไปนี้
(๑) ห้าคน สำหรับสถานประกอบกิจการที่มีลูกจ้างตั้งแต่ห้าสิบคนขึ้นไป แต่ไม่เกินหนึ่งร้อยคน
(๒) เจ็ดคน สำหรับสถานประกอบกิจการที่มีลูกจ้างเกินหนึ่งร้อยคน แต่ไม่เกินสองร้อยคน
(๓) เก้าคน สำหรับสถานประกอบกิจการที่มีลูกจ้างเกินสองร้อยคน แต่ไม่เกินสี่ร้อยคน
(๔) สิบเอ็ดคน สำหรับสถานประกอบกิจการที่มีลูกจ้างเกินสี่ร้อยคน แต่ไม่เกินแปดร้อยคน
(๕) สิบสามคน สำหรับสถานประกอบกิจการที่มีลูกจ้างเกินแปดร้อยคน แต่ไม่เกินหนึ่งพันห้าร้อยคน
(๖) สิบห้าคน สำหรับสถานประกอบกิจการที่มีลูกจ้างเกินหนึ่งพันห้าร้อยคน แต่ไม่เกินสองพันห้าร้อยคน
(๗) สิบเจ็ดคนถึงยี่สิบเอ็ดคน สำหรับสถานประกอบกิจการที่มีลูกจ้างเกินสองพันห้าร้อยคน
หลักเกณฑ์และวิธีการในการเลือกตั้งกรรมการลูกจ้างให้เป็นไปตามที่อธิบดีกำหนด โดยประกาศในราชกิจจานุเบกษา
 มาตรา ๔๗  กรรมการลูกจ้างอยู่ในตำแหน่งคราวละสามปี แต่อาจได้รับเลือกตั้งหรือแต่งตั้งใหม่ได้
มาตรา ๔๘  นอกจากพ้นจากตำแหน่งตามวาระ กรรมการลูกจ้างพ้นจากตำแหน่ง เมื่อ
(๑) ตาย
(๒) ลาออก
(๓) เป็นคนไร้ความสามารถหรือเสมือนไร้ความสามารถ
(๔) ได้รับโทษจำคุกโดยคำพิพากษาถึงที่สุดให้จำคุก
(๕) ลูกจ้างเกินกึ่งหนึ่งของจำนวนลูกจ้างทั้งหมดในสถานประกอบกิจการนั้น มีมติให้พ้นจากตำแหน่ง
(๖) ศาลแรงงานมีคำสั่งให้พ้นจากตำแหน่ง
(๗) มีการเลือกตั้งหรือแต่งตั้งกรรมการลูกจ้างใหม่ทั้งคณะ
เมื่อกรรมการลูกจ้างพ้นจากตำแหน่งก่อนวาระ ให้มีการเลือกตั้งหรือแต่งตั้งกรรมการลูกจ้างแทนตำแหน่งที่ว่าง แล้วแต่กรณี
กรรมการลูกจ้างซึ่งได้รับเลือกตั้งหรือแต่งตั้งตามวรรคสองอยู่ในตำแหน่งตามวาระของกรรมการซึ่งตนแทน
 มาตรา ๔๙  ให้มีการเลือกตั้งหรือแต่งตั้งกรรมการลูกจ้างใหม่ทั้งคณะ เมื่อ
(๑) จำนวนลูกจ้างในสถานประกอบกิจการนั้นมีจำนวนเพิ่มขึ้นหรือลดลงเกินกึ่งหนึ่งของจำนวนลูกจ้างทั้งหมดที่มีอยู่เดิม
(๒) กรรมการลูกจ้างพ้นจากตำแหน่งเกินกึ่งหนึ่ง
(๓) ลูกจ้างเกินกึ่งหนึ่งของลูกจ้างในสถานประกอบกิจการนั้นมีมติให้กรรมการลูกจ้างทั้งคณะพ้นจากตำแหน่ง
(๔) ศาลแรงงานมีคำสั่งให้กรรมการลูกจ้างทั้งคณะพ้นจากตำแหน่ง
มาตรา ๕๐  นายจ้างต้องจัดให้มีการประชุมหารือกับคณะกรรมการลูกจ้างอย่างน้อยสามเดือนต่อหนึ่งครั้ง หรือเมื่อกรรมการลูกจ้างเกินกึ่งหนึ่งของกรรมการลูกจ้างทั้งหมด หรือสหภาพแรงงานร้องขอโดยมีเหตุผลสมควร เพื่อ
(๑) จัดสวัสดิการแก่ลูกจ้าง
(๒) ปรึกษาหารือเพื่อกำหนดข้อบังคับในการทำงานอันจะเป็นประโยชน์ต่อนายจ้างและลูกจ้าง
(๓) พิจารณาคำร้องทุกข์ของลูกจ้าง
(๔) หาทางปรองดองและระงับข้อขัดแย้งในสถานประกอบกิจการ
ในกรณีที่คณะกรรมการลูกจ้างเห็นว่าการกระทำของนายจ้างจะทำให้ลูกจ้างไม่ได้รับความเป็นธรรมหรือได้รับความเดือดร้อนเกินสมควร คณะกรรมการลูกจ้าง ลูกจ้างหรือสหภาพแรงงานมีสิทธิร้องขอให้ศาลแรงงานพิจารณาวินิจฉัย
 
มาตรา ๕๑  ในกรณีที่กรรมการลูกจ้างผู้ใดหรือคณะกรรมการลูกจ้างไม่ปฏิบัติหน้าที่ของตนโดยสุจริต หรือกระทำการอันไม่สมควรอันเป็นภัยต่อความสงบเรียบร้อยของประชาชน หรือเปิดเผยความลับของนายจ้างเกี่ยวกับการประกอบกิจการโดยไม่มีเหตุผลสมควร นายจ้างมีสิทธิร้องขอให้ศาลแรงงานมีคำสั่งให้กรรมการลูกจ้างผู้นั้นหรือกรรมการลูกจ้างทั้งคณะพ้นจากตำแหน่งได้
มาตรา ๕๒  ห้ามมิให้นายจ้างเลิกจ้าง ลดค่าจ้าง ลงโทษ ขัดขวางการปฏิบัติหน้าที่ของกรรมการลูกจ้าง หรือกระทำการใด ๆ อันอาจเป็นผลให้กรรมการลูกจ้างไม่สามารถทำงานอยู่ต่อไปได้ เว้นแต่จะได้รับอนุญาตจากศาลแรงงาน
มาตรา ๕๓  ห้ามมิให้นายจ้างให้หรือตกลงจะให้เงินหรือทรัพย์สินแก่กรรมการลูกจ้าง เว้นแต่ค่าจ้าง ค่าล่วงเวลา ค่าทำงานในวันหยุด โบนัส เงินปันผลหรือประโยชน์อื่นที่กรรมการลูกจ้างมีสิทธิได้รับตามปกติในฐานะลูกจ้าง
 
	หมวด ๖
สมาคมนายจ้าง
                  
มาตรา ๕๔  สมาคมนายจ้างจะมีขึ้นได้ก็แต่โดยอาศัยอำนาจตามบทแห่งพระราชบัญญัตินี้
สมาคมนายจ้างต้องมีวัตถุที่ประสงค์เพื่อการแสวงหาและคุ้มครองผลประโยชน์เกี่ยวกับสภาพการจ้างและส่งเสริมความสัมพันธ์อันดีระหว่างนายจ้างกับลูกจ้าง และระหว่างนายจ้างด้วยกัน
มาตรา ๕๕  สมาคมนายจ้างต้องมีข้อบังคับและต้องจดทะเบียนต่อนายทะเบียน เมื่อได้จดทะเบียนแล้วให้สมาคมนายจ้างเป็นนิติบุคคล
มาตรา ๕๖  ผู้มีสิทธิจัดตั้งสมาคมนายจ้างต้องเป็นนายจ้างที่ประกอบกิจการประเภทเดียวกัน บรรลุนิติภาวะและมีสัญชาติไทย
มาตรา ๕๗  การขอจดทะเบียนสมาคมนายจ้างนั้น ให้นายจ้างผู้มีสิทธิจัดตั้งสมาคมนายจ้างจำนวนไม่น้อยกว่าสามคนเป็นผู้เริ่มก่อการ ยื่นคำขอเป็นหนังสือต่อนายทะเบียน พร้อมด้วยร่างข้อบังคับของสมาคมนายจ้างอย่างน้อยสามฉบับ คำขอนั้น ต้องระบุชื่อ อายุ อาชีพหรือวิชาชีพและที่อยู่ของผู้เริ่มก่อการทุกคน
มาตรา ๕๘  ข้อบังคับของสมาคมนายจ้างอย่างน้อยต้องมีข้อความ ดังต่อไปนี้
(๑) ชื่อ ซึ่งต้องมีคำว่า “สมาคมนายจ้าง” กำกับไว้กับชื่อนั้นด้วย
(๒) วัตถุที่ประสงค์
(๓) ที่ตั้งสำนักงาน
(๔) วิธีรับสมาชิกและการขาดจากสมาชิกภาพ
(๕) อัตราเงินค่าสมัครและค่าบำรุงและวิธีการชำระเงินนั้น
(๖) ข้อกำหนดเกี่ยวกับสิทธิและหน้าที่ของสมาชิก
(๗) ข้อกำหนดเกี่ยวกับการจัดการ การใช้จ่าย การเก็บรักษาเงินและทรัพย์สินอื่น ตลอดจนการทำบัญชีและการตรวจบัญชี
(๘) ข้อกำหนดเกี่ยวกับวิธีการพิจารณาในการปิดงานและวิธีการอนุมัติข้อตกลงเกี่ยวกับสภาพการจ้าง
(๙) ข้อกำหนดเกี่ยวกับการประชุมใหญ่
(๑๐) ข้อกำหนดเกี่ยวกับจำนวนกรรมการ การเลือกตั้งกรรมการ วาระของการเป็นกรรมการ การพ้นจากตำแหน่งของกรรมการ และการประชุมของคณะกรรมการ
มาตรา ๕๙  เมื่อนายทะเบียนได้รับคำขอพร้อมทั้งร่างข้อบังคับแล้วเห็นว่าผู้ยื่นคำขอมีคุณสมบัติถูกต้องตามมาตรา ๕๖ ข้อบังคับถูกต้องตามมาตรา ๕๘ และวัตถุที่ประสงค์ถูกต้องตามมาตรา ๕๔ วรรคสอง และไม่ขัดต่อความสงบเรียบร้อยของประชาชน ให้นายทะเบียนรับจดทะเบียนและออกใบสำคัญแสดงการจดทะเบียนแก่สมาคมนายจ้างนั้น
ถ้านายทะเบียนเห็นว่า คำขอหรือร่างข้อบังคับไม่ถูกต้องตามวรรคหนึ่ง ให้มีคำสั่งให้แก้ไขเพิ่มเติมให้ถูกต้อง เมื่อแก้ไขเพิ่มเติมถูกต้องแล้ว ให้รับจดทะเบียนและออกใบสำคัญแสดงการจดทะเบียนแก่สมาคมนายจ้างนั้น ถ้านายทะเบียนเห็นว่า ไม่อาจรับจดทะเบียนได้เนื่องจากวัตถุที่ประสงค์ขัดต่อความสงบเรียบร้อยของประชาชน ให้นายทะเบียนมีคำสั่งไม่รับจดทะเบียน และแจ้งคำสั่งไม่รับจดทะเบียน พร้อมด้วยเหตุผลที่ไม่รับจดทะเบียนไปยังผู้ขอจดทะเบียนโดยมิชักช้า ผู้ขอจดทะเบียนมีสิทธิอุทธรณ์คำสั่งไม่รับจดทะเบียนนั้นต่อรัฐมนตรีได้ โดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับแจ้งคำสั่ง ให้รัฐมนตรีวินิจฉัยอุทธรณ์และแจ้งให้ผู้อุทธรณ์ทราบภายในสามสิบวันนับแต่วันที่ได้รับหนังสืออุทธรณ์ ในกรณีที่ผู้อุทธรณ์ไม่พอใจคำวินิจฉัยของรัฐมนตรี ผู้อุทธรณ์มีสิทธิดำเนินการต่อไป เพื่อให้ศาลแรงงานพิจารณาวินิจฉัยได้
มาตรา ๖๐  ให้นายทะเบียนประกาศการจดทะเบียนสมาคมนายจ้างในราชกิจจานุเบกษา
มาตรา ๖๑  ให้ผู้เริ่มก่อการจัดตั้งสมาคมนายจ้างจัดให้มีการประชุมใหญ่สามัญครั้งแรก ภายในหนึ่งร้อยยี่สิบวันนับแต่วันที่จดทะเบียน เพื่อเลือกตั้งคณะกรรมการและมอบหมายการทั้งปวงให้แก่คณะกรรมการ และอนุมัติร่างข้อบังคับที่ได้ยื่นแก่นายทะเบียนตามมาตรา ๕๙
เมื่อที่ประชุมใหญ่ได้เลือกตั้งคณะกรรมการและอนุมัติร่างข้อบังคับแล้วให้นำสำเนาข้อบังคับและรายชื่อ ที่อยู่ อาชีพหรือวิชาชีพของกรรมการไปจดทะเบียนภายในสิบสี่วันนับแต่วันที่ที่ประชุมใหญ่ลงมติ
มาตรา ๖๒  การแก้ไขเพิ่มเติมข้อบังคับของสมาคมนายจ้างจะกระทำได้โดยมติของที่ประชุมใหญ่และต้องนำไปจดทะเบียนภายในสิบสี่วันนับแต่วันที่ที่ประชุมใหญ่ลงมติ การแก้ไขเพิ่มเติมข้อบังคับตามวรรคหนึ่ง จะมีผลใช้บังคับต่อเมื่อนายทะเบียนได้รับจดทะเบียนแล้ว ให้นำมาตรา ๕๙ มาใช้บังคับแก่การขอแก้ไขเพิ่มเติมข้อบังคับโดยอนุโลม
มาตรา ๖๓  ผู้ซึ่งจะเป็นสมาชิกของสมาคมนายจ้างได้จะต้องเป็นนายจ้างที่ประกอบกิจการประเภทเดียวกัน ในกรณีที่นายจ้างเป็นนิติบุคคล ให้ถือว่านิติบุคคลนั้นเป็นสมาชิกของสมาคมนายจ้าง
มาตรา ๖๔  สมาชิกของสมาคมนายจ้างมีสิทธิขอตรวจสอบทะเบียนสมาชิก เอกสารหรือบัญชี เพื่อทราบการดำเนินกิจการของสมาคมนายจ้างได้ในเวลาเปิดทำการตามที่คณะกรรมการกำหนดไว้ในการขอตรวจสอบตามวรรคหนึ่ง เจ้าหน้าที่ของสมาคมนายจ้างต้องให้ความสะดวกตามสมควร
มาตรา ๖๕  สมาชิกภาพของสมาชิกสมาคมนายจ้างสิ้นสุดเมื่อ ตาย ลาออก ที่ประชุมใหญ่ให้ออกหรือตามที่กำหนดในข้อบังคับของสมาคมนายจ้าง
มาตรา ๖๖  เพื่อประโยชน์ของสมาชิกของสมาคมนายจ้าง ให้สมาคมนายจ้างมีอำนาจหน้าที่ ดังต่อไปนี้
(๑) เรียกร้อง เจรจาทำความตกลงและรับทราบคำชี้ขาดหรือทำข้อตกลงกับสหภาพแรงงานหรือลูกจ้างในกิจการของสมาชิกได้
(๒) จัดการและดำเนินการเพื่อให้สมาชิกได้รับประโยชน์  ทั้งนี้ ภายใต้บังคับของวัตถุที่ประสงค์ของสมาคมนายจ้าง
(๓) จัดให้มีบริการสนเทศเพื่อให้สมาชิกมาติดต่อเกี่ยวกับการดำเนินธุรกิจ
(๔) จัดให้มีบริการการให้คำปรึกษาเพื่อแก้ไขปัญหาหรือขจัดข้อขัดแย้งเกี่ยวกับการบริหารงานและการทำงาน
(๕) จัดให้มีการให้บริการเกี่ยวกับการจัดสรรเงินหรือทรัพย์สินเพื่อสวัสดิการของสมาชิกหรือเพื่อสาธารณประโยชน์  ทั้งนี้ ตามที่ที่ประชุมใหญ่เห็นสมควร
(๖) เรียกเก็บเงินค่าสมัครเป็นสมาชิก และเงินค่าบำรุงตามอัตราที่กำหนดในข้อบังคับของสมาคมนายจ้าง
มาตรา ๖๗  เมื่อสมาคมนายจ้างปฏิบัติการดังต่อไปนี้ เพื่อประโยชน์ของสมาชิกอันมิใช่เป็นกิจการเกี่ยวกับการเมือง ให้นายจ้าง สมาคมนายจ้าง กรรมการ อนุกรรมการ และเจ้าหน้าที่ของสมาคมนายจ้างได้รับการยกเว้นไม่ต้องถูกกล่าวหา หรือฟ้องร้องทางอาญา หรือทางแพ่ง
(๑) เข้าร่วมเจรจาทำความตกลงกับลูกจ้าง สหภาพแรงงาน นายจ้าง สมาคมนายจ้างอื่น สหพันธ์แรงงาน หรือสหพันธ์นายจ้าง เพื่อเรียกร้องสิทธิหรือประโยชน์ที่สมาชิกสมควรได้รับ
(๒) สั่งให้ปิดงาน หรือช่วยเหลือ ชักชวนหรือสนับสนุนให้สมาชิกปิดงาน
(๓) ชี้แจงหรือโฆษณาข้อเท็จจริงเกี่ยวกับข้อพิพาทแรงงาน หรือ
(๔) จัดให้มีการชุมนุมสมาชิกของสมาคมนายจ้าง
ทั้งนี้ เว้นแต่เป็นความผิดทางอาญาในลักษณะความผิดเกี่ยวกับการก่อให้เกิดภยันตรายต่อประชาชน เกี่ยวกับชีวิตและร่างกาย เกี่ยวกับเสรีภาพและชื่อเสียง เกี่ยวกับทรัพย์และความผิดในทางแพ่งที่เกี่ยวเนื่องกับการกระทำความผิดทางอาญาในลักษณะดังกล่าว
มาตรา ๖๘  ให้สมาคมนายจ้างมีคณะกรรมการเป็นผู้ดำเนินการและเป็นผู้แทนของสมาคมนายจ้างในกิจการที่เกี่ยวกับบุคคลภายนอก เพื่อการนี้คณะกรรมการจะมอบหมายให้กรรมการคนหนึ่งหรือหลายคนทำการแทนก็ได้คณะกรรมการอาจแต่งตั้งอนุกรรมการเพื่อปฏิบัติงานตามที่มอบหมายได้
มาตรา ๖๙  ผู้ซึ่งจะได้รับเลือกตั้งหรือแต่งตั้งเป็นกรรมการหรืออนุกรรมการตามมาตรา ๖๘ ต้องมีคุณสมบัติ ดังต่อไปนี้
(๑) เป็นสมาชิกของสมาคมนายจ้างหรือผู้แทนของนิติบุคคลซึ่งเป็นสมาชิกของสมาคมนายจ้าง
(๒) มีสัญชาติไทยโดยการเกิด
 มาตรา ๗๐  สมาคมนายจ้างจะกระทำการดังต่อไปนี้ได้ก็แต่โดยมติของที่ประชุมใหญ่
(๑) แก้ไขเพิ่มเติมข้อบังคับ
(๒) ดำเนินกิจการอันอาจกระทบกระเทือนถึงส่วนได้เสียของสมาชิกเป็นส่วนรวม
(๓) เลือกตั้งกรรมการ เลือกตั้งผู้สอบบัญชี รับรองงบดุล รายงานประจำปี และงบประมาณ
(๔) จัดสรรเงินหรือทรัพย์สินเพื่อสวัสดิการของสมาชิกหรือเพื่อสาธารณประโยชน์
(๕) เลิกสมาคมนายจ้าง
(๖) ควบสมาคมนายจ้างเข้ากัน
(๗) ก่อตั้งสหพันธ์นายจ้างหรือเป็นสมาชิกของสหพันธ์นายจ้าง
มาตรา ๗๑  สมาคมนายจ้างต้องจัดให้มีทะเบียนสมาชิกตามแบบที่อธิบดีกำหนด และเก็บรักษาไว้ที่สำนักงานพร้อมที่จะให้ตรวจสอบได้ในเวลาทำการ
ให้สมาคมนายจ้างประกาศวันและเวลาเปิดทำการไว้ที่สำนักงาน
มาตรา ๗๒  ให้นายทะเบียนหรือผู้ซึ่งนายทะเบียนมอบหมายมีอำนาจ
(๑) เข้าไปในสำนักงานของสมาคมนายจ้างในเวลาทำการเพื่อตรวจสอบกิจการของสมาคมนายจ้าง
(๒) สั่งให้กรรมการ พนักงานหรือลูกจ้างของสมาคมนายจ้าง ส่งหรือแสดงเอกสารหรือบัญชีของสมาคมนายจ้างเพื่อประกอบการพิจารณากรณีที่มีปัญหาเกิดขึ้น
(๓) สอบถามบุคคลใน (๒) หรือเรียกบุคคลดังกล่าวมาเพื่อสอบถามหรือให้ชี้แจงข้อเท็จจริงเกี่ยวกับการดำเนินกิจการของสมาคมนายจ้าง
มาตรา ๗๓  นายทะเบียนมีอำนาจสั่งให้กรรมการผู้ใดผู้หนึ่งหรือคณะกรรมการของสมาคมนายจ้างออกจากตำแหน่งได้ เมื่อปรากฏว่า
(๑) กระทำการอันมิชอบด้วยกฎหมายซึ่งเป็นการขัดขวางการปฏิบัติงานตามหน้าที่ของพนักงานประนอมข้อพิพาทแรงงาน ผู้ชี้ขาดข้อพิพาทแรงงานหรือคณะกรรมการแรงงานสัมพันธ์
(๒) ดำเนินกิจการไม่ถูกต้องตามวัตถุที่ประสงค์ของสมาคมนายจ้างอันเป็นการขัดต่อกฎหมายหรือความสงบเรียบร้อยของประชาชน หรืออาจเป็นภัยต่อเศรษฐกิจหรือความมั่นคงของประเทศ หรือ
(๓) ให้หรือยินยอมให้ผู้ใดผู้หนึ่งซึ่งมิใช่กรรมการเป็นผู้ดำเนินกิจการของสมาคมนายจ้าง
คำสั่งตามวรรคหนึ่ง ให้ทำเป็นหนังสือและแจ้งให้ผู้ซึ่งเกี่ยวข้องและสมาคมนายจ้างทราบโดยมิชักช้า
มาตรา ๗๔  ผู้ซึ่งได้รับคำสั่งตามมาตรา ๗๓ มีสิทธิอุทธรณ์คำสั่งนั้นต่อรัฐมนตรี โดยทำเป็นหนังสือยื่นต่อนายทะเบียนภายในสิบห้าวันนับแต่วันที่ได้รับคำสั่ง ให้รัฐมนตรีวินิจฉัยอุทธรณ์และแจ้งให้ผู้อุทธรณ์ทราบภายในสามสิบวันนับแต่วันที่ได้รับหนังสืออุทธรณ์ ในกรณีที่ผู้อุทธรณ์ไม่พอใจคำวินิจฉัยของรัฐมนตรี ผู้อุทธรณ์มีสิทธิดำเนินการต่อไป เพื่อให้ศาลแรงงานพิจารณาวินิจฉัยได้
มาตรา ๗๕  สมาคมนายจ้างต้องจัดให้มีการตรวจสอบบัญชีทุกปี และต้องเสนองบดุลพร้อมด้วยรายงานการสอบบัญชีของผู้สอบบัญชีต่อที่ประชุมใหญ่ เมื่อที่ประชุมใหญ่รับรองงบดุลและรายงานการสอบบัญชีแล้ว ให้ส่งสำเนาหนึ่งชุดให้แก่นายทะเบียนภายในสามสิบวันนับแต่วันที่ที่ประชุมใหญ่รับรอง
มาตรา ๗๖  สมาคมนายจ้างตั้งแต่สองสมาคมขึ้นไปที่มีสมาชิกซึ่งประกอบกิจการประเภทเดียวกัน อาจควบเข้ากันเป็นสมาคมนายจ้างเดียวกันได้การควบสมาคมนายจ้างเข้ากันตามวรรคหนึ่ง ต้องได้รับมติจากที่ประชุมใหญ่ของแต่ละสมาคมด้วยคะแนนเสียงเกินกึ่งหนึ่งของจำนวนสมาชิกทั้งหมดและต้องได้รับความเห็นชอบจากนายทะเบียน ในการขอความเห็นชอบจากนายทะเบียน ให้ส่งสำเนารายงานการประชุมใหญ่ของสมาคมนายจ้างซึ่งลงมติให้ควบเข้ากันไปด้วย
มาตรา ๗๗  เมื่อนายทะเบียนให้ความเห็นชอบตามมาตรา ๗๖ แล้ว ให้สมาคมนายจ้างแจ้งเป็นหนังสือไปยังเจ้าหนี้ทั้งปวงของสมาคมนายจ้าง เพื่อให้ทราบถึงการที่ประสงค์จะควบสมาคมนายจ้างเข้ากัน และขอให้เจ้าหนี้ผู้มีข้อคัดค้านอย่างใดอย่างหนึ่งในการควบสมาคมนายจ้างเข้ากันนั้น ส่งคำคัดค้านไปยังสมาคมนายจ้างภายในสามสิบวันนับแต่วันที่แจ้ง ถ้าไม่มีเจ้าหนี้คัดค้านภายในกำหนดเวลาดังกล่าวนั้น ก็ให้ถือว่าไม่มีคำคัดค้านและสมาคมนายจ้างอาจควบเข้ากันได้ ถ้ามีเจ้าหนี้คัดค้าน สมาคมนายจ้างจะควบเข้ากันมิได้จนกว่าจะได้ชำระหนี้หรือได้ให้ประกันเพื่อหนี้นั้นแล้ว
มาตรา ๗๘  ให้คณะกรรมการของแต่ละสมาคมนายจ้างที่ควบเข้ากันตั้งผู้แทนของตนขึ้นสมาคมละไม่เกินสามคน เพื่อดำเนินการจดทะเบียนตามมาตรา ๗๙
มาตรา ๗๙  สมาคมที่ตั้งขึ้นใหม่โดยควบเข้ากันนั้น ต้องจดทะเบียนเป็นสมาคมนายจ้างใหม่ตามประเภทการประกอบกิจการของสมาคมนายจ้างที่มีอยู่เดิม โดยยื่นคำขอจดทะเบียนเป็นหนังสือต่อนายทะเบียนในคำขอจดทะเบียนสมาคมนายจ้างใหม่ ต้องมีผู้แทนของสมาคมนายจ้างทุกสมาคมที่ควบเข้ากันลงลายมือชื่ออย่างน้อยสมาคมละสองคน
คำขอจดทะเบียนสมาคมนายจ้างใหม่ต้องมีเอกสารดังต่อไปนี้ยื่นพร้อมกันด้วย
(๑) หนังสือของสมาคมนายจ้างที่ควบเข้ากันนั้นรับรองว่าได้แจ้งไปยังเจ้าหนี้ทั้งปวงตามมาตรา ๗๗ วรรคหนึ่งแล้ว ไม่มีเจ้าหนี้คัดค้านภายในระยะเวลาที่กำหนด หรือกรณีที่มีเจ้าหนี้คัดค้านสมาคมนายจ้างก็ได้ชำระหนี้ หรือได้ให้ประกันเพื่อหนี้รายนั้นแล้ว
(๒) ร่างข้อบังคับของสมาคมนายจ้างใหม่ที่ขอจดทะเบียนสองฉบับ
(๓) สำเนารายงานการประชุมของสมาคมนายจ้างที่ควบเข้ากันหนึ่งฉบับ
เอกสารตาม (๒) และ (๓) นั้น ผู้ได้รับเลือกตั้งเป็นกรรมการชุดแรกของสมาคมนายจ้างใหม่ต้องลงลายมือชื่อรับรองสองคน ให้นำมาตรา ๕๔ ถึงมาตรา ๗๕ มาใช้บังคับโดยอนุโลม
มาตรา ๘๐  เมื่อจดทะเบียนสมาคมนายจ้างที่ควบเข้ากันเป็นสมาคมนายจ้างใหม่แล้ว ให้นายทะเบียนขีดชื่อสมาคมนายจ้างเดิมที่ได้ควบเข้ากันนั้นออกจากทะเบียน
 มาตรา ๘๑  สมาคมนายจ้างใหม่นี้ย่อมได้ไปทั้งทรัพย์สิน หนี้สิน สิทธิ หน้าที่ และความรับผิดของสมาคมนายจ้างเดิมที่ได้ควบเข้ากันนั้นทั้งสิ้น สมาชิกของสมาคมนายจ้างเดิมที่ได้ควบเข้ากันนั้น ย่อมเป็นสมาชิกของสมาคมนายจ้างใหม่นี้
 มาตรา ๘๒  สมาคมนายจ้างย่อมเลิกด้วยเหตุใดเหตุหนึ่ง ดังต่อไปนี้
(๑) ถ้ามีข้อบังคับของสมาคมนายจ้างกำหนดให้เลิกในกรณีใด เมื่อมีกรณีนั้น
(๒) เมื่อที่ประชุมใหญ่มีมติให้เลิก
(๓) เมื่อนายทะเบียนมีคำสั่งให้เลิก
(๔) เมื่อล้มละลาย
 มาตรา ๘๓  นายทะเบียนมีอำนาจสั่งให้เลิกสมาคมนายจ้างได้ในกรณี ดังต่อไปนี้
(๑) เมื่อปรากฏว่าการดำเนินการของสมาคมนายจ้างขัดต่อวัตถุที่ประสงค์ ขัดต่อกฎหมายหรือเป็นภัยต่อเศรษฐกิจหรือความมั่นคงของประเทศ หรือขัดต่อความสงบเรียบร้อยหรือศีลธรรมอันดีของประชาชน
(๒) เมื่อนายทะเบียนมีคำสั่งให้เลือกตั้งกรรมการขึ้นใหม่ทั้งคณะและไม่ดำเนินการเลือกตั้งภายในระยะเวลาที่นายทะเบียนกำหนดหรือภายในระยะเวลาที่นายทะเบียนขยายระยะเวลาให้จนสิ้นสุดระยะเวลาดังกล่าว หรือ
(๓) เมื่อสมาคมนายจ้างไม่ดำเนินกิจการติดต่อกันเป็นเวลาเกินสองปี 
เมื่อนายทะเบียนมีคำสั่งให้เลิกสมาคมนายจ้างใด ให้แจ้งคำสั่งเป็นหนังสือให้สมาคมนายจ้างนั้นทราบโดยมิชักช้า คำสั่งให้เลิกสมาคมนายจ้างตามมาตรานี้ กรรมการเกินกึ่งหนึ่งของจำนวนกรรมการทั้งหมดซึ่งดำรงตำแหน่งอยู่ในวันที่ถูกสั่งให้เลิกมีสิทธิเข้าชื่อกันอุทธรณ์คำสั่งนั้นต่อรัฐมนตรี โดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับแจ้งคำสั่ง ให้รัฐมนตรีวินิจฉัยอุทธรณ์และแจ้งให้ผู้อุทธรณ์ทราบภายในสามสิบวันนับแต่วันที่รับอุทธรณ์ ในกรณีที่ผู้อุทธรณ์ไม่พอใจคำวินิจฉัยของรัฐมนตรี ผู้อุทธรณ์มีสิทธิดำเนินการต่อไปเพื่อให้ศาลแรงงานพิจารณาวินิจฉัยได้ คำสั่งเลิกสมาคมนายจ้างให้ประกาศในราชกิจจานุเบกษา เมื่อสิ้นสุดระยะเวลาการยื่นอุทธรณ์หรือเมื่อศาลแรงงานวินิจฉัย แล้วแต่กรณี
มาตรา ๘๔  เมื่อสมาคมนายจ้างต้องเลิกตามมาตรา ๘๒ (๑) (๒) หรือ (๓) หรือมาตรา ๘๓ ให้แต่งตั้งผู้ชำระบัญชีและทำการชำระบัญชี และให้นำบทบัญญัติแห่งประมวลกฎหมายแพ่งและพาณิชย์ว่าด้วยการชำระบัญชีห้างหุ้นส่วนจดทะเบียน ห้างหุ้นส่วนจำกัด และบริษัทจำกัดมาใช้บังคับแก่การชำระบัญชีสมาคมนายจ้างโดยอนุโลม
มาตรา ๘๕  เมื่อชำระบัญชีแล้ว ถ้ามีทรัพย์สินเหลืออยู่จะแบ่งให้แก่สมาชิกของสมาคมนายจ้างไม่ได้ ทรัพย์สินนั้นจะต้องโอนไปให้แก่นิติบุคคลอื่นตามที่ได้ระบุไว้ในข้อบังคับว่าด้วยวิธีการจัดการของสมาคมนายจ้าง หรือตามมติของที่ประชุมใหญ่ ถ้าในข้อบังคับหรือที่ประชุมใหญ่มิได้ระบุนิติบุคคลใดให้เป็นผู้รับทรัพย์สินที่เหลือนั้น ให้ผู้ชำระบัญชีมอบแก่กรมแรงงานเพื่อสวัสดิการของลูกจ้าง 


	หมวด ๗
สหภาพแรงงาน
                  
มาตรา ๘๖  สหภาพแรงงานจะมีขึ้นได้ก็แต่โดยอาศัยอำนาจตามบทแห่งพระราชบัญญัตินี้
สหภาพแรงงานต้องมีวัตถุที่ประสงค์เพื่อการแสวงหาและคุ้มครองผลประโยชน์เกี่ยวกับสภาพการจ้างและส่งเสริมความสัมพันธ์อันดีระหว่างนายจ้างกับลูกจ้าง และระหว่างลูกจ้างด้วยกัน
มาตรา ๘๗  สหภาพแรงงานต้องมีข้อบังคับและต้องจดทะเบียนต่อนายทะเบียน เมื่อได้จดทะเบียนแล้ว ให้สหภาพแรงงานเป็นนิติบุคคล
มาตรา ๘๘  ผู้มีสิทธิจัดตั้งสหภาพแรงงานต้องเป็นลูกจ้างของนายจ้างคนเดียวกัน หรือเป็นลูกจ้างซึ่งทำงานในกิจการประเภทเดียวกันโดยไม่คำนึงว่าจะมีนายจ้างกี่คน บรรลุนิติภาวะ และมีสัญชาติไทย
มาตรา ๘๙  การขอจดทะเบียนสหภาพแรงงานนั้น ให้ลูกจ้างผู้มีสิทธิจัดตั้งสหภาพแรงงานจำนวนไม่น้อยกว่าสิบคนเป็นผู้เริ่มก่อการ ยื่นคำขอเป็นหนังสือต่อนายทะเบียน พร้อมด้วยร่างข้อบังคับของสหภาพแรงงานอย่างน้อยสามฉบับ คำขอนั้น ต้องระบุชื่อ อายุ อาชีพหรือวิชาชีพและที่อยู่ของผู้เริ่มก่อการทุกคน
มาตรา ๙๐  ข้อบังคับของสหภาพแรงงานอย่างน้อยต้องมีข้อความ ดังต่อไปนี้
(๑) ชื่อ ซึ่งต้องมีคำว่า “สหภาพแรงงาน” กำกับไว้กับชื่อนั้นด้วย
(๒) วัตถุที่ประสงค์
(๓) ที่ตั้งสำนักงาน
(๔) วิธีรับสมาชิกและการขาดจากสมาชิกภาพ
(๕) อัตราเงินค่าสมัครและค่าบำรุงและวิธีการชำระเงินนั้น
(๖) ข้อกำหนดเกี่ยวกับสิทธิและหน้าที่ของสมาชิก
(๗) ข้อกำหนดเกี่ยวกับการจัดการ การใช้จ่าย การเก็บรักษาเงินและทรัพย์สินอื่น ตลอดจนการทำบัญชีและการตรวจบัญชี
(๘) ข้อกำหนดเกี่ยวกับวิธีการพิจารณาในการนัดหยุดงานและวิธีการอนุมัติข้อตกลงเกี่ยวกับสภาพการจ้าง
(๙) ข้อกำหนดเกี่ยวกับการประชุมใหญ่
(๑๐) ข้อกำหนดเกี่ยวกับจำนวนกรรมการ การเลือกตั้งกรรมการ วาระของการเป็นกรรมการ การพ้นจากตำแหน่งของกรรมการ และการประชุมของคณะกรรมการ
 มาตรา ๙๑  เมื่อนายทะเบียนได้รับคำขอพร้อมทั้งร่างข้อบังคับแล้วเห็นว่าผู้ยื่นคำขอมีคุณสมบัติถูกต้องตามมาตรา ๘๘ ข้อบังคับถูกต้องตามมาตรา ๙๐ และวัตถุที่ประสงค์ถูกต้องตามมาตรา ๘๖ วรรคสอง และไม่ขัดต่อความสงบเรียบร้อยของประชาชน ให้นายทะเบียนรับจดทะเบียนและออกใบสำคัญแสดงการจดทะเบียนแก่สหภาพแรงงานนั้น ถ้านายทะเบียนเห็นว่า คำขอหรือร่างข้อบังคับไม่ถูกต้องตามวรรคหนึ่ง ให้มีคำสั่งให้แก้ไขเพิ่มเติมให้ถูกต้อง เมื่อแก้ไขเพิ่มเติมถูกต้องแล้ว ให้รับจดทะเบียนและออกใบสำคัญแสดงการจดทะเบียนแก่สหภาพแรงงานนั้น ถ้านายทะเบียนเห็นว่า ไม่อาจรับจดทะเบียนได้เนื่องจากวัตถุที่ประสงค์ขัดต่อความสงบเรียบร้อยของประชาชน ให้นายทะเบียนมีคำสั่งไม่รับจดทะเบียน และแจ้งคำสั่งไม่รับจดทะเบียนพร้อมด้วยเหตุผลที่ไม่รับจดทะเบียนไปยังผู้ขอจดทะเบียนโดยมิชักช้า ผู้ขอจดทะเบียนมีสิทธิอุทธรณ์คำสั่งไม่รับจดทะเบียนนั้นต่อรัฐมนตรีได้ โดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับแจ้งคำสั่ง ให้รัฐมนตรีวินิจฉัยอุทธรณ์และแจ้งให้ผู้อุทธรณ์ทราบภายในสามสิบวันนับแต่วันที่ได้รับหนังสืออุทธรณ์ ในกรณีที่ผู้อุทธรณ์ไม่พอใจคำวินิจฉัยของรัฐมนตรี ผู้อุทธรณ์มีสิทธิดำเนินการต่อไป เพื่อให้ศาลแรงงานพิจารณาวินิจฉัยได้
 มาตรา ๙๒  ให้นายทะเบียนประกาศการจดทะเบียนสหภาพแรงงานในราชกิจจานุเบกษา
 มาตรา ๙๓  ให้ผู้เริ่มก่อการจัดตั้งสหภาพแรงงานจัดให้มีการประชุมใหญ่สามัญครั้งแรกภายในหนึ่งร้อยยี่สิบวันนับแต่วันที่จดทะเบียน เพื่อเลือกตั้งคณะกรรมการและมอบหมายการทั้งปวงให้แก่คณะกรรมการและอนุมัติร่างข้อบังคับที่ได้ยื่นแก่นายทะเบียนตามมาตรา ๙๑ เมื่อที่ประชุมใหญ่ได้เลือกตั้งคณะกรรมการและอนุมัติร่างข้อบังคับแล้วให้นำสำเนาข้อบังคับและรายชื่อ ที่อยู่ อาชีพ หรือวิชาชีพของกรรมการไปจดทะเบียนภายในสิบสี่วันนับแต่วันที่ที่ประชุมใหญ่ลงมติ
 
มาตรา ๙๔  การแก้ไขเพิ่มเติมข้อบังคับของสหภาพแรงงานจะกระทำได้โดยมติของที่ประชุมใหญ่และต้องนำไปจดทะเบียนภายในสิบสี่วันนับแต่วันที่ที่ประชุมใหญ่ลงมติ การแก้ไขเพิ่มเติมข้อบังคับตามวรรคหนึ่ง จะมีผลใช้บังคับต่อเมื่อนายทะเบียนได้รับจดทะเบียนแล้ว ให้นำมาตรา ๙๑ มาใช้บังคับแก่การขอแก้ไขเพิ่มเติมข้อบังคับโดยอนุโลม
มาตรา ๙๕[๕]  ผู้ซึ่งจะเป็นสมาชิกของสหภาพแรงงานได้จะต้องเป็นลูกจ้างของนายจ้างคนเดียวกันกับผู้ขอจดทะเบียนสหภาพแรงงานหรือเป็นลูกจ้างซึ่งทำงานในกิจการประเภทเดียวกันกับผู้ขอจดทะเบียนสหภาพแรงงาน และมีอายุตั้งแต่สิบห้าปีขึ้นไป ห้ามมิให้พนักงานและฝ่ายบริหารตามกฎหมายว่าด้วยพนักงานรัฐวิสาหกิจสัมพันธ์เป็นสมาชิกของสหภาพแรงงานตามวรรคหนึ่ง
ลูกจ้างซึ่งเป็นผู้บังคับบัญชาที่มีอำนาจในการจ้าง การลดค่าจ้าง การเลิกจ้าง การให้บำเหน็จหรือการลงโทษ จะเป็นสมาชิกในสหภาพแรงงานที่ลูกจ้างอื่นได้จัดตั้งหรือเป็นสมาชิกอยู่ไม่ได้และลูกจ้างอื่นจะเป็นสมาชิกในสหภาพแรงงานที่ลูกจ้างซึ่งเป็นผู้บังคับบัญชาดังกล่าวได้จัดตั้งขึ้นหรือเป็นสมาชิกอยู่ไม่ได้
 มาตรา ๙๖  สมาชิกของสหภาพแรงงานมีสิทธิขอตรวจสอบทะเบียนสมาชิก เอกสาร หรือบัญชี เพื่อทราบการดำเนินกิจการของสหภาพแรงงานได้ในเวลาเปิดทำการตามที่คณะกรรมการกำหนดไว้ในการขอตรวจสอบตามวรรคหนึ่ง เจ้าหน้าที่ของสหภาพแรงงานต้องให้ความสะดวกตามสมควร
มาตรา ๙๗  สมาชิกภาพของสมาชิกสหภาพแรงงานสิ้นสุดลงเมื่อ ตาย ลาออก ที่ประชุมใหญ่ให้ออก หรือตามที่กำหนดในข้อบังคับของสหภาพแรงงาน
มาตรา ๙๘  เพื่อประโยชน์ของสมาชิกของสหภาพแรงงานให้สหภาพแรงงานมีอำนาจหน้าที่ ดังต่อไปนี้
(๑) เรียกร้อง เจรจาทำความตกลงและรับทราบคำชี้ขาด หรือทำข้อตกลงกับนายจ้าง หรือสมาคมนายจ้างในกิจการของสมาชิกได้
(๒) จัดการและดำเนินการเพื่อให้สมาชิกได้รับประโยชน์  ทั้งนี้ ภายใต้บังคับของวัตถุที่ประสงค์ของสหภาพแรงงาน
(๓) จัดให้มีบริการสนเทศเพื่อให้สมาชิกมาติดต่อเกี่ยวกับการจัดหางาน
(๔) จัดให้มีบริการการให้คำปรึกษาเพื่อแก้ไขปัญหาหรือขจัดข้อขัดแย้งเกี่ยวกับการบริหารงานและการทำงาน
(๕) จัดให้มีการให้บริการเกี่ยวกับการจัดสรรเงินหรือทรัพย์สิน เพื่อสวัสดิการของสมาชิกหรือเพื่อสาธารณประโยชน์  ทั้งนี้ ตามที่ที่ประชุมใหญ่เห็นสมควร
(๖) เรียกเก็บเงินค่าสมัครเป็นสมาชิก และเงินค่าบำรุงตามอัตราที่กำหนดในข้อบังคับของสหภาพแรงงาน
มาตรา ๙๙  เมื่อสหภาพแรงงานปฏิบัติการดังต่อไปนี้ เพื่อประโยชน์ของสมาชิกอันมิใช่เป็นกิจการเกี่ยวกับการเมือง ให้ลูกจ้าง สหภาพแรงงาน กรรมการ อนุกรรมการ และเจ้าหน้าที่ของสหภาพแรงงานได้รับการยกเว้นไม่ต้องถูกกล่าวหาหรือฟ้องร้องทางอาญาหรือทางแพ่ง
(๑) เข้าร่วมเจรจาทำความตกลงกับนายจ้าง สมาคมนายจ้าง ลูกจ้าง สหภาพแรงงานอื่น สหพันธ์นายจ้าง หรือสหพันธ์แรงงาน เพื่อเรียกร้องสิทธิหรือประโยชน์ที่สมาชิกสมควรได้รับ
(๒) นัดหยุดงานหรือช่วยเหลือ ชักชวน หรือสนับสนุนให้สมาชิกนัดหยุดงาน
(๓) ชี้แจงหรือโฆษณาข้อเท็จจริงเกี่ยวกับข้อพิพาทแรงงาน
(๔) จัดให้มีการชุมนุมหรือเข้าร่วมโดยสงบในการนัดหยุดงาน
ทั้งนี้ เว้นแต่เป็นความผิดทางอาญาในลักษณะความผิดเกี่ยวกับการก่อให้เกิดภยันตรายต่อประชาชน เกี่ยวกับชีวิตและร่างกาย เกี่ยวกับเสรีภาพและชื่อเสียง เกี่ยวกับทรัพย์ และความผิดในทางแพ่งที่เกี่ยวเนื่องกับการกระทำความผิดทางอาญาในลักษณะดังกล่าว
 มาตรา ๑๐๐  ให้สหภาพแรงงานมีคณะกรรมการเป็นผู้ดำเนินกิจการ และเป็นผู้แทนของสหภาพแรงงานในกิจการที่เกี่ยวกับบุคคลภายนอก เพื่อการนี้คณะกรรมการจะมอบหมายให้กรรมการคนหนึ่งหรือหลายคนทำการแทนก็ได้คณะกรรมการอาจแต่งตั้งอนุกรรมการเพื่อปฏิบัติงานตามที่มอบหมายได้
มาตรา ๑๐๑  ผู้ซึ่งจะได้รับเลือกตั้งหรือแต่งตั้งเป็นกรรมการหรืออนุกรรมการตามมาตรา ๑๐๐ ต้องมีคุณสมบัติ ดังต่อไปนี้
(๑) เป็นสมาชิกของสหภาพแรงงานนั้น
(๒) มีสัญชาติไทยโดยการเกิด
(๓) มีอายุไม่ต่ำกว่ายี่สิบปี
 มาตรา ๑๐๒  ลูกจ้างซึ่งเป็นกรรมการสหภาพแรงงานมีสิทธิลาเพื่อไปดำเนินกิจการสหภาพแรงงานในฐานะผู้แทนลูกจ้างในการเจรจา การไกล่เกลี่ย และการชี้ขาดข้อพิพาทแรงงาน และมีสิทธิลาเพื่อไปร่วมประชุมตามที่ทางราชการกำหนดได้  ทั้งนี้ ให้ลูกจ้างดังกล่าว แจ้งให้นายจ้างทราบล่วงหน้าถึงเหตุที่ลาโดยชัดแจ้งพร้อมทั้งแสดงหลักฐานที่เกี่ยวข้อง ถ้ามี และให้ถือว่าวันลาของลูกจ้างนั้นเป็นวันทำงาน
 มาตรา ๑๐๓  สหภาพแรงงานจะกระทำการดังต่อไปนี้ ได้ก็แต่โดยมติของที่ประชุมใหญ่
(๑) แก้ไขเพิ่มเติมข้อบังคับ
(๒) ดำเนินกิจการอันอาจกระทบกระเทือนถึงส่วนได้เสียของสมาชิกเป็นส่วนรวม
(๓) เลือกตั้งกรรมการ เลือกตั้งผู้สอบบัญชี รับรองงบดุล รายงานประจำปี และงบประมาณ
(๔) จัดสรรเงินหรือทรัพย์สินเพื่อสวัสดิการของสมาชิกหรือเพื่อสาธารณประโยชน์
(๕) เลิกสหภาพแรงงาน
(๖) ควบสหภาพแรงงานเข้ากัน หรือ
(๗) ก่อตั้งสหพันธ์แรงงานหรือเป็นสมาชิกของสหพันธ์แรงงาน
(๘)[๖] การนัดหยุดงานเมื่อมีข้อพิพาทแรงงานที่ตกลงกันไม่ได้ตามมาตรา ๒๒ วรรคสาม  ทั้งนี้ ต้องมีคะแนนเสียงเกินกึ่งหนึ่งของสมาชิกทั้งหมดของสหภาพแรงงาน และต้องลงคะแนนเสียงเป็นการลับ
มาตรา ๑๐๔  สหภาพแรงงานต้องจัดให้มีทะเบียนสมาชิกตามแบบที่อธิบดีกำหนด และเก็บรักษาไว้ที่สำนักงานพร้อมที่จะให้ตรวจสอบได้ในเวลาทำการให้สหภาพแรงงานประกาศวันและเวลาเปิดทำการไว้ที่สำนักงาน
มาตรา ๑๐๕  ให้นายทะเบียนหรือผู้ซึ่งนายทะเบียนมอบหมายมีอำนาจ
(๑) เข้าไปในสำนักงานของสหภาพแรงงานในเวลาทำการเพื่อตรวจสอบกิจการของสหภาพแรงงาน
(๒) สั่งให้กรรมการ พนักงานหรือลูกจ้างของสหภาพแรงงาน ส่งหรือแสดงเอกสาร หรือบัญชีของสหภาพแรงงานเพื่อประกอบการพิจารณากรณีที่มีปัญหาเกิดขึ้น
(๓) สอบถามบุคคลใน (๒) หรือเรียกบุคคลดังกล่าวมาเพื่อสอบถามหรือให้ชี้แจงข้อเท็จจริงเกี่ยวกับการดำเนินกิจการของสหภาพแรงงาน
มาตรา ๑๐๖  นายทะเบียนมีอำนาจสั่งให้กรรมการผู้ใดผู้หนึ่ง หรือคณะกรรมการของสหภาพแรงงานออกจากตำแหน่งได้ เมื่อปรากฏว่า
(๑) กระทำการอันมิชอบด้วยกฎหมายซึ่งเป็นการขัดขวางการปฏิบัติงานตามหน้าที่ของพนักงานประนอมข้อพิพาทแรงงาน ผู้ชี้ขาดข้อพิพาทแรงงานหรือคณะกรรมการแรงงานสัมพันธ์
(๒) ดำเนินกิจการไม่ถูกต้องตามวัตถุที่ประสงค์ของสหภาพแรงงานอันเป็นการขัดต่อกฎหมาย หรือความสงบเรียบร้อยของประชาชน หรืออาจเป็นภัยแก่เศรษฐกิจหรือความมั่นคงของประเทศ หรือ
(๓) ให้หรือยินยอมให้ผู้ใดผู้หนึ่งซึ่งมิใช่กรรมการเป็นผู้ดำเนินกิจการของสหภาพแรงงาน คำสั่งตามวรรคหนึ่ง ให้ทำเป็นหนังสือและแจ้งให้ผู้ซึ่งเกี่ยวข้องและสหภาพแรงงานทราบโดยมิชักช้า
มาตรา ๑๐๗  ผู้ซึ่งได้รับคำสั่งตามมาตรา ๑๐๖ มีสิทธิอุทธรณ์คำสั่งนั้นต่อรัฐมนตรี โดยทำเป็นหนังสือยื่นต่อนายทะเบียนภายในสิบห้าวันนับแต่วันที่ได้รับคำสั่ง ให้รัฐมนตรีวินิจฉัยอุทธรณ์และแจ้งให้ผู้อุทธรณ์ทราบภายในสามสิบวันนับแต่วันที่ได้รับหนังสืออุทธรณ์ ในกรณีที่ผู้อุทธรณ์ไม่พอใจคำวินิจฉัยของรัฐมนตรี ผู้อุทธรณ์มีสิทธิดำเนินการต่อไป เพื่อให้ศาลแรงงานพิจารณาวินิจฉัยได้
 มาตรา ๑๐๘  สหภาพแรงงานต้องจัดให้มีการตรวจสอบบัญชีทุกปี และต้องเสนองบดุลพร้อมด้วยรายงานการสอบบัญชีของผู้สอบบัญชีต่อที่ประชุมใหญ่ เมื่อที่ประชุมใหญ่รับรองงบดุลและรายงานการสอบบัญชีแล้ว ให้ส่งสำเนาหนึ่งชุดให้แก่นายทะเบียนภายในสามสิบวันนับแต่วันที่ที่ประชุมใหญ่รับรอง
 มาตรา ๑๐๙  สหภาพแรงงานตั้งแต่สองสหภาพขึ้นไปที่มีสมาชิกเป็นลูกจ้างของนายจ้างคนเดียวกันไม่ว่าจะเป็นลูกจ้างซึ่งทำงานในกิจการประเภทเดียวกันหรือไม่อาจควบเข้ากันเป็นสหภาพแรงงานเดียวกันได้ สหภาพแรงงานตั้งแต่สองสหภาพขึ้นไปที่มีสมาชิกเป็นลูกจ้างซึ่งทำงานในกิจการประเภทเดียวกันไม่ว่าจะเป็นลูกจ้างของนายจ้างคนเดียวกันหรือไม่อาจควบเข้ากันเป็นสหภาพแรงงานเดียวกันได้ การควบสหภาพแรงงานเข้ากันตามวรรคหนึ่งหรือวรรคสอง ต้องได้รับมติของที่ประชุมใหญ่ของแต่ละสหภาพด้วยคะแนนเสียงเกินกึ่งหนึ่งของจำนวนสมาชิกทั้งหมดและต้องได้รับความเห็นชอบจากนายทะเบียน ในการขอความเห็นชอบจากนายทะเบียนให้ส่งสำเนารายงานการประชุมใหญ่ของสหภาพแรงงานซึ่งลงมติให้ควบเข้ากันไปด้วย
 มาตรา ๑๑๐  ให้นำมาตรา ๗๗ มาตรา ๗๘ มาตรา ๗๙ มาตรา ๘๐ และมาตรา ๘๑ มาใช้บังคับแก่การควบสหภาพแรงงานเข้ากันโดยอนุโลม
 มาตรา ๑๑๑  ให้นำมาตรา ๘๒ มาตรา ๘๓ มาตรา ๘๔ และมาตรา ๘๕ มาใช้บังคับแก่การเลิกสหภาพแรงงานโดยอนุโลม

	
หมวด ๘
สหพันธ์นายจ้างและสหพันธ์แรงงาน
                   
มาตรา ๑๑๒  สมาคมนายจ้างตั้งแต่สองสมาคมขึ้นไปที่มีสมาชิกประกอบกิจการประเภทเดียวกัน อาจรวมกันจดทะเบียนจัดตั้งเป็นสหพันธ์นายจ้างเพื่อส่งเสริมความสัมพันธ์อันดีระหว่างสมาคมนายจ้างและคุ้มครองผลประโยชน์ของสมาคมนายจ้างและนายจ้างได้
มาตรา ๑๑๓  สหภาพแรงงานตั้งแต่สองสหภาพขึ้นไปและแต่ละสหภาพแรงงาน
(๑) มีสมาชิกเป็นลูกจ้างของนายจ้างคนเดียวกัน ไม่ว่าจะเป็นลูกจ้างซึ่งทำงานในกิจการประเภทเดียวกันหรือไม่ หรือ
(๒) มีสมาชิกเป็นลูกจ้างซึ่งทำงานในกิจการประเภทเดียวกัน ไม่ว่าจะเป็นลูกจ้างของนายจ้างคนเดียวกันหรือไม่ อาจรวมกันจดทะเบียนจัดตั้งเป็นสหพันธ์แรงงานเพื่อส่งเสริมความสัมพันธ์อันดีระหว่างสหภาพแรงงานและคุ้มครองผลประโยชน์ของสหภาพแรงงานและลูกจ้าง
มาตรา ๑๑๔  การจัดตั้งหรือการเข้าเป็นสมาชิกของสหพันธ์นายจ้างหรือสหพันธ์แรงงานตามมาตรา ๑๑๒ หรือมาตรา ๑๑๓ จะกระทำได้ต่อเมื่อได้รับความเห็นชอบจากสมาชิกด้วยคะแนนเสียงเกินกึ่งหนึ่งของจำนวนสมาชิกทั้งหมดของแต่ละสมาคมนายจ้างหรือแต่ละสหภาพแรงงาน การออกเสียงลงคะแนนตามวรรคหนึ่งให้เป็นไปตามที่กำหนดในข้อบังคับว่าด้วยวิธีการจัดการสมาคมนายจ้างหรือข้อบังคับว่าด้วยวิธีการจัดการสหภาพแรงงาน
 
มาตรา ๑๑๕  ให้สหพันธ์นายจ้างและสหพันธ์แรงงานที่ได้จดทะเบียนแล้วเป็นนิติบุคคล
มาตรา ๑๑๖  สมาคมนายจ้างซึ่งเป็นสมาชิกสหพันธ์นายจ้างและสหภาพแรงงานซึ่งเป็นสมาชิกสหพันธ์แรงงาน มีสิทธิส่งผู้แทนไปร่วมประชุมและดำเนินการของสหพันธ์นายจ้างหรือสหพันธ์แรงงานได้ ตามจำนวนที่ได้กำหนดไว้ในข้อบังคับว่าด้วยวิธีการจัดการสหพันธ์นายจ้าง หรือข้อบังคับว่าด้วยวิธีการจัดการสหพันธ์แรงงาน
มาตรา ๑๑๗  คณะกรรมการสหพันธ์นายจ้างให้เลือกตั้งจากผู้แทนของสมาคมนายจ้างซึ่งเป็นสมาชิกของสหพันธ์นายจ้างนั้น คณะกรรมการสหพันธ์แรงงานให้เลือกตั้งจากผู้แทนของสหภาพแรงงานซึ่งเป็นสมาชิกของสหพันธ์แรงงานนั้น
มาตรา ๑๑๘  ให้นำบทบัญญัติว่าด้วยสมาคมนายจ้างในหมวด ๖ และสหภาพแรงงานในหมวด ๗ มาใช้บังคับแก่สหพันธ์นายจ้าง และสหพันธ์แรงงานโดยอนุโลม
มาตรา ๑๑๙[๗]  สมาคมนายจ้างหรือสหพันธ์นายจ้างไม่น้อยกว่าห้าแห่ง อาจจัดตั้งสภาองค์การนายจ้าง เพื่อส่งเสริมการศึกษาและส่งเสริมการแรงงานสัมพันธ์ได้ สภาองค์การนายจ้างต้องมีข้อบังคับและต้องจดทะเบียนต่อนายทะเบียน เมื่อได้จดทะเบียนแล้ว ให้สภาองค์การนายจ้างเป็นนิติบุคคล ให้นำบทบัญญัติว่าด้วยสมาคมนายจ้างในหมวด ๖ และสหพันธ์นายจ้างในหมวด ๘ มาใช้บังคับแก่สภาองค์การนายจ้างโดยอนุโลม
มาตรา ๑๒๐[๘]  สหภาพแรงงานหรือสหพันธ์แรงงานไม่น้อยกว่าสิบห้าแห่ง อาจจัดตั้งสภาองค์การลูกจ้าง เพื่อส่งเสริมการศึกษาและส่งเสริมการแรงงานสัมพันธ์ได้สภาองค์การลูกจ้างต้องมีข้อบังคับและต้องจดทะเบียนต่อนายทะเบียน เมื่อได้จดทะเบียนแล้ว ให้สภาองค์การลูกจ้างเป็นนิติบุคคลให้นำบทบัญญัติว่าด้วยสหภาพแรงงานในหมวด ๗ และสหพันธ์แรงงานในหมวด ๘ มาใช้บังคับแก่สภาองค์การลูกจ้างโดยอนุโลม
มาตรา ๑๒๐ ทวิ[๙]  กรรมการสมาคมนายจ้าง สหพันธ์นายจ้าง และสภาองค์การนายจ้างซึ่งนายทะเบียนสั่งให้พ้นจากตำแหน่ง เนื่องจากการกระทำการฝ่าฝืนบทบัญญัติแห่งพระราชบัญญัตินี้ จะดำรงตำแหน่งกรรมการสมาคมนายจ้าง สหพันธ์นายจ้าง และสภาองค์การนายจ้างคราวต่อไปได้เมื่อพ้นหนึ่งปีนับแต่วันที่นายทะเบียนสั่งให้พ้นจากตำแหน่งกรรมการสหภาพแรงงาน สหพันธ์แรงงาน และสภาองค์การลูกจ้าง ซึ่งนายทะเบียนสั่งให้พ้นจากตำแหน่งเนื่องจากกระทำการฝ่าฝืนบทบัญญัติแห่งพระราชบัญญัตินี้จะดำรงตำแหน่งกรรมการสหภาพแรงงาน สหพันธ์แรงงาน และสภาองค์การลูกจ้าง คราวต่อไปได้เมื่อพ้นหนึ่งปีนับแต่วันที่นายทะเบียนสั่งให้พ้นจากตำแหน่ง
มาตรา ๑๒๐ ตรี[๑๐]  สหพันธ์แรงงานตามกฎหมายว่าด้วยแรงงานรัฐวิสาหกิจสัมพันธ์อาจเข้าเป็นสมาชิกสภาองค์การลูกจ้างได้ 

	
หมวด ๙
การกระทำอันไม่เป็นธรรม
                  
มาตรา ๑๒๑  ห้ามมิให้นายจ้าง
(๑) เลิกจ้าง หรือกระทำการใด ๆ อันอาจเป็นผลให้ลูกจ้าง ผู้แทนลูกจ้าง กรรมการสหภาพแรงงาน หรือกรรมการสหพันธ์แรงงาน ไม่สามารถทนทำงานอยู่ต่อไปได้เพราะเหตุที่ลูกจ้าง หรือสหภาพแรงงานได้นัดชุมนุม ทำคำร้อง ยื่นข้อเรียกร้อง เจรจา หรือดำเนินการฟ้องร้อง หรือเป็นพยานหรือให้หลักฐานต่อพนักงานเจ้าหน้าที่ตามกฎหมายว่าด้วยการคุ้มครองแรงงานหรือนายทะเบียน พนักงานประนอมข้อพิพาทแรงงาน ผู้ชี้ขาดข้อพิพาทแรงงาน หรือกรรมการแรงงานสัมพันธ์ ตามพระราชบัญญัตินี้ หรือต่อศาลแรงงาน หรือเพราะเหตุที่ลูกจ้าง หรือสหภาพแรงงานกำลังจะกระทำการดังกล่าว
(๒) เลิกจ้างหรือกระทำการใด ๆ อันอาจเป็นผลให้ลูกจ้างไม่สามารถทนทำงานอยู่ต่อไปได้เพราะเหตุที่ลูกจ้างนั้นเป็นสมาชิกของสหภาพแรงงาน
(๓) ขัดขวางในการที่ลูกจ้างเป็นสมาชิกหรือให้ลูกจ้างออกจากการเป็นสมาชิกของสหภาพแรงงาน หรือให้ หรือตกลงจะให้เงิน หรือทรัพย์สินแก่ลูกจ้างหรือเจ้าหน้าที่ของสหภาพแรงงานเพื่อมิให้สมัครหรือรับสมัครลูกจ้างเป็นสมาชิก หรือเพื่อให้ออกจากการเป็นสมาชิกของสหภาพแรงงาน
(๔) ขัดขวางการดำเนินการของสหภาพแรงงานหรือสหพันธ์แรงงาน หรือขัดขวางการใช้สิทธิของลูกจ้างในการเป็นสมาชิกสหภาพแรงงาน หรือ
(๕) เข้าแทรกแซงในการดำเนินการของสหภาพแรงงานหรือสหพันธ์แรงงานโดยไม่มีอำนาจโดยชอบด้วยกฎหมาย
 มาตรา ๑๒๒  ห้ามมิให้ผู้ใด
(๑) บังคับ หรือขู่เข็ญโดยทางตรง หรือทางอ้อม ให้ลูกจ้างต้องเป็นสมาชิกสหภาพแรงงาน หรือต้องออกจากการเป็นสมาชิกสหภาพแรงงาน หรือ
(๒) กระทำการใด ๆ อันอาจเป็นผลให้นายจ้างฝ่าฝืนมาตรา ๑๒๑
มาตรา ๑๒๓  ในระหว่างที่ข้อตกลงเกี่ยวกับสภาพการจ้างหรือคำชี้ขาดมีผลใช้บังคับ ห้ามมิให้นายจ้างเลิกจ้างลูกจ้าง ผู้แทนลูกจ้าง กรรมการ อนุกรรมการ หรือสมาชิกสหภาพแรงงาน หรือกรรมการ หรืออนุกรรมการสหพันธ์แรงงาน ซึ่งเกี่ยวข้องกับข้อเรียกร้อง เว้นแต่บุคคลดังกล่าว
(๑) ทุจริตต่อหน้าที่หรือกระทำความผิดอาญาโดยเจตนาแก่นายจ้าง
(๒) จงใจทำให้นายจ้างได้รับความเสียหาย
(๓) ฝ่าฝืนข้อบังคับ ระเบียบ หรือคำสั่งอันชอบด้วยกฎหมายของนายจ้าง โดยนายจ้างได้ว่ากล่าวและตักเตือนเป็นหนังสือแล้ว เว้นแต่กรณีที่ร้ายแรง นายจ้างไม่จำต้องว่ากล่าวและตักเตือน  ทั้งนี้ ข้อบังคับ ระเบียบหรือคำสั่งนั้นต้องมิได้ออกเพื่อขัดขวางมิให้บุคคลดังกล่าวดำเนินการเกี่ยวกับข้อเรียกร้อง หรือ
(๔) ละทิ้งหน้าที่เป็นเวลาสามวันทำงานติดต่อกันโดยไม่มีเหตุผลอันสมควร
(๕) กระทำการใด ๆ เป็นการยุยง สนับสนุน หรือชักชวนให้มีการฝ่าฝืนข้อตกลงเกี่ยวกับสภาพการจ้างหรือคำชี้ขาด
 มาตรา ๑๒๔  เมื่อมีการฝ่าฝืนมาตรา ๑๒๑ มาตรา ๑๒๒ หรือมาตรา ๑๒๓ ผู้เสียหายเนื่องจากการฝ่าฝืนอาจยื่นคำร้องกล่าวหาผู้ฝ่าฝืนต่อคณะกรรมการแรงงานสัมพันธ์ได้ภายในหกสิบวันนับแต่วันที่มีการฝ่าฝืน
มาตรา ๑๒๕  เมื่อได้รับคำร้องกล่าวหาตามมาตรา ๑๒๔ แล้ว ให้คณะกรรมการแรงงานสัมพันธ์พิจารณาวินิจฉัยชี้ขาดและออกคำสั่งภายในเก้าสิบวันนับแต่วันที่ได้รับคำร้องกล่าวหา รัฐมนตรีมีอำนาจขยายระยะเวลาให้คณะกรรมการแรงงานสัมพันธ์พิจารณาวินิจฉัยชี้ขาดได้ตามที่เห็นสมควร
มาตรา ๑๒๖  ในกรณีที่ผู้ถูกกล่าวหาได้ปฏิบัติตามคำสั่งของคณะกรรมการแรงงานสัมพันธ์ตามมาตรา ๑๒๕ ภายในระยะเวลาที่คณะกรรมการแรงงานสัมพันธ์กำหนด การดำเนินคดีอาญาต่อบุคคลนั้นให้เป็นอันระงับไป
 มาตรา ๑๒๗  การฝ่าฝืนมาตรา ๑๒๑ มาตรา ๑๒๒ หรือมาตรา ๑๒๓ จะดำเนินคดีอาญาได้ต่อเมื่อผู้เสียหายเนื่องจากการฝ่าฝืนได้ยื่นคำร้องกล่าวหาผู้ฝ่าฝืนตามมาตรา ๑๒๔ และผู้ถูกกล่าวหาไม่ปฏิบัติตามคำสั่งของคณะกรรมการแรงงานสัมพันธ์ตามมาตรา ๑๒๕ 



หมวด ๑๐
บทกำหนดโทษ
                  
มาตรา ๑๒๘  ผู้แทนนายจ้างหรือผู้แทนลูกจ้างตามมาตรา ๑๓ หรือมาตรา ๑๖ หรือผู้แทนสมาคมนายจ้างหรือผู้แทนสหภาพแรงงานตามมาตรา ๑๕ ผู้ใด รับหรือยอมจะรับเงิน หรือทรัพย์สินจากผู้ใดผู้หนึ่งเพื่อกระทำการอันเป็นเหตุให้นายจ้าง ลูกจ้าง สมาคมนายจ้าง หรือสหภาพแรงงานซึ่งตนเป็นผู้แทนในการเรียกร้อง เจรจาทำความตกลงหรือรับทราบคำชี้ขาดต้องเสียผลประโยชน์อันควรได้ ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
มาตรา ๑๒๙  ที่ปรึกษานายจ้างหรือที่ปรึกษาลูกจ้างตามมาตรา ๑๗ ผู้ใด รับหรือยอมจะรับเงินหรือทรัพย์สินจากผู้ใดผู้หนึ่งเพื่อกระทำการอันเป็นเหตุให้นายจ้างหรือลูกจ้างซึ่งตนเป็นที่ปรึกษาต้องเสียผลประโยชน์อันควรได้ ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
 
มาตรา ๑๒๙ ทวิ[๑๑]  ผู้ใดกระทำตนเป็นที่ปรึกษานายจ้าง หรือที่ปรึกษาลูกจ้างโดยไม่ได้รับการจดทะเบียนตามมาตรา ๑๗ วรรคสอง ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
มาตรา ๑๓๐  นายจ้างผู้ใดฝ่าฝืนหรือไม่ปฏิบัติตามมาตรา ๑๘ มาตรา ๒๐ หรือมาตรา ๒๒ วรรคสอง ประกอบด้วยมาตรา ๑๘ ต้องระวางโทษปรับไม่เกินหนึ่งพันบาท
มาตรา ๑๓๑  นายจ้างหรือลูกจ้างผู้ใดฝ่าฝืนหรือไม่ปฏิบัติตามข้อตกลงเกี่ยวกับสภาพการจ้างหรือคำชี้ขาดข้อพิพาทแรงงานที่ได้จดทะเบียนตามมาตรา ๑๘ วรรคสอง มาตรา ๒๒ วรรคสอง หรือมาตรา ๒๙ วรรคสี่ในระหว่างที่ข้อตกลงเกี่ยวกับสภาพการจ้างหรือคำชี้ขาดข้อพิพาทแรงงานนั้นมีผลใช้บังคับ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๓๒  นายจ้าง ลูกจ้าง สมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงานใด ฝ่าฝืนหรือไม่ปฏิบัติตามคำวินิจฉัยของคณะกรรมการแรงงานสัมพันธ์หรือคำวินิจฉัยอุทธรณ์ของรัฐมนตรีตามมาตรา ๒๓ ต้องระวางโทษจำคุกไม่เกินสองปี หรือปรับไม่เกินสี่หมื่นบาท หรือทั้งจำทั้งปรับ
มาตรา ๑๓๓  ผู้ใดฝ่าฝืนหรือไม่ปฏิบัติตามคำชี้ขาดข้อพิพาทแรงงานตามมาตรา ๒๔ มาตรา ๒๕ หรือมาตรา ๓๕ (๔) ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
มาตรา ๑๓๔  ผู้ชี้ขาดข้อพิพาทแรงงานผู้ใด รับหรือยอมจะรับเงินหรือทรัพย์สินจากผู้ใดผู้หนึ่ง เพื่อจูงใจให้ชี้ขาดข้อพิพาทแรงงานอันเป็นเหตุให้นายจ้าง ลูกจ้าง สมาคมนายจ้าง หรือสหภาพแรงงาน ต้องเสียผลประโยชน์อันควรได้ ต้องระวางโทษจำคุกไม่เกินหนึ่งปี หรือปรับไม่เกินสองหมื่นบาท หรือทั้งจำทั้งปรับ
มาตรา ๑๓๕  ผู้ชี้ขาดข้อพิพาทแรงงานผู้ใดไม่ปฏิบัติตามมาตรา ๒๙ วรรคสาม หรือวรรคสี่ ต้องระวางโทษปรับไม่เกินหนึ่งพันบาท
มาตรา ๑๓๖  นายจ้างผู้ใดฝ่าฝืนมาตรา ๓๑ วรรคหนึ่ง ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
มาตรา ๑๓๗  ผู้ใดฝ่าฝืนมาตรา ๓๒ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๓๘  นายจ้าง ลูกจ้าง สมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงานใด ฝ่าฝืนประกาศของรัฐมนตรีที่ออกตามมาตรา ๓๓ วรรคหนึ่ง ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
 
มาตรา ๑๓๙  นายจ้างหรือลูกจ้างผู้ใดฝ่าฝืนมาตรา ๓๔ ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
มาตรา ๑๔๐  นายจ้างหรือลูกจ้างผู้ใดฝ่าฝืนหรือไม่ปฏิบัติตามคำสั่งของรัฐมนตรีตามมาตรา ๓๕ (๑) (๒) หรือ (๓) ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
มาตรา ๑๔๑  นายจ้างหรือลูกจ้างผู้ใดฝ่าฝืนหรือไม่ปฏิบัติตามมาตรา ๓๖ วรรคหนึ่ง หรือวรรคสอง ต้องระวางโทษจำคุกไม่เกินสองปี หรือปรับไม่เกินสี่หมื่นบาท หรือทั้งจำทั้งปรับ
มาตรา ๑๔๒  ผู้ใดไม่อำนวยความสะดวก ขัดขวาง ไม่ตอบหนังสือสอบถาม ไม่ชี้แจงข้อเท็จจริง หรือไม่ส่งสิ่งของหรือเอกสารที่เกี่ยวข้องแก่กรรมการแรงงานสัมพันธ์ หรืออนุกรรมการแรงงานสัมพันธ์ตามมาตรา ๔๓ หรือแก่นายทะเบียนหรือผู้ซึ่งนายทะเบียนมอบหมายตามมาตรา ๗๒ หรือมาตรา ๑๐๕ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๔๓  นายจ้างผู้ใดฝ่าฝืนหรือไม่ปฏิบัติตามมาตรา ๕๐ มาตรา ๕๒ หรือมาตรา ๕๓ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๔๔  ผู้เริ่มก่อการจัดตั้งสมาคมนายจ้างผู้ใดไม่ปฏิบัติตามมาตรา ๖๑ หรือกรรมการสมาคมนายจ้างผู้ใดไม่ปฏิบัติตามมาตรา ๖๒ ต้องระวางโทษปรับไม่เกินวันละห้าสิบบาทตลอดระยะเวลาที่ยังไม่ปฏิบัติ
มาตรา ๑๔๕  สมาคมนายจ้างใดรับบุคคลเข้าเป็นสมาชิกโดยฝ่าฝืนมาตรา ๖๓ ต้องระวางโทษปรับไม่เกินหนึ่งพันบาท
มาตรา ๑๔๖  สมาคมนายจ้างใดฝ่าฝืนหรือไม่ปฏิบัติตามมาตรา ๗๑ หรือมาตรา ๗๕ ต้องระวางโทษปรับไม่เกินสองพันบาท
กรรมการสมาคมนายจ้างผู้ใดรู้เห็นเป็นใจให้สมาคมนายจ้างกระทำการฝ่าฝืนหรือไม่ปฏิบัติตามมาตรา ๗๑ หรือมาตรา ๗๕ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๔๗  ผู้ชำระบัญชีผู้ใดไม่ปฏิบัติตามมาตรา ๘๕ หรือมาตรา ๑๑๑ ประกอบด้วยมาตรา ๘๕ หรือมาตรา ๑๑๘ ประกอบด้วยมาตรา ๘๕ หรือมาตรา ๑๑๑ ต้องระวางโทษปรับวันละไม่เกินห้าสิบบาทตลอดระยะเวลาที่ยังไม่ปฏิบัติ
มาตรา ๑๔๘  ผู้เริ่มก่อการจัดตั้งสหภาพแรงงานผู้ใดไม่ปฏิบัติตามมาตรา ๙๓ หรือกรรมการสหภาพแรงงานผู้ใดไม่ปฏิบัติตามมาตรา ๙๔ ต้องระวางโทษปรับไม่เกินวันละห้าสิบบาทตลอดระยะเวลาที่ยังไม่ปฏิบัติ
 
มาตรา ๑๔๙  สหภาพแรงงานใดรับบุคคลเข้าเป็นสมาชิกโดยฝ่าฝืนมาตรา ๙๕ ต้องระวางโทษปรับไม่เกินหนึ่งพันบาท
มาตรา ๑๕๐  สหภาพแรงงานใดฝ่าฝืนหรือไม่ปฏิบัติตามมาตรา ๑๐๔ หรือมาตรา ๑๐๘ ต้องระวางโทษปรับไม่เกินสองพันบาท
กรรมการสหภาพแรงงานผู้ใดรู้เห็นเป็นใจให้สหภาพแรงงานกระทำการฝ่าฝืนหรือไม่ปฏิบัติตามมาตรา ๑๐๔ หรือมาตรา ๑๐๘ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
 มาตรา ๑๕๑  ผู้จัดตั้งสหพันธ์นายจ้างผู้ใดไม่ปฏิบัติตามมาตรา ๑๑๘ ประกอบด้วยมาตรา ๖๑ หรือผู้จัดตั้งสหพันธ์แรงงานผู้ใดไม่ปฏิบัติตามมาตรา ๑๑๘ ประกอบด้วยมาตรา ๙๓ ต้องระวางโทษปรับไม่เกินวันละห้าสิบบาทตลอดระยะเวลาที่ยังไม่ปฏิบัติ
มาตรา ๑๕๒  กรรมการสหพันธ์นายจ้างผู้ใดไม่ปฏิบัติตามมาตรา ๑๑๘ ประกอบด้วยมาตรา ๖๒ หรือกรรมการสหพันธ์แรงงานผู้ใดไม่ปฏิบัติตามมาตรา ๑๑๘ ประกอบด้วยมาตรา ๙๔ ต้องระวางโทษปรับไม่เกินวันละห้าสิบบาทตลอดระยะเวลาที่ยังไม่ปฏิบัติ
มาตรา ๑๕๓  สหพันธ์นายจ้างใดฝ่าฝืนหรือไม่ปฏิบัติตามมาตรา ๑๑๘ ประกอบด้วยมาตรา ๗๑ หรือมาตรา ๗๕ หรือสหพันธ์แรงงานใดฝ่าฝืนหรือไม่ปฏิบัติตามมาตรา ๑๑๘ ประกอบด้วยมาตรา ๑๐๔ หรือมาตรา ๑๐๘ ต้องระวางโทษปรับไม่เกินสองพันบาท
กรรมการสหพันธ์นายจ้างผู้ใดรู้เห็นเป็นใจให้สหพันธ์นายจ้างกระทำการฝ่าฝืนหรือไม่ปฏิบัติตามมาตรา ๑๑๘ ประกอบด้วยมาตรา ๗๑ หรือมาตรา ๗๕ หรือกรรมการสหพันธ์แรงงานผู้ใดรู้เห็นเป็นใจให้สหพันธ์แรงงานกระทำการฝ่าฝืนหรือไม่ปฏิบัติตามมาตรา ๑๑๘ ประกอบด้วยมาตรา ๑๐๔ หรือมาตรา ๑๐๘ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๕๔  ผู้ใดใช้ชื่อซึ่งมีอักษรไทยประกอบว่า “สมาคมนายจ้าง” หรือ “สหภาพแรงงาน” หรือ “สหพันธ์นายจ้าง” หรือ “สหพันธ์แรงงาน” หรืออักษรต่างประเทศซึ่งมีความหมายทำนองเดียวกันประกอบในป้ายชื่อ ดวงตรา จดหมาย ใบแจ้งความหรือเอกสารอย่างอื่นเกี่ยวกับกิจการธุรกิจโดยมิได้เป็นสมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงาน ต้องระวางโทษปรับไม่เกินหนึ่งพันบาทและปรับอีกเป็นรายวันไม่เกินวันละห้าสิบบาทจนกว่าจะเลิกใช้
มาตรา ๑๕๕  ผู้ใดเป็นสมาชิกของสมาคมนายจ้างหรือสหภาพแรงงาน โดยรู้อยู่ว่าสมาคมนายจ้างหรือสหภาพแรงงานนั้นยังไม่ได้จดทะเบียน ต้องระวางโทษปรับไม่เกินหนึ่งพันบาท ผู้ใดเป็นผู้ดำเนินการสมาคมนายจ้างหรือสหภาพแรงงานที่ยังไม่ได้จดทะเบียน ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
 
มาตรา ๑๕๖  เมื่อสมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงาน ได้เลิกตามพระราชบัญญัตินี้ กรรมการหรืออนุกรรมการสมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงานผู้ใดขัดขวางการดำเนินการของผู้ชำระบัญชี ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
 มาตรา ๑๕๗  ผู้ใดยังคงดำเนินกิจการของสมาคมนายจ้าง สหภาพแรงงาน สหพันธ์นายจ้าง หรือสหพันธ์แรงงาน ซึ่งได้เลิกไปแล้วตามพระราชบัญญัตินี้ ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ
มาตรา ๑๕๗ ทวิ[๑๒]  ผู้ใดดำเนินการสภาองค์การนายจ้างหรือสภาองค์การลูกจ้าง หรือใช้ชื่อซึ่งมีอักษรไทยประกอบว่า “สภาองค์การนายจ้าง” หรือ “สภาองค์การลูกจ้าง” ในเอกสารเกี่ยวกับกิจการธุรกิจ โดยมิได้ปฏิบัติตามมาตรา ๑๑๙ หรือมาตรา ๑๒๐ แล้วแต่กรณี ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
มาตรา ๑๕๘  นายจ้างผู้ใดฝ่าฝืนมาตรา ๑๒๑ หรือมาตรา ๑๒๓ ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
มาตรา ๑๕๙  ผู้ใดฝ่าฝืนมาตรา ๑๒๒ ต้องระวางโทษจำคุกไม่เกินหกเดือน หรือปรับไม่เกินหนึ่งหมื่นบาท หรือทั้งจำทั้งปรับ
	
บทเฉพาะกาล
                  
 มาตรา ๑๖๐  บรรดาคำร้องกล่าวหา ข้อเรียกร้อง ข้อพิพาทแรงงาน ข้อตกลง คำชี้ขาดของผู้ชี้ขาดข้อพิพาทแรงงาน คำชี้ขาดหรือคำสั่งของคณะกรรมการแรงงานสัมพันธ์ หรือคดีซึ่งเกิดขึ้นหรือยังไม่ถึงที่สุดก่อนวันที่พระราชบัญญัตินี้ใช้บังคับ ให้เป็นไปตามประกาศของกระทรวงมหาดไทยที่ออกตามประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕ จนกว่าคำร้องกล่าวหา ข้อเรียกร้อง ข้อพิพาทแรงงาน ข้อตกลง คำชี้ขาด คำสั่ง หรือคดีนั้นจะถึงที่สุด
ให้ผู้ชี้ขาดข้อพิพาทแรงงานและคณะกรรมการแรงงานสัมพันธ์ซึ่งแต่งตั้งขึ้นตามพระราชบัญญัตินี้ มีอำนาจพิจารณาวินิจฉัยชี้ขาด ตลอดจนมีอำนาจสั่งเกี่ยวกับเรื่องดังกล่าวตามวรรคหนึ่ง เช่นเดียวกับผู้ชี้ขาดข้อพิพาทแรงงานและคณะกรรมการแรงงานสัมพันธ์ซึ่งแต่งตั้งขึ้นตามประกาศของกระทรวงมหาดไทยที่ออกตามประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕
มาตรา ๑๖๑  สมาคมนายจ้างและสมาคมลูกจ้างซึ่งได้จดทะเบียนจัดตั้งขึ้นตามประกาศของกระทรวงมหาดไทยที่ออกตามประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕ ให้ถือว่าเป็นสมาคมนายจ้างและสหภาพแรงงานตามพระราชบัญญัตินี้
 
มาตรา ๑๖๒  คำขอจัดตั้งสมาคมนายจ้างหรือสมาคมลูกจ้างที่ได้ยื่นไว้ตามประกาศของกระทรวงมหาดไทยที่ออกตามประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕ ให้ถือว่าเป็นคำขอตามพระราชบัญญัตินี้
มาตรา ๑๖๓  ในระหว่างที่ยังมิได้มีกฎหมายว่าด้วยการจัดตั้งศาลแรงงานใช้บังคับ ให้ศาลยุติธรรมมีอำนาจหน้าที่เช่นเดียวกับศาลแรงงาน
 
 
ผู้รับสนองพระบรมราชโองการ
สัญญา  ธรรมศักดิ์
นายกรัฐมนตรี



 หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่ประกาศของคณะปฏิวัติ ฉบับที่ ๑๐๓ ลงวันที่ ๑๖ มีนาคม พ.ศ. ๒๕๑๕ ในส่วนที่เกี่ยวกับแรงงานสัมพันธ์ยังมีวิธีการไม่เหมาะสมแก่สถานการณ์ทางเศรษฐกิจและสังคมปัจจุบัน สมควรให้มีกฎหมายว่าด้วยแรงงานสัมพันธ์ขึ้นแทน เพื่อกำหนดหลักเกณฑ์เกี่ยวกับการยื่นข้อเรียกร้องและการระงับข้อพิพาทแรงงานให้เหมาะสมและสมบูรณ์ยิ่งขึ้น ให้นายจ้างจัดตั้งสมาคมนายจ้างและลูกจ้างจัดตั้งสหภาพแรงงาน เพื่อแสวงหาและคุ้มครองประโยชน์เกี่ยวกับการจ้าง การจัดสวัสดิการ และส่งเสริมความสัมพันธ์อันดีระหว่างนายจ้างกับลูกจ้าง ตลอดจนให้ลูกจ้างจัดตั้งคณะกรรมการลูกจ้างเป็นองค์กรในการหารือในกิจการต่าง ๆ กับนายจ้าง เพื่อให้เกิดความเข้าใจซึ่งกันและกันและหาทางปรองดองให้การทำงานร่วมกันระหว่างนายจ้างกับลูกจ้างให้มีผลดียิ่งขึ้น  จึงจำเป็นต้องตราพระราชบัญญัตินี้ขึ้น
 

หน้าที่ทางการจัดการ


การวางแผน


การจัดองค์การ


การนำ


การควบคุม












การคาดการณ์


การกำหนดวิธีการปฏิบัติ


ปฏิบัติตามกระบวนการอย่างต่อเนื่อง






ระบบ


กระบวนการ


ศึกษา รวบรวม


ความหมายการวิเคราะห์งาน











GeneralManager


Secretary


Front Office Manager


Housekeeping Manager


Food and Beverage Manager


















การวางแผน


การจัดองค์การ


การสั่งการ


การประสานงาน


การควบคุม















